
TÂLHARUL 

Tobele băteau un ritm de război, în timp ce Victoria de Fier 
înainta domol, cu pintenul spintecând apele verzi, agitate. 
Corabia mai mică din faţă se întorcea, plesnind marea cu 
vâslele. Pe flamurile ei fluturau trandafiri: la pupă şi la proră 
câte un trandafir alb pe un scut roşu, iar în vârful catargului unul 
auriu pe un fond verde ca iarba. Victoria de Fier se înclină atât 
de tare, încât jumătate din echipaj se clătină pe picioare. Vâslele 
loveau şi despicau, o muzică dulce pentru urechile căpitanului. 

Sări peste parapet, aterizând pe puntea inferioară, cu mantia- 
i aurie unduindu-se în urma lui. Trandafirii albi se dădură în 
lături, aşa cum făceau oamenii întotdeauna la vederea lui 
Victarion Greyjoy, înarmat şi înveşmântat în armură, cu faţa 
ascunsă sub coiful-kraken. Aveau în mâini sulițe, săbii şi 
topoare, dar nouă din zece nu purtau niciun fel de armură, iar al 
zecelea avea doar o cămaşă din zale cusute. g 

Aceştia nu sunt oameni de fier, gândi Victarion. Incă se tem 
de înec. 

— Prindeţi-l! strigă cineva. E singur! 

— HAIDE! răcni Victarion ca răspuns. Hai şi omoară-mă, dacă 
poți. 

Din toate părţile, cavalerii trandafirii se apropiară, cu oţel 
cenuşiu în mâini şi teroare în adâncul ochilor. Teama lor era atât 
de pârguită încât Victarion îi simţea gustul. Lovi în stânga şi-n 
dreapta, retezând de la cot braţul primului om care-i ieşi în cale, 
spintecând umărul celui de-al doilea. Cel de-al treilea îşi îngropă 
capul securii în lemnul moale de pin al scutului lui Victarion. 
Acesta îl izbi de faţa nesăbuitului, îl dobori şi îl omori când 
încercă să se ridice. In timp ce se căznea să-şi scoată securea 
dintre coastele celui mort, o suliță i se înfipse între omoplaţi. O 
simţi ca şi cum cineva l-ar fi plesnit peste spate. Victarion se 
întoarse şi-şi cobori securea în capul suliţaşului, simțind 
impactul în braţ când oţelul trecu, scrâşnind, prin coif şi păr şi 
craniu. Bărbatul se clătină o fracțiune de secundă, până când 
căpitanul de fier smulse oţelul şi azvârli cadavrul pe punte, unde 
se bălăbăni fără vlagă, arătând mai degrabă beat decât mort. 

Oamenii de fier veniseră după el, jos, pe puntea corăbiei 
sfărâmate. Il auzi pe Wulfe O-Ureche scoțând un urlet când se 
puse pe treabă, îl zări pe Ragnor Pyke în armura-i ruginită, zări 
securea lui Nute Bărbierul învârtindu-se în aer şi poposind în 


pieptul unui bărbat. Victarion ucise încă unul şi încă unul. 

L-ar fi omorât şi pe-al treilea, dar Ragnor îl dobori înaintea lui. 

— Bine lovit! îi strigă Victarion. 

Când se întoarse să caute următoarea victimă pentru securea 
sa, îl văzu peste punte pe celălalt căpitan. Cămaşa-i albă era 
pătată de sânge şi de cheaguri, dar Victarion putea distinge 
însemnul de pe pieptul lui, trandafirul alb în mijlocul scutului 
roşu. Omul purta aceleaşi însemne pe scut, pe un fond alb, cu o 
margine roşie, crenelată. 

— Tu’ strigă căpitanul de fier, peste măcel. Tu cu trandafirul! 
Să fii tu lordul de la Scutul Sudului? 

Celălalt îşi ridică viziera, arătându-şi faţa spână. 

— Sunt fiul şi moştenitorul lui. Ser Talbert Serry. lar tu cine 
eşti, krakene? 

— Moartea ta. Victarion se năpusti înspre el. 

Serry făcu un salt, ieşindu-i în întâmpinare. Sabia sa lungă era 
din oţel bun, făurit la castel, şi tânărul cavaler o făcea să 
răsune. Prima lui lovitură fu joasă şi Victarion o pară cu securea. 
Cea de-a doua îl nimeri pe căpitanul de fier în coif, înainte să-şi 
ridice scutul. Victarion răspunse cu o lovitură laterală. Scutul lui 
Serry îi ieşi în cale. Aşchii de lemn zburară şi trandafirul alb se 
despică de-a latul, cu un dulce, ascuţit pârâit. Sabia lungă a 
tânărului cavaler îl izbi în coapsă, o dată, de două ori, de trei ori, 
scârţâind pe oţel. Băiatu/ ăsta e ager, îşi dădu seama căpitanul 
de fier. Îl izbi cu scutul în faţă şi îl trimise, clătinându-se, spre 
copastie. Victarion ridică securea şi lovi cu toată puterea, ca să-l 
despice pe băiat de la beregată până la pântece, dar Serry se 
feri, răsucindu-se. Capul securii trecu prin parapet, aruncând 
aşchii în aer, şi rămase împlântat acolo când încercă să-l scoată. 
Puntea se mişcă sub picioarele lui şi Victarion căzu într-un 
genunchi. 

Ser Talbert îşi azvârli scutul crăpat şi lovi cu sabia-i lungă. ŞI 
scutul lui Victarion se strâmbase când se împiedicase. Prinse 
sabia lui Serry într-un pumn de fier. Mănuşa de oţel scrâşni şi 
Victarion gemu, străbătut de un junghi de durere, însă nu cedă. 

— Sunt ager şi eu, băiete, spuse el, smulgând sabia din mâna 
cavalerului şi aruncând-o în mare. 

Ochii lui Ser Talbert se lărgiră. 

— Sabia mea... 

Victarion îl prinse pe flăcău de gât cu un pumn plin de sânge. 


— Du-te după ea, spuse el, împingându-l cu spatele peste 
parapet, în apele amestecate cu sânge. 

Astfel, Victarion găsi răgazul să-şi elibereze securea. 
Trandafirii albi se retrăgeau în faţa şuvoiului de fier. Unii 
încercau să fugă sub punte, în timp ce alţii strigau, cerând 
îndurare. Victarion simţea sângele cald şiroindu-i pe degete, sub 
zale, sub pielea fiartă şi sub platoşa stâlcită, dar era o nimica 
toată. În jurul catargului, un grup compact de vrăjmaşi 
continuau să opună rezistenţă, stând umăr lângă umăr, într-un 
cerc. Aştia sunt bărbați, cel puțin. Preferă să moară decât să se 
predea. Victarion avea să le împlinească dorinţa câtorva, îşi lovi 
securea de scut şi îi atacă. 

Zeul Înecat nu-l făcuse pe Victarion Greyjoy să se lupte cu 
vorbe la plebiscite, nici să se bată cu duşmani ascunşi, mişei, în 
mlaştini nesfârşite. De aceea fusese aşezat pe pământ, ca să 
stea în picioare, înveşmântat în oţel şi cu o secure picurând de 
sânge în mână, împărțind moarte cu fiecare lovitură. 

Se năpustiră asupra lui din faţă şi din spate, dar săbiile lor ar 
fi putut la fel de bine să fie nuiele de salcie, după cât îl răneau. 
Nicio lamă nu putea să taie prin armura grea a lui Victarion 
Greyjoy, iar el nu le dădea duşmanilor răgazul să-i găsească 
punctele slabe de la încheieturi, unde îl apărau doar zalele şi 
pielea. Puteau să-l atace trei oameni, patru sau cinci, nu conta. 
Îi omora unul câte unul, apărat de ceilalţi de armura sa. Când 
cădea un duşman, mânia i se întorcea către următorul. 

Ultimul care-l înfruntă trebuie să fi fost un fierar; avea umeri 
ca de taur, iar unul era mult mai musculos decât celălalt. 
Armura lui era compusă doar dintr-o brigandină ţintată şi un coif 
din piele fiartă. Singura lovitură a acestuia făcu praf scutul lui 
Victarion, însă, în replică, lovitura căpitanului îi despică ţeasta în 
două. De-ar fi la fel de uşor cu Ochi-de-Cioară! Când îşi eliberă 
din nou capul securii, craniul fierarului parcă explodă. Oase, 
sânge şi creier se împrăştiară peste tot, iar cadavrul se prăbuşi 
cu faţa în jos la picioarele lui. Acum e prea târziu să mai ceri 
îndurare, gândi Victarion, eliberându-se de trupul celui mort. 

Puntea era acum lipicioasă sub picioare, iar morţii şi 
muribunzii zăceau în mormane peste tot. Işi azvârli scutul 
deoparte şi trase aer în piept. 

— Căpitane, îl auzi pe Bărbier spunând lângă el, ziua este a 
noastră. 


De jur împrejur, marea era plină de corăbii. Unele ardeau, 
unele se scufundau, altele se sfărâmaseră în bucăţi. Intre 
carene, apa era pâcloasă ca o tocană, plină de leşuri, vâsle 
rupte şi oameni agăţându-se de epavă. In depărtare, câteva 
corăbii ale Sudului goneau înapoi către Mander. Lasă-i să plece, 
gândi Victarion. Lasă-i să spună povestea. Odată ce a întors 
coada şi a fugit de pe câmpul de luptă, un bărbat încetează să 
mai fie bărbat. 

Ochii îl înţepau din pricina sudorii care-i şiroise peste ei în 
timpul luptei. Doi dintre vâslaşii lui îi desfăcură coiful-kraken, ca 
să şi-l poată scoate. Victarion îşi şterse fruntea. 

— Cavalerul ăla! mârâi el. Cavalerul trandafirului alb. L-a scos 
cineva din apă? 

Un fiu de lord putea aduce o răscumpărare frumuşică. De la 
tatăl său, dacă Lordul Serry supravieţuise zilei de azi. De la 
stăpânul lui de la Highgarden, dacă nu. 

Dar nimeni nu văzuse ce se alesese de cavaler după ce se 
prăbuşise peste parapet. Probabil se înecase. 

— Fie să se ospăteze după cum a luptat, în castelele de apă 
ale Zeului Înecat! 

Deşi oamenii din Insulele Scutului îşi ziceau marinari, 
traversau mările cu spaimă şi se duceau la luptă îmbrăcaţi în 
veşminte uşoare, de teamă să nu se înece. Tânărul Serry fusese 
altfel. Un bărbat curajos, gândi Victarion. Aproape un om de fier. 

Victarion îi încredinţă lui Ragnor Pyke corabia capturată, îi 
dădu o duzină de oameni drept echipaj şi se urcă înapoi pe 
propria-i Victorie a Fierului. 

— Dezbrăcaţi ostaticii de armuri şi legaţi-le rănile, îi spuse el 
lui Nute Bărbierul. Aruncaţi muribunzii în mare. Dacă vreunii 
cerşesc îndurare, tăiaţi-le mai întâi beregata. Nu avea decât 
dispreţ pentru asemenea oameni; era mai demn să te îneci în 
apă de mare decât în sânge. Vreau să-mi socotiți corăbiile pe 
care le-am câştigat şi toţi cavalerii şi lorzii mărunți pe care i-am 
luat prizonieri. Şi le vreau flamurile. Într-o bună zi, avea să le 
agaţe în castelul său, ca atunci când va fi bătrân şi neputincios 
să-şi poată aminti de toţi duşmanii pe care îi omorâse când era 
tânăr şi puternic. 

— Aşa vom face. Nute rânji. E o mare victorie. 

Da, gândi el, o mare victorie pentru Ochi-de-Cioară şi vrăjitorii 
lui. Ceilalţi căpitani aveau să strige din nou numele fratelui său 


când veştile vor ajunge la Scutul de Stejar. Euron îi cucerise cu 
vorba lui meşteşugită şi cu ochiul zâmbitor şi îi subjugase cauzei 
lui cu prada din zeci de ţinuturi îndepărtate; aur şi argint, armuri 
împodobite, săbii curbate, cu mânere aurite, pumnale din oţel 
valyrian, blănuri vărgate de tigri şi piei de pisici pătate, 
manticori de jad şi străvechi sfincşi valyrieni, cufere pline cu 
nucşoară, cuişoare şi şofran, colţi de fildeş şi coarne de unicorn, 
pene verzi, portocalii şi galbene din Marea Verii, mătase fină şi 
brocart sclipitor... dar toate acestea erau o nimica toată pe 
lângă asta. Acum le-a dat victoria şi sunt ai lui pe vecie, gândi 
căpitanul. Gustul era amar. A fost victoria mea, nu a lui. El unde 
a fost? La Scutul de Stejar, huzurind într-un castel. Mi-a furat 
soția şi mi-a furat tronul, iar acum îmi fură gloria. 

Obedienţa era un lucru firesc pentru Victarion Greyjoy; fusese 
născut cu asta. Crescând în umbra fraţilor săi, îl urmase pe 
Balon cu supunere în tot ce făcea. Mai târziu, când fiii lui Balon 
veniseră pe lume, ajunsese să accepte că avea să plece şi în 
faţa lor genunchiul, într-o bună zi, când unul dintre ei va lua 
locul tatălui său pe Stânca Mării. Dar Zeul Înecat îi chemase pe 
Balon şi pe fiii lui în adânc, în castelele sale de apă, iar Victarion 
nu putea să-l numească pe Euron „rege” fără să simtă un gust 
amar în gâtlej. 

Vântul se înteţea şi setea îl chinuia. După o bătălie, voia 
întotdeauna vin. Îi încredinţă puntea lui Nute şi cobori. În cabina 
lui strâmtă de la pupă, o găsi pe femeia oacheşă dornică şi 
pregătită; pesemne bătălia îi înfierbântase şi ei sângele. O luă 
de două ori, aproape fără pauză. Când isprăviră, sânii, coapsele 
şi pântecele femeii erau mânjite de sânge, dar era sângele lui, 
de la tăietura din palmă. Femeia oacheşă i-o spălă cu oţet fiert. 

— Planul lui a fost bun, trebuie să recunosc, spuse Victarion 
când femeia îngenunche lângă el. Manderul ne e deschis acum, 
aşa cum a fost în vechime. 

Manderul era un râu leneş, larg şi domol şi înşelător, plin de 
cioturi şi bancuri de nisip. Majoritatea navelor maritime nu 
îndrăzneau să navigheze dincolo de Highgarden, însă corăbiile 
lungi, cu pescajul lor mic, puteau naviga în amonte până la 
Podul Amar. In vremurile de demult, oamenii de fier 
străbătuseră fără frică râul şi prădaseră de-a lungul Manderului 
şi al afluenților lui... până când regii mâinii verzi înarmaseră 
popoarele de pescari de pe patru insulițe de la gura Manderului 


şi îi numiseră scuturile lor. 

Două mii de ani trecuseră, dar, în turnurile de apărare înşirate 
pe malurile lor râpoase, bărbile cărunte continuau să ţină 
străvechea veghe. De îndată ce zăreau o corabie, bătrânii îşi 
aprindeau focurile de avertisment şi chemarea sălta de pe o 
colină pe alta, de la o insulă la alta. Dușmani! Dușmani! 
Atacatori! Atacatori! Când pescarii vedeau focurile arzând pe 
culmi, îşi lăsau năvoadele şi plugurile şi puneau mâna pe săbii şi 
securi. Lorzii lor ieşeau în goană din castele, însoţiţi de cavaleri 
şi oşteni în armuri. Cornii de război răsunau peste ape, de la 
Scutul Verde şi de la Scutul Cenugşiu, de la Scutul de Stejar şi de 
la Scutul Sudului, iar corăbiile lor lungi ieşeau din îngrăditurile 
lor de piatră acoperite cu muşchi înşirate de-a lungul țărmului, 
cu vâslele ţâşnind în timp ce se îngrămădeau în strâmtori în 
apărarea Manderului, hărţuindu-i pe atacatori către amonte, 
unde îi aştepta osânda. 

Euron îi trimisese pe Torwold Dinte-Maro şi pe Vâslaşul Roşu 
în susul Manderului, cu o duzină de corăbii iuți, pentru ca lorzii 
Insulelor Scutului să se împrăştie, urmărindu-i. Pe când sosise 
grosul flotei sale, doar o mână de luptători mai rămăseseră să 
apere insulele. Oamenii de fier veniseră cu fluxul de seară, 
pentru ca lumina orbitoare a soarelui la asfinţit să-i ascundă de 
privirile bărbilor cărunte din turnurile de veghe până când era 
prea târziu. Vântul le sufla din spate, aşa cum suflase pe tot 
drumul de la Vechiul Wyk. Marinarii şuşoteau că era mâna 
vrăjitorilor lui Euron, că Ochi-de-Cioară îl înduplecase pe Zeul 
Furtunii cu sacrificii de sânge. Cum altfel ar fi îndrăznit să 
înainteze atât de mult spre vest, în loc să urmeze linia țărmului, 
cum era obiceiul? 

Oamenii de fier îşi conduseseră corăbiile lungi prin albiile 
pietroase şi se risipiseră în amurgul violet, cu oţelul sclipindu-le 
în mâini. Focurile ardeau deja pe culmi, dar prea puţini erau cei 
rămaşi să pună mâna pe arme. Scutul Cenuşiu, Scutul Verde şi 
Scutul Sudului căzuseră înainte de răsăritul soarelui. Scutul de 
Stejar mai rezistase o jumătate de zi. lar când oamenii celor 
Patru Scuturi încetaseră să-i urmărească pe Torwold şi pe 
Văslaşul Roşu şi se întorseseră în aval, găsiseră Flota de Fier 
aşteptându-i la gura Manderului. 

— Totul s-a petrecut întocmai cum a spus Euron, îi explică 
Victarion femeii oacheşe, în timp ce ea îi bandaja rănile cu 


pânză. Trebuie că vrăjitorii lui prevăzuseră. Avea trei la bordul 
Tăcerii, după cum îi mărturisise Quellon Humble unui şoptitor. 
Erau oameni ciudaţi şi înfricoşători, dar Ochi-de-Cioară şi-i 
făcuse sclavi. Dar încă are nevoie de mine să-i port bătăliile, zise 
apăsat Victarion. Vrăjitorii or fi ei buni, dar războaiele se câştigă 
cu oţel şi sânge. Rana îl durea mai rău ca niciodată din pricina 
oţetului. O îmbrânci pe femeie şi închise pumnul, cu o căutătură 
aspră: Adu-mi vin. 

Bău în întuneric, gândindu-se la fratele lui. Dacă nu /ovesc cu 
mâna mea, tot regicid se cheamă că sunt? Victarion nu se 
temea de oameni, dar blestemul Zeului Înecat îl punea pe 
gânduri. Dacă un altul îl doboară, la porunca mea, oare mâinile 
îmi vor fi mânjite de sângele lui? Aeron Părumed ar fi ştiut 
răspunsul, dar preotul era undeva pe Insulele de Fier, sperând 
încă să ridice oamenii de fier împotriva proaspăt încoronatului 
rege. Nute Bărbierul poate să radă un om cu securea lui de la 
douăzeci de metri depărtare. Şi niciuna dintre corciturile lui 
Euron nu ar putea să stea în calea lui Wulfe O-Ureche sau a lui 
Anarik cel Posomorât. Oricare dintre ei s-ar descurca. Dar ce 
poate un om să facă şi ce vrea să facă sunt două lucruri diferite 
şi Victarion ştia asta. _ 

— Blasfemiile lui Euron vor abate mânia Zeului Inecat asupra 
noastră, a tuturor, profeţise Aeron la Vechiul Wyk. Trebuie să-l 
oprim, frăţioare. Suntem sânge din sângele lui Balon, nu-i aşa? 

— Şi el la fel, spusese Victarion. Nu-mi place mai mult decât 
ţie, dar Euron e regele. Plebiscitul tău l-a ridicat şi tu i-ai aşezat 
coroana de lemn pe cap, cu mâna ta! 

— l-am aşezat coroana pe cap, răspunsese preotul, cu alge 
picurându-i în păr, şi bucuros i-aş smulge-o, încoronându-te pe 
tine în locul lui. Numai tu eşti destul de puternic încât să i te 
opui. 

— Zeul Înecat l-a ridicat, se plânsese Victarion. Să-l lăsăm pe 
Zeul Înecat să-l coboare. 

Aeron îi aruncase o privire încruntată, acea privire despre 
care se spunea că seacă fântânile şi lasă femeile sterpe. 

— Nu zeul a vorbit. Se ştie că Euron are vraci şi vrăjitori 
ticăloşi pe corabia lui roşie. Au trimis asupra noastră o vrajă, ca 
să nu putem auzi marea. Toate acele vorbe despre dragoni i-au 
îmbătat pe căpitani şi regi. 

— Şi s-au temut de cornul acela. l-ai auzit sunetul. Nu mai 


contează. Euron e regele nostru. 

— Al meu nu, declarase preotul. Zeul Înecat îi ajută pe 
oamenii curajoşi, nu pe cei care se ghemuiesc sub punte când 
se stârneşte furtuna. Dacă nu te vei ridica să-l înlături pe Ochi- 
de-Cioară de pe Scaunul Mării, trebuie să iau misiunea asupra 
mea. 

— Cum? N-ai corăbii, nici săbii. 

— Am glasul meu, răspunsese preotul, şi zeul e cu mine. 
Puterea mării îmi aparţine, o putere căreia Ochi-de-Cioară nu 
poate spera să-i ţină piept. Valurile se pot sparge de munte, dar 
continuă să vină, val după val şi, în cele din urmă, rămân doar 
pietricele acolo unde, cândva, s-a înălţat muntele. lar curând 
pietricelele sunt luate de ape şi ajung pentru eternitate pe 
fundul mării. 

— Pietricele? mormăise Victarion. Eşti nebun dacă te gândeşti 
să-l dobori pe Euron vorbind despre valuri şi pietricele. 

— Oamenii de fier vor fi valuri, spusese Părumed. Nu cei mari 
şi nobili, ci oamenii simpli, truditorii pământului şi pescarii mării. 
Căpitanii şi regii l-au ridicat pe Euron, dar oamenii obişnuiţi îl vor 
trage jos. Voi merge la Marele Wyk, la Harlaw, la Orkmont, chiar 
la Pyke. Cuvintele mele vor fi auzite în fiecare oraş şi în fiecare 
sat. Niciun om necredincios nu poate sta pe Stânca Mării! 

Işi scuturase capul pletos şi se pierduse în noapte. A doua zi, 
când soarele răsărise, Aeron Greyjoy dispăruse din Vechiul Wyk. 
Nici măcar oamenii lui înecaţi nu ştiau unde. Spuneau că Ochi- 
de-Cioară doar râsese când aflase. 

Insă, cu toate că preotul plecase, cumplitele lui avertismente 
pluteau în aer. Victarion se pomeni aducându-şi aminte şi 
cuvintele lui Baelor Blacktyde. Ba/on a fost nebun, Aeron e şi 
mai nebun, iar Euron e cel mai nebun dintre toți. Tânărul lord 
încercase să se întoarcă acasă după plebiscit, refuzând să-l 
accepte pe Euron ca suveran. Dar Flota de Fier închisese golful, 
obiceiul obedienţei era adânc înrădăcinat în Victarion Greyjoy, 
iar Euron purta coroana de lemn. Zburătorul Nopții fusese 
capturat, iar Lordul Blacktyde predat regelui în lanţuri. Muţii şi 
corciturile lui Euron îl tăiaseră în şapte bucăţi, să-i hrănească pe 
cei şapte zei verzi pe care îi venera. 

Ca răsplată pentru loialitatea sa, proaspăt încoronatul rege i-o 
dăduse lui Victarion pe femeia oacheşă, luată de la un negustor 
de sclavi care se îndrepta spre Lys. 


— Nu vreau rămăşiţele tale, îi spusese Victarion fratelui său, 
plin de dispreţ, dar se înmuiase când Ochi-de-Cioară îi spusese 
că femeia va fi omorâtă dacă el n-o voia. Îi smulseseră limba, 
însă în rest era neatinsă şi, pe deasupra, frumoasă, cu pielea 
maronie ca lemnul de tec uleiat. Cu toate acestea, când se uita 
la ea, se pomenea amintindu-şi de prima femeie pe care i-o 
dăduse fratele lui, ca să-l facă bărbat. 

Victarion voia să se folosească din nou de femeia oacheşă, 
dar descoperi că nu era în stare. 

— Mai adu-mi vin, îi spuse el, apoi pleacă. Căpitanul luă 
plosca de vin roşu după ce i-o aduse femeia şi se duse pe punte, 
unde putea respira aerul curat al mării. Bău jumătate de ploscă 
şi turnă restul în mare, pentru toţi oamenii care muriseră. 

Victoria de Fier zăbovi ore în şir la gura Manderului. În timp ce 
grosul Flotei de Fier porni spre Scutul de Stejar, Victarion ţinea 
Jalea, Lordul Dagon, Vântul de Fier şi Năpasta Fecioarei în 
preajma lui, ca ariergardă. Scoteau supraviețuitorii din mare şi 
priveau Mâna Aspră scufundându-se încet, trasă la fund de 
epava pe care o zdrobise. Până când dispăru sub ape, Victarion 
avea numărătoarea pe care o ceruse. Pierduse şase corăbii şi 
capturase treizeci şi opt. 

— Ne descurcăm, îi spuse lui Nute. La vâsle. Ne întoarcem în 
Oraşul Lordului Hewett. 

Vâslaşii se aplecară în direcţia Scutului de Stejar, iar căpitanul 
de fier cobori din nou sub punte. 

— Aş putea să-l omor, îi spuse femeii oacheşe. Deşi e un mare 
păcat să-ţi omori regele şi unul încă şi mai mare să-ţi omori 
fratele. Se încruntă. Asha ar fi trebuit să mi se alăture. 

Cum putuse spera vreodată să-i câştige pe regi şi pe căpitani, 
ea, cu napii şi conurile ei de pin? Sângele /ui Balon îi curge în 
vene, dar tot femeie este. Asha fugise după plebiscit. În noaptea 
în care coroana de lemn fusese aşezată pe capul lui Euron, ea şi 
echipajul ei se făcuseră nevăzuţi. O mică parte din sufletul lui 
Victarion se bucura că plecase. Dacă fata e zdravănă la minte, 
se va căsători cu un lord al Nordului şi va trăi în castelul lui, 
departe de mare şi de Euron Ochi-de-Cioară. 

— Oraşul Lordului Hewett, căpitane! ţipă tare un matelot. 

Victarion se ridică. Vinul îi potolise pulsaţia dureroasă din 
mână. Poate că avea să-i ceară maesterului lui Hewett să se uite 
la ea, dacă nu cumva fusese omorât. 


Se întoarse pe punte, în timp ce corabia ocolea un 
promontoriu. Felul în care castelul Lordului Hewett se înălța 
deasupra portului îi amintea de Lordsport, deşi oraşul acesta era 
de două ori mai mare. Douăzeci de corăbii lungi patrulau în 
apele portuare, cu krakenul auriu zvârcolindu-se pe velele lor. 
Alte câteva sute erau acostate de-a lungul malului sau ancorate 
în danele ce mărgineau portul. Trei corăbii burduhănoase erau 
ancorate la un chei de piatră, alături de o duzină mai mici, 
încărcând prăzi şi provizii. Victarion dădu ordine ca Victoria de 
Fier să arunce ancora. 

— Pregătiţi o barcă. 

In timp ce se apropiau, oraşul părea încremenit. Cele mai 
multe prăvălii şi case fuseseră jefuite, după cum o dovedeau 
uşile lor sfărâmate şi obloanele distruse, dar numai marele sept 
fusese incendiat. Pe străzi erau risipite cadavre, fiecare însoţit 
de un mic stol de ciori. O ceată de supraviețuitori posomorâţi se 
mişcau printre ele, alungând păsările negre şi azvârlind trupurile 
celor morţi într-o căruţă pentru a fi duse la groapă. Ideea îl 
umplu pe Victarion de dezgust. Niciun adevărat fiu al mării n-ar 
dori să putrezească sub pământ. Cum să găsească vreodată 
castelele de apă ale Zeului Ilnecat, să bea şi să se ospăteze 
pentru eternitate? 

Tăcerea se număra printre corăbiile pe lângă care treceau. Lui 
Victarion îi atrase privirea galionul de fier de la pupă, fecioara 
fără gură, cu părul fluturând în vânt şi braţele desfăcute. Ochii 
ei de perle îl urmăreau parcă. A avut gură, ca orice altă femeie, 
până când Ochi-de-Cioară i-a închis-o. 

Pe măsură ce se apropiau de țărm, Victarion observă un şir de 
femei şi copii îngrămădiţi pe puntea uneia dintre corăbiile 
burduhănoase. Unii dintre ei aveau mâinile legate la spate şi 
laţuri de sfoară de cânepă în jurul gâtului. 

— Cine sunt? îi întrebă el pe oamenii care-l ajutau să-şi lege 
barca la mal. 

— Văduve şi orfani. Vor fi vânduți ca sclavi. 

— Vânduţi? Pe Insulele de Fier nu existau sclavi, doar robi. Un 
rob era aservit, dar nu era în sclavie. Copiii săi erau născuţi 
liberi, câtă vreme erau daţi Zeului Înecat. lar robii nu erau 
niciodată cumpăraţi sau vânduți pentru aur. Pentru robi plăteai 
preţul fierului, altminteri nu aveai niciunul. Ar trebui să fie robi 
sau neveste de sare, se plânse Victarion. 


— E din porunca regelui, răspunse omul. 

— Cei puternici au luat întotdeauna de la cei slabi, interveni 
Nute Bărbierul. Robi sau sclavi, n-are nicio importanţă. Oamenii 
lor nu i-au putut apăra, aşa că acum ne aparţin, să facem cu ei 
ce poftim. 

Nu e după Vechea Rânauială, ar fi putut spune Victarion, dar 
nu era timp pentru asta. Se aflase despre victoria lui şi oamenii 
îl înconjurau ca să-l felicite. Îi lăsă să se gudure, până când unul 
începu să proslăvească îndrăzneala lui Euron. 

— A fost curajos să ne avântăm departe de țărm, pentru ca 
nimic să nu vestească acestor insule venirea noastră, dar să 
străbaţi jumătate de lume în căutare de dragoni, asta e cu totul 
altceva. 

Nu aşteptă răspunsul, ci îşi croi drum prin mulţime, înaintând 
către donjon. 

Castelul Lordului Hewett era mic, dar bine întărit, cu ziduri 
groase şi porţi de stejar ţintate care evocau străvechile însemne 
ale Casei, un scut de stejar prins cu ţinte de fier pe un fond 
albastru cu alb. Insă în vârful turnului său cu acoperiş verde 
flutura acum krakenul Casei Greyjoy, iar pe metereze patrulau 
oameni de fier, cu sulițe şi securi, şi câteva dintre corciturile lui 
Euron. 

În curte, Victarion se apropie de Goodbrother şi de bătrânul 
Drumm, care vorbeau în şoaptă cu Rodrik Harlaw. Nute 
Bărbierul îi întâmpină cu strigăte. 

— Cititorule, urlă el, de ce eşti aşa de lung la faţă? Ai cobit în 
zadar. E ceasul nostru de glorie şi a noastră e răsplata! 

Gura Lordului Rodrik se strânse. 

— Stâncile astea, vrei să spui? Toate patru laolaltă nu fac cât 
Insula Harlaw. Am câştigat nişte pietre, copaci şi mizilicuri şi 
duşmănia Casei Tyrell. 

— Trandafirii? Nute râse. Ce trandafir poate răni krakenii 
adâncurilor? Le-am luat scuturile şi i-am zdrobit pe toţi. Cine-i va 
apăra acum? 

— Highgardenul, răspunse Cititorul. Cât de curând, toată 
oastea Reachului va fi trimisă împotriva noastră, Bărbierule, iar 
atunci s-ar putea să afli că unii trandafiri au ghimpi de oţel. 

Drumm clătină din cap aprobator, cu o mână pe mânerul Ploii 
sale Roşii: 

— Lordul Tarly poartă Năpasta Inimii, făurită din oţel valyrian, 


şi el e mereu în avangarda Lordului Tyrell. 

Dorinţa lui Victarion se aprinse. 

— N-are decât să vină, îi voi lua eu sabia, aşa cum strămoşul 
tău a luat Ploaia Roşie. Să vină toţi şi să-i aducă şi pe Lannisteri 
cu ei. O fi leul fioros pe uscat, dar pe mare krakenul e stăpânul 
absolut. Şi-ar fi dat jumătate din dinţi pentru şansa de a-şi 
încerca securea împotriva Regicidului sau a Cavalerului Florilor. 
Acela era genul de bătălie pe care îl înţelegea. Regicidul era 
blestemat în ochii zeilor şi ai oamenilor, însă războinicul era 
respectat şi venerat. 

— Nu te teme, Căpitane, zise Cititorul. Vor veni. Înălţimea Sa 
şi-o doreşte. De ce altceva ne-ar fi poruncit să lăsăm vulturii lui 
Hewett să zboare? 

— Citeşti prea mult şi lupţi prea puţin, remarcă Nute. Sângele 
tău e lapte. 

Dar Cititorul făcu pe surdul. 

Un ospăț zgomotos era în toi când Victarion intră în castel. 
Mesele erau ticsite de oameni de fier, care beau, ţipau şi se 
înghionteau, fudulindu-se cu oamenii pe care-i omorâseră, cu 
faptele lor de vitejie şi cu trofeele pe care le dobândiseră. Mulţi 
se gătiseră cu prada lor. Lucas Codd Stângaciul şi Quellon 
Humble sfâşiaseră tapiserii de pe pereţi, folosindu-le drept 
mantii. Germund Botley purta un şirag de perle şi de granate 
peste platoşa aurită a Lannisterilor. Andrik cel Posomorât se 
clătina, ţinând câte o femeie pe după umeri, cu fiecare braţ. 
Deşi tot posomorât rămăsese, avea inele pe fiecare deget. În loc 
de străchini cioplite din pâine uscată, căpitanii mâncau din 
talgere de argint masiv. 

Chipul lui Nute Bărbierul se întunecă de furie când privi 
împrejur. 

— Ochi-de-Cioară ne trimite să înfruntăm corăbiile lungi, în 
timp ce oamenii lui ocupă castelele şi satele, înhăţând toată 
prada şi toate femeile. Nouă ce ne-a lăsat? 

— Noi avem gloria. 

— Gloria e bună, răspunse Nute, dar aurul e şi mai bun. 

Victarion ridică din umeri. 

— Ochi-de-Cioară spune că vom avea tot Westerosul. Arborul, 
Oraşul Vechi şi Highgardenul... acolo îţi vei găsi aurul. Dar gata 
cu vorba. Mi-e foame. 

Prin dreptul sângelui, Victarion ar fi putut revendica un loc pe 


dais, dar nu dorea să mănânce cu Euron şi cu oamenii lui. În 
schimb, alese un loc lângă Ralf Şchiopul, căpitanul Lordului 
Quellon. 

— O mare victorie, Căpitane, zise Şchiopul. O victorie demnă 
de un titlu de lord. Ar trebui să primeşti o insulă. 

Lord Victarion. Da, şi de ce nu? Poate că nu e Stânca Mării, 
dar ar fi ceva. 

Hotho Harlaw era în faţa lui, molfăind carnea de pe un os. ÎI 
azvârli cât colo şi se aplecă peste masă. 

— Cavalerul va avea Scutul Cenugşiu. Vărul meu. Ai auzit? 

— Nu. Victarion aruncă o privire către locul unde Ser Harras 
Harlaw stătea şi bea vin dintr-o cupă de aur; un bărbat înalt, cu 
faţa prelungă şi austeră. De ce i-ar da Euron ăluia o insulă? 

Hotho întinse cupa goală şi o tânără palidă, într-o rochie de 
catifea albastră cu dantelă aurie, i-o umplu din nou cu vin. 

— Cavalerul a cucerit Grimstonul de unul singur. Şi-a înfipt 
stindardul la poalele castelului şi i-a provocat pe cei din Casa 
Grimm să-l înfrunte. S-a înfăţişat unul, pe urmă au venit altul şi 
altul. l-a omorât pe toţi... mă rog, aproape. Doi s-au predat. 
Când a coborât cel de-al şaptelea, septonul Lordului Grimm a 
hotărât că zeii vorbiseră şi a cedat castelul. Hotho râse. Va fi 
Lord de Scutul Cenuşiu şi bine face. Fără el, moştenitorul 
Cititorului sunt eu. Se lovi cu cupa în piept. Hotho Cocoşatul, 
Lord de Harlaw. 

— Şapte, spui. Victarion se întreba cum s-ar descurca Apusul 
împotriva securii sale. Nu se luptase niciodată cu un bărbat 
înarmat cu o sabie din oţel valyrian, deşi îl învinsese de multe 
ori pe Harras Harlaw când erau tineri amândoi. În copilărie, 
Harlaw fusese prieten la cataramă cu fiul cel mare al lui Balon, 
Rodrik, care murise sub zidurile Seagardului. 

Era un ospăț pe cinste. Vinul era de soi şi aveau friptură de 
bou, crudă, în sânge, şi rață umplută şi hârdaie de crabi 
proaspeţi. Fetişcanele care îi serveau purtau lâneturi fine şi 
catifele moi, după cum nu-i scăpă Lordului Căpitan. Le luă drept 
slujnice îmbrăcate în veşmintele lui Lady Hewett şi ale 
doamnelor ei, până când Hotho îi spuse că erau Lady Hewett şi 
doamnele ei. Pe Euron îl amuza să le pună să servească la masă 
şi să toarne în cupe. Erau opt la număr: doamna însăşi, încă 
frumoasă, deşi oarecum corpolentă, şi şapte femei mai tinere, 
de la zece la douăzeci şi cinci de ani, fiicele şi nurorile ei. 


Lordul Hewett însuşi şedea la locul său obişnuit, pe dais, 
înveşmântat din cap până-n picioare în toate gătelile lui 
heraldice. Braţele şi picioarele îi fuseseră legate de scaun, iar 
între dinţi îi fusese vârâtă o imensă ridiche albă, ca să nu poată 
vorbi... deşi putea să vadă şi să audă. Ochi-de-Cioară 
revendicase locul de onoare la dreapta nobilului lord. In poală îi 
şedea o fată drăgălaşă, durdulie, de şaptesprezece sau 
optsprezece ani, desculţă şi despletită, cu braţele pe după gâtul 
lui. 

— Cine e fata aceea? îi întrebă Victarion pe oamenii din jurul 
lui. 

— Fiica bastardă a lordului, râse Hotho. Înainte ca Euron să 
ocupe castelul, era obligată să servească la masă şi să mănânce 
cu servitorii. 

Euron îşi lipi buzele-i albastre de gâtul ei, iar fata chicoti, 
şoptindu-i ceva la ureche. Zâmbind, o sărută din nou pe gât. 
Pielea ei albă era acoperită de urme roşii, pe unde trecuse gura 
lui; formau un colier trandafiriu, care-i înconjura gâtul şi umerii. 
O altă şoaptă la ureche şi, de data aceasta, Ochi-de-Cioară râse 
zgomotos, apoi îşi izbi cupa de masă, cerând linişte. 

— Bunele mele doamne, le strigă el femeilor care serveau. 
Falia îşi face griji pentru rochiile voastre scumpe. N-ar vrea să le 
pătaţi cu grăsime şi cu vin, căci i-am promis că, după ospăț, îşi 
poate alege hainele din garderoba voastră. Aşa că aţi face bine 
să vă dezbrăcaţi. 

Un hohot de râs străbătu sala mare, iar faţa Lordului Hewett 
se înroşi atât de tare încât Victarion avu impresia că ţeasta i-ar 
putea plesni. Neavând încotro, femeile se supuseră. Cea mai 
tânără plânse puţin, dar mama ei o linişti şi o ajută să-şi dezlege 
panglicile de la spate. După aceea, continuară să servească la 
fel ca înainte, plimbându-se de-a lungul meselor cu carafe pline 
de vin ca să umple fiecare cupă goală, numai că acum erau 
despuiate. 

Îl umileşte pe Hewett aşa cum m-a umilit cândva pe mine, 
gândi căpitanul, amintindu-şi de plânsul soţiei lui când o bătea. 
Ştia că oamenii celor Patru Scuturi se căsătoreau adesea între 
ei, întocmai ca oamenii de fier. Una dintre aceste slujnice putea 
foarte bine să fie soţia lui Ser Talbert Serry. Una era să ucizi un 
duşman, alta să-l dezonorezi. Victarion strânse pumnul. Mâna îi 
era însângerată acolo unde rana udase bandajul de pânză. 


Pe dais, Euron îşi dădu târfa la o parte şi se urcă pe masă. 
Căpitanii începură să-şi zornăie cupele şi să bată din picioare. 

— EURON! strigau. EURON! EURON! EURON! Era plebiscitul 
reînviat. 

— Am jurat să vă dau Westerosul, spuse Ochi-de-Cioară, când 
tumultul se domoli, şi iată prima bucăţică. O îmbucătură, nimic 
mai mult... dar ne vom ospăta înainte de căderea nopţii! Torţele 
străluceau de-a lungul zidurilor, la fel şi el, cu buzele-i albastre, 
cu ochiul său albastru, cu totul. Ce înhaţă krakenul nu lasă să-i 
scape. Aceste insule au fost cândva ale noastre, iar acum sunt 
din nou... dar avem nevoie de oameni puternici ca să le 
păstreze. Aşadar, ridică-te, Ser Harras Harlaw, Lord al Scutului 
Cenuşiu. Cavalerul se ridică, cu o mână pe monstruosul mâner 
al Apusului. Ridică-te, Andrik cel Posomorât, Lord al Scutului de 
Sud. Andrik îşi îmbrânci femeile şi se ridică în picioare, 
clătinându-se, ca un munte care se înalţă dintr-odată din mare. 
Ridică-te, Maron Volmark, Lord al Scutului Verde. Un flăcău 
imberb de şaisprezece ani, Volmark se ridică şovăitor, arătând 
ca lordul iepurilor. Şi ridică-te, Nute Bărbierul, Lord al Scutului 
de Stejar. 

Ochii lui Nute deveniră bănuitori, ca şi cum s-ar fi temut că 
era ţinta unei farse crude. 

— Lord? murmură el cu glas răguşit. Victarion se aşteptase ca 
Ochi-de-Cioară să-i facă lorzi pe oamenii lui, Stonehand, 
Văslaşul Roşu şi Lucas Codd Stângaciul. Un rege trebuie să fie 
cu dare de mână, încercă el să-şi spună, dar un alt glas îi 
şoptea: Darurile lui Euron sunt otrăvite. Când răsuci ideea în 
minte, văzu desluşit: Cavalerul a fost moştenitorul ales al 
Cititorului, iar Andrik cel Posomorât, vânjosul braț drept al lui 
Dunstan Drumm. Volmark e un novice, dar are sângele lui 
Harren cel Negru în vene, prin mama lui. lar Bărbierul... 

Victarion îl înhăţă de mână. 

— Refuză-l! 

Nute se uită la el ca la un nebun. 

— Să-l refuz? Pământuri şi onoruri? Mă vei face tu lord? Îşi 
smulse braţul şi se ridică, savurând ovaţiile. 

lar acum Îmi fură oamenii, gândi Victarion. Regele Euron o 
chemă pe Lady Hewett să-i toarne vin şi ridică cupa deasupra 
capului. 

— Căpitani şi regi, ridicaţi cupele în cinstea lorzilor celor Patru 


Scuturi! Victarion bău împreună cu ceilalţi. Nu există vin mai 
dulce decât cel luat de la un duşman. Cineva îi spusese asta 
odată. Tatăl lui sau Balon. Într-o zi, am să beau vinul tău, Ochi- 
de-Cioară, şi am să-ți iau tot ce ţi-e drag. Dar oare exista ceva 
care să-i fie drag lui Euron? 

— Mâine ne pregătim iarăşi de drum, spunea regele. Umpleţi 

butoaiele cu apă de izvor, luaţi fiecare sac de grâne, fiecare 
poloboc cu carne de vită şi cât de multe oi şi capre putem duce. 
Răniţii care sunt încă destul de zdraveni vor vâsli. Ceilalţi vor 
rămâne aici, să apere aceste insule pentru noii lor stăpâni. 
Torwold şi Văslaşul Roşu se vor întoarce în curând cu noi 
provizii. In drumul către est, punţile noastre vor duhni de porci şi 
de găini, însă ne vom întoarce cu dragoni. 
_ — Când? Glasul era al Lordului Rodrik. Când ne vom întoarce, 
Inălţimea Ta? Peste un an? Peste trei? Peste cinci? Dragonii tăi 
sunt la capătul lumii, iar toamna bate la uşă. Cititorul păşi în 
faţă, vestind toate pericolele: Strâmtorile Redwyne sunt străjuite 
de galere. Coasta Dornului e aspră şi sumbră, patru sute de 
leghe de vâltori, stânci şi bancuri de nisip înşelătoare, fără un 
loc unde să poţi acosta. Dincolo, aşteaptă Treptele de Piatră, cu 
furtunile şi cuiburile lor de pirați din Lys şi Myr. Dacă pornesc o 
mie de corăbii, poate trei sute vor ajunge până la Marea 
Ingustă... şi apoi, ce? La Lys nu vom fi aşteptaţi cu braţele 
deschise, nici la Volantis. Unde vei găsi apă de băut, mâncare? 
Prima furtună ne va risipi prin toată lumea. 

Un zâmbet flutură pe buzele lui Euron. 

— Eu sunt furtuna, lordul meu. Prima furtună şi ultima. Am 
dus Tăcerea în călătorii mai lungi şi de departe mai 
primejdioase. Ai uitat? Am navigat pe Marea Fumegândă şi am 
văzut Valyria. 

Fiecare om aflat acolo ştia că Urgia stăpânea şi acum peste 
Valyria. Insăşi marea fierbea şi fumega acolo, iar ţinutul mişuna 
de demoni. Se spunea că orice marinar care zărea măcar o clipă 
învăpăiaţii munţi ai Valyriei înălțându-se deasupra valurilor avea 
să moară în curând de o moarte cumplită, şi totuşi Ochi-de- 
Cioară fusese acolo şi se întorsese. 

— Oare? întrebă Cititorul, abia şoptit. 

Zâmbetul albastru al lui Euron se stinse. 

— Cititorule, spuse el, în tăcerea care se lăsase, ai face bine 
să-ţi ţii nasul în cărţile tale. 


Victarion simţea apăsarea din sală. Se ridică imediat în 
picioare. 

— Frate! N-ai răspuns la întrebările lui Harlaw. 

Euron ridică din umeri. 

— Preţul sclavilor creşte. Ne vom vinde sclavii în Lys şi în 
Volantis. Ei şi ceea ce am prădat aici ne vor aduce suficient aur 
ca să ne cumpărăm provizii. 

— Acum suntem negustori de sclavi? întrebă Cititorul. Şi 
pentru ce? Pentru dragonii pe care nu i-a văzut niciunul dintre 
noi? Să urmărim până la capătul lumii plăsmuirea vreunui 
marinar beat? 

Vorbele lui stârniră murmure de aprobare. 

— Golful Sclavilor este mult prea departe! strigă Ralf Şchiopul. 

— Şi prea aproape de Valvyria! îşi ridică glasul Quellon 
Humble. 

Fralegg Voinicul spuse: 

— Highgardenul e aproape. Zic să căutăm dragonii acolo. Din 
cei de aur! 

Alvyn Sharp interveni: 

— De ce să străbatem lumea, când Manderul se întinde în faţa 
noastră? 

Ralf Stonehouse cel Roşu sări în picioare: 

— Oraşul Vechi e mai bogat, iar Arborul şi mai şi. Flota lui 
Redwyne e departe, pe mare. Nu trebuie decât să întindem 
mâna şi să culegem cel mai copt fruct din Westeros. 

— Fruct? Ochii regelui păreau mai mult negri decât albaştri. 
Numai un laş ar fura un fruct când ar putea să ia livada. 

— Noi Arborul îl vrem, zise Ralf cel Roşu şi alţii i se alăturară. 

Ochi-de-Cioară lăsă strigătele să treacă peste el. Apoi săltă de 
pe masă, îşi înhăţă târfa de braţ şi o târî afară din sală. 

Fugi, ca un câine. Dintr-odată, poziţia lui Euron pe Stânca 
Mării nu mai părea la fel de sigură ca înainte. Nu-/ vor urma la 
Golful Sclavilor. Poate că nu sunt atât de câini şi de proşti cum 
m-am temut. Era un gând atât de vesel încât Victarion trebui să- 
| stropească. Goli o cupă împreună cu Bărbierul ca să-i arate că 
nu-i purta pică pentru titlul de lord, chiar dacă acesta venea din 
mâna lui Euron. 

Afară, soarele asfinţea. Dincolo de ziduri se lăsă întunericul, 
dar înăuntru torţele ardeau cu o strălucire arămie, iar fumul lor 
se aduna sub grinzi ca un nor cenuşiu. Câţiva oameni beţi 


începură să danseze dansul degetelor. La un moment dat, Lucas 
Codd Stângaciul hotări că o voia pe una dintre fetele Lordului 
Hewett, aşa că o luă pe masă, în timp ce surorile ei ţipau şi 
plângeau cu sughiţuri. 

Victarion simţi o bătaie uşoară pe umăr. Unul dintre fiii corciţi 
ai lui Euron stătea în spatele lui, un băiat de zece ani, cu părul 
lânos şi pielea de culoarea nămolului. 

— Tata doreşte o vorbă cu tine. 

Victarion se ridică, clătinându-se. Era un om voinic, care ţinea 
la alcool, dar băuse prea mult. Am omorât-o în bătaie cu mâinile 
mele, dar Ochi-de-Cioară a ucis-o când s-a vârât în ea. N-am 
avut de ales. il urmă pe băiatul bastard afară din sală şi în susul 
scării şerpuitoare de piatră. Sunetele orgiei se stingeau în timp 
ce urcau, până când nu se mai auzi decât scârţâitul uşor al 
cizmelor pe piatră. 

Ochi-de-Cioară ocupase dormitorul Lordului Hewett, împreună 
cu fiica lui bastardă. Când Victarion intră, fata era tolănită goală 
pe pat, sforăind încet. Euron stătea lângă fereastră, sorbind 
dintr-o cupă de argint. Purta mantia de zibelină pe care o luase 
de la Blacktyde, peticul roşu pe ochi şi nimic altceva. 

— In copilărie, am visat că pot să zbor, anunţă el. Când m-am 
trezit, nu puteam... sau cel puţin aşa mi-a spus maesterul. Dar 
dacă m-a minţit? 

Victarion simţea mirosul mării prin fereastra deschisă, deşi 
încăperea duhnea a vin, a sânge şi a desfrâu. Aerul rece, sărat, 
îi limpezi capul. 

— Ce vrei să spui? 

Euron îşi întoarse faţa către el, iar buzele-i albastre, umflate, 
se curbară într-o jumătate de zâmbet. 

— Poate că putem zbura. Cu toţii. Cum vom afla vreodată, 
dacă nu sărim din vârful unui turn înalt? Vântul năvăli prin 
fereastră şi îi flutură mantia de zibelină. Goliciunea lui avea ceva 
obscen şi stânjenitor. Nimeni nu poate şti cu adevărat ce poate 
face, dacă nu îndrăzneşte să sară. 

— Fereastra e acolo. Sari. Victarion nu avea răbdare pentru 
aşa ceva. Mâna rănită îl sâcâia. Ce vrei? 

— Lumea. Lumina focului pâlpăi în ochiul lui Euron. Ochiul lui 
Zzâmbitor. Bei o cupă din vinul Lordului Hewett? Nu e pe lume vin 
mai dulce decât cel luat de la un duşman învins. 

— Nu. Victarion îşi feri privirea. Acoperă-te. 


Euron se aşeză şi trase de mantie, ascunzându-şi părţile 
ruşinoase. 

— Oamenii mei de fier. Uitasem cât de mărunți şi de gălăgioşi 
sunt. Eu vreau să le dau dragoni, iar ei strigă după struguri. 

— Strugurii sunt adevăraţi. Omul se poate ghiftui cu struguri. 
Sucul lor e dulce şi ne aduce vin. Dragonii ce ne aduc? 

— Suferinţă.  Ochi-de-Cioară sorbi din cupa-i de argint. 
Cândva, frăţioare, am ţinut un ou de dragon în mâna asta. 
Vrăjitorul din Myr a jurat că poate scoate pui din el şi i-am dat 
un an şi tot aurul pe care mi l-a cerut. Când m-am săturat de 
scuzele lui, l-am omorât. În timp ce-şi privea maţele 
alunecându-i printre degete, omul a spus: Dar n-a trecut un an. 
Euron râse. Ştii, Cragorn a murit. 

— Cine? 

— Omul care a suflat cornul meu de dragon. Când maesterul 
l-a deschis, plămânii îi erau carbonizaţi, negri ca funinginea. 

Victarion se cutremură. 

— Arată-mi acest ou de dragon. 

— L-am aruncat în mare când eram prost-dispus. Euron ridică 
din umeri. Mă gândesc că Cititorul nu se înşela. O flotă prea 
mare n-ar putea să stea unită pe o asemenea distanţă. Călătoria 
e prea lungă, prea primejdioasă. Numai cele mai bune corăbii şi 
echipaje pot spera să ajungă până la Golful Sclavilor şi înapoi. 
Flota de Fier. 

Flota de Fier e a mea, gândi Victarion, dar nu spuse nimic. 

Ochi-de-Cioară umplu două cupe cu un ciudat vin negru care 
era gros ca mierea. 

— Bea cu mine, frate. Gustă. Îi întinse lui Victarion una dintre 
cupe. 

Căpitanul o luă în schimb pe cealaltă şi îi mirosi bănuitor 
conţinutul. Văzut de aproape, lichidul părea mai mult albastru 
decât negru. Era gros şi uleios şi mirosea a carne putregăită. 
Luă o mică sorbitură şi scuipă de îndată. 

— Scârbos. Vrei să mă otrăveşti? 

— Vreau să-ţi deschid ochii. Euron bău cu nesaţ din cupa lui şi 
zâmbi. Umbra-înserării, vinul vrăjitorilor. Am dat peste un butoi 
când am capturat o anumită galeasă lângă Warth, care mai 
ducea nişte cuişoare, nucşoară, patruzeci de coţi de mătase 
verde şi patru vrăjitori care mi-au spus o poveste bizară. Unul a 
cutezat să mă amenințe, aşa că l-am omorât şi le-am dat 


celorlalţi trupul lui. La început au refuzat să mănânce din carnea 
amicului lor, dar, când li s-a făcut suficient de foame, s-au 
răzgândit. Oamenii sunt carne. 

Balon a fost nebun, Aeron e şi mai nebun, iar Euron e cel mai 
nebun dintre toți. Victarion se întorcea să plece, când Ochi-de- 
Cioară spuse: 

— Un rege trebuie să aibă o soţie. Frate, am nevoie de tine. 
Te duci la Golful Sclavilor să-mi aduci iubita? 

Am avut şi eu cândva o iubită. Mâinile lui Victarion se 
strânseră în pumni şi un strop de sânge căzu, picurând pe 
podea. Ar trebui să te bat măr şi să-ți dau trupul crabilor, 
întocmai cum am făcut cu ea. 

— Ai fii, îi spuse fratelui său. 

— Corcituri, bastarzi născuţi din târfe şi bocitoare. 

— Sunt din trupul tău. 

— La fel şi scârnăvia din oala mea de noapte. Niciunul nu e 
demn să şadă pe Stânca Mării, cu atât mai puţin pe Tronul de 
Fier. Nu, ca să am un moştenitor demn de tron, am nevoie deo 
altă femeie. Când krakenul se însoţeşte cu dragonul, frate, 
întreaga lume să se păzească! 

— Care dragon? întrebă Victarion, încruntându-se. 

— Ultima din neamul ei. Se spune că e cea mai frumoasă 
femeie din lume. Părul ei e argintiu-auriu, ochii îi sunt 
ametiste... dar nu trebuie să mă crezi pe cuvânt, frăţioare. Du-te 
la Golful Sclavilor, priveşte-i frumuseţea şi adu-o la mine. 

— De ce-aş face-o? ceru să ştie Victarion. 

— Din dragoste. Din datorie. Pentru că regele tău îţi 
porunceşte. Euron râse înfundat. Şi pentru Stânca Mării. |ţi 
aparţine, odată ce voi revendica Tronul de Fier. Vei fi urmaşul 
meu, aşa cum eu am fost urmaşul lui Balon... iar fiii tăi legitimi 
vor fi urmaşii tăi, într-o zi. 

Fiii mei. Dar ca să aibă un fiu legitim, un bărbat trebuia, mai 
întâi, să aibă o soţie. Victarion n-avea noroc la soţii. Darul lui 
Euron e otrăvit, îşi reaminti el, totuşi... 

— Alegerea îţi aparţine, frate. Trăieşte rob sau mori rege. Ai 
curajul să zbori? Dacă nu sari, nu vei afla niciodată. Ochiul 
zâmbitor al lui Euron strălucea de batjocură. Sau îţi cer prea 
mult? E atât de înfricoşător să călătoreşti dincolo de Valyria? 

— Aş putea duce Flota de Fier în iad, dacă ar fi nevoie. Când 
Victarion deschise pumnul, palma îi era roşie de sânge. Voi 


merge la Golful Sclavilor, da. O voi găsi pe această femeie- 
dragon şi o voi aduce. Dar nu pentru tine. Mi-ai furat soția şi ai 
distrus-o, aşa că, acum, am să ţi-o iau şi eu. Cea mai frumoasă 
femeie din lume, pentru mine. 


JAIME 

Câmpurile de dincolo de zidurile Castelului Darry erau din nou 
lucrate. Recoltele pârjolite fuseseră arate, iar cercetaşii lui Ser 
Addam spuneau că văzuseră femei pe brazdă, smulgând 
buruieni, în vreme ce perechi de boi arau pământul la marginea 
unei păduri din apropiere. O duzină de bărbaţi bărboşi cu 
topoare îi păzeau în timp ce munceau. 

Până când Jaime şi coloana sa ajunseră la castel, se 
adăpostiseră cu toţii în spatele zidurilor. Jaime găsi Castelul 
Darry închis, aşa cum fusese şi Harrenhalul. O primire rece din 
partea unor rude. 

— Sună cornul! ordonă el. Ser Kennos de Kayce dezlegă 
Cornul Pietrei şi suflă. Aşteptând un răspuns dinspre castel, 
Jaime zări stindardul care flutura, maro şi purpuriu, în vârful 
turnului de pază al vărului său. Se părea că Lancel se apucase 
să aşeze leul Lannisterilor pe acelaşi blazon cu plugarul Casei 
Darry. Jaime văzu aici mâna unchiului său, aşa cum se 
întâmplase şi cu alegerea soţiei lui Lancel. Casa Darry stăpânise 
aceste ţinuturi de când Andalii îi cotropiseră pe Primii Oameni. 
Fără îndoială, Ser Kevan îşi dădea seama că fiul său ar avea mai 
puţină bătaie de cap dacă ţăranii l-ar vedea ca pe o continuare a 
vechii linii, stăpânind aceste ţinuturi prin dreptul conferit de o 
căsătorie şi nu printr-un decret regal. Kevan ar trebui să fie 
Mâna lui Tommen. Harys Swyft e un prost, iar sora mea e o 
netoată dacă crede altfel. 

Porţile castelului se dădură încet în lături. 

— Vărul meu nu va avea loc să găzduiască o mie de oameni, îi 
spuse Jaime Mistreţului. Ne vom aşeza tabăra la poalele zidului 
vestic. Vreau ca zona să fie împrejmuită cu şanţuri şi ţepuşe. 
Încă există cete de tâlhari prin părţile astea. 

— Ar trebui să fie chiar nebuni să atace o oaste atât de 
puternică. 

— Nebuni sau morţi de foame. Până când nu-şi făcea o idee 
mai clară despre tâlhari şi puterea lor, Jaime nu avea de gând 
să-şi asume niciun risc. Şanţuri şi ţepuşe, repetă el, înainte să-i 


dea pinteni lui Onoare către porţi. 

Ser Dermot călărea alături de el cu stindardul regal al cerbului 
şi al leului, iar Ser Hugo Vance ţinea flamura albă a Gărzii 
Regale. Jaime îi încredinţase lui Ronnet cel Roşu sarcina de a-l 
duce pe Wylis Manderly la lazul Fecioarelor, aşa că nu mai 
trebuia să aibă grija lui de-acum încolo. 

Pia călătorea alături de scutierii lui Jaime, pe buiestraşul pe 
care i-l găsise Peck. 

—E ca un castel de jucărie, o auzi Jaime spunând. N-a 
cunoscut alt cămin decât Harrenhalul, cugetă el. Fiecare castel 
din regat i se va părea mic, în afară de Casterly Rock. 

Josmyn Peckleton spunea acelaşi lucru. 

— Nu trebuie să judeci după Harrenhal. Harren cel Negru a 
făcut o construcţie prea mare. 

Pia asculta solemn, ca o fetiţă de cinci ani căreia septa ei îi 
tinea o lecţie. Asta şi e, o fetiță în trup de femeie, rănită şi 
speriată. 

Dar Peck era înamorat de ea. Jaime bănuia că băiatul nu 
cunoscuse nicio femeie, iar Pia era încă destul de frumoasă, atât 
timp cât îşi ţinea gura închisă. Wu e nimic rău să se culce cu ea, 
bănuiesc, dacă e dornică. 

Unul dintre oamenii Muntelui încercase s-o siluiască la 
Harrenhal şi se mirase sincer când Jaime îi poruncise lui Ilyn 
Payne să-i taie capul. 

— M-am mai culcat cu ea de-o s'tă de ori, zicea el întruna, în 
timp ce-l forţau să se aşeze în genunchi. De-o s'tă de ori, 
stăpâne. Cu toţii ne-am culcat cu ea. 

Când Ser llyn îi înfăţişase capul, Pia zâmbise cu dinţii ei sparţi. 

Darry îşi schimbase stăpânii de mai multe ori în timpul 
luptelor, iar castelul fusese ars o dată şi prădat de cel puţin 
două ori, dar se părea că Lancel nu pierduse timpul să îndrepte 
lucrurile. Porţile castelului fuseseră montate de curând, cu 
scândurile aspre de stejar întărite cu cuie de fier. Treptele 
donjonului fuseseră înlocuite, la fel şi obloanele mai multor 
ferestre. 

Pietrele înnegrite marcau locurile unde se prelinseseră 
flăcările, dar timpul şi ploaia aveau să le spele. 

Între ziduri, arbaletiştii patrulau pe metereze, unii în mantii 
purpurii şi coifuri cu lei, alţii în albastrul şi griul Casei Frey. Când 
Jaime traversă curtea, găinile alergau de sub copitele lui 


Onoare, oile behăiau şi ţăranii îi aruncau priviri încruntate. 
Țărani înarmați, remarcă. Unii aveau coase, alţi ciomege, unii 
săpăligi ascuţite nemilos. Erau şi topoare prin preajmă, iar Jaime 
zări mai mulţi oameni bărboşi cu stele roşii în şapte colţuri 
cusute pe tunicile soioase, zdrenţuite. A/te vrăbii afurisite. De 
unde vin toate? 

Nici urmă însă de unchiul său Kevan. Nici de Lancel. Doar un 
maester ieşi să-l întâmpine, cu o robă cenuşie fluturându-i în 
jurul picioarelor sfrijite. 

— Lord Comandant, Darry e onorat de această... neaşteptată 
vizită. Trebuie să ne ierţi că nu ne-am pregătit aşa cum se 
cuvine. Ni se dăduse de înţeles că te îndrepţi spre Riverrun. 

— Darry îmi era în drum, minţi Jaime. Riverrunul va rezista. Şi 
dacă se întâmpla ca asediul să se sfârşească înainte ca el să 
ajungă la castel, nu avea să fie nevoit să lupte împotriva Casei 
Tully. 

Descălecând, dădu calul unui grăjdar. 

— Am să-l găsesc aici pe unchiul meu? 

Nu rosti un nume. Ser Kevan era acum singurul unchi care-i 
mai rămăsese, ultimul fiu în viaţă al lui Tytos Lannister. 

— Nu, stăpâne. Ser Kevan ne-a părăsit după nuntă. Maesterul 
trase de colanul său de zale, de parcă dintr-odată i-ar fi fost 
prea strâmt. Ştiu că Lordul Lancel va fi încântat să vă vadă... pe 
tine şi pe toţi vitejii tăi cavaleri. Deşi cu durere îţi mărturisesc că 
Darry nu poate hrăni atât de mulţi. 

— Avem propriile noastre provizii. Tu eşti...? 

— Maester Ottomore, dacă-mi îngădui. Lady Amerei şi-a dorit 
să te întâmpine în persoană, dar se ocupă de pregătirea unui 
ospăț în cinstea ta. Nădăjduieşte că ne vei onora la masă în 
seara aceasta, împreună cu cavalerii şi căpitanii tăi. 

— O masă caldă ar fi cât se poate de bine-venită. Am avut 
parte de zile umede şi friguroase. Jaime îşi roti privirea prin 
curte, la feţele bărboase ale vrăbiilor. Prea multe. lar acum şi 
prea mulți Freyi. Unde e de găsit Stânca? 

— Am primit veşti despre tâlhari dincolo de Trident. Ser 
Harwyn a luat cinci cavaleri şi douăzeci de arcaşi şi s-a dus să se 
ocupe de ei. 

— lar Lordul Lancel? 

— El e cu rugăciunile lui. Excelenţa Sa ne-a poruncit să nu-l 
deranjăm niciodată când se roagă. 


S-ar înțelege de minune cu Ser Bonifer. 

— Prea bine. Avea să fie timp destul să stea de vorbă cu vărul 
său mai târziu. Condu-mă la camerele mele şi porunceşte să mi 
se aducă o cadă. 

— Dacă nu ţi-e cu supărare, stăpâne, vei locui în Donjonul 
Plugarului. Am să te conduc acolo. 

— Ştiu drumul. Jaime nu era străin de acest castel. El şi Cersei 
fuseseră oaspeţi aici de două ori, o dată în drum spre Winterfell, 
cu Robert, şi încă o dată întorcându-se de la Debarcaderul 
Regelui. Deşi mic în comparaţie cu alte castele, era mai mare 
decât un han, cu locuri bune de vânătoare de-a lungul râului. 
Robert Baratheon nu se dăduse niciodată în lături când venea 
vorba să profite de ospitalitatea supuşilor săi. 

Donjonul era în mare parte aşa cum şi-l amintea. 

— Pereţii sunt tot goi, remarcă Jaime, în timp ce maesterul îl 
conducea de-a lungul culoarului. 

— Lordul Lancel speră să-i acopere într-o zi cu tapiserii, zise 
Ottomore. Scene de cucernicie şi devotament. 

Cucernicie şi devotament. Abia îşi stăpânea râsul. Pereţii 
fuseseră goi şi la prima sa vizită. Tyrion îi arătase careurile de 
piatră mai întunecată, acolo unde cândva fuseseră agăţate 
tapiseriile. Ser Raymun le îndepărtase, dar nu putuse îndepărta 
şi urmele pe care le lăsaseră. Mai târziu, Pezevenghiul îi 
strecurase o mână de cerbi de argint unuia dintre slujitorii Casei 
Darry în schimbul cheii de la beciul unde erau ascunse 
tapiseriile care lipseau. | le arătase lui Jaime la lumina unei 
lumânări, rânjind: portrete ţesute ale regilor Targaryeni, de la 
cel dintâi Aegon până la cel de-al doilea Aenys. 

— Dacă-i spun lui Robert, poate că mă va face pe mine Lord 
de Darry, zisese piticul, chicotind. 

Maester Ottomore îl conduse pe Jaime până în vârful 
donjonului. 

— Sper că te vei simţi bine aici, stăpâne. Ai o privată, la 
nevoie. Fereastra ta dă către pădurea zeilor. Dormitorul se 
învecinează cu al doamnei, cu o odaie a servitorilor între ele. 

— Acestea au fost apartamentele Lordului Darry. 

— Da, stăpâne. 

— Vărul meu e prea amabil. N-am avut de gând să-l scot pe 
Lancel din propriul lui dormitor. 

— Lordul Lancel doarme în templu. 


Doarme cu Mama şi cu Fecioara, când are o soție caldă 
dincolo de uşă? Jaime nu ştia dacă să râdă sau să plângă. Poate 
că se roagă să i se întărească mădularul. La Debarcaderul 
Regelui, se zvonea că rănile îl lăsaseră pe Lancel neputincios. 
Totuşi, ar trebui să aibă înțelepciunea să încerce. Autoritatea 
vărului său asupra noilor sale teritorii nu avea să fie statornicită 
până când nu zămislea un fiu cu soţia sa pe jumătate Darry. 
Jaime începuse să regrete pornirea care-l adusese aici. li 
mulţumi lui Ottomore, îi reaminti despre baie şi îi ceru lui Peck 
să-l conducă afară pe maester. 

Dormitorul lordului se schimbase de la ultima sa vizită, şi nu 
în bine. Paie vechi şi râncede acopereau podelele, în locul 
frumosului covor myrishez care se aflase acolo înainte, iar 
mobilierul era nou şi grosolan. Patul lui Ser Raymun Darry 
fusese destul de mare ca să găzduiască şase oameni, cu 
draperii maro de catifea şi stâlpi de stejar, sculptați cu lujere şi 
frunze de viţă. Al lui Lancel era un pat zgrunţuros de paie, 
aşezat sub fereastră, unde primele raze de lumină aveau, cu 
siguranţă, să-l trezească. Celălalt pat fusese fără îndoială ars, 
distrus sau furat, dar chiar şi aşa... 

Când sosi cada, Micul Lew îi scoase lui Jaime cizmele şi îl ajută 
să-şi desfacă mâna de aur. Peck şi Garrett aduseră apă, iar Pia îi 
găsi haine curate pentru cină. Fata îi aruncă o privire sfioasă în 
timp ce-i scutura pieptarul. Jaime era conştient într-un mod 
stânjenitor de curbura coapselor şi a sânilor de sub rochia ei 
maro din pânză aspră. Se pomeni amintindu-şi vorbele pe carei 
le şoptise Pia la Harrenhal, în noaptea când Qyburn i-o trimisese 
în pat. Uneori, când sunt cu alt bărbat, închid ochii şi îmi 
imaginez că eşti tu deasupra mea. 

Fu recunoscător când cada se umplu destul de mult ca să-i 
ascundă dorinţa. Cufundându-se în apa fierbinte, îşi aminti o 
altă baie, cea alături de Brienne. Avusese febră şi era slăbit din 
pricina sângelui pe care-l pierduse, iar căldura îl ameţise într- 
atât încât se pomenise spunând lucruri care ar fi fost bine să 
rămână nerostite. De data aceasta nu avea o asemenea scuză. 
Nu-ţi uita jurămintele. Pia e mai potrivită pentru patul lui Tyrion 
decât pentru al tău. 

— Adu-mi săpun şi o perie aspră, îi spuse lui Peck. Pia, tu poţi 
pleca. A 

— Da, stăpâne. Mulţumesc, stăpâne. Işi acoperi gura când 


vorbi, ca să-şi ascundă dinţii sparţi. 

— O vrei? îl întrebă Jaime pe Peck, după ce fata ieşi. Scutierul 
se făcu roşu ca racul. Dacă te vrea, ia-o. Te va învăţa câteva 
lucruri pe care nu mă îndoiesc că le vei găsi folositoare în 
noaptea nunţii, şi nu ai cum să te alegi cu un bastard din partea 
ei. Pia îşi desfăcuse picioarele pentru jumătate din armata 
tatălui său şi nu rămăsese niciodată grea. Probabil fata era 
stearpă. Dar dacă te culci cu ea, fii blând. 

— Blând, stăpâne? Cum... cum să...? 

— Vorbe dulci. Mângâieri. Nu vrei să te însori cu ea, dar atât 
timp cât o ai în pat, poartă-te cu ea ca şi cu mireasa ta. 

Flăcăul clătină din cap. 

— Stăpâne, eu... unde să mă culc cu ea? Nu e nicăieri un loc 
unde să... să... 

— ... să fiţi singuri? Jaime rânji. Vom fi la cină mai multe ore. 
Salteaua pare plină de cocoloaşe, dar ar trebui să fie bună. 

Peck făcu ochii mari. 

— Patul lordului? 

— Ai să te simţi lord şi tu după ce isprăveşti, dacă Pia ştie ce 
are de făcut. Și cineva trebuie să se folosească de salteaua aia 
mizerabilă de paie. 

În seara aceea, când cobori pentru ospăț, Jaime Lannister 
purta un frumos pieptar de catifea cu fâşii de brocart şi un lanţ 
de aur bătut cu diamante negre, îşi pusese şi mâna de aur, 
lustruită bine, ca să strălucească. Nu era locul potrivit să-şi 
poarte veşmintele albe. Datoria îl aştepta la Riverrun, aici îl 
adusese o nevoie mai întunecată. 

Sala Mare a Castelului Darry era mare doar cu numele. Mese 
de lemn erau îngrămădite din zid în zid, iar grinzile tavanului 
erau negre de fum. Lui Jaime i se rezervase un loc pe dais, la 
dreapta scaunului gol al lui Lancel. 

— Vărul meu nu ni se va alătura la cină? întrebă el, aşezându- 
se. 

— Nobilul meu soţ preferă să postească, răspunse Lady 
Amerei, soţia lui Lancel. E bolnav de durere pentru bietul Inalt 
Septon. Era o fată bine făcută de vreo optsprezece ani, cu 
picioare lungi şi sâni împliniţi, o fetişcană sănătoasă, după cum 
arăta, deşi faţa ei suptă, cu bărbia mică, îi amintea lui Jaime de 
răposatul şi  neregretatul său văr Cleos, care arătase 
întotdeauna oarecum ca o nevăstuică. 


Posteşte? E mai nătărău decât am bănuit. Vărul său ar fi 
trebuit să se îngrijească să-i facă văduvei sale un mic 
moştenitor cu faţă de nevăstuică în loc să se înfometeze. Se 
întreba ce-ar fi putut spune Ser Kevan despre noua pasiune a 
fiului său. Să fi fost acesta motivul plecării neaşteptate a 
unchiului său? 

Peste castroanele cu supă de fasole cu costiţă, Lady Amerei îi 
povesti lui Jaime cum îi omorâse Gregor Clegane fostul soţ, pe 
când Freyii încă luptau pentru Robb Stark. 

— L-am implorat să nu se ducă, dar Pate al meu era, oh, atât 
de curajos, şi a jurat că era omul care va ucide monstrul. Voia 
să-şi făurească un nume glorios. 

Cu toții vrem. 

— Când eram scutier, îmi spuneam că eu voi fi cel care-l va 
omori pe Cavalerul Zâmbitor. 

— Cavalerul Zâmbitor? Părea nedumerită. Cine a fost? 

Muntele copilăriei mele. Pe jumătate cât el de mare, dar de 
două ori mai nestăpânit. 

— Un proscris, mort demult. Nimeni care să te preocupe 
vreun moment. 

Buza lui Amerei începu să tremure. Din ochii ei căprui se 
rostogoliră lacrimi. 

— Trebuie s-o ierţi pe fiica mea, interveni o femeie mai în 
vârstă. Lady Amerei adusese vreo douăzeci de Freyi cu ea la 
Darry: o soră, un unchi, alt unchi mai îndepărtat, diferiţi veri... şi 
pe mama ei, care fusese născută Darry. Încă îşi jeleşte tatăl. 

— Haiducii l-au ucis, suspină Lady Amerei. Tata nu s-a dus 
decât să-l răscumpere pe Petyr Băşicuţă. Le-a dus aurul pe care 
l-au cerut, dar l-au atârnat oricum. 

— Spânzurat, Ami. Tatăl tău n-a fost o tapiserie. Lady Mariya 
se întoarse din nou spre Jaime: Cred că l-ai cunoscut, ser. 

— Am fost scutieri împreună, demult, la Crakehall. Nu voia să 
meargă până într-acolo încât să susţină că fuseseră prieteni. La 
venirea lui Jaime, Merrett Frey era bătăuşul castelului, 
tiranizându-i pe toţi băieţii mai mici. Apoi a încercat să mă 
intimideze pe mine. Era... foarte puternic. Era singurul cuvânt 
de laudă care-i venea în minte. Merrett fusese încet, stângaci şi 
prost, dar, într-adevăr, puternic. 

— Aţi luptat împreună împotriva Frăției Pădurii Regelui, se 
smiorcăi Lady Amerei. Tata obişnuia să-mi povestească. 


Tatăl tău obişnuia să se fălească şi să mintă, vrei să spui. 

— Adevărat? 

Contribuţia principală a lui Frey la luptă fusese aceea că luase 
vărsat-de-vânt de la o vivandieră şi fusese capturat de 
Căprioara Albă. Regina proscrişilor îşi întipărise blazonul pe 
fundul lui, înainte să fie răscumpărat de Sumner Crakehall. 
Merrett nu se putuse aşeza timp de două săptămâni, dar Jaime 
se îndoia că acel fier înroşit fusese la fel de neplăcut ca 
butoaiele de rahat pe care scutierii lui îl obligaseră să le 
mănânce la întoarcere. Băieții sunt cele mai crude ființe de pe 
pământ. Îşi strecură mâna de aur pe după cupa de vin şi o 
ridică: 

— În amintirea lui Merrett, spuse el. Era mai uşor să bea în 
cinstea omului decât să vorbească despre el. 

După toast, Lady Amerei se opri din plâns şi discuţiile de la 
masă trecură la lupi, dintre cei cu patru picioare. Ser Danwell 
Frey susţinea că erau mai mulţi prin preajmă chiar decât îşi 
putea aminti bunicul lui. 

— Nu se mai tem defel de oameni. Haite întregi ne-au atacat 
caravanele când am venit de la Gemeni. Arcaşii noştri au fost 
nevoiţi să ciuruiască o duzină înainte să fugă ceilalţi. 

Ser Addam mărturisi că şi coloana lor întâmpinase dificultăţi 
similare pe drumul de la Debarcaderul Regelui. 

Jaime se concentra la mâncarea din faţa lui, rupând bucăţi de 
pâine cu mâna stângă şi bâjbâind după cupa de vin cu dreapta. 
Îl urmări pe Addam Marbrand făcând ochi dulci fetei de lângă el, 
îl privi pe Steffon Swyft refăcând bătălia de la Debarcaderul 
Regelui cu pâine, nuci şi morcovi. Ser Kennos trase o slujnică în 
poala sa, îndemnând-o să-i mângâie cornul, în timp ce Ser 
Dermot desfăta nişte scutieri cu poveştile sale de vitejie de la 
Rainwood. Undeva mai departe, Hugo Vance închisese ochii. 
Cugetă la misterele vieții, gândi Jaime. Sau poate moțăie între 
feluri. | se adresă din nou Doamnei Mariya: 

— Haiducii care ţi-au omorât soţul... au fost din ceata Lordului 
Beric? 

— Aşa am crezut, la început. Deşi părul Mariyei era presărat 
cu şuviţe albe, era încă o femeie frumoasă. Ucigaşii s-au 
împrăştiat când au părăsit Pietrele Vechi. Lordul Vypren a 
urmărit o ceată până la Fairmarket, dar a pierdut-o acolo. 
Walder cel Negru i-a urmărit pe ceilalţi cu câini şi cu hăitaşi 


până la Mlaştinile Cotoroanţei. Ţăranii au negat că i-ar fi văzut, 
dar când i-a luat mai tare au cântat alt cântec. Au vorbit despre 
un bărbat cu un singur ochi, care purta o mantie galbenă... şi 
despre o femeie, cu mantie şi glugă. 

— O femeie? Jaime ar fi crezut că Wenda, Căprioara Albă, îl 
învățase pe Merrett să se ferească de femeile proscrise. A fost o 
femeie şi în Frăția Pădurii Regelui. 

— O cunosc. Cum să nu, sugera tonul ei, când şi-a lăsat 
semnul pe trupul soţului meu? Căprioara Albă era tânără şi 
frumoasă, se spune. Această femeie cu glugă nu e nici una, nici 
alta. Ţăranii vor să ne facă să credem că avea faţa sfâşiată şi 
plină de cicatrici şi ochii înspăimântători de privit. Susţin că ea îi 
conducea pe haiduci. 

— Îi conducea? Lui Jaime îi venea greu să creadă. Beric 
Dondarrion şi preotul roşu... 

— ... n-au fost văzuţi. Lady Mariya părea sigură. 

— Dondarrion e mort, zise Mistreţul. Muntele i-a înfipt un cuţit 
în ochi, avem cu noi oameni care au văzut. 

— Asta e una dintre poveşti, interveni Addam Marbrand. Alţii 
vă vor spune că Lordul Beric nu poate fi ucis. 

— Ser Harwyn spune că acele poveşti sunt minciuni. Lady 
Amerei îşi răsuci o şuviţă de păr în jurul degetului. Mi-a promis 
capul Lordului Beric. E foarte galant. 

Lady Amerei roşea în spatele lacrimilor. 

Jaime se gândi la capul pe care i-l dăruise Piei. Aproape îşi 
putea auzi frăţiorul chicotind. Ce s-a ales de obiceiul de a da 
flori femeilor? ar fi putut întreba Tyrion. Ar fi avut câteva vorbe 
alese şi pentru Harwyn Plumm, dar ga/ant n-ar fi fost unul dintre 
ele. Fraţii lui Plumm erau voinici, corpolenţi, cu cefe late şi feţe 
roşii, gălăgioşi şi desfrânaţi, puşi pe glume, puşi pe harţă şi iute 
iertători. Dar Harwyn era un alt fel de Plumm, cu ochi 
neînduplecaţi, taciturn, neiertător şi... periculos cu ciocanul în 
mână. Un om potrivit pentru comanda unei garnizoane, dar nu 
unul pe care să-l iubeşti. Cu toate acestea... Jaime aruncă o 
privire către Lady Amerei. 

Servitorii aduceau peştele, o ştiucă de râu coaptă într-o crustă 
de ierburi şi nuci zdrobite. Doamna lui Lancel gustă, aprobă şi 
porunci ca prima porţie să-i fie servită lui Jaime. Când aşezară 
peştele în faţa lui, ea se aplecă peste locul soţului ei, atingându- 
i mâna de aur. 


— Tu ai putea să-l omori pe Lordul Beric, Ser Jaime. L-ai 
omorât pe Cavalerul Zâmbitor. Te rog, te implor, spune că ne 
ajuţi cu Lordul Beric şi Câinele. Degetele ei palide mângâiară 
degetele lui de aur. 

Crede că pot simți? 

— Sabia Dimineţii l-a omorât pe Cavalerul Zâmbitor, doamna 
mea. Ser Arthur Dayne e un cavaler mai bun decât mine. Jaime 
îşi retrase degetele de aur şi i se adresă din nou Doamnei 
Mariya. Până unde i-a urmărit Walder cel Negru pe această 
femeie şi pe oamenii ei? 

— Copoii lui i-au luat iarăşi urma la Mlaştinile Cotoroanţei, îi 
spuse cealaltă femeie. jură că nu era la mai mult de o jumătate 
de zi în urma lui când au dispărut în Gât. 

— N-au decât să putrezească acolo, declară vesel Ser Kennos. 
Dacă zeii sunt buni, vor fi înghiţiţi de nisipurile mişcătoare sau 
înfulecaţi de leii-șopărle. 

— Sau protejaţi de mâncătorii de broaşte, interveni Ser 
Danwell Frey. Nu m-aş mira ca oamenii mlaştinilor să 
găzduiască haiduci. 

— De-ar fi numai ei, zise Lady Mariya. Unii dintre lorzii riverani 
sunt şi ei mână în mână cu oamenii Lordului Beric. 

— Şi oamenii din popor, se smiorcăi fiica ei. Ser Harwyn spune 
că îi ascund şi îi hrănesc, iar când întreabă unde s-au dus, îi 
mint. Îşi mint propriii lorzi! 

— Tăiaţi-le limbile, sugeră Mistreţul. 

— Atunci noroc la primit răspunsuri! zise Jaime. Dacă vrei 
ajutorul lor, trebuie să-i faci să te iubească. Aşa a făcut Arthur 
Dayne, când am pornit împotriva Frăției Pădurii Regelui. Le-a 
plătit oamenilor pentru mâncarea pe care am mâncat-o, le-a dus 
doleanţele în faţa Regelui Aerys, le-a extins păşunile în jurul 
satelor, chiar a dobândit pentru ei dreptul de a tăia un anumit 
număr de copaci în fiecare an şi de a vâna toamna câţiva din 
cerbii regelui. Oamenii pădurilor aşteptau ca Toyne să-i apere, 
dar Ser Arthur a făcut mai multe pentru ei decât putea spera 
Frăția să facă vreodată şi astfel i-a câştigat de partea lui. Restul 
a venit de la sine. 

— Lordul Comandant vorbeşte cu înţelepciune, zise Lady 
Mariya. Nu vom scăpa niciodată de aceşti haiduci până când 
ţăranii nu vor ajunge să-l iubească pe Lancel la fel de mult cum 
i-au iubit cândva pe tatăl şi pe bunicul meu. 


Jaime aruncă o privire către locul gol al vărului său. Dar 
Lancel nu le va câştiga niciodată dragostea rugându-se. 

Lady Amerei îşi ţuguie buzele. 

— Ser Jaime, rogu-te, nu ne părăsi. Nobilul meu soţ are nevoie 
de tine, şi eu la fel. Sunt vremuri atât de grele. În unele nopţi 
abia dacă pot dormi de frică. 

— Locul meu e lângă rege, doamna mea. 

— Voi veni eu, se oferi Mistreţul. După ce isprăvim la 
Riverrun, o să tânjesc după o nouă luptă. Nu că m-aş aştepta ca 
Beric Dondarrion să fie o provocare. Mi-l amintesc din turnirurile 
de odinioară. Un flăcău chipeş într-o mantie frumoasă. Plăpând 
şi novice. 

— Asta era înainte de a muri, interveni tânărul Ser Arwood 
Frey. Moartea l-a schimbat, zic oamenii din popor. Poţi să-l 
omori, dar nu va rămâne mort. Cum să înfrângi un astfel de om? 
Şi mai e şi Câinele. El a omorât douăzeci de oameni la Saltpans. 

Mistreţul râse zgomotos. 

— Douăzeci de hangii graşi, poate. Douăzeci de slujitori 
făcând în pantaloni. Douăzeci de fraţi cerşetori înarmaţi cu 
străchini. Nu douăzeci de cavaleri. Nu pe mine. 

— Există un cavaler la Saltpans, insistă Ser Arwood. S-a 
ascuns în spatele zidurilor lui în timp ce Clegane şi câinii lui 
nebuni au devastat oraşul. N-ai văzut ce-au făcut, ser. Eu da. 
Când a ajuns vestea la Gemeni, am plecat cu Harys Haigh, cu 
fratele lui, Donnel, şi cu cincizeci de oameni, arcaşi şi oşteni 
călare. Credeam că era mâna Lordului Beric şi speram să-i dăm 
de urmă. Din Saltpans nu mai rămăseseră decât castelul şi 
bătrânul Ser Quincy, atât de speriat încât nu voia să deschidă 
porţile, dar ne-a strigat de pe metereze. Restul, oase şi cenuşă. 
Un oraş întreg. Câinele a trecut clădirile prin foc şi oamenii prin 
sabie şi a plecat mai departe râzând. Femeile... n-ai crede ce le- 
a făcut unora. Nu voi vorbi despre asta la masă. Mi s-a făcut rău 
când am văzut. 

— Eu am plâns când am auzit, zise Lady Amerei. 

Jaime sorbi din vin. 

— Ce te face să fii atât de sigur că a fost Câinele? Ceea ce 
descriau părea mai degrabă mâna lui Ser Gregor decât a lui 
Sandor. Sandor era dur şi brutal, da, însă fratele lui mai mare 
era adevăratul monstru al Casei Clegane. 

— A fost văzut, răspunse Ser Arwood. Coiful acela nu e uşor 


de confundat, nici de uitat, şi au fost câţiva care au supravieţuit 
ca să spună povestea. Fata pe care a siluit-o el, câţiva băieţi 
care s-au ascuns, o femeie pe care am găsit-o prinsă sub o 
bârnă înnegrită, pescarii care au privit măcelul din bărcile lor... 

— Să nu-i spui măcel, zise blând Lady Mariya. Asta aduce 
jignire măcelarilor cinstiţi de pretutindeni. Saltpans a fost 
isprava unei fiare cumplite în piele de om. 

E vremea fiarelor, cugetă Jaime, e vremea leilor, a lupilor şi a 
câinilor fioroşi, a corbilor şi a ciorilor de hoit. 

— Urâtă treabă. Mistreţul îşi umplu cupa din nou. Lady Mariya, 
Lady Amerei, durerea voastră m-a mişcat. Aveţi cuvântul meu: 
după căderea Riverrunului, mă voi întoarce să-l vânez pe Câine 
şi să-l omor de dragul vostru. Câinii nu mă sperie. 

Acesta ar trebui să te sperie. Amândoi erau voinici şi 
puternici, dar Sandor Clegane era mult mai iute şi lupta cu o 
sălbăticie pe care Lyle Crakehall nu putea spera s-o egaleze. 

Dar Lady Amerei era încântată. 

— Eşti un adevărat cavaler, Ser Lyle, să ajuţi o doamnă în 
suferinţă. 

Cel puţin nu şi-a zis „fecioară”. Jaime întinse mâna după cupă 
şi o răsturnă. Faţa de masă din pânză absorbi vinul. In timp ce 
pata roşie se întindea, toţi comesenii se prefăcură că nu 
observă. Politetea unei mese nobile, îşi spuse el, dar tot gust de 
milă avea. Se ridică dintr-odată. 

— Doamna mea, te rog să mă scuzi. 

Lady Amerei părea îndurerată. 

— Vrei să ne părăseşti? Urmează carnea de căprioară şi 
claponii umpluţi cu praz şi ciuperci. 

— Foarte gustos, fără îndoială, dar n-aş mai putea înghiţi nicio 
bucăţică. Trebuie să-l văd pe vărul meu. Inclinându-se, Jaime îi 
lăsă cu mâncarea lor. 

Şi în curte erau oameni care mâncau. Vrăbiile se adunaseră în 
jurul câtorva focuri ca să-şi încălzească mâinile de frigul înserării 
şi să se uite la cârnaţii ce se învârteau şi sfârâiau deasupra 
flăcărilor. Trebuie că erau vreo sută. Guri netrebuincioase. Jaime 
se întrebă câţi cârnaţi pusese la bătaie vărul lui şi cum 
intenţiona să hrănească vrăbiile după plecarea lor. Până /a 
iarnă, vor ajunge să mănânce şobolani, dacă nu mai pot scoate 
o recoltă. Atât de târziu în toamnă, şansele unei noi recolte nu 
erau mari. 


Găsi templul în curtea interioară a castelului, o clădire fără 
ferestre, în şapte colţuri, cu structură din grinzi, cu uşi de lemn 
şi acoperiş de ţiglă. Trei vrăbii şedeau pe treptele lui. Când 
Jaime se apropie, se ridicară. 

— Unde mergi, stăpâne? întrebă unul. Era cel mai scund 
dintre cei trei, dar avea barba cea mai mare. 

— Înăuntru. 

— Lordul e înăuntru şi se roagă. 

— Lordul e vărul meu. 

— Atunci, stăpâne, zise o altă vrabie, o namilă de om pleşuv, 
cu steaua în şapte colţuri pictată deasupra unui ochi, n-ai vrea 
să-l deranjezi pe vărul tău de la rugăciune. 

— Lordul Lancel îi cere Tatălui Ceresc să-l călăuzească, zise o 
a treia vrabie, cea fără barbă. Un băiat, crezuse Jaime, dar 
glasul trăda faptul că era o femeie, îmbrăcată în zdrenţe 
lăbărţate şi cu o cămaşă ruginită de zale. Se roagă pentru 
sufletul Înaltului Septon şi al tuturor celorlalţi care au murit. 

— Tot morţi vor fi şi mâine, îi spuse Jaime. Tatăl Ceresc are 
mai mult timp decât mine. Ştiţi cine sunt? 

— Vreun lord, răspunse voinicul cu ochiul înstelat. 

— Vreun schilod, zise scundul cu barba mare. 

— Regicidul, zise femeia, dar noi nu suntem regi, doar Fraţi 
Sărmani, şi poţi intra numai dacă lordul spune că poţi. Femeia 
ridică o ghioagă ţintuită, iar bărbatul scund o secure. 

Porţile din spatele lor se deschiseră. 

— Lăsaţi-l pe vărul meu să treacă în pace, prieteni, zise 
Lancel cu blândeţe. Il aşteptam. 

Vrăbiile se dădură la o parte. 

Lancel părea şi mai slab decât la Debarcaderul Regelui. Era 
descult şi îmbrăcat într-o tunică simplă, aspră, din lână 
nevopsită, care îl făcea să arate mai degrabă a cerşetor decât a 
lord. Vârful capului îi fusese ras, dar barba îi crescuse puţin. S-o 
numeşti puf de piersică ar fi fost o jignire adusă piersicii. Se 
potrivea ciudat cu părul alb din jurul urechilor. 

— Vere, zise Jaime când se aflară singuri în templu, ţi-ai 
pierdut minţile afurisite? 

— Prefer să spun că mi-am găsit credinţa. 

— Unde e tatăl tău? 

— A plecat. Ne-am certat. Lancel îngenunche în faţa altarului 
celuilalt Tată al său. Vrei să te rogi cu mine, Jaime? 


— Dacă mă rog frumos, Tatăl îmi va da şi mie o mână nouă? 

— Nu. Dar Războinicul îţi va da curaj, Fierarul îţi va acorda 
putere, iar Baba, înţelepciune. 

— Eu de o mână am nevoie. Cei şapte zei se înălţau deasupra 
altarelor sculptate, cu lemnul întunecat sclipind în lumina 
lumânărilor. În aer plutea un miros uşor de tămâie. Aici dormi? 

— În fiecare noapte îmi fac patul sub alt altar, iar Cei Şapte 
îmi trimit viziuni. 

Baelor cel Binecuvântat avusese şi el viziuni cândva. Mai cu 
seamă când postea. 

— De când n-ai mai mâncat? 

— Credinţa mea e toată hrana de care am nevoie. 

— Credinţa e ca un terci şi este mai bună cu lapte şi miere. 

— Am visat că vei veni. În vis, ştiai ce-am făcut. Cum am 
păcătuit. M-ai omorât pentru asta. 

— Mai degrabă te omori singur, cu tot postul ăsta. Oare 
Baelor cel Binecuvântat n-a postit până a ajuns pe catafalc? 

— Vieţile noastre sunt flăcări de lumânare, aşa zice Steaua în 
Șapte Colturi. Orice pală rătăcită de vânt poate să ne stingă. 
Moartea nu e niciodată departe în lumea aceasta şi şapte iaduri 
îi aşteaptă pe păcătoşii care nu se căiesc pentru păcatele lor. 
Roagă-te cu mine, Jaime. 

— Dacă mă rog, mănânci o strachină de terci? Când vărul său 
nu-i răspunse, Jaime suspină. Ar trebui să te culci cu soţia ta, nu 
cu Fecioara. Ai nevoie de un fiu cu sânge Darry dacă vrei să 
păstrezi castelul. 

— Un morman de pietre reci. Nu l-am cerut niciodată. Nu l-am 
vrut niciodată. Voiam doar... Lancel se cutremură. Cei Şapte să 
mă apere, dar voiam să fiu tu. 

Jaime izbucni în râs. 

— Mai bine eu decât Baelor cel Binecuvântat. Darry are 
nevoie de un leu, vere. La fel şi micuța ta Frey. Se umezeşte 
între picioare de fiecare dată când cineva pomeneşte de Stâncă. 
Dacă nu s-a culcat cu el până acum, o va face în curând. 

— Dacă-l iubeşte, le doresc să se bucure unul de altul. 

— Un leu n-ar trebui să aibă coarne. Ai luat-o pe fată de soţie. 

— Am rostit nişte cuvinte şi i-am dat o mantie roşie, dar 
numai ca să-i fac tatei pe plac. Căsnicia trebuie consumată. 
Regele Baelor a fost obligat să se însoare cu sora lui, Daena, dar 
n-au trăit niciodată ca soţ şi soţie şi a îndepărtat-o de îndată ce 


a fost încoronat. 

— Regatul ar fi fost mai bine slujit dacă ar fi închis ochii şi s-ar 
fi culcat cu ea. Cunosc destulă istorie ca să ştiu asta. In orice 
caz, nu ai şanse să fii luat drept Baelor cel Binecuvântat. 

— Nu, îi dădu dreptate Lancel. El era un spirit ales, pur, 
curajos şi neprihănit, neatins de toate relele din lume. Eu sunt 
un păcătos, cu mult mai multe de ispăşit. 

Jaime îşi aşeză mâna pe umărul vărului său. 

— Ce cunoşti tu despre păcat, vere? Eu mi-am ucis regele. 

— Omul curajos ucide cu o sabie, cel laş cu o ploscă de vin. 
Suntem amândoi regicizi, ser. 

— Robert n-a fost un adevărat rege. Unii ar putea chiar spune 
că cerbul e prada naturală a leului. Jaime simţea oasele de sub 
pielea vărului său... şi încă ceva. Lancel purta o cămaşă de păr 
pe sub tunică. Ce altceva ai mai făcut, ca să ai nevoie de atâta 
căinţă? Spune-mi. 

Vărul său îşi plecă fruntea, cu lacrimile rostogolindu-i-se pe 
obraji. 

Acestea reprezentau singurul răspuns de care avea nevoie 
Jaime. 

— Ai omorât regele, apoi te-ai culcat cu regina. 

— Eu niciodată... 

— ... nu te-ai culcat cu dulcea mea surioară? Spune-o. Spune- 


— Nu mi-am revărsat niciodată sămânţa în... în... 

— ... între picioarele ei? sugeră Jaime. 

— ... în pântecele ei, isprăvi Lancel. Nu e trădare decât dacă 
termini înăuntru. l-am oferit alinare după moartea regelui. Tu 
erai prizonier, tatăl tău era pe câmpul de luptă, iar fratele tău... 
se temea de el şi pe bună dreptate. El m-a făcut s-o trădez. 

— Adevărat? Lancel şi Ser Osmund şi câţi alții? Oare partea cu 
Băiatul Lunii era doar o glumă? Ai forţat-o? 

— Nu! Am iubit-o. Am vrut s-o apăr. E 

Ai vrut să fii eu. Degetele-fantomă îl mâncau. In ziua când 
sora lui venise în Turnul Sabiei Albe ca să-l roage să renunţe la 
jurăminte, izbucnise în râs după ce el o refuzase şi se fălise că l- 
a minţit de o mie de ori. Jaime luase asta drept o încercare 
stângace de a-l răni aşa cum o rănise el. Poate că a fost singurul 
lucru adevărat pe care mi l-a spus vreodată. 

— Să n-o judeci greşit pe regină, se rugă Lancel. Carnea 


omului e slabă, Jaime. Nimic rău n-a rezultat de pe urma 
păcatului nostru. Nici... niciun bastard. 

— Nu. Bastarzii sunt arareori făcuţi pe pântece. Se întreba ce- 
ar spune vărul lui dacă s-ar apuca să-i mărturisească propriile 
sale păcate, cele trei trădări pe care Cersei le numise Joffrey, 
Tommen şi Myrcella. A 

— Am fost furios pe Înălţimea Sa după bătălie, dar Înaltul 
Septon a spus că trebuie s-o iert. 

— l-ai mărturisit Preacucerniciei Sale păcatele tale, nu-i aşa? 

— S-a rugat pentru mine când am fost rănit. A fost un om 
bun. 

E un om mort. l-au sunat clopotele. Jaime se întreba dacă 
vărul lui îşi dădea seama ce fruct rodiseră vorbele sale. 

— Lancel, eşti un nebun afurisit. 

— Nu greşeşti, ser, răspunse Lancel, dar nebunia mea 
aparţine trecutului. l-am cerut Tatălui Ceresc să-mi arate calea 
şi el mi-a arătat-o. Renunţ la titlul de lord şi la această soţie. 
Stânca n-are decât să le ia pe amândouă, dacă pofteşte. Mâine 
plec înapoi la Debarcaderul Regelui şi îmi pun sabia în slujba 
Înaltului Septon şi a Celor Şapte. Vreau să depun jurământ şi să 
mă alătur Fiilor Războinicului. Băiatul vorbea fără noimă. 

— Fiii Războinicului au fost proscrişi acum trei sute de ani. 

— Noul Înalt Septon i-a readus la viaţă. A trimis chemare către 
toţi cavalerii vrednici, să-şi pună vieţile şi săbiile în slujba Celor 
Şapte. Fraţii Sărmani vor fi şi ei reînviaţi. 

— De ce-ar îngădui Tronul de Fier una ca asta? Unul dintre 
primii regi Targaryen luptase ani de zile să suprime cele două 
ordine militare, după câte ştia Jaime, deşi nu-şi amintea care 
anume. Maegor, poate, sau primul Jaehaerys. Tyrion ar fi ştiut. 

— Preacucernicia Sa scrie că Regele Tommen şi-a dat 
consimţământul. Am să-ţi arăt scrisoarea, dacă vrei. 

— Chiar dacă e adevărat... tu eşti un leu de Casterly Rock, un 
lord. Ai o soţie, un castel, pământuri de apărat, oameni de 
ocrotit. Dacă zeii sunt buni, vei avea fii din sângele tău, să-ţi fie 
urmaşi. De ce ai da cu piciorul la toate astea pentru... pentru un 
jurământ? 

— Tu de ce ai făcut-o? îl întrebă Lancel cu glas domol. 

Pentru onoare, ar fi putut spune Jaime. Pentru glorie. Dar asta 
ar fi fost o minciună. Onoarea şi gloria îşi avuseseră rolul lor, dar 
motivul principal fusese Cersei. Un hohot de râs îi scăpă de pe 


buze. 

— La Înaltul Septon alergi tu sau la dulcea mea surioară? 
Roagă-te pentru asta, vere. Roagă-te fierbinte. 

— Te rogi cu mine, Jaime? 

Îşi roti privirea prin templu, la zei. Mamă milostivă. Tatăl 
aspru la judecată. Războinicul, cu o mână pe sabie. Străinul în 
umbre, cu chipu-i pe jumătate uman ascuns sub o mantie cu 
glugă. Credeam că eu sunt Războinicul şi Cersei Fecioara, dar în 
tot acest timp ea a fost Străinul, ascunzându-şi adevărata faţă 
de privirea mea. 

— Roagă-te pentru mine, dacă vrei, îi spuse vărului său. Eu 
am uitat toate cuvintele. 

Vrăbiile încă fâlfâiau pe trepte când Jaime ieşi înapoi în 
noapte. 

— Vă mulţumesc, le spuse el. Mă simt cu mult mai sfânt 
acum. 

Se duse şi-l găsi pe Ser Ilyn şi o pereche de săbii. 

Curtea castelului era plină de ochi şi de urechi. Ca să scape 
de ele, căutară pădurea zeilor. Acolo nu erau vrăbii, doar copaci 
trişti şi goi, cu crengile negre zgăriind cerul. Un covor de frunze 
moarte le scârţâia sub picioare. 

— Vezi fereastra aceea, ser? Jaime se folosi de sabie ca să-i 
arate. Acela a fost dormitorul lui Raymun Darry. Unde a dormit 
regele, pe drumul de întoarcere de la Winterfell. Fiica lui Ned 
Stark fugise după ce lupul ei l-a atacat pe Joff, îţi aminteşti. Sora 
mea voia ca fata să-şi piardă o mână. Vechea pedeapsă pentru 
cel care a lovit pe cineva cu sânge regesc. Robert i-a spuscăe 
crudă şi nebună. S-au certat o jumătate de noapte... mă rog, 
Cersei s-a certat şi Robert a băut. După miezul nopţii, regina m- 
a chemat înăuntru. Regele dormea sforăind pe covorul 
myrishez. Am întrebat-o pe sora mea dacă voia să-l duc în pat. 
Ea mi-a spus că pe ea ar trebui s-o duc în pat şi şi-a lepădat 
veşmintele. Am luat-o pe patul lui Raymun Darry, după ce am 
trecut peste Robert. Dacă regele s-ar fi trezit, l-aş fi omorât 
atunci şi acolo. N-ar fi fost primul rege mort de sabia mea... dar 
povestea aceea o ştii, nu-i aşa? Lovi cu sabia o creangă de 
copac, tăind-o în două. In timp ce mă culcam cu ea, Cersei tipa: 
Vreau! Credeam că se referea la mine, dar pe fata Stark o voia, 
schilodită sau moartă. Lucrurile pe care le fac din dragoste. 
Intâmplarea a făcut ca oamenii Casei Stark s-o găsească 


înaintea mea. Dacă aş fi dat primul de ea... 

Ciupiturile de vărsat de pe faţa lui Ser Ilyn erau găuri negre în 
lumina torţei, la fel de întunecate ca sufletul lui Jaime. Ser Ilyn 
scoase acel sunet cloncănit. 

Râde de mine, îşi dădu seama Jaime Lannister. 

— Din câte ştiu, poate şi tu te-ai culcat cu sora mea, ticălos cu 
faţa ciupită, scuipă el. Ei bine, tacă-ţi gura spurcată şi omoară- 
mă dacă poţi. 


BRIENNE 

Septistirea se afla pe o insulă înaltă, la aproape un kilometru 
de țărm, unde gura largă a Tridentului se lărgea şi mai mult, 
sărutând Golful Crabilor. Prosperitatea ei se vedea chiar de la 
mal. Versanții săi erau acoperiţi de câmpuri terasate, cu 
heleşteie la poale şi o moară de vânt în vârf, cu aripile din lemn 
şi pânză de vele învârtindu-se încet sub adierea brizei dinspre 
golf. Brienne zărea oi păscând pe coama dealului şi berze 
bălăcindu-se în apele joase din jurul debarcaderului. 

— Saltpans e tocmai dincolo de apă, zise Septonul Meribald, 
arătând către nord, peste golf. Fraţii ne vor duce cu podul 
plutitor la fluxul de dimineaţă, dar mă tem de ceea ce vom găsi 
acolo. Haide să ne bucurăm de o masă caldă pe cinste înainte 
să înfruntăm ce ne aşteaptă. Fraţii au întotdeauna un os în plus 
pentru Dulău. 

Dulău lătră şi dădu din coadă. 

Acum fluxul scădea, şi asta repede. Apa care despărţise 
insula de țărm se retrăgea, lăsând în urmă o vastă întindere de 
limbi maronii, sclipitoare, de pământ mocirlos, presărate de bălți 
de reflux care scânteiau ca nişte monede de aur în soarele 
după-amiezii. Brienne se scărpină la ceafă, acolo unde o 
muşcase o insectă. Işi legase părul şi soarele îi încălzise pielea. 

— De ce i se spune Insula Tăcerii? întrebă Podrick. 

— Cei care locuiesc aici sunt penitenţi, care încearcă să-şi 
ispăşească păcatele prin meditaţie, rugăciune şi tăcere. Doar 
Fratelui Mai Mare şi supraveghetorilor lui le este îngăduit să 
vorbească, iar supraveghetorilor doar câte o zi din şapte. 

— Surorile tăcute nu vorbesc, niciodată, remarcă Podrick. Am 
auzit că n-au limbi. 

Septonul Meribald zâmbi. 

— Mamele îşi sperie fiicele cu povestea asta de când eram eu 
de vârsta ta. Nu era nimic adevărat atunci, aşa cum nu e nici 
acum. Un jurământ al tăcerii este un act de căinţă, un sacrificiu 
prin care ne dovedim devoţiunea faţă de Cei Şapte din Ceruri. 
Ca un mut să facă un jurământ al tăcerii ar fi ca şi cum un olog 
ar renunţa la dans. Septonul îşi conduse catârul în josul 
povârnişului, făcându-le semn să-l urmeze. Dacă vreţi să dormiţi 
la noapte sub un acoperiş, trebuie să coborâţi de pe cal şi să 
traversaţi cu mine mocirla. Cărarea credinţei îi spunem. Doar cei 
credincioşi o pot traversa în siguranţă. Cei păcătoşi sunt înghiţiţi 


de nisipurile mişcătoare sau se îneacă atunci când fluxul 
năvăleşte. Niciunul dintre voi nu este păcătos, nădăjduiesc. 
Oricum, eu aş fi atent unde pun piciorul. Păşiţi doar unde păşesc 
eu şi veţi ajunge în siguranţă în partea cealaltă. 

Cărarea credinţei era întortocheată, după cum Brienne nu 
putu să nu observe. Deşi insula părea să se înalțe la nord-est de 
locul unde părăsiseră ţărmul, Septonul Meribald nu se îndreptă 
direct într-acolo. În schimb, porni către est, spre apele mai 
adânci ale golfului, care sclipeau albastre şi argintii în depărtare. 
Noroiul moale şi brun îi ţâşnea printre degetele picioarelor. Se 
oprea din când în când să cerceteze cu toiagul terenul din faţa 
lui. Dulăul îl urma îndeaproape, adulmecând fiecare piatră, 
fiecare scoică, fiecare smoc de iarbă-de-mare. De data aceasta, 
nu sălta înainte şi nu se depărta de la drum. 

Brienne îl urma, având grijă să nu se abată de la şirul de urme 
lăsate de câine, de măgar şi de omul sfânt. Apoi venea Podrick 
şi, la urmă, Ser Hyle. După o sută de metri, Meribald se întoarse 
pe neaşteptate către sud, astfel că era aproape cu spatele la 
septistire. Continuă să meargă în direcţia aceea încă o sută de 
metri, conducându-i printre două lacuri de reflux, cu ape mici. 
Dulăul îşi vâri botul într-unui dintre ele şi scheună când un crab 
îl înhăţă cu cleştele. Urmă o încăierare scurtă, dar furioasă, 
înainte ca animalul să se întoarcă, ud şi plin de noroi, cu crabul 
între fălci. 

— Nu acolo vrem să ajungem? strigă Ser Hyle din urma lor, 
arătând către septistire. Parcă mergem în toate direcţiile, numai 
într-acolo nu. 

— Credinţă, îl îndemnă Septonul Meribald. Crede, stăruie şi 
urmează, şi vom găsi locul pe care-l căutăm. 

Întinderile mlăştinoase luceau umede de jur împrejurul lor, 
împestriţate în zeci de culori. Nămolul era de un brun atât de 
închis, încât părea aproape negru, însă erau şi petice de nisip 
auriu, blocuri de piatră gri şi roşii şi încâlceli de alge negre şi 
verzi. Berzele călcau cu paşi mari prin smârcurile de reflux, 
lăsându-şi urmele peste tot, iar crabii mişunau pe suprafaţa 
apelor mici. Aerul mirosea a sare şi a putreziciune, iar pământul 
le înghiţea paşii, îngăduindu-le să păşească doar şovăitor, cu un 
pocnet şi un suspin lipăit. Septonul Meribald se întoarse, iar se 
întoarse şi se întoarse din nou. Urmele paşilor lui se umpleau de 
apă de îndată ce trecea mai departe. Când pământul deveni mai 


ferm şi începu să se ridice sub picioarele lor, străbătuseră cel 
puţin doi kilometri şi jumătate. 

Trei bărbaţi îi aşteptau când se căţărară pe pietrele sfărâmate 
care înconjurau ţărmul insulei. Erau înveşmântaţi în robele 
obişnuite ale fraţilor, maro şi cenuşii, cu mâneci largi în formă 
de clopot şi cu glugi ascuţite. Doi dintre ei îşi înfăşuraseră bucăţi 
de lână şi peste jumătatea de jos a feţei, astfel că nu le puteai 
zări decât ochii. Cel de-al treilea frate fu cel care vorbi: 

— Septonule Meribald! strigă el. A trecut aproape un an. Fii 
bine-venit. Şi tovarăşii tăi. 

Câinele dădu din coadă, iar Meribald îşi scutură noroiul de pe 
picioare. 

— Am putea să vă cerem găzduire pentru o noapte? 

— Da, desigur. Avem tocană de peşte în seara asta. Veţi avea 
nevoie de podul plutitor mâine dimineaţă? 

— Dacă nu vă cerem prea mult. Meribald se întoarse către 
tovarăşii săi de drum: Fratele Narbert este un supraveghetor al 
ordinului, aşa că i se îngăduie să vorbească o zi la fiecare şapte. 
Frate, aceşti oameni buni m-au ajutat pe drum. Ser Hyle Hunt e 
un cavaler din Reach. Flăcăul e Podrick Payne, din ţinutul 
Apusului. lar aceasta este Lady Brienne, cunoscută ca Fecioara 
din Tarth. 

Fratele Narbert încremeni. 

— O femeie. 

— Da, frate. Brienne îşi desfăcu părul şi îl scutură. Nu aveţi 
femei aici? 

— Acum nu, răspunse Narbert. Acele femei care totuşi ne 
vizitează vin la noi bolnave sau rănite, sau cu burta la gură. Cei 
Şapte l-au binecuvântat pe Fratele nostru Mai Mare cu mâini 
tămăduitoare. A redat sănătatea multor bărbaţi pe care nici 
măcar maesterii nu i-au putut vindeca. Şi multor femei. 

— Nu sunt nici bolnavă, nici rănită, nici însărcinată. 

— Lady Brienne e o fecioară-luptător, care îl urmăreşte pe 
Câine, îi mărturisi Septonul Meribald. 

— Zău? Narbert părea surprins. Şi ce sfârşit gândeşti să aibă 
această urmărire? 

Brienne atinse mânerul Devotatei. 

— Al lui, răspunse ea. 

Supraveghetorul o cercetă. 

— Eşti... vânjoasă pentru o femeie, e-adevărat, dar... poate că 


ar trebui să vă duc la Fratele Mai Mare. V-o fi văzut traversând 
mlaştina. Haideţi. 

Narbert îi conduse de-a lungul unei cărări pietruite şi printr-un 
crâng cu meri, către un grajd văruit în alb, cu un acoperiş 
ascuţit de stuf. 

— Puteţi să vă lăsaţi animalele aici. Fratele Gillam va avea 
grijă să fie hrănite şi adăpate. 

Grajdul era gol pe trei sferturi şi mai bine. La un capăt se 
aflau câţiva catâri, îngrijiţi de un frăţior crăcănat pe care 
Brienne îl luă drept Gillam. Mai încolo, la capătul celălalt, 
departe de restul animalelor, un imens armăsar negru necheză 
la auzul glasurilor lor şi lovi cu picioarele în uşa boxei sale. 

Ser Hyle îi aruncă animalului vânjos o privire admirativă, în 
timp ce-i dădea frâul fratelui Gillam. 

— Un cal frumos. 

Fratele Narbert oftă. 

— Cei Şapte ne-au trimis binecuvântări şi Cei Şapte ne-au 
trimis încercări. O fi frumos, dar Lemn Plutitor a fost cu 
siguranţă zămislit în iad. Când am încercat să-l înhămăm la 
plug, l-a lovit pe fratele Rawney şi i-a rupt fluierul piciorului în 
două locuri. Sperasem că, dacă-l castrăm, animalul se va potoli, 
dar... Frate Gillam, vrei să le arăţi? 

Fratele Gillam îşi cobori gluga. Dedesubt avea o chică de păr 
blond, un scalp tonsurat şi un bandaj pătat de sânge în locul 
unde ar fi trebuit să aibă o ureche. 

Podrick icni. 

— Calul ţi-a muşcat urechea? 

Gillam încuviinţă şi îşi acoperi capul la loc. 

— lartă-mă, frate, zise Ser Hyle, dar ţi-aş tăia şi cealaltă 
ureche, dacă te-ai apropia cu o pereche de foarfeci de mine. 

Gluma nu fu pe placul fratelui Narbert. 

— Eşti cavaler, ser. Lemn Plutitor e un animal de povară. 
Fierarul le-a dat oamenilor cai ca să-i ajute la muncile lor. Se 
întoarse. Dacă vreţi să mă urmaţi, Fratele Mai Mare vă aşteaptă, 
fără doar şi poate. 

Panta era mai abruptă decât păruse de dincolo de mlaștini. Ca 
să uşureze urcuşul, fraţii ridicaseră un şir de trepte de lemn care 
şerpuiau pe coasta muntelui şi printre clădiri. După o zi lungă în 
şa, Brienne primi bucuroasă ocazia de a-şi întinde picioarele. 

Urcând, trecură pe lângă o duzină de fraţi ai ordinului, bărbaţi 


cu capetele acoperite de glugi maro şi cenuşii, care le aruncau 
priviri curioase, dar nu scoteau nicio vorbă de salut. Unul 
conducea o pereche de vaci de lapte către o şură joasă cu 
acoperişul de stuf, un altul freca un putinei de unt. Pe versanţii 
de sus, văzură băieţi mânând oi, iar şi mai sus trecură pe lângă 
un cimitir unde un frate mai vânjos decât Brienne se căznea să 
sape un mormânt. După felul în care se mişca, era limpede că 
era olog. Când aruncă o lopată de pământ pietros peste umăr, o 
parte căzu, din întâmplare, la picioarele lor. 

— Fii mai atent acolo, îl dojeni fratele Narbert. Septonul 
Meribald s-ar fi putut alege cu o gură de ţărână. 

Săpaşul plecă fruntea. Când Dulău se duse să-l adulmece, 
aruncă lopata şi se scărpină la ureche. 

— Un novice, explică Narbert. 

— Pentru cine e mormântul? întrebă Ser Hyle când îşi reluară 
urcuşul pe treptele de lemn. 

— Pentru fratele Clement, fie ca Tatăl să-l judece cu dreptate. 

— A fost bătrân? întrebă Podrick Payne. 

— Dacă socoteşti că la optzeci şi patru de ani eşti bătrân, da, 
dar nu anii l-au ucis. A murit din pricina rănilor cu care s-a ales 
la Saltpans. Ducea nişte mied la piaţa de acolo în ziua când 
tâlharii au descins în oraş. 

— Câinele? întrebă Brienne. 

— Un altul, la fel de brutal. l-a tăiat limba bietului Clement 
când a vrut să vorbească. Fratele Mai Mare ştie mai multe. 
Păstrează cele mai rele veşti din afară pentru sine, ca să nu 
tulbure pacea septistirii. Mulţi dintre fraţii noştri au venit aici ca 
să scape de ororile din lume, nu ca să stăruie asupra lor. Fratele 
Clement n-a fost singurul rănit dintre noi. Unele răni nu se văd. 
Fratele Narbert arătă spre dreapta: Acolo se află umbrarul 
verilor noastre. Strugurii sunt mici şi acri, dar fac un vin bun de 
băut. Ne facem singuri şi berea, iar miedul şi cidrul sunt vestite 
până departe. 

— Războiul n-a ajuns niciodată aici? vru să ştie apoi Brienne. 

— Nu acest război, Cei Şapte fie lăudaţi. Rugăciunile noastre 
ne apără. 

— Şi valurile, sugeră imediat Meribald. Dulău lătră parcă 
aprobator. 

Sprânceana muntelui era încununată de un zid scund de 
pietre nemăltărite, care împrejmuia un grup de clădiri mai mari: 


moara de vânt, cu aripile pârâind în timp ce se întorceau, 
sihăstriile unde dormeau fraţii şi sala comună unde îşi luau 
masa, un templu de lemn pentru rugăciune şi meditaţie. 
Templul avea ferestre cu vitralii, uşi largi sculptate înfăţişându-i 
pe Mamă, Tată şi o clopotniţă în şapte laturi, cu un parapet în 
vârf. În spatele lui era o grădină de legume, unde unii dintre 
fraţii mai vârstnici smulgeau buruieni. Fratele Narbert îi conduse 
pe oaspeţi în jurul unui castan, către o uşă de lemn vârâtă în 
coasta muntelui. 

— O peşteră cu uşă? se miră Ser Hyle. 

Septonul Meribald zâmbi. 

— | se spune Vizuina Pustnicului. Primul om sfânt care şi-a 
croit drum până aici a locuit acolo şi a făcut asemenea minuni 
încât ceilalţi au venit să i se alăture. Asta s-a întâmplat cu două 
mii de ani în urmă, se spune. Uşa a apărut cândva mai târziu. 

Poate că, acum două mii de ani, Vizuina Pustnicului fusese un 
loc umed, întunecat, acoperit de noroi şi răsunând de sunetele 
apei picurând, dar nu mai era aşa. Peştera în care intrară 
Brienne şi tovarăşii ei fusese preschimbată într-un adăpost cald 
şi plăcut. Pe jos erau întinse covoare de lână. Lumânările înalte 
de ceară răspândeau o lumină puternică. Mobilierul era ciudat, 
dar simplu: o masă lungă, o laviţă, un cufăr, mai multe etajere 
pline de cărţi, scaune. Toate erau făcute din lemn uşor, bucăţi în 
forme ciudate, îmbinate în mod iscusit şi lustruite până când 
străluceau ca aurul în lumina lumânărilor. 

Fratele Mai Mare nu era ceea ce se aşteptase Brienne. Nici că 
putea fi numit mai mare, în primul rând. În vreme ce fraţii care 
smulgeau buruieni în grădină aveau umerii lăsaţi şi spinările 
aplecate ale unor oameni bătrâni, el era drept şi înalt şi se 
mişca cu vigoarea unui bărbat în floarea vieţii. Şi nu avea chipul 
blând, binevoitor, pe care îl aştepta de la un vindecător. Avea 
capul mare şi lătăreţ, ochii pătrunzători, nasul roşu şi străbătut 
de vinişoare. Deşi era ras în creştetul capului, scalpul îi era la fel 
de ţepos ca maxilarul puternic. 

Arată mai degrabă ca un om făcut să frângă oase decât să le 
vindece, gândi Fecioara din Tarth când Fratele Mai Mare 
străbătu sala cu paşi grăbiţi ca să-l îmbrăţişeze pe Septonul 
Meribald şi să-l mângâie pe Dulău. 

— E întotdeauna o zi de bucurie când prietenii noştri Meribald 
şi Dulău ne onorează cu vizita lor, vesti el, înainte de a-şi 


îndrepta atenţia către ceilalţi oaspeţi. lar feţele noi sunt 
întotdeauna bine-venite. Vedem atât de puţine. 

Meribald îşi prezentă obişnuitele politeţuri înainte de a se 
aşeza pe laviţă. Spre deosebire de Septonul Narbert, Fratele Mai 
Mare nu părea îngrozit de sexul Briennei, dar zâmbetul lui pâlpăi 
şi se stinse când septonul îi spuse de ce veniseră aici ea şi Ser 
Hyle. 

— Înţeleg, fu tot ce spuse el, înainte de a se întoarce, zicând: 
Trebuie să vă fie sete. Vă rog, gustaţi din cidrul nostru dulce, să 
vă spălaţi praful drumului din gâtlej. Le turnă chiar el. Cupele 
erau cioplite tot din lemn plutitor şi nu erau două la fel. Când 
Brienne le lăudă, fratele spuse: Doamna mea e prea amabilă. Nu 
facem decât să tăiem şi să şlefuim lemnul. Suntem 
binecuvântaţi aici. În locul în care râul se revarsă în golf, curenţii 
şi valurile se iau la trântă şi multe lucruri ciudate şi minunate 
sunt împinse către noi, poposind pe aceste maluri. Lemnul 
plutitor e cel mai neînsemnat dintre ele. Am găsit cupe de argint 
şi vase de fier, saci de lână şi baloţi de mătase, coifuri ruginite şi 
săbii strălucitoare... da, şi rubine. 

Asta îi trezi interesul lui Ser Hyle. 

— Rubinele lui Rhaegar? 

— Se prea poate. Cine să ştie? Bătălia a fost la multe leghe de 
aici, dar râul e neobosit şi răbdător. Şase am găsit. II aşteptăm 
cu toţii pe al şaptelea. 

— Mai bine rubine decât oase. Septonul Meribald îşi freca 
piciorul, şi noroiul se desfăcea sub degetul lui. Nu toate darurile 
râului sunt plăcute. Bunii fraţi adună şi stârvuri. Vaci şi căprioare 
înecate, porci morţi, umflaţi cât o jumătate de cal. Da, şi 
cadavre. 

— Prea multe cadavre, în ultimul timp. Fratele Mai Mare oftă: 
Groparul nostru n-are odihnă. Riverani, oameni ai Vestului, ai 
Nordului, toţi sunt aduşi de ape aici. Cavaleri şi pungaşi 
deopotrivă. Îi îngropăm unii lângă alţii. Oameni ai Caselor Stark, 
Lannister, Blackwood şi Bracken, Frey şi Darry. Aceasta este 
datoria pe care râul ne-o cere în schimbul darurilor sale, iar noi 
o îndeplinim cum putem mai bine. Dar uneori găsim câte o 
femeie... sau, mai rău, un copilaş. Acelea sunt cele mai crude 
daruri. Se întoarse către Septonul Meribald: Sper că vei avea 
timp să ne ierţi de păcate. De când năvălitorul l-a ucis pe 
bătrânul septon Bennet, n-am avut pe nimeni să ne 


spovedească. 

— Imi voi face timp, răspunse Meribald, deşi nădăjduiesc că 
aveţi păcate mai serioase decât ultima oară când am trecut pe 
aici. Dulău lătră. Vezi? Până şi câinele s-a plictisit. 

Podrick Payne era nedumerit. 

— Credeam că nimeni nu are voie să vorbească. Adică, nu 
nimeni. Fraţii. Ceilalţi fraţi, nu tu. 

— Tuturor ne este îngăduit să rupem tăcerea când ne 
spovedim, îi explică Fratele Mai Mare. E greu să vorbeşti despre 
păcate prin semne. 

— Au pârjolit templul de la Saltpans? întrebă Hyle Hunt. 

Zâmbetul dispăru. 

— Au ars totul la Saltpans, în afară de castel. Numai acela era 
din piatră... deşi putea la fel de bine să fie făcut din seu, după 
cât bine a făcut oraşului. Mi-a revenit misiunea de a trata câţiva 
dintre supraviețuitori. Pescarii i-au adus la mine peste golf, după 
ce flăcările s-au stins şi au socotit că pot acosta în siguranţă. O 
biată femeie fusese siluită de zeci de ori, iar sânii ei... doamna 
mea, porţi armură bărbătească, aşa că n-am să te scutesc de 
aceste orori... sânii îi fuseseră sfâşiaţi, muşcaţi şi mâncaţi, ca de 
0... fiară nemiloasă. Am făcut ce-am putut pentru ea, dar n-a 
fost de ajuns. In timp ce agoniza, cele mai grele blesteme ale ei 
nu s-au îndreptat către cei care o siluiseră, nici către monstrul 
care îi devorase carnea de vie, ci către Ser Quincy Cox, care şi-a 
zăvorât uşile când tâlharii au năvălit în oraş şi a stat la adăpost, 
în spatele zidurilor de piatră, în timp ce oamenii lui urlau şi 
mureau. 

— Ser Quincy e un om bătrân, remarcă Septonul Meribald 
îngăduitor. Fiii şi ginerii lui sunt departe sau morţi, nepoţii săi 
sunt copii, şi are două fiice. Ce-ar fi putut face un singur om 
împotriva unui puhoi? 

— Adevărate vorbe şi înțelepte, îi spuse Fratele Mai Mare 
Septonului Meribald. Când veţi trece apa la Saltpans, cu 
siguranţă Ser Quincy îţi va cere iertăciunea. Mă bucur că eşti 
aici să i-o dai. Eu n-am putut. Lăsă deoparte cupa din lemn 
plutitor şi se ridică. Clopotul va suna cina în curând. Prieteni, 
vreţi să mă urmaţi în templu, să ne rugăm pentru sufletele 
bunilor oameni de la Saltpans, înainte de a ne aşeza să rupem 
pâinea şi să împărţim nişte carne şi mied? 

— Bucuroşi, răspunse Meribald. Dulău lătră. 


Cina lor în septistire fu cea mai ciudată masă pe care o luase 
vreodată Brienne, deşi deloc neplăcută. Mâncarea era simplă, 
dar foarte gustoasă: pe masă erau pâini crocante, calde încă, 
din cuptor, ulcele cu unt proaspăt ales, miere din stupii 
septistirii şi o tocană groasă de crabi, midii şi cel puţin trei feluri 
de peşte. Septonul Meribald şi Ser Hyle băură din miedul făcut 
de fraţi şi îl declarară excelent, în timp ce Brienne şi Podrick se 
mulţumiră cu cidrul, mai dulce. Nici posomorâtă nu fu cina. 
Meribald rosti o rugăciune înainte ca mâncarea să fie servită, iar 
în timp ce fraţii mâncau la patru mese lungi de lemn, unul dintre 
ei le cântă la o harpă uşoară, umplând aerul de sunete dulci, 
domoale. Când Fratele Mai Mare îi îngădui muzicantului să 
mănânce şi el, fratele Narbert şi un alt supraveghetor citiră pe 
rând din Steaua în Şapte Colţuri. 

Când isprăviră de citit, ultimul fel de mâncare fu luat de pe 
masă de către novicii însărcinaţi cu servitul. Majoritatea erau 
băieţi de vârsta lui Podrick sau mai tineri, dar erau şi bărbaţi în 
toată firea, printre care vânjosul gropar pe care-l întâlniseră pe 
deal, care avea ciudatul mers clătinat al unuia pe jumătate 
infirm. Când sala se goli, Fratele Mai Mare îi ceru lui Narbert să-i 
conducă pe Podrick şi pe Ser Hyle la paturile lor de paie din 
sihăstrie. 

— Sper că nu vă deranjează să împărţiţi o chilie. Nu e mare, 
dar o veţi găsi confortabilă. 

— Eu vreau să stau cu ser, zise Podrick. Vreau să spun, cu 
domniţa. 

— Ce faceţi tu şi Lady Brienne în altă parte rămâne între voi şi 
Cei Şapte, spuse fratele Narbert, dar pe Insula Tăcerii bărbaţii şi 
femeile nu dorm sub acelaşi acoperiş decât dacă sunt căsătoriţi. 

— Avem nişte colibe modeste rezervate femeilor care ne 
vizitează, fie că sunt doamne nobile sau fete obişnuite de la 
ţară, explică Fratele Mai Mare. Nu sunt folosite prea des, dar le 
păstrăm curate şi uscate. Lady Brienne, îmi îngădui să te 
conduc? 

— Da, mulţumesc. Podrick, du-te cu Ser Hyle. Aici suntem 
oaspeţii sfinţilor fraţi. Sub acoperişul lor, respectăm legile lor. 

Colibele femeilor erau în partea de est a insulei, cu vedere 
peste o largă întindere de mlaştini şi către apele îndepărtate ale 
Golfului Crabilor. Era mai frig aici decât în zona adăpostită şi 
regiunea era mai sălbatică. Creasta era mai abruptă şi cărarea 


şerpuia printre bălării şi mărăcinişuri, stânci cioplite de vânt şi 
copaci răsuciţi, ţepoşi, care se agăţau cu tenacitate de coasta 
pietroasă. Fratele Mai Mare ducea un felinar, ca să le lumineze 
coborârea. La o cotitură, se opri. 

— În nopţile senine, de aici se pot vedea focurile de la 
Saltpans. Dincolo de golf, chiar acolo. li arătă. 

— Nu e nimic, zise Brienne. 

— Doar castelul a rămas în picioare. Până şi pescarii au 
plecat, puţinii norocoşi care erau în larg când au venit 
năvălitorii. Şi-au privit casele arzând şi au ascultat strigătele şi 
tipetele plutind peste port, prea speriaţi ca să-şi ducă bărcile la 
mal. Când, în cele din urmă, au coborât pe uscat, n-au mai avut 
altceva de făcut decât să-şi îngroape prietenii şi rudele. Ce-i mai 
aşteaptă acum la Saltpans în afară de oase şi amintiri amare? S- 
au mutat la lazul Fecioarelor sau în alte oraşe. Făcu un semn cu 
felinarul şi îşi reluară coborârea. Saltpans n-a fost niciodată un 
port important, dar, din când în când, treceau corăbii pe acolo. 
Asta voiau năvălitorii: o galeră sau o corabie care să-i ducă 
peste Marea Îngustă. Când n-au găsit niciuna, şi-au revărsat 
furia şi disperarea pe oamenii oraşului. Mă întreb, domniţă... ce 
speri să găseşti acolo? 

— O fată, îi răspunse ea. O fecioară de obârşie nobilă, de 
treisprezece ani, cu chipul frumos şi părul arămiu. 

— Sansa Stark. Abia şopti numele. Crezi că biata copilă e cu 
Câinele? 

— Dornisheanul a spus că se îndrepta spre Riverrun. Timeon. 
Era un mercenar, unul dintre Bravii Camarazi, un ucigaş, un 
violator şi un mincinos, dar nu cred că în privinţa asta m-a 
minţit. A spus că Clegane a răpit-o şi a dus-o cu el. 

— Înţeleg. Cărarea coti, iar acolo, în faţa lor, se aflau colibele. 
Fratele Mai Mare le numise modeste. Aşa şi erau. Joase şi 
rotunjite, fără ferestre, arătau ca nişte faguri făcuţi din piatră. 
Aceasta, zise el, arătându-i-o pe cea mai apropiată, singura din 
care fumul se ridica prin gaura din mijlocul acoperişului. 

Brienne trebui să se aplece când intră, ca să nu dea cu capul 
de pragul de sus. Ilnăuntru, găsi o podea de pământ, o saltea de 
paie, blănuri şi pături care să-i ţină de cald, un lighean cu apă, o 
carafă de cidru, nişte pâine şi brânză, un foc plăpând şi două 
scaune joase. Fratele Mai Mare se aşeză pe unul şi lăsă jos 
felinarul. 


— Pot rămâne puţin? Simt că trebuie să vorbim. 

— Dacă doreşti. 

Brienne îşi desfăcu centura sabiei şi o atârnă de cel de-al 
doilea scaun, apoi se aşeză cu picioarele încrucişate pe saltea. 

— Dornisheanul tău n-a minţit, începu Fratele Mai Mare, dar 
mă tem că nu l-ai înţeles. Vânezi alt lup decât cel care trebuie, 
domniţă. Eddard Stark avea două fiice. Cu cealaltă a fugit 
Sandor Clegane, cu cea mai mică. 

— Arya Stark? Brienne se holbă la el cu gura căscată, uluită. 
Ştii asta? Sora Sansei e în viaţă? 

— Era, răspunse Fratele Mai Mare. Acum... nu mai ştiu. Poate 
că a fost printre copiii ucişi la Saltpans. 

Vorbele erau ca un cuţit în pântecele ei. Wu, gândi Brienne. 
Nu, asta ar fi prea crud. 

— Ar fi putut... adică nu eşti sigur...? 

— Sunt sigur că acea copilă a fost cu Sandor Clegane la hanul 
de la răscruce, cel pe care-l avea bătrâna Masha Heddle înainte 
s-o spânzure leii. Sunt sigur că se îndreptau către Saltpans. Mai 
mult de-atât... nu. Nu ştiu unde e sau măcar dacă trăieşte. Dar 
un lucru ştiu sigur: Omul pe care îl urmăreşti e mort. 

Acesta fu încă un şoc. 

— Cum a murit? 

— De sabie, aşa cum a trăit. 

— Ştii sigur? 

— L-am îngropat chiar eu. Îți pot spune unde se află 
mormântul lui, dacă vrei. L-am acoperit cu pietre, pentru ca 
mâncătoarele de stârvuri să nu-i dezgroape carnea şi i-am 
aşezat coiful deasupra tumulului, ca să-i marchez ultimul loc de 
odihnă. A fost o greşeală cumplită. Un alt drumeţ mi-a găsit 
semnul şi l-a revendicat pentru sine. Omul care a siluit şi a 
omorât la Saltpans nu era Sandor Clegane, deşi poate fi la fel de 
periculos. Ținuturile riverane sunt pline de asemenea animale 
de pradă. Nu le voi spune lupi. Lupii sunt mai nobili de-atât... şi 
câinii la fel, cred. 

Ştiu puţine despre omul ăsta, Sandor Clegane. A fost mulţi ani 
scutul jurat al Prințului Joffrey şi chiar şi aici auzeam poveşti de- 
spre faptele lui, atât bune, cât şi rele. Dacă doar jumătate din 
ceea ce am auzit este adevărat, era un suflet amar, chinuit, un 
păcătos care batjocorea şi zeii, şi oamenii. Slujea, dar nu era 
mândru de slujirea lui. Lupta, dar nu se bucura de victorie. Bea 


ca să-şi înece durerea într-o mare de vin. Nu iubea şi nici nu era 
iubit. Era mânat de ură. Deşi a săvârşit multe păcate, n-a căutat 
niciodată iertarea. Dacă alţi oameni visează la iubire, bogăţie şi 
glorie, acest Sandor Clegane visa să-şi omoare propriul frate, un 
păcat atât de cumplit încât mă cutremur numai vorbind despre 
el. Cu toate acestea, era pâinea care-l hrănea, cărbunele care 
ţinea focurile aprinse. Aşa mârşavă cum era, speranţa de a-şi 
vedea sabia mânjită de sângele fratelui său era singurul lucru 
pentru care trăia această fiinţă tristă şi furioasă... şi până şi asta 
i s-a luat când Prinţul Oberyn din Dorn l-a înjunghiat pe Ser 
Gregor cu o suliță otrăvită. 

— Vorbeşti de parcă l-ai compătimi, zise Brienne. 

— L-am compătimit. i-ar fi fost şi ţie milă de el, dacă l-ai fi 
văzut la sfârşit. Am dat peste el lângă Trident, atras de urletele 
lui de durere. Mi-a cerşit darul îndurării, dar eu am jurat să nu 
mai ucid. În schimb, i-am şters fruntea febrilă cu apă de râu și i- 
am dat să bea vin şi i-am pus o compresă pe rană, dar 
strădaniile mele au fost neînsemnate şi prea târzii. Câinele a 
murit acolo, în braţele mele. Poate că ai văzut un armăsar mare 
şi negru în grajdurile noastre. Acela a fost calul lui de război, 
Străinul. Un nume blasfemiator. Preferăm să-i spunem Lemnul 
Plutitor, căci a fost găsit lângă râu. Mă tem că are 
temperamentul fostului său stăpân. 

Calul. Văzuse armăsarul, îl auzise lovind cu picioarele, dar nu 
înţelesese. Caii de luptă erau învăţaţi să lovească şi să muşte. 
La război, erau o armă, ca oamenii care îi călăreau. Asemeni 
Câinelui. 

— Aşadar, e adevărat, spuse ea posomorâtă. Sandor Clegane 
e mort. 

— Şi-a găsit odihna. Fratele Mai Mare rămase tăcut câteva 
clipe. Eşti tânără, copilă. Eu număr patruzeci şi patru de ani... 
ceea ce înseamnă de două ori vârsta ta, bănuiesc. Te-ar 
surprinde să afli că am fost cândva cavaler? 

— Nu. Arăţi mai mult ca un cavaler decât ca un om sfânt. Se 
citea pe pieptul şi pe umerii lui şi pe tot maxilarul său pătrat şi 
puternic. De ce-ai renunţat la viaţa de cavaler? 

— N-am ales-o eu. Tatăl meu a fost cavaler, ca şi tatăl său 
înaintea lui. La fel şi fraţii mei, fiecare. Am fost pregătit pentru 
luptă din ziua în care m-au socotit destul de mare ca să ţin în 
mână o sabie de lemn. Mi-am văzut de treabă şi nu m-am făcut 


de ruşine. Am avut şi femei, şi aici m-am făcut de ruşine, căci pe 
unele le-am luat cu forţa. Era o fată cu care voiam să mă însor, 
mezina unui lord mărunt, dar eram cel de-al treilea născut al 
tatălui meu şi nu aveam nici pământuri, nici bogății să-i ofer... 
doar o sabie, un cal şi un scut. Una peste alta, eram un om 
jalnic. Când nu luptam, mă îmbătam. Viaţa mea era scrisă în 
roşu, în sânge şi vin. 

— Când s-a schimbat asta? întrebă Brienne. 

— Când am murit, în Bătălia de la Trident. Am luptat pentru 
Prinţul Rhaegar, deşi el n-a ştiut nici măcar cum mă cheamă. N- 
aş putea să-ţi spun de ce, doar că lordul pe care îl slujeam 
slujea un lord care slujea un lord care hotărâse că preferă să 
sprijine dragonul şi nu cerbul. Dacă ar fi decis altfel, poate că aş 
fi fost de cealaltă parte a râului. Bătălia a fost un lucru cumplit. 
Cântăreţii vor să ne facă să credem că totul n-a fost decât lupta 
lui Rhaegar cu Robert în apele râului, pentru o femeie pe care 
amândoi susțineau c-o iubesc, dar, te asigur, au luptat şi alţii, 
iar eu am fost unul dintre ei. M-am ales cu o săgeată în coapsă 
şi cu alta în picior, iar calul meu a fost omorât sub mine, dar eu 
am continuat să lupt. Imi amintesc şi acum cât de disperat eram 
să găsesc alt cal, căci nu aveam bani să-mi cumpăr unul, iar 
fără cal n-aş mai fi fost cavaler. Nu mă gândeam decât la asta, 
la drept vorbind. Nici n-am văzut lovitura care m-a doborât. Am 
auzit sunet de copite în spatele meu şi m-am gândit: un cal! 
Dar, înainte să apuc să mă întorc, ceva m-a izbit în cap şi m-a 
azvârlit în râu, unde ar fi trebuit să mă înec. În schimb, m-am 
trezit aici, pe Insula Tăcerii. Fratele Mai Mare mi-a spus că fluxul 
m-a adus la țărm, gol ca un nou-născut. Nu pot decât să mă 
gândesc că m-a găsit cineva în apa mică de la mal, m-a 
dezbrăcat de armură, cizme şi nădragi şi m-a împins înapoi în 
apa mai adâncă. Râul a făcut restul. Cu toţii ne naştem goi, aşa 
că presupun că a fost nimerit să vin la fel în cea de-a doua viaţă 
a mea. Următorii zece ani mi i-am petrecut în tăcere. 

— Inţeleg. Brienne nu ştia de ce îi povestea toate astea sau 
ce altceva trebuia să spună. 

— Oare? Bărbatul se aplecă spre ea, cu mâinile-i mari pe 
genunchi. Dacă e aşa, renunţă la această căutare a ta. Câinele e 
mort şi, în orice caz, n-a avut-o niciodată pe Sansa Stark. Cât 
despre bestia care-i poartă coiful, va fi găsit şi spânzurat. 
Războaiele sunt pe sfârşite, iar aceşti tâlhari nu pot supravieţui 


în vremuri de pace. Randyl Tarly îi hăituieşte dinspre lazul 
Fecioarelor, iar Walder Frey de la Gemeni. lar în Darry e un nou 
lord tânăr, un om evlavios, care, cu siguranţă, va face ordine pe 
pământurile lui. Du-te acasă, copilă. Aj o casă, ceea ce e mai 
mult decât pot spune mulţi în zilele astea întunecate. Ai un tată 
nobil, care, cu siguranţă, te iubeşte. Gândeşte-te cât îl va durea 
dacă nu te mai întorci niciodată. Probabil îi vor duce sabia şi 
scutul tău, după ce vei fi răpusă. Poate că le va atârna în sala lui 
şi le va privi cu mândrie... dar dacă l-ai întreba, ştiu că ti-ar 
spune că ar prefera să aibă o fiică în viaţă decât un scut 
sfărâmat. 

— O fiică. Ochii Briennei se umplură de lacrimi. Merită asta. O 
fată care să-i cânte şi să-i înfrumuseţeze castelul şi care să-i 
nască nepoți. Merită şi un fiu, un fiu viteaz şi puternic, care să 
aducă onoare numelui său. Dar Galladon s-a înecat când eu 
aveam patru ani, iar el opt, iar Alysanne şi Arianne au murit în 
leagăn. Eu sunt singurul copil pe care zeii i l-au lăsat. Cel ciudat, 
care nu e demn să-i fie nici fiu, nici fiică. 

Toate se revărsară atunci din Brienne, ca sângele negru dintr- 
o rană: trădările şi logodnele, Ronnet cel Roşu şi trandafirul său, 
Lordul Renly dansând cu ea, rămăşagul pentru fecioria ei, 
lacrimile amare pe care le vărsase în noaptea când regele ei se 
căsătorise cu Margaery Tyrell, turnirul de la Podul Amar, mantia- 
curcubeu de care fusese atât de mândră, umbra din pavilionul 
regelui, Renly murindu-i în braţe, Riverrunul şi Lady Catelyn, 
călătoria pe Trident, duelul cu Jaime prin păduri, Măştile 
Însângerate, Jaime strigând Safire, Jaime în cada de la 
Harrenhal, cu aburii ridicându-se din trupul lui, gustul sângelui 
lui Vargo Hoat când i-a muşcat urechea, groapa ursului, Jaime 
sărind jos, pe nisip, lungul drum la Debarcaderul Regelui, Sansa 
Stark, jurământul pe care i-l făcuse lui Jaime, jurământul pe care 
i-l făcuse lui Lady Catelyn, Devotata, Duskendale, lazul 
Fecioarelor, Dick Dibaciul şi Gheara Despicată şi Şoaptele, 
oamenii pe care-i omorâse... 

— Trebuie s-o găsesc, conchise ea. O caută şi alţii, şi toţi vor 
s-o captureze şi s-o vândă reginei. Trebuie s-o găsesc eu prima. 
l-am promis lui Jaime. Devotata e numele pe care l-a dat sabiei. 
Trebuie s-o salvez... sau să mor încercând. 


CERSEI 

— O mie de corăbii! Părul castaniu al micii regine era ciufulit 
şi nepieptănat, iar lumina torţelor îi făcea obrajii să pară 
îmbujoraţi, de parcă tocmai s-ar fi desprins din îmbrăţişarea 
unui bărbat. Înălţimea Ta, trebuie să dăm o ripostă aprigă! 
Ultimul ei cuvânt se lovi de grinzile tavanului şi răsună prin 
cavernoasa sală a tronului. 

Aşezată pe jilţul de aur şi purpură de lângă Tronul de Fier, 
Cersei simţea cum gâtul i se strânge din ce în ce mai tare. 
Trebuie, gândi ea. îndrăzneşte să-mi spună mie „trebuie”. Ardea 
de dorinţa de a o pălmui pe fata Tyrell peste faţă. Ar trebui să 
fie în genunchi, implorându-mă s-o ajut. În schimb, îndrăzneşte 
să-i spună reginei sale de drept ce trebuie să facă. 

— O mie de corăbii? şuiera Ser Harys Swyft. Cu siguranţă nu. 
Niciun lord nu comandă o mie de corăbii. 

— Vreun nătărău speriat a numărat dublu, fu de acord Orton 
Merryweather. Ori aşa, ori stegarii Lordului Tyrell ne mint, 
umflând numărul duşmanului, ca să nu-i credem uşor de învins. 

Torţele de pe peretele din spate proiectau umbra lungă şi 
ascuţită a Tronului de Fier către uşi. Capătul sălii era pierdut în 
întuneric, iar Cersei nu putea decât să simtă că umbrele se 
închideau şi în jurul ei. Duşmanii mei sunt pretutindeni, iar 
prietenii mei sunt netrebuincioşi. Lordul Qyburn şi Aurane 
Waters păreau treji. Ceilalţi fuseseră sculaţi din pat de 
bubuiturile în uşi ale mesagerilor lui Margaery şi stăteau acolo 
ciufuliţi şi nedumeriţi. 

Afară, noaptea era neagră şi neclintită. Castelul şi oraşul 
dormeau. Boros Blount şi Meryn Trant păreau să doarmă şi ei, 
deşi erau în picioare. Până şi Osmund Kettleblack căsca. Dar nu 
şi Loras. Nu Cavalerul Florilor. Stătea lângă surioara lui, o umbră 
palidă cu o sabie lungă în poală. 

— Pe jumătate atâtea corăbii tot ar fi cinci sute, lordul meu, îi 
explică Waters lui Orton Merryweather. Doar Arborul are o 
putere maritimă suficientă ca să se opună unei flote de o 
asemenea dimensiune. 

— Cum rămâne cu dromoanele noastre? întrebă Ser Harys. 
Corăbiile lungi ale oamenilor de fier nu pot înfrunta dromoanele 
noastre, nu-i aşa? Ciocanul Regelui Robert este cea mai 
puternică navă de război din întreg Westerosul. 

— A fost, zise Waters. Dulcea Cersei va fi pe măsura ei, când 


va fi gata, iar Lordul Tywin va fi de două ori cât fiecare dintre 
ele. Dar numai jumătate din dromoane sunt gata şi niciunul nu 
are un echipaj complet. Chiar şi atunci când vor avea, numărul 
duşmanilor ne va copleşi. O corabie lungă obişnuită e mică în 
comparaţie cu galerele noastre, e adevărat, dar oamenii de fier 
au şi nave mai mari. Marele Kraken al Lordului Balon şi corăbiile 
de război ale Flotei de Fier au fost făcute pentru bătălii, nu 
pentru incursiuni. Egalează cele mai mici galere de război ale 
noastre când vine vorba de viteză şi de putere şi majoritatea au 
echipaje mai bune şi căpitani mai pricepuţi. Oamenii de fier îşi 
duc întreaga viaţă pe mare. 

Robert ar fi trebuit să curețe insulele după ce Balon Greyjoy s- 
a ridicat împotriva lui, gândi Cersei. Le-a zdrobit flota, le-a 
pârjolit oraşele şi le-a dărâmat castelele, dar, după ce i-a 
îngenuncheat, i-a lăsat să se ridice din nou. Ar fi trebuit să facă 
o altă insulă din testele lor. Tatăl ei asta ar fi făcut, dar Robert 
nu avusese niciodată curajul de care are nevoie un rege care 
speră să păstreze pacea în regat. 

— Oamenii de fier n-au îndrăznit să atace Reachul de când pe 
Stânca Mării a stat Dagon Greyjoy, spuse ea. De ce ar face-o 
acum? Ce i-a încurajat? 

— Noul lor rege. Qyburn stătea cu mâinile ascunse în mâneci. 
Fratele Lordului Balon. Ochi-de-Cioară i se spune. 

— Ciorile se  ospătează cu trupurile morţilor şi ale 
muribunzilor, interveni Marele Maester Pycelle. Nu coboară 
asupra animalelor zdravene şi sănătoase. Lordul Euron se va 
îmbuiba de aur şi pradă, dar, de îndată ce îl vom ataca, se va 
retrage la Pyke, aşa cum obişnuia să facă Lordul Dagon, pe 
vremea lui. 

— Te înşeli, zise Margaery Tyrell. Tâlharii nu vin în număr atât 
de mare. O mie de corăbii! Lordul Hewett şi Lordul Chester au 
fost ucişi, la fel şi fiul şi moştenitorul Lordului Serry. Serry a fugit 
la Highgarden cu puţinele corăbii care i-au rămas, iar Lordul 
Grimm e prizonier în propriu-i castel. Willas spune că regele de 
fier a ridicat patru lorzi de-ai lui în locul lor. 

Willas, gândi Cersei, schilodul. El e de vină pentru asta. 
Mocofanul de Mace Tyrell a lăsat apărarea Reachului pe mâinile 
unui infirm nenorocit. 

— E cale lungă de la Insulele de Fier până la Scuturi, sublinie 
ea. Cum ar putea o mie de corăbii să străbată atâta drum fără 


să fie văzute? 

— Willas e de părere că n-au venit de-a lungul coastei, explică 
Margaery. Şi-au făcut călătoria departe de țărm, navigând în 
largul Mării Apusului şi întorcându-se dinspre vest. 

Mai degrabă schilodul nu şi-a aşezat oameni în turnurile de 
pază şi acum se teme să ne-o spună. Micuța regină ii găseşte 
scuze fratelui ei. Gura lui Cersei era uscată. Am nevoie de o 
cupă de vin auriu de Arbor. Dacă oamenii de fier hotărau să 
ocupe Arborul, întreg regatul putea să moară în curând de sete. 

— S-ar putea ca Stannis să fi jucat un rol aici. Balon Greyjoy i- 
a propus tatălui meu o alianţă. Poate că fiul lui i-a propus-o lui 
Stannis. 

Pycelle se încruntă. 

— Ce-ar avea de câştigat Lordul Stannis prin... 

— Câştigă încă un avanpost. Şi pradă, de ce nu? Stannis are 
nevoie de aur ca să-şi plătească mercenarii. Atacând în vest, 
speră că poate să ne abată atenţia de la Piatra Dragonului şi 
Capătul Furtunii. 

Lordul Merryweather clătină din cap aprobator. 

— O diversiune. Stannis e mai viclean decât ştiam, Înălţimea 
Ta, eşti deşteaptă că i-ai ghicit mişcarea. 

— Lordul Stannis face tot posibilul să-i câştige pe oamenii 
Nordului de partea lui, spuse Pycelle. Dacă se face prieten cu 
oamenii de fier, nu poate spera... 

— Oamenii Nordului nu-l vor, spuse Cersei, întrebându-se cum 
era cu putinţă ca un om atât de învăţat să fie atât de prost. 
Lordul Manderly i-a tăiat capul şi mâinile cavalerului ceapă, ştim 
asta de la Freyi, şi alţi câţiva lorzi ai Nordului i s-au raliat 
Lordului Bolton. Duşmanul dușmanului meu e prietenul meu. 
Spre cine ar putea să se întoarcă Stannis, dacă nu către oamenii 
de fier şi către sălbatici, vrăjmaşii Nordului? Dar dacă el crede 
că am de gând să-i cad în capcană, e mai nătărău decât tine. 
Cersei reveni la mica regină: Insulele Scutului aparţin Reachului. 
Grimm, Serry şi ceilalţi sunt juraţi Highgardenului. Numai 
Highgardenul poate răspunde la asta. 

— Highgardenul va răspunde, zise Margaery. Willas i-a trimis 
vorbă lui Leyton Hightower, în Oraşul Vechi, aşa că el se poate 
îngriji de propria-i apărare. Garlan adună oameni ca să 
recucerească insulele. Dar cea mai mare parte a oştirii noastre 
rămâne cu nobilul meu tată. Trebuie să-i trimitem vorbă la 


Capătul Furtunii. De îndată. 

— Şi să ridicăm asediul? Lui Cersei nu-i plăcea îngâmfarea lui 
Margaery. Imi spune mie „de îndată”. Mă ia drept camerista ei? 
N-am nicio îndoială că Lordul Stannis ar fi încântat de asta. Ai 
ascultat ce-am vorbit, doamna mea? Dacă ne poate îndepărta 
privirile de la Piatra Dragonului şi de la Capătul Furtunii către 
aceste stânci... 

— Stânci? icni Margaery. Înălţimea Ta a spus stânci? 

Cavalerul Florilor puse o mână pe umărul surorii sale. 

— Dacă-mi îngădui, Ilnălţimea Ta, de pe acele stânci oamenii 
de fier ameninţă Oraşul Vechi şi Arborul. De la fortărețele 
Scutului, năvălitorii pot înainta în susul Manderului până în inima 
Reachului, aşa cum au făcut în vechime. Cu destui oameni, s-ar 
putea chiar să atace Highgardenul. 

— Adevărat? făcu regina, numai inocenţă. Păi, atunci, bravii 
tăi fraţi ar face bine să-i pună pe fugă de pe acele stânci, şi asta 
repede. 

— Cum ar sugera regina să facă ei asta, fără corăbii destule? 
întrebă Ser Loras. Willas şi Garlan pot aduna zece mii de oameni 
în două săptămâni şi de două ori pe-atăţia într-o lună întreagă, 
dar nu pot umbla pe apă, lnălţimea Ta. 

— Highgardenul e aşezat în susul Manderului, îi reaminti 
Cersei. Voi şi vasalii voştri stăpâniţi o mie de leghe de coastă. 
Nu există pescari de-a lungul acestor maluri? N-aveţi niciun fel 
de bărci de agrement, poduri plutitoare, galere de râu, luntri? 

— O sumedenie, recunoscu Ser Loras. 

— Ar trebui să fie mai mult decât suficiente să treacă o 
armată peste o mică întindere de apă, aş crede. 

— lar când corăbiile lungi ale oamenilor de fier vor năvăli 
asupra flotei noastre jerpelite, în timp ce-şi croieşte drum peste 
„o mică întindere de apă”, ce-ar vrea Înălţimea Ta să facem 
atunci? 

Să vă înecați, gândi Cersei. 

— Highgardenul are şi aur. Aveţi permisiunea mea să tocmiţi 
mercenari de dincolo de Marea Îngustă. 

— Piraţi din Myr şi Lys, vrei să spui? întrebă Loras cu dispreţ. 
Pleava Oraşelor Libere? 

E la fel de insolent ca sora lui. 

— Din păcate, cu toţii trebuie să avem de-a face, din când în 
când, cu pleava, răspunse ea, cu otrăvitoare dulceaţă. Poate că 


ai tu o idee mai bună? 

— Doar Arborul are suficiente galere ca să recucerească gura 
Manderului din mâinile oamenilor de fier şi să-mi apere fraţii de 
corăbiile lor lungi în timpul traversării. Te implor, Inălţimea Ta, 
trimite vorbă la Piatra Dragonului şi porunceşte Lordului 
Redwyne să-şi ridice pânzele de îndată. 

Cel puțin el are bunul-simţ să mă roage. Paxter Redwyne avea 
două sute de corăbii de război şi de cinci ori mai multe caravele, 
corăbii, galere de negoţ şi baleniere. Insă Redwyne îşi aşezase 
tabăra sub zidurile Pietrei Dragonului şi cea mai mare parte din 
flota sa era angajată în transportul oamenilor peste Golful Apei 
Negre, pentru asaltul asupra fortăreței acelei insule. Restul 
umblau după pradă în Golful Naufragiului, spre sud, unde numai 
prezenţa lor împiedica reaprovizionarea Capătului Furtunii pe 
mare. 

Aurane Waters se zbârli la propunerea lui Ser Loras. 

— Dacă Lordul Redwyne îşi retrage corăbiile, cum să ne 
trimitem oamenii la Piatra Dragonului? Fără galerele Arborului, 
cum vom menţine atacul asupra Capătului Furtunii? 

— Atacul poate fi reluat mai târziu, după ce... 

Cersei i-o reteză: 

— Capătul Furtunii e de o sută de ori mai valoros decât 
Scuturile, iar Piatra Dragonului... atât timp cât Piatra Dragonului 
rămâne în mâinile lui Stannis Baratheon, e un cuţit la gâtul fiului 
meu. Misiunea Lordului Redwyne şi a flotei sale se va încheia 
după căderea castelului. Regina se ridică în picioare. Această 
audienţă a luat sfârşit. Mare Maester Pycelle, am o vorbă cu 
tine. 

Bătrânul tresări, ca şi cum glasul ei l-ar fi trezit dintr-un vis de 
tinereţe, dar, înainte să apuce să răspundă, Loras Tyrell înainta 
cu paşi mari, atât de iute, încât regina se dădu în spate, 
speriată. Era cât pe ce să strige după ajutorul lui Ser Osmund, 
când Cavalerul Florilor se lăsă pe un genunchi. 

— Înălţimea Ta, lasă-mă să iau Piatra Dragonului. 

Sora sa duse mâna la gură. 

— Loras, nu. 

Ser Loras îi ignoră rugămintea. 

— Va dura un an sau mai mult ca Piatra Dragonului să fie 
înfrântă prin înfometare, aşa cum are de gând să facă Lordul 
Paxter. Dă-mi mie comanda, Înălţimea Ta. Castelul va fi al tău în 


două săptămâni, chiar dacă va trebui să-l dărâm cu mâinile 


goale. 
Nimeni nu-i mai făcuse lui Cersei un dar atât de încântător de 
când Sansa Stark alergase la ea şi îi dezvăluise planurile 


Lordului Eddard. Îi făcea plăcere să vadă că Margaery pălise. 

— Curajul tău îmi taie răsuflarea, Ser Loras, răspunse Cersei. 
Lord Waters, noile mele dromoane pot fi lansate la apă? 

— Dulcea Cersei, da, Înălţimea Ta. O corabie iute şi puternică, 
asemeni reginei al cărei nume îl poartă. 

— Minunat. Fie ca Du/cea Cersei să-l ducă de îndată la Piatra 
Dragonului pe-al nostru Cavaler al Florilor. Ser Loras, ai 
comanda. Jură-mi că nu te vei întoarce până când Piatra 
Dragonului nu va fi a lui Tommen. 

— Jur, Înălţimea Ta. Ser Loras se ridică. 

Cersei îl sărută pe ambii obraji. O sărută şi pe sora lui, 
şoptind: 

— Ai un frate viteaz. 

Margaery fie nu avea buna-cuviinţă să răspundă, fie amuţise 
de teamă. 

Zorile erau încă departe când Cersei se strecură afară pe uşa 
regelui din spatele Tronului de Fier. Ser Osmund mergea 
înaintea ei, cu o torţă, iar Qyburn păşea tacticos lângă ea. 
Pycelle trebuia să se căznească să ţină pasul. 

— Dacă nu ţi-e cu supărare, Înălţimea Ta, gâfâi el, tinerii sunt 
prea îndrăzneţi şi se gândesc numai la gloria bătăliei şi niciodată 
la pericolele ei. Ser Loras... planul lui e plin de primejdii. Să 
atace tocmai zidurile Pietrei Dragonului... 

— ... e foarte curajos. 

— ... curajos, da, dar... 

— Nu mă îndoiesc că bravul nostru Cavaler al Florilor va fi 
primul care va cuceri meterezele. Și probabil primul care va 
cădea. Bastardul cu faţa pătată de vărsat pe care Stannis îl 
lăsase să-i apere castelul nu era un campion novice de turnir, ci 
un ucigaş experimentat. Dacă zeii erau buni, avea să-i ofere lui 
Ser Loras sfârşitul glorios pe care părea că şi-l doreşte. 
Presupunând că băiatul nu se îneacă pe drum. Noaptea trecută 
se stârnise o altă furtună, una sălbatică. Ploaia căzuse în valuri 
negre, ore în şir. Şi nu-i aşa că ar fi trist? cugetă regina. Să te 
îneci e un lucru obişnuit. Ser Loras tânjeşte după glorie, aşa cum 
bărbații adevăraţi tânjesc după femei. Cel mai mărunt lucru pe 


care pot să-l facă zeii pentru el e să-i ofere o moarte demnă de 
un cântec. 

Dar, indiferent ce avea să i se întâmple băiatului la Piatra 
Dragonului, câştigătoare avea să fie regina. Dacă Loras cucerea 
castelul, Stannis suferea o lovitură crâncenă, iar flota lui 
Redwyne putea pleca să înfrunte oamenii de fier. Dacă dădea 
greş, Cersei se va îngriji ca el să-şi ia din vină partea leului. 
Nimic nu defăima un cavaler mai mult decât o înfrângere. /ar 
dacă se va întoarce acasă pe scut, acoperit de sânge şi de 
glorie, Ser Osney va fi de față ca s-o consoleze pe îndoliata lui 
soră. 

Râsul nu se mai lăsa stăpânit. Ţâşni de pe buzele lui Cersei şi 
răsună peste castel. 

— Înălţimea Ta? Marele Maester Pycelle clipi, cu gura căscată. 
De ce... de ce râzi? 

— Păi, trebui ea să spună, ca să nu plâng. Inima îmi plesneşte 
de dragoste pentru Ser Loras al nostru şi vitejia lui. 

Îl lăsă pe Marele Maester Pycelle pe scările şerpuitoare. Omul 
ăsta nu mai e de niciun folos, hotărî regina. Tot ceea ce părea 
să mai facă Pycelle în ultimul timp era s-o chinuie cu 
suspiciunile şi obiecțiile lui. Obiectase până şi faţă de 
înţelegerea la care ajunsese Cersei cu Inaltul Septon, holbându- 
se la ea cu ochi ceţoşi şi urduroşi când îi poruncise să 
întocmească documentele necesare şi bolborosind despre istoria 
demult apusă până când Cersei îl oprise. 

— Vremea Regelui Maegor s-a dus, la fel şi poruncile lui, 
spusese ea cu fermitate. Acum e vremea Regelui Tommen. Şi a 
mea. 

Mai bine l-aş fi lăsat să piară în celulele negre. 

— Dacă Ser Loras va cădea, Înălţimea Ta va trebui să 
găsească un altul vrednic de Garda Regelui, spuse Lordul 
Qyburn pe când traversau canalul acoperit de ţepuşe care 
înconjura Fortăreaţa lui Maegor. 

— Cineva strălucit, fu ea de acord. Cineva atât de tânăr, de 
ager şi de puternic încât să-l facă pe Tommen să uite de Ser 
Loras. Puţină galanterie nu i-ar strica, dar n-ar trebui să aibă 
capul plin de idei nesăbuite. Cunoşti un asemenea om? 

— Din păcate, nu, răspunse Qyburn. Aveam un alt fel de 
campion în minte. Acolo unde-i lipseşte purtarea curtenitoare, îţi 
va da înzecit prin devotament. Îţi va apăra fiul de duşmani şi îţi 


va păstra tainele, şi niciun om în viaţă nu-i va putea ţine piept. 

— Aşa spui tu. Vorbele sunt vânt. Când va veni ceasul, poţi să 
mi-l înfăţişezi pe acest erou al tău şi vom vedea dacă e întocmai 
cum mi-ai promis. 

— Va fi slăvit în cântece, îţi jur. Ochii Lordului Qyburn sclipiră, 
părând amuzaţi. Aş putea să întreb despre armură? 

— Am făcut comanda. Armurierul mă crede nebună. Mă 
asigură că nimeni nu e destul de puternic să se mişte şi să lupte 
sub o asemenea povară. Cersei îi aruncă maesterului fără colan 
o privire amenințătoare: Joacă-te cu mine şi vei muri urlând. Eşti 
conştient de asta, sper? 

— Întotdeauna, Înălţimea Ta. 

— Bine. Nu mai vorbi despre asta. 

— Regina e înţeleaptă. Aceste ziduri au urechi. 

— Într-adevăr. 

Noaptea, Cersei auzea uneori foşnete, chiar şi în 
apartamentele ei. $oareci în ziduri, îşi spunea, nimic mai mult. 

Lângă patul ei ardea o lumânare, dar focul din şemineu se 
stinsese şi altă lumină nu era. Camera era rece. Cersei se 
dezbrăcă şi se strecură sub pături, lăsându-şi rochia să cadă pe 
podea. In cealaltă parte a patului, Taena se trezi. 

— Inălţimea Ta, şopti ea. Ce oră este? 

— Ora bufniței, răspunse regina. 

Deşi Cersei dormea adesea singură, nu-i plăcuse asta 
niciodată. Cele mai vechi amintiri ale ei erau de când împărțea 
patul cu Jaime, pe când erau atât de mici încât nimeni nu-i 
putea deosebi. Mai târziu, după ce fuseseră despărțiți, avusese 
o serie de slujnice şi însoţitoare, majoritatea fete de vârsta ei, 
fiicele cavalerilor din casa tatălui său şi ale lorzilor lui stegari. 
Niciuna nu o mulţumise şi puţine rămâneau foarte mult. Mici 
linguşitoare, cu toatele. Fiinţe insipide, plângăcioase, care 
spuneau mereu poveşti şi încercau să se vâre între mine şi 
Jaime. Cu toate acestea, existaseră nopţi, în măruntaiele negre 
ale Casterly Rock, când se bucurase de căldura lor lângă ea. Un 
pat gol era un pat rece. . 

Aici, mai cu seamă. In camera aceasta o treceau fiori, iar 
nemernicul ei soţ cu sânge regesc murise sub acest baldachin. 
Robert Baratheon, Primul pe Numele Său, fie să nu mai existe 
un al doilea. O brută neghioabă, betivă. N-are decât să se vaite 
în iad. Taena încălzea patul mai bine decât îl încălzise vreodată 


Robert şi nu încerca niciodată să-i desfacă picioarele cu forţa. În 
ultimul timp, împărțea mai mult patul cu regina decât cu Lordul 
Merryweather. Orton nu părea să se supere... sau dacă se 
supăra, avea destulă minte încât să n-o spună. 

— Mi-am făcut griji când m-am trezit şi am văzut că lipseşti, 
murmură Lady Merryweather, sprijinindu-se de perne, cu 
cuverturile încâlcite în jurul taliei. S-a întâmplat ceva? 

— Nu, răspunse Cersei. Toate bune. Mâine, Ser Loras va pleca 
la Piatra Dragonului ca să ia în stăpânire castelul, să lase liberă 
flota lui Redwyne şi să-şi dovedească bărbăţia în faţa noastră, a 
tuturor. Îi povesti femeii din Myr tot ce se întâmplase în umbra 
mişcătoare a Tronului de Fier. Fără bravul ei frate, mica noastră 
regină e ca dezbrăcată. Are străjeri, negreşit, dar pe căpitanul 
lor îl trimit ici-colo prin castel. Un bătrân gureş, cu o veveriţă pe 
pieptar. Veveriţele fug de lei. Nu e omul care să sfideze Tronul 
de Fier. 

— Margaery are şi alte săbii în preajma ei, o preveni Lady 
Merryweather. Şi-a făcut mulţi prieteni la curte, iar ea şi tinerele 
ei verişoare au toate admiratori. 

— Câţiva peţitori nu mă îngrijorează, zise Cersei. Oastea de la 
Capătul Furtunii însă... A 

— Ce ai de gând să faci, Inălţimea Ta? 

— De ce întrebi? Întrebarea era puţin prea ţintită pentru 
gustul lui Cersei. Nădăjduiesc că nu îţi trece prin minte să-i 
împărtăşeşti gândurile mele rătăcite bietei noastre regine. 

— Niciodată. Nu sunt ca Senelle. 

Lui Cersei nu-i plăcea să se gândească la Senelle. Mi-a 
răsplătit bunătatea cu trădare. Sansa Stark făcuse acelaşi lucru. 
La fel şi Melara Hetherspoon şi grasa Jeyne Farman, când erau 
copile toate trei. Nu m-aş fi dus niciodată în cortul ăla dacă n-ar 
fi fost ele. N-aş fi lăsat-o pe Maggy Broasca să-mi ghicească 
viitorul într-o picătură de sânge. 

— AŞ fi foarte tristă dacă mi-ai înşela încrederea, Taena. N-aş 
avea de ales decât să te dau pe mâna Lordului Qyburn, dar ştiu 
că aş plânge. f 

— Nu-ţi voi da niciodată motive să plângi, Inălţimea Ta. Dacă 
voi face asta, nu trebuie decât să rosteşti un cuvânt şi mă voi da 
lui Qyburn de bună voie. Vreau doar să fiu aproape de tine. Să 
te slujesc, orice mi-ai cere. 

— Şi pentru acest serviciu, ce răsplată aştepţi? 


— Nimic. Îmi face plăcere să-ţi fac plăcere. Taena se rostogoli 
pe o parte, cu pielea-i măslinie lucind în lumina lumânărilor. 
Avea sânii mai mari decât ai reginei, cu sfârcuri imense, negre şi 
tari. E mai tânără decât mine. Sânii ei n-au început să se lase. 
Cersei se întreba cum ar fi să sărute altă femeie. Nu doar uşor, 
pe obraz, cum obişnuiau femeile de viţă nobilă, ci apăsat, pe 
buze. Buzele Taenei erau foarte pline. Se întreba cum ar fi să 
sărute acei sâni, s-o întindă pe femeia din Myr pe spate, să-i 
desfacă picioarele şi s-o dezmierde aşa cum ar fi făcut un 
bărbat, aşa cum făcea Robert cu ea când avea capul plin de 
băutură şi nu era în stare să-l satisfacă nici cu mâna, nici cu 
gura. 

Acelea fuseseră cele mai cumplite nopţi, când zăcea sub 
trupul lui în timp ce el se desfăta, duhnind a vin şi gemând ca 
un mistreţ. De obicei se rostogolea pe-o parte şi adormea de 
îndată ce isprăvea şi începea să sforăie înainte ca sămânţa lui 
să se usuce între coapsele ei. După aceea, Cersei avea mereu 
dureri, era julită între picioare şi sânii o dureau din pricina 
chinurilor la care fuseseră supuşi. Singura dată când găsise 
plăcere alături de Robert fusese în noaptea nunţii. 

Robert fusese destul de chipeş când se căsătoriseră, înalt şi 
vânjos şi puternic, dar avea părul negru şi bogat, des pe piept şi 
aspru între picioare. A/t om s-a întors de la Trident, se gândea 
uneori regina, în timp ce o muncea. În primii ani, când o călărea 
mai des, Cersei închidea ochii şi îşi imagina că era Rhaegar. Nu- 
şi putea închipui că era Jaime, era prea altfel, prea neobişnuit. 
Până şi mirosul lui Robert se schimbase. 

Pentru Robert, acele nopţi nu existau. Dimineaţa, nu-şi 
amintea nimic, sau cel puţin aşa voia s-o facă să creadă. Odată, 
în timpul primului lor an de căsnicie, Cersei dăduse glas a doua 
zi nemulțumirii sale. 

— M-ai rănit, se plânsese ea. 

El avusese buna-cuviinţă să se arate ruşinat. 

— N-am fost eu, doamna mea, spusese pe un ton ursuz, 
îmbufnat, ca un copil prins furând prăjituri din bucătărie. A fost 
vinul. Beau prea mult vin. Ca să-şi spele mărturisirea, întinsese 
mâna după cornul cu bere. În timp ce-l ducea la gură, Cersei îşi 
izbise soţul în faţă cu propriul ei corn, atât de tare încât îi 
ciobise un dinte. Ani mai târziu, la un ospăț, îl auzise spunându-i 
unei slujnicuţe cum îşi crăpase dintele într-un turnir. În definitiv, 


căsnicia noastră a fost un turnir, cugetă ea, aşa că nu a mințit. 

Dar celelalte erau minciuni. Cersei era convinsă că, de fapt, îşi 
amintea ce-i făcea noaptea. O citea în ochii lui. Se prefăcea doar 
că uită, era mai uşor decât să-şi înfrunte ruşinea. În adâncul lui, 
Robert era un laş. Cu timpul, atacurile deveniseră mai rare. În 
primul an, o lua cel puţin o dată la două săptămâni, dar spre 
sfârşit nu se mai întâmpla nici măcar o dată pe an. Dar nu 
renunţase niciodată cu totul. Mai devreme sau mai târziu, venea 
întotdeauna o noapte când se îmbăta şi voia să-şi revendice 
drepturile. Ceea ce-l ruşina în lumina zilei îi dădea plăcere în 
întuneric. 

— Regina mea? făcu Taena Merryweather. Ai o privire stranie 
în ochi. Nu te simţi bine? 

— Doar... îmi aminteam. Avea gâtlejul uscat. Eşti o prietenă 
bună, Taena. N-am avut o prietenă adevărată de... 

Cineva bătu la uşă. 

Iarăşi? Stringenţa acelui sunet o făcu să tremure. Au năvălit 
asupra noastră alte o mie de corăbii? Se strecură în cămaşa de 
noapte şi se duse să vadă cine era. 

— Să-mi fie cu iertare că te deranjez, Înălţimea Ta, spuse 
străjerul, dar Lady Stokeworth e jos, cerând să fie ascultată. 

— La ora asta? pufni Cersei. Oare Falyse şi-a pierdut minţile? 
Spune-i că m-am culcat. Spune-i că oamenii de la Scuturi sunt 
măcelăriți. Spune-i că am fost trează până la miezul nopţii. Am 
s-o primesc mâine. 

Străjerul şovăi. _ 

— Dacă nu ţi-e cu supărare, lnălţimea Ta, nu e... nu e într-o 
stare bună, dacă mă-nţelegi. 

Cersei se încruntă. Presupusese că Falyse era aici ca să-i 
spună că Bronn era mort. 

— Prea bine. Va trebui să mă îmbrac. Du-o în salonul meu şi 
spune-i să aştepte. Când Lady Merryweather dădu să se ridice şi 
s-o urmeze, regina protestă: Nu, rămâi. Măcar una dintre noi să 
se odihnească. Nu voi lipsi mult. 

Faţa lui Lady Falyse era umflată şi acoperită de vânătăi, ochii 
îi erau roşii de lacrimi. Avea buza de jos crăpată, hainele 
murdare şi sfâşiate. 

— O, Zei! exclamă Cersei, poftind-o în salon şi închizând uşa. 
Ce s-a întâmplat cu faţa ta? 

Falyse nu păru să audă întrebarea. 


— L-a omorât, spuse ea, cu glas tremurător. Mamă, ai milă, 
el... e... Izbucni în lacrimi, tremurând din tot trupul. 

Cersei turnă o cupă de vin şi i-o întinse femeii care plângea. 

— Bea asta. Vinul te va linişti. Aşa. Acum puţin mai mult. 
Încetează cu plânsul şi spune-mi de ce-ai venit. 

Fu nevoie de tot restul carafei pentru ca regina să reuşească, 
până la urmă, să smulgă de la Lady Falyse întreaga tristă 
poveste. După ce o află, nu ştia dacă să râdă sau să urle de 
furie. 

— Duel, repetă ea. Wu există nimeni în Cele Şapte Regate pe 
care să mă pot bizui? Sunt singura din întreg Westerosul cu o 
fărâmă de judecată? Vrei să-mi spui că Ser Balman l-a provocat 
pe Bronn la duel? 

— A spus că va fi s-s-simplu. Lancea e arma unui c-cavaler, 
spunea el, iar B-Bronn nu e un adevărat cavaler. Balman zicea 
că-l va dobori de pe cal şi-l va ucide, în timp ce zace n-n-năucit. 

Bronn nu era cavaler, asta era adevărat. Bronn era un ucigaş 
oţelit în luptă. Nătărăul ăla de soț al tău şi-a scris propria 
condamnare la moarte. 

— Un plan minunat. Să îndrăznesc să întreb cum de a mers 
strâmb? 

— B-Bronn şi-a înfipt sulița în pieptul bietului c-c-c-cal al lui 
Balman. Balman, el... picioarele îi erau zdrobite când animalul a 
căzut. Urla atât de tare încât te apuca mila... 

Mercenarii n-au milă, ar fi putut spune Cersei. 

— V-am cerut să aranjaţi un accident de vânătoare. O săgeată 
rătăcită, o căzătură de pe cal, un mistreţ furios... sunt atâtea 
moduri în care un om poate muri în pădure. Fără să se recurgă 
la sulițe. 

Falyse nu părea s-o audă. 

— Când am încercat să fug la Balman al meu, el, el, el m-a 
izbit în faţă. L-a făcut pe soţul meu să m-m-măr-turisească. 
Balman striga după Maester Frenken, să-l îngrijească, dar 
mercenarul, el, el, el... 

— Să mărturisească? Lui Cersei nu-i plăcea acel cuvânt. 
Nădăjduiesc că bravul nostru Ser Balman a păstrat tăcerea. 

— Bronn i-a înfipt un pumnal în ochi şi mi-a spus că aş face 
bine să plec din Stokeworth înainte de apusul soarelui, altfel mă 
aleg cu aceeaşi soartă. Mi-a zis că mă dă pe mâna g-g- 
garnizoanei sale, dacă mă vrea careva. Când le-am poruncit să 


pună mâna pe el, unul dintre cavalerii lui Bronn a avut insolenţa 
să spună că ar trebui să fac cum spune Lordul Stokeworth. l-a 
spus Lordul Stokeworth! Lady Falyse apucă mâna reginei. 
Înălţimea Ta, trebuie să-mi dai cavaleri. O sută de cavaleri! Şi 
arbaletişti, ca să-mi iau castelul înapoi. Stokeworth e al meu! 
Nici măcar nu m-au lăsat să-mi adun hainele! Bronn a spus că 
acum sunt hainele soţiei sale, toate m-mătăsurile şi catifelele 
mele. 

Zarențele tale sunt cea mai mică problemă pe care o ai. 
Regina îşi eliberă degetele din strânsoarea lipicioasă a celeilalte 
femei. 

— V-am cerut să tăiaţi feştila unei lumânări, ca să-l apărăm 
pe rege. În schimb, aţi răsturnat un vas cu foc sălbatic peste ea. 
Nesăbuitul tău Balman a pomenit numele meu? Spune-mi că nu 
a făcut-o. 

Falyse îşi umezi buzele. 

— El... era în chinuri, avea picioarele zdrobite. Bronn a spus 
că-i va arăta îndurare, dar... Ce se va întâmpla cu biata mea m- 
m-mamă? 

Îmi închipui că va muri. 

— Tu ce crezi? Lady Tanda putea foarte bine să fie moartă 
deja. Bronn nu părea omul care să-şi irosească eforturile 
dădăcind o bătrână cu un şold rupt. 

— Trebuie s-o ajut. Unde să merg? Ce să fac? Poate că ar 
trebui să te măriți cu Băiatul Lunii, îi stătu lui Cersei pe buze să 
spună. Nu e nici pe departe atât de nătărău ca răposatul tău sot. 
Nu putea risca un război tocmai la poarta Debarcaderului 
Regelui, nu acum. 

— Surorile tăcute se bucură întotdeauna să primească 
văduvele, spuse ea. Viaţa lor e senină, o viaţă de rugăciune, 
meditaţie şi fapte bune. Aduc celor vii alinare şi celor morţi 
pace. Şi ele nu vorbesc. Nu putea s-o lase pe această femeie 
alergând prin Cele Şapte Regate şi răspândind poveşti 
periculoase. Falyse era surdă la argumente înțelepte. 

— Tot ce-am făcut am făcut în slujba Înălţimii Tale. Mânari să 
fim credincioşi. Ai spus... 

— Îmi amintesc. Cersei se strădui să zâmbească. Vei rămâne 
aici, cu noi, doamna mea, până când vom găsi o cale să-ți 
recâştigăm castelul. Lasă-mă să-ţi mai torn o cupă de vin. Teva 
ajuta să dormi. Eşti ostenită şi ai inima frântă, e limpede. Biata 


mea Falyse, draga mea. Aşa, bea până la fund. 

In timp ce musafira ei se ocupa de carafă, Cersei se duse la 
uşă şi îşi chemă slujnicele. li spuse lui Dorcas să-l găsească pe 
Lordul Qyburn şi să-l aducă acolo numaidecât. Pe Jocelyn Swyft 
o trimise la bucătării. 

— Adu-mi pâine şi brânză, plăcintă cu carne şi nişte mere. Şi 
vin. Suntem însetate. 

Qyburn sosi înaintea mâncării. Lady Falyse dăduse gata încă 
trei cupe de vin şi începea să picotească, dar din când în când 
se trezea şi mai scotea un suspin. Regina îl luă pe Qyburn 
deoparte şi îi povesti despre isprava nesăbuită a lui Balman. 

— N-o pot lăsa pe Falyse să răspândească poveşti prin oraş. 
Şi-a pierdut minţile de durere. Mai ai nevoie de femei pentru... 
treaba ta? 

— Da, lnălţimea Ta. Păpuşarele sunt destul de stoarse. 

— Atunci, ia-o şi fă ce vrei cu ea. Dar, după ce coboară în 
celulele negre... trebuie să spun mai mult? 

— Nu, Înălţimea Ta. Înţeleg. 

— Bine. Regina îşi aşeză din nou zâmbetul pe chip: Dragă 
Falyse, Maester Qyburn e aici. Te va ajuta să te odihneşti. 

— O, zise Falyse într-o doară. O, bine. 

Când uşa se închise în urma lor, Cersei îşi mai turnă o cupă de 
vin. 

— Sunt înconjurată de duşmani şi de imbecili, spuse ea. Nu 
putea să aibă încredere nici măcar în propriile rude, nici în 
Jaime, care fusese cândva jumătatea ei. Trebuia să-mi fie scut şi 
sabie, vânjosul meu braț drept. De ce insistă să mă mâhnească? 

Bronn era un simplu ghimpe în coaste. Nu crezuse niciodată 
cu adevărat că îl ţinea ascuns pe Pezevenghi. Frăţiorul ei schilod 
era prea isteţ ca să-i îngăduie lui Lollys să-i dea numele lui 
bastardului ei nenorocit, ştiind că asta ar atrage negreşit mânia 
reginei asupra ei. Lady Merryweather subliniase asta, şi era 
adevărat. Batjocura era aproape sigur isprava mercenarului. ŞI-I 
imagina cu o cupă de vin în mână şi un zâmbet insolent pe faţă, 
privindu-şi fiul vitreg, zbârcit şi roşu, sugând la una dintre ţâţele 
umflate ale lui Lollys. Rânjeşte cât vrei, Ser Bronn, vei urla cât 
de curând. Bucură-te de doamna ta fără minte şi de castelul tău 
furat cât mai poți. Când va veni vremea, te voi strivi ca pe o 
muscă. Probabil că îl va trimite pe Loras Tyrell să-l strivească, 
dacă, printr-o întâmplare, Cavalerul Florilor avea să se întoarcă 


viu de la Piatra Dragonului. Ar fi încântător. Prin grija zeilor, s-ar 
omori între ei, ca Ser Arryk şi Ser Erryk. Cât despre 
Stokeworth... nu, îi făcea rău să se gândească la Stokeworth. 

Taena adormise la loc când regina se întoarse în dormitor, cu 
capul învârtindu- se. Prea mult vin şi prea putin somn, îşi spuse. 
Nu se întâmpla în fiecare noapte să se trezească de două ori, cu 
veşti atât de teribile. Ce/ puțin m-am putut trezi. Robert ar fi fost 
prea beat să se ridice din pat, darămite să mai şi ia decizii. l-ar fi 
revenit lui Jon Arryn sarcina de a se ocupa de toate acestea. li 
plăcea gândul că era un rege mai bun decât Robert. 

Dincolo de fereastră, cerul începea deja să se lumineze. 
Cersei se aşeză pe pat, lângă Lady Merryweather, ascultându-i 
răsuflarea uşoară, privindu-i sânii ridicându-se şi coborând. Oare 
visează Myrul? se întrebă Cersei. Sau își visează iubitul cu 
cicatrice? Era sigură că Taena nu-l visa pe Lordul Orton. 

Cersei cuprinse în căuşul palmei sânul celeilalte femei. Uşor, 
la început, abia atingându-l, simţindu-i căldura în palmă, pielea 
netedă ca satinul. II strânse blând, apoi îşi trecu uşor degetul 
mare peste sfârcul imens şi negru, înainte şi înapoi, înainte şi 
înapoi, până când îl simţi întărindu-se. Când ridică privirea, ochii 
Taenei erau deschişi. 

— ţi place? întrebă ea. 

— Da, răspunse Lady Merryweather. 

— Şi acum? Cersei îi ciupi sfârcul, trăgând cu putere de el, 
răsucindu-l între degete. 

Femeia din Myr icni de durere. 

— Mă doare. 

— E doar vinul. Am băut o carafă la cină şi alta cu văduva 
Stokeworth. A trebuit să beau, ca s-o liniştesc. Răsuci şi celălalt 
sfârc al Taenei, trăgând de el până când femeia gâfâi. Sunt 
regina, am de gând să-mi cer drepturile. 

— Fă ce vrei. Părul Taenei era negru ca al lui Robert, chiar şi 
jos, între picioare, iar când Cersei o atinse acolo descoperi că 
era ud leoarcă, în timp ce al lui Robert fusese aspru şi uscat. Te 
rog, spuse femeia din Myr, continuă, regina mea. Fă ce vrei cu 
mine. Sunt a ta. 

Dar nu slujea la nimic. Nu putea simţi ceea ce simţise Robert 
în nopţile când se culca cu ea. Nu era nicio plăcere, nu pentru 
ea. Pentru Taena, da. Sfârcurile ei erau două diamante negre, 
între coapse era alunecoasă şi fierbinte. Robert te-ar fi iubit, 


preț de o oră. Regina îşi strecură un deget în acea mlaştină 
myrisheză, pe urmă altul, înainte şi înapoi. Dar, după ce şi-ar fi 
risipit sămânţa în tine, i-ar fi fost greu să-şi amintească numele 
tău. 

Voia să vadă dacă era la fel de uşor cu o femeie cum fusese 
întotdeauna cu Robert. Zece mii de copii ai tăi au pierit în palma 
mea, Înălțimea Ta, gândi ea, strecurând un al treilea deget în 
Myr. În timp ce sforăiai, îți lingeam fiii de pe fata şi de pe 
degetele mele, unul câte unul, toți acei prinți palizi şi lipicioşi. Iti 
cereai drepturile, stăpâne, dar în întuneric eu iți mâncam 
moştenitorii. Taena se cutremură. Gâfâind, murmură câteva 
vorbe într-o limbă străină, pe urmă tresări din nou, îşi arcui 
spatele şi ţipă. Parcă ar fi înjunghiată, gândi regina. Pentru o 
clipă, îşi închipui că degetele ei erau nişte colţi, sfâşiind femeia 
din Myr de la pântece până la beregată. 

Tot în zadar. 

Nu fusese niciodată bine cu nimeni decât cu Jaime. Când 
încercă să-şi retragă mâna, Taena o înhăţă şi-i sărută degetele. 

— Dulce regină, cum să-ţi aduc plăcere? Işi strecură degetele 
între coapsele lui Cersei. Spune-mi, dragostea mea, ce vrei de la 
mine? 

— Lasă-mă. Cersei se rostogoli pe-o parte şi, tremurând, îşi 
trase cămaşa de noapte ca să se acopere. Se crăpa de ziuă. In 
curând avea să fie dimineaţă şi totul va fi uitat. 

Nu se întâmplase niciodată. 


JAIME 

Goarnele revărsau un zgomot metalic, spintecând aerul 
albastru, neclintit, al zorilor. Josmyn Peckledon sări îndată în 
picioare, bâjbâind după centura stăpânului său. 

Băiatul are reflexe bune. 

— Tâlharii nu suflă goarnele ca să-şi vestească sosirea, îi 
spuse Jaime. Nu voi avea nevoie de sabie. Trebuie să fie vărul 
meu, Păzitorul Apusului. 

Drumeţii descălecau când Jaime ieşi din cort, şase cavaleri şi 
patruzeci de arcaşi călare şi oşteni în armuri. 

— Jaime! răcni un bărbat lăţos, înveşmântat într-o cămaşă 
aurită de zale şi o mantie din blană de vulpe. Aşa de sfrijit, şi în 
alb din cap până-n picioare! Şi bărbos, pe deasupra! 

— Asta? O biată mirişte pe lângă coama ta, vere. Barba 
zburlită a lui Ser Daven şi mustaţa-i stufoasă se uneau în 
perciuni groşi, ca un gard viu care, la rândul lui, se împreuna cu 
desişul galben şi încâlcit din creştetul capului, turtit de coiful pe 
care tocmai şi-l scotea. Undeva, în mijlocul acelui hăţiş de păr, 
pândeau un nas cârn şi o pereche de ochi căprui. Ţi-a furat 
vreun tâlhar briciul? 

— Am jurat că n-am să-mi tai părul până când tatăl meu nu va 
fi răzbunat. Pentru un om cu o înfăţişare atât de leonină, Daven 
Lannister vorbea ciudat de sfielnic. Dar Tânărul Lup a ajuns 
primul la Karstark. M-a lipsit de răzbunarea mea. Îi înmână coiful 
unui scutier şi-şi trecu degetele prin păr, acolo unde povara 
oţelului îl strivise. Îmi place niţel păr. Nopțile sunt tot mai reci şi 
puţin frunziş îmi ţine de cald la faţă. Da, şi mătuşa Genna 
spunea mereu că am o bărbie ca o cărămidă. Strânse braţele lui 
Jaime: Ne-am temut pentru tine, după Pădurea Şoaptelor. Am 
auzit că lupul străvechi al lui Stark ţi-a sfârtecat beregata. 

— Ai vărsat lacrimi amare pentru mine, vere? 

— Jumătate din Lannisport a fost în doliu. Jumătatea feminină. 
Privirea lui Ser Daven cobori pe cioata lui Jaime. Aşadar, e 
adevărat. Ticăloşii ţi-au tăiat mâna sabiei. 

— Am una nouă, făcută din aur. Sunt multe de spus despre 
cum e să fii olog. Beau mai puţin vin, de teamă să nu-l vărs, şi 
arareori mi se întâmplă să-mi julesc fundul într-un turnir. 

— Da, ia te uită. Poate c-ar trebui să mi-o tai şi eu. Vărul lui 
râse. Cine ţi-a luat-o, Catelyn Stark? 

— Vargo Hoat. De unde vin poveştile astea? 


— Qohorikul? Ser Devan scuipă. Asta e pentru el şi pentru toţi 
Bravii lui Camarazi. l-am spus tatălui tău că am să vânez eu 
pentru el, dar m-a refuzat. Mi-a spus că unele sarcini sunt 
potrivite pentru lei, dar e mai bine să lăsăm vânătoarea pe 
seama ţapilor şi a câinilor. 

întocmai cuvintele Lordului Tywin, ştiu Jaime. Aproape că 
auzea glasul tatălui său. 

— Hai înăuntru, vere. Trebuie să vorbim. Garrett aprinsese 
mangalurile şi cărbunii lor strălucitori răspândeau în cortul lui 
Jaime o căldură arămie. Ser Daven îşi scutură mantia de pe 
umeri şi i-o azvârli Micului Lew. 

— Eşti un Piper? mârâi el. Te văd cam pipernicit. 

— Sunt Lewys Piper, dacă nu ţi-e cu supărare. 

— L-am bătut crâncen pe fratele tău într-un turnir, demult. 
Nătărăul pipernicit s-a ofensat când l-am întrebat dacă aia care 
dansa goală pe scutul lui era sora lui. 

— E blazonul Casei noastre. Nu avem nicio soră. 

— Păcat. Blazonul vostru are sâni frumoşi. Dar ce fel de om se 
ascunde în spatele unei femei goale? De fiecare dată când 
izbeam scutul fratelui tău, mă simţeam mojic. 

— Ajunge, zise Jaime, râzând. Lasă-l în pace. Pia le încălzea 
vin cu mirodenii, învârtind cu o lingură în ceaun. Trebuie să ştiu 
ce mă pot aştepta să găsesc la Riverrun. 

Vărul său ridică din umeri. 

— Asaltul trenează, Peştele Negru stă în castel, noi stăm 
afară, în taberele noastre. Al naibii de plictisitor, drept să-ţi 
spun. Ser Daven se aşeză pe un taburet. Tully ar trebui să 
organizeze o ieşire, ca să ne reamintească tuturor că suntem în 
război. Ar fi drăguţ dacă ar omori şi nişte Freyi. Pe Ryman, 
pentru început. Omul e mai mult beat decât treaz. Oh, şi pe 
Edwyn. Nu e aşa de grosolan ca taică-său, dar e plin de ură, ca 
un buboi plin de puroi. Şi Ser Emmon al tău... ba nu, Lordul 
Emmon, ferească-ne Cei Şapte, să nu cumva să-i uităm noul 
titlu... Lordul nostru de Riverrun nu face altceva decât să 
încerce să-mi spună cum să conduc atacul. Vrea să cuceresc 
castelul fără stricăciuni, de vreme ce acum e reşedinţa lui. 

— Încă nu e fierbinte vinul ăla? o întrebă Jaime pe Pia. 

— Ba da, stăpâne. Fata îşi acoperi gura când vorbi. Peck le 
aduse vinul pe o tavă aurie. Ser Daven îşi scoase mănuşile şi luă 
cupa. 


— Mulţumesc, băiete. Tu cine să fii? 

— Josmyn Peckleton, cu voia ta, stăpâne. 

— Peck a fost erou la Apa Neagră, preciză Jaime. A ucis doi 
cavaleri şi a capturat alţi doi. 

— Trebuie să fii mai periculos decât pari, flăcăule. Aia e o 
barbă sau ai uitat să te speli pe faţă? Nevasta lui Stannis 
Baratheon avea o mustață mai deasă. Câţi ani ai? 

— Cincisprezece, ser. 

Ser Daven pufni. 

— Ştii care e cel mai bun lucru la eroi, Jaime? Mor tineri cu 
toţii şi ne lasă nouă, celorlalţi, mai multe femei. Azvârli cupa 
înapoi scutierului. Umple-o la loc şi am să-ţi zic şi eu erou. Mi-e 
sete. 

Jaime duse cupa la buze cu mâna stângă şi luă o înghiţitură. 
Căldura i se răspândi în piept. 

— Vorbeai despre Freyii pe care îi vrei morţi. Ryman, Edwyn, 
Emmon... 

— Şi Walder Rivers, adăugă Daven, bastardul ăla. Urăşte 
faptul că e bastard şi urăşte pe toată lumea care nu e. Dar Ser 
Perwyn pare un ins de treabă, pe el aş putea să-l cruţ. ŞI 
femeile. Urmează să mă însor cu una, din câte am auzit. Apropo, 
tatăl tău ar fi putut găsi de cuviinţă să se consulte cu mine în 
privinţa acestei căsătorii. Tatăl meu trata cu Paxter Redwyne, 
înainte de Oxcross, ştiai? Redwyne avea o fată destul de 
înzestrată. 

— Desmera? Jaime izbucni în hohote. Cum îţi plac pistruii? 

— Dacă am de ales între Freyi şi pistrui, ei, bine... jumătate 
din progeniturile Lordului Walder arată ca nişte hermeline. 

— Doar jumătate? Fii recunoscător. Am văzut-o pe mireasa lui 
Lancel la Darry. 

— Ami Casa-Porţii, ferească zeii! Nu mi-a venit să cred că 
Lancel a ales-o. Ce se întâmplă cu băiatul ăla? 

— A devenit evlavios, răspunse Jaime, dar alegerea n-a făcut- 
o el. Mama lui Amerei e o Darry. Unchiul nostru s-a gândit că 
soţia lui îl poate ajuta pe Lancel să câştige oamenii simpli din 
Darry. 

— Cum, culcându-se cu ei? Ştii de ce i se spune Ami Casa- 
Porții? Îşi ridică bariera-ghilotină pentru fiecare cavaler care se 
nimereşte prin preajmă. Lancel ar face bine să găsească un 
armurier care să-i facă un coif cu coarne. 


— Nu va fi cazul. Vărul nostru s-a dus la Debarcaderul 
Regelui, să intre în rândul săbiilor Înaltului Septon. 

Ser Daven nu s-ar fi putut arăta mai surprins nici dacă Jaime i- 
ar fi spus că Lancel hotărâse să se facă maimuța unui 
saltimbanc. 

— Nu, zău? Îţi râzi de mine. Ami Casa-Porţii trebuie să aibă o 
căutătură de nevăstuică mai ceva decât am auzit, dacă l-a putut 
împinge pe băiat să facă una ca asta. 

Când Jaime îşi luase rămas-bun de la Lady Amerei, femeia 
plângea încetişor pentru destrămarea căsniciei sale, lăsându-l 
pe Lyle Crakehall s-o consoleze. Lacrimile ei nu-l tulburaseră nici 
pe jumătate cât feţele încrâncenate ale rudelor ei risipite prin 
curte. 

— Sper că n-ai de gând să te legi şi tu cu jurământ, vere, îi 
spuse lui Daven. Freyii sunt sensibili când vine vorba de 
contractele de căsătorie. Mi-ar displăcea să-i dezamăgesc din 
nou. 

Ser Daven pufni. 

— Am să mă însor şi am să mă culc cu nevăstuică mea, nu te 
teme. Ştiu ce-a păţit Robb Stark. Dar, din câte mi-a povestit 
Edwyn, mai bine aş alege una care încă n-a înflorit, altfel aş 
putea afla că Walder cel Negru a trecut pe la ea înaintea mea. 
Pun rămăşag că s-a culcat cu Ami Casa-Porţii, şi nu de două-trei 
ori. Poate că asta explică pioşenia lui Lancel şi supărarea tatălui 
său. 

— L-ai văzut pe Ser Kevan? 

— Da. A trecut pe-aici în drum spre vest. L-am rugat să ne 
ajute să cucerim castelul, dar Kevan nici n-a vrut să audă. A stat 
dus pe gânduri tot timpul cât a fost aici. Destul de politicos, dar 
rece. l-am jurat că n-am cerut niciodată să fiu numit Păzitor al 
Apusului, că onoarea i s-ar fi cuvenit lui, iar el a declarat că nu- 
mi poartă pică, dar, judecând după tonul lui, nu ţi-ai fi dat 
seama. A stat trei zile şi abia dacă mi-a adresat două vorbe. Aş 
fi vrut să mai rămână, sfatul lui mi-ar fi fost de folos. Amicii 
noştri Frey n-ar fi îndrăznit să-l ofenseze pe Ser Kevan aşa cum 
mă ofensează pe mine. 

— Povesteşte-mi, zise Jaime. g 

— Ţi-aş povesti, dar de unde să încep? In timp ce eu 
construiam berbeci şi turnuri de asediu, Ryman Frey a ridicat o 
spânzurătoare. În fiecare zi, în zori, îl aduce pe Edmure Tully, îi 


leagă un ştreang de gât şi ameninţă să-l spânzure, dacă 
Riverrunul nu se predă. Peştele Negru nu se sinchiseşte de 
spectacolul lui, aşa că, pe înserat, Lordul Edmure e coborât din 
nou. Soţia lui e însărcinată, ştiai? 

Jaime nu ştia. 

— Edmure s-a culcat cu ea, după Nunta Roşie? 

— Se culca cu ea în timpul Nunții Roşii. Roslin e o făptură 
drăgălaşă, fără acea căutătură de nevăstuică. ŞI, ciudat, ţine la 
Edmure. Perwyn zice că se roagă să aibă o fată. 

Jaime chibzui o clipă. 

— Odată născut fiul lui Edmure, Lordul Walder nu va mai avea 
nevoie de Edmure. 

— Aşa văd şi eu lucrurile. Bunul nostru unchi Emm... ah, 
Lordul Emmon, adică... vrea să-l vadă grabnic spânzurat pe 
Edmure. Prezenţa unui Tully ca Lord de Riverrun îl frământă 
aproape la fel de mult ca aşteptata naştere a altuia. În fiecare zi 
mă imploră să-l fac pe Ser Ryman să-l spânzure pe Tully, 
indiferent cum. Între timp, Lordul Gawen Westerling mă trage de 
cealaltă mânecă. Peştele Negru o are pe nobila sa soţie 
înăuntrul castelului, împreună cu trei dintre progeniturile lui cu 
rât de porc. Lordul se teme că Tully le va ucide dacă Freyii îl 
spânzură pe Edmure. Una dintre ele este micuța regină a 
Tânărului Lup. 

Jaime avea impresia că o întâlnise pe Jeyne Westerling, deşi 
nu-şi putea aminti cum arăta. Trebuie să fie într-adevăr 
frumoasă, ca să fi meritat un regat. 

— Ser Brynden nu va ucide copii, îl asigură el pe vărul său. Nu 
e un peşte într-atât de negru. Incepea să priceapă de ce nu 
căzuse încă Riverrunul. Spune-mi despre poziţiile voastre, vere. 

— Castelul e bine înconjurat. Ser Ryman şi Freyii sunt la nord 
de Piatra Răsucită. La sud de Furca Roşie se află Lordul Emmon, 
cu Ser Forley Prester şi ce a mai rămas din vechea ta oaste, plus 
lorzii riverani care ni s-au alăturat după Nunta Roşie. O 
adunătură de oameni ursuzi, nu mă deranjează s-o spun. Buni 
să stea îmbufnaţi în corturile lor, dar nimic mai mult. Tabăra 
mea este între râuri, cu faţa spre şanţul de apărare şi porţile 
principale ale Riverrunului. Am construit o estacadă peste Furca 
Roşie, în aval de castel. Manfryd Yew şi Raynard Ruttiger au 
sarcina s-o apere, ca nimeni să nu poată fugi cu barca. Le-am 
dat şi năvoade, ca să pescuiască. Asta ne asigură hrana. 


— Putem să înfrângem castelul prin înfometare? 

Ser Daven clătină din cap. 

— Peştele Negru a alungat toate gurile netrebuincioase din 
Riverrun şi şi-a cules toate recoltele. Are destule provizii ca să 
ţină oamenii şi caii în viaţă timp de doi ani buni. 

— lar noi cum stăm cu proviziile? 

— Atât timp cât râul are peşte, nu vom muri de foame, dar nu 
ştiu cum vom hrăni caii. Freyii aduc hrană şi nutreţ tocmai de la 
Gemeni, dar Ser Ryman susţine că nu are destulă s-o împartă cu 
noi, aşa că trebuie să ne căutăm singuri. Jumătate din oamenii 
pe care i-am trimis să caute mâncare nu s-au mai întors. Unii au 
dezertat. Pe alţii îi găsim putrezind sub copaci, cu ştreanguri de 
gât. 

— Am dat şi noi peste câţiva, alaltăieri, zise Jaime. Iscoadele 
lui Addam Marbrand i-au găsit spânzurați, cu feţele înnegrite, 
sub un măr pădureţ. Cadavrele fuseseră despuiate şi fiecare om 
avea un măr vârât între dinţi. Niciunul nu avea vreo rană. E 
limpede că se predaseră. Mistreţul se înfuriase când văzuse una 
ca asta, jurând răzbunare sângeroasă oricărui om care va 
spânzura războinici, să moară ca nişte purcei de lapte. 

— Poate că au fost haiducii, sugeră Ser Daven, când Jaime 
isprăvi povestea, sau poate că nu. Mai mişună şi acum cete de 
nordici. lar aceşti Lorzi ai Tridentului, or fi plecat ei genunchiul, 
dar eu cred că, în inima lor, sunt tot... lupi. 

Jaime aruncă o privire către cei doi scutieri mai tineri ai săi, 
care se învârteau pe lângă mangaluri, prefăcându-se că nu aud. 
Lewys Piper şi Garrett Paege erau amândoi fiii unor lorzi 
riverani. Se ataşase de ei şi i-ar fi părut rău să fie nevoit să-i dea 
pe mâna lui Ser Ilyn. 

— Pe mine ştreangurile mă duc cu gândul imediat la 
Dondarrion. 

— Lordul fulgerului nu e singurul om care ştie cum să lege un 
lat. Nu mă stârni cu Lordul Beric. E aici, e acolo, e peste tot, dar 
când trimiţi oameni după el, dispare ca un abur. Lorzii riverani îl 
ajută, să nu te îndoieşti de asta. Un afurisit de lord al hotarelor, 
dacă-ţi vine să crezi. Azi afli că omul e mort, mâine auzi că nu 
poate fi ucis. Ser Daven îşi lăsă jos cupa de vin. Iscoadele mele 
raportează noaptea focuri pe creste. Focuri de semnalizare, cred 
ei... ca şi cum ar fi un cerc de păzitori de jur împrejurul nostru. 
Sunt focuri şi în sate. Un zeu nou... 


Nu, unul vechi. 

— Thoros e cu Dondarrion, preotul grăsan din Myr care 
obişnuia să bea cu Robert. Mâna de aura lui Jaime era pe masă. 
O atinse şi privi aurul licărind în lumina mohorâtă a 
mangalurilor. Ne vom ocupa de Dondarrion, dacă va fi nevoie, 
dar trebuie să-i dăm întâietate Peştelui Negru. Trebuie să ştie că 
apără o cauză pierdută. Ai încercat să tratezi cu el? 

— A încercat Ser Ryman. A mers până la porţile castelului, pe 
jumătate beat, făcând tărăboi, amenințând. Peştele Negru şi-a 
făcut apariţia pe metereze doar cât să spună că n-are de gând 
să irosească vorbe frumoase pe oameni scârboşi. Pe urmă a 
trimis o săgeată în crupa calului lui Ryman. Calul s-a ridicat pe 
picioarele din spate, Frey a căzut în noroi, iar eu am râs atât de 
tare încât aproape c-am făcut pe mine. Dacă aş fi fost eu în 
castel, aş fi trimis săgeata în gâtlejul mincinos al lui Ryman. 

— Am să port grumăjer când tratez cu ei, zise Jaime, cu 
umbra unui zâmbet. Am de gând să-i ofer termeni generoşi. 

Dacă ar putea pune capăt acestui asediu fără vărsare de 
sânge, atunci nu s-ar putea spune că a ridicat armele împotriva 
Casei Tully. 

— N-ai decât să încerci, dar mă îndoiesc că vorbele ne vor 
aduce vreun câştig. Trebuie să asediem castelul. 

Fusese o vreme, nu foarte demult, când, fără îndoială, Jaime 
ar fi forţat aceeaşi cale. Ştia că nu putea sta aici încă doi ani, 
aşteptând ca Peştele Negru să moară de foame. 

— Orice-am face, trebuie să acţionăm repede, îi spuse el lui 
Ser Daven. Locul meu e înapoi la Debarcaderul Regelui, alături 
de Tommen. 

— Da, fu de acord vărul său. Nu mă îndoiesc că sora ta are 
nevoie de tine. De ce l-a trimis pe Ser Kevan? Credeam că-l va 
face Mână. 

— N-a vrut să accepte. N-a fost la fel de orb ca mine. 

— Kevan ar trebui să fie Păzitorul Apusului. Sau tu. Nu că n-aş 
fi recunoscător pentru această onoare, bagă de seamă, dar 
unchiul nostru are de două ori vârsta mea şi mai multă 
experienţă în ale stăpânirii. Sper că ştie că n-am cerut niciodată 
asta. 

— Ştie. 

— Cersei ce mai face? Este la fel de frumoasă? 

— Radioasă. Capricioasă. Strălucitoare ca aurul. Fals ca aurul 


unui bufon. Astă-noapte, visase că o găsise în pat cu Băiatul 
Lunii. ÎI omorâse pe bufon şi sfărâmase dinţii surorii sale cu 
mâna lui de aur, întocmai cum făcuse Gregor Clegane cu biata 
Pia. În vise, Jaime avea mereu două mâini; una era din aur, dar 
funcţiona la fel de bine ca mâna cealaltă. Cu cât isprăvim mai 
repede cu Riverrunul, cu atât voi fi mai repede alături de Cersei. 
Ce-avea să facă atunci, Jaime nu ştia. 

Stătu de vorbă cu vărul său încă o oră, înainte ca Păzitorul 
Apusului să plece, în cele din urmă. Când rămase singur, Jaime 
îşi puse mâna de aur şi mantia maro şi porni la plimbare printre 
corturi. 

La drept vorbind, îi plăcea viaţa aceasta. Se simţea mai în 
largul lui pe câmp, între soldaţi, decât se simţise vreodată la 
curte. Şi oamenii lui păreau să se simtă în largul lor cu el. Lângă 
unul dintre focuri, trei arbaletişti îi oferiră o bucată din iepurele 
pe care-l prinseseră. Lângă un altul, un tânăr cavaler îi ceru 
sfaturi despre cum să se apere cel mai bine de un ciocan de 
război. Jos, pe malul râului, privi două spălătorese luptându-se în 
valuri, căţărate pe umerii unor oşteni. Fetele erau pe jumătate 
bete şi pe jumătate goale, râzând şi plesnindu-se una pe alta cu 
mantiile suflecate, în timp ce o duzină de bărbaţi le încurajau. 
Jaime parie o stea de aramă pe fata blondă care călărea pe 
umerii lui Raff cel Dulce şi o pierdu când amândouă se 
prăbuşiră, împroşcând apa, în stufăriş. 

Pe malul celălalt, lupii urlau şi vântul răbufnea printre trestii, 
răsucindu-le ramurile şi făcându-le să şuiere. Jaime îl găsi pe Ser 
Ilyn Payne singur în faţa cortului său, ascuţindu-şi sabia cu o 
piatră de şlefuit. A 

— Vino, spuse el, şi cavalerul tăcut se ridică, zâmbind firav. /i 
place, îşi dădu seama Jaime. /i face plăcere să mă umilească 
noapte de noapte. Poate că i-ar plăcea şi mai mult să mă 
omoare. Lui Jaime îi plăcea să creadă că devenea mai bun cu 
fiecare zi, dar progresa încet şi nu fără să aibă de plătit. Pe sub 
oţel, lână şi piele fiartă, Jaime Lannister era o tapiserie de 
cicatrici, cruste şi vânătăi. 

O santinelă îi opri în timp ce-şi conduceau caii dincolo de 
tabără. Jaime bătu omul pe umăr cu mâna-i de aur. 

— Rămâi vigilent. Sunt lupi prin preajmă. 

Călăriră înapoi, de-a lungul Furcii Roşii, către ruinele unui sat 
pârjolit pe lângă care trecuseră în după-amiaza aceea. Acolo îşi 


dansară dansul nocturn, printre pietre înnegrite şi prin cenuşa 
veche şi rece. Pentru scurt timp, Jaime domină lupta. Îşi îngădui 
să creadă că îşi recăpăta, în cele din urmă, vechea îndemânare. 
Poate că în noaptea aceasta Payne avea să fie cel care se ducea 
la culcare plin de sânge şi de vânătăi. 

Ser Ilyn parcă îi auzi gândurile. Pară leneş ultima lovitură a lui 
Jaime şi lansă un contraatac care îl trimise pe Jaime cu spatele 
în râu, unde cizma îi alunecă în noroi. Sfârşi în genunchi, cu 
sabia cavalerului tăcut la beregată şi cu propria sabie pierdută 
în stuf. În lumina lunii, urmele de vărsat de pe faţa lui Payne 
erau mari cât craterele. Scoase acel sunet cloncănit care ar fi 
putut fi un hohot de râs şi trase sabia în susul gâtului lui Jaime, 
până când vârful ajunse să i se odihnească între buze. Doar 
atunci făcu un pas înapoi şi îşi vâri sabia în teacă. 

M-aş fi descurcat mai bine luptându-mă cu Raff cel Dulce cu o 
târtă în spate, gândi Jaime, scuturându-şi noroiul de pe mâna de 
aur. O parte din el voia s-o smulgă şi s-o azvârle în râu. Era 
inutilă, iar mâna stângă nu era mult mai bună. Ser Ilyn se 
întorsese la cai, lăsându-l să se ridice singur în picioare. Măcar 
din astea încă am două. 

Ultima zi a călătoriei lor fu rece şi furtunoasă. Vântul vâjâia 
printre crengi, în pădurile brune şi golaşe, făcând stuful râului să 
se încline adânc de-a lungul Furcii Roşii. Chiar şi învelit în 
mantaua de iarnă a Gărzii Regale, Jaime simţea dinţii de fier ai 
vântului, în timp ce călărea alături de vărul său Daven. După- 
masă, târziu, zăriră Riverrunul ridicându-se din locul îngust unde 
Piatra Răsucită se unea cu Furca Roşie. Castelul Casei Tully 
arăta ca o mare corabie de piatră, cu prora îndreptată spre aval. 
Zidurile sale de gresie erau scăldate într-o lumină roşie-aurie şi 
păreau mai înalte şi mai groase decât şi le amintea Jaime. Nuca 
aceasta nu va crăpa uşor, gândi el posomorât. Dacă Peştele 
Negru nu voia să asculte, nu va avea de ales decât să încalce 
jurământul pe care i-l făcuse lui Catelyn Stark. Jurământul pe 
care îl rostise în faţa regelui său avea întâietate. 

Estacada care traversa râul şi cele trei tabere mari ale oştirii 
invadatoare erau întocmai cum le descrisese vărul lui. Tabăra lui 
Ser Ryman Frey, la nord de Piatra Răsucită, era cea mai mare şi 
cea mai dezordonată. O imensă spânzurătoare gri se înălța 
deasupra corturilor, înaltă cât o catapultă. Sub ea stătea o 
siluetă solitară, cu o funie la gât. Edmure Tully. Jaime simţi un 


fior de milă. Să-/ țină acolo, zi după zi, cu latul acela în jurul 
gâtului... mai bine i-ar tăia capul şi ar isprăvi. 

În spatele spânzurătorii, erau risipite în neorânduială corturi şi 
focuri. Lorzii Casei Frey şi cavalerii lor îşi ridicaseră pavilioanele 
într-un loc bun, în amonte de şanţurile de dejecţie. În aval se 
aflau colibe de pământ, căruţe şi care cu boi. 

— Ser Ryman nu vrea ca băieţii lui să se plictisească, aşa că 
le oferă târfe, lupte de cocoşi şi vânătoare de mistreți, îi explică 
Ser Devan. Şi-a adus chiar şi un afurisit de cântăreț. Mătuşa 
noastră l-a adus pe Wat Zâmbet Alb de la Lannisport, dacă-ţi 
vine să crezi, aşa că Ryman trebuia să aibă şi el un cântăreţ. N- 
am putea să stăvilim pur şi simplu râul şi să-i înecăm pe toţi, 
vere? 

Jaime vedea arcaşi mişcându-se în spatele merloanelor de pe 
parapetul castelului. Deasupra lor fluturau flamurile Casei Tully, 
păstrăvul argintiu sfidător pe fondul lui roşu şi albastru. Dar cel 
mai înalt turn arbora un alt fel de stindard, un steag lung şi alb, 
cu blazonul lupului străvechi al Casei Stark. 

— Prima dată când am văzut Riverrunul eram un scutier 
novice, crud ca iarba primăverii, îi spuse Jaime vărului său. 
Bătrânul Sumner Crakehall m-a trimis să duc un mesaj, unul pe 
care jura că nu-l putea încredința unui corb. Lordul Hoster m-a 
ţinut două săptămâni, cugetând la răspunsul lui, şi aşezându-mă 
la fiecare masă lângă fiica lui Lysa. 

— Nu e de mirare că ai îmbrăcat veşmintele albe. Şi eu aş fi 
făcut la fel. 

— O, Lysa n-a fost atât de fioroasă. 

Fusese o fată drăguță, la drept vorbind, delicată şi cu gropiţe, 
cu părul lung, arămiu. Dar sfioasă. înclinată spre tăceri 
prelungite şi reprize de chicotit, fără nimic din focul lui Cersei. 
Sora ei mai mare păruse mai interesantă, dar Catelyn era 
promisă unui băiat din Nord, moştenitorul Winterfellului... dar, la 
vârsta aceea, nicio fată nu-l interesa pe Jaime la fel de mult ca 
renumitul frate al lui Hoster, care-şi câştigase faima luptând 
împotriva Regilor de Nouă Parale la Treptele de Piatră. La masă 
o ignoră pe biata Lysa, îndemnându-l pe Brynden Tully să spună 
poveşti despre Maelys cel Monstruos şi Prinţul de Abanos. Ser 
Brynden era mai tânăr decât sunt eu acum, cugetă Jaime, iar eu 
eram mai tânăr decât Peck. 

Cel mai apropiat vad de pe ţărmul opus al Furcii Roşii era în 


amonte de castel. Ca să ajungă la tabăra lui Ser Devan, fură 
nevoiţi să treacă prin cea a lui Emmon Frey, pe lângă 
pavilioanele  lorzilor riverani care plecaseră genunchiul şi 
fuseseră reprimiţi în pacea regelui. Jaime observă flamurile 
Caselor Lychester şi Vance, Roote şi Goodbrook, ghindele Casei 
Smallford şi fecioara dansând a Lordului Piper, dar flamurile pe 
care nu le vedea erau cele care îi dădeau de gândit. Vulturul de 
argint al Mallisterilor nu era nicăieri, nici calul roşu al 
Brackenilor, nici salcia Casei Ryger sau şerpii îngemănaţi ai lui 
Paege. Deşi cu toţii îşi reînnoiseră jurămintele de credinţă faţă 
de Tronul de Fier, niciunul nu venise să se alăture asaltului. 
Brackenii se războiau cu Casa Blackwood, ştia, ceea ce explica 
absenţa lor, însă ceilalţi... 

Noii noştri prieteni nu ne sunt prieteni defel. Loialitatea lor nu 
e decât de suprafaţă. Riverrunul trebuia cucerit, şi asta curând. 
Cu cât asaltul se târâia mai mult, cu atât încuraja şi alţi 
recalcitranţi, precum Tytos Blackwood. 

La vad, Ser Kennos de Kayce suflă Cornul Pietrei. Asta ar 
trebui să-l aducă pe Peştele Negru pe metereze. Ser Hugo şi Ser 
Dermot îl conduseră pe Jaime peste râu, împroşcând apele 
mocirloase, roşii-maronii, cu stindardul Gărzii Regale şi cu cerbul 
şi leul lui Tommen fluturând în vânt. Restul coloanei venea 
compact în urma lor. 

Tabăra Lannisterilor răsuna de zgomotul ciocanelor de lemn, 
în locul unde se ridica un nou turn de asediu. Două alte turnuri 
erau terminate, acoperite pe jumătate cu piei de cal netăbăcite. 
Între ele se afla un berbec, un trunchi de copac cu vârful întărit 
în foc, suspendat de lanţuri sub un acoperiş de lemn. Văru/ meu 
n-a pierdut vremea, se pare. 

— Stăpâne, întrebă Peck, unde îţi vrei cortul? 

— Acolo, pe ridicătura aia. li arătă cu mâna de aur, deşi nu 
era foarte potrivită pentru o asemenea misiune. Bagajele acolo, 
liniile cailor acolo. Vom folosi latrinele pe care vărul meu a avut 
amabilitatea să le sape pentru noi. Ser Addam, inspectează 
perimetrul, cu un ochi la orice slăbiciuni. Jaime nu anticipa un 
atac, dar nu anticipase nici Pădurea Şoaptelor. 

— Să chem nevăstuicile pentru un consiliu de război? întrebă 
Daven. 

— Nu, până nu vorbesc cu Peştele Negru. Jaime îi făcu semn 
lui Jon Bettley Spânul: Flutură un steag de pace şi du un mesaj 


la castel. Informează-l pe Ser Brynden Tully că vreau să-i 
vorbesc mâine la primii zori. Voi veni la marginea şanţului de 
apărare şi-l voi aştepta pe podul lui basculant. 

Peck părea alarmat: 

— Stăpâne, arcaşii lui ar putea... | 

— N-o vor face. Jaime descălecă. Inălţaţi-mi cortul şi înfigeţi 
stindardele. Și vom vedea cine vine alergând şi cât de repede. 

Nu fu nevoie de mult timp. Pia se agita lângă un mangal, 
încercând să aprindă cărbunii. Peck se duse s-o ajute. In ultimul 
timp, Jaime adormea adesea auzindu-i cum îşi potoleau poftele 
într-un colţ. În timp ce Garrett desfăcea catarama armurii pentru 
picioare, clapa cortului se dădu în lături. 

— Eşti aici, în sfârşit, nu-i aşa? tună mătuşa lui. Umplea uşa, 
cu soţul ei Frey privind din spatele ei. Era şi timpul. N-o 
îmbrăţişezi pe bătrâna şi grasa ta mătuşă? Desfăcu braţele şi 
nu-i lăsă de ales decât s-o îmbrăţişeze. 

Genna Lannister fusese în tinereţe o femeie bine legată, 
mereu în pericol să-şi umple până la refuz corsajul. Acum nu mai 
era decât o formă îndesată. Faţa ei era lătăreaţă şi netedă, 
gâtul, un stâlp gros şi roz, pieptul enorm. Căra după ea carne 
cât pentru doi ca soţul ei. Jaime o îmbrăţişa îndatoritor şi 
aşteptă să-l ciupească de ureche. Il ciupea de urechi de când se 
ştia, dar astăzi se stăpâni. În schimb, mătuşa îi plantă săruturi 
moi şi ude pe ambii obraji. 

— Îmi pare rău pentru pierderea pe care ai suferit-o. 

— Mi s-a făcut o mână de aur. l-o arătă. 

— Foarte frumos. Îţi vor face şi un tată de aur? Glasul lui Lady 
Genna era aspru: Tywin era pierderea la care mă refeream. 

— Un om ca Tywin Lannister se naşte o dată la o mie de ani, 
declară soţul ei. Emmon Frey era un om agitat, cu mâini 
nervoase. Ar fi putut cântări şaizeci de kilograme... dar numai 
ud şi îmbrăcat în zale. Era un băț în lână, fără pic de bărbie, un 
defect pe care proeminenţa mărului din gât îl făcea şi mai 
absurd. Jumătate din păr îi căzuse înainte să împlinească 
treizeci de ani. Acum avea şaizeci şi îi mai rămăseseră doar 
câteva smocuri albe. 

— În ultima vreme, au ajuns la noi unele poveşti ciudate, zise 
Lady Genna, după ce Jaime se debarasă de Pia şi de scutierii lui. 
O femeie nu mai ştie ce să creadă. Poate fi adevărat că Tyrion l- 
a omorât pe Tywin? Sau e vreo calomnie răspândită de sora ta? 


— E adevărat. Povara mâinii de aur începea să-l sâcâie. Bâjbâi 
la chingile cu care era prinsă de încheietură. 

— Un fiu să ridice mâna împotriva tatălui! exclamă Ser 
Emmon. Monstruos. Sunt zile negre pentru Westeros. Mă tem 
pentru noi toţi, acum că Lordul Tywin nu maie. 

— Te-ai temut pentru noi toţi când a fost aici. Genna îşi aşeză 
dosul amplu pe un taburet, care pârâi alarmant sub greutatea 
ei. Nepoate, vorbeşte-ne despre fiul nostru Cleos şi felul în care 
a murit. 

Jaime desfăcu apoi ultima chingă şi îşi aşeză mâna deoparte. 

— Am fost atacați de tâlhari. Ser Cleos i-a alungat, dar asta l-a 
costat viaţa. Minciuna îi veni uşor pe buze; îşi dădu seama că le 
plăcea. î 

— Băiatul a avut curaj, întotdeauna am spus asta. li era în 
sânge. O spumă rozalie sclipi pe buzele lui Ser Emmon când 
vorbi, mărturie a frunzelor acrişoare pe care îi plăcea să le 
mestece. 

— Osemintele lui ar trebui îngropate la Casterly Rock, în Sala 
Eroilor, afirmă Lady Genna. Unde odihneşte acum? 

Nicăieri. Măştile Însângerate i-au mutilat cadavrul şi l-au lăsat 
hrană pentru ciori. 

— Lângă un pârâu, minţi el. Când războiul se va sfârşi, am să 
găsesc locul şi am să-l trimit acasă. 

Oasele erau oase; în zilele astea, nimic nu era mai uşor de 
procurat. 

— Războiul ăsta... Lordul Emmon îşi drese glasul, mişcându-şi 
în sus şi-n jos mărul din gât. Vei fi văzut maşinile de asediu. 
Berbeci, catapulte, turnuri. Nu vor sluji la nimic, Jaime. Daven 
vrea să spargă zidurile, să zdrobească porţile. Vorbeşte despre 
smoală, despre pârjolirea castelului. Castelul meu. Strecură 
mâna de-a lungul unei mâneci, scoase la iveală un pergament şi 
i-l vâ lui Jaime sub nas: Am decretul. Semnat de rege, de 
Tommen. Vezi, sigiliul regal: cerbul şi leul. Eu sunt lordul de 
drept al Riverrunului şi nu voi îngădui să fie redus la o ruină 
fumegândă. 

— O, lasă aiureala aia deoparte, pufni soţia lui. Atât timp cât 
Peştele Negru şade între zidurile Riverrunului, poţi să te ştergi la 
fund cu hârtia aia, după cât ne foloseşte. Deşi era de cincizeci 
de ani o Frey, Lady Genna rămânea tot o Lannister. Chiar foarte 
mult o Lannister. Jaime îţi va da castelul. 


— Negreşit, spuse Lordul Emmon. Ser Jaime, încrederea pe 
care nobilul tău tată a avut-o în mine n-a fost în zadar, vei 
vedea. Vreau să fiu ferm, dar cinstit faţă de noii mei vasali. 
Blackwood şi Bracken, Jason Mallister, Vance Piper, vor afla cu 
toţii că au în Emmon Frey un suzeran drept. Şi tatăl meu, da. El 
e Lord de Crossing, dar eu sunt Lordul de Riverrun. Un fiu e 
dator să dea ascultare tatălui său, e adevărat, dar un stegar 
trebuie să se supună suzeranului său. 

O, zei, aveți îndurare. 

— Tu nu eşti suzeranul lui, ser. Citeşte-ţi pergamentul. Ţi s-a 
încredinţat Riverrunul, cu pământurile şi câştigurile lui, nimic 
mai mult. Petyr Baelish este Lordul Suprem al Tridentului. 
Riverrunul va fi sub stăpânirea Harrenhalului. 

Asta nu era pe placul Lordului Emmon. 

— Harrenhalul e o ruină, bântuită şi blestemată, obiectă el, iar 
Baelish... omul e un vistiernic, nu un adevărat lord, originea lui... 

— Dacă aranjamentele te  nemulţumesc, du-te la 
Debarcaderul Regelui şi vorbeşte cu dulcea mea surioară. 

Cersei l-ar devora pe Emmon Frey şi s-ar scobi între dinţi cu 
oasele lui, Jaime era absolut sigur de asta. Dacă nu cumva e 
prea ocupată să se culce cu Osmund Kettleblack. 

Lady Genna pufni. 

— Nu e nevoie s-o deranjăm pe Înălţimea Sa cu asemenea 
prostii. Emm, de ce nu te duci să iei o gură de aer? 

— O gură de aer? 

— Sau poţi să te uşurezi pe îndelete, dacă preferi. Nepotul 
meu şi cu mine avem probleme de familie de discutat. 

Lordul Emmon roşi. 

— Da, e cald aici. Voi aştepta afară, doamna mea, ser. Lordul 
rulă pergamentul, schiţă o plecăciune în faţa lui Jaime şi ieşi 
clătinându-se din cort. 

Era greu să nu-l dispreţuieşti pe Emmon Frey. Sosise la 
Casterly Rock pe când avea paisprezece ani ca să se însoare cu 
o leoaică de două ori mai tânără decât el. Tyrion obişnuia să 
spună că Lordul Tywin îi dăduse ca dar de nuntă crampe la 
stomac. Genna a avut şi ea rolul ei. Jaime îşi amintea multe 
ospeţe la care Emmon stătea posomorât, cu nasul în mâncare, 
în timp ce soţia lui făcea glume deocheate cu fiece cavaler al 
casei aşezat în stânga ei, presărându-şi conversațiile cu 
zgomotoase hohote de râs. /-a dat lui Frey patru fii, negreşit. Cel 


puțin, ea susține că sunt ai lui. Nimeni din Casterly Rock nu 
avea curajul să sugereze altceva, cu atât mai puţin Ser Emmon. 

De îndată ce Ser Emmon ieşi, nobila lui soţie îşi dădu ochii 
peste cap. 

— Lordul şi stăpânul meu. La ce s-a gândit tatăl tău când l-a 
numit Lord de Riverrun? 

— Bănuiesc că s-a gândit la fiii tăi. 

— Şi eu mă gândesc la ei. Emm va fi un lord ca vai de el. Ty s- 
ar putea să se descurce mai bine, dacă are minte să înveţe de la 
mine şi nu de la tată-său. Îşi roti privirea prin cort. Ai vin? 

Jaime găsi o carafă şi îi turnă, cu o mână. 

— De ce-ai venit aici, doamna mea? Ar fi trebuit să rămâi la 
Casterly Rock până la sfârşitul bătăliei. 

— De îndată ce a auzit că este lord, Emm a trebuit să vină 
iute ca să-şi ia scaunul în primire. Lady Genna luă o înghiţitură şi 
îşi şterse gura cu mâneca. Tatăl tău ar fi trebuit să ne dea 
Castelul Darry. Cleos s-a însurat cu una dintre fiicele plugarului, 
îţi aminteşti, îndoliata lui văduvă e furioasă că fiii ei n-au primit 
pământurile nobilului ei tată. Ami Casa-Porţii e Darry doar din 
partea mamei. Nora mea Jeyne îi e mătuşă, soră bună cu Lady 
Mariya. 

— O soră mai mică, îi reaminti Jaime, iar Ty va avea 
Riverrunul, un trofeu mai mare decât Darry. 

— Un trofeu otrăvit. Casa Darry a pierit pe linie masculină. 
Casa Tully nu. Nătărăul de Ser Ryman îi pune ştreangul de gât 
lui Edmure, dar n-o să-l spânzure. lar Roslin Frey poartă un 
păstrăv în pântece. Nepoţii mei nu vor fi niciodată în siguranţă 
la Riverrun, atât timp cât mai rămâne în viaţă vreun moştenitor 
Tully. 

Jaime ştia că mătuşa lui nu se înşela. 

— Dacă Roslin are o fiică... 

—... se poate mărita cu Ty, cu condiţia ca bătrânul Lord 
Walder să-şi dea consimţământul. Da, m-am gândit la asta. Dar 
e la fel de posibil să fie băiat, şi cocoşelul lui ar complica 
situaţia. lar dacă Ser Brynden va supravieţui atacului, s-ar putea 
să vrea să revendice Riverrunul pentru sine... sau în numele 
tânărului Robert Arryn. 

Jaime şi-l amintea pe micul Robert de la Debarcaderul 
Regelui, încă sugând la pieptul mamei, la patru ani. 

— Arryn nu va trăi atât cât să zămislească fii. Şi de ce-ar avea 


Lordul de Eyrie nevoie de Riverrun? 

— De ce un om care are o ulcea cu aur mai are nevoie de încă 
una? Oamenii sunt lacomi. Tywin ar fi trebuit să-i dea Riverrunul 
lui Kevan şi Castelul Darry lui Emm. l-aş fi spus-o, dacă s-ar fi 
ostenit să mă întrebe, dar când se consulta nobilul tău tată cu 
altcineva în afară de Kevan? Femeia suspină adânc. Nu-l 
învinuiesc pe Kevan că vrea scaunul mai sigur pentru fiul lui, ia 
aminte. Îl cunosc prea bine. 

— Ceea ce vrea Kevan şi ceea ce vrea Lancel par să fie două 
lucruri diferite. Jaime îi povesti despre decizia lui Lancel de a 
renunţa la soţie, la pământuri şi la titlul de lord ca să lupte 
pentru Sfânta Credinţă. Dacă totuşi vrei Castelul Darry, scrie-i 
lui Cersei şi explică-i punctul tău de vedere. 

Lady Genna îşi flutură cupa în semn de respingere. 

— Nu, a trecut baba cu colacii. Emm şi-a vârât în capul lui 
pătrat că vrea să domnească peste ţinuturile riverane. lar 
Lancel... presupun că ar fi trebuit să ne aşteptăm de mult la 
asta. În definitiv, o viaţă în slujba Înaltului Septon nu e atât de 
diferită de viaţa în slujba regelui. Kevan se va mânia, mă tem. 
Aşa cum s-a mâniat Tywin când ţi-ai pus tu în minte să îmbraci 
veşmintele albe. Cel puţin Kevan îl are încă pe Martyn drept 
moştenitor. Poate să-l însoare pe el cu Ami Casa-Porţii, în locul 
lui Lancel. Cei Şapte să ne apere! Mătuşa lui oftă. ŞI, că veni 
vorba de Cei Şapte, de ce îngăduie Cersei Credinței să se 
înarmeze din nou? 

Jaime ridică din umeri. 

— Sunt sigur că are motivele ei. 

— Motive? Lady Grenna pufni zgomotos. Ar fi bine să fie 
motive întemeiate. Săbiile şi Stelele le-au dat bătăi de cap până 
şi Targaryenilor. Cuceritorul însuşi s-a purtat cu mănuşi cu 
Credinţa, pentru ca oamenii ei să nu i se opună. lar când Aegon 
a murit şi lorzii s-au ridicat împotriva fiilor lui, ambele ordine s- 
au aflat în mijlocul acelei rebeliuni. Lorzii mai pioşi i-au sprijinit, 
la fel şi mulţi dintre oamenii din popor. Regele Maegor a pus, în 
cele din urmă, o recompensă pe capul lor. A plătit un dragon de 
aur pentru capul oricărui Fiu impenitent al Războinicului şi un 
cerb de argint pentru scalpul unui Frate Sărman, dacă-mi 
amintesc bine istoria. Mii au fost ucişi, dar aproape tot pe-atâţia 
rătăceau încă prin regat, răzvrătiți, până când Tronul de Fier l-a 
omorât pe Maegor şi Regele Jaehaerys a căzut de acord să-i 


ierte pe toţi cei care vor lăsa deoparte săbiile. 

— Uitasem cea mai mare parte, mărturisi Jaime. 

— Tu şi sora ta, amândoi. Luă încă o înghiţitură de vin. E 
adevărat că Tywin zâmbea pe catafalc? 

— Putrezea pe catafalc. Asta i-a strâmbat gura. 

— Atâta tot? Părea că asta o întristează. Lumea spune că 
Tywin nu zâmbea niciodată, dar că a zâmbit când s-a căsătorit 
cu mama ta şi când Aerys l-a făcut Mână. Când Castelul Tarbeck 
s-a prăbuşit peste Lady Ellyn, căţeaua intrigantă, Tyg susţinea 
că Tywin a zâmbit şi atunci. Şi a zâmbit la naşterea voastră, 
Jaime. Am văzut asta cu ochii mei. Tu şi Cersei, rozalii şi 
perfecţi, identici ca două boabe de mazăre într-o păstaie... mă 
rog, mai puţin între picioare. Ce mai plămâni aveati! 

— Să ne auzi răgind! Jaime rânji. Mai urmează să-mi spui cât 
de mult îi plăcea să râdă. 

— Nu. Tywin privea râsul cu suspiciune. A auzit prea mulţi 
oameni râzând de bunicul tău. Se încruntă: Te asigur, această 
mascaradă de asediu nu l-ar fi amuzat. Cum ai de gând să-i pui 
capăt, acum, că eşti aici? 

— Voi trata cu Peştele Negru. 

— N-o să meargă. 

— Intenţionez să-i ofer termeni avantajoşi. 

— Pentru termeni e nevoie de încredere. Freyii au omorât 
oaspeţi sub acoperişul lor, iar tu, în fine... nu vreau să te jignesc, 
dragul meu, dar tu ai ucis un anume rege pe care ai jurat să-l 
aperi. 

— Şi am să-l ucid pe Peştele Negru, dacă nu se predă. Tonul 
lui Jaime era mai aspru decât intenţionase, dar nu avea niciun 
chef să i se arunce în faţă numele lui Aerys Targaryen. 

— Cum, cu limba? Glasul ei era batjocoritor. Poate că sunt eu 
o femeie bătrână şi grasă, dar n-am brânză între urechi, Jaime. 
Nici Peştele Negru. Ameninţările goale nu-l vor intimida. 

— Ce m-ai sfătui? 

Mătuşa lui ridică greoi din umeri. 

— Emm vrea capul lui Edmure. De data asta, s-ar putea să 
aibă dreptate. Ser Ryman ne-a făcut de râs cu spânzurătoarea 
aia a lui. Trebuie să-i dovedeşti lui Ser Brynden că amenințările 
tale au dinţi. 

— Moartea lui Edmure ar putea să întărească dârzenia lui Ser 
Brynden. 


— Dârzenia e un lucru de care Brynden Peştele Negru n-a dus 
lipsă niciodată. Hoster Tully ar fi putut să-ţi spună asta. Lady 
Genna îşi termină vinul. Ei, bine, nu mi-aş îngădui niciodată să-ţi 
spun cum să porţi un război. Îmi ştiu locul... spre deosebire de 
sora ta. E adevărat că Cersei a ars Fortăreaţa Roşie? 

— Doar Turnul Mâinii. 

Mătuşa lui îşi dădu ochii peste cap. 

— Mai bine ar fi lăsat turnul şi ar fi ars Mâna. Harys Swyft? 
Dacă şi-a meritat vreodată cineva blazonul, acela e Ser Harys. 
lar Gyles Rosby, Cei Şapte să ne apere, credeam c-a murit cu 
ani în urmă. Merryweather... Tatăl tău obişnuia să-i spună 
bunicului acestuia „Chicotitorul”, cred că ştii. Tywin susţinea că 
singurul lucru la care era bun Merryweather era să chicotească 
la glumele regelui. Lordul a chicotit până a ajuns în exil, din 
câte-mi amintesc. Cersei a adus şi un bastard în consiliu, şi un 
Kettleblack în Garda Regală. A lăsat Credinţa să se înarmeze şi 
pe braavosi să-şi revendice datoriile în tot Westerosul. Nimic din 
toate astea nu s-ar fi întâmplat dacă ar fi avut atâta minte să-l 
facă pe unchiul vostru Mâna Regelui. 

— Ser Kevan a refuzat-o. 

— Într-adevăr. Nu a spus de ce. Sunt multe lucruri pe care nu 
le-a spus. N-a vrut să le spună. Lady Genna se strâmbă. Kevan 
făcea întotdeauna ce i se cerea. Nu-i stă în fire să se dea în 
lături de la nicio însărcinare. Ceva e în neregulă aici, o simt. 

— A spus că e obosit. Stie, îi spusese Cersei la căpătâiul 
tatălui lor. Știe despre noi. 

— Obosit? Mătuşa lui strânse din buze. Presupun că are 
dreptul să fie. l-a fost greu să trăiască toată viaţa în umbra lui 
Tywin. Le-a fost greu tuturor fraţilor mei. Umbra aceea pe care o 
arunca Tywin era lungă şi neagră, şi fiecare dintre ei a trebuit să 
lupte să găsească puţin soare. Tygett a încercat să fie pe 
picioarele lui, dar n-a putut să se ridice niciodată la nivelul 
tatălui tău, şi asta l-a făcut tot mai furios cu trecerea anilor. 
Gerion făcea glume. Mai bine să iei jocul în râs decât să joci şi să 
pierzi. Dar Kevan a văzut încă de la început cum stau lucrurile, 
aşa că şi-a făcut un loc pe lângă tatăl tău. 

— lar tu? o întrebă Jaime. 

— Nu era un joc pentru fete. Eu am fost nepreţuita prinţesă a 
tatei... şi a lui Tywin, până când l-am dezamăgit. Fratelui meu 
nu i-a plăcut niciodată gustul dezamăgirii. Lady Genna se ridică 


în picioare: Am spus ce-am avut de spus. N-am să-ţi mai răpesc 
timpul. Fă ce-ar fi făcut Tywin. 

— L-ai iubit? se auzi Jaime întrebând. 

Mătuşa lui îl privi într-un mod ciudat. 

— Aveam şapte ani când Walder Frey l-a convins pe nobilul 
meu tată să-i dea lui Emm mâna mea. Cel de-al doilea fiu al său, 
nici măcar moştenitorul. Tata era şi el al treilea născut, iar copiii 
mai mici jinduiesc după aprobarea celor mai mari. Frey i-a ghicit 
acea slăbiciune şi tata şi-a dat consimţământul fără alt motiv 
decât ca să-i facă pe plac. Logodna mea a fost anunţată la un 
ospăț la care era prezent jumătate din Vest. Ellyn Tarbeck a râs, 
iar Leul Roşu a ieşit furios din sală. Ceilalţi şi-au muşcat limbile. 
Numai Tywin a îndrăznit să ridice glasul împotriva acestei 
uniuni. Un băiat de zece ani. Tata s-a făcut alb ca laptele iepei, 
iar Walder Frey tremura. Lady Genna zâmbi. Cum aş fi putut să 
nu-l iubesc, după asta? Ceea ce nu înseamnă că am fost de 
acord cu tot ce-a făcut, sau că m-am simţit bine în preajma 
bărbatului care a devenit. Dar orice fetiţă are nevoie de un frate 
mai mare care s-o ocrotească. Tywin a fost mare chiar şi când a 
fost mic. Suspină. Cine să ne mai apere acum? 

Jaime o sărută pe obraz. 

— A lăsat un fiu. 

— Da, aşa este. De asta mă tem cel mai mult, la drept 
vorbind. 

Era o remarcă stranie. 

— De ce te-ai teme? 

— Jaime, spuse ea, trăgându-l de ureche, dragul meu, te 
cunosc de când erai un prunc la sânul Joannei. Zâmbeşti ca 
Gerion şi lupţi ca Tyg şi ai ceva din Kevan, altfel n-ai purta 
mantia aia... dar fiul lui Tywin e Tyrion, nu tu. Cândva i-am spus 
asta în faţă tatălui tău, iar el n-a mai vorbit cu mine o jumătate 
de an. Bărbaţii sunt nişte nătărăi straşnic de mari. Până şi cei 
care se nasc o dată la o mie de ani. 


CAT A CANALELOR 

Se deşteptă chiar înainte de răsăritul soarelui, în cămăruţa de 
sub streşini pe care o împărțea cu fiicele lui Brusco. 

Cat se trezea întotdeauna prima. Era cald şi plăcut sub pături, 
cu Talea şi Brea. Auzea sunetele şoptite ale răsuflării lor. Când 
se mişcă, ridicându-se şi bâjbâind după papuci, Brea mormăi un 
protest adormit şi se întoarse pe partea cealaltă. Răcoarea 
zidurilor gri de piatră înfiora pielea lui Cat. Se îmbrăcă în grabă, 
pe întuneric. In timp ce-şi trăgea tunica peste cap, Talea 
deschise ochii şi strigă: 

— Cat, fii bună şi adu-mi hainele. 

Era o fată stângace, numai piele şi os şi coate, care se 
plângea mereu de frig. 

Cat îi aduse veşmintele, iar Talea se strecură în ele, 
vânzolindu-se sub pături. Impreună o traseră pe sora cea mare 
din pat, în timp ce Brea mormăia ameninţări somnoroase. Când 
toate trei coborâră din odaia de sub streşini, Brusco şi fiii lui 
erau deja afară, în barcă, pe micul canal din spatele casei. 
Brusco răcni la fete să se grăbească, aşa cum făcea în fiecare 
dimineaţă. Fiii lui le ajutară pe Talea şi Brea să urce în barcă. 
Sarcina lui Cat era să dezlege funia de stâlp, să i-o arunce Breei 
şi să împingă barca de lângă chei, cu cizma. Fiii lui Brusco se 
aplecau peste vâsle. Cat alergă şi sări peste gaura care se căsca 
între chei şi punte. 

După aceea, nu mai avea nimic de făcut multă vreme decât 
să stea şi să caşte, în vreme ce Brusco şi fiii lui vâsleau prin 
semiîntunericul de dinaintea zorilor, plutind printr-o 
încrengătură de mici canale. Se anunța o zi fără pereche, 
răcoroasă, senină şi însorită. În Braavos vremea era doar de trei 
feluri: ceața era urâtă, ploaia şi mai şi, iar lapoviţa era cea mai 
urâtă dintre toate. Dar, din când în când, venea o dimineaţă 
când zorile se iveau trandafirii şi albastre şi aerul era tăios şi 
sărat. Acelea erau zilele care îi plăceau cel mai mult lui Cat. 

Când ajunseră la canalul lat şi drept numit Canalul Lung, 
cotiră spre sud, către piaţa de peşte. Cat stătea cu picioarele 
încrucişate,  alungându-şi un căscat şi încercând să-şi 
amintească detaliile visului ei. Am visat că eram iarăşi lup. Cel 
mai bine îşi amintea mirosurile: copaci şi pământ, fraţii din 
haită, izul de cal, cerb şi om, fiecare diferit de celelalte, şi gustul 
înţepător al fricii, mereu acelaşi. În unele nopţi, visele de lup 


erau atât de vii încât îşi auzea fraţii urlând chiar şi când se 
trezea, iar o dată Brea susţinuse că a mârâit în somn şi s-a 
zvârcolit sub pături. Crezuse că era o minciună prostească până 
când Talea spusese acelaşi lucru. 

N-ar trebui să visez vise de lup, îşi spuse fata. Acum sunt 
pisică, nu lup. Sunt Cat a Canalelor. Visele de lup îi aparţineau 
Aryei din Casa Stark. Dar, oricât se străduia, nu putea să scape 
de Arya. Fie că dormea sub templu sau în odăiţa de sub streşini, 
cu fiicele lui Brusco, visele de lup continuau să o hărţuiască 
noaptea... şi uneori şi alte vise. 

Visele de lup erau cele bune. În visele de lup era ageră şi 
puternică, alergându-şi prada, cu haita pe urmele ei. Celelalte 
vise erau cele pe care le ura, visele în care avea două picioare 
în loc de patru. În acelea, îşi căuta mereu mama, împleticindu- 
se printr-un ţinut pustiu al mocirlei, al sângelui şi al focului. 
Ploua întotdeauna în acel vis şi îşi auzea mama ţipând, dar un 
monstru cu cap de câine n-o lăsa s-o salveze. În visul acela 
plângea mereu, ca o fetiţă speriată. Pisicile nu plâng niciodată, 
îşi spuse ea, aşa cum nu plâng nici lupii. E doar un vis prostesc. 

Canalul Lung purtă barca lui Brusco pe lângă cupolele de 
aramă verde ale Palatului Adevărului şi pe lângă turnurile înalte 
şi drepte ale Prestaynilor şi ale Antaryonilor, înainte de a trece 
pe sub imensele cupole gri ale apeductului, către districtul 
cunoscut sub numele de Oraşul Nămolului, unde clădirile erau 
mai mici şi mai puţin impunătoare. Mai târziu, când se lumina de 
ziuă, canalele urmau să fie sufocate de bărci-şerpi şi de poduri 
plutitoare, dar în semiîntunericul de dinaintea zorilor aveau 
canalul aproape doar pentru ei. Lui Brusco îi plăcea să ajungă la 
piaţa de peşte tocmai când Titanul răcnea, vestind răsăritul 
soarelui. Sunetul bubuia peste lagună, estompat din pricina 
distanţei, dar destul de puternic încât să trezească oraşul 
adormit. 

Când Brusco şi fiii săi acostară, piaţa de peşte mişuna deja de 
neguţători de scrumbii şi de precupeţe care vindeau cod, de 
culegători de stridii şi moluşte, de servitori, de bucătari, de 
gospodine şi de marinari de pe galere, toţi târguindu-se 
zgomotos în timp ce inspectau captura de dimineaţă. Brusco 
obişnuia să se plimbe de la o barcă la alta, cercetând toate 
moluştele şi, din când în când, lovind cu bastonul câte un butoi 
sau Coş: 


— Ăsta, spunea el. Da. Boc-boc. Ăsta. Boc-boc. Nu, nu ăsta. 
Aici. Boc. 

Nu era un om prea vorbăreţ. Talea zicea că tatăl ei era la fel 
de zgârcit la vorbă cum era şi la pungă. Stridii, moluşte, crabi, 
midii, scoici, uneori creveţi... Brusco cumpăra de toate, în 
funcţie de ce anume arăta mai bine în ziua aceea. Copiilor le 
revenea sarcina să care la barcă butoaiele şi coşurile pe care le 
bocănise. Brusco avea dureri de spate şi nu putea să ridice 
nimic mai greu decât o stacană de bere brună. 

Cat duhnea întotdeauna a sare şi a peşte când se depărtau de 
țărm, întorcându-se acasă. Se obişnuise într-atât, încât abia 
dacă mai simţea mirosul. Nu-i displăcea munca. Când o dureau 
muşchii de atâta ridicat sau spatele de la povara butoaielor, îşi 
spunea că aşa devine mai puternică. 

După ce toate butoaiele erau încărcate, Brusco îndepărta 
barca de chei şi fiii lui vâsleau înapoi în susul Canalului Lung. 
Brea şi Talea stăteau în faţă, şuşotind. Cat ştia că vorbeau de- 
spre iubitul Breei, cel cu care se întâlnea pe acoperiş, după ce 
tatăl ei adormea. 

— Învață trei lucruri noi înainte să te întorci, îi poruncise omul 
blajin, în ziua în care o trimisese pe Cat în oraş. 

învăţa mereu. Uneori nu erau mai mult de trei cuvinte noi în 
limba braavosi. Alteori aducea poveşti ale marinarilor despre 
întâmplări ciudate şi nemaipomenite din lumea largă şi udă de 
dincolo de insulele Braavosului, despre războaie şi ploi cu 
broaşte râioase şi ouă de dragon. Uneori învăţa trei glume noi 
sau trei noi ghicitori, sau şiretlicuri ale unei bresle sau ale alteia. 
Şi, din când în când, afla câte un secret. 

Braavosul era un oraş făcut pentru secrete, un oraş al 
negurilor, al măştilor şi al şoaptelor. Însăşi existenţa lui fusese 
un secret timp de un secol, după cum aflase, iar locul în care se 
afla fusese tăinuit încă de trei ori pe atât. 

— Cele Nouă Oraşe Libere sunt fiicele Valyriei de odinioară, îi 
explicase omul blajin, dar Braavosul e copilul bastard care a 
fugit de acasă. Suntem un popor de bastarzi, fiii sclavilor, ai 
târfelor şi ai tâlharilor. Strămoşii noştri au venit dintr-o mie de 
ţinuturi în acest loc de refugiu, ca să scape de lorzii dragoni care 
îi înrobiseră. Zeci de zei au venit odată cu ei, dar există un sigur 
zeu al tuturor. 

— Cel cu Multe Chipuri. 


— Şi cu multe nume, adăugase omul blajin. În Qohor, el e 
Ţapul Negru, în Yi Ti, Leul Nopţii, în Westeros, Străinul. Toţi 
oamenii trebuie să se plece în faţa lui până la urmă, fie că se 
închină la Cei Şapte, la Lordul Luminii, la Mama Lunii, la Zeul 
Înecat sau la Marele Păstor. Toată omenirea îi aparţine... altfel, 
undeva în lume ar exista un popor care artrăi veşnic. Ai auzit de 
vreun popor care trăieşte veşnic? 

— Nu, a răspuns ea. Toţi oamenii trebuie să moară. 

Cat îl găsea întotdeauna pe omul blajin aşteptând-o când se 
furişa înapoi în templul de pe colină, în nopţile cu lună neagră. 

— Ce ştii şi n-ai ştiut când ai plecat de la noi? o întreba de 
fiecare dată. 

— Ştiu ce pune Orbul Beqqo în sosul iute pe care îl foloseşte 
la stridii, spunea ea. Ştiu că actorii de la Felinarul Albastru vor 
juca Lordul tristei figuri, iar actorii de la Corabie au de gând să 
le dea replica prin Șapte vâs/aşi chercheliți. Ştiu că librarul Lotho 
Lornel doarme în casa căpitanului Moredo Prestayn ori de câte 
ori onorabilul căpitan e dus în călătorie şi că pleacă atunci când 
Vulpoaica se întoarce acasă. 

— E bine că ştii aceste lucruri. lar tu cine eşti? 

— Nimeni. 

— Minţi. Eşti Cat a Canalelor. Te cunosc bine. Du-te şi culcă- 
te, copilă. Dimineaţă trebuie să slujeşti. 

— Toţi oamenii trebuie să slujească. 

Şi aşa făcea, trei zile la fiecare treizeci. Când luna era neagră, 
era nimeni, o slujitoare a Zeului cu Multe Chipuri, în roba în alb 
şi negru. Păşea lângă omul blajin prin întunericul parfumat, 
ducând în mână un lămpaş de fier. Spăla morţii, le cotrobăia 
prin haine şi le număra banii. Uneori o mai ajuta pe Umma la 
bucătărie, tăind ciuperci mari, albe şi dezosând peşte. Dar 
numai când era lună neagră. În celelalte zile, era o fată orfană, 
cu o pereche de cizme prea mari pentru picioarele ei şi o mantie 
maro, cu tivul zdrenţuit, strigând Miai;, scoici şi moluşte, în timp 
ce îşi împingea roaba prin Portul Peticarului. 

Avea să fie lună neagră în noaptea asta, ştia; noaptea trecută 
nu fusese decât o semilună de argint. 

— Ce ştii şi n-ai ştiut ultima oară când ai plecat de la noi? 
avea s-o întrebe omul blajin, de îndată ce va da cu ochii de ea. 

Știu că Brea, fiica lui Brusco, se întâlneşte cu un băiat pe 
acoperiş, când tatăl ei doarme, gândi ea. Brea îl lasă s-o atingă, 


zice Talea, chiar dacă e doar un şobolan de acoperiş şi toți 
şobolanii de acoperiş sunt hoți. Insă acesta era doar un singur 
lucru. Cat mai avea nevoie de încă două. Nu-şi făcea griji. Erau 
mereu lucruri noi de aflat la mal, lângă corăbii. 

Când se întoarseră acasă, Cat îi ajută pe fiii lui Brusco să 
descarce barca. Brusco şi fiicele lui împărţiră moluştele în cele 
trei roabe, aranjându-le pe straturi de iarbă-de-mare. 

— Intoarceţi-vă după ce le vindeţi, le spuse Brusco fetelor, 
întocmai cum făcea în fiecare dimineaţă, iar ele porniră să-şi 
strige marfa. Brea îşi ducea roaba către Portul Violet, să vândă 
marinarilor braavosi ale căror corăbii erau ancorate acolo. Talea 
îşi încerca norocul pe ulițele din jurul lazului Lunii, sau vindea 
printre templele de pe Insula Zeilor. Cat se îndrepta spre Portul 
Peticarului, aşa cum făcea nouă zile din zece. 

Doar braavosilor le era îngăduit să folosească Portul Violet, 
celor din Oraşul Înecat şi din Palatul Lordului Mării. Corăbiile din 
oraşele sale surori şi din lumea largă trebuiau să acosteze în 
Portul Peticarului, un port mai sărăcăcios, mai grosolan şi mai 
murdar decât cel Violet. Şi mai gălăgios, căci marinarii şi 
negustorii din zeci de ţinuturi împânzeau cheiurile şi ulițele, 
amestecându-se cu cei care îi serveau şi îi tâlhăreau. Lui Cat îi 
plăcea locul acesta mai mult decât oricare din Braavos. li 
plăceau vacarmul şi mirosurile ciudate, îi plăcea să vadă ce 
corăbii sosiseră cu fluxul de seară şi ce corăbii plecaseră. li 
plăceau şi marinarii, lăudăroşii tyroshi cu glasurile lor 
bubuitoare şi bărbile vopsite, blonzii lyseni, mereu încercând să 
se tocmească la preţ, mateloţii îndesaţi şi păroşi din Portul 
Ibben, mormăind înjurături cu voci groase, răguşite. Purtau 
mantii cu pene roşii, verzi şi galbene, iar catargele înalte şi 
velele albe ale corăbiilor-lebede erau minunate. 

lar uneori întâlnea şi oameni din Westeros, vâslaşi şi marinari 
de pe caravele din Oraşul Vechi, de pe galere de negoţ din 
Duskendale, din Debarcaderul Regelui şi din Gulltown şi de pe 
corăbii burduhănoase care aduceau vin din Arbor. Cat cunoştea 
cuvintele pentru midii, scoici şi moluşte în limba braavosi, dar în 
Portul Peticarului îşi striga marfa în limba negoţului, limba din 
porturi, din docuri şi din tavernele marinarilor, o amestecătură 
grosolană de cuvinte şi expresii din zeci de limbi, însoţită de 
semne şi gesturi, majoritatea vulgare. Acelea îi plăceau cel mai 
mult. Oricine îndrăznea s-o sâcâie risca să-i vadă degetul sau să 


se audă numit puţă de măgar sau cur de cămilă. 

— Poate că n-am văzut niciodată o cămilă, spunea ea, dar 
recunosc un cur de cămilă când îl miros. 

Uneori, extrem de rar, asta înfuria pe cineva, dar când se 
întâmpla aşa ceva, Arya avea stiletul. Îl păstra ascuţit şi ştia să-l 
folosească. Roggo cel Roşu o dusese într-o după-masă în Portul 
Vesel, în timp ce aştepta ca Lanna să fie disponibilă. O învăţă 
cum să-şi ascundă stiletul în mânecă şi cum să-l scoată când 
avea nevoie de el, şi cum să taie o pungă atât de uşor şi de iute 
încât monedele să fie deja toate cheltuite înainte ca proprietarul 
lor să apuce să le simtă lipsa. Era bine de ştiut, chiar şi omul 
blajin era de acord, mai cu seamă noaptea, când criminalii şi 
şobolanii acoperişurilor mişunau peste tot. 

Cat îşi făcuse prieteni de-a lungul cheiurilor: hamali şi 
comedianţi, fabricanți de funii şi reparatori de vele, cârciumari, 
berari şi brutari, cerşetori şi târfe. Cumpărau moluşte şi scoici 
de la ea, îi spuneau poveşti adevărate despre Braavos şi 
minciuni despre vieţile lor şi râdeau de felul în care vorbea când 
încerca să se exprime în limba braavosi. Nu se lăsa niciodată 
deranjată de asta. În schimb, le arăta degetul şi îi numea cururi 
de cămilă, ceea ce îi făcea să moară de râs. Gyloro Dothare o 
învăţa cântece porcoase, iar fratele lui, Gyleno, îi spunea care 
sunt cele mai bune locuri de prins tipari. Comedianţii de la 
Corabie îi arătau cum şade un erou şi o învățau discursuri din 
Cântecul Rhoynului, Cele două neveste ale Cuceritorului şi 
Desfrânata negustorului. Quill, omuleţul cu ochi trişti care 
inventa toate farsele deocheate pentru Corabie, se oferise s-o 
înveţe cum sărută o femeie, dar Tagganaro îl pocnise cu un cod, 
punând capăt tentativei. Cossomo Scamatorul o iniţia în 
prestidigitaţie. Putea să înghită şoareci şi să şi-i scoată pe 
urechi. 

— E o vrajă, spunea el. 

— Ba nu, zicea Cat. Şoarecele ţi-a fost tot timpul în mânecă. 
L-am văzut mişcându-se. 

Stridii, moluşte şi scoici erau vorbele magice ale lui Cat şi, ca 
toate vorbele magice, o duceau aproape oriunde. Se urcase la 
bordul unor corăbii din Lys, din Oraşul Vechi şi din Portul Ibben 
şi îşi vânduse stridiile chiar pe punte. Uneori, îşi ducea roaba pe 
lângă turnurile celor bogaţi şi le oferea străjerilor de la porţi 
moluşte fripte. O dată, îşi strigase marfa pe treptele Palatului 


Adevărului şi, când un alt vânzător încercase s-o alunge, îi 
răsturnase căruciorul şi îi împrăştiase stridiile pe pavaj. 

De la ea cumpărau vameşii de la Chequy Port şi vâslaşii din 
Oraşul Înecat, ale cărui cupole şi turnuri scufundate ţâşneau din 
apele verzi ale lagunei. O dată, când Brea rămăsese la pat din 
pricina sângelui lunar, Cat îşi împinsese roaba în Portul Violet, să 
vândă crabi şi creveţi vâslaşilor de pe barca de agrement a 
Lordului Mării, plină-ochi de feţe surâzătoare. În alte zile, 
mergea de-a lungul apeductului, către lazul Lunii. Vindea 
aroganţilor asasini în satin vărgat, chelarilor şi juzilor în haine 
mohorâte, maro şi gri. Dar întotdeauna revenea în Portul 
Peticarului. 

— Stridii, moluşte şi scoici, striga fata, împingându-şi roaba 
de-a lungul cheiurilor. Midi;, creveti şi scoici. 

O pisică roşcovană şi murdară o urmărea, atrasă de strigătele 
ei. Mai încolo, îşi făcu apariţia o a doua pisică, o jalnică fiinţă 
plouată, gri, cu coada tăiată. Pisicilor le plăcea mirosul lui Cat. 
Uneori, până la apusul soarelui avea o duzină ţinându-se după 
ea. Din când în când, le arunca o stridie şi se uita să vadă care o 
prinde. Observă că pisicile mari câştigau arareori; cel mai 
adesea trofeul revenea unui animal mai mic, mai ager, sfrijit, 
nenorocit şi înfometat. Ca mine, îşi spuse. Preferatul ei era un 
motan bătrân cu o ureche muşcată, care îi amintea de pisica pe 
care o urmărise cândva prin toată Fortăreaţa Roşie. Nu, aceea a 
fost altă fată, nu eu. 

Cat observă că două dintre corăbiile care fuseseră aici cu o zi 
înainte plecaseră, dar acostaseră cinci altele noi: o caravelă 
mică, numită Maimuta de Alamă, o imensă balenieră ibbaneză 
care duhnea a smoală, a sânge şi a ulei de balenă, două corăbii 
hodorogite din Pentos şi o galeră suplă şi verde din vechiul 
Volantis. Cat se oprea la piciorul fiecărei pasarele ca să-şi strige 
moluştele şi stridiile, o dată în limbajul negustorilor şi încă o 
dată în Limba Comună a Westerosului. Un marinar de pe o 
balenieră o înjură atât de zgomotos încât îi sperie pisicile, iar 
unul dintre văslaşii din Pentos o întrebă cât voia pentru molusca 
dintre picioarele ei, dar la celelalte corăbii îi merse mai bine. 

Un ofiţer de punte de pe galera verde înfulecă jumătate de 
duzină de stridii şi îi spuse cum căpitanul lui fusese omorât de 
piraţii din Lys care încercaseră să-i captureze lângă Treptele de 
Piatră. 


— Era nenorocitul de Saan, cu Fiul Bătrânei Mame şi Valyriana 
lui mare. Am scăpat, dar era cât pe ce. 

Mica Maimuță de Alamă se dovedi a fi din Gulltown, cu un 
echipaj din Westeros care se bucură să stea de vorbă cu cineva 
în Limba Comună. Unul o întrebă cum ajunsese o fată de la 
Debarcaderul Regelui să vândă midii pe docurile din Braavos, 
aşa că ea trebui să-şi spună povestea. 

— Stăm aici patru zile şi patru nopţi lungi, îi zise unul. Unde 
trebuie să meargă omul ca să găsească niţică distracţie? 

— Comedianţii de la Corabie joacă Şapte vâslaşi chercheliți, le 
spuse Cat, iar în Beciul Pestriţ, lângă porţile Oraşului Inecat, 
sunt lupte de ţipari. Sau, dacă vreţi, puteţi merge la lazul Lunii, 
unde bandiții se duelează noaptea. 

— Da, sună bine, remarcă un alt marinar, dar ceea ce vrea 
Wat de fapt e o femeie. 

— Cele mai bune târfe sunt la Portul Vesel, lângă locul unde e 
acostată Corabia comedianţilor. Cat le arătă. 

Unele dintre târfele din port erau perverse şi marinarii tocmai 
sosiți de pe mare nu ştiau niciodată care. S'vrone era cea mai 
rea. Toată lumea spunea că jefuise şi omorâse o duzină de 
bărbaţi, rostogolindu-le cadavrele în canale, să devină hrană 
pentru tipari. Fiica Beţivă putea fi dulce când era trează, dar nu 
cu vinul în ea. lar Jeyne Cangrenă era, de fapt, bărbat. 

— Întrebaţi de Merry. Meralyn e numele ei adevărat, dar toată 
lumea îi zice Merry Vesela, şi aşa şi este. 

Merry cumpăra o duzină de stridii de fiecare dată când Cat 
trecea pe la bordel şi le împărțea cu fetele. Avea o inimă bună, 
toată lumea era de acord. 

— O inimă bună şi cei mai mari sâni din tot Braavosul, se 
fălea cu mândrie Merry. 

Şi fetele ei erau drăguţe: îmbujorata Bethany şi Nevasta 
Marinarului, Yna, cea cu un singur ochi, care putea să-ți 
ghicească viitorul într-o picătură de sânge, drăgălaşa Lanna, 
până şi Assadora, femeia mustăcioasă din lbben. Poate că nu 
erau frumoase, dar erau bune cu ea. 

— Toţi hamalii merg la Portul Vesel, îi asigură Cat pe marinarii 
de pe Maimuta de Alamă. „Băieţii descarcă navele”, zice Merry, 
„iar fetele mele îi descarcă pe băieţii de pe ele.” 

— Dar târfele grozave despre care vorbesc cântăreții? întrebă 
cea mai tânără maimuţă, un băiat roşcovan, cu pistrui, care nu 


putea avea mai mult de şaisprezece ani. Sunt chiar aşa de 
frumoase cum se spune? Unde pot găsi una din astea? 

Tovarăşii lui îl priviră şi izbucniră în râs. 

— Şapte iaduri, băiete! făcu unul dintre ei. Poate căpitanul şi- 
ar putea lua o curtezană, dar numai dacă ar vinde afurisita de 
corabie. Târfe de-astea sunt pentru lorzi, nu pentru unii de 
teapa noastră. 

Curtezanele din Braavos erau vestite în lumea întreagă. 
Cântăreţii cântau despre ele, aurarii şi giuvaiergiii le copleşeau 
cu daruri, meşteşugarii le cerşeau onoarea de a le avea în 
rândul clientelei, prinții negoţului plăteau comori ca să le aibă în 
braţele lor la baluri, ospeţe şi spectacole, iar bandiții se omorau 
între ei în numele lor. Uneori, împingându-şi roaba de-a lungul 
canalelor, Cat zărea câte o curtezană plutind pe lângă ea, în 
drum către o seară cu vreun amant. Fiecare curtezană avea 
propria luntre şi slujitori care să o ducă la întâlnire. Poeta avea 
întotdeauna o carte în mână, Umbra Lunii purta numai veşminte 
albe şi argintii, iar Regina Merlan nu era văzută niciodată fără 
Sirenele ei, patru boboci de fecioare care îi ţineau trena şi-i 
aranjau părul. Fiecare curtezană era mai frumoasă decât 
cealaltă. Până şi Doamna cu Văl era frumoasă, dar numai cei 
care-i erau amanți reuşeau să-i vadă chipul. 

— Am vândut trei scoici unei curtezane, le spuse Cat 
marinarilor. M-a strigat când cobora din luntre. 

Brusco îi spusese răspicat că nu avea voie să-i vorbească unei 
curtezane decât dacă aceasta i se adresa prima, dar femeia îi 
zâmbise şi o plătise în argint, de trei ori preţul scoicii. 

— Da, şi care dintre ele a fost? Regina Scoicilor, nu? 

— Perla Neagră, le spuse ea. 

Merry susţinea că Perla Neagră era cea mai renumită 
curtezană dintre toate. 

— Se trage din dragoni, îi spusese ea lui Cat. Prima Perlă 
Neagră a fost o regină-pirat. Un prinţ din Westeros a luat-o de 
ibovnică şi i-a făcut o fată, care a devenit curtezană. Fiica 
acesteia a urmat-o, şi fiica ei mai apoi, până ajungem la 
aceasta. Ce ţi-a spus, Cat? 

Fata îi răspunsese: 

— A spus: Am să cumpăr trei scoici şi Ai nişte sos iute, 
micuţo? 

— lar tu ce ai răspuns? 


— Am zis: Nu, doamna mea şi Nu-mi spune micuţo. Mă 
cheamă Cat. Ar trebui să am sos iute. Beqqo are şi vinde de trei 
ori mai multe stridii decât Brusco. 

Cat îi povestise omului blajin şi despre Perla Neagră. 

— Numele ei adevărat este Bellegere Otherys, îl informase ea. 
Era unul dintre cele trei lucruri pe care le aflase. 

— Aşa e, spusese preotul încetişor. Mama ei a fost Bellonara, 
dar prima Perlă Neagră a fost tot o Bellegere. 

Dar Cat ştia că pe oamenii de pe Maimuta de Alamă nu i-ar 
interesa numele mamei unei curtezane. Le ceru să-i 
povestească ce se mai întâmplă în Cele Şapte Regate şi despre 
război. 

— Război? râse unul dintre ei. Ce război? Nu e niciun război. 

— Nu în Gulltown, preciza un altul. Nici în Vale, micul lord ne-a 
ferit de asta, la fel cum a făcut şi mama lui. 

Aşa cum a făcut şi mama lui. Stăpâna Văii era sora mamei 
sale. 

— Lady Lysa, spuse ea, este...? 

— ... moartă? o completă pistruiatul cu mintea la curtezane. 
Da. Ucisă de propriul ei cântăreţ. 

— O! Nu-mi pasă. Cat a Canalelor n-a avut nicio mătuşă. N-a 
avut. Cat ridică roaba şi se îndepărtă de Maimuta de Alamă, 
săltând peste pietrele de pavaj. 

— Stridii, moluşte şi scoici! striga ea. Stridii, moluşte şi scoici! 
Cea mai mare parte a moluştelor o vându hamalilor care 
descărcau corabia mare cu vin din Arbor, iar restul, oamenilor 
care reparau galera de război din Myr, cea care fusese distrusă 
de furtuni. 

Mai departe, la docuri, se întâlni cu Tagganaro, care stătea 
sprijinit cu spatele de un stâlp, lângă Casso, Regele Focilor. 
Cumpără de la ea nişte midii, iar Casso lătră şi o lăsă să-i 
scuture înotătoarea. 

— Vino şi lucrează cu mine, Cat, o îndemnă Tagganaro, în 
timp ce sugea midiile din cochilii. Căuta un nou partener de 
când Fiica Beţivă îşi înfipsese cuțitul în mâna Micuţului Narbo. Iți 
dau mai mult decât Brusco şi n-ai să miroşi a peşte. 

— Lui Casso îi place cum miros, zise ea. Regele Focilor lătră, 
aprobând-o parcă. Mâna lui Narbo nu s-a vindecat? 

— Nu poate îndoi trei degete, se plânse Tagganaro printre 
midii. La ce foloseşte un hoţ de buzunare dacă nu-şi poate folosi 


degetele? Narbo se pricepea la buzunare, dar nu se pricepea la 
târfe. 

— Merry zice la fel. Cat era tristă. Îi plăcea Micul Narbo, chiar 
dacă era un hoţ. Ce-o să facă? 

— O să tragă la vâsle, zice el. Crede că două degete sunt 
destule pentru asta, iar Lordul Mării caută mereu vâslaşi. l-am 
zis: Narbo, nu. Marea e mai rece decât o fecioară şi mai crudă 
decât o târfă. Mai bine ţi-ai tăia mâna şi ai cerşi. Casso ştie că 
am dreptate. Nu-i aşa, Casso? 

Foca lătră, iar Cat zâmbi. Îi azvârli încă o scoică înainte de a-şi 
vedea de drum. 

Ziua era aproape de sfârşit când Cat ajunse la Portul Vesel, 
vizavi de locul unde era ancorată Corabia. Unii dintre comedianţi 
stăteau în vârful matahalei canarisite, trecând o ploscă de vin 
din mână-n mână, dar când zăriră roaba lui Cat coborâră după 
stridii. li întrebă cum mergea cu Șapte vâs/aşi chercheliți. Joss 
Ursuzul clătină din cap. 

— Quence a dat în sfârşit peste Allaquo în pat cu Sloey. S-au 
luptat cu săbiile de lemn şi amândoi ne-au părăsit. Diseară vom 
fi doar cinci vâslaşi chercheliţi, s-ar părea. 

— Ne vom strădui să compensăm prin chercheleală ce am 
pierdut din văslaşi, declară Myrmello. Eu, unul, mă ridic la 
înălţimea misiunii. 

— Micul Narbo vrea să fie vâslaş, le spuse Cat. Dacă-l luaţi pe 
el, veţi avea şase. 

— Mai bine ai trece pe la Merry, îi spuse Joss. Ştii cum se 
supără când rămâne fără stridii. 

Dar când Cat se strecură în bordel, o găsi pe Merry stând în 
camera comună cu ochii închişi, ascultându-l pe Dareon cântând 
la harpa-i de lemn. Yna era şi ea de faţă, împletind părul lung, 
auriu şi mătăsos al Lannei. A/t cântec idiot de dragoste. Lanna îi 
cerea întotdeauna cântăreţului să-i cânte cântece idioate de 
dragoste. Era cea mai tânără dintre târfe, avea doar paisprezece 
ani. Cat ştia că Merry cerea pentru ea de trei ori mai mult decât 
pentru oricare dintre celelalte fete ale ei. 

O înfuria să-l vadă pe Dareon stând acolo aşa de neruşinat, 
făcându-i ochi dulci Lannei, în timp ce degetele îi dansau pe 
strunele harpei. Târfele îi spuneau cântăreţul negru, dar acum 
nu mai purta nimic negru. Cu banii pe care-i câştigase din 
cântat, cioara se transformase în cocoş. Astăzi purta o mantie 


catifelată, purpurie, tivită cu sângeap, o tunică vărgată, cu 
dungi albe şi liliachii, şi pantalonii multicolori ai unui bandit, dar 
îşi cumpărase şi o mantie de mătase şi una din catifea vişinie 
care era tivită cu brocart. Singurul lucru negru la el erau 
cizmele. Cat îl auzise spunându-i Lannei că pe toate celelalte le 
aruncase în canal. 

— Gata cu întunecimea, anunţase el. 

E un om al Rondului de Noapte, gândi ea, în timp ce Dareon 
cânta despre o doamnă idioată care se arunca de pe un turn 
idiot fiindcă prinţul ei idiot murise. Doamna ar trebui să se ducă 
să-i omoare pe cei care i-au ucis prințul. lar cântărețul ar trebui 
să fie la Zid. 

Când Dareon îşi făcuse apariţia prima oară la Portul Vesel, 
Arya fusese cât pe ce să-l întrebe dacă nu vrea s-o ia cu el la 
Eastwatch, până când îl auzise spunându-i lui Bethany că nu se 
mai întoarce niciodată. 

— Paturi tari, cod sărat şi nesfârşite gărzi, ăsta e Zidul, 
spusese el. În plus, la Eastwatch nu e nimeni nici pe jumătate 
atât de frumos ca tine. Cum aş putea să te părăsesc? Cat îl 
auzise spunându-i acelaşi lucru Lannei şi uneia dintre târfele de 
la Crescătoria de Pisici şi până şi Privighetorii, în noaptea când 
cântase în Casa Celor Şapte Felinare. 

Mi-aş dori să fi fost aici în noaptea în care l-a lovit grăsanul. 
Târfele lui Merry râdeau şi acum pe seama asta. Yna spunea că 
grăsanul se înroşea ca racul de fiecare dată când îl atingea, însă 
când începuse tărăboiul, Merry pusese să fie târât afară şi 
aruncat în canal. 

Cat se gândea la grăsan, amintindu-şi cum îl salvase de Terro 
şi Orbelo, când Nevasta Marinarului apăru lângă ea. 

— Cântă frumos, murmură ea încetişor, în Limba Comună a 
Westerosului. Zeii trebuie că l-au iubit, dacă i-au dat un 
asemenea glas şi chipul acela frumos, pe deasupra. 

Are chipul frumos şi inima murdară, gândi Arya, dar n-o 
spuse. Dareon se însurase cândva cu Nevasta Marinarului, care 
nu se culca decât cu bărbaţi care o luau de soţie. Portul Vesel 
avea uneori trei sau patru nunţi într-o noapte. Adesea, preotul 
roşu Ezzelyno, cel vesel şi îmbibat de vin, săvârşea ritualurile. 
Dacă nu era el, era Eustace, care fusese cândva septon la 
Septul de Dincolo de Mare. Dacă nici preotul, nici septonul nu 
erau prin preajmă, una dintre târfe alerga la Corabie şi aducea 


un actor. Merry susţinea mereu că actorii erau preoţi mai buni 
decât preoţii, mai cu seamă Myrmello. 

Nunţile erau zgomotoase şi vesele, cu băutură din belşug. Ori 
de câte ori Cat se nimerea pe acolo cu roaba ei, Nevasta 
Marinarului insista ca noul ei soţ să cumpere nişte stridii, ca să-l 
întărească pentru ceea ce avea să urmeze. Era bună în privinţa 
asta şi era o fire veselă, dar lui Cat i se părea că era şi ceva trist 
la ea. 

Celelalte târfe spuneau că Nevasta Marinarului vizita Insula 
Zeilor în zilele când era în floare şi cunoştea toţi zeii care locuiau 
acolo, până şi pe cei pe care Braavosul îi uitase. Spuneau că se 
ducea să se roage pentru primul ei soţ, adevăratul ei soţ, pe 
care-l pierduse pe mare când era doar o fetiţă de vârsta Lannei. 

— Crede că, dacă găseşte zeul potrivit, poate că acesta va 
trimite vânturile şi îi va aduce dragostea înapoi, spunea Yna cea 
cu un ochi, care o cunoştea de cel mai mult timp, dar mă rog să 
nu se întâmple. lubitul ei e mort. Am simţit asta în sângele ei. 
Dacă s-ar întoarce vreodată, ar fi un cadavru. 

Cântecul lui Dareon se termină, în sfârşit. Ultimele note se 
stinseră în aer. Lanna suspină şi cântăreţul îşi puse harpa 
deoparte şi o ridică pe ea în poală. Tocmai începuse s-o gâdile, 
când Cat spuse cu voce tare: 

— Am stridii, dacă vrea cineva. 

Ochii lui Merry se deschiseră dintr-odată. 

— Bine, spuse femeia. Adu-le, copilă. Yna, adu nişte pâine şi 
oţet. 

Soarele roşu şi umflat atârna pe cer, în spatele unui şir de 
catarge, când Cat plecă de la Portul Vesel, cu o pungă dolofană 
de monede şi o roabă în care nu mai erau decât sare şi iarbă-de- 
mare. Dareon plecă şi el. Promisese că va cânta în seara 
aceasta la Hanul Ţiparului Verde, după cum îi spuse în timp ce 
străbăteau drumul împreună. 

— De fiecare dată când cânt la Ţipar, mă aleg cu argint, se 
făli el, iar în unele nopţi sunt acolo căpitani şi armatori. 
Traversară un mic pod şi înaintară în josul unei străduţe 
lăturalnice în timp ce umbrele zilei se alungeau. Curând voi 
cânta în Portul Violet şi, după aceea, în Palatul Lordului Mării, 
continuă Dareon. Roaba goală a lui Cat huruia pe pietrele 
drumului, cântându-şi propria muzică zăngănitoare. leri am 
mâncat hering cu târfele, dar, într-un an, voi gusta crab imperial 


cu curtezanele. 

— Ce s-a întâmplat cu fratele tău? îl întrebă Cat. Grăsanul. A 
mai găsit o corabie către Oraşul Vechi? Spunea că ar fi trebuit 
să plece cu Lady Ushanora. 

— Cu toţii ar fi trebuit. Din ordinul Lordului Snow. l-am spus lui 
Sam: lasă-l pe bătrân, dar grăsanul nebun n-a vrut să asculte. 
Ultimele raze de lumină ale soarelui la asfinţit străluceau în 
părul lui. Dar acum e prea tărziu. 

— Intocmai, zise Cat, când păşiră în umbra unei ulicioare 
strâmbe. 

Când ajunse înapoi la casa lui Brusco, ceața serii se aduna 
deasupra micului canal. Işi lăsă roaba, îl găsi pe Brusco în odaia 
unde-şi număra banii şi trânti punga pe masă, în faţa lui. Trânti 
şi cizmele pe podea. 

Brusco mângâie punga: 

— Bine. Dar ce-s astea? 

— Cizme. 

— Cizmele bune sunt greu de găsit, remarcă Brusco, dar 
astea îmi sunt mici. Ridică una şi o cercetă cu ochii mijiţi. 

— La noapte va fi lună neagră, îi reaminti ea. 

— Atunci, mai bine roagă-te. Brusco azvârli cizmele deoparte 
şi turnă monedele pe masă ca să le numere. Valar dohaeris. 

Valar morghulis, gândi ea. 

Ceaţa se ridica în timp ce străbătea străzile Braavosului. 
Tremura puţin când intră pe uşa din lemn de copac al inimii în 
Casa în Negru şi Alb. Doar câteva lumânări ardeau în seara 
aceasta, pâlpâind ca nişte stele căzute. În întuneric, toţi zeii 
erau străini. 

Jos, în galeriile subterane, dezlegă mantia lui Cat, trase peste 
cap tunica maro, mirosind a peşte a lui Cat, aruncă din picioare 
cizmele pătate de sare ale lui Cat, ieşi din lenjeria lui Cat şi se 
îmbăie în apă cu lămâie, ca să spele orice urmă de miros al lui 
Cat a Canalelor. Când ieşi, săpunită şi frecată, cu părul ei 
castaniu lipit de obraji, Cat dispăruse. Îmbrăcă veşminte curate 
şi o pereche de papuci moi de postav şi se duse, cu paşi uşori, la 
bucătărie, să-i ceară Ummei ceva de mâncare. Preoţii şi acoliţii 
mâncaseră deja, dar bucătăreasa îi păstrase o bucată bună de 
cod prăjit şi nişte piure de napi galbeni. Înfulecă, spălă strachina 
şi apoi se duse s-o ajute pe orfelină să-şi pregătească poţiunile. 

Rolul ei era în principal să-i aducă una-alta, cocoţându-se pe 


scări ca să găsească ierburile şi frunzele de care avea nevoie 
orfelina. 

— Somn-dulce e cea mai blândă dintre otrăvuri, îi spuse 
femeia, fărâmiţând niţel cu un mojar şi un pistil. Câteva fire pot 
încetini o inimă care bubuie, pot opri o mână care tremură şi pot 
face un om să se simtă liniştit şi puternic. Un vârf de cuţit va 
asigura o noapte de somn adânc şi fără vise. Trei vârfuri de cuţit 
vor aduce un somn fără sfârşit. Gustul e foarte dulce, aşa că e 
cel mai bine să fie folosită în prăjituri şi vinuri. Uite, poţi mirosi 
dulceaţa. O lăsă să inhaleze puţin, iar pe urmă o trimise sus, pe 
scară, să caute un vas din sticlă roşie. Aceasta este o otravă mai 
crudă, dar insipidă şi inodoră, fiind astfel mai uşor de ascuns. 
Lacrimile Lysului i se spune. Dizolvată în vin sau în apă, macină 
măruntaiele şi intestinele omului şi îl ucide ca o boală a acelor 
organe. Miroase. Arya adulmecă şi nu simţi nimic. Orfelina puse 
deoparte lacrimile şi deschise un vas burduhănos de piatră. 
Pasta asta e condimentată cu sânge de vasilisc. Va da cărnii 
prăjite un miros de cimbru, dar mâncată produce o nebunie 
violentă, atât la animale, cât şi la oameni. Un şoarece va ataca 
un leu după ce gustă din sângele de vasilisc. 

Arya îşi roase buza. 

— Ar merge la câini? 

— La orice animal cu sânge cald. Orfelina o pălmui. 

Îşi duse mâna la obraz, fiind mai mult surprinsă decât rănită. 

— De ce-ai făcut asta? 

— Arya din Casa Stark e cea care îşi roade buza ori de câte ori 
se gândeşte. Eşti Arya din Casa Stark? 

— Nu sunt nimeni. Era furioasă. Tu cine eşti? Nu se aştepta la 
un răspuns din partea orfelinei, dar acesta veni: 

— M-am născut drept singurul copil dintr-o Casă străveche, 
moştenitoarea nobilului meu tată, răspunse orfelina. Mama mea 
a murit când eram mică. N-am nicio amintire cu ea. Când aveam 
şase ani, tatăl meu s-a recăsătorit. Noua lui soţie a fost blândă 
cu mine până când a născut-o pe fiica ei. Apoi şi-a dorit să mor, 
pentru ca propriul ei copil să poată moşteni averea tatălui meu. 
Ar fi putut să apeleze la bunăvoința Zeului cu Multe Chipuri, dar 
nu putea suporta sacrificiul pe care acesta i l-ar fi cerut. In 
schimb, s-a gândit să mă otrăvească cu mâna ei. M-a lăsat cum 
mă vezi acum, dar n-am murit. Când tămăduitorii din Casa 
Mâinilor Roşii i-au spus tatălui meu ce făcuse, a venit aici şi a 


adus ofrande, oferindu-i toată averea şi pe mine. Zeul cu Multe 
Chipuri i-a auzit rugăciunea. Am fost crescută în templu ca să 
slujesc, iar soţia tatălui meu a primit darul. 

Arya o cercetă neîncrezătoare. 

— E adevărat? 

— Există adevăr în ceea ce ţi-am povestit. 

— Dar şi minciuni? 

— Există un neadevăr şi o exagerare. 

Urmărise chipul orfelinei tot timpul cât îşi spusese povestea, 
dar cealaltă fată nu-i dăduse niciun indiciu. 

— Zeul cu Multe Chipuri a luat trei sferturi din averea tatălui 
tău, nu pe toată. 

— Intocmai. Asta a fost exagerarea mea. 

Arya zâmbi larg, îşi dădu seama că zâmbeşte şi se ciupi de 
obraz. Controlează- ti fața, îşi spuse. Zâmbetul meu e slujitorul 
meu, trebuie să vină la porunca mea. 

— Care parte a fost o minciună? 

— Nicio parte. Am minţit în privinţa minciunii. 

— Oare? Sau minţi acum? 

Dar înainte ca orfelina să apuce să răspundă, omul blajin păşi 
în încăpere, zâmbind. 

— Te-ai întors la noi. 

— Luna e neagră. 

— Aşa e. Care sunt cele trei lucruri noi pe care le ştii şi pe 
care nu le-ai ştiut când ai plecat de la noi ultima oară? 

Știu treizeci de lucruri noi, îi venea să spună. 

— Trei dintre degetele Micului Narbo nu se îndoaie. Vrea să se 
facă vâslaş. 

— E bine de ştiut. Şi ce altceva? 

Îşi rememoră ziua. 

— Quence şi Alaquo s-au certat şi au părăsit Corabia, dar cred 
că se vor întoarce. 

— Doar crezi sau ştii? 

— Doar cred, fu ea nevoită să mărturisească, deşi era sigură 
de asta. Comedianţii trebuiau să mănânce, la fel ca alţi oameni, 
iar Quence şi Alagquo nu erau destul de buni pentru Felinarul 
Albastru. 

— Întocmai, zise omul blajin. Şi al treilea lucru? 

De data aceasta nu şovăi. 

— Dareon e mort. Cântărețul negru care dormea la Portul 


Vesel. A fost un dezertor din Rondul de Noapte. Cineva i-a tăiat 
beregata şi l-a împins în canal, dar i-a păstrat cizmele. 

— Cizmele bune sunt greu de găsit. 

— Întocmai. Încercă să-şi păstreze chipul neclintit. 

— Cine ar fi putut face una ca asta, mă întreb? 

— Arya din Casa Stark. Îi urmări ochii, gura, muşchii bărbiei. 

— Fata aceea? Credeam că a plecat din Braavos. Cine eşti? 

— Nimeni. 

— Minţi. Se întoarse către orfelină. Gâtlejul mi-e uscat. Fii 
bună şi adu o cupă cu vin pentru mine şi una cu lapte cald 
pentru prietena noastră Arya, care s-a întors la noi pe 
neaşteptate. 

Străbătând oraşul, Arya se întrebase ce avea să spună omul 
blajin când îi va povesti despre Dareon. Poate că se va înfuria pe 
ea sau poate că va fi încântat că i-a dat cântăreţului darul Zeului 
cu Multe Chipuri, îşi repetase această discuţie în cap de zeci de 
ori, ca pe un spectacol al comedianţilor. Dar nu se gândise 
niciodată la /apte cald. 

Când laptele sosi, Arya îl bău până la fund. Mirosea puţin a ars 
şi îi lăsa în gură un gust amar. 

— Acum du-te la culcare, copilă, îi spuse omul blajin. Mâine 
dimineaţă trebuie să slujeşti. A 

Noaptea se visă iarăşi lup, dar era altfel decât alte vise. In 
visul acesta nu avea haită. Umbla singură după pradă, sărind 
peste acoperişuri şi păşind uşor pe lângă malurile canalului, 
pândind umbre prin ceaţă. 

Când se trezi a doua zi dimineaţă, era oarbă. 


SAMWELL 

Vântul Cafeniu era o corabie-lebădă din Oraşul Copacilor Înalţi 
de pe Insulele Verii, unde oamenii erau negri, femeile 
desfrânate şi până şi zeii erau ciudaţi. Nu avea un septon la 
bord care să-i conducă în rugăciunile de înmormântare, aşa că 
misiunea îi reveni lui Samwell Tarly, undeva departe de coasta 
sudică, pârjolită de soare, a Dornului. 

Sam îşi îmbrăcă veşmintele negre ca să rostească vorbele, 
deşi era zăpuşeală în după-amiaza aceea, fără nicio boare de 
vânt. 

— A fost un om bun, începu el... dar de îndată ce spuse 
cuvintele, ştiu că nu erau cele potrivite. Nu. A fost un om mare. 
Un maester al Citadelei, care şi-a făurit un colan şi a făcut 
legământ, un Frate Jurat al Rondului de Noapte, mereu 
credincios. La naştere, i-au dat numele unui erou care murise 
prea tânăr, dar, deşi a trăit multă, multă vreme, propria viaţă a 
fost mai puţin eroică. N-a fost altul mai înţelept, mai blând sau 
mai bun ca el. La Zid, o duzină de lorzi comandanţi au venit şi 
au plecat în timpul anilor lui de slujire, dar el a fost mereu acolo 
ca să-i sfătuiască. A sfătuit şi regi. Ar fi putut fi rege el însuşi, 
dar când i s-a oferit coroana, a spus că aceasta ar trebui să-i 
revină fratelui său mai mic. Câţi oameni ar face asta? Sam îşi 
simţi ochii umplându-se de lacrimi şi ştiu că nu mai putea 
continua mult timp. A fost sângele dragonului, dar acum focul 
lui s-a stins. A fost Aemon Targaryen, iar acum veghea lui s-a 
sfârşit. 

— lar acum veghea lui s-a sfârşit, murmură Gilly după el, 
legănând pruncul în braţe. Kojja Mo rosti vorbele după ea în 
Limba Comună a Westerosului, pe urmă le repetă în Limba Verii, 
pentru Xhondo şi pentru tatăl ei şi pentru restul adunării. 

Sam îşi plecă creştetul şi începu să plângă, cu suspine atât de 
zgomotoase şi de convulsive încât tremura din tot trupul. Gilly 
veni lângă el şi îl lăsă să-i plângă pe umăr. Avea şi ea lacrimi în 
ochi. 

Aerul era cald, umed şi neclintit, iar Vântu/ Cafeniu plutea în 
derivă pe adânca mare albastră, în larg. 

— Sam Negru a rostit vorbe frumoase, spuse Xhondo. Acum 
bem viaţa. Strigă ceva în Limba Verii şi un butoi cu rom cu 
mirodenii fu rostogolit pe puntea pupă şi deschis, pentru ca toţi 
cei de faţă să poată bea o cupă în amintirea bătrânului dragon 


orb. Echipajul îl cunoscuse doar foarte scurt timp, dar insularii 
verii respectau bătrânii şi îşi cinsteau morţii. 

Sam nu mai băuse rom niciodată. Era o licoare stranie şi 
ameţitoare, dulce la început, dar lăsându-ţi un gust învăpăiat 
care îţi ardea limba. Era obosit, atât de obosit. Fiecare muşchi îl 
durea şi mai simţea şi alte dureri, în locuri unde Sam nu ştiuse 
că avea muşchi. Genunchii îi erau înţepeniţi, mâinile acoperite 
de băşici noi şi aspre şi de pete lipicioase acolo unde vechile 
băşici se spărseseră. Cu toate acestea, romul şi tristeţea păreau 
să-i şteargă rănile. 

— De-am fi reuşit să-l aducem în Oraşul Vechi, arhimaesterii 
poate l-ar fi salvat, îi spuse lui Gilly, când îşi sorbeau romul pe 
castelul înalt al Vântu/ui Cafeniu. Tămăduitorii Citadelei sunt cei 
mai buni din Cele Şapte Regate. O vreme am crezut... am 
sperat... 

In Braavos, păruse posibil ca Aemon să-şi revină. Poveştile lui 
Xhondo despre dragoni păruseră gata să-l readucă pe bătrân la 
viaţă. In seara aceea, mâncase fiecare bucăţică pe care Sam i-o 
pusese în faţă. 

— Nimeni n-a căutat vreodată o fată, spusese el. Un prinţ 
fusese promis, nu o prinţesă. Rhaegar, am crezut... Fumul 
reprezenta focul ce mistuia Castelul Verii în ziua naşterii sale, 
sarea însemna lacrimile vărsate pentru cei care au murit. În 
tinereţe, mi-a împărtăşit părerea, dar mai târziu a fost convins 
că propriul său fiu era cel care împlinise profeția, căci, în 
noaptea când a fost zămislit Aegon, deasupra Debarcaderului 
Regelui fusese văzută o cometă, iar Rhaegar era sigur că steaua 
sângerândă reprezenta o cometă. Ce proşti am fost, noi care ne 
credeam atât de înţelepţi! Eroarea s-a strecurat în traducere. 
Barth şi-a dat seama: dragonii nu sunt nici bărbaţi, nici femei, ci 
când una, când alta, schimbători ca flacăra. Limba ne-a indus pe 
toţi în eroare, timp de o mie de ani. Daenerys este aceea, 
născută în mijlocul sării şi al fumului. Dragonii au dovedit-o. 
Doar vorbind despre ea, Maester Aemon prindea parcă putere. 
Trebuie să mă duc la ea. Trebuie. De-aş fi măcar cu zece ani mai 
tânăr. 

Bătrânul fusese atât de hotărât încât chiar urcase pe propriile 
picioare pasarela spre Vântul Cafeniu, după ce Sam făcuse 
aranjamentele pentru drum. li dăduse deja sabia şi teaca lui 
Xhondo, ca să-l despăgubească pe voinicul ofiţer secund pentru 


mantia pe care şi-o stricase salvându-l de la înec. Singurele 
lucruri de preţ care le mai rămâneau erau cărţile pe care le 
aduseseră din beciurile Castelului Negru. Sam se despărţise cu 
tristeţe de ele. 

— Erau destinate Citadelei, spusese el când Xhondo îl 
întrebase ce-l supără. Când secundul tradusese acele cuvinte, 
căpitanul râsese. 

— Quhuru Mo spune că oamenii cărunţi vor avea oricum 
aceste cărţi, explicase Xhondo, numai că le vor cumpăra de la 
Quhuru Mo. Maesterii plătesc argint bun pentru cărţi pe care nu 
le au şi uneori aur roşu şi galben. 

Căpitanul voia şi colanul lui Aemon, dar în această privinţă 
Sam îl refuzase. Era o mare ruşine pentru orice maester să 
renunţe la colanul său, îi explicase el. Xhondo fusese nevoit să 
repete partea aceea de trei ori până când Quhuru Mo o 
acceptase. Când târgul fusese încheiat, Sam rămăsese doar cu 
cizmele, veşmintele negre şi lenjeria de pe el şi cu cornul crăpat 
pe care Jon Snow îl găsise la Pumnul Primilor Oameni. N-am avut 
de ales, îşi spuse. Nu puteam să rămânem în Braavos şi, fără 
furt şi cerşetorie, altă cale să plătim drumul nu era. Ar fi socotit 
că târgul a fost bun şi cu un preţ de trei ori mai mare, dacă ar fi 
reuşit să-l ducă pe Maester Aemon teafăr în Oraşul Vechi. 

Dar călătoria spre sud fusese presărată de furtuni şi fiecare 
vijelie îşi luase obolul din puterea şi vigoarea bătrânului. La 
Pentos, ceruse să fie dus pe punte, pentru ca Sam să-i poată 
picta în cuvinte un tablou al oraşului, dar fusese ultima oară 
când părăsise patul căpitanului. Curând după aceea, mintea 
începuse din nou să-i rătăcească. Până când Vântul Cafeniu 
alunecase, pe lângă Turnul Însângerat, în portul Tyrosh, Aemon 
nu mai pomenea despre încercarea de a găsi o corabie care să-l 
ducă spre est. În schimb, vorbea din nou despre Oraşul Vechi şi 
arhimaesterii Citadelei. 

— Trebuie să le spui, Sam, zisese el. Arhimaesterilor. Trebuie 
să-i faci să înţeleagă. Oamenii care erau la Citadelă când am 
fost eu sunt morţi de cincizeci de ani. Cei de acum nu m-au 
cunoscut. Scrisorile mele... în Oraşul Vechi trebuie să le fi citit 
ca pe aiurelile unui bătrân cu minţile rătăcite. Trebuie să-i 
convingi, acolo unde eu n-am reuşit. Spune-le, Sam... spune-le 
cum e la Zid... arătările şi umblătorii albi, frigul care se 
strecoară... 


— Le voi spune, promisese Sam. Îmi voi alătura glasul glasului 
tău, maester. Le vom spune amândoi, noi împreună. 

— Nu, spusese maesterul. Trebuie să le spui tu. Spune-le. 
Profeţia... visul fratelui meu... Lady Melisandre a citit semnele 
greşit. Stannis... Stannis are în el ceva din sângele dragonilor, 
da. Şi fratele lui a avut. Rhaelle, fetiţa lui Egg, prin ea s-au ales 
cu el... mama tatălui lor... ea îmi spunea unchiul maester când 
era mică. Îmi amintesc, aşa că mi-am îngăduit să sper... poate 
că am vrut... cu toţii ne amăgim, când vrem să credem. Mai cu 
seamă Melisandre, bănuiesc. Sabia nu e bună, trebuie să ştie 
asta... lumină fără căldură... o strălucire goală... sabia nu e bună 
şi lumina falsă nu poate decât să ne conducă mai adânc în 
beznă, Sam. Daenerys e speranţa noastră. Spune-le asta, la 
Citadelă. Fă-i să asculte. Trebuie să-i trimită un maester. 
Daenerys trebuie să fie sfătuită, învățată, apărată. In toţi aceşti 
ani am zăbovit, aşteptând, urmărind, iar acum, când ziua e la 
asfinţit, sunt prea bătrân. Sunt pe moarte, Sam. Lacrimile 
şiroiseră din ochii albi şi orbi ai bătrânului, în faţa acelei 
acceptări. Moartea n-ar trebui să sperie un om bătrân ca mine, 
dar mă sperie. Nu-i aşa că e absurd? Cu toate acestea, nu pot să 
nu mă întreb ce va urma după ce ultimul strop de căldură îmi va 
părăsi trupul. Oare mă voi ospăta veşnic în castelul de aur al 
Tatălui, aşa cum spun septonii? Oare voi vorbi din nou cu Egg, îl 
voi găsi pe Daeron teafăr şi fericit, îmi voi auzi sora cântându-le 
copiilor lor? Dar dacă lorzii călăreţi au dreptate? Voi călări veşnic 
prin cerul nopţii, pe un armăsar de foc? Sau trebuie să mă întorc 
în această vale a plângerii? Cine poate spune, zău? Cine a fost 
dincolo de zidul morţii ca să vadă? Doar arătările, şi ştim cum 
sunt ele. Ştim. 

Nu era nimic de spus la toate acestea, dar Sam îi oferise 
bătrânului alinare aşa cum se pricepuse, iar Gilly venise după 
aceea şi îi cântase un cântec, o aiureală pe care o învățase de la 
celelalte neveste ale lui Craster. Il făcuse pe bătrân să 
zâmbească şi îl ajutase să adoarmă. 

Aceea fusese una dintre ultimele sale zile bune. Pe urmă, 
bătrânul îşi petrecuse mai mult timp dormind decât treaz, 
cuibărit sub un maldăr de blănuri, în cabina căpitanului. Uneori 
murmura în somn. Când se trezea, îl striga pe Sam, insistând că 
trebuie să-i spună ceva, dar cel mai adesea uita ce voise până 
când ajungea bărbatul. Chiar şi când îşi amintea, vorbea confuz. 


Vorbea despre vise şi nu pomenea niciodată de cel care le 
visase, despre lumânări de sticlă care nu puteau fi aprinse şi de- 
spre ouă care nu scoteau pui. Spunea că sfinxul era enigma, nu 
enigmistul, dar nu era limpede la ce se referea. Il ruga pe Sam 
să-i citească dintr-o carte scrisă de Septonul Barth, ale cărui 
scrieri fuseseră arse în timpul domniei lui Baelor cel 
Binecuvântat. O dată se trezise plângând. 

— Dragonul trebuie să aibă trei capete, bocise el, dar eu sunt 
prea bătrân şi prea firav ca să fiu unul dintre ele. Ar trebui să fiu 
cu ea, să-i arăt calea, dar trupul m-a trădat. In timp ce Vântul 
Cafeniu îşi croia drum prin Treptele de Piatră, Maester Aemon 
uita cel mai adesea numele lui Sam. Uneori îl lua drept unul 
dintre fraţii lui morţi. 

— Era prea plăpând pentru o călătorie atât de lungă, îi spuse 
Sam lui Gilly pe castelul de la pupă, după încă o înghiţitură de 
rom. Jon ar fi trebuit să-şi dea seama. Aemon avea o sută doi 
ani, n-ar fi trebuit să fie trimis pe mare. Dacă ar fi rămas la 
Castelul Negru, poate că ar mai fi trăit încă zece ani. 

— Sau poate că l-ar fi ars. Femeia roşie. Chiar şi aici, la o mie 
de leghe de Zid, Gilly se ferea să rostească numele lui 
Melisandre cu voce tare. Voia sânge regesc pentru focurile ei. 
Val ştia asta. Şi Lordul Snow. De aceea m-au obligat să iau 
pruncul Dallei şi să-l las pe al meu în locul lui. Maester Aemon a 
adormit şi nu s-a mai trezit, dar dacă ar fi rămas, ea l-ar fi ars. 

Va arde oricum, gândi Sam deprimat, numai că acum trebuie 
s-o fac eu. Targaryenii îşi dădeau întotdeauna morţii flăcărilor. 
Quhuru Mo nu voise să îngăduie un rug funerar la bordul 
Vântului Cafeniu, aşa că trupul lui Aemon fusese vârât într-un 
butoi cu rom de mure ca să se conserve până când corabia 
ajungea în Oraşul Vechi. 

— În noaptea dinaintea morţii sale, m-a întrebat dacă poate 
ţine pruncul în braţe, continuă Gilly. M-am temut că ar fi putut 
să-l scape, dar n-a făcut-o. L-a legănat şi i-a fredonat un cântec, 
iar băiatul Daliei a întins mâinile şi i-a atins faţa. După felul cum 
l-a tras de buză, m-am gândit că s-ar putea să-l rănească, dar n- 
a reuşit decât să-l facă pe bătrân să râdă. Gilly mângâie mâna 
lui Sam. Am putea să-i spunem Maester micuţului, dacă vrei. 
Când va fi destul de mare, nu acum. Am putea. 

— Maester nu e un nume. Dar ai putea foarte bine să-i spui 
Aemon. 


Gilly chibzui la asta. 

— Dalla l-a adus pe lume în timpul bătăliei, cu săbiile cântând 
în jurul ei. Aşa ar trebui să-l cheme, Aemon Născut în Luptă, 
Aemon Cântecul Oţelului. 

Un nume care ar putea să-i placă până şi nobilului meu tată. 
Un nume de războinic. Băiatul era fiul lui Mance Rayder şi 
nepotul lui Craster, în definitiv. N-avea nimic din sângele de laş 
al lui Sam. 

— Da. Aşa să-i spui. 

— Când împlineşte doi ani, îi promise ea. Nu ar fi bine mai 
devreme. 

— Unde e băiatul? se gândi Sam să întrebe. Cu romul şi 
tristeţea, îi luase tot acest timp ca să-şi dea seama că Gilly nu 
avea pruncul cu ea. 

— E la Kojja. Am rugat-o să-l ia puţin. 

— Ah. 

Kojja Mo era fata căpitanului, mai înaltă decât Sam şi suplă ca 
o suliță, cu pielea neagră şi netedă ca jaisul lustruit. li conducea 
şi pe arcaşii roşii ai corăbiei şi trăgea cu un arc dublu din lemn 
auriu, care putea trimite o săgeată la patru sute de metri. Când 
piraţii îi atacaseră la Treptele de Piatră, săgețile Kojjei 
omorâseră o duzină, în timp ce ale lui Sam cădeau în apă. 
Singurul lucru care îi plăcea mai mult decât arcul ei era să salte 
pruncul Daliei pe genunchi şi să-i cânte în Limba Verii. Prinţul 
sălbatic devenise răsfăţatul tuturor femeilor din echipaj, iar Gilly 
părea să aibă încredere în ele, aşa cum nu avusese în niciun 
bărbat. 

— Frumos din partea ei, remarcă Sam. 

— La început mi-a fost frică de ea, spuse Gilly. Era atât de 
neagră şi dinţii ei erau aşa de mari şi de albi! Mă temeam că era 
o fiară sau un monstru, dar nu e. E bună. Imi place de ea. 

— Ştiu că-ţi place. 

Aproape toată viaţa, singurul bărbat pe care-l cunoscuse Gilly 
fusese înfiorătorul Craster. În rest, în viaţa ei existaseră doar 
femei. Bărbații o sperie, dar femeile nu, îşi dădu seama Sam. Nu 
putea înţelege asta. La Horn Hill, lui îi plăcuse şi compania 
fetelor. Surorile lui fuseseră blânde cu el şi, deşi celelalte fete îl 
tachinau uneori, cuvintele crude erau mai uşor de ignorat decât 
loviturile şi ghionturile pe care le primea de la ceilalţi băieţi din 
castel. Chiar şi acum, pe Vântul Cafeniu, Sam se simţea mai 


bine cu Kojja Mo decât cu tatăl ei, deşi asta poate era fiindcă ea 
vorbea Limba Comună, iar el nu. 

— Şi tu îmi placi, Sam, şopti Gilly. Şi îmi place băutura asta. 
Are gust de foc. 

Da, gândi Sam, o băutură pentru dragoni. Cupele li se goliră, 
aşa că Sam se duse la butoi, să le umple. Văzu că soarele 
cobora către apus, de trei ori mai mare decât era de obicei. 
Lumina lui arămie făcea chipul lui Gilly să pară aprins şi roşu. 
Băură o cupă pentru Kojja Mo şi una pentru fiul Dallei şi încă una 
pentru pruncul lui Gilly, aflat la Zid. lar după aceea nu mai avură 
de ales decât să bea două cupe pentru Aemon din Casa 
Targaryen. 

— Fie ca Tatăl să-l judece drept, zise Sam, suspinând. 

Soarele aproape dispăruse când isprăviră cu Maester Aemon. 
Doar o dâră lungă şi subţire de roşu mai strălucea la orizontul 
apusului, ca o tăietură pe cer. Gilly spuse că băutura făcea 
corabia să se învârtă, aşa că Sam o ajută să coboare scara către 
cabinele femeilor, la prora corăbiei. 

Chiar la intrarea în cabină atârna un felinar şi Sam reuşi să 
dea cu capul de el, păşind înăuntru. 

— Au, făcu el, iar Gilly întrebă: 

— Eşti rănit? Lasă-mă să văd. 

Gilly se aplecă... şi îl sărută pe gură. 

Sam se pomeni răspunzându-i. Am rostit cuvintele, gândi el, 
dar mâinile ei trăgeau de veşmintele lui negre, desfăcându-i 
şnurul pantalonilor. Sam întrerupse sărutul, doar cât să spună: 

— Nu putem. 

Dar Gilly răspunse: 

— Putem, şi îi acoperi din nou gura cu gura ei. 

Vântul Cafeniu se învârtea de jur împrejurul lor şi Sam simţea 
gust de rom pe limba lui Gilly, iar apoi sânii ei erau dezgoliţi şi el 
îi mângâia. Am rostit cuvintele, gândi iarăşi Sam, dar unul dintre 
sfârcuri îşi găsi drumul spre buzele lui. Era roz şi tare, şi când îl 
supse, laptele ei îi umplu gura, amestecându-se cu gustul de 
rom. Nu mai gustase nimic atât de plăcut, de dulce şi de bun. 
Dacă fac asta, nu sunt mai bun cu nimic decât Dareon, gândi 
Sam, dar era prea plăcut ca să se oprească. Şi, dintr-odată, 
mădularul îi era afară, ţâşnind în sus din pantaloni, ca un catarg 
gros şi roz. Arăta aşa de caraghios încât îi venea să râdă, dar 
Gilly îl împinse pe patul de scânduri, îşi ridică fustele în jurul 


coapselor şi se cobori deasupra lui, cu un scâncet uşor. Era chiar 
mai plăcut decât sfârcurile. E atât de udă, gândi el, gâfâind. N- 
am ştiut niciodată că o femeie poate să fie aşa de udă acolo, 
JOS. 

— Acum sunt soţia ta, şopti ea, lunecând în sus şi-n jos, 
deasupra lui. 

Sam gemu, gândind: Nu, nu, nu se poate, am rostit cuvintele, 
am rostit cuvintele, dar singurul cuvânt pe care îl spuse fu: 

— Da. 

După aceea, ea adormi îmbrăţişându-l, cu faţa pe pieptul lui. 
Sam avea şi el nevoie de somn, dar era beat de rom, de lapte 
de mamă şi de Gilly. Ştia că ar trebui să se ducă înapoi în 
hamacul lui din cabina bărbaţilor, dar era atât de plăcut s-o 
simtă cuibărită în el încât, cumva, nu se putea mişca. 

Alţii intrară, bărbaţi şi femei, şi îi auzi sărutându-se şi râzând 
şi împerechindu-se. /nsu/ari. Aşa jelesc ei. Răspund morții cu 
viață. Sam citise asta undeva, cu multă vreme în urmă. Se 
întreba dacă Gilly ştia, dacă Kojja Mo îi spusese ce să facă. 

Respira parfumul părului ei şi se holba la felinarul ce se 
legăna deasupra. Nici măcar Baba însăşi nu m-ar putea scoate 
teafăr din asta. Cel mai bun lucru pe care-l putea face era să se 
strecoare afară şi să sară în mare. Dacă mă înec, nimeni nu va 
trebui să afle că m-am făcut de ruşine, că mi-am încălcat 
jurămintele, iar Gilly îşi poate găsi un bărbat mai bun, unul care 
nu e un mare laş grăsan. 

Se trezi a doua zi dimineaţă, în hamacul lui din cabina 
bărbaţilor, cu Xhondo răcnind despre vânt. 

— Bate vânt! ķipa întruna secundul. Sus şi la treabă, Sam 
Negru. Bate vânt! Xhondo compensa prin volum ceea ce-i lipsea 
în vocabular. 

Sam se rostogoli din hamac în picioare şi regretă de îndată. 
Capul îi bubuia să se spargă, una dintre băşicile din palmă se 
spărsese peste noapte şi îi venea să vomite. 

Dar Xhondo nu avea milă, aşa că Sam nu avu de ales şi se 
căzni să-şi îmbrace veşmintele negre. Le găsi pe punte, sub 
hamac, toate îngrămădite într-un maldăr umed. Le mirosi ca să 
vadă cât erau de murdare şi inhală mirosul de sare, de mare şi 
de smoală, de pânză udă şi de mucegai, de fructe şi de peşte şi 
de rom de mure, de mirodenii ciudate şi de lemn exotic, şi 
buchetul ameţitor al propriei transpiraţii uscate. Dar în ele 


stăruia şi mirosul lui Gilly, mirosul curat al părului ei şi dulcele 
miros al laptelui şi asta îl făcu bucuros să le poarte. Însă ar fi dat 
orice pentru nişte şosete uscate. Intre degetele de la picioare 
începuse să-i crească un fel de ciupercă. 

Cufărul cu cărţi nu fusese de ajuns ca să plătească drumul 
pentru patru persoane de la Braavos la Oraşul Vechi. Vântul 
Cafeniu era însă la strâmtoare, aşa că Quhuru Mo fusese de 
acord să-i ia pe vas, cu condiţia să muncească pentru asta. 
Când Sam protestase, zicând că Maester Aemon e prea slăbit, 
băiatul doar un prunc în braţe şi că lui Gilly îi era frică de mare, 
Xhondo doar răsese: 

— Sam Negru e om mare şi gras. Sam Negru va munci pentru 
patru. 

La drept vorbind, Sam era atât de neîndemânatic încât se 
îndoia că făcea măcar treaba unui singur om destoinic, dar se 
străduia. Freca punţile şi le netezea cu pietre, trăgea lanţurile 
ancorei, aduna funii şi vâna şobolani, cosea pânzele rupte, 
peticea spărturile cu smoală fierbinte, dezosa peşte şi îi tăia 
fructe bucătarului. Gilly se străduia şi ea. Era mai bună la 
manevrarea velelor decât Sam, deşi, din când în când, 
priveliştea întinderii nesfârşite de apă o mai făcea să închidă 
ochii. 

Gilly, gândi Sam, ce am să fac cu Gilly? 

Fu o zi lungă, fierbinte şi umedă, care părea şi mai lungă din 
pricina capului care îi bubuia. Sam îşi făcu de lucru cu funiile şi 
cu velele şi cu celelalte sarcini pe care i le dădea Xhondo şi 
încercă să nu-şi lase privirea să rătăcească înspre butoiul cu 
rom în care se afla trupul Maesterului Aemon... sau înspre Gilly. 
Nu putea să dea ochii cu ea chiar acum, nu după cele 
întâmplate noaptea trecută. Când fata sălbatică urcă pe punte, 
el cobori. Când ea se duse la proră, el plecă la pupă. Când ea îi 
zâmbi, el întoarse capul, simțindu-se ticălos. Ar fi trebuit să sar 
în mare când încă dormea, gândi el. Am fost întotdeauna un laş, 
dar nu mi-am încălcat jurămintele până acum. 

Dacă Maester Aemon n-ar fi murit, Sam l-ar fi putut întreba ce 
să facă. Dacă Jon Snow ar fi fost la bord, sau măcar Pyp sau 
Grenn, ar fi putut să le ceară sfatul. In schimb, îl avea pe 
Xhondo. Xhondo n-ar înțelege ce spun. Sau, dacă ar înțelege, 
mi-ar spune pur şi simplu s-o iau din nou la o partidă de futai. 
„Futai” fusese primul cuvânt pe care Xhondo îl învățase în 


Limba Comună şi era foarte mândru de el. 

Sam avea noroc că Vântul Cafeniu era aşa de mare. La bordul 
Mierlei, Gilly ar fi putut să-l încolţească într-o clipită. „Corăbii- 
lebede” li se spunea în Cele Şapte Regate ambarcaţiunilor mari 
din Insulele Verii, din pricina pânzelor albe şi umflate şi a 
galioanelor care, majoritatea, înfăţişau păsări. Aşa mari cum 
erau, pluteau pe valuri cu o graţie fără egal. Deşi neajutorat în 
perioadele de acalmie, cu un vânt bun şi vioi din spate Vântul 
Cafeniu putea întrece o galeră. Şi oferea o mulţime de locuri în 
care un laş se putea ascunde. 

Spre sfârşitul schimbului său, Sam fu, în cele din urmă, 
încolţit. Cobora o scară când Xhonao îl înhăţă de guler. 

— Sam Negru vine cu Xhondo, zise el, târându-l peste punte şi 
aruncându-l la picioarele lui Kojja Mo. 

Departe, spre nord, un abur se zărea jos, la orizont. Kojja 
arătă într-acolo. 

— Acolo e coasta Dornului. Nisip, stânci şi scorpioni şi niciun 
loc bun de acostare, preţ de sute de leghe. Poţi să înoţi până 
acolo, dacă vrei, sau să mergi pe jos către Oraşul Vechi. Va 
trebui să traversezi deşertul adânc, să urci nişte munţi şi să treci 
Torentine înot. Sau poţi să mergi cu Gilly. 

— Nu înţelegeţi. Astă-noapte noi... 

— ... v-aţi onorat mortul şi zeii care v-au făcut pe amândoi. 
Xhondo a făcut la fel. Eu am avut copilul, altfel aş fi fost cu el. 
Voi, toţi cei din Westeros, faceţi din dragoste o ruşine. Nu e 
nimic ruşinos în dragoste. Dacă septonii voştri spun că este, cei 
şapte zei ai voştri trebuie să fie demoni. În insule, ştim mai bine. 
Zeii noştri ne-au dat picioare ca să fugim, nasuri ca să mirosim, 
mâini ca să atingem şi să simţim. Care zeu nebun şi crud ar da 
unui om ochi şi i-ar spune că trebuie să-i ţină închişi mereu şi să 
nu privească toată frumuseţea din lume? Doar un monstru, un 
demon al întunericului. Kojja îşi duse mâinile între picioarele lui 
Sam. Zeii ţi-au dat şi asta cu un scop, pentru... care e cuvântul 
vostru în limba Westerosi? 

— Futai, îi sări Xhondo în ajutor. 

— Da, pentru futai, pentru a da plăcere şi pentru a face copii. 
Nu e nicio ruşine în asta. 

Sam se dădu înapoi. 

— Am făcut un jurământ. Nu îmi voi lua soție şi nu voi zămisli 
copii. Am rostit cuvintele. 


— Ştie ce cuvinte ai rostit. E un copil în anumite privinţe, dar 
nu e oarbă. Ştie de ce porţi veşminte negre, de ce te duci în 
Oraşul Vechi. Ştie că nu te poate păstra. Te vrea pentru o 
vreme, atâta tot. Şi-a pierdut tatăl şi soţul, mama şi surorile, 
casa, lumea ei. Nu te are decât pe tine, în afară de prunc. Aşa 
că du-te la ea sau înoată. 

Sam privi deznădăjduit la aburul care marca linia îndepărtată 
a țărmului. Ştia că n-ar putea rezista să înoate până acolo. 

Se duse la Gilly. 

— Ce-am făcut noi... dacă aş putea să-mi iau soţie, te-aş 
prefera pe tine în locul oricărei prințese sau fecioare de obârşie 
nobilă, dar nu pot. Am rămas cioară. Am rostit cuvintele. Gilly, 
am mers cu Jon în pădure şi am rostit cuvintele în faţa copacului 
inimii. 

— Copacii veghează asupra noastră, şopti Gilly, ştergându-i 
lacrimile de pe obraji. În pădure, ei văd tot... dar aici nu sunt 
copaci. Numai apă, Sam. Numai apă. 


CERSEI 

Fusese o zi cenuşie, rece şi umedă. Turnase cu găleata toată 
dimineaţa şi, chiar şi atunci când, după prânz, ploaia se opri, 
norii refuzau să se împrăştie. Nu văzură soarele. O vreme atât 
de mizerabilă era de-ajuns ca s-o descurajeze până şi pe micuța 
regină. În loc să călărească alături de găinile ei şi de alaiul lor de 
străjeri şi admiratori, îşi petrecu ziua întreagă în Beciul 
Fecioarelor cu  verişoarele, ascultând cântecele  Bardului 
Albastru. 

Ziua lui Cersei fu la fel, până spre seară. Când cerul gri începu 
să se întunece, îi spuseră că Dulcea Cersei sosise cu fluxul de 
dimineaţă şi că Aurane Waters era afară, cerând să fie primit. 

Regina trimise imediat după el. De îndată ce păşi în salonul ei, 
Cersei ştiu că veştile erau bune. 

— Înălţimea Ta, spuse el cu un zâmbet larg. Piatra Dragonului 
îţi aparţine. 

— Minunat! Îi luă mâinile şi îl sărută pe obraji. Ştiu că 
Tommen va fi încântat şi el. Asta înseamnă că putem să 
eliberăm flota lui Redwyne şi să alungăm oamenii de fier de la 
Scuturi. Veştile de la Reach păreau să fie tot mai cumplite cu 
fiecare corb. Oamenii de fier nu se mulţumiseră cu noile lor 
stânci, după toate aparențele. Atacau în număr mare de-a 
lungul Manderului şi merseseră până într-acolo încât atacaseră 
Arborul şi insulele mai mici din împrejurimi. Oamenii lui 
Redwyne nu păstraseră mai mult de o duzină de nave de război 
în apele lor şi toate fuseseră nimicite, capturate sau scufundate. 
lar acum veneau veşti cum că un nebun care îşi zicea Euron 
Ochi-de-Cioară trimitea corăbii lungi în susul Sunetului Şoptit, 
către Oraşul Vechi. 

— Lordul Paxter încărca provizii pentru drumul spre casă când 
Dulcea Cersei a ridicat pânzele, raportă Lordul Waters. Imi 
închipui că până acum flota lui principală a pornit pe mare. 

— Să sperăm că vor avea parte de o călătorie iute şi de o 
vreme mai bună decât cea de astăzi. Regina îl trase pe Waters 
lângă ea, pe bancheta de lângă fereastră. Trebuie să-i 
mulţumim lui Ser Loras pentru acest triumf? 

Zâmbetul lui pieri. 

— Unii aşa spun, Înălţimea Ta. 

— Unii? Îi aruncă o privire întrebătoare. Tu nu? 

— Nu mi-a fost dat să văd un cavaler mai viteaz, mărturisi 


Waters, dar a transformat într-un măcel ceea ce putea să fie o 
victorie fără vărsare de sânge. O mie de oameni sunt morţi sau 
pe-aproape. Majoritatea dintre ai noştri. Şi nu doar oameni de 
rând, Înălţimea Ta, ci şi cavaleri şi tineri lorzi, cei mai buni şi mai 
viteji. 

— Şi Ser Loras? 

— El va fi al o mie unulea. L-au dus în castel după bătălie, dar 
rănile lui sunt grave. A pierdut atât de mult sânge încât 
maesterii nu vor să-i pună lipitori. 

— O, ce trist! Tommen va fi distrus. Îl admira atât de mult pe 
bravul nostru Cavaler al Florilor! 

— Şi oamenii din popor, spuse amiralul ei. Fecioarele îşi vor 
vărsa lacrimile în cupele de vin pe tot cuprinsul regatului, când 
Loras va muri. 

Regina ştia că Waters nu se înşela. Trei mii de oameni se 
îmbulziseră pe Poarta Noroiului ca să-l conducă pe Ser Loras în 
ziua plecării şi trei din patru fuseseră femei. Priveliştea nu 
făcuse decât s-o umple de dezgust. li venise să le strige că erau 
nişte oi, să le spună că tot ce puteau spera de la Loras Tyrell 
erau un zâmbet şi o floare. În schimb, îl proclamase cel mai 
viteaz cavaler din Cele Şapte Regate şi zâmbise când Tommen îi 
înmânase o sabie cu nestemate, pe care s-o poarte în luptă. 
Regele îl şi îmbrăţişase, ceea ce nu făcuse parte din planurile lui 
Cersei, dar acum nu mai conta. Işi putea permite să fie 
generoasă: Loras Tyrell era pe moarte. 

— Povesteşte-mi, porunci regina. Vreau să ştiu totul, de la 
început până la sfârşit. 

Încăperea se întunecase când Waters isprăvi. Regina aprinse 
câteva lumânări şi o trimise pe Dorcas la bucătării după nişte 
pâine şi brânză şi puţină vită fiartă cu hrean. In timp ce mâncau, 
îl rugă pe Aurane să-i spună povestea din nou, ca să-şi 
amintească întocmai toate detaliile. 

— Nu vreau ca scumpa noastră Margaery să audă aceste veşti 
de la un străin, spuse ea. Am să-i spun chiar eu. 

— Înălţimea Ta e bună, zise Waters, cu un zâmbet. 

Un zâmbet periculos, gândi regina. Aurane nu semăna cu 
Prinţul Rhaegar atât de mult cât crezuse. Are părul lui, dar îl au 
şi jumătate din târfele din Lys, dacă e să dăm crezare poveştilor. 
Rhaegar a fost bărbat. Acesta e un băiat şiret, nimic mai mult. 
Dar folositor în felul lui. 


Margaery era în Beciul Fecioarelor, sorbind din vin şi 
încercând să descifreze un nou joc din Volantis, cu cele trei 
verişoare ale ei. Deşi era târziu, gărzile o lăsară pe Cersei să 
intre de îndată. 

— Înălţimea Ta, începu ea, e bine să auzi veştile de la mine. 
Aurane s-a întors de la Piatra Dragonului. Fratele tău e un erou. 

— Am ştiut asta întotdeauna. Margaery nu părea surprinsă. 
De ce ar fi? Se aştepta la asta, din clipa când Loras mi-a cerut 
comanda. Cu toate acestea, când Cersei îşi termină povestea, 
lacrimile sclipeau pe obrajii mai tinerei regine. 

— Redwyne a pus mineri să sape un tunel sub zidurile 
castelului, dar au înaintat prea încet pentru Cavalerul Florilor. 
Fără îndoială, el se gândea la oamenii nobilului vostru tată, care 
sufereau la Scuturi. Lordul Waters zice că a ordonat asaltul la 
nici o jumătate de zi după ce a preluat comanda, după ce 
castelanul Lordului Stannis i-a refuzat oferta de a rezolva 
problema asediului între ei, printr-un duel. Loras a fost primul 
care a trecut prin spărtură, când berbecul a străpuns porţile 
castelului. A trecut direct prin gura dragonului, se spune, 
înveşmântat în alb şi legănându-şi buzduganul deasupra 
capului, lovind în dreapta şi-n stânga. 

Megga Tyrell plângea deja nestăpânit. 

— Cum a murit? întrebă ea. Cine l-a ucis? 

— Nimeni nu a avut această onoare, răspunse Cersei. Ser 
Loras s-a ales cu o săgeată în coapsă şi cu o alta în umăr, dara 
continuat să lupte cu vitejie, deşi sângele îi curgea în şuvoaie. 
Mai târziu, a primit o lovitură de buzdugan care i-a rupt câteva 
coaste. După aceea... dar nu. Am să te scutesc de partea cea 
mai cruntă. 

— Spune-mi, o îndemnă Margaery. Poruncesc. 

Porunceşti? Cersei şovăi o clipă, apoi hotărî să treacă asta cu 
vederea. 

— Asediaţii s-au retras într-un donjon interior, după ce zidul 
de apărare a fost ocupat. Loras a condus şi atacul de acolo. A 
fost stropit cu ulei încins. 

Lady Alia se făcu albă ca varul şi fugi imediat afară din 
încăpere. 

— Lordul Waters m-a asigurat că maesterii fac tot ce pot, dar 
mă tem că fratele tău e ars prea rău. Cersei o cuprinse pe 
Margaery în braţe ca s-o liniştească. A salvat regatul. Când o 


sărută pe mica regină pe obraz, simţi gustul sărat al lacrimilor 
ei. Jaime va scrie toate faptele sale în Cartea Albă, iar cântăreții 
vor cânta despre el o mie de ani. 

Margaery se smulse din îmbrăţişare, atât de violent încât 
Cersei fu cât pe ce să cadă. 

— Pe moarte nu înseamnă mort, spuse ea. 

— Nu, dar maesterii spun... 

— Pe moarte nu înseamnă mort. 

— Eu nu vreau decât să te cruţ... 

— Ştiu ce vrei. leşi afară. 

Acum ştii ce-am simţit în noaptea când a murit Joffrey al meu. 
Se înclină, cu faţa o mască de politeţe rece. 

— Dulce fiică. Sunt atât de tristă pentru tine. Te voi lăsa cu 
durerea ta. 

Lady Merryweather nu-şi făcu apariţia în seara aceea şi Cersei 
se pomeni prea agitată ca să doarmă. De m-ar putea vedea 
Lordul Tywin acum, ar şti că şi-a găsit moştenitorul, un 
moştenitor demn de Casterly Rock, gândi ea zăcând în pat cu 
Jocelyn Swyft, care sforăia încetişor pe cealaltă pernă. In curând 
Margaery avea să verse lacrimile amare pe care ar fi trebuit să 
le verse pentru Joffrey. Mace Tyrell ar putea plânge şi el, dar 
Cersei nu-i dăduse niciun motiv să rupă alianţa cu ea. Ce altceva 
făcuse, în definitiv, decât să-l onoreze pe Loras cu încrederea 
ei? El ceruse comanda, cu genunchiul plecat, sub privirile 
întregii curţi. 

După ce moare, trebuie să-i ridic undeva o statuie şi să-i fac o 
înmormântare cum n-a mai văzut Debarcaderul Regelui. 
Oamenilor avea să le placă asta. Şi lui Tommen. S-ar putea ca 
Mace chiar să-mi mulțumească, bietul de el. Cât despre nobila 
sa mamă, dacă zeii sunt buni, vestea aceasta o va răpune. 

Răsăritul soarelui fu cel mai frumos pe care îl văzuse Cersei 
de ani de zile. Taena îşi făcu apariţia curând şi mărturisi că-şi 
petrecuse noaptea  consolându-le pe  Margaery şi pe 
însoţitoarele ei, bând vin, plângând şi povestind despre Loras. 

— Margaery e convinsă şi acum că nu va muri, o informă ea, 
în timp ce regina se îmbrăca pentru a se înfăţişa la curte. 
Intenţionează să-şi trimită propriul maester să-l îngrijească. 
Verişoarele se roagă pentru îndurarea Mamei. 

— Mă voi ruga şi eu. Vino mâine cu mine în Septul lui Baelor şi 
vom aprinde o sută de lumânări pentru bravul nostru Cavaler al 


Florilor. | se adresă cameristei sale: Dorcas, adu-mi coroana. 
Cea nouă, fii bună. 

Era mai uşoară decât cea veche, din aur palid împletit, 
incrustat cu smaralde care sclipeau când întorcea capul. 

— Au venit patru în legătură cu Pezevenghiul în dimineaţa 
asta, o anunţă Ser Osmund, după ce Jocelyn îl pofti înăuntru. 

— Patru? Regina era plăcut surprinsă. Un şuvoi constant de 
informatori îşi croiau drum către Fortăreaţa Roşie, susţinând că 
au ştiinţă despre Tyrion, dar patru într-o zi era ceva neobişnuit. 

— Da, răspunse Osmund. Unul ţi-a adus un cap. 

— Am să-l primesc pe el primul. Adu-l în salonul meu. Mă rog 
ca de data asta să nu fie o greşeală. Mă rog să fiu în sfârşit 
răzbunată, ca Joff să se poată odihni în pace. Septonii spuneau 
că şapte e o cifră sacră pentru zei. Dacă era aşa, poate că acest 
al şaptelea cap avea să-i aducă balsamul după care tânjea 
sufletul ei. 

Omul se dovedi a fi un tyroshi, scund, îndesat şi asudat, cu un 
zâmbet onctuos care îi amintea de Varys şi o barbă în furculiţă 
vopsită în verde şi roz. Lui Cersei îi displăcu din prima clipă, dar 
era dispusă să-i treacă neajunsurile cu vederea, dacă avea, într- 
adevăr, capul lui Tyrion în cufărul pe care îl aducea cu el. Lada 
era din lemn de cedru, cu lujeri de viţă şi flori incrustate în fildeş 
şi cu balamale şi închizători din aur alb. Un obiect încântător, 
dar pe regină nu o interesa decât ce se putea afla înăuntru. E 
destul de mare, cel puțin. Tyrion avea un cap grotesc de mare, 
pentru un om atât de mic şi pipernicit. 

— Înălţimea Ta, murmură omul din Tyrosh, cu o plecăciune 
adâncă. Văd că eşti la fel de încântătoare cum se spune. Chiar şi 
dincolo de Marea Îngustă am auzit despre frumuseţea ta 
neasemuită şi despre durerea care-ţi sfâşie inima blândă. 
Nimeni nu poate să-ţi aducă tânărul fiu înapoi, dar nădăjduiesc 
că pot, cel puţin, să-ţi ofer un pic de balsam pentru durerea ta. 
Îşi aşeză mâna pe piept. Îți aduc dreptate. Îți aduc capul 
valongar-ului tău. 

Vechiul cuvânt valyrian o înfioră, dar îi dădu, în acelaşi timp, 
un crâmpei de speranţă. 

— Pezevenghiul nu mai este fratele meu, dacă a fost 
vreodată, declară ea. Nici nu-i voi rosti numele. A fost cândva un 
nume mândru, înainte ca el să-l dezonoreze. 

— În Tyrosh îi spunem Mâini-Roşii, de la sângele care-i 


şiroieşte printre degete. Sângele unui rege şi al unui tată. Unii 
spun că şi-a omorât şi mama, sfârtecându-şi drumul din 
pântecele ei cu gheare sălbatice. 

Ce aiureală, gândi Cersei. 

— Este adevărat, spuse ea. Dacă în acel cufăr se află capul 
Pezevenghiului, te voi ridica la rangul de lord şi îţi voi încredința 
pământuri şi cetăţi bogate. Titlurile erau mai ieftine ca ţărâna, 
iar ţinuturile riverane erau pline de castele distruse, care 
stăteau părăsite printre câmpuri neîngrijite şi sate părăsite. 
Curtea mea aşteaptă. Deschide cufărul şi lasă-ne să vedem. 

Omul din Tyrosh deschise cufărul cu un gest teatral şi făcu un 
pas înapoi, zâmbind. lnăuntru, capul unui pitic se odihnea pe un 
pat de catifea albastră şi moale, holbându-se la ea. 

Cersei îl privi îndelung. 

— Acela nu este fratele meu. Avea un gust amar în gură. 
Presupun că am sperat prea mult, mai ales după Loras. Zeii nu 
sunt niciodată chiar atât de buni. Bărbatul acesta are ochi 
căprui. Tyrion avea un ochi negru şi unul verde. 

— Ochii, chiar aşa... lnălţimea Ta, ochii fratelui tău... s-au 
stricat oarecum. Mi-am luat libertatea de a-i înlocui cu sticlă... 
dar nu de culoarea potrivită, după cum spui. 

Asta nu făcu decât să o irite şi mai mult. 

— Poate că scăfârlia ta are ochi de sticlă, dar eu nu. Există 
garguie pe Piatra Dragonului care seamănă mai mult cu 
Pezevenghiul decât această creatură. E chel şi are de două ori 
vârsta fratelui meu. Ce s-a întâmplat cu dinţii lui? 

Omul bătu în retragere în faţa furiei din glasul ei. 

— Avea un şir frumos de dinţi din aur, Înălţimea Ta, dar noi... 
regret... 

— O, nu încă. Dar vei regreta. Ar trebui să-l spânzur. Să caute 
după aer până când i se înnegreşte fața, aşa cum a făcut 
scumpul meu fiu. Cuvintele îi stăteau pe buze. 

— O greşeală nevinovată. Piticii seamănă atât de mult între ei 
şi... Inălţimea Ta poate observa, nu are nas... 

— Nu are nas fiindcă / l-ai tăiat. 

— Nu! Sudoarea de pe frunte îi trăda minciuna. 

— Ba da. O dulceaţă otrăvită se strecură în tonul lui Cersei. 
Cel puţin ai avut atâta minte. Ultimul nebun a încercat să-mi 
spună că un vrăjitor rătăcitor i l-a crescut la loc. Totuşi, mi se 
pare că îi datorezi acestui pitic un nas. Casa Lannister îşi 


plăteşte întotdeauna datoriile şi la fel vei face şi tu. Ser Meryn, 
du-l pe acest pungaş la Qyburn. Ser Meryn Trant îl luă pe tyroshi 
de braţ şi îl târî afară, în timp ce protesta. După ce plecară, 
Cersei i se adresă lui Osmund Kettleblack: Ser Osmund, ia asta 
din faţa mea şi adu-i înăuntru pe ceilalţi trei care susţin că au 
informaţii despre Pezevenghi. 

— Da, Înălţimea Ta. 

Din păcate, cei trei aşa-zişi informatori nu se dovediră mai 
folositori decât omul din Tyrosh. Unul spuse că Pezevenghiul se 
ascundea într-un bordel din Oraşul Vechi, desfătând bărbaţii cu 
gura. Era o imagine nostimă, dar Cersei nu-i dădu crezare nicio 
clipă. Cel de-al doilea susţinu că l-ar fi văzut pe pitic într-un 
spectacol în Braavos. Al treilea insistă că Tyrion devenise 
pustnic în ţinuturile riverane şi că trăia pe un deal bântuit. 
Regina avu acelaşi răspuns pentru toţi: 

— Dacă eşti aşa de bun încât să conduci câţiva dintre bravii 
noştri cavaleri la acest pitic, vei fi răsplătit cu generozitate, 
promise ea. Cu condiţia ca acela să fie Pezevenghiul. Dacă nu... 
ei, bine, cavalerii mei nu sunt prea răbdători cu minciuna, nici 
cu nătărăii care îi trimit să alerge după umbre. Cineva şi-ar 
putea pierde limba. 

Cât ai clipi, toţi cei trei informatori nu mai fură atât de siguri şi 
recunoscură că poate văzuseră alt pitic. 

Cersei nu-şi dăduse seama până atunci că existau atât de 
mulţi pitici. 

— Oare toată lumea e năpădită de aceşti monştri piperniciţi? 
se plânse ea, în timp ce ultimul dintre informatori era condus 
afară. Câţi pot să fie? 

— Mai puţini decât au fost, remarcă Lady Merryweather. Îmi 
acorzi onoarea de a te însoţi la curte, Înălţimea Ta? 

— Dacă poţi suporta plictiseala, răspunse Cersei. Robert era 
un prost în multe privinţe, dar într-una avea dreptate. E 
plictisitor să conduci un regat. 

— Mă întristează să te văd atât de împovărată, Înălţimea Ta. 
Fugi şi joacă-te, zic eu, şi lasă Mâna Regelui să asculte aceste 
petiţii obositoare. Am putea să ne îmbrăcăm ca nişte slujnice şi 
să petrecem ziua printre oamenii de rând, să auzim ce spun de- 
spre căderea Pietrei Dragonului. Ştiu un han unde poate fi auzit 
Bardul Albastru, când nu îi cântă micii regine, şi o anume cramă 
unde un scamator transformă plumbul în aur, apa în vin şi fetele 


în băieţi. Poate că-şi va face vrăjile asupra noastră. Nu te-ar 
amuza, Înălţimea Ta, să fii bărbat pentru o noapte? 

Dacă aş fi bărbat, aş fi Jaime, gândi regina. Dacă aş fi bărbat, 
aş putea conduce acest regat în numele meu, nu în locul lui 
Tommen. 

— Numai dacă tu ai rămâne femeie, răspunse ea, ştiind că 
asta era ceea ce voia să audă Taena. Eşti o păcătoasă mică să 
mă ispiteşti aşa, dar ce fel de regină aş fi dacă mi-aş pune 
regatul în mâinile tremurătoare ale lui Harys Swyft? 

Taena se îmbufnă. 

— Inălţimea Ta e prea sârguincioasă. 

— Da, sunt, fu de acord Cersei, şi, până la sfârşitul zilei, am s- 
o regret. O luă pe Lady Merryweather de braţ: Haide. 

Jalabhar Xho fu primul care i se înfăţişă în ziua aceea, după 
cum se cuvenea rangului său de prinţ în exil. Oricât de măreț 
arăta în minunata-i mantie cu pene, nu venise decât să 
cerşească. Cersei îl lăsă să-şi facă obişnuita pledoarie, cerând 
oameni şi arme care să-l ajute să recucerească Valea Florii Roşii, 
pe urmă spuse: 

— Inălţimea Sa îşi duce propriul război, Prinţe Jalabhar. Nu are 
oameni de irosit pentru al tău, tocmai acum. Anul viitor, poate. 
Asta îi spunea Robert mereu. Anul viitor, Cersei avea să-i spună 
niciodată, dar nu astăzi. Piatra Dragonului era a ei. 

Lordul Hallyne din Ghilda Alchimiştilor se prezentă pentru a 
cere să le fie îngăduit piromanţilor lui să cuibărească orice ouă 
de dragon ar putea apărea la Piatra Dragonului, acum, că insula 
se afla iarăşi în siguranţă, pe mâini regale. 

— Dacă ar mai fi rămas asemenea ouă, Stannis le-ar fi vândut 
ca să-şi plătească rebeliunea, îi spuse regina. Se feri să spună 
că planul era o nebunie. De când murise ultimul dragon 
Targaryen, toate încercările de acest fel sfârşiseră în moarte, 
dezastru sau dezonoare. 

Un grup de negustori i se înfăţişă implorând tronul să 
intervină pentru ei pe lângă Banca de Fier din Braavos. Se părea 
că braavosii cereau imperativ rambursarea datoriilor restante şi 
refuzau toate noile împrumuturi. Avem nevoie de propria 
noastră bancă, hotărî Cersei, Banca de Aur din Lannisport. Poate 
că atunci când tronul lui Tommen va fi sigur, Cersei ar putea s-o 
înfăptuiască. Deocamdată, tot ceea ce putea face era să le 
spună negustorilor să le restituie cămătarilor braavosi datoria. 


Delegaţia Credinței era condusă de vechiul ei prieten, 
Septonul Raynard. Şase dintre Fiii Războinicului îl escortau prin 
oraş; împreună erau şapte, un număr sfânt şi de bun augur. 
Noul Inalt Septon - sau lInaltă Vrabie, cum îl poreclise Băiatul 
Lunii - făcea totul în grupuri de câte şapte. Cavalerii purtau 
centuri vărgate în cele şapte culori ale Credinței. Mânerele 
săbiilor, precum şi crestele coifurilor lor erau împodobite cu 
cristale. Purtau scuturi alungite, într-un stil rar întâlnit de la 
Cucerire încoace, înfăţişând un blazon care nu mai fusese văzut 
în Cele Şapte Regate de secole: o sabie-curcubeu strălucind pe 
un fond întunecat. Aproape o sută de cavaleri veniseră deja să- 
şi pună vieţile şi săbiile în slujba Fiilor Războinicului, după cum 
susţinea Qyburn, şi, cu fiecare zi, veneau mai mulţi. /mbătați de 
Zei, cu toţii. Cine s-ar fi gândit că regatul are atât de mulți de 
felul lor? 

Majoritatea fuseseră cavaleri de casă şi cavaleri rătăcitori, dar 
câţiva erau de obârşie nobilă; fii mai mici, lorzi mărunți, bătrâni 
care voiau să-şi ispăşească vechi păcate. Şi mai era Lancel. 
Cersei crezuse că Qyburn glumeşte când îi spusese că vărul ei 
nătărău îşi abandonase castelul, pământurile şi soţia şi se 
întorsese în oraş, să se alăture Nobilului şi Puternicului Ordin al 
Fiilor Războinicului, dar iată-l acolo, cu ceilalţi nebuni pioşi. 

Lui Cersei nu-i plăcea asta defel, după cum nu era încântată 
nici de interminabila truculenţă şi ingratitudine a Înaltei Vrăbii. 

— Unde e Inaltul Septon? îl întrebă ea pe Raynard. Pe el l-am 
chemat. 

Septonul Raynard adoptă un ton plin de regret. 

— Preacucernicia Sa m-a trimis pe mine în locul său şi m-a 
rugat să-i spun Inălţimii Tale că Cei Şapte l-au trimis să lupte 
împotriva ticăloşiei. 

— Cum? Propovăduind castitatea pe Strada Mătăsii? Crede că 
dacă se roagă pentru târfe le poate face înapoi fecioare? 

— Trupurile noastre au fost plămădite de Tatăl şi de Mama 
noastră astfel încât să ne putem uni, bărbat şi femeie, şi să 
zămislim copii în sfânta căsnicie, răspunse Raynard. E un lucru 
josnic şi un păcat ca femeile să-şi vândă sfintele trupuri pentru 
bani. 

Sentimentul pios ar fi fost mai convingător dacă regina n-ar fi 
ştiut că Septonul Raynard avea prietene speciale în fiecare 
bordel de pe Strada Mătăsii. Fără doar şi poate, hotărâse că era 


de preferat să repete trăncănelile Înaltei Vrăbii decât să frece 
podele. 

— Să nu te apuci să-mi predici mie, îi spuse Cersei. 
Administratorii bordelurilor se plâng, şi pe bună dreptate. 

— Dacă vorbesc păcătoşii, de ce ar asculta virtuoşii? 

— Aceste păcătoase umplu cuferele regale, răspunse regina 
pe şleau, iar banii lor ne ajută să plătim simbriile mantiilor 
noastre aurii şi să construim galere care să ne apere țărmurile. 
Mai e de luat în seamă şi negoţul. Dacă Debarcaderul Regelui n- 
ar avea niciun bordel, corăbiile s-ar duce la Duskendale şi la 
Gulltown.  Preacucernicia Sa mi-a promis pace pe străzi. 
Bordelurile ne ajută să păstrăm această pace. Oamenii de rând, 
lipsiţi de târfe, sunt în stare să recurgă la viol. De acum înainte, 
Preacucernicia Sa n-are decât să-şi ţină predicile în templu, 
acolo unde le e locul. 

Regina se aşteptase să-l vadă şi pe Lordul Gyles, dar, în 
schimb, îşi făcu apariţia Marele Maester Pycelle, întunecat la 
faţă şi cu un aer smerit, spunându-i că Rosby era prea slăbit ca 
să se ridice din pat. 

— |mi pare rău s-o spun, dar mă tem că Lordul Gyles trebuie 
să se alăture curând nobililor săi strămoşi. Fie ca Tatăl să-l 
judece drept. 

Dacă Rosby moare, Mace Tyrell şi micuța regină vor încerca 
din nou să mi-l văre pe gât pe Garth cel Mare. 

— Lordul Gyles are tusea aia de ani de zile şi până acum nu l- 
a omorât, se plânse ea. A tuşit jumătate din domnia lui Robert şi 
toată domnia lui Joffrey. Dacă moare acum, nu poate fi decât 
fiindcă îl vrea mort cineva. 

Marele Maester Pycelle clipi uimit. 

— Inălţimea Ta? Ci-cine să-l vrea mort pe Lordul Gyles? 

— Moştenitorul lui, poate. Sau mica regină. Vreo femeie pe 
care a batjocorit-o cândva. Margaery şi Mace şi Regina Spinilor, 
de ce nu? Gyles le stă în cale. Un vechi duşman. Unul nou. Tu. 

Bătrânul păli. 

— Î-inălţimea Ta glumeşte. Eu... eu l-am curăţat, i-am pus 
lipitori, l-am tratat cu comprese şi infuzii... aburii îl liniştesc 
puţin, iar somnul-dulce îi potoleşte convulsiile, dar mă tem că 
acum scuipă bucăţi de plămân. 

— Fie cum zici. Te vei întoarce la Lordul Gyles şi îl vei informa 
că nu are permisiunea mea să moară. 


— Cum porunceşti, Înălţimea Ta. Pycelle se înclină. 

Urmară alţii şi alţii şi alţii, fiecare petiţionar mai plicticos 
decât celălalt. lar în seara aceea, după ce, în sfârşit, ultimul 
plecase şi Cersei lua o cină frugală cu fiul ei, regina spuse: 

— Tommen, când îţi spui rugăciunile înainte de culcare, 
spune-i Mamei şi Tatălui că eşti recunoscător că eşti încă un 
copil. Un rege munceşte din greu, te asigur, şi nu-ţi va plăcea. 
Te ciugulesc cu toţii, ca un stol de ciori. Fiecare vrea o bucăţică 
din carnea ta. 

— Da, mamă, răspunse Tommen, cu glasul trist. Mica regină îi 
spusese despre Ser Loras. Ser Osmund zicea că băiatul 
plânsese. E mic. Când va fi de vârsta lui Joff, nu-şi va mai aminti 
cum arăta Loras. Dar nu m-ar deranja ciugulitul lor, continuă fiul 
ei. Ar trebui să merg cu tine la curte în fiecare zi, să ascult. 
Margaery zice... 

— ... puţin cam multe, izbucni Cersei. l-aş smulge bucuroasă 
limba, ca nimica. 

— Să nu spui asta! strigă Tommen dintr-odată, cu feţişoara-i 
rotundă înroşindu-se. Lasă-i limba în pace. Să nu te atingi de ea. 
Eu sunt regele, nu tu. 

Cersei se holbă la el, nevenindu-i să creadă. 

— Ce-ai spus? 

— Eu sunt regele. Eu spun cui să i se smulgă limba, nu tu. Nu 
te voi lăsa să-i faci rău lui Margaery. Nu! Îţi interzic. 

Cersei îl apucă de-o ureche şi îl târî, scâncind, la uşă, unde îl 
găsi pe Ser Boros Blount stând de strajă. 

— Ser Boros, lnălţimea Sa şi-a ieşit din fire. Fii bun şi condu-l 
în dormitorul lui şi adu-l pe Pate. De data aceasta, vreau ca 
Tommen să-l biciuiască pe băiat cu mâna lui. Va continua până 
când băiatul va sângera din ambele buci. Dacă lnălţimea Sa 
refuză sau rosteşte vreun cuvânt de protest, cheamă-l pe 
Qyburn şi spune-i să îi taie limba lui Pate, ca lnălţimea Sa să 
înveţe care e preţul obrăzniciei. 

— Cum porunceşti, oftă Ser Boros, uitându-se stânjenit la 
rege. Înălţimea Ta, vino cu mine, te rog. 

Când noaptea se lăsă peste Fortăreaţa Roşie, Jocelyn aprinse 
un foc în şemineul reginei, iar Dorcas, lumânările de lângă pat. 
Cersei deschise fereastra ca să ia o gură de aer şi descoperi că 
norii se adunaseră iar, ascunzând stelele. 

— O noapte atât de întunecată, lnălţimea Ta, murmură 


Dorcas. 

Da, gândi regina, dar nu atât de întunecată ca Beciul 
Fecioarelor sau ca Piatra Dragonului, unde Loras Tyrell zace ars 
şi sângerând, sau precum celulele negre de sub castel. Regina 
nu ştia de ce-i venise asta în minte. Hotărâse să nu se mai 
gândească nicio clipă la Falyse. Duel. Fa/yse ar fi trebuit să aibă 
atâta minte să nu se mărite cu un asemenea nătărău. Veştile de 
la Stokeworth erau că Lady Tanda murise de o pneumonie 
pricinuită de şoldul ei rupt. Lollys Nătânga fusese proclamată 
Lady Stokeworth, cu Ser Bronn drept lordul ei. Tanda moartă şi 
Gyles în agonie. E bine că-l mai avem pe Băiatul Lunii, altfel 
curtea ar fi cu totul lipsită de măscărici. Regina zâmbi, culcându- 
şi capul pe pernă. Când am sărutat-o pe obraz, i-am simtit 
gustul sărat al lacrimilor. 

Visă un vis vechi, cu trei fete în mantii maro, o babă zbârcită 
şi un cort ce mirosea a moarte. 

Cortul babei era întunecos, înalt şi ţuguiat. Nu voia să intre, 
după cum nu voise nici la zece ani, dar celelalte fete o priveau, 
aşa că nu putea da înapoi. Erau trei în vis, întocmai cum 
fuseseră în viaţa reală. Grăsana Jeyne Farman şovăia, ca 
întotdeauna. Era de mirare că venise până acolo. Melara 
Hetherspoon era mai îndrăzneață, mai mare şi mai frumoasă, 
aşa pistruiată cum era. Înfăşurate în mantii de pânză aspră, cu 
glugile trase pe cap, toate trei se furişaseră din paturi şi 
traversaseră terenurile pentru turnir, ca s-o caute pe vrăjitoare. 
Melara le auzise pe slujitoare şuşotind cum putea ea blestema 
un om sau cum îl putea face să se îndrăgostească, cum putea să 
cheme demonii şi să prezică viitorul. 

În viaţa reală, fetele alergaseră cu sufletul la gură, năuce, 
şuşotind între ele pe drum, pe cât de emoţionate, pe atât de 
speriate. Visul era altfel. În vis, pavilioanele erau umbrite, iar 
cavalerii şi slujitorii pe lângă care treceau erau făcuţi din abur. 
Se făcea că fetele rătăceau multă vreme până când găseau 
cortul vrăjitoarei. Când ajungeau la el, toate torţele începeau să 
se stingă. Cersei le privea pe fete cuibărindu-se una într-alta, 
şuşotind. Mergeti înapoi, încerca să le spună. /ntoarceți-vă. Nu e 
nimic pentru voi aici. Dar, deşi îşi mişca gura, niciun cuvânt nu 
se făcea auzit. 

Fiica Lordului Tywin păşi prima în cort, cu Melara pe urmele 
ei. Jeyne Farman intră ultima şi încercă să se ascundă în spatele 


celorlalte două, aşa cum făcea întotdeauna. 

Cortul era încărcat de mirosuri. Scorţişoară şi nucşoară. Piper, 
roşu, alb şi negru. Lapte de migdale şi ceapă. Cuişoare, lămâiţă 
şi şofran preţios şi arome mai ciudate, încă şi mai rare. Singura 
lumină venea dinspre un mangal de fier în forma unui cap de 
vasilisc, o lumină difuză, verzuie, care făcea pereţii cortului să 
pară reci, morţi şi mucegăiţi. Oare la fel fusese în realitate? 
Cersei nu părea să-şi amintească. 

Vrăjitoarea dormea în vis, aşa cum cândva dormise în viaţa 
reală. Lăsaţi-o în pace, îi venea reginei să strige. Voi, netoatelor, 
n-o treziti pe vrăjitoarea adormită. Fără limbă, nu putea decât 
să privească fata dându-i mantia la o parte, lovind patul 
vrăjitoarei cu picioarele şi spunând: 

— Trezeşte-te, vrem să ne spui viitorul. 

Când Maggy Broasca deschise ochii, Jeyne Farman scânci 
speriată şi fugi afară din cort, năpustindu-se în noapte. Micuta, 
dolofana, netoata, sfioasa Jeyne, cu faţa palidă şi grasă, speriată 
de fiece umbră. Dar ea a fost cea înțeleaptă. Jeyne trăia şi acum 
pe Insula Frumoasă. Se măritase cu unul dintre lorzii stegari ai 
fratelui ei şi fătase o duzină de plozi. 

Ochii bătrânei erau galbeni şi acoperiţi de coji respingătoare. 
În Lannisport se spunea că fusese tânără şi frumoasă când soţul 
ei o adusese din est cu un transport de mirodenii, dar vârsta şi 
răul îşi lăsaseră amprenta asupra ei. Era scundă, îndesată şi 
plină de negi, cu o guşă verzuie, grăunţoasă. Dinţii şi-i pierduse 
şi sânii îi atârnau până la genunchi. Dacă stăteai prea aproape, 
simţeai miros de stricăciune, iar când vorbea, răsuflarea ei era 
stranie, puternică şi dezgustătoare. 

— Plecaţi, le spuse fetelor, într-o şoaptă răguşită. 

— Am venit pentru o prezicere, zise Cersei. 

— Plecaţi, croncăni bătrâna a doua oară. 

— Am auzit că poţi vedea viitorul, preciza Melara. Vrem doar 
să ştim cu ce bărbaţi ne vom căsători. 

— Plecaţi, croncăni Maggy a treia oară. 

Ascultaţi-o, ar fi strigat regina, dacă ar fi avut limbă. Mai aveti 
timp să fugiți. Fugiţi, netoatelor! 

Fata cu bucle aurii îşi puse mâinile în şolduri. 

— Vrem prezicerea noastră, altfel mă duc la nobilul meu tată 
şi îl pun să te biciuiască pentru insolenţă. 

— Te rugăm, insistă Melara. Doar spune-ne viitorul, apoi 


plecăm. 

— Unii dintre noi n-au viitor, murmură Maggy, cu un glas grav, 
înfricoşător. Îşi strânse veşmântul în jurul umerilor şi le făcu 
semn fetelor să se apropie. Haideţi, dacă nu vreţi să plecaţi. 
Nesăbuitelor. Haideţi, da, trebuie să vă gust sângele. 

Melara păli, dar nu şi Cersei. O leoaică nu se teme de o 
broască, oricât de bătrână şi de urâtă ar fi. Ar fi trebuit să plece, 
ar fi trebuit să asculte, ar fi trebuit să fugă. În schimb, luă 
pumnalul pe care i-l întinse Maggy şi îşi trecu lama strâmbă de 
fier peste buricul degetului mare. Pe urmă îi făcu acelaşi lucru 
Melarei. 

În întunecatul cort verde, sângele părea mai mult negru decât 
roşu. Gura ştirbă a lui Maggy tremura la vederea lui. 

— Aici, şopti ea. Daţi-l aici. 

Când Cersei întinse mâna, bătrâna supse sângele cu gingii 
moi, ca ale unui nou-născut. Regina îşi amintea şi acum cât de 
stranie şi rece fusese gura ei. 

— Trei întrebări poţi pune, grăi baba, după ce bău. Nu-ţi vor 
plăcea răspunsurile. Intreabă sau du-te. 

Du-te, striga regina care visa, taci şi fugi. Dar fata nu avea 
destulă minte ca să se teamă. 

— Când mă voi căsători cu prinţul? întrebă ea. 

— Niciodată. Te vei căsători cu regele. 

Sub buclele aurii, faţa fetei se încreţi, plină de uimire. Ani buni 
după aceea, socotise că acele vorbe însemnau că nu se va 
căsători cu Rhaegar până când tatăl lui, Aerys, nu va muri. 

— Dar voi fi regină? întrebă ea cea tânără. 

Ochii galbeni ai lui Maggy sclipiră de răutate. 

— Regină vei fi... până când va veni o alta, mai tânără şi mai 
frumoasă, să te alunge şi să-ţi ia tot ce ţi-e drag. 

Chipul copilei se îmbujora de furie. 

— Dacă încearcă, îl voi pune pe fratele meu s-o omoare. Nici 
atunci nu se opri, copilă îndărătnică ce era. Mai avea de puso 
întrebare, încă o privire fugară asupra vieţii ei următoare. 
Regele şi cu mine vom avea copii? întrebă ea. 

— O, da. Şaisprezece el şi trei tu. 

Cersei nu înţelegea. Degetul îi pulsa acolo unde îl tăiase şi 
sângele picura pe covor. Cum e cu putinţă? îi venea să întrebe, 
dar îşi terminase întrebările. 

Dar bătrâna nu terminase cu ea. 


— Aur le vor fi coroanele şi aur mormintele, spuse ea. lar când 
lacrimile ţi se vor usca, va/ongar-ul îşi va strânge mâinile în jurul 
gâtului tău palid şi va stoarce viaţa din tine. 

— Ce e un va/ongar? Un monstru? Fetei de aur nu-i plăcea 
acea prezicere. Eşti o mincinoasă şi o broască buboasă şi o babă 
sălbatică şi puturoasă şi nu cred nicio vorbă din ce spui. Haide, 
Melara. Nu merită s-o asculţi. 

— Am şi eu trei întrebări, insistă prietena ei. lar când Cersei o 
trase de braţ, ea se eliberă şi se întoarse la babă. 

— Mă voi mărita cu Jaime? zise ea fără să stea deloc pe 
gânduri. 

Proasto, gândi regina, furioasă şi acum. Jaime nici măcar nu 
ştie că exişti. Pe atunci, fratele ei trăia doar pentru săbii, câini şi 
cai... şi pentru ea, geamăna lui. 

— Nu cu Jaime, nici cu alt bărbat, răspunse Maggy. Viermii îţi 
vor mânca fecioria. Moartea ta e aici în noaptea asta, micuţo. Îi 
simţi răsuflarea? E foarte aproape. 

— Nu simţim decât răsuflarea ta, spuse Cersei. Lângă cotul ei 
aşezat pe masă era un vas cu o poţiune vâscoasă. Îl înhăţă şi i-l 
aruncă bătrânei în ochi. În viaţa reală, baba ţipase la ele într-o 
limbă ciudată, necunoscută, şi le înjurase în timp ce fugeau 
afară din cort. Dar în vis faţa i se dizolva, topindu-se în fâşii de 
abur gri, până când nu mai rămâneau decât doi ochi galbeni, 
privind chiorâş, ochii morţii. 

Valonqgar-u/ îşi va strânge mâinile în jurul gâtului tău palid, 
auzi regina, dar glasul nu era al bătrânei. Mâinile se iviră din 
negurile visului ei şi i se înfăşurară în jurul gâtului, mâini groase 
şi puternice. Deasupra lor plutea chipul lui, uitându-se chiorâş la 
ea cu ochii lui desperecheaţi. Nu, încercă regina să strige, dar 
degetele  piticului săpau adânc în gâtul ei, înăbuşindu-i 
protestele. Lovi cu picioarele şi ţipă, dar în zadar. În scurt timp, 
scotea acelaşi sunet pe care îl scosese fiul ei, micul sunet 
sufocat care marcase ultima suflare a lui Joff pe pământ. 

Se trezi gâfâind în beznă, cu pătura răsucită în jurul gâtului. 
Cersei o smulse atât de violent încât o rupse şi se ridică în pat, 
cu pieptul săltând. Un vis, îşi spuse, un vis vechi şi o cuvertură 
încurcată, atâta tot. 

Taena îşi petrecea noaptea din nou cu mica regină, aşa că 
lângă ea dormea Dorcas. Regina o scutură puternic de umăr. 

— Trezeşte-te şi caută-l pe Pycelle. E cu Lordul Gyles, 


bănuiesc. Adu-l aici de îndată. 

Incă adormită, Dorcas cobori împleticindu-se din pat şi 
traversă iute camera după haine, cu picioarele goale foşnind pe 
paie. 

După o veşnicie, Marele Maester Pycelle intră târşâindu-şi 
papucii şi se aşeză lângă ea, cu capul plecat, clipind din 
pleoapele grele şi străduindu-se să nu caşte. Arăta de parcă 
povara imensului colan de maester de la gâtu-i zbârcit îl trăgea 
înspre podea. Pycelle era bătrân de când şi-l amintea Cersei, dar 
cândva fusese magnific: somptuos îmbrăcat, demn, extrem de 
curtenitor. Imensa lui barbă albă îi dăduse un aer de 
înţelepciune. Dar Tyrion i-o bărbierise şi ceea ce crescuse la loc 
era jalnic, câteva smocuri răzlețe de păr subţire, uscat, care nu 
reuşeau să-i ascundă carnea roz care-i atârna sub bărbia căzută. 
Acesta nu e un om, gândi ea, ci doar ruina unuia. Celulele negre 
i-au răpit toată puterea pe care a avut-o. Ele şi briciul 
Pezevenghiului. 

— Câţi ani ai? întrebă Cersei pe neaşteptate. 

— Optzeci şi patru, dacă-ţi e pe plac, lnălţimea Ta. 

— Un bărbat mai tânăr mi-ar plăcea mai mult. Îşi trecu limba 
peste buze. 

— Aveam doar patruzeci şi doi când m-a chemat Conclavul. 
Kaeth avea optzeci când l-au ales, iar Ellendor aproape 
nouăzeci. Grijile funcţiei i-au zdrobit şi amândoi au murit la un 
an după ce au fost numiţi. Următorul a fost Merion, doar de 
şaizeci şi şase, dar el a murit de friguri în drum spre 
Debarcaderul Regelui. După aceea, Regele Aegon a cerut 
Citadelei să trimită un om mai tânăr. El a fost primul rege pe 
care l-am slujit. 

lar Tommen va fi ultimul. 

— Imi trebuie de la tine o poţiune. Ceva care să mă ajute să 
dorm. 

— O cupă de vin înainte de culcare, adesea... 

— Eu beau vin, imbecilule. Am nevoie de ceva mai puternic. 
Ceva care să nu mă lase să visez. 

— Tu... Înălţimea Ta nu vrea să viseze? 

— Ce-am spus tocmai acum? Oare urechile ţi-au devenit la fel 
de neputincioase ca mădularul? Poţi să-mi prepari o asemenea 
poţiune sau trebuie să-i poruncesc Lordului Qyburn să corecteze 
un alt defect de-al tău? 


— Nu e nevoie să implicăm asta... să-l implicăm pe Qyburn. 
Somn fără vise. Îţi vei avea poţiunea. 

— Bine. Poţi pleca. Dar, când Pycelle se întoarse către uşă, 
Cersei îl strigă: încă un lucru. Ce vă învaţă Citadela în legătură 
cu profeţiile? Poate viitorul să fie prezis? Bătrânul şovăi. O mână 
zbârcită bâjbâi orbeşte la piept, ca şi cum ar fi vrut să mângâie 
barba care nu era acolo. Poate viitorul nostru să fie prezis? 
repetă Cersei. 

— Posibil. Există anumite vrăji în cărţile vechi... dar Înălţimea 
Ta ar putea să întrebe, în schimb: £ bine ca viitorul nostru să fie 
prezis? lar la asta eu aş răspunde: Nu. E mai bine să lăsăm 
unele uşi închise. 

— Vezi s-o închizi pe-a mea când pleci. 

Ar fi trebuit să ştie că nu avea să-i dea niciun răspuns, aşa 
netrebuincios cum era. 

A doua zi dimineaţă, luă micul dejun cu Tommen. Băiatul 
părea mult mai supus; se părea că pedeapsa pe care i-o 
aplicase lui Pate îşi slujise scopul. Mâncară ouă prăjite, pâine 
prăjită, şuncă şi nişte portocale roşii proaspăt sosite cu o 
corabie din Dorne. Fiul ei era însoţit de pisoii lui. Privind pisicile 
făcând giumbuşlucuri printre picioarele ei, Cersei se simţi puţin 
mai bine. Cât sunt eu în viaţă, lui Tommen nu i se va întâmpla 
nimic. Ar fi fost în stare să omoare jumătate din lorzii 
Westerosului şi toţi oamenii de rând, dacă de asta era nevoie ca 
să-l apere. 

— Du-te cu Jocelyn, îi spuse băiatului, după ce terminară de 
mâncat. 

Apoi trimise după Qyburn. 

— Lady Falyse mai trăieşte? 

— Trăieşte, da. Poate nu întru totul... confortabil. 

— Inţeleg. Cersei cumpăni o clipă. Omul ăsta, Bronn... nu pot 
spune că îmi place ideea unui duşman atât de aproape. Toată 
puterea i se trage de la Lollys. Dacă i-am scoate la iveală sora 
mai mare... 

— Din păcate, spuse Qyburn, mă tem că Lady Falyse nu mai e 
în stare să stăpânească peste Stokeworth. Sau, mai exact, nici 
să se hrănească. Am aflat multe de la ea, sunt mulţumit s-o 
spun, dar lecţiile n-au fost cu totul lipsite de urmări. Sper că n- 
am depăşit indicaţiile Înălţimii Tale. 

— Nu. Orice intenţionase Cersei, era prea târziu. Nu avea rost 


să se mai gândească la asemenea lucruri. E mai bine dacă 
moare, îşi spuse. N-ar dori să-şi continue viața fără soțul ei. Aşa 
mocofan cum era, toanta se pare că ținea la el. Ar mai fi ceva. 
Astă-noapte am avut un vis îngrozitor. 

— Toţi oamenii suferă de asta, din când în când. 

— Visul e legat de o vrăjitoare pe care am vizitat-o în 
copilărie. 

— O vrăjitoare a pădurilor? Cele mai nevinovate fiinţe. Se 
pricep niţel la ierburi şi la moşit, dar încolo... 

— Era mai mult de-atât. Jumătate din Lannisport se ducea la 
ea pentru farmece şi poţiuni. Era mama unui lord mărunt, un 
negustor bogat, ridicat în rang de către bunicul meu. Tatăl 
acestui lord a găsit-o în timp ce făcea negoţ în Est. Unii spun că 
i-a făcut o vrajă, deşi mai degrabă aş crede că singurele 
farmece de care avea nevoie erau cele dintre picioare. N-a fost 
întotdeauna hidoasă, sau cel puţin aşa se spune. Nu-mi 
amintesc numele ei. Ceva lung şi estic şi bizar. Oamenii îi ziceau 
Maggy. 

— Maegi? 

— Aşa îi spui tu? Femeia îţi sugea o picătură de sânge din 
deget şi îţi spunea ce îţi rezervă viitorul. 

— Magia sângelui e cel mai întunecat fel de vrăjitorie. Unii 
spun că e şi cel mai puternic. 

Cersei nu voia să audă asta. 

— Această maegi a făcut anumite profeţii. Am râs de ele la 
început, dar... a prezis moartea uneia dintre cameristele mele. 
Când a făcut profeția, fata avea unsprezece ani, era sănătoasă 
ca o mânză şi ocrotită la Casterly Rock. Cu toate acestea, în 
curând a căzut într-o fântână şi s-a înecat. 

Melara o rugase să nu vorbească niciodată despre lucrurile pe 
care le auziseră în noaptea aceea în cortul lui maegi. Dacă nu 
vorbim despre asta, vom uita în curând, iar atunci va fi doar ca 
un coşmar pe care l-am avut, îi spusese Melara. Visele rele nu 
se împlinesc niciodată. Amândouă fuseseră atât de tinere încât 
asta sunase aproape înţelept. 

— Incă o jeleşti pe această prietenă din copilărie? întrebă 
Qyburn. Asta te tulbură, Ilnălţimea Ta? 

— Melara? Nu. Abia dacă-mi amintesc cum arăta. Numai că... 
maegi a ştiut câţi copii voi avea şi a ştiut de bastarzii lui Robert. 
Cu ani înainte ca el măcar să-l fi zămislit pe primul dintre ei, ea 


a ştiut. M-a asigurat că voi fi regină, dar mi-a spus că o altă 
regină va veni... Mai tânără şi mai frumoasă, a spus. ... O altă 
regină, care îmi va lua tot ce iubesc. 

— Şi vrei să împiedici această profeție? 

Mai mult ca orice, gândi ea. 

— Poate fi împiedicată? 

— O, da. Să nu te îndoieşti. 

— Cum? 

— Cred că Înălţimea Ta ştie cum. 

Ştia. Am ştiut tot timpul, gândi ea. Chiar şi în cort. „Dacă 
încearcă, am să-l pun pe fratele meu s-o omoare.” 

Dar a şti ce trebuie făcut era una, şi a şti cum s-o faci era alta. 
În Jaime nu se mai putea încrede. O boală subită ar fi fost ideală, 
dar zeii erau arareori atât de amabili. Cum, atunci? Un cuțit, o 
pernă, o cupă de năpasta-inimii? Toate acestea puneau 
probleme. Când un bătrân murea în somn, nimeni nu stătea să 
se gândească la asta, dar o fată de şaisprezece ani găsită 
moartă în pat ar ridica, fără îndoială, întrebări incomode. In 
afară de asta, Margaery nu dormea niciodată singură. Chiar şi 
cu Ser Loras pe moarte, erau săbii în preajma ei zi şi noapte. 

Dar săbiile au două tăișuri. Înşişi oamenii care o păzesc ar 
putea fi folosiți ca să-i vină de hac. Dovada va trebui să fie atât 
de zdrobitoare încât nici măcar propriul tată al lui Margaery să 
nu aibă altceva de făcut decât să consimtă la executarea ei. 
Asta ar fi uşor. Nu e de aşteptat ca iubiții ei să mărturisească, 
ştiind că asta ar insemna capetele lor, alături de al ei. Numai 
dacă... 

A doua zi, regina îl întâlni în curte pe Osmund Kettleblack, 
antrenându-se cu unul dintre gemenii Redwyne. Care anume, nu 
putea spune. Cersei nu reuşise niciodată să-i deosebească pe 
cei doi. Îi privi o vreme duelându-se, apoi îl chemă pe Ser 
Osmund deoparte. 

— Fă cu mine câţiva paşi, zise ea, şi spune-mi adevărul. Nu 
vreau acum nici o fanfaronadă goală, nici să-mi povesteşti cum 
un Kettleblack e de trei ori mai bun ca oricare cavaler. Multe pot 
să atârne de răspunsul tău. Fratele tău Osney. Cât de bine 
mânuieşte sabia? 

— Bine. L-ai văzut. Nu e la fel de puternic ca mine, nici ca 
Osfryd, dar e ager în luptă. 

— Dacă ar fi cazul, crezi că l-ar putea învinge pe Ser Boros 


Blount? 

— Boros Pântecosul? Ser Osmund râse pe înfundate. Câţi ani 
are, patruzeci? Cincizeci? Pe jumătate beat tot timpul, gras, 
chiar treaz fiind. Dacă a avut vreodată aplecare pentru luptă, şi- 
a pierdut-o. Da, Înălţimea Ta, dacă Ser Boros se cere omorât, 
Osney ar putea s-o facă destul de uşor. De ce? A săvârşit Boros 
vreo trădare? 

— Nu, răspunse ea. Dar Osney, da. 


BRIENNE 

Dădură peste primul cadavru la un kilometru şi jumătate de la 
răscruce. 

Se legăna sub creanga unui copac uscat al cărui trunchi 
înnegrit încă purta cicatricile fulgerului care îl omorâse. Ciorile 
negre avuseseră grijă de faţa cadavrului, iar lupii se ospătaseră 
cu partea de jos a picioarelor, acolo unde atârnau lângă pământ. 
Doar oase şi zdrenţe rămăseseră mai jos de genunchi... 
împreună cu un pantof bine rumegat, pe jumătate acoperit de 
noroi şi de mucegai. 

— Ce are în gură? întrebă Podrick. 

Brienne trebui să-şi adune curajul ca să privească. Faţa 
omului era pământie, verde şi macabră, gura deschisă şi ştirbă. 
Cineva îi vârâse o piatră albă, zgrunţuroasă, între dinţi. O piatră 
sau... 

— Sare, spuse Septonul Meribald. 

Cincizeci de metri mai departe, zăriră un al doilea cadavru. 
Animalele îl sfârtecaseră, aşa că tot ce mai rămăsese din el era 
împrăştiat pe pământ, sub o funie roasă legată de creanga unui 
ulm. Brienne ar fi putut trece pe lângă el fără să-l observe, dacă 
Dulău nu l-ar fi adulmecat şi nu ar fi sărit în bălării ca să-l 
miroasă mai bine. 

— Ce ai acolo, Dulăule? Ser Hyle descălecă, se repezi după 
câine şi se întoarse cu un coif. Craniul celui mort era încă 
înăuntru, împreună cu câţiva viermi şi gândaci. Oțel bun, 
decretă el, şi nu foarte distrus, deşi leul şi-a pierdut capul. Pod, 
vrei un coif? 

— Nu pe ăla. Are viermi înăuntru. 

— Viermii se spală, băiete. Eşti gingaş ca o fată. 

Brienne se încruntă la el: 

— E prea mare pentru el. 

— O să crească. 

— Nu vreau, făcu Pod. Ser Hyle ridică din umeri şi azvârli 
coiful spart înapoi între bălării, cu tot cu blazonul leului. Dulău 
lătră şi se duse să-şi ridice piciorul lângă copac. 

După aceea, nu treceau o sută de metri fără un cadavru. 
Trupurile atârnau sub frasini şi anini, fagi şi mesteceni, zade şi 
ulmi, sălcii bătrâne şi falnici castani. Fiecare om avea un laţ în 
jurul gâtului şi atârna de o funie de cânepă, iar în gura fiecăruia 
era îndesată sare. Unii purtau mantii gri, albastre sau purpurii, 


dar ploaia şi soarele le decoloraseră atât de tare încât era greu 
să deosebeşti o culoare de alta. Alţii aveau însemne cusute pe 
piept. Brienne zări securi, săgeți, mai mulţi somoni, un pin, o 
frunză de stejar, cărăbuşi, cocoşi pitici, un cap de mistreţ, 
câteva tridente. Rătăciţi, îşi dădu ea seama, scursuri dintr-o 
duzină de oştiri, rămăşiţe lăsate de lorzi. 

Unii dintre oamenii morţi fuseseră pleşuvi, alţii bărboşi, unii 
tineri, alţii bătrâni, unii scunzi, alţii înalţi, unii graşi, alţii slabi. 
Umflaţi în moarte, cu feţele mâncate şi putrezite, arătau cu toţii 
la fel. Spânzuraţi de copaci, toți oamenii sunt fraţi. Brienne citise 
asta într-o carte, dar nu-şi mai amintea în care. 

Hyle Hunt fu cel care rosti în cuvinte ceea ce cu toţii 
înţeleseseră. 

— Aceştia sunt oamenii care au năvălit în Saltpans. 

— Fie ca Tatăl să-i judece aspru, zise Meribald, care fusese 
prieten cu bătrânul septon al oraşului. 

Cine erau n-o preocupa pe Brienne nici pe jumătate cât cine îi 
spânzurase. Se spunea că ştreangul era metoda preferată de 
execuţie a lui Beric Dondarrion şi a cetei sale de haiduci. Dacă 
era adevărat, aşa-zisul lord al fulgerului putea fi pe- aproape. 

Câinele lătră şi Septonul Meribald privi împrejur şi se încruntă. 

— Nu vreţi să ţinem pasul mai vioi? Soarele va apune în 
curând şi cadavrele nu sunt o companie plăcută pe timp de 
noapte. Au fost oameni răi şi periculoşi cât au trăit. Nu cred ca 
moartea să-i fi făcut mai buni. , 

— Aici nu suntem de aceeaşi părere, spuse Ser Hyle. Aştia 
sunt tocmai genul de oameni care sunt cei mai buni morţi. 

Cu toate acestea, Ser Hyle dădu pinteni calului şi înaintară 
ceva mai repede. 

Mai încolo, copacii începeau să se rărească, dar nu şi leşurile. 
Pădurile făceau loc unor câmpuri mocirloase, iar copacii, 
spânzurătorilor. Stoluri de ciori se ridicau ţipând de pe stârvuri 
când drumeţii se apropiau şi se aşezau din nou de îndată ce 
treceau mai departe. Aceștia au fost oameni răi, îşi reaminti 
Brienne, deşi priveliştea o întrista totuşi. Se forţă să se uite la 
fiecare om în parte, căutând feţe cunoscute. | se păru că pe 
câţiva îi recunoştea de la Harrenhal, dar, în starea în care se 
aflau, nu putea fi sigură. Niciunul nu avea un coif în forma unui 
de cap de câine, dar puţini aveau vreun coif, de orice fel. 
Majoritatea fuseseră deposedaţi de arme, armură şi cizme 


înainte să fie spânzurați. 

Când Podrick vru să ştie numele hanului la care sperau să 
înnopteze, Septonul Meribald se agăţă cu înfocare de întrebarea 
lui, probabil ca să le mute gândurile de la santinelele sinistre 
care străjuiau drumul. 

— Hanul Vechi îi spun unii. Acolo a fost un han multe sute de 
ani, dar hanul acesta a fost ridicat abia în timpul domniei 
primului Jaehaerys, cel care a făcut drumul regelui. Se spune că 
Jaehaerys şi regina lui dormeau acolo în timpul călătoriilor lor. O 
vreme, hanul a fost cunoscut sub numele de Două Coroane, în 
cinstea lor, până când un hangiu a construit un turn cu clopot şi 
i-a schimbat numele în Hanul Clopotarului. Mai târziu, hanul i-a 
revenit unui cavaler infirm pe nume Jon Heddle Lungul, care s-a 
apucat de fierărie când a ajuns prea bătrân ca să mai lupte. A 
făurit un nou semn pentru locul de popas, un dragon cu trei 
capete din fier negru pe care l-a agăţat de un stâlp de lemn. 
Fiara era atât de mare încât a trebuit să fie făcută din mai multe 
bucăţi, unite între ele cu sfoară şi sârmă. Când vântul bătea, 
fiarele zăngăneau şi huruiau, aşa că hanul a devenit cunoscut 
peste mări şi ţări ca Dragonul Zăngănitor. 

— Dragonul mai e şi acum acolo? întrebă Podrick. 

— Nu, răspunse Septonul Meribald. Când fiul fierarului era 
bătrân, un bastard al celui de-al patrulea Aegon a pornit o 
rebeliune împotriva fratelui său, fiu legitim al regelui, şi şi-a luat 
dragonul negru drept blazon. Aceste pământuri aparţineau pe 
atunci Lordului Darry şi el era nespus de loial regelui. La 
vederea dragonului negru, s-a mâniat, aşa că a doborât stâlpul 
şi a tăiat semnul în bucăţi pe care le-a aruncat în râu. Unul 
dintre capetele dragonului a fost adus de valuri pe Insula 
Tăcerii, mulţi ani mai târziu, dar era roşu de rugină. Hangiul n-a 
mai atârnat niciodată un alt semn, aşa că oamenii au uitat de 
dragon şi au început să numească locul acela Hanul Râului. În 
vremurile acelea, Tridentul curgea pe sub uşa sa din spate şi 
jumătate din camere erau construite deasupra apei. Se spune 
că oaspeţii puteau să arunce un fir de la fereastră şi să prindă 
păstrăvi. Aici se afla şi un debarcader, aşa că drumeţii puteau 
traversa râul către Oraşul Lordului Harroway sau către Zidurile 
Albe. 

— Am părăsit Tridentul la sud de locul unde ne aflăm şi am 
călătorit spre nord-vest... nu către râu, ci îndepărtându-ne de el. 


— Da, domniţă, spuse septonul. Râul s-a mutat. Asta a fost 
acum şaptezeci de ani. Sau optzeci? A fost pe vremea când 
bunicul bătrânei Masha Heddle era stăpânul hanului. Ea mi-a 
spus toată această istorie. O femeie cumsecade, Masha asta, 
căreia îi plăceau frunzele acrişoare şi prăjiturile cu miere. Când 
nu avea o cameră pentru mine, îmi îngăduia să dorm lângă 
şemineu şi nu m-a lăsat niciodată să plec fără nişte pâine cu 
brânză şi câteva prăjituri uscate. 

— Ea e hangiţa acum? întrebă Podrick. 

— Nu. Au spânzurat-o leii. După ce au plecat, am auzit că unul 
dintre nepoţii ei a încercat să redeschidă hanul, dar războaiele 
făcuseră drumurile prea periculoase ca oamenii de rând să 
călătorească, aşa că nu prea avea muşterii. A adus târfe, dar 
nici măcar asta nu l-a putut salva. Am auzit că l-a omorât un 
oarecare lord. 

Ser Hyle se strâmbă. 

— Nu mi-am închipuit că poate fi atât de periculos să ţii un 
han. 

— E lucru cunoscut că e periculos, când marii lorzi îşi joacă 
jocul tronurilor, spuse Septonul Meribald. Nu-i aşa, Dulăule? 

Câinele lătră aprobator. 

— Aşadar, zise Podrick, hanul are un nume acum? 

— Oamenii îi spun hanul de la răscruce. Fratele Mai Mare mi-a 
spus că două dintre nepoatele Mashei Heddle l-au redeschis. 
Meribald îşi ridică toiagul: Dacă zeii sunt buni, fumul acela care 
se înalţă dincolo de oamenii spânzurați e din hornurile lui. 

— Ar putea să-i zică Hanul Spânzurătorii, remarcă Ser Hyle. 

Oricum s-ar fi numit, hanul era mare, înălţând trei etaje 
deasupra drumurilor noroioase, cu zidurile, turnuleţele şi 
hornurile făcute din piatră albă ce sclipea palidă şi fantomatică 
pe cerul întunecat. Aripa sudică fusese construită pe piloni solizi 
de lemn, deasupra unui teren crăpat şi scobit, plin de buruieni şi 
de iarbă uscată, îngălbenită. De aripa nordică erau ataşate un 
grajd cu acoperişul de paie şi un turn cu clopot. Întreaga 
construcţie era înconjurată de un zid scund din pietre albe, 
crăpate, năpădite de muşchi. 

Cel puțin nu l-a ars nimeni. La Saltpans găsiseră numai 
moarte şi pustiu. Până când Brienne şi tovarăşii ei traversaseră 
râul cu podul plutitor de pe Insula Tăcerii, supraviețuitorii 
plecaseră, iar morţii fuseseră îngropaţi, însă trupul mort al 


oraşului însuşi rămăsese acolo, transformat în cenuşă şi 
neîngropat. În aer stăruia miros de fum, iar ţipetele pescăruşilor 
care zburau deasupra lor sunau aproape uman, ca plânsetele 
copiilor rătăciţi. Chiar şi castelul păruse oropsit şi abandonat. 
Gri, precum cenuşa oraşului din jurul lui, castelul era format 
dintr-un donjon drept, înconjurat de un zid de apărare, construit 
în aşa fel încât să domine portul. Era ferecat când Brienne şi 
ceilalţi îşi coborâseră caii de pe podul plutitor, doar cu flamurile 
fluturând pe metereze. Abia după ce Dulău lătrase şi Septonul 
Meribald bătuse cu toiagul în poarta din faţă preţ de o jumătate 
de oră, deasupra lor îşi făcuse apariţia o femeie, întrebându-i ce 
vor. 

Podul plutitor plecase şi începea să plouă. 

— Sunt un sfânt septon, bună doamnă, îi strigase Meribald, iar 
aceştia sunt drumeţi cinstiţi. Căutăm să ne adăpostim de ploaie 
şi am vrea un loc lângă focul tău, pentru noaptea asta. 

Femeia nu fusese impresionată de rugăminţile lui. 

— Cel mai apropiat han este la răscruce, către vest, a răspuns 
ea. Nu vrem străini aici. Plecaţi. 

După ce dispăruse, nici rugăciunile lui Meribald, nici lătrăturile 
câinelui şi nici înjurăturile lui Ser Hyle nu putuseră s-o aducă 
înapoi. În cele din urmă, îşi petrecuseră noaptea în păduri, sub 
un adăpost făcut din crengi împletite. 

Dar la hanul de la răscruce era viaţă. Chiar şi înainte de a 
ajunge la poartă, Brienne auzi sunetul: lovituri de ciocan, abia 
perceptibile, dar regulate. Aveau o rezonanţă de oţel. 

— O forjă, zise Ser Hyle. Fie că au un fierar al lor, fie că 
fantoma bătrânului hangiu face un alt dragon de fier. Dădu 
pinteni calului. Sper că au şi un bucătar fantomatic. O găină 
friptă ar îndrepta lucrurile. 

Curtea hanului era o mare de noroi maro în care se afundau 
copitele cailor. Zăngănitul de oţel se auzea mai tare aici, iar 
Brienne zări strălucirea roşie a forjei, jos, în celălalt capăt al 
grajdurilor, în spatele unui car cu boi cu o roată ruptă. Vedea şi 
cai în grajduri, şi un băieţel care se legăna de lanţurile ruginite 
ale unei spânzurători mâncate de vreme care se înălța deasupra 
curţii. Pe veranda hanului stăteau patru fete, privindu-l. Cea mai 
mică nu avea mai mult de doi ani şi era goală. Cea mai mare, de 
nouă sau zece, stătea cu braţele strânse ocrotitor în jurul 
micuţei. 


— Fetelor, le strigă Ser Hyle, fugiţi şi chemaţi-o pe mama 
voastră. 

Băiatul sări de pe lanţ şi o zbughi către grajduri. Cele patru 
fete se foiau. După o clipă, una dintre ele spuse: 

— Nu avem mame. 

O alta adăugă: 

— Eu am avut, dar au omorât-o. 

Cea mai mare dintre cele patru păşi în faţă, împingând-o pe 
cea mică în spatele fustelor ei. 

— Cine sunteţi? vru ea să ştie. 

— Drumeţi cinstiţi care caută adăpost. Numele meu este 
Brienne, iar acesta este Septonul Meribald, renumit pe tot 
cuprinsul ținuturilor riverane. Băiatul e scutierul meu, Podrick 
Payne, iar cavalerul e Ser Hyle Hunt. 

Zăngănitul încetă dintr-odată. Fata de pe verandă îi cercetă, 
prudentă cum numai un copil de zece ani putea să fie. 

— Eu sunt Salcia. Doriţi paturi? 

— Paturi şi bere şi mâncare fierbinte cu care să ne umplem 
burţile, răspunse Ser Hyle Hunt, descălecând. Eşti hangiţa? 

Fata clătină din cap. 

— Hangiţa e sora mea Jeyne. Nu e aici. Tot ce-avem de 
mâncare e carne de cal. Dacă aţi venit pentru târfe, nu e 
niciuna. Sora mea le-a alungat. Dar paturi avem. Câteva de puf, 
dar cele mai multe sunt de paie. 

— Şi toate au purici, nu mă îndoiesc, zise Ser Hyle. 

— Aveţi bani să plătiţi? Argint? 

Ser Hyle izbucni în râs. 

— Argint? Pentru o noapte şi o pulpă de cal? Ai de gând să ne 
jefuieşti, copilă? 

— Argint ne veţi da. Altfel, puteţi dormi în pădure cu morţii. 
Salcia aruncă o privire către măgar, cercetând butoaiele şi 
desagii de pe spinarea lui. Acolo e mâncare? De unde o aveţi? 

— De la lazul Fecioarelor, răspunse Meribald. Dulău lătră. 

— Aşa interogaţi toţi oaspeţii? întrebă Ser Hyle. ` 

— Nu avem atât de mulți oaspeți. Nu ca Înainte de război. In 
vremurile astea, majoritatea drumeţilor sunt vrăbii sau mai rău. 

— Mai rău? întrebă Brienne. 

— Hoţi, răspunse un glas de băiat dinspre grajduri. Jefuitori. 

Brienne se întoarse şi văzu o nălucă. Renly. Nici o lovitură de 
ciocan în inimă n-ar fi putut s-o izbească pe jumătate atât de 


tare. 

— Stăpâne, gâfâi ea. 

— Stăpân? Băiatul îşi dădu la o parte o şuviţă de păr negru 
care îi căzuse peste ochi. Sunt doar un fierar. 

Nu e Renly, îşi dădu seama Brienne. Renly e mort. Renly a 
murit în brațele mele, la douăzeci şi unu de ani. Acesta e doar 
un băiat. Un băiat care semăna cu Renly când venise prima oară 
în Tarth. Nu, mai tânăr. Are maxilarul mai pătrat, sprâncenele 
mai stufoase. Renly fusese suplu şi mlădios, în timp ce acest 
băiat avea umeri puternici şi un braţ drept musculos, aşa cum 
puteai întâlni adesea la fierari. Purta un şorţ lung de piele, dar 
pe dedesubt avea pieptul gol. O mirişte întunecată îi acoperea 
obrajii şi bărbia, iar părul îi era o claie neagră şi deasă care îi 
cobora până peste urechi. Şi Regele Renly avusese părul negru 
ca tăciunele, însă îl purtase întotdeauna spălat, periat şi 
pieptănat. Uneori şi-l tundea scurt, iar alteori îl lăsa să-i cadă 
liber pe umeri sau şi-l lega la ceafă cu o panglică aurie, dar nu 
era niciodată încâlcit sau năclăit de sudoare. Şi, cu toate că 
ochii lui avuseseră aceeaşi nuanţă de albastru-închis, aceştia 
fuseseră mereu calzi şi surâzători, în timp ce ochii băiatului erau 
bănuitori şi plini de mânie. 

Septonul Meribald observă asta şi el. 

— Nu vrem să-ţi facem niciun rău, băiete. Când Masha Heddle 
era stăpâna acestui han, avea întotdeauna prăjitură cu miere 
pentru mine. Uneori îmi dădea chiar un pat, dacă hanul nu era 
plin. 

— E moartă, zise băiatul. Au spânzurat-o leii. 

— Se pare că spânzuratul e distracţia preferată prin locurile 
astea, remarcă Ser Hyle Hunt. Mi-ar plăcea să am şi eu nişte 
pământuri prin preajmă. Aş planta cânepă, aş vinde sfoară şi m- 
aş îmbogăţi. 

— Toţi copiii aceia, o întrebă Brienne pe fată, sunt... surorile 
tale? Fraţii? Rude şi veri? 

— Nu. Salcia se holba la ea într-un fel pe care Brienne îl 
cunoştea bine. Sunt doar... nu ştiu... vrăbiile îi aduc aici, uneori. 
Alţii îşi găsesc singuri drumul. Dacă eşti femeie, de ce eşti 
îmbrăcată ca un bărbat? 

Răspunsul veni din partea Septonului Meribald: 

_ — Lady Brienne este o fecioară-luptător, aflată într-o misiune. 
Insă în momentul de faţă are nevoie de un pat uscat şi de un foc 


fierbinte. Ca noi toţi. Bătrânele mele oase îmi spun că iarăşi va 
ploua, şi asta curând. Aveţi camere pentru noi? 

— Nu, răspunse băiatul fierar. 

— Da, răspunse Salcia. 

Schimbară priviri furioase şi Salcia bătu nervoasă din picior. 

— Au mâncare, Gendry. Micuţilor le e foame. Fata fluieră şi 
alţi copii îşi făcură apariţia, ca prin minune, la ferestrele dinspre 
curte. Unii ţineau în mână arbalete gata de tragere. 

— Ar putea să-i spună Hanul Arbaletei, sugeră Ser Hyle. 

Hanul Orfanilor ar fi mai nimerit, gândi Brienne. 

— Wat, ajută-i cu caii, spuse Salcia. Will, lasă jos piatra aia, n- 
au venit să ne facă rău. Tansy, Pate, fugiţi şi aduceţi nişte lemne 
de pus pe foc. Jon Penny, tu ajută-l pe septon cu desagii ăia. Eu 
am să-i conduc în camerele lor. 

In cele din urmă, luară trei camere alăturate, fiecare 
mândrindu-se cu un pat de puf, o oală de noapte şi o fereastră. 
Camera Briennei avea şi şemineu. Plăti câţiva gologani în plus 
pentru lemne. 

— Eu unde dorm, în camera ta sau în cea a lui Ser Hyle? 
întrebă Podrick, în timp ce Brienne deschidea obloanele. 

— Aici nu suntem pe Insula Tăcerii, îi spuse ea. Poţi să rămâi 
cu mine. 

Avea de gând ca a doua zi s-o şteargă doar ei doi. Septonul 
Meribald se ducea la Nutten, la Riverbend şi în Oraşul Lordului 
Harroway, dar Brienne nu vedea niciun rost să continue drumul 
cu el. El îl avea pe Dulău să-i ţină tovărăşie, iar Fratele Mai Mare 
o lămurise că n-o va găsi pe Sansa Stark de-a lungul Tridentului. 

— Vreau să ne trezim înainte de răsăritul soarelui, cât timp 
Ser Hyle încă doarme. Brienne nu îl iertase pentru Highgarden... 
şi, aşa cum spusese el însuşi, Hunt nu făcuse niciun jurământ în 
privinţa Sansei. 

— Unde mergem, ser? Adică, domniţă? 

Brienne nu avea un răspuns pregătit pentru el. 

Ajunseseră la o răscruce, literalmente, în locul unde drumul 
regelui, drumul râului şi drumul înalt se uneau. Drumul înalt i-ar 
duce către est, prin munţi, către Valea lui Arryn, unde mătuşa 
Sansei domnise până când îşi aflase moartea. Spre vest ducea 
drumul râului, care urma cursul Furcii Roşii către Riverrun şi 
către unchiul dinspre bunic al Sansei, care era sub asediu, dar 
încă în viaţă. Sau ar putea merge pe drumul regelui, spre nord, 


pe lângă Gemeni şi prin Gât, cu smârcurile şi mlaştinile lui. Dacă 
ar putea cumva să treacă de Moat Cailin şi de cine îl ocupa 
acum, drumul regelui i-ar duce tocmai până la Winterfell. 

Sau aş putea s-o iau pe drumul regelui spre sud, gândi 
Brienne. Aş putea să mă strecor înapoi la Debarcaderul Regelui, 
să-i mărturisesc lui Ser Jaime eşecul meu, să-i înapoiez sabia şi 
să găsesc o corabie care să mă ducă acasă, la Tarth, aşa cum 
m-a îndemnat Fratele Mai Mare. Era un gând amar, deşi o parte 
din ea tânjea după Evenfall şi după tatăl ei, iar o altă parte se 
întreba dacă Jaime ar alina-o dacă i-ar plânge pe umăr. Asta 
voiau bărbaţii, nu-i aşa? Femei plăpânde, neajutorate, care 
aveau nevoie de ocrotirea lor? 

— Ser? Domniţă? Am întrebat: unde mergem? 

— Jos în camera comună, la cină. 

Camera comună mişuna de copii. Brienne încercă să-i 
numere, dar nu stăteau locului nici măcar o clipă, aşa că pe unii 
îi numără de două sau de trei ori şi pe alţii deloc, până când, în 
cele din urmă, renunţă. Uniseră mesele în trei şiruri lungi şi 
băieţii mai mari cărau bănci din spate. Mai mari însemna că 
aveau zece sau doisprezece ani. Gendry era cel mai aproape de 
un bărbat matur, dar Salcia era cea care striga toate ordinele, 
de parcă ar fi fost o regină în castelul ei, iar ceilalţi copii, nimic 
mai mult decât slujitorii ei. 

Dacă ar fi fost de obârşie nobilă, poruncitul i-ar fi venit fetei 
ca o mănuşă, iar deferenta, celorlalţi. Brienne se întreba dacă 
Salcia ar putea fi mai mult decât părea. Fata era prea tânără şi 
prea urâtă ca să fie Sansa Stark, dar avea vârsta potrivită ca să 
fie sora ei mai mică, şi până şi Lady Catelyn spusese că Aryei îi 
lipsea frumuseţea surorii sale. Păr castaniu, ochi căprui, slabă... 
e oare cu putinţă? Părul Aryei Stark era castaniu, din câte-şi 
amintea, dar Brienne nu era sigură de culoarea ochilor. Păr 
şaten, ochi căprui, aşa era? Oare e cu putință să nu fi murit la 
Saltpans, până la urmă? 

Afară, ultimele raze de lumină ale zilei păleau. Înăuntru, 
Salcia ceru să fie aprinse patru lumânări unsuroase de seu şi le 
spuse fetelor să aibă grijă ca focul din şemineu să ardă înalt şi 
fierbinte. Băieţii îl ajutară pe Podrick Payne să descarce măgarul 
şi aduseră cod sărat, oaie, legume, nuci şi roţi de brânză, în 
timp ce Septonul Meribald se întoarse la bucătărie, să se ocupe 
de terci. 


— Din păcate, portocalele mele s-au terminat şi mă îndoiesc 
că voi mai vedea vreuna până la primăvară, îi spuse el unui 
băieţel. Ai mâncat vreodată o portocală, băiete? Ai stors vreuna 
şi i-ai supt zeama aia bună? Când băiatul clătină din cap în semn 
că nu, septonul îi ciufuli părul: Atunci, am să-ţi aduc una la 
primăvară, dacă eşti băiat cuminte şi mă ajuţi să învârt în terci. 

Ser Hyle îşi scoase cizmele ca să-şi încălzească picioarele 
lângă foc. Când Brienne se aşeză lângă el, îi făcu semn cu capul 
către capătul celălalt al încăperii. 

— Sunt urme de sânge pe podea, acolo unde adulmecă Dulău. 
Au fost şterse, dar sângele se îmbibă adânc în lemn, şi n-ai cum 
să-l scoţi. 

— Acesta e hanul unde Sandor Clegane a ucis trei dintre 
oamenii fratelui său, îi reaminti Brienne. 

— Aşa-i, se învoi Hunt, dar cine poate spune că ei au fost 
primii care au murit aici... sau că vor fi ultimii. 

— Ţi-e frică de câţiva copii? 

— Patru ar fi câţiva. Zece ar fi prea mulţi. Aici e un tărăboi. 
Copiii ar trebui legaţi în scutece şi atârnaţi de zid până când 
fetelor le cresc sâni şi băieţilor mustăţi. 

— Mi-e milă de ei. Toţi şi-au pierdut mamele şi taţii. Unii i-au 
văzut ucişi. 

Hunt îşi dădu ochii peste cap. 

— Am uitat că vorbesc cu o femeie. Inima ta e la fel de moale 
ca terciul septonului. Să fie adevărat? Undeva, în adâncul 
războinicei noastre, se ascunde o mamă care tocmai se 
vânzoleşte de dorinţa de-a naşte. Ceea ce vrei cu adevărat e un 
prunc drăgălaş şi rozaliu care să-ţi sugă la sân. Ser Hyle rânji. Ai 
nevoie de un bărbat pentru asta, din câte ştiu. Un soţ, de 
preferinţă. De ce nu eu? 

— Dacă tragi încă nădejde să-ţi câştigi rămăşagul... 

— Pe tine vreau eu să te câştig. Singurul copil în viaţă al 
Lordului Selwyn. Am cunoscut bărbaţi care s-au însurat cu femei 
nătânge sau cu fetiţe de ţâţă pentru trofee de zece ori mai 
neînsemnate decât Tarthul. Nu sunt Renly Baratheon, îţi 
mărturisesc, dar am calitatea de a mă număra încă printre cei 
vii. Unii ar spune că este singura mea calitate. Căsătoria ne-ar 
sluji amândurora. Pământuri pentru mine şi un castel plin de din 
ăştia pentru tine. Îşi flutură mâna către copii. Sunt capabil, te 
asigur. Am zămislit cel puţin un bastard despre care ştiu. Nu te 


teme, n-am să-ţi vâr copila pe gât. Ultima oară când m-am dus 
s-o văd, mama ei mi-a aruncat o oală de supă în cap. 

Un val de roşeaţă urcă pe gâtul Briennei. 

— Tatăl meu are doar cincizeci şi patru de ani. Nu e prea 
bătrân ca să se recăsătorească şi să se aleagă cu un fiu de la 
noua lui soţie. 

— Asta e un risc... dacă tatăl tău se recăsătoreşte şi dacă 
mireasa lui se dovedeşte fertilă şi dacă acel copil e băiat. Am 
făcut prinsori şi mai proaste. 

— Şi le-ai pierdut. Joacă-ţi jocul cu altcineva, ser. 

— Aşa vorbeşte o fecioară care nu a jucat niciodată jocul cu 
nimeni. Odată ce-l joci, vei căpăta o altă perspectivă. Pe 
întuneric, vei fi la fel de frumoasă ca oricare altă femeie. Buzele 
tale au fost făcute pentru a fi sărutate. 

— Sunt buze, spuse Brienne. Toate buzele sunt la fel. 

— Şi toate buzele sunt făcute pentru sărutat, o aprobă Hunt 
amabil. La noapte, lasă uşa camerei descuiată şi mă voi strecura 
în patul tău ca să-ţi dovedesc adevărul vorbelor mele. 

— Dacă faci asta, la plecare vei fi eunuc. 

Brienne se ridică în picioare şi plecă de lângă el. 

Septonul Meribald întrebă dacă ar putea conduce copiii într-o 
rugăciune, ignorând-o pe fetiţa care se târa despuiată pe masă. 

— Da, zise Salcia, înhăţând-o pe micuța târâtoare înainte de a 
ajunge la terci. Şi astfel, îşi plecară capetele împreună şi 
mulţumiră Tatălui şi Mamei pentru darurile lor... toţi în afară de 
băiatul cu păr negru de la forjă, care îşi încrucişă braţele peste 
piept şi rămase încruntat cât timp ceilalţi se rugară. Brienne nu 
fu singura care observă. Când rugăciunea luă sfârşit, Septonul 
Meribald îl privi peste masă şi spuse: 

— N-ai pic de dragoste pentru zei, fiule? 

— Nu pentru zeii tăi. Gendry se ridică pe neaşteptate. Am 
treabă. leşi din încăpere cu paşi mari, fără să fi luat nicio 
îmbucătură. 

— lubeşte vreun alt zeu? întrebă Hyle Hunt. 

— Lordul Luminii, ciripi un băiat de nici şase ani. 

Salcia îl lovi cu lingura. 

— Ben Gură-Spartă. Avem mâncare. Ar trebui s-o mănânci, nu 
să-i plictiseşti pe nobilii oaspeţi cu vorbăria. 

Copiii se năpustiră asupra mâncării ca nişte lupi asupra unei 
căprioare rănite, ciondănindu-se pe carnea de cod, rupând 


pâinea de orz în bucăţi şi mânjind tot terciul. Nici măcar roata 
imensă de brânză nu supravieţui. Brienne se mulţumi cu pâine 
şi morcovi, iar Septonul Meribald îi dădu câte două bucățele de 
pâine dulăului la fiecare pe care o mânca el. Afară începuse să 
plouă. Înăuntru, focul trosnea şi în camera comună se auzeau 
mesenii mestecând şi Salcia plesnind câte un copil cu lingura. 

— Într-o zi, micuța asta va fi soţia înfiorătoare a cuiva, 
remarcă Ser Hyle. A ucenicului ăluia, probabil. 

— Cineva ar trebui să-i ducă nişte mâncare, înainte să dispară 
toată. 

— Tu eşti cineva. 

Brienne înfăşură o bucată de brânză, o coajă de pâine, un măr 
uscat şi două porţii de cod prăjit într-un petic de pânză. Când 
Podrick se ridică s-o urmeze afară, ea îi spuse să se aşeze la loc 
şi să mănânce. 

— Nu stau mult. 

În curte, ploua cu găleata. Brienne acoperi mâncarea cu un 
fald al mantiei. Câţiva cai nechezară la ea în timp ce-şi croia 
drum pe lângă grajduri. Le e foame şi lor. 

Gendry era la forja lui, cu pieptul dezgolit sub şorţu-i de piele. 
Stătea în picioare cu părul îmbibat de sudoare căzându-i pe 
frunte, bătând o sabie ca şi cum şi-ar fi dorit să fie un duşman. 
Brienne îl privi o clipă. Are ochii lui Renly şi părul lui, dar nu şi 
conformația. Lordul Renly era mai sprinten şi mai vânjos... nu ca 
fratele său Robert, a cărui putere era legendară. 

Până când nu se opri să-şi şteargă fruntea, Gendry nu o văzu 
acolo. 

— Ce vrei? 

— Ţi-am adus cina. Deschise pânza ca să-i arate. 

— Dacă aş fi vrut mâncare, aş fi mâncat ceva. 

— Un fierar trebuie să mănânce ca să fie puternic. 

— Eşti mama mea? 

— Nu. Brienne lăsă jos mâncarea. Cine a fost mama ta? 

— Ce te interesează? 

— Te-ai născut la Debarcaderul Regelui. Felul în care vorbea 
băiatul o făcea să fie sigură de asta. 

— Eu şi mulţi alţii. Cufundă sabia într-o albie cu apă de ploaie, 
ca s-o călească. Oţelul fierbinte şuieră furios. 

— Câţi ani ai? îl întrebă Brienne. Mama ta mai trăieşte? Şi 
tatăl tău cine a fost? 


— Pui prea multe întrebări. Lăsă jos sabia. Mama e moartă, iar 
pe tatăl meu nu l-am cunoscut niciodată. 

— Eşti bastard. 

Gendry luă asta drept o insultă. 

— Sunt cavaler. Sabia aia va fi a mea, după ce va fi gata. 

Ce să caute un cavaler muncind ca fierar? 

— Ai părul negru şi ochii albaştri, te-ai născut în umbra 
Fortăreţei Roşii. N-a spus nimeni nimic despre faţa ta? 

— Ce e cu faţa mea? Nu e aşa de urâtă ca ata. 

— La Debarcaderul Regelui, trebuie să-l fi văzut pe Regele 
Robert. 

Băiatul ridică din umeri. 

— Uneori. La turniruri, de departe. Şi o dată în Septul lui 
Baelor. Mantiile aurii ne-au îmbrâncit la o parte ca să poată 
trece el. Altă dată, mă jucam lângă Poarta Noroiului când s-a 
întors de la vânătoare. Era aşa de beat încât a fost gata să mă 
doboare. Un beţivan mare şi gras, asta a fost, dar un rege mai 
bun decât fiii ăştia ai lui. 

Nu sunt fiii lui. Stannis a spus adevărul în ziua aceea, când s-a 
întâlnit cu Renly. Joffrey şi Tommen n-au fost niciodată fiii lui 
Robert. Dar băiatul ăsta... 

— Ascultă-mă, începu Brienne. Apoi auzi lătratul Dulăului, tare 
şi frenetic. Vine cineva. 

— Prieteni, zise Gendry, fără să-şi facă griji. 

— Ce fel de prieteni? Brienne se duse la uşa fierăriei să se 
uite afară, prin ploaie. 

Băiatul ridică din umeri. 

— Ai să-i întâlneşti destul de curând. 

Poate că nu vreau să-i întâlnesc, gândi Brienne, când primii 
călăreţi se apropiară împroşcând băltoacele din curte. Dincolo 
de răpăitul ploii şi de lătratul Dulăului, Brienne auzea zornăitul 
înăbuşit al săbiilor şi al zalelor de sub mantile lor jerpelite. Îi 
numără pe măsură ce se apropiau. Doi, patru, şase, şapte. Unii 
dintre ei erau răniţi, judecând după felul cum călăreau. Ultimul 
era masiv şi mătăhălos, cât doi dintre ceilalţi. Calul lui era rănit 
şi sângera, clătinându-se sub povara lui. Toţi călăreţii aveau 
glugile trase pe cap ca să-i ferească de biciul ploii, în afară de el. 
Avea faţa lătăreaţă şi spână, albă ca un vierme, cu obrajii 
cărnoşi acoperiţi de răni deschise. 

Brienne îşi ţinu răsuflarea şi scoase Devotata din teacă. Prea 


mulți, gândi ea, cu o tresărire de teamă, sunt prea mulți. 

— Gendry, spuse ea cu glas scăzut, ai nevoie de sabie şi de 
armură. Aceştia nu sunt prietenii tăi. Nu sunt prietenii nimănui. 

— Ce spui acolo? Băiatul veni şi se aşeză lângă ea, cu barosul 
în mână. 

Un fulger pârâi înspre sud când călăreţii săltară de pe cai. 
Pentru o clipă, noaptea se transformă în zi. O secure scânteie 
albastră-argintie, lumina pâlpâi pe zale şi platoşe şi, sub gluga 
întunecată a căpeteniei călăreţilor, Brienne zări un bot de fier şi 
şiruri de dinţi de oţel. 

Gendry văzu şi el. 

— El. 

— Nu el. Coiful lui. Brienne încercă să-şi ascundă teama din 
glas, dar gura îi era uscată ca ţărâna. Îşi putea da seama destul 
de bine cine purta coiful Câinelui. Copiii! îi trecu prin minte. 

Uşa hanului se dădu în lături. Salcia păşi afară în ploaie, cu o 
arbaletă în mâini. Fata le striga ceva călăreţilor, dar un bubuit 
de tunet se rostogoli peste curte, înăbuşindu-i cuvintele. Când 
sunetul pieri, Brienne îl auzi pe bărbatul cu coiful Câinelui 
spunând: 

— Trage o săgeată spre mine şi am să-ţi vâr arbaleta aia între 
picioare şi-am să te dezvirginez cu ea. Apoi am să-ţi scot ochii 
ăia afurisiţi şi am să te pun să-i mănânci. Furia din glasul 
bărbatului o făcu pe fată să se dea un pas înapoi, tremurând. 

Șapte, gândi Brienne din nou, disperată. Nu avea nicio şansă 
împotriva lor, ştia. N-am nicio şansă şi n-am de ales. 

Păşi afară, în ploaie, cu Devotata în mână. 

— Las-o în pace. Dacă vrei să siluieşti pe cineva, încearcă-mă 
pe mine. 

Tâlharii se întoarseră ca unul. Unul dintre ei râse, un altul 
spuse ceva într-o limbă pe care Brienne nu o cunoştea. Cel uriaş 
cu faţa albă şi lătăreaţă scoase un şuierat răuvoitor. Omul cu 
coiful Câinelui începu să râdă. 

— Eşti chiar mai urâtă decât îmi amintesc. Aş prefera să 
violez un cal. 

— Cai, asta vrem, zise unul dintre cei răniți. Cai odihniţi şi 
ceva de mâncare. Suntem urmăriţi de tâlhari. Daţi-ne caii şi-am 
plecat. Nu vă facem niciun rău. 

— Pe naiba. Tâlharul cu coiful Câinelui smulse un topor de 
război din şaua sa. Vreau să-i tai picioarele nenorocite. Am s-o 


aşez pe cioate, ca să poată să mă vadă violând-o pe fata cu 
arbaleta. 

— Cu ce? îl luă în derâdere Brienne. Shagwell zicea că ţi-au 
tăiat bărbăţia când ţi-au luat nasul. 

Intenţionase să-l provoace şi reuşise. Răcnind înjurături, 
bărbatul se năpusti asupra ei, stârnind cu picioarele vârtejuri de 
apă neagră în timp ce ataca. Ceilalţi rămaseră pe loc ca să 
urmărească spectacolul, după cum se rugase Brienne să se 
întâmple. Rămase şi ea neclintită ca o stâncă, aşteptând. Curtea 
era întunecată, noroiul alunecos sub picioare. Mai bine să-l las 
să vină la mine. Dacă zeii sunt buni, va aluneca şi va cădea. 

Zeii nu fură atât de buni, dar sabia ei, da. Cinci paşi, patru 
paşi, acum, numără Brienne şi Devotata ţâşni să-l întâmpine, în 
năvala lui. Oţelul bubui pe oţel când sabia ei muşcă din hainele 
lui jerpelite, despicând cămaşa de zale, chiar în clipa în care 
toporul lui se prăbuşi asupra ei. Brienne se răsuci într-o parte, 
sfârtecându-i pieptul în retragere. 

Bărbatul o urmă, clătinându-se însângerat şi răcnind de furie. 

— Târtă! tună el. Monstrule! Căţea! Am să te dau câinelui 
meu, căţea nenorocită! Toporul se răsuci în arcuri periculoase, o 
umbră sălbatică şi neagră care devenea argintie cu fiecare 
fulger care izbucnea. Brienne nu avea scut cu care să-i prindă 
loviturile. Nu putea decât să se ferească de el, ţâşnind într-o 
parte şi-n alta când capul toporului zbura spre ea. O dată, 
noroiul îi alunecă sub călcâi şi fu cât pe ce să cadă, dar reuşi 
cumva să-şi recapete echilibrul, însă toporul îi zdreli umărul 
stâng, lăsând în urmă o explozie de durere. 

— Ai nimerit căţeaua, strigă unul dintre ceilalţi, iar altul 
spuse: 

— Să vedem cum dansează de data asta. 

Brienne dansă, uşurată că ei doar priveau. Era mai bine decât 
să se amestece. Nu putea să se lupte cu şapte, nu singură, chiar 
dacă unul sau doi erau răniţi. Bătrânul Ser Goodwin era de mult 
în mormânt, dar îl auzea şi acum şoptindu-i la ureche. Bărbaţii 
te vor subestima întotdeauna, spunea el, iar mândria îi va face 
să dorească să te înfrângă repede, ca să nu se spună că le-a dat 
de furcă o femeie. Lasă-i să-şi irosească puterile în atacuri 
furioase, în timp ce tu ti le păstrezi. Aşteaptă şi urmăreşte, 
fetițo, aşteaptă şi urmăreşte. Aştepta, urmărind, mişcându-se 
într-o parte, pe urmă în spate, pe urmă iarăşi într-o parte, lovind 


când spre faţa lui, când spre picioare, când spre braţe. Mişcările 
lui erau tot mai lente, pe măsură ce toporul devenea tot mai 
greu. Brienne îl întoarse în aşa fel încât să-i bată ploaia în ochi şi 
făcu doi paşi iuți în spate. Bărbatul ridică toporul încă o dată, 
înjurând, şi se împletici după ea, cu un picior alunecând în 
noroi... 

„iar ea săltă să-l întâmpine în cădere, cu ambele mâini pe 
mânerul sabiei. Atacul lui cu capul înainte îl aduse direct în 
vârful sabiei, iar Devotata trecu prin pânză şi zale şi piele şi 
iarăşi pânză, adânc, în măruntaiele sale şi prin spate, scrâşnind 
când îi zgârie şira spinării. Toporul îi căzu din degetele 
neputincioase şi cei doi se ciocniră, cu faţa Briennei strivită de 
coiful cu cap de câine. Simti metalul rece şi ud pe obraz. Ploaia 
şiroia pe oţel în râuri şi, când fulgerul străluci din nou, văzu 
durerea, teama şi nemăsurata uimire prin despicăturile ochilor. 

— Safire, îi şopti ea şi răsuci sabia cu atâta putere încât îl făcu 
să se cutremure. Greutatea lui apăsa pe trupul ei şi, dintr-odată, 
Brienne îmbrăţişa un cadavru, acolo, în ploaia neagră. Se dădu 
la o parte, lăsându-l să cadă... 

... Şi Muşcătorul o izbi, urlând. 

Căzu peste ea, ca o avalanşă de lână udă şi carne albă ca 
laptele, ridicând-o şi izbind-o de pământ. Căzu într-o baltă, cu un 
pleoscăit care îi trimise apă în nas şi în ochi. Tot aerul îi ieşi din 
piept şi capul i se lovi de o piatră pe jumătate îngropată, cu un 
pârâit. 

— Nu, mai apucă Brienne să spună, înainte ca el să se 
prăbuşească peste ea, adâncind-o şi mai mult în noroi cu povara 
lui. Bărbatul bâjbâi, căutându-i gâtul. Devotata dispăruse, 
departe de ea. Nu avea decât mâinile goale împotriva lui, dar 
când îl izbi cu pumnul în faţă, parcă ar fi lovit o cocă albă şi udă. 
Bărbatul şuieră la ea. 

ÎI lovi iarăşi, iarăşi, iarăşi, izbindu-i ochii cu podul palmei, dar 
el nu părea să simtă loviturile. Îl apucă de încheieturi, dar el o 
strânse şi mai tare, deşi sângele îi şiroia din urmele pe care i le 
lăsase, zgâriindu-l. O strivea, o sufoca. Îl împinse de umeri ca 
să-l ridice, dar era greu ca un cal, de neclintit. Când Brienne 
încercă să-i vâre un genunchi între picioare, nu reuşi decât să şi- 
| înfigă în burta lui. Gemând, Muşcătorul îi smulse o mână de 
păr. 

Pumnalul meu. Brienne se agăţă cu disperare de acest gând. 


Îşi strecură mâna între ei, mişcându-şi degetele sub carnea lui 
scârboasă, sufocantă, căutând până când, în sfârşit, găsi 
mânerul. Muşcătorul îşi încleştă ambele mâini pe gâtul ei şi 
începu s-o dea cu capul de pământ. Un fulger străluci din nou, 
de data aceasta în ţeasta ei, însă, cumva, degetele i se 
strânseră şi scoaseră pumnalul din teacă. Cu bărbatul deasupra 
ei, nu putea ridica pumnalul ca să-l înjunghie, aşa că îl trecu 
peste pântecele lui, cu toată puterea. Muşcătorul şuieră din nou, 
mai tare ca înainte, şi îi dădu drumul doar cât s-o izbească în 
faţă. Brienne auzi pârâit de oase şi durerea o orbi pentru o clipă. 
Când încercă să-l spintece din nou, el îi smulse pumnalul dintre 
degete şi o lovi cu genunchiul în antebraţ, rupându-i-l. Apoi o 
apucă din nou de cap şi îşi reluă încercarea de a i-l smulge de 
pe umeri. 

Brienne auzea lătratul câinelui şi strigătele oamenilor, de jur 
împrejur şi, printre tunete, auzi zăngănitul oţelului pe oţel. Ser 
Hyle, gândi ea. Ser Hyle a intrat în luptă, dar toate astea păreau 
îndepărtate şi neînsemnate. Lumea ei nu era mai mare decât 
mâinile care i se strângeau pe gât şi faţa amenințătoare de 
deasupra. Ploaia şiroia de pe gluga bărbatului, când se apropie 
şi mai mult. Răsuflarea lui mirosea a brânză stătută. 

Pieptul Briennei ardea şi în spatele ochilor avea o furtună, 
orbind-o. Oasele scrâşniră în trupul ei, frecându-se unul de altul. 
Gura Mugşcătorului se căscă, nemăsurat de largă. li văzu dinţii, 
galbeni şi stricaţi, ascuţiţi. Când se apropiară de carnea moale a 
obrazului ei, Brienne nu simţi aproape nimic. Se prăbuşea, într-o 
spirală, în beznă. Nu pot muri încă, îşi spuse, mai am de făcut 
ceva. 

Gura Muşcătorului se smulse, plină de sânge şi de carne. 
Scuipă, rânji şi îşi afundă din nou dinţii ascuţiţi în carnea ei. De 
data aceasta mestecă şi înghiţi. Mă mănâncă, îşi dădu ea 
seama, dar nu avea puterea să se mai împotrivească. | se părea 
că pluteşte deasupra propriului trup, privind oroarea de parcă i 
s-ar fi întâmplat altei femei, unei fete netoate care se crezuse 
cavaler. În curând voi fi gata, îşi spuse. Apoi nu mai contează 
dacă mă mănâncă. Muşcătorul îşi dădu capul pe spate, deschise 
gura din nou, urlând, şi scoase limba la ea. Era ascuţită, 
picurând de sânge, mai lungă decât putea fi orice limbă. 
Alunecându-i afară din gură, mai mult, mai mult, roşie şi udă şi 
sclipind, era o imagine hidoasă, obscenă. Limba lui e lungă de 


două palme, gândi Brienne, chiar înainte ca întunericul să pună 
stăpânire pe ea. Ei, arată aproape ca o sabie. 


JAIME 

Broşa care prindea mantia lui Ser Brynden Tully era de forma 
unui peşte negru, meşterit din jais şi aur. Cămaşa sa de zale era 
sumbră şi cenuşie. Pe deasupra ei purta apărători pentru 
picioare, mănuşi de armură, platoşe de umăr şi genunchiere din 
oţel înnegrit, niciuna atât de întunecată pe cât era expresia de 
pe faţa lui în timp ce-l aştepta pe Jaime Lannister la capătul 
podului mobil, singur, călare pe un trăpaş roib, învelit cu un 
cioltar roşu cu albastru. 

Nu mă iubeşte. Tully avea un chip aspru, brăzdat de riduri 
adânci, tăbăcit de vânt, sub o claie de păr cărunt şi drept, însă 
Jaime putea încă să vadă în el măreţul cavaler care, odată, 
fascinase un scutier cu poveştile lui despre Regii de Nouă 
Parale. Potcoavele lui Onoare clănţăniră pe scândurile podului 
mobil. Jaime se gândise îndelung şi din greu dacă să îmbrace 
armura sa de aur sau pe cea albă pentru această întâlnire; în 
cele din urmă, alesese un veşmânt din piele şi o mantie 
purpurie. 

Se apropie până la câţiva paşi de Ser Brynden şi-şi înclină 
capul spre bărbatul mai vârstnic. 

— Regicidule, făcu Tully. 

Faptul că primul cuvânt ieşit din gura lui fusese acel nume 
spunea multe, însă Jaime reuşi să nu-şi iasă din fire. 

— Peşte Negru, răspunse el. Mulţumesc că ai venit. 

— Presupun că te-ai întors pentru a îndeplini jurămintele 
depuse înaintea nepoatei mele, rosti Ser Brynden. Din câte-mi 
amintesc, i-ai promis lui Catelyn fiicele ei în schimbul libertăţii 
tale. Işi strânse buzele. Totuşi nu le văd pe fete. Unde sunt? 

Chiar trebuie să mă facă s-o spun? 

— Nu sunt la mine. 

— Ce păcat. Doreşti să-ţi reiei captivitatea? Vechea ta celulă 
este disponibilă. Am pus şi rogojini noi pe podea. 

Și o găleată nouă şi frumoasă în care să mă răhățesc, n-am 
nicio îndoială. 

— Foarte amabil din partea ta, ser, însă mă tem că trebuie să 
refuz. Prefer confortul pavilionului meu. 

— In timp ce Catelyn se bucură de confortul mormântului ei. 

N-am avut niciun amestec în moartea lui Lady Catelyn, ar fi 
putut spune, iar fiicele ei nu mai erau acolo când am ajuns eu la 
Debarcaderul Regelui. 


Îi stătea pe limbă să vorbească de Brienne şi de spada pe 
care i-o dăduse, însă Peştele Negru îl privea la fel cum îl privise 
Eddard Stark când îl găsise urcat pe Tronul de Fier, cu sângele 
Regelui Nebun pe sabia sa. 

— Am venit să discut despre cei vii, nu despre cei morţi. De- 
spre cei care nu trebuie să moară, dar o vor face... 

— ... dacă nu-ți predau Riverrun. Acum o să ameninţi că-l 
spânzuri pe Edmure? Pe sub sprâncenele stufoase, ochii lui Tully 
erau ca de piatră. Nepotul meu e hărăzit morţii, indiferent ce-aş 
face. Aşa că spânzură-l şi să terminăm cu asta. Mă aştept ca 
Edmure să fie tot atât de sătul să stea pe eşafod, pe cât sunt eu 
să-l tot văd acolo. 

Ryman Frey e un prost afurisit. Spectacolul său de pantomimă 
cu Edmure şi eşafodul reuşise doar să-l împietrească şi mai mult 
pe Peştele Negru, asta era clar acum. 

— Îi ai pe Lady Sybelle Westerling şi pe trei dintre copiii ei. Îţi 
dau nepotul înapoi în schimbul lor. 

— Aşa cum ai făcut şi cu fiicele lui Lady Catelyn? 

Jaime nu-şi permise să fie provocat. 

— O femeie bătrână şi trei copii pentru lordul tău vasal. Este 
un târg mai bun decât orice-ai fi putut spera. 

Ser Brynden afişă un zâmbet dur. 

— Nu-ţi lipseşte tupeul, Regicidule. Târguiala cu sperjurii este 
ca şi cum ai construi pe nisipuri mişcătoare. Cat ar fi trebuit să 
ştie să nu se încreadă în oameni ca tine. 

În Tyrion s-a încrezut, aproape că rosti Jaime. Pezevenghiul a 
înşelat-o şi pe ea. 

— Promisiunile făcute lui Lady Catelyn mi-au fost smulse cu 
vârful spadei. 

— Şi jurământul făcut lui Aerys? 

Simţi cum i se zbat degetele-fantomă. 

— Aerys nu are ce căuta aici. Îi schimbi pe Westerlingi pentru 
Edmure? 

— Nu. Regele meu mi-a încredinţat mie regina sa, şi am jurat 
că o voi ţine în siguranţă. N-am s-o predau laţului unui Frey. 

— Fata a fost graţiată. Nu i se va face niciun rău. Ai cuvântul 
meu pentru asta. 

— Cuvântul tău de onoare? Ser Brynden înălţă o sprânceană. 
Chiar ştii ce înseamnă onoarea? 

Un cal. 


— Am să depun ce jurământ doreşti. 

— Scuteşte-mă, Regicidule. 

— Vreau. Coboară-ţi flamurile şi deschide-ţi porţile şi le voi 
garanta oamenilor tăi viaţa. Cei care doresc să rămână la 
Riverrun, în serviciul Lordului Emmon, pot s-o facă. Ceilalţi vor fi 
liberi să plece unde vor, deşi le voi cere să-mi predea armele şi 
armurile. 

— Sunt curios cât de departe vor ajunge, neînarmaţi, până 
când pun „haiducii” mâna pe ei. Nu îndrăzneşti să le permiţi să i 
se alăture Lordului Beric, amândoi ştim asta. lar cu mine cum 
rămâne? Voi fi purtat peste tot prin Debarcaderul Regelui pentru 
a muri ca Eddard Stark? 

— ţi voi da voie să îmbraci hainele negre. Bastardul lui Ned 
Stark este Lordul Comandant la Zid. 

Peştele Negru îşi miji ochii. 

— Tatăl tău a aranjat şi asta? Catelyn n-a avut niciodată 
încredere în băiat, din câte-mi amintesc, nu mai multă decât a 
avut vreodată în Theon Greyjoy. Se pare că a avut dreptate cu 
amândoi. Nu, ser, nu cred. Am să mor în picioare, dacă nu te 
superi, cu sabia în mână, roşie de sângele leului. 

— Sângele de Tully este la fel de roşu, îi reaminti Jaime. Dacă 
nu predai castelul, va trebui să-l atac. Vor muri sute de oameni. 

— Sute de-ai mei, câteva mii de-ai tăi. 

— Garnizoana ta va pieri până la ultimul om. 

— Ştiu cântecul ăsta. Îl cânţi pe muzica de la Ploile din 
Castamere? Oamenii mei ar prefera să moară în picioare, 
luptând, decât în genunchi, sub securea călăului. 

Nu merge cum trebuie. 

— Sfidarea asta nu are niciun rost, ser. Războiul s-a terminat, 
iar tânărul tău lup e mort. 

— Ucis de fapt, prin încălcarea tuturor legilor sacre ale 
ospitalităţii. 

— Lucrătura lui Frey, nu a mea. 

— Spune-i cum vrei, dar mie-mi pute a Tywin. 

Jaime nu putea nega asta. 

— Şi tatăl meu e mort. 

— Fie ca Tatăl să-l judece cu dreptate. 

lată o perspectivă neplăcută. 

— L-aş fi omorât pe Robb Stark în Pădurea Şoaptelor dacă aş 
fi pus mâna pe el, dar mi s-au pus în cale nişte smintiţi. Mai 


contează cum a pierit băiatul? Nu-i mai puţin mort aşa, iar 
regatul său a pierit odată cu el. 

— Trebuie să fii şi orb pe lângă ologit, ser. Ridică-ţi privirile şi 
vei vedea că lupul străvechi este încă pe steagurile de pe 
zidurile noastre. 

— L-am văzut. Mi se pare însingurat. Harrenhal a căzut. 
Seagard şi lazul Fecioarelor. Casa Bracken a îngenuncheat, iar 
Tytos Blackwood e țintuit la Raventree. Piper, Vance, Mooton, 
toţi stegarii tăi s-au predat. A rămas doar Riverrun. Avem de 
douăzeci de ori mai mulţi oameni decât tine. 

— De douăzeci de ori mai mulţi oameni necesită tot atâta 
mâncare. Cât de bine sunteţi aprovizionaţi, lordul meu? 

— Suficient de bine încât să rămânem aici până la sfârşitul 
zilelor, dacă va fi nevoie, în vreme ce voi flămânziţi între zidurile 
voastre. 

Spusese minciuna pe cât de arţăgos putuse, sperând să nu-l 
trădeze chipul. 

Însă Peştele Negru nu se lăsă dus de nas. 

— Poate că până la sfârşitul zilelor tale. Rezervele noastre 
sunt îndestulătoare, deşi mă tem că n-am lăsat prea mult pe 
câmp pentru oaspeţii noştri. 

— Putem aduce hrană de la Gemeni, zise Jaime, sau de peste 
dealurile de la apus, dacă e cazul s-o facem. 

— Cum spui tu. Departe de mine gândul să pun la îndoială 
cuvântul unui cavaler atât de onorabil. 

Dispreţul ce răzbătea din glasul său îl făcu pe Jaime să se 
zbârlească. 

— Există o cale mai rapidă să punem chestiunea la punct. Un 
duel. Campionul meu contra celui al tău. 

— Chiar mă întrebam când ai să ajungi aici. Ser Brynden 
izbucni în râs. Şi cine va fi acela? Mistreţul? Addam Marbrand? 
Walder Frey cel Negru? Se aplecă înainte. De ce nu tu şi cu 
mine, ser? 

Asta ar fi fost o plăcere, cânava, se gândi Jaime, materia! 
numai bun pentru menestreli. 

— Când Lady Catelyn m-a pus în libertate, m-a făcut să jur că 
nu voi mai ridica niciodată arma împotriva unui Stark sau Tully. 

— Un jurământ foarte convenabil, ser. 

Chipul i se întunecă. 

— Vrei să spui că sunt laş? 


— Nu. Vreau să spun că eşti olog. Peştele Negru făcu un semn 
spre mâna aurită a lui Jaime. Amândoi ştim că nu poţi lupta cu 
ea. 

— Am avut două mâini. 

Ţi-ai da viaţa din cauza mândriei? şopti un glas în mintea sa. 

— Unii ar putea spune că un olog şi-un bătrân se potrivesc de 
minune. Eliberează-mă de sub jurământul făcut lui Lady Catelyn 
şi te voi înfrunta cu sabia în mână. Dacă înving, Riverrun este al 
nostru. Dacă mă ucizi, vom ridica asediul. 

Ser Brynden râse din nou. 

— Cu toate că mi-ar plăcea să am ocazia să-ţi smulg sabia 
aceea aurită şi să-ţi tai inima neagră, promisiunile tale n-au 
nicio valoare. N-aş câştiga nimic din moartea ta, în afară de 
plăcerea de a te ucide, şi n-am de gând să-mi risc viaţa pentru 
asta... indiferent cât de mic ar fi riscul. 

Era cât se poate de bine că Jaime n-avea spadă; altfel, şi-ar fi 
tras-o afară, iar dacă nu l-ar fi dat gata Ser Brynden, arcaşii de 
pe metereze sigur ar fi făcut-o. 

— Există vreo condiţie pe care s-o accepti? îl întrebă el pe 
Peştele Negru. 

— Din partea ta? Ser Brynden dădu din umeri. Nu. 

— Atunci de ce-ai mai venit să discuţi cu mine? 

— Un asediu este cumplit de plictisitor. Am vrut să-ţi văd 
ciotul şi să ascult ce fel de scuze aveai de oferit pentru ultimele 
tale enormităţi. Au fost mai slabe decât m-am aşteptat. 
Intotdeauna provoci dezamăgire, Regicidule. 

Peştele Negru îşi întoarse iapa şi galopă îndărăt spre Riverrun. 
Grilajul de la intrare cobori în grabă, ţepuşele sale de fier 
înfigându-se adânc în pământul noroios. 

Jaime întoarse capul lui Onoare spre drumul cel lung înapoi, 
spre liniile de asediu ale Lannisterilor. Putea simţi privirile 
aţintite asupra sa; oamenii lui Tully de pe metereze, Freyii de 
peste râu. Dacă nu sunt orbi, ştiu cu toții că mi-a aruncat oferta 
înapoi. Va trebui să ia castelul cu asalt. Ce-ar mai conta încă o 
promisiune încălcată de Regicid? Doar mai mult rahat în 
găleată. Jaime hotărî să fie primul om ajuns pe metereze. /ar cu 
mâna mea de aur, voi şi primul căzut. 

Înapoi în tabără, Micul Lew îi ţinu scara, în timp ce Peck îi 
întinse mâna ca să-l ajute să coboare din şa. /și închipuie că 
sunt aşa de ologit încât nu pot descăleca singur? 


— Cum te-ai descurcat, lordul meu? îl întrebă verişorul său, 
Ser Daven. 

— Nu mi-a lăsat nimeni vreo săgeată în crupa calului. Altfel, 
nu m-am deosebit prea mult de Ser Ryman. Se strâmbă. Aşa că 
acum va fi nevoie să facem Furca Roşie şi mai roşie. 

Învinovăţeşte-te singur pentru asta, Peşte Negru. Nu prea mi- 
ai lăsat de ales. 

— Convocaţi un consiliu de război. Ser Addam, Mistreţul, 
Forley Prester, toţi lorzii riverani ai noştri... şi prietenii noştri 
Frey. Ser Ryman, Lord Emmon, pe oricine altcineva au chef să 
aducă cu ei. 

Se adunară repede. Lordul Piper şi ambii Lorzi Vance veniră 
să vorbească pentru lorzii plini de pocăință ai Tridentului, a 
căror loialitate urma să fie pusă foarte curând la încercare. 
Vestul era reprezentat de Ser Daven, Mistreţul, Addam 
Marbrand şi Forley Prester. Lordul Emmon Frey li se alătură 
împreună cu soţia sa. Lady Genna îşi ceru locul printr-o privire 
care înfruntă pe orice bărbat pregătit să-i conteste prezenţa. 
Niciunul nu îndrăzni. Freyii îl trimiseră pe Ser Walder Rivers, 
poreclit şi „Walder Bastardul”, şi pe întâiul născut al lui Ser 
Ryman, Edwin, un bărbat palid şi slab, cu un nas subţire şi păr 
negru, lins. Sub o mantie albastră din lână de miel, Edwyn purta 
o vestă din piele gri de vițel, lucrată fin, ornamentată cu spirale 
scrijelite direct în piele. 

— Vorbesc în numele Casei Frey, anunţă el. Tatăl meu are o 
indispoziţie în această dimineaţă. 

Ser Daven pufni. 

— E beat, sau doar mahmur după vinul de azi-noapte? 

Edwin avea expresia înţepată a unui om nenorocit. 

— Lord Jaime, spuse el, chiar trebuie să suport o asemenea 
bădărănie? 

— Este adevărat? îl întrebă el. Că tatăl tău e beat? 

Frey îşi strânse buzele şi se uită spre Ser Ilyn Payne, care 
stătea deoparte, lângă clapa de la intrarea cortului, în cămaşa 
lui de zale ruginite, cu sabia iţindu-se peste umărul osos. 

— El... tatăl meu are probleme cu burta, stăpâne. Vinul roşu îl 
ajută la digestie. 

— Înseamnă că mistuie un afurisit de mamut, rosti Ser Daven. 
Mistreţul râse, iar Lady Genna chicoti. 

— Ajunge, zise Jaime. Avem un castel de cucerit. 


Când tatăl său conducea consiliul, îşi lăsa comandanții să 
vorbească primii. Se decise să facă la fel. 

— Cum vom proceda? 

— Pentru început, spânzurați-l pe Edmure Tully, îl îndemnă 
Lordul Emmon Frey. Asta-i va arăta lui Ser Brynden că suntem 
foarte serioşi în ceea ce spunem. Dacă-i trimitem capul lui Ser 
Edmure unchiului său, s-ar putea să-l convingă să capituleze. 

— Brynden Peştele Negru nu este chiar aşa uşor de 
impresionat. Karyl Vance, Lord de Popasul Drumeţului, avea o 
expresie melancolică. O dâră sângerie din naştere îi acoperea 
jumătate de gât şi o parte a feţei. Propriul său frate nu l-a putut 
împinge în patul nupţial. 

Ser Daven clătină din capul său zburlit. 

— Va trebui să luăm cu asalt zidurile, aşa cum am tot spus 
până acum. Turnuri de asediu, scări de asalt, un berbec pentru 
spartul porţii şi tot ce-o mai fi nevoie. 

— Voi conduce eu asaltul, zise Mistreţul. Daţi-i peştelui să 
guste din oţel şi foc, eu asta spun. 

— Sunt zidurile mele, protestă Lordul Emmon, iar aceea este 
poarta mea pe care vreţi s-o spargeţi. Işi trase din nou 
pergamentul din mânecă. Regele Tommen însuşi mi-a 
garantat... 

— Am văzut cu toţii documentele tale, unchiule, îl repezi 
Edwin Frey. De ce nu te duci să le vânturi şi prin faţa Peştelui 
Negru, ca să mai variezi? 

— Atacarea zidurilor va fi o acţiune sângeroasă, făcu Addam 
Marbrand. Propun să aşteptăm o noapte fără lună şi să trimitem 
peste râu o duzină de oameni aleşi, cu o barcă cu vâslele 
înfăşurate în cârpe ca să nu facă zgomot. Pot urca zidurile cu 
frânghii şi ancore cu gheare, apoi pot deschide porţile 
dinăuntru. Eu am să-i conduc, dacă asta doreşte şi consiliul. 

— O nebunie, declară Walder Rivers, bastardul. Ser Brynden 
nu-i omul care să poată fi păcălit cu asemenea trucuri. 

— Peştele Negru este un obstacol, fu de acord Edwyn Frey. 
Coiful său poartă pe creastă un păstrăv negru, ceea ce-l face 
uşor de deosebit de departe. Eu propun să ne apropiem 
turnurile de asediu, să le umplem cu arcaşi şi să mimăm un atac 
asupra porţilor. Asta-l va aduce pe Ser Brynden pe metereze, cu 
coif cu tot. Fiecare arcaş să-şi înmoaie săgețile în rahat şi să ia 
ca ţintă păstrăvul lui. Odată ce Ser Brynden moare, Riverrun 


este al nostru. 

— Al meu! intonă Lordul Emmon. Riverrun este al meu. 

Semnul din naştere al Lordului Karyl se întunecă. 

— Rahatul va fi singura ta contribuţie, Edwyn? O otravă 
mortală, nu mă îndoiesc. 

— Peştele Negru merită un sfârşit mai nobil, iar eu sunt cel 
gata să i-l asigur. Mistreţul bătu cu pumnul în masă. Il voi 
provoca la o luptă dreaptă. Ghioagă, secure sau sabia lungă, nu 
are importanţă cu ce. Bătrânul va fi tocătura mea. 

— Şi de ce-ar catadicsi să-ţi accepte provocarea, ser? întrebă 
Ser Forley Prester. Ce-ar avea el de câştigat dintr-un asemenea 
duel? Ridicăm asediul dacă învinge? Nu cred asta. Nici el n-o să 
creadă. O luptă om la om nu va rezolva nimic. 

— Îl cunosc pe Brynden Tully încă de pe vremea când eram 
amândoi scutieri în serviciul Lordului Darry, spuse Norbert 
Vance, lordul orb din Atranta. Dacă nu vă deranjează pe 
domniile voastre, lăsaţi-mă să merg să vorbesc cu el şi să încerc 
să-l fac să înţeleagă cât de deşartă e poziţia sa. 

— înţelege asta destul de bine, zise Lordul Piper. Era un 
bărbat scund, rotofei, crăcănat, cu o coamă de păr roşu, tatăl 
unuia dintre scutierii lui Jaime; asemănarea băiatului cu tatăl era 
evidentă. Omul nu-i vreun afurisit de prostă/lău, Norbert. Are 
ochi... şi mult prea multă minte încât să cedeze în faţa unora ca 
ăştia. 

Făcu un gest în direcţia lui Edwyn Frey şi a lui Walder Rivers. 

Edwyn se îmbăţoşă. 

— Dacă Lordul de Piper voieşte să insinueze... 

— Eu nu insinuez, Frey. Eu spun ce am de spus fără ocolişuri, 
ca orice om cinstit. Însă ce ştii tu despre cum e să fii onest? Eşti 
şiret ca un vulpoi mincinos, cum sunt toţi ai tăi. Mai degrabă aş 
bea o litră de pişat decât să mă încred în cuvântul dat de vreun 
Frey. Se aplecă peste masă. Şi unde-i Marq, răspunde-mi? Ce-ai 
făcut cu fiul meu? Era invitat la blestemata ta de nuntă. 

— Şi aşa va rămâne, oaspetele nostru de onoare, zise Edwyn, 
până când vă veţi dovedi loiali faţă de Înălţimea Sa, Regele 
Tommen. 

— Cinci cavaleri şi douăzeci de ostaşi s-au dus cu Marq la 
Gemeni, zise Piper. Şi ei sunt oaspeţii tăi, Frey? 

— Poate că unii dintre cavaleri. Celorlalţi nu li s-a servit nimic 
din ce nu meritau. Ai face bine să-ţi păzeşti limba aia de 


trădător, Piper, dacă nu vrei să-ţi fie înapoiat moştenitorul făcut 
bucăţi. 

Consiliile conduse de tata nu s-au desfăşurat niciodată aşa, se 
gândi Jaime, când Piper se ridică în picioare clătinându-se. 

— Spune asta cu sabia în mână, Frey, şuieră omuleţul. Sau 
lupţi numai cu rahat? 

Faţa întunecată a lui Frey păli. Lângă el, Walder Rivers se 
ridică în picioare. 

— Edwyn nu se pricepe la săbii... însă eu da, Piper. Dacă mai 
ai remarci de făcut, vino afară şi rosteşte-le. 

— Acesta-i un consiliu de război, nu un război, le reaminti 
Jaime. Aşezaţi-vă, amândoi. 

Niciunul dintre ei nu se clinti. 

— Acum! 

Walder Rivers se aşeză. Lordul Piper nu era chiar aşa de uşor 
de îmbunat. Mormăi un blestem şi ieşi din cort. 

— Să trimit oameni să-l târască înapoi aici, stăpâne? îl întrebă 
Ser Daven pe Jaime. 

— Trimiteţi-l pe Ser Ilyn, îndemnă Edwyn Frey. N-avem nevoie 
decât de capul său. 

Karyl Vance se întoarse spre Jaime. 

— Lordul Piper a vorbit din durere. Marq este primul lui 
născut. Cavalerii care l-au însoţit la Gemeni îi erau, cu toţii, 
nepoti şi verişori. 

— Trădători şi răzvrătiți, vrei să spui, preciză imediat Edwyn 
Frey. 

Jaime îi aruncă o privire îngheţată. 

— Gemenii au îmbrăţişat şi ei cauza Tânărului Lup, le reaminti 
el Freyilor. Apoi voi l-aţi vândut. Asta vă face de două ori mai 
trădători decât Piper. 

Îi făcu plăcere să vadă zâmbetul lui Edwyn strâmbându-se şi 
apoi ştergându-se. Am îndurat destulă consiliere pentru ziua de 
azi, decise el. 

— Am terminat. Începeţi pregătirile, lorzii mei. Vom ataca la 
prima geană de lumină. 

Vântul bătea dinspre nord şi, în timp ce lorzii părăseau cortul 
în şir, Jaime putu simţi duhoarea dinspre bivuacurile lui Frey, de 
dincolo de Piatra Răsucită. Pe malul celălalt, Edmure Tully zăcea 
părăsit pe vârful unui eşafod cenuşiu, cu o frânghie în jurul 
gâtului. 


Mătuşa lui plecă ultima, cu soţul ei după ea. 

— Lord nepot, protestă Emmon, acest atac asupra scaunului 
meu... nu trebuie să faci aşa ceva. 

Când înghiţea, mărul din gât i se mişca în sus şi-n jos. 

— Nu trebuie. Îţi interzic. Mestecase din nou frunze acrişoare; 
pe buze-i licărea o spumă trandafirie. Castelul e al meu, am 
pergamentul. Semnat de rege, de micul Tommen. Eu sunt 
stăpânul de drept la Riverrun şi... 

— Nu şi cât timp Edmure Tully este în viaţă, zise Lady Genna. 
E milos şi slab la minte, o ştiu, însă atât timp cât trăieşte, acest 
om este un pericol. Ce ai de gând să faci în această privinţă, 
Jaime? 

Peştele Negru este cel periculos, nu Edmure. 

— Lăsaţi-l pe Edmure în seama mea. Ser Lyle, Ser Ilyn, mă 
însoţiţi, dacă nu vă e cu supărare. A venit vremea să fac o vizită 
până la spânzurătoarea aceea. 

Râul Piatra Răsucită era mai adânc şi curgea mai repede 
decât Furca Roşie, iar vadul cel mai apropiat se afla la câţiva 
kilometri distanţă, în aval. Bacul de-abia îşi începuse traversarea 
cu Walder Rivers şi Edwyn Frey când Jaime şi oamenii săi sosiră 
pe malul râului. În timp ce-i aşteptau întoarcerea, Jaime le spuse 
ce voia. Ser Ilyn scuipă în râu. 

Când cei trei coborâră de pe bac pe malul de nord, o 
vivandieră beată se oferi să-i facă Mistreţului o plăcere cu gura. 

— Uite, bucură-l pe prietenul meu, zise Ser Lyle împingând-o 
spre Ser llyn. 

Râzând, femeia se duse să-l sărute pe Payne pe buze, apoi îi 
văzu ochii şi se trase înapoi. 

Cărăruile dintre focurile de tabără erau năclăite de mocirlă 
amestecată cu balegă de cal şi frământată de copite şi cizme 
deopotrivă. Peste tot, Jaime vedea numai blazonul turnurilor 
gemene ale Casei Frey, plasat pe scuturi şi flamuri, albastru pe 
cenuşiu, împreună cu blazonul unor Case mai mici, jurate 
Crossingului: bâtlanul de Erenford, furca de Haigh, cele trei 
ramuri de vâăsc ale Lordului Charlton. Sosirea Regicidului nu 
trecu neobservată. O bătrână care vindea purcei de lapte dintr- 
un coş se opri ca să se holbeze la el, un cavaler cu o figură 
oarecum familiară se lăsă într-un genunchi, iar doi oameni care 
urinau într-un şanţ se întoarseră şi se stropiră unul pe altul. 

— Ser Jaime, strigă cineva în urma lui, însă el merse fără să se 


întoarcă. 

În jurul lui zări feţele unora pentru a căror ucidere în Pădurea 
Şoaptelor îşi dăduse întreaga străduinţă, acolo unde Casa Frey 
luptase sub flamurile cu lupul străvechi ale lui Robb Stark. Mâna 
de aur îi atârna grea într-o parte. 

Pavilionul lui Ryman Frey era cel mai mare din întreaga 
tabără; pereţii săi din pânză cenuşie, groasă, erau confecţionaţi 
din careuri cusute în aşa fel încât să dea impresia de zidărie din 
piatră, iar cele două vârfuri ale sale îi evocau pe Gemeni. 
Departe de a fi indispus, Ser Ryman se delecta cu anumite 
distracţii. Sunetul râsului unei femei bete plutea afară din cort, 
amestecat cu notele unei harpe de lemn şi cu vocea 
menestrelului. De tine mă voi ocupa mai târziu, ser, îşi zise 
Jaime. Walder Rivers stătea înaintea cortului său modest, 
discutând cu doi călăreţi. Scutul său avea blazonul Casei Frey, 
cu culorile inversate, şi o banderolă roşie, funestă, întinsă peste 
turnuri. Când bastardul dădu cu ochii de Jaime, se încruntă. 
Recunosc imediat o privire rece şi bănuitoare. Acesta-i mai 
periculos decât oricare dintre fratii săi legitimi. 

Eşafodul fusese ridicat la trei metri înălţime deasupra solului. 
Doi suliţaşi erau postați la piciorul treptelor. 

— Nu poţi urca fără permisiunea lui Ser Ryman, îi spuse lui 
Jaime unul dintre ei. 

— Asta spune că pot. Jaime bătu cu degetul în mânerul sabiei 
sale. Intrebarea este dacă va trebui sau nu să păşesc peste 
hoitul tău. 

Suliţaşii se dădură la o parte. 

In vârful eşafodului, Lordul de Riverrun stătea şi se holba la 
trapa de sub el. Picioarele-i erau negre şi năclăite cu noroi, avea 
tălpile goale. Edmure purta o tunică murdară din mătase, în 
dungi, în culorile Tully, roşu şi albastru, şi un laţ de frânghie de 
cânepă. La auzul paşilor lui Jaime îşi ridică privirile şi-şi linse 
buzele uscate şi crăpate. 

— Regicidule? 

La vederea lui Ser Ilyn căscă ochii. 

— Mai bine o spadă decât funia. Fă-o, Payne. 

— Ser llyn, rosti Jaime. Ai auzit ce a spus Lordul Tully. Fă-o. 

Cavalerul tăcut îşi apucă sabia mare cu ambele mâini. Lungă 
şi grea, era ascuţită pe cât putea fi oţelul obişnuit. Buzele 
crăpate ale lui Edmure se mişcară fără un sunet. Când Ser Ilyn 


aduse sabia peste spate, îşi închise ochii. Lovitura avea în ea 
întreaga forţă a lui Payne. 

— Nu! Stop! NU! 

Edwyn Frey li se arătă gâfâind din greu. 

— Vine tata. Cât de repede poate. Jaime, trebuie să... 

— Lordul meu mi s-ar potrivi mai bine, Frey, zise Jaime. Şi ai 
face bine să omiţi cuvântul trebuie din orice adresare către 
mine. 

Ser Ryman păşi greoi pe treptele eşafodului însoţit de o 
femeie şleampătă, cu părul ca paiul, la fel de beată ca şi el. 
Rochia ei se încheia în faţă cu şireturi, însă cineva i le 
descheiase până la buric, aşa că sânii i se revărsau afară. Erau 
mari şi grei, cu sfârcuri maro, pe măsură. O coroană din bronz 
bătut îi stătea strâmbă pe cap, gravată cu rune şi înconjurată de 
săbii mici şi negre. Când dădu cu ochii de Jaime izbucni în râs. 

— Pe cele şapte iaduri, cine mai e şi ăsta? 

— Lordul Comandant al Gărzii Regale, i-o întoarse Jaime cu o 
politeţe rece. Aş putea să vă întreb acelaşi lucru, doamna mea. 

— Doamnă? Eu nu sunt doamnă, sunt regină. 

— Sora mea ar fi cât se poate de surprinsă să audă asta. 

— Lordul Ryman însuşi m-a încoronat. Îşi legănă şoldurile 
ample. Mi-s regina târfelor. 

Nu, se gândi Jaime, draga mea surioară deţine şi acest titlu. 

Ser Ryman îşi regăsi graiul. 

— Tacă-ţi gura, târfă, Lordul Jaime nu vrea să audă prostiile 
tale de târâtură. 

Acest Frey era un bărbat solid, cu o faţă lată, ochi mici şi un 
set de bărbii duble moi şi cărnoase. Răsuflarea-i duhnea a vin şi 
a ceapă. 

— Faci regine, Ser Ryman? întrebă Jaime cu blândeţe. Ce 
prostie, la fel ca şi această tărăşenie cu Lordul Edmure. 

— l-am dat un avertisment Peştelui Negru. l-am spus că 
Edmure va muri dacă nu predă castelul. Am pus să fie ridicat 
acest eşafod pentru a le dovedi că Ser Ryman Frey nu face 
ameninţări de pomană. La Seagard, fiul meu, Walder, a făcut la 
fel cu Patrek Mallister, iar Lordul Jason s-a plecat, dar... Peştele 
Negru este un om nesimţitor. Ne-a refuzat, aşa că... 

— ... l-aţi spânzurat pe Lordul Edmure? 

Bărbatul se înroşi. 

— Lordul meu bunic... dacă-l spânzurăm pe om, nu mai avem 


ostatic, ser. Te-ai gândit la asta? 

— Numai un prost face ameninţări pe care nu le poate 
îndeplini. Dacă eu te-aş ameninţa că te pocnesc dacă nu-ți ţii 
gura, dar te-ai încumeta să vorbeşti, ce crezi că aş face? 

— Ser, nu înţe... 

Jaime îl lovi. Fu o lovitură cu dosul palmei dată cu mâna sa 
aurită, însă forţa ei îl trimise pe Ser Ryman, împleticindu-se, 
până în braţele târfei lui. 

— Ai o căpăţână grăsană, Ser Ryman, şi un gât la fel de gros. 
Ser Ilyn, câte lovituri ar trebui să dai ca să tai acel gât? 

Ser Ilyn îşi lăsă pe nas un singur deget. 

Jaime râse. 

— Lăudăroşenie goală. Eu zic că trei. 

Ryman Frey se lăsă în genunchi. 

— N-am făcut nimic... 

— ... decât beţii şi curvăsării. Ştiu. 

— Sunt moştenitorul de la Crossing. Nu poţi... 

— Te-am avertizat în privinţa vorbăriei. 

Jaime îl privi cum se face alb. Un beţivan, un prost şi un fricos. 
Lordul Walder ar face bine să-i supraviețuiască, altfel Freyii sunt 
terminați. 

— Eşti liber, ser. 

— Liber? 

— M-ai auzit. Pleacă. 

— Dar... unde să mă duc? 

— În iad sau acasă, unde preferi. Ai grijă să nu mai fii în 
tabără când apare soarele. Poţi să-ţi iei şi regina târfelor cu tine, 
dar nu şi coroana ei. 

Jaime se răsuci dinspre Ser Ryman spre fiul lui. 

— Edwyn, îţi încredinţez comanda efectivelor tatălui tău. 
Încearcă să nu fii la fel de prost ca bătrânul tău. 

— Asta nu este foarte greu, stăpâne. 

— Trimite-i vorbă lui Lord Walder. Coroana are nevoie de toţi 
prizonierii săi. 

Jaime dădu din mâna sa aurită. 

— Ser Lyle, adu-l încoace. 

Edmure Tully căzu cu faţa în jos pe eşafod când sabia lui Ser 
Ilyn tăie funia în două. Un braţ de frânghie de cânepă încă mai 
atârna de laţul din jurul gâtului său. Mistreţul apucă de capăt şi-l 
ridică în picioare. 


— Un peşte în lesă, zise el chicotind încântat. E o privelişte pe 
care n-am mai văzut-o până acum. 

Freyii se dădură la o parte ca să-i lase să treacă. Sub eşafod 
se adunase o mulţime, inclusiv o duzină de vivandiere şi de 
însoțitori ai trupelor, aflaţi în diferite stadii de dezmăţ. Jaime 
observă un bărbat cu o harpă. 

— Tu, menestrelule. Vino cu mine. 

Bărbatul îşi scoase pălăria. 

— După cum porunceşte stăpânul meu. Nimeni nu spuse nicio 
vorbă în timp ce mergeau înapoi spre bac, cu menestrelul lui Ser 
Ryman în urma lor. Dar, după ce se desprinseră de mal şi se 
îndreptară spre partea de sud a Pietrei Răsucite, Edmure Tully îl 
apucă pe Jaime de braţ. 

— De ce? 

Un Lannister îşi plăteşte datoriile, se gândi el, iar tu eşti 
singura monedă care mi s-a lăsat. 

— Consideră asta un dar de nuntă. 

Edmure se holbă la el cu ochii obosiţi. 

— Un... dar de nuntă? 

— Mi s-a spus că soaţa ta e drăguță. Cred că este, dacă te 
culcai cu ea în vreme ce sora ta şi regele tău erau ucişi. 

— N-am ştiut nicio clipă de asta. Edmure îşi linse buzele 
crăpate. Erau nişte scripcari în faţa uşii dormitorului nostru. 

— lar Lady Roslin îţi distrăgea atenţia. 

— Ea... au obligat-o s-o facă, Lordul Walder şi ceilalţi. Roslin 
n-a vrut asta... plângea, dar eu am crezut că era... 

— Priveliştea bărbăţiei tale copleşitoare? Mda, asta ar face 
orice femeie să plângă, sunt convins. 

— Poartă în pântece copilul meu. 

Nu, se gândi Jaime, în pântecul ei creşte doar moartea ta. 
Odată ajuns înapoi la pavilion, le dădu liber Mistreţului şi lui Ser 
Ilyn, însă nu şi cântăreţului. 

— S-ar putea să-mi trebuiască o cântare destul de curând, îi 
spuse el omului. Lew, încălzeşte nişte apă de spălat pentru 
oaspetele meu. Pia, găseşte-i nişte haine curate. Nimic cu lei pe 
ele, dacă nu te superi. Peck, vin pentru Lordul Tully. Ţi-e foame, 
nobile domn? 

Edmure dădu din cap, însă privirile-i erau în continuare 
bănuitoare. 

Jaime se aşeză pe un scaun în vreme ce Tully făcea baie. 


Mizeria se desprindea de el în straturi cenușii. 

— Odată ce-ai terminat de mâncat, oamenii mei te vor 
escorta la Riverrun. Ce se întâmplă după aceea e numai treaba 
ta. 

— Ce vrei să spui? 

— Unchiul tău este un om bătrân. Viteaz, da, însă cea mai 
mare parte a vieţii sale s-a dus. Nu are nici o nevastă care să 
plângă după el, nici copii de apărat. O moarte demnă este tot 
ceea ce mai poate spera Peştele Negru... dar tu mai ai ani de 
zile înaintea ta, Edmure. lar tu eşti stăpânul de drept al Casei 
Tully, nu el. Unchiul tău face după cum pofteşti tu. Soarta 
castelului Riverrun este în mâinile tale. 

Edmure căscă ochii. 

— Soarta Riverrunului... 

— Predă castelul şi nu moare nimeni. Oamenii de rând pot să 
plece în pace sau să rămână să-l slujească pe Lordul Emmon. 
Lui Ser Brynden i se va îngădui să îmbrace hainele negre, 
împreună cu câţi oameni din garnizoană aleg să i se alăture. Şi 
tu de asemenea, dacă Zidul te atrage. Sau ai putea merge la 
Casterly Rock, ca prizonier al meu, bucurându-te de întregul 
confort şi respect de care are parte un ostatic de rangul tău. O 
voi trimite şi pe soţia ta să ţi se alăture, dacă vrei. Dacă pruncul 
ei este băiat, va sluji în Casa Lannister ca paj şi apoi ca scutier, 
iar când va deveni cavaler, îi vom acorda şi nişte pământuri. 
Dacă Roslin îţi va dărui o fiică, voi avea grijă să aibă o zestre 
bună când va ajunge la vârsta măritişului. Tu însuţi ai putea 
beneficia de o grațiere, odată ce războiul se termină. Tot ce 
trebuie să faci e să predai castelul. 

Edmure îşi ridică mâinile din cadă şi privi cum apa i se 
scurgea printre degete. 

— Şi dacă nu-l predau? 

Chiar trebuie să mă faci să rostesc cuvintele? 

Pia stătea lângă intrarea în cort cu braţele încărcate de haine. 
Şi scutierii săi ascultau, precum şi menestrelul. Atunci n-au 
decât să audă. Nu contează. Se forţă să zâmbească. 

— Ai văzut câţi suntem, Edmure. Ai văzut scările, turnurile, 
catapultele, berbecii. Dacă dau comanda, vărul meu trece peste 
şanţul de apărare şi-ţi sparge porţile. Vor muri sute de oameni, 
marea lor parte de-ai tăi. Foştii tăi stegari vor fi în primul val de 
atac, aşa că-ţi vei începe ziua ucigându-i pe taţii şi pe fraţii celor 


care-au murit pentru tine la Gemeni. Al doilea val de atac vor fi 
Freyii, care nu-mi lipsesc. Oamenii mei de la apus vor urma 
imediat ce arcaşii tăi rămân fără săgeți, iar cavaleri tăi vor fi 
atât de obosiţi încât de-abia dacă-şi vor mai putea ridica săbiile. 
Când va cădea castelul, toţi cei dinăuntru vor fi trecuţi prin 
sabie. Cirezile tale vor fi măcelărite, iar pădurea ta a zeilor va fi 
tăiată, fortărețele şi turnurile tale vor arde. lţi voi dărâma 
zidurile şi voi devia Piatra Răsucită să curgă peste ruine. După 
ce voi fi terminat tot, nimeni nu va mai şti că aici a fost cândva 
un castel. Jaime se ridică în picioare. 

— Soţia ta s-ar putea să fete înainte de asta. Cred că ţi-ai vrea 
copilul. Ţi-l voi trimite după naştere. Cu o catapultă. 

După discursul său se lăsă tăcerea. Edmure zăcea în cadă. Pia 
strânse hainele la sân. Menestrelul îşi făcu de lucru cu o coardă 
a harpei sale. Micul Lew scobi o franzelă veche pentru a face o 
farfurie, prefăcându-se că nu auzise. Cu o catapultă, îşi zise 
Jaime. Oare dacă mătuşa sa ar fi fost aici, ar mai fi spus că 
Tyrion era fiul lui Tywin? 

În cele din urmă, Edmure Tully îşi regăsi glasul. 

— AŞ putea să ies din cada asta şi să te ucid acolo unde eşti, 
Regicidule. 

— Ai putea încerca. Jaime aşteptă. Când Edmure nu făcu nicio 
tentativă de a se ridica, spuse: Te las acum, să te ospătezi în 
tihnă. Menestrel, cântă-i ceva oaspetelui nostru în timp ce 
mănâncă. Cred că ştii cântecul. 

— Cel despre ploaie? Da, stăpâne, îl ştiu. 

Edmure părea că-l vede pe om pentru prima oară. 

— Nu. Nu el. Luaţi-l de aici. 

— De ce, este doar un cântec, făcu Jaime. Nu poate avea o 
voce atât de proastă. 


CERSEI 

Marele Maester Pycelle fusese bătrân de când îl cunoştea ea, 
însă părea să fi îmbătrânit cu încă o sută de ani în ultimele trei 
nopţi. 

Îi luă o veşnicie până reuşi să-şi îndoaie genunchiul anchilozat 
înaintea ei, iar odată ce îngenunchease, nu se mai putu ridica 
decât după ce Ser Osmund îl smuci în sus. 

Cersei îl studie nemulțumită. 

— Lordul Qyburn ne informează că Lordul Gyles a tuşit, în 
sfârşit, pentru ultima oară. 

— Da, Înălţimea Ta. Mi-am dat toată osteneala să-i uşurez 
plecarea. 

— Chiar aşa? Regina se întoarse spre Lady Merryweather. Am 
spus că-l vreau pe Rosby viu şi nevătămat sau n-am spus aşa? 

— Ai spus, Inălţimea Ta. 

— Ser Osmund, ce-ţi aminteşti tu din conversaţie? 

— l-ai poruncit Marelui Maester Pycelle să-l salveze, Înălţimea 
Ta. Am auzit cu toţii. 

Gura lui Pycelle se deschise şi se închise. 

— Înălţimea Ta trebuie să ştie, am făcut tot ce putea fi făcut 
pentru bietul om. 

— La fel cum ai făcut şi pentru Joffrey? Şi pentru tatăl său, 
iubitul meu soţ? Robert era la fel de puternic ca orice bărbat din 
Cele Şapte Regate şi totuşi l-ai lăsat să piară din cauza unui 
vier. Oh, şi să nu uităm de Jon Arryn. Nu există nicio îndoială că 
l-ai fi ucis şi pe Ned Stark dacă te-aş fi lăsat să-l mai ţii. Spune- 
mi, maester, la Citadelă ai învăţat să-ţi frângi mâinile şi să oferi 
tot felul de scuze? 

Glasul ei îl făcu pe bătrân să tresară. 

— Nimeni altcineva n-ar fi putut face mai mult, Înălţimea Ta... 
am... am oferit întotdeauna servicii loiale. 

— Când l-ai sfătuit pe Regele Aerys să-şi deschidă porţile 
când s-a apropiat oştirea tatălui meu, asta a însemnat, după 
tine, un serviciu loial? 

— Asta... am apreciat greşit... 

— A fost un sfat bun? 

— Înălţimea Ta trebuie să ştie în mod sigur... 

— Ceea ce știu este că atunci când fiul meu a fost otrăvit, te- 
ai dovedit mai nefolositor decât Băiatul Lunii. Ceea ce ştiu este 
că acum Coroana are o nevoie disperată de aur, iar lordul nostru 


trezorier este mort. 

Bătrânul smintit se repezi să fructifice ocazia. 

— Am să... am să redactez o listă cu oamenii cei mai potriviţi 
să ia locul Lordului Gyles în consiliu. _ 

— O listă. Cersei era amuzată de această ofertă. Imi pot 
imagina foarte bine genul de listă pe care mi-ai putea-o întocmi. 
Babalâci şi smintiţi şi Garth cel Mare. Buzele i se strânseră. Ai 
zăbovit multă vreme în compania lui Lady Margaery în ultima 
vreme. 

— Da. Da, eu... Regina Margaery a fost înnebunită de durere 
din cauza lui Ser Loras. l-am oferit Înălţimii Sale leacuri pentru 
dormit şi... alte câteva feluri de poţiuni. 

— N-am nicio îndoială. Spune-mi, mica noastră regină a fost 
cea care ţi-a ordonat să-l ucizi pe Lordul Gyles? 

— U...cid? Ochii Marelui Maester Pycelles se bulbucară, 
mărindu-se cât nişte ouă fierte. Ilnălţimea Ta, doar nu crezi... a 
fost tusea lui, pe toţi zeii, am... Înălţimea Sa n-ar... ea n-avea 
nimic împotriva Lordului Gyles, de ce să-l fi vrut Regina 
Margaery... 

— ... mort? Păi, pentru a planta un alt trandafir în consiliul lui 
Tommen. Eşti orb sau corupt? Rosby îi stătea în cale, aşa că l-a 
băgat în mormânt. Cu complicitatea ta. 

— Înălţimea Ta, îţi jur, Lordul Gyles a pierit din cauza tusei 
sale. Buzele îi tremurau. Am fost întotdeauna loial Coroanei, 
regatului, C... Casei Lannister. 

În ordinea asta? Frica lui Pycelle era palpabilă. £ destu/ de 
copt. A venit vremea să stoarcem fructul şi să gustăm din suc. 

— Dacă eşti atât de loial pe cât pretinzi, de ce mă minţi 
acum? Nu te deranja să negi. Ai început să-i porţi trena 
Fecioarei Margaery încă dinainte ca Ser Loras să se fi dus la 
Piatra Dragonului, aşa că scuteşte-mă şi de alte poveşti despre 
cum n-ai vrut altceva decât s-o consolezi pe buna noastră fiică 
aflată la necaz. Ce te aduce atât de des la Beciul Fecioarelor? In 
mod sigur, nu conversațiile plicticoase cu Margaery, nu? O 
curtezi pe septa aia cu faţa buboasă a ei? Te joci cu micuța Lady 
Bulwer? O faci pe spionul pentru ea, dându-i informaţii despre 
mine, pentru intrigile ei? 

— Eu... eu mă supun. Un maester face un jurământ... 

— Un mare maester jură să servească regatul. 

— lnălţimea Ta... ea e regina... 


— Eu sunt regina. 

— Vreau să spun... e soţia regelui şi... 

— Ştiu cine-i. Ceea ce vreau să ştiu este de ce-ar avea ea 
nevoie de tine? E bolnavă buna mea fată? 

— Bolnavă? Bătrânul începu să se tragă de ceea ce s-ar fi 
putut numi barbă, acele rămăşiţe argintii de păr subţire, iţite pe 
pieile de curcan trandafirii care-i atârnau moi pe sub bărbie. N... 
nu-i bolnavă, Înălţimea Ta, nu asta. Jurămintele mele îmi interzic 
să divulg... 

— Jurămintele tale nu-ţi vor ţine de urât în celula întunecată, îl 
avertiză ea. Ori îmi spui adevărul, ori te arunc în lanţuri. 

Pycelle căzu în genunchi. 

— Te implor... am fost omul de taină al tatălui tău şi un 
prieten în problema Lordului Arryn. Nu pot supravieţui temniţei, 
nu încă o dată... 

— De ce-a trimis Margaery după tine? 

— Doreşte... ea... ea... 

— Spune-o odată! Maesterul se ploconi. 

— Ceai de lună, şopti. Ceai de lună pentru... 

— Ştiu foarte bine pentru ce-i bun ceaiul de lună. Asta e. 
Foarte bine. Ridică-te de pe genunchii ăia moi şi încearcă să-ţi 
aminteşti cum este să fii bărbat. 

Pycelle se chinui să se ridice în picioare, dar dură atât de 
mult, încât Cersei trebui să-i spună lui Osmund Kettleblack să-l 
mai smucească o dată. 

— Cât despre Lordul Gyles, fără îndoială că Tatăl nostru de 
Sus îl va judeca după merit. Nu avea copii? 

— Nu copii din sângele lui, însă există un pupil... 

— ... nu din sângele lui. Cersei se debarasă de această 
observaţie iritantă cu un simplu gest al mâinii. Gyles ştia ce 
nevoie avem noi de aur. Fără îndoială că ţi-a povestit că dorinţa 
sa era să-i lase lui Tommen toate pământurile sale şi averea. 

Aurul lui Rosby va ajuta la reumplerea cuferelor regale, iar 
pământurile şi castelul lui puteau fi dăruite cuiva de-al ei, ca 
răsplată pentru servicii loiale. Lordul Waters, poate. Aurane 
dăduse de înţeles că voia o reşedinţă; „Inălţimea Sa” era doar 
un titlu gol. Pusese ochii pe Piatra Dragonului, Cersei ştia asta, 
însă ţintea prea sus. Rosby era mult mai potrivit pentru statutul 
şi originile sale. 

— Lordul Gyles îl iubea pe Înălţimea Sa din toată inima, 


spunea Pycelle, însă... pupilul său... 

— ... fără îndoială, va înţelege, odată ce te aude vorbindu-i de 
dorinţa lăsată cu limbă de moarte de Lordul Gyles. Du-te şi fă-o. 

— Dacă asta doreşte Inălţimea Ta. 

Marele Maester Pycelle aproape că se împiedică în propriile 
sale robe în graba de a pleca. 

Lady Merryweather închise uşa în urma lui. 

— Ceai de lună, zise ea şi se întoarse spre regină. Cât e de 
proastă. De ce-ar vrea să facă aşa ceva, să rişte atât? 

— Micuța regină are pofte pe care Tommen este mult prea 
tânăr pentru a i le putea satisface. 

Acesta era întotdeauna pericolul care apărea când o femeie 
matură se mărita cu un copil. Chiar mai mult când era văduvă. 
Poate pretinde că Renly nici n-a atins-o vreodată, însă n-am s-o 
cred. Femeile beau ceai de lună dintr-un singur motiv; fecioarele 
nu aveau nevoie deloc de el. 

— Fiul meu a fost trădat. Margaery are un iubit. Aceasta-i 
înaltă trădare, pedepsită cu moartea. 

Nu putea decât spera că baborniţa aia de mamă a lui Mace 
Tyrell, cu faţa-i stafidită, va trăi suficient de mult ca să apuce 
judecata. Prin insistența ca Tommen şi Margaery să se 
căsătorească de îndată, Lady Olenna îşi condamnase preţiosul 
ei trandafir să ajungă sub sabia gâdelui. 

— Jaime a plecat cu Ser Ilyn Payne. Presupun că voi fi nevoită 
să găsesc o altă Dreptate a Regelui care s-o scurteze de cap. 

— Am s-o fac eu, se oferi Osmund Kettleblack cu un rânjet 
alunecos. Margaery are un gât destul de firav. O sabie bine 
ascuţită va trece direct prin el. 

— Aşa ar face, spuse Taena, dar la Capătul Furtunii se află o 
armată a lui Tyrell şi o alta este la Beciul Fecioarelor. Şi ei au 
săbii ascuţite. 

Sunt năpădită de trandafiri. Era jignitor. Tot mai avea nevoie 
de Mace Tyrell, chiar dacă nu şi de fiica sa. Cel puţin până când 
Stannis va fi înfrânt. Apoi nu-mi va mai trebui niciunul dintre ei. 
Însă cum ar putea scăpa de fiică fără a-l pierde pe tată? 

— Trădarea rămâne tot trădare, glăsui ea, însă avem nevoie 
de o dovadă, de ceva mai substanţial decât ceaiul de lună. Dacă 
se dovedeşte că e infidelă, chiar şi nobilul ei tată este obligat s-o 
condamne, altfel ocara ei devine şi a sa. 

Kettleblack îşi mesteca un vârf de mustață. 


— Trebuie să-i prindem asupra faptului. 

— Cum? Qyburn e cu ochii pe ea, zi şi noapte. Servitorii ei 
sunt în slujba mea, dar nu ne aduc decât nimicuri. Incă nu l-a 
văzut nimeni pe acest iubit. Urechile de lângă uşa ei aud 
cântece, râsete, bârfe, nimic de folos. 

— Margaery este prea vicleană ca să fie prinsă atât de uşor, 
spuse Lady Merryweather. Femeile ei sunt pereţii castelului ei. 
Dorm cu ea, o îmbracă, se roagă împreună cu ea, citesc cu ea, 
cos împreună cu ea. Când nu vânează cu şoimii şi nu călăreşte, 
se joacă de-a „vino-n-castelul-meu” cu micuța Alysanne Bulwer. 
Ori de câte ori sunt bărbaţi prin preajmă, sunt cu ea septa sau 
verişoarele ei. 

— Trebuie să scape de curcile alea /a un moment dat, insistă 
regina. Îi veni o idee. Dacă nu cumva şi doamnele ei fac parte 
din conspirație... nu toate, poate, dar unele da. 

— Verişoarele? 

Chiar şi Taena părea că se îndoieşte de asta. 

— Toate trei sunt mai tinere decât mica regină şi mult mai 
nevinovate. 

— Târfuliţe îmbrăcate în albul fecioarelor. Asta nu face decât 
ca păcatele lor să fie şi mai răsunătoare. Numele lor va fi făcut 
de râs. Dintr-odată, regina aproape că o putu vedea. Taena, 
soţul tău este judele meu. Voi doi trebuie să cinaţi cu mine, 
chiar în această seară. 

Voia să termine foarte repede cu toate acestea, înainte să-i 
treacă lui Margaery prin căpşorul ei mic ideea de a se întoarce 
la Highgarden, ori de a pleca pe mare, spre Piatra Dragonului, 
ca să fie cu fratele ei rănit, aflat în pragul morţii. 

— Le voi porunci bucătarilor să ne frigă un mistreţ. Şi desigur, 
trebuie să ne bucurăm de puţină muzică, să ne ajute la digestie. 

Taena răspunse foarte rapid. 

— Muzică, da, chiar aşa. 

— Du-te şi spune-i nobilului tău soţ, şi fă toate demersurile 
pentru un menestrel, ceru Cersei. Ser Osmund, dumneata poţi 
rămâne. Noi avem mult mai multe de discutat. Voi avea nevoie 
şi de Qyburn. 

Trist, dar adevărat: se dovedi că la bucătărie nu aveau mistreţ 
la îndemână şi nici nu mai era timp să fie trimişi vânătorii. În loc 
de asta, bucătarii tăiară una dintre scroafele castelului şi le 
serviră jambon împănat cu usturoi şi uns cu miere şi vişine 


uscate. Nu era ceea ce voia Cersei, însă se mulţumi şi cu atât. 
Ca desert, li se serviră mere coapte cu brânză albă, picantă. 
Lady Taena savura fiecare dumicat. Nu şi Orton Merryweather, a 
cărui faţă rotundă rămase congestionată şi palidă de la supă 
până la brânză. Bău din greu şi-i aruncă ocheade pe furiş 
cântăreţului. _ 

— Mare păcat de Lord Gyles, zise Cersei în cele din urmă. Insă 
îndrăznesc să spun că niciunul dintre noi nu va duce dorul tusei 
lui. 

— Nu. Nici eu nu cred. 

— Vom avea nevoie de un nou lord trezorier. Dacă cei din 
Vale n-ar fi atât de tulburaţi, l-aş aduce înapoi pe Petyr Baelish, 
dar... nu mă deranjează să-l încerc pe Ser Harys în această 
funcţie. Nu poate fi mai rău decât Gyles şi, cel puţin, nu tuşeşte. 

— Ser Harys este Mâna Regelui, făcu Taena. 

Ser Harys este un ostatic, şi vulnerabil chiar şi aşa. 

— A sosit vremea ca Tommen să dispună de o Mână ceva mai 
energică. 

Lordul Orton îşi ridică privirea din cupa cu vin. 

— Energică. Mai mult ca sigur. Ezită. Cine? 

— Dumneata, lordul meu. Ai asta în sânge. Bunicul tău i-a luat 
locul tatălui meu ca Mână a lui Aerys. 

Înlocuirea lui Tywin Lannister cu Owen Merryweather se 
dovedise la fel de chibzuită ca înlocuirea unui trăpaş cu un 
catâr, însă Owen era un bătrân deja terminat când îl înălţase 
Aerys în rang, afabil, dar ineficient. Nepotul lui era mai tânăr 
Şi... Ei bine, are şi o nevastă puternică. Era păcat că Taena nu 
putea sluji ca Mână. Era de trei ori mai bărbătoasă decât soţul ei 
şi mult mai amuzantă. Dar era myrisheză şi, pe deasupra, 
femeie, aşa că Orton trebuia să fie suficient. 

— Nu am absolut nicio îndoială că eşti mult mai capabil decât 
Ser Harys. Și conținutul oalei mele de noapte este mai capabil 
decât Ser Harys. Vei accepta să slujeşti? 

— Eu... da, desigur. Înălţimea Ta îmi face o foarte mare 
onoare. 

Una mai mare decât ai merita. 

— Mi-ai slujit cu pricepere în calitate de judecător, nobile 
domn. Şi vei continua s-o faci în aceste... vremuri grele care ne 
aşteaptă. 

Când văzu că Merryweather prinsese înţelesul spuselor sale, 


regina se întoarse zâmbind spre cântăreţ. 

— lar tu trebuie să fii de asemenea răsplătit pentru toate 
aceste cântece dulci pe care le-ai interpretat pentru noi cât timp 
am mâncat. Zeii ţi-au lăsat un dar. 

Cântărețul se înclină. 

— Înălţimea Ta este prea bună spunând asta. 

— Nu bună, făcu Cersei, ci mai degrabă realistă. Taena mi-a 
povestit că ţi se spune Bardul Albastru. 

— Adevărat este, Inălţimea Ta. 

Cizmele menestrelului erau suple, albastre, din piele de vițel, 
iar pantalonii din lână albastră. Tunica pe care o purta era de 
mătase, de un azuriu palid, întreruptă de fâşii din satin. Mersese 
atât de departe încât îşi vopsise părul în albastru, după moda 
tyroshilor. Părul lung şi buclat îi cădea peste umeri şi mirosea de 
parcă fusese spălat în apă de trandafiri. Din trandafiri albaştri, 
fără nicio îndoială. Cel puţin, are dinţi albi. Erau dinţi buni, deloc 
cariaţi. 

— Nu ai şi alt nume? 

O uşoară roşeaţă îi atinse obrajii. 

— Când eram un băietan, mi se spunea Wat. Un nume potrivit 
pentru un plugar, însă mai puţin potrivit pentru un menestrel. 

Ochii Bardului Albastru erau la fel ca ai lui Robert. Il ura fie şi 
numai pentru asta. 

— Este uşor de înţeles de ce eşti considerat favoritul lui Lady 
Margaery. 

— Înălţimea Sa este mult prea bună. Ea spune că-i face 
plăcere. 

— Oh, sunt sigură de asta. Pot să văd lăuta ta? 

— Dacă asta pofteşte Înălţimea Ta. 

Dincolo de curtoazie se strecurase o nuanţă uşoară de 
încordare, însă îi dădu lăuta fără nicio ezitare. Nimeni nu refuza 
vreo cerere de-a reginei. 

Cersei ciupi o coardă şi zâmbi uşor la auzul notei muzicale. 

— Dulce şi tristă precum dragostea. Spune-mi, Wat... prima 
oară când ai condus-o pe Margaery la pat, a fost înainte de a se 
mărita cu fiul meu, sau după? 

Pentru un moment, el nu păru să fi înţeles. Când îşi dădu 
seama, făcu ochii mari. 

— Înălţimea Ta a fost greşit informată. Vă jur că eu 
niciodată... 


— Mincinosule! 

Cersei îl lovi cu lăuta peste faţă atât de tare încât lemnul 
pictat explodă în fărâme şi aşchii. 

— Lord Orton, dă ordin să vină gărzile mele şi să ducă această 
creatură în temniţă. 

Orton Merryweather avea faţa năduşită de spaimă. 

— Această... ăăăă, infamie... cum a îndrăznit s-o seducă pe 
regină? 

— Mă tem a fost taman pe dos, însă rămâne un trădător. 
Pune-l să cânte pentru Lord Qyburn. 

Bardul Albastru păli. 

— Nu. Sângele-i picura de pe buză, acolo unde i-o sfâşiase 
lovitura de lăută. Eu niciodată... Când Merryweather îl înşfăcă de 
braţ urlă: Mamă, ai milă, nu! 

— Nu sunt mama ta, îi răspunse Cersei. 

Chiar şi în tainiţele negre tot ce scoaseră de la el fură numai 
negaţii, rugăciuni şi rugăminţi de iertare. Nu după multă vreme, 
sângele începu să-i şiroiască pe bărbie din toţi dinţii sparţi şi-şi 
udă de cel puţin trei ori pantalonii albaştri-închişi, şi cu toate 
astea omul persista în minciunile sale. 

— Să fie oare posibil să fi confundat noi menestrelul? întrebă 
Cersei. 

— Totul este posibil, Înălţimea Ta. Însă nu te teme, va 
mărturisi tot înainte de venirea nopţii. 

Jos, în beciuri, Qyburn purta haine din lână aspră şi un şorţ de 
fierar, din piele. Îi spuse Bardului Albastru: 

— Îmi pare rău dacă gărzile au fost mai dure cu tine. 
Manierele lor cam lasă de dorit. Glasul său era blând şi 
respectuos. Tot ce vrem de la tine este doar adevărul. 

— Dar v-am spus adevărul, scânci menestrelul. Lanţurile de 
fier îl ţineau lipit de peretele din piatră rece. 

— Ştim noi mai bine. 

Qyburn avea o lamă în mână, iar tăişul ei licărea vag în 
lumina torţelor. Tăie veşmintele Bardului Albastru până când 
omul rămase gol, numai cu încălţările albastre. Părul dintre 
picioarele sale era castaniu, constată Cersei, amuzată. 

— Spune-ne cum i-ai dăruit plăceri micuţei regine, porunci ea. 

— Eu niciodată... i-am cântat, atâta tot, din voce şi cu lăuta. 
Doamnele ei vă pot spune. Erau întotdeauna cu ea. Verişoarele 
ei. 


— Pe câte dintre ele le-ai cunoscut şi trupeşte? 

— Pe niciuna. Eu nu sunt decât un menestrel. Vă rog. 

— Înălţimea Ta, poate că bietul om doar i-a cântat lui 
Margaery în vreme ce ea se întreținea cu alţi iubiţi, spuse 
Qyburn. 

— Nu. Vă rog. Niciodată ea... am cântat. Am cântat doar... 

Lordul Qyburn îşi plimbă o mână în sus, pe pieptul Bardului 
Albastru. 

— Îţi lua sfârcurile în gura ei în timpul jocurilor voastre 
amoroase? Apucă unul între degetul mare şi arătător şi-l răsuci. 
Unor bărbaţi le place asta. Sfârcurile lor sunt la fel de sensibile 
ca ale femeilor. 

Lama fulgeră şi menestrelul ţipă. Pe pieptul său, un ochi roşu, 
umed, plângea cu sânge. Lui Cersei îi veni rău. O parte din ea ar 
fi vrut să-şi închidă ochii, să se întoarcă cu spatele, să oprească 
tot. Însă era regina, iar aici era vorba de înaltă trădare. Lordul 
Tywin nu s-ar fi întors cu spatele. 

Până la urmă, Bardul Albastru le povesti întreaga sa viaţă, de 
la ziua botezului. Tatăl său fusese lumânărar, iar Wat fusese 
educat în acest meşteşug, însă în copilărie descoperise că se 
pricepea mai bine la confecţionarea de lăute decât la butoaie 
pentru ceară. Când împlinise doisprezece ani, fugise de-acasă 
pentru a se alătura unei trupe de muzicanți pe care-i ascultase 
cântând la un târg. Hoinărise jumătate din Reach înainte de a 
ajunge până la Debarcaderul Regelui în speranţa că va primi 
favoruri pe la curte. 

— Favoruri? Qyburn chicoti. Aşa-i spun acum femeile? Mă tem 
că ai găsit prea multe, prietene... şi nu din partea reginei care 
trebuia. Cea adevărată se află acum înaintea ta. 

Da. Cersei dădea vina pe Margaery Tyrell pentru toate astea. 
Dacă n-ar fi fost ea, Wat ar fi putut trăi o viaţă mai lungă şi mai 
fructuoasă, interpretându-şi micile sale cântece şi culcându-se 
cu porcăriţe şi fiice de mici arendaşi. Uneltirile ei mă forțează la 
asta. M-a mânjit şi pe mine cu trădările ei. 

Până la venirea zorilor, cizmele înalte şi albastre ale bardului 
erau pline de sânge, iar el le mărturisise cum Margaery se 
dezmierda singură în vreme ce privea cum verişoarele ei îi 
făceau lui plăceri cu gura. Alteori, el îi cânta în vreme ce ea îşi 
satisfăcea poftele cu alţi iubiţi. 

— Cine erau aceştia? pretinse să i se spună regina, iar jalnicul 


Wat îi pomeni pe Ser Tallad cel înalt, pe Lambert Turnberry, pe 
Jalabhar Xho, pe gemenii Redwyne, pe Osney Kettleblack, pe 
Hugh Clifton şi pe Cavalerul Florilor. 

Asta o deranja. Nu îndrăznea să-l defăimeze pe eroul de la 
Piatra Dragonului. În afară de asta, nimeni dintre cei care-l 
cunoşteau pe Ser Loras n-ar fi crezut povestea nici în ruptul 
capului. Redwynii nu puteau face nici ei parte din tărăşenia asta. 
Fără Arbor şi fără flota de acolo, regatul n-ar fi putut spera 
niciodată să scape de acest Euron Ochi-de-Cioară şi de 
blestemaţii lui de luptători feroce. 

— Tot ce faci acum este să scuipi numele celor pe care i-ai 
văzut pe lângă apartamentele ei. Vrem adevărul! 

— Adevărul. Wat o privi cu singurul ochi albastru pe care i-l 
lăsase Qyburn. Sângele făcea bule în găurile din locul dinţilor săi 
din faţă. S-ar putea... să nu-mi fi amintit bine. 

— Horas şi Hobber n-au făcut parte din istoria asta, nu-i aşa? 

— Nu, admise el. Ei nu. 

— Cât despre Ser Loras, sunt convinsă că Margaery s-a 
străduit din răsputeri să ascundă de fratele său ce făcea. 

— Chiar aşa. Acum îmi amintesc. Odată a trebuit să mă 
ascund sub pat când a trecut s-o viziteze Ser Loras. Nu trebuie 
să afle niciodată, aşa a spus ea. 

— Prefer acest cântec celuilalt. 

Era cel mai bine să-i excludă din tărăşenia asta pe toţi marii 
lorzi. Însă ceilalţi... Ser Tallad fusese un cavaler rătăcitor, 
Jalabhar Xho era un exilat şi un milog, Clifton era singurul din 
garda micii regine. lar Osney este pruna care face budinca. 

— Ştiu că te simţi mai bine după ce-ai spus adevărul. Te vei 
învoi să-ţi aminteşti asta atunci când Margaery se va înfăţişa la 
judecată. Dacă te apuci din nou să minţi... 

— N-am să mint. Voi spune adevărul adevărat. lar după... 

— ... ţi se va îngădui să îmbraci hainele negre. Ai cuvântul 
meu pentru asta. Cersei se întoarse spre Qyburn. Vezi să-i fie 
curățate şi oblojite rănile şi dă-i lapte de mac pentru dureri. 

— Înălţimea Ta, eşti bună la suflet. Qyburn lăsă lama 
însângerată să cadă într-o găleată cu oţet. Margaery s-ar putea 
să se întrebe pe unde-i bardul ei. 

— Menestrelii vin şi pleacă, sunt notorii pentru asta. 

Urcuşul pe treptele din piatră întunecată de la celulele negre 
aproape că o lăsă pe Cersei fără suflu. Trebuie să mă odihnesc. 


Ajungerea la adevăr era o muncă istovitoare şi-i era silă de ceea 
ce trebuia să urmeze. Trebuie să fiu puternică. Ceea ce fac e 
pentru Tommen şi pentru regat. Ce păcat că Maggy Broasca era 
moartă. Rahat pe profetiile tale, baborniţo. O fi mica regină mai 
tânără decât mine, dar n-a fost niciodată mai frumoasă şi, în 
curând, va muri. 

Lady Merryweather aştepta în dormitorul ei. Era în toiul nopţii, 
mai aproape de zori decât de apus. Jocelyn şi Dorcas dormeau 
amândouă, dar nu şi Taena. 

— A fost îngrozitor? o întrebă ea. 

— Nici nu-ţi poţi închipui. Trebuie să dorm, însă mi-e frică să 
visez. 

Taena o mângâie pe păr. 

— Totul a fost pentru Tommen. 

— Da. Ştiu că a fost. Cersei se zgribuli. Mi s-a uscat gâtul. Fii 
bună, toarnă-mi puţin vin. 

— Dacă-ţi face plăcere, asta-i tot ceea ce doresc. 

Mincinoaso. Ştia ce dorea Taena. Atunci aşa să fie. Dacă 
femeia era înamorată de ea, asta putea s-o asigure că ea şi 
soţul ei îi rămâneau loiali. Într-o lume atât de plină de trădare, 
asta merita câteva săruturi. Nu-i mai rea decât majoritatea 
bărbaților. Cel puțin nu există pericolul să mă lase grea 
vreodată. Vinul o ajută, însă nu foarte mult. 

— Mă simt murdară, se plânse regina în timp ce stătea lângă 
fereastră, cu cupa în mâini. 

— O baie va îţi va face numai bine, dulceaţa mea. 

Lady Merryweather le trezi pe Dorcas şi pe Jocelyn şi le puse 
să aducă apă fierbinte. In timp ce cada era umplută, o ajută pe 
regină să se dezbrace, desfăcându-i şireturile cu degetele ei 
pricepute şi luându-i roba pe umeri. Apoi îşi dădu jos propria sa 
rochie, lăsând-o să cadă pe podea. 

Cele două femei împărţiră cada, Cersei stând cu spatele în 
braţele Taenei. 

— Tommen trebuie scutit de tot ce-i mai rău, îi spuse ea 
femeii myrisheze. Margaery încă-l duce la sept în fiecare zi, ca 
să-i poată ruga pe zei să-i vindece fratele. Ser Loras încă se 
crampona enervant de mult de viaţă. Este ataşat şi de 
verişoarele ei. Îi va fi foarte greu să-i piardă acum pe toţi. 

— S-ar putea să nu fie vinovate toate trei, sugeră Lady 
Merryweather. Ba chiar s-ar putea ca una dintre ele să nu fi luat 


parte la toate astea. Şi dacă s-a ruşinat şi au dezgustat-o cele 
văzute... 

— ... ar putea fi convinsă să fie martoră împotriva celorlalte. 
Da, ar fi foarte bine, însă care dintre ele este nevinovată? 

— Alla. 

— Cea timidă? 

— Aşa pare, însă este mai degrabă și/reată decât timidă. Las-o 
în seama mea, dulceaţă. 

— Bucuroasă. Numai mărturisirea Bardului Albastru n-ar fi fost 
niciodată de ajuns. La urma urmei, menestrelii minţeau ca să-şi 
câştige pâinea. Alla Tyrell va fi de mare ajutor, dacă Taena o 
putea manevra. Ser Osney va mărturisi şi el. Ceilalţi trebuiau să 
fie făcuţi să priceapă că numai prin mărturisire puteau obţine 
iertarea din partea regelui şi Zidul. Jalabhar Xho va descoperi că 
adevărul este atrăgător. De restul, era mai puţin sigură, însă 
Qyburn era convingător. 

Zorii se iţeau pe deasupra Debarcaderului Regelui când ele 
ieşiră din cadă. Pielea reginei era albă şi încreţită din pricina 
lungii îmbăieri. 

— Rămâi cu mine, îi spuse ea Taenei. Nu vreau să dorm 
singură. 

Spuse chiar şi o rugăciune înainte de a se strecura sub 
plapumă, rugând-o pe Mamă să-i dea vise frumoase. 

Se dovedi a fi o pierdere de vreme; ca întotdeauna, zeii erau 
surzi. Cersei visă că era din nou jos, în celulele negre, numai că, 
de astă dată, ea era cea ţintuită de perete. Era goală, iar 
sângele-i şiroia din vârfurile sânilor, acolo unde Pezevenghiul îi 
retezase sfârcurile cu dinţii. 

— Te rog, se milogea ea, te rog, nu şi copiii mei, nu-mi 
vătăma copiii. 

Tyrion doar se uită chiorâş la ea. Şi el era gol, acoperit de păr 
aspru, ceea ce-l făcea să semene mai mult cu o maimuţă decât 
cu un om. 

— li vei vedea încoronați, îi spuse, dar îi vei vedea şi murind. 

Apoi îi apucă cu gura sânul însângerat şi începu să sugă, iar 
durerea o străbătea ca un cuţit înroşit în foc. Se trezi tremurând, 
în braţele Taenei. 

— Am avut un vis urât, zise ea cu glas stins. Am tipat? Îmi 
pare rău. 

— Visele se prefac în ţărână la lumina zilei. Din nou piticul? 


De ce te înspăimântă atât de tare acest omuleţ smintit? 

— Are de gând să mă ucidă. Această prevestire s-a făcut pe 
când aveam zece ani. Am vrut să ştiu cu cine mă voi mărita, 
însă ea mi-a zis... 

— Care ea? 

— Maegi. _ 

Cuvintele ieşeau revărsându-se din ea. Incă o mai auzea pe 
Melara Hetherspoon insistând că dacă nu vor vorbi niciodată de- 
spre profeţii, ele nu se vor mai adeveri. Cu toate astea, în put n- 
a mai fost atât de tăcută. A tipat şi-a urlat. 

— Tyrion este un va/ongar, spuse ea. Folosiţi acest cuvânt în 
Myr? Este în valyriana cultă, înseamnă frățior. 

O  întrebase pe Septa Saranella despre semnificaţia 
cuvântului, după ce Melara se înecase. Taena o luă de mână şi-o 
mângâie. 

— A fost o femeie plină de ură, bătrână, bolnavă şi urâtă. Tu 
erai tânără şi frumoasă, plină de viaţă şi de mândrie. Ea trăia în 
Lannisport, după cum ai spus, aşa că era normal să-l cunoască 
pe pitic şi să ştie cum a ucis-o pe nobila ta mamă. Această 
creatură nu îndrăznea să te atace pentru că erai cine erai, aşa 
că s-a gândit să te rănească folosindu-se de limba ei de 
năpârcă. 

Aşa să fie oare? Cersei ar fi vrut s-o creadă. 

— Totuşi Melara a murit, aşa cum a prevestit ea. Nu m-am 
măritat niciodată cu prinţul Rhaegar. lar Joffrey... piticul mi-a 
ucis fiul sub ochii mei. 

— Un fiu, zise Lady Merryweather, dar mai ai unul, drăgălaş şi 
puternic şi care nu va păţi nimic. 

— Niciodată, nu atât cât trăiesc eu. Să o spună cu voce tare o 
ajuta să creadă că era chiar aşa. Visele se prefac în țărână la 
lumina zilei, da. Afară, soarele dimineţii strălucea prin ceața 
unui nor. Cersei se strecură afară dintre pături. Voi dejuna cu 
regele în această dimineaţă. Vreau să-mi văd fiul. 

Tot ce fac este pentru el. 

Tommen o ajută să-şi vină în fire. Nu-i mai fusese niciodată 
atât de drag ca în acea dimineaţă, flecărind despre pisoii lui în 
timp ce ungea cu miere o bucată de pâine neagră şi fierbinte, 
proaspăt scoasă din cuptor. 

— Ser Gheară a prins un şoarece, îi povesti el, însă Lady 
Mustăţi i l-a furat. 


Eu n-am fost niciodată atât de dulce şi de inocentă, îşi spuse 
Cersei. Cum ar putea el spera să domnească vreodată asupra 
acestui târâm barbar? Mama din ea ar fi vrut numai să-l 
protejeze; regina din ea ştia că trebuia să se facă mai dur, altfel 
Tronul de Fier îl va devora, cu siguranţă. 

— Ser Gheară trebuie să înveţe să-şi apere ce-i al lui, îi zise 
ea. In această lume, cei slabi sunt întotdeauna victimele celor 
puternici. 

Regele se gândi la asta în timp ce-şi lingea mierea de pe 
degete. 

— Când se va întoarce Ser Loras acasă, am de gând să învăţ 
să lupt cu lancea şi cu spada şi cu buzduganul, la fel ca el. 

— Vei învăţa să lupti, îi promise regina, dar nu de la Ser Loras. 
El nu se va mai întoarce, Tommen. 

— Margaery spune că da. Ne rugăm pentru el. Ne rugăm 
pentru mila Mamei, şi de Războinic să-i dăruiască forţă. Elinor 
spune că asta-i cea mai grea bătălie pentru Ser Loras. 

li dădu părul pe spate, buclele moi şi aurite care-i aminteau 
atât de mult de Joff. 

— Ai să-ţi petreci după-amiaza cu soţia ta şi cu verişoarele ei? 

— Nu şi astăzi. Trebuie să postească şi să se purifice, zice ea. 

Post şi purificare... oh, pentru Ziua Fecioarei. Trecuseră ani de 
zile de când lui Cersei i se ceruse să respecte această zi 
deosebit de sfântă. De trei ori măritată, şi totuşi ea încă vrea să 
ne facă să credem că a rămas fecioară. Înveşmântată în alb, cu 
o falsă modestie, micuța regină le va conduce pe celelalte găini 
la Septul lui Baelor pentru a aprinde lumânări albe, lungi, la 
picioarele Fecioarei, şi pentru a agăța ghirlande din pergament 
la gâtul ei sfânt. Ce/ puțin câteva dintre găinile ei. De Ziua 
Fecioarei, văduvelor, mamelor şi târfelor deopotrivă le era 
interzis să calce în septuri, la fel şi bărbaţilor, pentru a nu 
profana cântecul sacru al inocenţei. Numai fetele virgine 
puteau... 

— Mamă? Am spus ceva rău? 

Cersei sărută fruntea fiului ei. 

— Ai spus ceva foarte înţelept, scumpule. Acum du-te şi 
joacă-te cu pisoii tăi. 

După aceea, îl chemă în salonul ei pe Ser Osney Kettleblack. | 
se înfăţişă năduşit tot, venind din curte, păşind ţanţoş, iar în 
timp ce se lăsă într-un genunchi o dezbrăcă din priviri, la fel 


cum făcea întotdeauna. 

— Ridică-te, ser, şi aşază-te aici, lângă mine. Mi-ai făcut un 
serviciu foarte curajos, cândva, însă acum va urma ceva mult 
mai tare. 

— Da, şi eu am ceva tare pentru tine. 

— Asta mai poate aştepta. 

Îi urmări cicatricile, atingându-le foarte uşor cu vârful 
unghiilor. 

— Ţi-o aminteşti pe târfa care ţi-a făcut asta? Ţi-o las ţie după 
ce te întorci de la Zid. Ţi-ar plăcea asta? 

— Facă-se voia ta. 

Acesta era răspunsul aşteptat. 

— Prima dată trebuie să-ţi mărturiseşti trădarea. Păcatele 
unui bărbat îi pot otrăvi sufletul dacă sunt lăsate să dospească. 
Ştiu că trebuie să-ţi fie greu să trăieşti cu ceea ce-ai făcut. A 
venit vremea să te speli de ruşine. 

— Ruşine? Osney părea uluit. l-am spus lui Osmund, Margaery 
doar mă stârneşte. Nu mă lasă niciodată să fac mai mult de... 

— Este foarte cavaleresc din partea ta să o protejezi, îl 
întrerupse Cersei, însă eşti un cavaler prea bun ca să continui să 
trăieşti cu păcatele tale. Nu, trebuie să te duci la Marele Sept al 
lui Baelor chiar în această seară şi să vorbeşti cu Marele Septon. 
Când păcatele unui bărbat sunt atât de negre, numai 
Preacucernicia Sa însuşi îl poate salva de chinurile iadului. 
Spune-i cum te-ai culcat cu Margaery şi cu verişoarele ei. 

Osney clipi nedumerit. 

— Poftim, şi verişoarele? 

— Cu Megga şi Elinor, decise ea. Niciodată cu Alla. Acest mic 
detaliu urma să facă povestea şi mai plauzibilă. Alla stătea şi 
plângea şi le implora pe celelalte să nu mai păcătuiască. 

— Numai Megaga şi Elinor? Sau şi Margaery? 

— Evident, şi Margaery. Ea a fost în spatele întregii tărăşenii. 

Îi spuse şi lui tot ce pusese la cale. În vreme ce Osney asculta, 
neliniştea i se răspândi, încet, pe faţă. Când ea termină, îi 
spuse: 

— După ce-i tai capul, vreau să fur acel sărut pe care nu mi l- 
a dat niciodată. 

— N-ai decât să furi câte săruturi vrei. 

— Şi apoi Zidul? 

— Numai pentru puţin timp. Tommen este un rege iertător. 


Osney îşi scărpină obrazul brăzdat. 

— De obicei, când mint despre vreo femeie, atunci zic că n- 
am călărit-o niciodată, iar ea povesteşte că ba da, am făcut-o. 
Acum... n-am mai minţit niciodată un /na/t Septon. Cred că 
ajungi într-un iad pentru asta. Într-unul dintre cele rele... 

Regina fu complet luată prin surprindere. Ultimul lucru la care 
s-ar fi aşteptat era pietatea din partea lui Kettleblack. 

— Refuzi să mi te supui? 

— Nu. Osney îi atinse din nou părul auriu. Problema este că 
minciunile cele mai bune au şi un sâmbure de adevăr în ele... 
pentru a le da greutate, ca şi cum ar fi adevărate. lar tu vrei să 
le spun cum m-am împreunat cu o regină... 

Fu cât pe ce să-l cârpească peste faţă. Cât pe ce, însă 
mersese prea departe şi erau prea multe în joc. 7ot ce fac este 
pentru Tommen. Îşi întoarse capul şi-i luă mâna lui Ser Osney 
într-a ei, sărutându-i degetele. Erau aspre şi tari, bătătorite din 
cauza spadei. Robert avea mâini ca astea, îşi zise în sinea ei. 

Cersei îşi împreună mâinile în jurul gâtului lui. 

— N-aş vrea să se spună că te-am transformat într-un 
mincinos, îi şopti cu o voce îngroşată. Lasă-mi o oră şi vino în 
dormitorul meu. 

— Am aşteptat destul. Îşi strecură degetele în corsajul rochiei 
şi trase, iar mătasea se desfăcu pârâind atât de tare, încât 
Cersei se temu că jumătate din Fortăreaţa Roşie trebuie să fi 
auzit. Dă-ţi jos şi restul, înainte să rup eu tot, zise el. Poţi să-ţi ţii 
coroana pe cap. Îmi place cum îţi stă cu coroană. 


PRINȚESA DIN TURN 

Închisoarea ei era una blândă. 

Arianne se consola cu asta. De ce s-ar fi preocupat tatăl ei 
atât de mult să-i ofere confort în captivitate dacă ar fi sortit-o 
unei morţi de trădătoare? Wu se poate să mă ucidă, îşi tot 
spusese de o sută de ori. Nu poate fi atât de crud. Sunt sânge 
din sângele lui, singura lui fiică. Dacă va trebui, se va arunca la 
roţile scaunului lui, îşi va recunoaşte greşeala şi va implora 
iertarea. Şi va plânge. lar când îi vedea lacrimile rostogolindu-se 
pe obraji, o va ierta. 

Era însă mai puţin sigură dacă ea se va ierta. 

— Areo, se rugase ea de temnicerul ei, în timpul drumului de 
la Sângele Verde înapoi către Sunspear, n-am vrut niciodată ca 
fata să păţească ceva. Trebuie să mă crezi. 

Hotah nu răspunsese nimic, mormăise doar. Arianne îi putuse 
simţi furia. Steaua Întunecată îi scăpase, cel mai periculos din 
micul ei grup de complotişti. Îşi depăşise toţi urmăritorii şi se 
făcuse nevăzut în inima deşertului, cu sânge pe sabie. 

— Mă cunoşti, căpitane, îi spusese Arianne, în timp ce lăsau în 
urmă kilometri după kilometri. Mă cunoşti de când eram mică. 
Întotdeauna m-ai păzit, aşa cum ai păzit-o şi pe nobila mea 
mamă când ai venit cu ea de la Marele Norvos, ca să-i fii pavăză 
într-un tărâm străin. Acum am nevoie de tine. Am nevoie de 
ajutorul tău. N-am vrut niciodată... 

— Ceea ce-ai vrut tu nu contează, mică prinţesă, spuse Areo 
Hotah, ci numai ceea ce-ai făcut. Expresia lui era împietrită. Imi 
pare rău. Prinţul meu porunceşte, iar Hotah se supune. 

Arianne se aştepta să fie adusă înaintea jilţului înalt al tatălui 
ei de sub cupola cu vitralii din Turnul Soarelui. În loc de asta, 
Hotah o dusese la Turnul Suliţei, în custodia seneşalului tatălui 
ei, Ricasso, şi a lui Ser Manfrey Martell, castelanul. 

— Prinţesă, rostise Ricasso, vei ierta un bătrân orb dacă nu 
urcă împreună cu tine. Picioarele acestea nu-s făcute pentru 
atâtea trepte. Ţi s-a pregătit o odaie. Ser Manfrey te va însoţi 
până acolo, să aştepţi spre plăcerea prinţului. 

— Poate neplăcerea lui, vrei să spui. Şi prietenii mei vor fi 
Încuiați aici? 

Arianne fusese separată de Garin, de Drey şi de ceilalţi după 
capturarea lor, iar Hotah refuzase să dezvăluie ce se va 
întâmpla cu ei. 


— Asta numai prinţul o va decide, fusese tot ceea ce spusese 
căpitanul despre acest subiect. 

Ser Manfrey se dovedise a fi mai săritor: 

— Au fost duşi în Oraşul Colibelor şi vor fi trimişi pe o corabie 
la Ghaston Grey, până când Prinţul Doran le va hotărî soarta. 

Ghaston Grey era un vechi castel părăginit, cocoţat pe o 
stâncă din Marea Dornului, o închisoare sinistră şi mohorâtă, 
unde erau trimişi cei mai cumpliţi criminali, să putrezească 
acolo şi să-şi sfârşească zilele. 

— Tata vrea să-i ucidă? 

Ariannei nu-i venea să creadă. 

— Tot ce-au făcut ei a fost din dragoste pentru mine. Dacă 
tata vrea sânge, atunci ar trebui ca acesta să fie al meu. 

— După cum spui tu, prinţesă. 

— Vreau să vorbesc cu el. 

— S-a gândit şi el că ai vrea. 

Ser Manfrey o luase de braţ şi urcase treptele împreună cu 
ea, tot mai sus, până când respiraţia ei devenise tot mai 
întretăiată. Turnul Suliţei avea cincizeci de metri înălţime, iar 
celula ei era aproape de acoperiş. Arianne privise fiecare uşă pe 
lângă care trecuseră, întrebându-se dacă nu cumva vreuna 
dintre Şerpoaicele Nisipului era încuiată acolo. 

După ce propria ei uşă fusese închisă şi zăvorâtă, Arianne se 
apucă să-şi exploreze noua casă. Celula ei era spațioasă şi 
aerisită şi nu-i lipsea confortul. Pe podea se aflau covoare 
myrisheze, vin roşu de băut, cărţi de citit. Într-un colţ era o 
masă ornamentată de cyvasse, cu piesele sculptate în fildeş şi 
onix, cu toate că n-ar fi avut cu cine să joace, chiar dacă ar fi 
fost înclinată s-o facă. Avea un pat cu saltea din puf şi o privată 
cu un scaun din marmură, înmiresmată de un coş cu ierburi. De 
la această înălţime, priveliştile erau minunate. Una dintre 
ferestre dădea spre est, astfel că putea urmări soarele răsărind 
deasupra mării. Celelalte-i permiteau să privească la Turnul 
Soarelui şi la Zidurile Şerpuitoare şi la Poarta Triplă de dincolo. 

Explorarea îi luă mai puţin timp decât i-ar fi luat să-şi lege o 
pereche de sandale, dar, cel puţin, o ajută să-şi stăpânească 
lacrimile o vreme. Arianne găsi un vas şi o carafă de apă rece şi- 
şi spălă mâinile şi faţa, însă, indiferent cât de mult s-ar fi frecat, 
nu-şi putu îndepărta suferinţa. Arys, se gândea ea, cavalerul 
meu alb. Lacrimile i se adunară în ochi şi, dintr-odată, începu să 


plângă, întregul trup fiindu-i scuturat de scâncete, îşi amintise 
cum securea ridicată a lui Hotah îi trecuse prin carne şi os, cum i 
se învârtise capul în aer. De ce-ai făcut-o? De ce te-ai lepădat de 
viață? Nu ţi-am cerut-o niciodată, n-am vrut-o niciodată, eu n- 
am vrut decât... Am vrut... am vrut... 

În acea noapte plânse până când adormi... pentru prima oară, 
dacă nu şi pentru ultima. Nici chiar în vis nu-şi găsi liniştea. Il 
visă pe Arys Oakheart mângâind-o, zâmbindu-i, spunându-i că o 
iubise... însă toate astea în timp ce săgețile de arbaletă erau 
încă înfipte în el, iar rănile-i plângeau, colorându-i în roşu 
veşmintele albe. O parte din ea ştia că era un coşmar, chiar şi în 
timp ce visa. De dimineaţă toate astea vor dispărea, îşi spuse 
prinţesa, dar când veni dimineaţa, era tot în celula ei. Ser Arys 
era tot mort, iar Myrcella... 

N-am vrut niciodată aşa ceva. Nu am vrut să-i fac niciun rău 
fetei. Tot ce-am vrut a fost ca ea să devină regină. Dacă n-am fi 
fost trădați... 

„Cineva a vorbit”, spusese Hotah. Amintirea acestui lucru îi 
provoca încă furia. Arianne se agăța de asta, hrănindu-şi flacăra 
din inimă. Furia era mai bună decât lacrimile, mai bună decât 
vinovăția. Cineva a vorbit, cineva în care ea avusese încredere. 
Arys Oakheart murise din această cauză, ucis de şoaptele 
trădătorului la fel de mult ca şi de securea căpitanului. Sângele 
scurs pe faţa Myrcellei, şi asta fusese lucrătura trădătorului. 
Cineva vorbise, cineva iubit de ea. Asta era cea mai grea 
lovitură dintre toate. 

La capătul patului găsi un cufăr din cedru plin cu hainele ei, 
aşa că se dezbrăcă de veşmintele murdare de pe drum în care 
dormise, îmbrăcându-se cu cele mai sumare articole pe care le 
putu găsi, fire de mătase care acopereau totul şi nu ascundeau 
nimic. Se putea ca Prinţul Doran s-o trateze ca pe un copil, însă 
ea refuza să se îmbrace ca unul. Ştia că un asemenea veşmânt 
l-ar putea pune în încurcătură pe tatăl ei, când va veni s-o 
pedepsească pentru că fugise cu Myrcella. Conta pe asta. Dacă 
trebuie să mă târăsc şi să plâng, lasă-l şi pe el să se simtă prost. 

Îl aştepta chiar în ziua aceea, însă când se deschise uşa, se 
dovedi că nu erau decât servitorii, cu masa de prânz. 

— Când aş putea să-l văd pe tata? întrebă ea, însă niciunul 
nu-i răspunse. ledul fusese fript cu lămâi şi miere. Garnitura era 
alcătuită din frunze de viţă umplute cu un amestec de stafide, 


ceapă, ciuperci şi ardei foarte iute. 

— Nu mi-e foame, spuse Arianne. Prietenii ei mâncau pesmeţi 
marinăreşti şi carne sărată de vită în timp ce se îndreptau spre 
Ghaston Grey. Luaţi astea de-aici şi aduceţi-mi-l pe Prinţul 
Doran. 

Însă ei lăsară mâncarea, iar tatăl ei tot nu veni. După 
vreme, foamea-i slăbi încăpăţânarea, aşa că se aşeză 
mănânce. 

Odată ce termină mâncarea, Arianne nu mai găsi nimic de 
făcut. Se învârti prin cameră, o dată, de două ori, de trei ori. Se 
aşeză lângă masa de cyvasse şi mută absentă un elefant. Se 
cuibări pe scaunul de lângă geam şi încercă să citească o carte, 
făcând asta până când cuvintele i se înceţoşară pe dinainte şi-şi 
dădu seama că plângea din nou. Arys, dragul meu, cavalerul 
meu alb, de ce-ai făcut-o? Ar fi trebuit să cedezi. Am încercat să- 
ți spun, însă cuvintele mi s-au oprit în gât. Smintit galant, n-am 
vrut nicio clipă să mori, ori Myrcella... oh, zei, fiti milostivi cu 
biata fetiță... 

În cele din urmă, se târî din nou în patul cu saltele din puf. 
Lumea se întunecase şi nu avea altceva de făcut decât să 
doarmă. Cineva a vorbit, se gândi. Cineva a vorbit. Garin, Drey 
şi Sylva Pătata îi erau prieteni din copilărie, la fel de dragi ei ca 
şi verişoara ei Tyene. Nu putea crede că ar fi putut s-o trădeze... 
mai rămăsese doar Steaua lIntunecată, iar dacă el era 
trădătorul, de ce-şi aţintise spada spre biata Myrcella? Voia s-o 
ucidă în loc s-o încoroneze, a spus asta la Shandystone. A spus 
că aşa va declanşa războiul pe care mi-l doream. Insă nu avea 
nicio noimă ca Dayne să fie trădătorul. Dacă Ser Gerold fusese 
viermele din măr, de ce-şi întorsese sabia asupra Myrcellei? 

Cineva a vorbit. Să fi fost oare Ser Arys? Să fi copleşit 
vinovăția poftele cavalerului alb? O iubise pe Myrcella mai mult 
decât pe ea şi o trădase pe noua prinţesă ca o ispăşire pentru 
trădarea celeilalte? Să fi fost atât de ruşinat de ceea ce făcuse 
încât să-şi fi dat viaţa la Sângele Verde, în loc să trăiască în 
dezonoare? 

Cineva a vorbit. Când tatăl ei va veni s-o vadă, va afla cine-a 
fost. Totuşi Prinţul Doran nu veni nici a doua zi. Nici în ziua 
următoare. Prinţesa fu lăsată să măsoare încăperea în lung şi-n 
lat şi să plângă şi să-şi lingă rănile. In timpul orelor de lumină 
încerca să citească, dar cărţile pe care i le dăduseră erau 


O 
să 


ucigător de plictisitoare: vechi istorii interminabile, cărţi de 
geografie şi hărţi adnotate, un studiu sec al legilor din Dorne, 
Steaua în Şapte Colţuri şi Vieţile Înalților Septoni, un tom uriaş 
despre dragoni, care era redactat în aşa fel încât îi făcea la fel 
de interesanţi precum şopârlele. Arianne ar fi dat orice pentru 
un exemplar din Zece mii de corăbii sau din lubirile Reginei 
Nymeria, orice-ar fi putut să-i ocupe gândurile şi s-o ajute să 
evadeze din turnul ei pentru o oră, două, însă asemenea 
distracţii nu-i erau permise. 

De pe scaunul ei de la geam, era îndeajuns să privească afară 
ca să vadă cupola imensă, din aur şi cristal colorat, de jos, acolo 
unde tatăl ei îşi exercita funcţia. Mă va chema cât de curând, îşi 
spuse ea. 

Nu erau admişi niciun fel de vizitatori, în afară de servitorii ei; 
Bors, cu bărbia lui ţepoasă, Timoth cel Inalt, mustind de 
demnitate, surorile Morra şi Mellei, micuța şi drăguţa Cedra, 
bătrâna Belandra, care-i fusese cameristă mamei sale. li 
aduceau mâncarea, îi schimbau aşternuturile şi-i goleau oala de 
noapte de sub privată, însă niciunul nu vorbea cu ea. Când 
cerea mai mult vin, Timoth îi aducea. Dacă dorea vreo mâncare 
favorită, smochine, măsline sau ardei umpluţi cu brânză, nu 
trebuia decât să-i spună Belandrei şi i se aduceau. Morra şi 
Mellei îi luau hainele murdare şi i le înapoiau curate şi 
parfumate. Din două în două zile era pregătită o baie pentru ea, 
iar sfioasa Cedra o săpunea şi o ajuta să-şi perieze părul. 

Cu toate acestea, niciunul dintre ei nu rostea niciun cuvânt, 
nici nu binevoia să-i spună ce se întâmpla în lumea din afara 
cuştii ei din gresie. 

— L-au capturat pe Steaua Întunecată? îl întrebă ea pe Bors, 
într-una dintre zile. Sau încă îl mai caută? 

Bărbatul îi întoarse însă spatele şi plecă. 

— Ai surzit? îl repezi Arianne. Vino înapoi şi răspunde-mi la 
întrebare. Îţi poruncesc. 

Singurul răspuns pe care-l primi fu zgomotul uşii închise. 

— Timoth! încercă ea în altă zi. Ce s-a întâmplat cu Prinţesa 
Myrcella? N-am vrut să-i fac niciun rău. 

Ultima oară când o văzuse pe cealaltă prinţesă fusese în 
timpul călătoriei lor înapoi spre Sunspear. Prea slăbită ca să stea 
călare, Myrcella fusese dusă cu o lectică, cu bandaje de mătase 
în jurul capului, acolo unde-o rănise Steaua Intunecată, cu ochii 


ei verzi strălucind de febră. 

— Spune-mi că n-a murit, te implor. Ce rău poate fi dacă ştiu 
asta? Spune-mi cum se simte. 

Dar Timoth nu răspunse. 

— Belandra, zise Arianne, câteva zile mai târziu, dacă ai iubit- 
o vreodată pe nobila mea mamă, fie-ţi milă de biata ei fată şi 
spune-mi când va veni tata să mă vadă. Te rog. Te rog. 

Însă Belandra îşi înghiţise şi ea limba, la fel ca toţi ceilalţi. 

Asta-i ideea de tortură a tatălui meu? Nu fier încins, nu roata, 
ci pur şi simplu tăcerea? Asta era atât de tipic pentru Doran 
Martell încât Arianne izbucni în râs. Crede că-i subtil când nu-i 
decât slab. Se decise să se bucure de tăcere şi să folosească 
răgazul pentru a se tămădui şi a se întări pentru ceea ce avea 
să urmeze. 

N-avea niciun rost să mai stăruie la nesfârşit asupra lui Ser 
Arys, ştia. In loc de asta, se forţă să se gândească la Şerpoaicele 
Nisipului, în special la Tyene. Arianne le iubea pe toate 
verişoarele ei bastarde, de la irascibila şi aprinsa Obara până la 
micuța Lorenza, cea mai tânără, care avea numai şase ani. Insă 
Tyene fusese întotdeauna cea pe care o iubise cel mai mult; 
sora cea drăgălaşă pe care n-o avusese niciodată. Prinţesa nu 
fusese niciodată prea apropiată de fraţii ei; Quentyn era plecat 
la Yronwood, iar Trystane era prea mic. Nu, întotdeauna 
fuseseră ea şi Tyene, împreună cu Garin şi Drey şi Sylva Pătata. 
Uneori, Nym li se alătura în jocurile lor, iar Sarella se băga 
întotdeauna acolo unde nu-i fierbea oala, însă, în majoritatea 
timpului, ei cinci erau de nedespărţit. Se bălăceau în bazinele şi 
în fântânile din Grădinile de Apă şi se avântau în luptă călare pe 
spinările goale ale celorlalţi. Ea şi Tyene învăţaseră împreună să 
citească, să călărească, să danseze. Pe când aveau zece ani, 
Arianne furase o carafă cu vin şi se îmbătaseră împreună. 
Împărţeau mesele şi paturile şi bijuteriile. L-ar fi împărţit la fel şi 
pe primul lor bărbat, însă Drey se excitase prea tare şi 
împroşcase tot pe degetele lui Tyene în momentul când îi 
dăduse pantalonii jos. Are mâini periculoase. Această amintire o 
făcu să zâmbească. 

Cu cât se gândea mai mult la verişoarele ei, cu atât îi era mai 
dor de ele. Din câte ştiu, s-ar putea să fie chiar sub mine. |n 
acea noapte, Arianne încercă să bată în podea cu călcâiul 
sandalei. Când nu-i răspunse nimeni, se aplecă pe fereastră şi 


se uită în jos. Putea vedea celelalte ferestre, mai mici decât a ei, 
unele nu mai mari decât lăcaşurile pentru arcaşi. 

— Tyene! strigă ea. Tyene, eşti acolo? Obara, Nym? Mă puteți 
auzi? Ellaria? Oricine! TYENE! 

Prinţesa îşi petrecu jumătate din noapte aplecată peste 
fereastră, strigând până i se uscă gâtul, dar niciun răspuns nu 
ajunse la ea. Asta o înspăimânta mai mult decât ar fi putut 
spune. Dacă Şerpoaicele Nisipului erau închise în Turnul Suliţei, 
în mod sigur o auziseră strigând. De ce nu răspunseseră? Dacă 
tata le-a făcut rău, n-am să-l iert niciodată, niciodată, îşi spuse 
ea. 

După două săptămâni, răbdarea îi era pe sfârşite. 

— Am să vorbesc cu tata acum, îi spuse lui Bors, pe tonul ei 
cel mai poruncitor. Du-mă la el. 

Nu o duse. 

— Sunt gata să-l văd pe prinţ, îi spuse lui Timoth, însă el îi 
întoarse spatele ca şi cum n-ar fi auzit-o. 

In dimineaţa următoare, Arianne aştepta lângă uşă când fu 
deschisă. Ţâşni pe lângă Belandra, dând de perete cu tava cu 
ouă condimentate, însă gărzile o prinseră înainte de a face trei 
paşi. Şi pe ei îi cunoştea, însă oamenii se arătară surzi la 
rugăminţile ei fierbinţi. O târâră înapoi în celulă, în timp ce-i 
lovea şi se zbătea. 

Arianne decise apoi că trebuia să fie mult mai subtilă. Cedra 
era speranţa ei cea mai mare; fata era tânără, naivă şi credulă. 
Garin se lăudase că se culcase odată cu ea, îşi aminti prinţesa. 
La următoarea îmbăiere, în timp ce Cedra-i săpunea umerii, 
începu să povestească despre totul şi despre nimic. 

— Ştiu că ţi s-a poruncit să nu vorbeşti cu mine, zise ea, însă 
mie nu mi-a spus nimeni că nu pot vorbi cu tine. 

Vorbi despre căldura zilei şi despre ce mâncase la cină în 
seara precedentă şi despre cât de înceată şi băţoasă devenea 
biata Belandra. 

Prinţul Oberyn le înarmase pe fiecare dintre fiicele sa/e astfel 
ca ele să nu fie niciodată lipsite de apărare, însă Arianne Martell 
nu avea nicio armă în afară de propria ei şiretenie. Aşa că zâmbi 
şi-şi folosi farmecul, fără a cere nimic în schimb de la Cedra, 
niciun cuvânt sau vreun semn. 

În ziua următoare, la cină, flecări din nou cu fata, în timp ce 
aceasta o servea. De data asta, izbuti să-l pomenească pe 


Garin. Cedra îşi ridică sfioasă privirile la auzul numelui şi 
aproape că vărsă vinul pe care i-l turna. Dec; aşa este, nu? se 
gândi Arianne. 

În timpul băii următoare, îi vorbi despre prietenii ei 
încarceraţi, în special despre Garin. 

— El este cel pentru care mi-e cel mai frică, i se confesa ea 
slujnicei. Orfanii sunt spirite libere. Dacă-l închid undeva, în vreo 
celulă umedă, din piatră, cum va mai supravieţui oare? Nu va 
rezista nici măcar un an la Ghaston Grey. 

Cedra nu-i răspunse, însă faţa îi era palidă când Arianne se 
ridică din apă şi strângea buretele atât de tare încât săpunul se 
scurgea pe covorul myrishez. 

Cu toate astea, mai trecură încă patru zile şi alte două 
îmbăieri până când fetişcana fu a sa. 

— Te rog, şopti Cedra în cele din urmă, după ce Arianne 
tocmai terminase de zugrăvit o imagine foarte vie a lui Garin 
aruncându-se de la fereastra celulei sale, pentru a gusta 
libertatea pentru ultima dată înainte de a muri. Trebuie să-l 
ajuţi. Te rog, nu-l lăsa să moară. 

— Pot face foarte puţin atât timp cât sunt zăvorâtă aici, îi 
răspunse ea în şoaptă. Tata nu vrea să mă vadă. Tu eşti singura 
care-l poate salva pe Garin. Il iubeşti? 

— Da, şopti Cedra, înroşindu-se. Dar cum aş putea să ajut? 

— Poţi scoate afară de aici o scrisoare pentru mine, zise 
prinţesa. Faci asta? lţi vei asuma riscurile pentru... Garin? 

Cedra căscă ochii. Dădu din cap. 

Am un corb, se gândi Arianne triumfătoare, însă unde s-o 

trimit? 
__ Singurul dintre complotişti care-i scăpase tatălui ei era Steaua 
Intunecată. Se putea ca de-acum Ser Gerold să fi fost deja 
capturat; dacă nu, în mod sigur că fugise din Dorn. Următorul ei 
gând se opri asupra mamei lui Garin şi a orfanilor de la Sângele 
Verde. Nu, ei nu. Trebuie să fie cineva cu putere reală, cineva 
care n-a făcut parte din complotul nostru şi totuşi are motive să 
ne simpatizeze. Luă în considerare chiar şi posibilitatea de a 
apela la propria ei mamă, însă Lady Mellario era departe, la 
Norvos. In afară de asta, Prinţul Doran n-o mai asculta pe nobila 
sa soţie de ani de zile. Nici ea. Imi trebuie un lord, unul destul 
de important încât să-l intimideze pe tata atât cât să mă 
elibereze. 


Cel mai puternic dintre  lorzii dornishieni era Anders 
Yronwood, Sângele Regal, Lord de Yronwood şi Păzitor al Căii de 
Piatră, însă Arianne ştia că era mai bine să nu caute ajutor din 
partea celui care-l crescuse pe fratele ei Quentyn. Wu. Fratele lui 
Drey, Ser Deziel Dalt, aspirase cândva la mâna ei, dar era prea 
devotat ca să acţioneze împotriva prinţului. Pe deasupra, deşi 
Cavalerul de Lemonwood l-ar fi putut intimida pe un lord 
mărunt, nu avea puterea de a-l domina pe Prinţul de Dorne. Wu. 
Acelaşi lucru era valabil şi pentru tatăl Sylvei Pătata. Nu. În cele 
din urmă, Arianne decise că nu avea decât două speranţe reale: 
Harmen Uller, Lord de Hellholt, şi Franklyn Fowler, Lord de 
Skyreach şi Păzitor al Trecătorii Prințului. 

Jumătate din Ulleri sunt aproape nebuni, umbla vorba, iar 
cealaltă jumătate sunt şi mai răi. Ellaria Sand era fiica naturală a 
Lordului Harmen. Ea şi cele mici fuseseră închise împreună cu 
celelalte Şerpoaice ale Nisipului. Asta l-ar fi făcut pe Lordul 
Harmen să se înfurie, iar Ullerii erau periculoşi când se mâniau. 
Poate cam prea periculoşi. Prinţesa nu voia să mai 
primejduiască şi alte vieţi. 

Lordul Fowler ar fi putut fi o alegere mai sigură. Bătrânul 
Şoim, cum i se mai spunea, nu se înţelesese niciodată cu Anders 
Yronwood; între cele două Case existau neînţelegeri care datau 
de o mie de ani, de când Casa Fowler alesese Casa Martell în 
locul Casei Yronwood, în timpul războiului Nymeriei. Gemenii 
Fowler erau notorii şi pentru prietenia lor cu Lady Nym, dar câtă 
greutate putea avea Bătrânul Şoim? 

Timp de câteva zile, Arianne oscilă, în timp ce compunea 
scrisoarea ei secretă. „Oferă celui care-ţi aduce acest mesaj o 
sută de cerbi de argint”, începu ea. Asta ar fi trebuit s-o asigure 
că mesajul era livrat. Scrise unde se afla şi se rugă să fie 
salvată. „Oricine mă va scoate din această celulă nu va fi uitat 
când mă voi căsători.” Asta ar trebui să-i aducă pe eroi alergând 
încoace. Dacă Prinţul Doran n-o repudiase, rămăsese 
moştenitoarea de drept la Sunspear; cel cu care se căsătorea ar 
domni într-o zi peste Dorne, împreună cu ea. Arianne nu putea 
decât să se roage ca salvatorul ei să se dovedească mai tânăr 
decât bătrâneii pe care-i propusese tatăl ei în decursul anilor. 
„Vreau un consort cu dinţii în gură”, îi spusese după ce-l 
refuzase pe ultimul. 

Nu avu curajul să ceară pergament de teamă ca nu cumva să 


stârnească suspiciunea temnicerilor săi, aşa că aşternu 
scrisoarea în partea de jos a unei pagini rupte din Steaua în 
Șapte Colțuri, şi o împinse în palma Cedrei în timpul îmbăierii de 
a doua zi. 

— Există un loc lângă Poarta Triplă, acolo unde caravanele îşi 
fac aprovizionarea înainte de a traversa nisipurile adânci, îi 
spuse Arianne. Găseşte un călător care merge la Trecătoarea 
Prințului şi promite-i o sută de cerbi din argint dacă asta ajunge 
în mâna Lordului Fowler. 

— Aşa am să fac. 

Cedra ascunse mesajul în corsaj. 

— Am să găsesc pe cineva înainte de apusul soarelui, 
prinţesă. 

— Bine, zise ea. Îmi spui mâine cum a mers. 

Însă fata nu mai veni a doua zi. Nici în ziua următoare. Când 
sosi vremea ca Arianne să se îmbăieze, Morra şi Mellei îi 
umplură cada şi rămaseră s-o spele pe spate şi să-i perieze 
părul. 

— S-a îmbolnăvit Cedra? le întrebă prinţesa, însă niciuna 
dintre ele nu-i răspunse. 

A fost prinsă era singurul lucru care-i trecea prin minte. Ce 
altceva putea să fie? În acea noapte, de-abia dacă reuşi să 
adoarmă, temându-se de ceea ce avea să se întâmple. 

Când Timoth îi aduse micul dejun în dimineaţa următoare, 
Arianne ceru să-l vadă pe Ricasso în locul tatălui ei. Era clar că 
nu-l putea face pe Prinţul Doran s-o vadă, dar un castelan n-ar 
ignora cererile moştenitoarei de drept a Sunspearului. 

Dar o făcu. 

— l-ai spus lui Ricasso ce ţi-am cerut? întrebă ea data 
următoare când dădu cu ochii de Timoth. l-ai spus că am nevoie 
de el? 

Când bărbatul refuză să-i răspundă, Arianne înşfăcă o carafă 
de vin roşu şi i-o răsturnă în cap. Servitorul se retrase şiroind de 
vin, cu faţa o mască a demnităţii rănite. Tata are de gând să mă 
lase să putrezesc aici, constată prinţesa. Ori poate că face 
planuri să mă mărite cu vreun smintit bătrân şi dezgustător şi 
intenționează să mă ţină închisă până în noaptea nunții. 

Arianne Martell crescuse ştiind că, într-o bună zi, se va mărita 
cu un mare lord ales de tatăl ei. Doar pentru asta existau 
prinţesele, fusese ea învățată... cu toate că unchiul ei Oberyn 


avea păreri diferite asupra chestiunii. 

— Dacă trebuie să vă măritaţi, măritaţi-vă, le spusese Vipera 
Roşie propriilor lui fiice. Dacă nu, căutaţi-vă plăcerea unde vreţi. 
Şi aşa nu e destulă pe lumea asta. Totuşi, alegeţi cu socoteală. 
Dacă vă încalecă vreun prost sau vreo brută, să nu veniţi la 
mine ca să vă scap de el. V-am dat uneltele să o faceţi şi 
singure. 

Libertatea îngăduită fiicelor sale bastarde de Prinţul Oberyn 
nu fusese niciodată gustată de moştenitoarea de drept a 
Prințului Doran. Arianne trebuia să se mărite; acceptase deja 
asta. Drey o dorise, ştia, tot aşa şi fratele lui, Deziel, Cavalerul 
de Lemonwood. Daemon Sand mersese atât de departe încât îi 
ceruse şi mâna. Cu toate astea, Daemon era bastard, iar Prinţul 
Doran nu intenţiona s-o mărite cu un dornishean. Arianne 
acceptase şi asta. Într-un an, fratele Regelui Robert venise în 
vizită şi ea făcuse tot ce-i stătuse în putere ca să-l seducă, însă 
ea era o fetiţă şi Lordul Renly păruse mai degrabă amuzat decât 
deranjat de avansurile ei. Mai târziu, când Hoster Tully îi ceruse 
să vină la Riverrun şi să-l cunoască pe moştenitorul său, ea 
aprinsese lumânări Fecioarei, ca mulţumire, dar Prinţul Doran 
refuzase invitaţia. Prinţesa ar fi putut să-l ia în considerare chiar 
şi pe Willas Tyrell, cu piciorul lui beteag cu tot, însă tatăl ei 
refuzase s-o trimită la Highgarden pentru a-l cunoaşte. 
Încercase să plece chiar şi aşa, cu ajutorul Tyenei... însă Prinţul 
Oberyn le prinsese la Vaith şi le adusese înapoi. In acelaşi an, 
Prinţul Doran încercase s-o logodească cu Ben Beesbury, un lord 
mărunt, de optzeci de ani bătuţi pe muchie, orb şi fără niciun 
dinte-n gură. 

Beesbury murise câţiva ani mai târziu. Asta-i oferea o mică 
uşurare în prezent; dacă era mort, nu mai putea fi forţată să se 
mărite cu el. lar Lordul de Crossing se căsătorise din nou, aşa că 
era în siguranţă şi faţă de el. Totuşi, Elden Estermont mai 
trăieşte şi-i necăsătorit. Lordul Rosby şi Lordul Grandison la fel. 
Grandison era poreclit Barbă Colilie, însă atunci când îl văzuse 
ea barba-i era albă ca zăpada. La ospăţul de bun venit, 
adormise între felurile din peşte şi de carne. Drey spusese că se 
potrivea, din moment ce blazonul său era un leu adormit. Garin 
o stârnise să-i facă un nod în barbă fără să-l trezească, însă 
Arianne se abţinuse. Grandison i se păruse un individ plăcut, 
mai puţin cârcotaş decât Estermont şi mai robust decât Rosby. 


Totuşi nu s-ar fi măritat niciodată cu el. Nici dacă Hotah stă cu 
securea în spatele meu. 

A doua zi nu veni nimeni să se căsătorească cu ea, nici în ziua 
următoare. Nici Cedra nu se mai întoarse. Arianne încercă să le 
câştige pe Morra şi Mellei în acelaşi fel, însă nu-i fu de niciun 
folos. Dacă ar fi reuşit să o tragă deoparte pe vreuna dintre ele, 
poate că ar fi existat vreo speranţă, însă împreună cele două 
surori erau ca un zid. În momentele acelea, prinţesa ar fi 
preferat atingerea unui fier înroşit sau o seară pe roată. 
Singurătatea era pe cale s-o înnebunească. Merit securea 
călăului pentru ceea ce-am făcut, însă nu mi-a hărăzit nici 
măcar asta. Mai degrabă m-ar tine sub lacăt şi-ar uita că am 
existat vreodată. Se întreba dacă nu cumva Maesterul Caleotte 
nu scria o proclamaţie prin care fratele ei Quentyn era numit 
moştenitorul Dornului. 

Zilele treceau una după alta şi erau atât de multe încât 
Arianne pierdu socoteala timpului de când era închisă. Se 
pomeni petrecând din ce în ce mai multă vreme culcată, până 
când ajunse la punctul când nu se mai ridica decât ca să 
folosească privata. Bucatele aduse de servitori se răceau, 
neatinse. Arianne dormea şi se trezea şi se culca la loc, dar tot 
se simţea prea slăbită ca să se ridice. Se ruga Mamei pentru 
milă, iar Războinicului pentru curaj, apoi dormea şi mai mult. 
Mâncarea proaspătă o înlocuia pe cea veche, însă nu mânca 
defel. O dată, când se simţi deosebit de puternică, luă toată 
mâncarea şi o duse la fereastră, aruncând-o în curte, ca să n-o 
tenteze. Efortul o istovi, astfel că după aceea se târî înapoi în 
pat şi dormi jumătate de zi. 

Apoi veni şi ziua când o trezi o mână aspră care trăgea de 
umărul ei. 

— Mică prinţesă, răsună un glas pe care-l cunoştea din 
copilărie. Scularea şi îmbrăcarea. Prinţul a trimis după tine. 

Areo Hotah era aplecat asupra ei, vechiul ei prieten şi 
protector. Îi vorbea. Arianne zâmbi adormită. Era bine să vadă 
faţa aceea tăbăcită şi brăzdată de cicatrici şi să audă vocea 
aceea răguşită, profundă, cu accentul de Norvos. 

— Ce-aţi făcut cu Cedra? 

— Prinţul a trimis-o la Grădinile de Apă, zise Hotah. O să-ţi 
povestească. Dar întâi trebuie să te speli şi să mănânci. 

Trebuie că arăta ca o creatură jalnică. Arianne se târî din pat, 


slabă ca o mâţă. 

— Spune-le Morrei şi Mellei să-mi pregătească o baie, îi zise, 
iar lui Timoth să-mi aducă ceva de mâncare. Nimic greu. O supă 
rece şi ceva pâine şi fructe. 

— Am înţeles, făcu Hotah. 

Arianne nu mai auzise niciodată un sunet mai dulce. 

Căpitanul aşteptă până când prinţesa se îmbăie, îşi perie 
părul şi gustă frugal din brânză şi din fructe. Bău puţin vin, ca 
să-şi potolească stomacul. Sunt speriată, îşi dădu ea seama. 
Pentru prima oară în viața mea mi-e frică de tatăl meu. Asta o 
făcu să râdă până când îi ieşi vinul pe nas. Când veni vremea să 
se îmbrace, alese o rochie simplă din in ivoriu, cu viță-de-vie şi 
struguri violeţi brodate în jurul mânecilor şi pe corsaj. Nu purta 
bijuterii. Trebuie să fiu castă şi umilă şi spăşită. Trebuie să mă 
arunc la picioarele lui şi să-i cer iertare, altfel s-ar putea să nu 
mai aud niciodată vreun glas omenesc. 

Când, în sfârşit, era gata, se lăsase amurgul. Arianne se 
gândise că Hotah o va însoţi până la Turnul Soarelui pentru a 
auzi verdictul dat de tatăl ei. În loc să facă asta, o duse în 
salonul prinţului, unde-l găsiră pe Doran Martell aşezat în 
spatele unei mese de cyvasse, cu picioarele lui mâncate de gută 
sprijinite pe un taburet cu pernă. Se juca cu un elefant din onix, 
întorcându-l în mâinile sale înroşite şi umflate. Prinţul arăta mai 
rău decât îl văzuse ea vreodată. Faţa-i era palidă şi buhăită, 
avea încheieturile atât de inflamate încât o durea numai să se 
uite la ele. Văzându-l în asemenea hal, Arianne simţi cum i se 
înmuia inima... însă, cumva, ceva o împiedica să îngenuncheze 
şi să cerşească milă, aşa cum plănuise. 

— Tată, spuse ea în loc de asta. 

Când el îşi ridică fruntea pentru a o privi, ochii săi întunecaţi 
erau împăienjeniţi de durere. Să fie din pricina gutei? se întrebă 
Arianne. Sau e din cauza mea? 

— Ce oameni ciudaţi şi subtili, volantenii, murmură el, punând 
elefantul deoparte. Am văzut o dată Volantisul, în timp ce 
mergeam spre Norvos, unde am întâlnit-o prima oară pe 
Mellario. Băteau clopotele şi urşii dansau pe trepte în jos. Areo 
îşi va aminti ziua asta. 

— Îmi amintesc, spuse Areo Hotah cu vocea lui joasă. Dansau 
urşii, iar clopotele răsunau, şi prinţul purta roşu şi auriu şi 
portocaliu. Doamna mea m-a întrebat ce strălucea atât de 


puternic. 

Prinţul Doran zâmbi stins. 

— Lasă-ne singuri, căpitane. 

Hotah lovi în podea cu capătul cozii securii sale lungi, se 
răsuci pe călcâie şi plecă. 

— Le-am spus să pună o masă de cyvasse în încăperile tale, 
spuse tatăl ei după ce rămaseră singuri. 

— Şi cu cine-ar fi trebuit să joc? 

De ce-mi vorbeşte de joc? l-a luat guta mințile? 

— Cu tine însăţi. Uneori cel mai bine este să studiezi un joc 
înainte de a încerca să-l joci. Cât de bine-l cunoşti, Arianne? 

— Destul de bine cât să-l pot juca. 

— Dar nu destul cât să câştigi. Fratelui meu îi plăcea lupta 
numai de amorul artei, însă eu joc astfel de jocuri numai dacă 
pot câştiga. Cyvasse nu-i pentru mine. li studie îndelung faţa 
înainte de a rosti: De ce? Spune-mi asta, Arianne. Spune-mi de 
ce? 

— Pentru onoarea Casei. 

Glasul tatălui ei o enerva. Răsuna atât de trist şi de istovit, 
atât de s/ab. Eşti un prinț! ar fi vrut ea să strige. Ar trebui să urli 
de furie! 

— Supuşenia ta este o ruşine pentru Dorn, tată. Fratele tău s- 
a dus la Debarcaderul Regelui în locul tău şi /-au ucis! 

— Şi crezi că nu ştiu asta? Oberyn este lângă mine de fiecare 
dată când închid ochii. 

— Spunânduc-ţi, fără nicio îndoială, să-i deschizi. 

Se aşeză de partea cealaltă a mesei de cyvasse, vizavi de 
tatăl ei. 

— Nu ţi-am dat permisiunea de a te aşeza. 

— Atunci cheamă-l pe Hotah să mă biciuiască pentru 
insolenţă. Eşti Prinţul din Dorne. Poţi face asta. Atinse una dintre 
piesele de cyvasse, calul cel masiv. L-ai prins pe Ser Gerold? 

El clătină din cap. 

— Am fi vrut noi. Ai fost o proastă să-l implici în asta. Steaua 
întunecată este cel mai periculos om din Dorne. Voi doi ne-aţi 
făcut mult rău. 

Ariannei aproape că-i era frică să întrebe: 

— Myrcella. E cumva... = 

— ... moartă? Nu, cu toate că Steaua Intunecată s-a străduit 
din greu. Toate privirile erau aţintite asupra cavalerului tău alb, 


aşa că nimeni nu ştie sigur ce s-a întâmplat, dar se pare că 
bidiviul ei s-a ferit de al lui în ultima clipă, altfel i-ar fi retezat 
fetei partea de sus a capului. Aşa, lovitura i-a sfâşiat obrazul 
până la os şi i-a tăiat urechea dreaptă. Maester Caleotte a putut 
să-i salveze viaţa, însă nicio cataplasmă, nicio poţiune nu mai 
pot să-i refacă faţa. Era pupila mea, Arianne. Logodită cu 
propriul tău frate şi aflată sub protecţia mea. Ne-ai dezonorat pe 
toţi. 

— N-am vrut nicio clipă să fie rănită, insistă Arianne. Dacă nu 
s-ar fi amestecat Hotah... 

— ... ai fi încoronat-o pe Myrcella drept regină, pentru a stârni 
o rebeliune împotriva propriului ei frate. În loc de o ureche, şi-ar 
fi pierdut viaţa. 

— Numai dacă am fi fost înfrânți. 

— Dacă? Cuvântul potrivit este când. Dorne este cel mai puţin 
populat dintre cele Şapte Regate. Tânărului Dragon i-a plăcut să 
ne facă toate armatele mai mari atunci când a scris cartea 
aceea a lui, astfel încât cucerirea sa să pară mult mai glorioasă, 
şi nouă ne-a plăcut să udăm seminţele plantate de el şi să-i 
lăsăm pe duşmanii noştri să ne creadă mult mai puternici decât 
suntem, însă o prinţesă ar trebui să cunoască adevărul. Curajul 
este un înlocuitor nepotrivit pentru cantitate. Dornul nu poate 
încerca să învingă într-un război împotriva Tronului de Fier, nu 
singur. Şi totuşi tocmai cu asta s-ar putea să ne fi blagoslovit tu. 
Eşti mândră de asta? Prinţul nu-i lăsă răgazul de a răspunde. Ce 
să mă fac cu tine, Arianne? 

lartă-mă ar fi vrut să spună o parte din ea, însă vorbele lui o 
răniseră prea adânc. 

— Cum adică? Fă ceea ce faci tu întotdeauna. Nimic. 

— Îl faci pe om să-şi înghită cu greu furia. 

— Cel mai bine ar fi să încetezi să mai înghiţi, pentru că s-ar 
putea să te îneci cu ea. Prinţul nu-i răspunse. Spune-mi, cum ai 
aflat de planurile mele? 

— Sunt Prinţul de Dorne. Oamenii caută să-mi intre în voie. 

Cineva a vorbit. 

— Ştiai şi, cu toate astea, ne-ai permis să fugim cu Myrcella. 
De ce? 

— Aceasta a fost greşeala mea, şi s-a dovedit a fi una 
dureroasă. Tu eşti fiica mea, Arianne. Fetiţa care obişnuia să 
alerge la mine când îşi julea genunchiul. Mi-a fost greu să cred 


că ai putut conspira împotriva mea. A trebuit să aflu adevărul. 

— Acum ÎI ai. Vreau să ştiu cine-a dat informaţii despre mine. 

— Şi eu aş vrea asta, dacă aş fi în locul tău. 

— Ai de gând să-mi spui? 

— Nu mă pot gândi la niciun motiv pentru care aş face aşa 
ceva. 

— Crezi că nu pot descoperi adevărul şi singură? 

— N-ai decât să încerci. Dar, până atunci, nu mai poţi să ai 
încredere în nimeni... puţină neîncredere este un lucru bun 
pentru o prinţesă. Prinţul Doran oftă. Mă dezamăgeşti, Arianne. 

— Zise cioara către corb. Tu mă dezamăgeşti de ani de zile, 
tată. 

Nu voise să fie atât de dură cu el, însă cuvintele-i ieşiseră din 
gură. Poftim, am spus-o. 

— Ştiu. Sunt mult prea blajin şi prudent, prea indulgent cu 
duşmanii noştri. Mi se pare doar că acum chiar ai avea nevoie 
de puţină indulgență. Ar trebui să mă rogi să te iert, în loc să 
încerci să mă provoci şi mai tare. 

— Cer iertare numai pentru prietenii mei. 

— Ce nobil din partea ta. 

— Ceea ce-au făcut a fost numai din dragoste pentru mine. 
Nu merită să moară la Ghaston Grey. 

— Din întâmplare, sunt de acord. În afară de Steaua 
Întunecată, toţi ceilalţi complotişti ai tăi nu sunt decât nişte copii 
proşti. Totuşi aceasta n-a fost o partidă nevinovată de cyvasse. 
Tu şi prietenii tăi v-aţi jucat de-a trădarea. Aş fi putut să pun să 
li se taie capul. 

— Ai fi putut, dar n-ai făcut-o. Dayne, Dalt, Santagar... nu, n-ai 
îndrăzni niciodată să-ţi faci duşmani din aceste Case. 

— îndrăznesc mai mult decât crezi tu... însă, deocamdată, o 
las baltă. Ser Andrey a fost trimis la Norvos s-o slujească pe 
nobila ta mamă timp de trei ani. Garin va petrece următorii doi 
ani la Tyrosh. De la ai lui, dintre orfani, am cerut răscumpărare 
şi ostatici. Lady Sylva nu a fost pedepsită, însă a ajuns la vârsta 
măritişului. Tatăl ei a trimis-o la Piatra Verde, să se mărite cu 
Lordul Estermont. Cât despre Arys Oakheart, el şi-a ales singur 
soarta şi-a înfruntat-o cu curaj. Un cavaler din Garda Regală... 
ce i-ai făcut? 

— M-am culcat cu el, tată. Mi-ai poruncit să-i distrez pe 
oaspeţii noştri, din câte-mi amintesc. 


El se înroşi la faţă. 

— Doar de asta a fost nevoie? 

— l-am spus că odată ce Myrcella devine regină, ne va da 
permisiunea de a ne căsători. Voia să mă ia de nevastă. 

— Sunt convins că ai făcut tot ce ţi-a stat în putinţă pentru a-l 
opri să-şi încalce jurământul, zise tatăl său. 

Îi veni şi ei rândul să roşească. Seducerea lui Ser Arys îi luase 
jumătate de an. Cu toate că susţinea că mai cunoscuse şi alte 
femei înainte de a se îmbrăca în alb, ea n-ar fi zis asta, după 
modul în care se comportase. Mângâierile lui fuseseră stângace, 
săruturile sale încordate şi, prima oară când se culcase cu el, îşi 
risipise sămânţa pe coapsa ei, în timp ce-l conducea în ea cu 
mâna. Dar, şi mai rău, fusese potopit de ruşine. Dacă ar fi avut 
un dragon pentru fiecare dată când el îi şoptise „N-ar trebui să 
facem asta”, ar fi fost mai bogată decât Lannisterii. L-a atacat 
pe Areo Hotah în speranța de a mă salva pe mine? se întrebă 
Arianne. Ori a făcut-o ca să scape de mine, ca să-şi spele 
dezonoarea cu sângele vieții sale? 

— Mă iubea, se trezi spunând. A murit pentru mine. 

— Dacă-i aşa, s-ar putea să fie primul dintre mulţi alţii. Tu şi 
verişorii tăi aţi vrut războiul. S-ar putea să vi se îndeplinească 
dorinţa. Un alt cavaler din Garda Regală se îndreaptă spre 
Sunspear chiar în acest moment. Ser Balon Swann îmi aduce 
capul Muntelui. Stegarii mei l-au întârziat, pentru a-mi lăsa puţin 
timp la dispoziţie. Casa Wyl l-a ţinut ocupat cu vânătoarea şi cu 
şoimii timp de opt zile, pe Drumul Oaselor, iar Lordul Yronwood 
l-a ospătat vreo două săptămâni după ce-a coborât din munţi. In 
prezent, se află la Tor, unde Lady Jordayne a aranjat tot felul de 
jocuri în onoarea lui. Când va ajunge la Dealul Fantomei o va 
găsi pe Lady Toland încercând să o depăşească pe cealaltă 
doamnă. Oricum, mai devreme sau mai târziu, Ser Balon trebuie 
să-şi facă apariţia la Sunspear şi atunci când se va întâmpla 
asta, se va aştepta s-o vadă pe Prinţesa Myrcella... şi pe Ser 
Arys, Fratele său Jurat. Ce-o să-i spunem noi, Arianne? Să zic că 
Oakheart a pierit într-un accident la vânătoare, sau că a căzut 
pe treptele alunecoase? Poate că Arys s-a dus să înoate în 
Grădinile de Apă, a alunecat pe marmură, s-a lovit la cap şi s-a 
înecat? 

— Nu, zise Arianne. Spune-le că a murit apărând-o pe mica lui 
prinţesă. Spune-i lui Ser Balon că Steaua Intunecată a încercat 


s-o ucidă şi că Ser Arys s-a pus între ei şi i-a salvat viaţa. Acesta 
era felul în care se presupunea că trebuie să moară cavalerii 
albi din Garda Regală, dându-şi viaţa pentru cei pe care au jurat 
să-i apere. S-ar putea ca Ser Balon să fie suspicios, cum ai fost 
şi tu atunci când Lannisterii ţi-au ucis sora şi pe copiii ei, însă nu 
va avea nicio dovadă... 

— ... până când va vorbi cu Myrcella. Sau trebuie ca şi copila 
aceasta să sufere un accident tragic? Dacă-i aşa, va însemna 
război. Nicio minciună nu va salva Dornul de mânia reginei dacă 
fiica ei va pieri în vreme ce era în grija mea. 

Are nevoie de mine, îşi dădu seama Arianne. De asta a trimis 
după mine. 

— Aş putea să-i spun Myrcellei ce trebuie să zică, dar de ce-aş 
face-o? 

Un spasm de furie se undui pe chipul tatălui ei. 

— Te avertizez, Arianne. Îmi pierd răbdarea. 

— Cu mine? Este atât de tipic pentru el. Pentru Lordul Tywin 
şi pentru Lannisteri ai avut întotdeauna răbdarea lui Baelor cel 
Binecuvântat, însă pentru ai tăi, deloc. 

— Tu confunzi răbdarea cu stăpânirea de sine. Am uneltit la 
căderea lui Tywin Lannister încă din ziua în care mi-au spus de 
Elia şi de copiii ei. Am nutrit speranţa că-l voi putea lipsi de tot 
ce-i era mai drag înainte de a-l ucide, dar se pare că piticul său 
de fiu mi-a furat această plăcere. Am încercat o mică mângâiere 
ştiind că a avut parte de o moarte cruntă, de mâna acelui 
monstru zămislit chiar de el. Aşa să fie. Lordul Tywin rage prin 
iad... unde i se vor alătura, în curând, alte câteva mii, dacă 
smintelile tale se vor transforma într-un război. Tatăl ei făcu o 
grimasă, de parcă fiecare cuvânt l-ar fi durut. Asta vrei? Prinţesa 
refuză să se lase intimidată. 

— Vreau ca verişorii mei să fie eliberaţi. Vreau ca unchiul meu 
să fie răzbunat. Îmi vreau drepturile. 

— Drepturile tale? 

— Dornul. 

— Vei primi Dornul după moartea mea. Eşti chiar atât de 
nerăbdătoare să scapi de mine? 

— Ar trebui să-ţi pun aceeaşi întrebare, tată. Ai tot încercat, 
ani la rând, să scapi de mine. 

— Nu-i adevărat. 

— Nu? Să-l întrebăm pe fratele meu? 


— Trystane? 

— Quentyn. 

— Ce-i cu el? 

— Unde-i? 

— Este cu armata Lordului Yronwood, pe Drumul Oaselor. 

— Minţi bine, tată, recunosc asta. Nici măcar n-ai clipit. 
Quentyn s-a dus la Lys. 

— De unde-ai mai scos-o şi pe asta? 

— Mi-a spus un prieten. 

Şi ea putea avea secrete. 

— Prietenul tău a minţit. Ai cuvântul meu, fratele tău nu a 
plecat la Lys. Jur pe soare şi pe suliță şi pe cei Şapte. 

Arianne nu putea fi prostită atât de uşor. 

— Atunci la Myr? Tyrosh? Ştiu că se află pe undeva dincolo de 
Marea Îngustă, angajând mercenari pentru a-mi fura dreptul 
meu din naştere. 

Faţa tatălui ei se întunecă. 

— Această neîncredere nu te onorează, Arianne. Quentyn ar 
trebui să fie cel care unelteşte împotriva mea. L-am trimis de 
aici pe când era doar un copil, mult prea tânăr ca să priceapă 
nevoile din Dorne. Anders Yronwood i-a fost mai tată decât 
mine, şi totuşi fratele tău rămâne credincios şi supus. 

— De ce n-ar fi? ÎI favorizezi, cum ai făcut-o întotdeauna. 
Arată ca tine, gândeşte ca tine şi intenţionezi să-i laşi lui Dornul, 
nu te mai obosi să negi. [i-am citit scrisoarea. Cuvintele încă 
ardeau strălucitoare ca focul în amintirile ei. Într-o zi vei sta 
acolo unde stau eu şi vei stăpâni peste întreg Dornul, aşa i-ai 
scris. Spune-mi, tată, când te-ai hotărât să mă dezmoşteneşti? A 
fost în ziua în care s-a născut Quentyn sau în cea în care m-am 
născut eu? Ce ţi-am făcut eu vreodată ca să mă urăşti atât de 
mult? 

Spre furia ei, în ochi avea lacrimi. 

— Nu te-am urât niciodată. 

Glasul Prințului Doran era firav ca un pergament şi plin de 
amărăciune. 

— Arianne, nu înţelegi. 

— Negi că ai scris aceste cuvinte? 

— Nu. Asta a fost pe vremea când Quentyn s-a dus prima 
dată la Yronwood. Da, am intenţionat să-l las să-mi urmeze la 
tron. Pentru tine aveam alte planuri. 


— Oh, da, spuse ea dispreţuitoare. Ce mai planuri. Gyles 
Rosby. Ben Beesbury Orbul. Grandison Barbă Colilie. Ei erau 
planurile tale. Nu-i dădu nicio şansă la replică. Ştiu că-i datoria 
mea să ofer un moştenitor pentru Dorn, n-am să uit niciodată 
asta. M-aş fi căsătorit şi încă bucuroasă, însă pretendenţii aduşi 
de tine au fost nişte insulte. M-ai scuipat în cap cu fiecare dintre 
ei. Dacă ai simţit vreo urmă de iubire pentru mine, de ce m-ai 
oferit lui Walder Frey? 

— Pentru că ştiam că-l vei respinge. Trebuia să fiu văzut 
încercând să-ţi găsesc un consort odată ce-ai ajuns la o anumită 
vârstă, altfel ar fi apărut suspiciuni, însă n-am îndrăznit să-ţi 
aduc vreun pretendent pe care l-ai fi putut accepta. Ai fost 
promisă, Arianne. 

Promisă? Arianne se holbă la el, parcă nevenindu-i să creadă. 

— Ce tot spui? Altă minciună? N-ai zis niciodată... 

— Pactul a fost pecetluit în secret. Am vrut să-ţi spun când vei 
fi ajuns la o anumită vârstă... m-am gândit, dar... 

— Am douăzeci şi trei de ani, de şapte ani sunt femeie 
matură. 

— Ştiu. Dacă te-am ţinut în ignoranță atâta vreme, a fost 
numai ca să te protejez. Arianne, natura ta... pentru tine, un 
secret ar fi fost doar o poveste de pomină de şoptit noaptea în 
pat lui Garin şi lui Tyene. Garin bârfeşte aşa cum numai orfanii 
se pricep, iar Tyene nu ascunde nimic faţă de Obara şi Lady 
Nym. lar dacă ei ar fi ştiut... Obara este prea atrasă de vin, iar 
Nym este prea apropiată de gemenii Fowler. Şi cine s-ar putea 
încrede în gemenii Fowler? Nu mi-am putut asuma riscul. 

Se simţea pierdută, în plină confuzie. Promisă. Am fost 
promisă. 

— Şi cine este? Cu cine-am fost logodită în toţi aceşti ani? 

— Nu mai contează. E mort. 

Asta o lăsă mai uimită ca niciodată. 

— Bătrânii sunt aşa de firavi. A fost vreun şold frânt, o 
răceală, guta? 

— A fost un cazan cu aur topit. Noi, prinții, ne facem cu mare 
grijă planurile, dar zeii le spulberă între cele patru zări. 

Prinţul Doran făcu un gest de lehamite cu mâna sa roşie, 
iritată. 

— Dornul va fi al tău. Ai cuvântul meu pentru asta, dacă mai 
are vreo însemnătate pentru tine. Fratele tău Quentyn are un 


drum mai greu de străbătut. 

— Ce drum? Arianne îl privea bănuitoare. Ce mai ţii ascuns? 
să mă ierte cei Şapte, dar m-am săturat de secrete. Spune-mi şi 
restul poveștii, tată... sau numeşte-l pe Quentyn drept 
moştenitorul tău şi trimite după Hotah cu securea lui şi lasă-mă 
să mor lângă verişoarele mele. 

— Tu chiar crezi că aş putea să le vătăm pe fiicele fratelui 
meu? Tatăl ei făcu o strâmbătură. Lui Obara, Nym şi Tyene nu le 
lipseşte nimic, în afară de libertate, iar Ellaria şi fiicele sale sunt 
instalate foarte confortabil la Grădinile de Apă. Dorea se 
distrează doborând portocalele de prin copaci cu buzduganul ei, 
iar Elia şi Obella au devenit spaima iazurilor. Oftă. N-a trecut 
multă vreme de când te jucai şi tu pe-acolo. Obişnuiai să te 
caţeri pe umerii altei fete... o fată înaltă, cu părul fin şi bălai... 

— Jeyne Fowler, ori sora ei, Jennelyn. Trecuseră ani de zile de 
când Arianne nu se mai gândise la asta. Oh, şi Frynne, tatăl ei 
era fierar. Avea părul castaniu. Cu toate astea, Garin era 
favoritul meu. Când eram călare pe umerii lui nimeni nu ne 
putea învinge, nici măcar Nym şi fata aceea cu părul verde, din 
Tyrosh. 

— Fata cu părul verde era fiica Arhontelui. Era cât pe ce să te 
trimit la Tyrosh în locul ei. L-ai fi servit pe Arhonte ca paharnică 
şi te-ai fi putut întâlni în secret cu logodnicul tău, dar mama ta a 
ameninţat că se va vătăma singură dacă-i mai iau vreunul dintre 
copii, iar eu... eu n-am putut să-i fac aşa ceva. 

Povestea lui devine din ce în ce mai ciudată. 

— Acolo a plecat Quentyn? La Tyrosh, să o curteze pe fiica cu 
părul verde a Arhontelui? 

Tatăl ei ridică una dintre piesele de cyvasse. 

— Trebuie să ştiu cum ai aflat de plecarea lui Quentyn peste 
graniţă. Fratele tău a plecat împreună cu Cletus Yronwood, 
Maesterul Kedry şi trei dintre cei mai buni tineri cavaleri ai 
Lordului Yronwood într-o călătorie lungă şi periculoasă, cu un 
final nesigur. A plecat să ne aducă înapoi văpaia dorinţei inimii 
noastre. 

Ea-şi miji ochii. 

— Şi care-i dorinţa inimii noastre? 

— Răzbunarea. Glasul îi era stins, de parcă s-ar fi temut ca nu 
cumva să tragă cineva cu urechea. Dreptatea. Prinţul Doran îi 
împinse în palmă, cu degetele lui îngroşate de gută, un dragon 


de onix, şi-i şopti: Foc şi sânge. 


ALAYNE 

Răsuci inelul de fier şi crăpă uşa. 

— Prigorel? strigă ea. Pot să intru? 

— Ai grijă, nobilă doamnă, o preveni bătrâna Gretchel, 
frângându-şi mâinile. Stăpânul a aruncat cu oala de noapte 
după maester. 

— Atunci înseamnă că nu mai are cu ce să arunce după mine. 
N-ai nimic de făcut? lar tu, Maddy... sunt toate ferestrele închise 
şi cu obloanele trase? Au fost acoperite toate mobilele? 

— Toate, nobilă doamnă, zise Maddy. 

— Mai bine asigură-te că-i aşa. 

Alayne se strecură în dormitorul întunecat. 

— Sunt eu, Prigorel. 

Cineva pufni în întuneric. 

— Eşti singură? 

— Sunt, stăpâne. 

— Apropie-te, atunci. Dar numai tu. 

Alayne închise cu fermitate uşa în urma ei. Era din stejar 
masiv, de zece centimetri grosime; Maddy şi Gretchel puteau să 
asculte cât pofteau, dar nu vor auzi nimic. Era foarte bine. 
Gretchel îşi putea ţine gura, însă Maddy bârfea fără nicio ruşine. 

— Te-a trimis Maester Colemon? întrebă băiatul. 

— Nu, minţi ea. Am auzit că Prigorelul meu drag e bolnav. 

După întâlnirea sa cu oala de noapte, maesterul alergase la 
Ser Lothor, iar Brune venise la ea. 

— Dacă nobila doamnă ar putea să-l convingă frumos să iasă 
din pat, spusese cavalerul, nu voi mai fi nevoit să-l trag eu jos. 

Nu putem lăsa să se întâmple asta, îşi zise ea. Când Robert 
era tratat dur, putea să intre în criza lui de tremurături. 

— Eşti flămând, stăpâne? îl întrebă ea pe micul lord. S-o trimit 
pe Maddy jos după frişcă şi mure, sau ceva pâine caldă şi unt? 

Îşi aminti prea târziu că nu era niciun fel de pâine caldă; 
bucătăriile erau închise şi cuptoarele reci. Dacă asta-/ scoate pe 
Robert din pat, merită să ne complicăm cu aprinderea unui foc, 
îşi spuse ea. 

— Nu vreau de mâncare, zise micul lord cu o voce ascuţită şi 
tremurătoare. Am de gând să stau în pat astăzi. Dacă vrei, poţi 
să-mi citeşti. 

— Aici e prea întuneric pentru citit. 

Draperiile grele trase în faţa ferestrelor lăsau dormitorul într-o 


beznă ca noaptea. 

— A uitat Prigorelul meu ce zi este astăzi? 

— Nu, spuse el, dar nu merg. Vreau să rămân în pat. Poţi să- 
mi citeşti despre Cavalerul Înaripat. 

Cavalerul Înaripat era Ser Artys Arryn. Legenda susţinea că îi 
condusese pe Primii Oameni afară din Vale şi că zburase până 
pe vârful Lăncii Uriaşului pe un şoim imens pentru a-l ucide pe 
Regele Grifon. Existau sute de poveşti despre aventurile sale. 
Micul Robert le cunoştea pe toate atât de bine încât le putea 
recita din memorie, însă îi plăcea să i se citească. 

— Puiule, trebuie să plecăm, îi spuse ea băiatului, însă promit 
că-ţi voi citi două poveşti despre Cavalerul Înaripat atunci când 
ajungem la Porţile Lunii. 

— Trei, spuse el imediat. 

Indiferent ce-i ofereai, Robert voia întotdeauna mai mult. 

— Trei, se învoi ea. Pot să las să pătrundă câteva raze de 
soare? 

— Nu. Mă dor ochii de la lumina puternică. Vino în pat, 
Alayne. 

Ea se duse însă la ferestre, dând ocol oalei de noapte sparte. 
Mai degrabă îi putea simţi mirosul decât s-o vadă. 

— N-am să le deschid foarte tare. Doar atât cât să văd faţa 
Prigorelului meu. 

El pufni. 

— Dacă chiar trebuie... 

Draperiile erau din catifea albastră, moale. Trase puţin de 
una, cât o lungime de deget, şi o legă. Particule de praf dansau 
în raza de lumină palidă a dimineţii. Geamurile mici, în formă de 
diamant, erau acoperite de gheaţă. Alayne frecă unul dintre 
geamuri cu podul palmei, curăţând destul cât să poată zări cerul 
albastru, strălucitor, şi o văpaie albă dinspre munţi. Eyrie era 
învăluit într-o mantie îngheţată, Lancea Uriaşului de deasupra 
era îngropată în zăpezi până la şold. 

Când se răsuci din nou, Robert Arryn era sprijinit de perne şi 
se uita la ea. Loraul de Eyrie şi Apărătorul Văii. O pătură din lână 
îl acoperea de la şolduri în jos. Mai sus, era dezgolit, un băiat 
palid, cu păr lung ca al unei fete. Robert avea braţe şi picioare 
fusiforme, un piept moale şi scobit spre interior şi o burtă mică, 
iar ochii-i erau mereu injectaţi şi-i curgeau. Nu are ce face. S-a 
născut mic şi bolnăvicios. 


— Eşti foarte puternic în această dimineaţă, stăpâne. Îi plăcea 
să i se spună cât e de puternic. Să le pun pe Maddy şi Gretchel 
să-ţi aducă apă fierbinte pentru baie? Maddy o să te frece pe 
spate şi o să te spele pe cap, ca să fii curat şi să arăţi ca un 
domn pentru călătoria ta. N-ar fi grozav aşa? 

— Nu. O urăsc pe Maddy. Are un neg pe pleoapă şi mă freacă 
atât de tare încât mă doare. Mămica mea nu făcea niciodată aşa 
când mă freca. 

— Am să-i spun lui Maddy să nu-l mai frece aşa de tare pe 
Prigorelul meu. Te vei simţi mai bine când vei fi spălat şi curat. 

— Fără baie, ţi-am spus deja, mă doare îngrozitor capul. 

— Să-ţi aduc o compresă caldă pentru frunte? Sau un pocal cu 
vin al viselor? Doar puţin. Mya Stone aşteaptă la Cer şi se va 
simţi jignită dacă te apuci să moţăi în faţa ei. Ştii cât de mult te 
iubeşte. 

— Numai că eu n-o iubesc pe ea. E doar o îngrijitoare de 
catâri, pufni Robert. Maesterul Colemon mi-a pus ceva infect în 
lapte, azi-noapte. l-am simţit gustul. l-am spus că vreau lapte 
dulce, dar nu mi-a adus. Nici măcar atunci când i-am poruncit 
asta. Eu sunt stăpânul, ar trebui să facă ce-i spun eu. Dar 
nimeni nu face ce spun eu. 

— Am să discut cu el, promise Alayne, dar numai dacă te scoli 
din pat. Prigorel, afară-i minunat. Soarele străluceşte, este o zi 
perfectă să coborâm de pe munte. Catării ne aşteaptă la Cer, cu 
Mya... 

Gura lui începu să-i tremure. 

— Îi urăsc pe catârii ăia puturoşi. Odată, unul a încercat să mă 
muşte! Să-i spui Myei ăleia că rămân aici. Părea gata-gata să 
izbucnească în plâns. Nimeni nu mă poate răni atât timp cât 
stau aici. Eyrie este impenetrabilă. 

— Cine să dorească să-l rănească pe Prigorelul meu? Lorzii şi 
cavalerii tăi te adoră, iar oamenii de rând te ovaţionează. 

Se teme, îşi zise ea, şi pe bună dreptate. De când căzuse 
nobila sa mamă, băiatul nici măcar nu ieşea pe balcon, iar 
drumul de la Eyrie până la Porţile Lunii era destul de periculos 
încât să intimideze pe oricine. Şi Alayne îşi simţise inima-n gât 
când urcase cu Lady Lysa şi Lordul Petyr, şi toată lumea căzuse 
de acord că să cobori era chiar şi mai înspăimântător, din 
moment ce erai obligat să priveşti în jos tot timpul. Mya putea 
povesti despre lorzi măreţi şi cavaleri neînfricaţi care păliseră şi 


îşi udaseră ce aveau pe dedesubt când ajunseseră pe munte. 

Și niciunul nu avea boala tremuratului. 

Dar asta nu servea la nimic. Toamna încă mai zăbovea pe 
fundul văii, caldă şi aurie, însă iarna încercuise vârfurile 
munţilor. Suportaseră trei furtuni de zăpadă şi una cu gheaţă 
care transformase castelul într-un cristal timp de două 
săptămâni. Poate că Eyrie era impenetrabilă, dar în curând urma 
să fie şi inaccesibilă, iar drumul în jos devenea tot mai periculos 
pe zi ce trecea. Majoritatea servitorilor şi soldaţilor de la castel 
coborâseră deja. Numai vreo duzină mai rămăseseră sus, pentru 
a-l servi pe Lordul Robert. 

— Prigorel, spuse ea cu blândeţe, coborârea va fi chiar o 
distracţie, ai să vezi. Ser Lothor va veni cu noi, şi Mya. Catării ei 
au urcat şi au coborât pe acest munte străvechi de mii de ori. 

— Urăsc catării, insistă el. Catârii sunt răi. Ti-am mai spus, 
unul a încercat să mă muşte când eram mic. 

Robert nu învățase niciodată să călărească aşa cum trebuia. 
Catâri, cai, măgari, nu era nicio diferenţă; pentru el, cu toţii erau 
doar nişte jivine înspăimântătoare, la fel de îngrozitoare ca 
dragonii sau grifonii. Fusese adus în Vale la şase ani, călărind cu 
capul lăsat între sânii plini de lapte ai mamei sale, şi de atunci 
nu mai plecase din Eyrie. 

Totuşi acum trebuiau să plece, înainte ca gheaţa să se închidă 
cu totul în jurul castelului. Nu se putea şti cât va ţine vremea 
asta. 

— Mya îi va împiedica pe catâri să muşte, zise Alayne, iar eu 
am să călăresc în urma ta. Sunt doar o fată şi nu sunt atât de 
puternică şi de curajoasă ca tine. Dacă şi eu pot s-o fac, ştiu că 
şi tu poţi, dragule. _ 

— Aş putea s-o fac, spuse Lordul Robert, dar nu vreau. Işi 
şterse cu dosul mânecii nasul care-i curgea. Spune-i Myei că am 
de gând să rămân în pat. Poate c-am să cobor mâine, dacă mă 
simt mai bine. Astăzi e prea frig afară şi mă doare capul. Poţi să 
bei şi tu lapte dulce şi-am să-i spun lui Gretchel să ne aducă şi 
nişte faguri să mâncăm. O să dormim şi o să ne pupăm şi o să 
ne jucăm, iar tu o să-mi citeşti despre Cavalerul Inaripat. 

— Am să-ţi citesc. Trei poveşti, după cum am promis... când 
ajungem la Porţile Lunii. 

Alayne începea să-şi piardă răbdarea. Trebuie să plecăm, îşi 
reaminti ea, altfel vom fi tot deasupra zăpezii când va apune 


soarele. 

— Lordul Nestor a pregătit un ospăț de bun venit, cu supă de 
ciuperci, carne de căprioară şi prăjituri. Nu vrei să-l 
dezamăgeşti, nu-i aşa? 

— Vor fi prăjituri cu lămâie? 

Lordului Robert îi plăceau la nebunie prăjiturile cu lămăie, 
poate şi pentru că-i plăceau şi Alaynei. 

— Lămâioase, prăjituri lămâioase cu lămâie, îl asigură ea, şi 
poţi să iei câte vrei tu. 

— Şi o sută? voi el să ştie. Aş putea să iau o sută? 

— Dacă aşa vrei tu. 

Fata se aşeză pe pat şi-i netezi părul lung şi fin. 

Are un păr frumos. Lady Lysa îl periase chiar ea noapte de 
noapte şi-l tundea când trebuia tuns. După ce căzuse, Robert 
suferise câte un atac îngrozitor de tremurături ori de câte ori 
venea cineva cu vreun tăiş, aşa că Petyr poruncise ca părul să-i 
fie lăsat să crească. Alayne răsuci o şuviţă în jurul degetului şi 
spuse: 

— Cobori acum din pat ca să te putem îmbrăca? 

— Vreau o sută de prăjituri cu lămâie şi cinci poveşti! 

Mi-ar plăcea să-ți dau o sută de bătăi la fund şi cinci palme. 
Nu ai mai îndrăzni să te porti aşa dacă ar fi Petyr aici. Micul lord 
avea o frică foarte sănătoasă de tatăl său vitreg. Alayne se forţă 
să zâmbească. 

— După cum doreşte stăpânul meu. Însă nu vei primi nimic 
înainte să te speli şi să te îmbraci şi să te pui în mişcare. Haide, 
înainte să se termine dimineaţa. 

Îl apucă strâns de mână şi-l trase din pat. 

Însă, înainte să apuce să cheme servitorii, Prigorel o cuprinse 
cu mâinile lui slăbănoage şi o sărută. Era un sărut de băieţel, 
stângaci. Tot ceea ce făcea Robert Arryn era stângaci. Dacă-mi 
închid ochi, aş putea pretinde că este Cavalerul Florilor. Ser 
Loras îi dăduse, odată, un trandafir roşu Sansei Stark, însă n-o 
sărutase niciodată... şi niciun Tyrell n-o va săruta vreodată pe 
Alayne Stone. Drăguţă cum era, se născuse de partea greşită a 
păturii. 

Când buzele băiatului le atinseră pe ale sale, se trezi 
gândindu-se la un alt sărut. Încă-şi mai putea aminti cum îl 
simţise, când gura lui crudă se lipise de a ei. Venise la Sansa pe 
întuneric, precum focul verde care umple cerul. A /uat un cântec 


şi un sărut şi nu mi-a lăsat nimic, doar o mantie însângerată. 

Nu conta. Ziua aceea nu mai era, şi nici Sansa. 

Alayne îl dădu la o parte pe micul stăpân. 

— Ajunge. Mă poţi săruta din nou când ajungem la Porţi, dacă 
te ţii de cuvânt. 

Maddy şi Gretchel aşteptau afară, împreună cu Maesterul 
Colemon. Maesterul îşi spălase zoaiele nopţii din păr şi-şi 
schimbase roba. Veniseră şi scutierii lui Robert. Terrance şi 
Gyles puteau întotdeauna să adulmece necazurile. 

— Lordul Robert se simte mai în puteri, le spuse Alayne 
slujnicelor. Aduceţi apă fierbinte pentru baia sa, dar aveţi grijă 
să nu-l opăriţi. Şi nu-l trageţi de păr când îi descâlciţi şuviţele. 
Detestă asta. 

Unul dintre scutieri chicoti până când ea anunţă: 

— Terrance, pregăteşte-i Înălţimii Sale hainele de călărie şi 
cea mai călduroasă dintre mantii. Gyles, tu poţi să mături 
resturile oalei de noapte sparte. 

Gyles Grafton se bosumflă. 

— Nu-s femeie de serviciu. 

— Fă cum porunceşte Lady Alayne, altfel Lothor Brune va afla 
de asta, zise Maesterul Colemon. 

O urmă pe coridor şi în jos, pe scările şerpuitoare. 

— Îți sunt recunoscător pentru intervenţie, nobila mea 
doamnă. Te pricepi să vorbeşti cu el. Ezită. Ai observat vreun 
tremur în timp ce ai fost cu el? 

— Degetele i-au tremurat puţin când i-am ţinut mâna, asta-i 
tot. Spune că i-ai pus ceva infect în lapte. 

— Infect? Colemon clipi nedumerit, iar mărul din gât i se 
mişca în sus şi-n jos. Eu de-abia dacă... i-a curs sânge din nas? 

— Nu. 

— Bine. Asta-i bine. 

Lanţul său zdrăngăni uşor în timp ce dădu din capul cocoţat în 
vârful unui gât ridicol de lung şi de subţire. 

— Această coborâre... nobila mea doamnă, ar putea fi mai 
sigură dacă am amesteca în laptele Înălţimii Sale puţin mac. 
Mya Stone ar putea să-l lege de spatele catârului ei cu pasul cel 
mai sigur în timp ce doarme. 

— Lordul din Eyrie nu poate cobori de pe munte legat ca un 
sac de orz. 

Alayne era absolut sigură de asta. Să nu îndrăznească să lase 


ca întreaga grozăvie a fragilităţii şi laşităţii lui Robert să fie 
cunoscută de prea mulţi, o avertizase tatăl ei. Aș vrea să fie aici. 
El ar şti ce-i de făcut. 

Petyr Baelish se afla dincolo de Vale totuşi, însoţindu-l pe 
Lordul Lyonel Corbray la nunta sa. Văduv, de patruzeci şi ceva 
de ani, Lordul Lyonel urma să se însoare cu fata bine legată, de 
şaisprezece ani, a unui negustor din Gulltown. Petyr aranjase 
chiar el potriveala. Umbla vorba că zestrea fetei era ceva 
copleşitor; trebuia să fie aşa, din moment ce ea era femeie de 
rând, prin naştere. Urmau să fie acolo şi vasalii lui Corbray, 
împreună cu lorzii Waxley, Grafton, Lynderly, câţiva mici lorzi şi 
cavaleri cu pământuri... precum şi Lordul Belmore, cel care se 
împăcase recent cu tatăl ei. Se aşteptau ca ceilalţi Lorzi 
Declaranţi să evite nunta, aşa că prezenţa lui Petyr era 
necesară. 

Alayne înţelegea toate astea foarte bine, însă însemna că 
povara aducerii lui Prigorel de pe munte îi revenea ei. 

— Daţi-i Înălţimii Sale o ceaşcă de lapte dulce, îi spuse ea 
maesterului. Asta-l va scuti de tremurături pe parcursul 
coborâşului. 

— A primit una acum nici trei zile, obiectă Colemon. 

— Şi-a mai vrut una noaptea trecută, dar i-ai refuzat-o. 

— Ar fi fost prea curând. Nobilă doamnă, nu înţelegi. Aşa cum 
i-am explicat şi Lordului Protector, o doză de somn-dulce va 
împiedica criza, însă nu va părăsi carnea şi cu timpul... 

— Timpul nu va mai conta dacă Înălţimea Sa va avea un atac 
şi va cădea de pe munte. Dacă ar fi tata aici, ştiu că ţi-ar spune 
să-l linişteşti pe Lordul Robert cu orice preţ. 

— Încerc, nobilă doamnă, însă atacurile devin tot mai violente 
şi sângele-i atât de subţire, nu îndrăznesc să-i mai aplic lipitori. 
Somn-dulce... Eşti sigură că nu-i curge sânge din nas? 

— Îşi trăgea nasul, admise Alayne, însă n-am văzut sânge. 

— Trebuie să vorbesc cu Lordul Protector. Acest ospăț... este, 
oare, înţelept, după greutatea coborârii? 

— Nu va fi un ospăț mare, îl asigură ea. Nu vor fi mai mult de 
patruzeci de invitaţi. Lordul Nestor şi curtea sa, Cavalerul Porții, 
câţiva lorzi mai puţin importanţi şi însoțitorii lor... 

— Lordului Robert îi displac persoanele necunoscute, ştii asta, 
şi acolo se va bea, va fi gălăgie... muzică. Muzica îl înspăimântă. 

— Muzica îl linişteşte, îl corectă ea, mai ales harpa mare. 


Cântatul este cel pe care nu-l suportă, de când Marillion i-a ucis 
mama. 

Alayne spusese minciuna de atâtea ori încât îşi amintea 
întâmplarea mai degrabă aşa; cealaltă variantă i se părea mai 
mult un vis urât, care, uneori, îi tulbura somnul. 

— Lordul Nestor nu va avea cântăreţi la ospăţul său, numai 
flautişti şi scripcari, pentru dansuri. 

Ce va face ea când va începe muzica? Era o întrebare 
încuietoare, căreia mintea şi inima ei îi răspundeau diferit. 
Sansei îi plăcea să danseze, însă Alayne... 

— Dă-i o ceaşcă de lapte dulce înainte să plecăm şi o alta la 
ospăț, şi atunci nu vor fi probleme. 

— Prea bine. Se opriră la capătul treptelor. Însă asta trebuie 
să fie ultima. Pentru cel puţin jumătate de an, dacă nu şi mai 
mult. 

— Cel mai bine-ar fi să discuţi asta direct cu Lordul Protector. 

Ea trecu de uşă şi traversă curtea. Colemon nu voia decât ce 
era mai bun pentru cel aflat în îngrijirea sa, Alayne ştia asta, 
însă ce era mai bine pentru copilul Robert nu era întotdeauna 
valabil şi pentru Lordul Arryn. Petyr pomenise şi de asta, şi era 
cât se putea de adevărat. Maesteru/ui Colemon îi pasă numai de 
băiat, însă tata şi cu mine avem griji mult mai mari. 

Zăpada veche acoperea curtea, iar ţurţurii atârnau de terase 
şi de turnuri precum suliţele de gheaţă. Castelul Eyrie era 
construit din piatră albă, bună, iar mantia iernii îl făcea să fie 
chiar şi mai alb. Atât de frumos, îşi zise Alayne, atât de 
impenetrabil. Nu putea iubi acest loc, indiferent cât de mult 
încercase. Inainte chiar ca străjerii şi servitorii să fi coborât, 
castelul părea pustiu ca un mormânt, impresie şi mai 
accentuată când Petyr Baelish lipsea. Nu cânta nimeni acolo, nu 
de la Marillion încoace. Nimeni nu râdea prea tare. Chiar şi zeii 
erau tăcuţi. Eyrie se fălea cu un sept, însă nu avea un septon; cu 
o pădure a zeilor, dar nu avea un copac al inimii. Wicio 
rugăciune nu primeşte răspuns aici, se gândea ea adesea, cu 
toate că în unele zile se simţea atât de singură încât trebuia să 
încerce. Numai vântul îi răspundea, oftând fără încetare în jurul 
celor şapte turnuri subţiri şi zgâlţâind Poarta Lunii de fiecare 
dată când bătea în rafale. Va fi și mai rău iarna, ştia ea. larna, 
aici va fi o închisoare albă şi îngheţată. 

Cu toate astea, gândul de a pleca o înspăimânta aproape la 


fel de mult pe cât îl îngrozea şi pe Robert, doar că ea ascundea 
asta mai bine. Tatăl ei spunea că nu era nicio ruşine să te temi, 
doar dezvăluirea fricii era ruşinoasă. „Toţi oamenii trăiesc cu 
frica în sân”, afirma el. Alayne nu era sigură că îl crede. Pe Petyr 
Baelish nu-l înspăimânta nimic. A spus asta doar ca să-mi dea 
mie curaj. Va avea nevoie de curaj, acolo, jos, unde şansele de a 
fi demascată erau mult mai mari. Prietenii lui Petyr de la curte îi 
trimiseseră vorbă că regina avea oameni care-i căutau pe 
Pezevenghi şi pe Sansa Stark. Asta ar însemna să-mi pierd capul 
dacă voi fi găsită, îşi reaminti ea în timp ce cobora o scară din 
trepte de piatră îngheţată. Trebuie să fiu Alayne tot timpul, şi pe 
dinăuntru, şi pe dinafară. 

Lothor Brune se afla în camera vinciurilor, ajutându-l pe Mord, 
temnicerul, şi pe cei doi slujitori să înghesuie cufere cu haine şi 
baloturi de stofă în şase ciubăre din lemn de stejar, suficient de 
mari încât să încapă în ele câte trei oameni. Vinciurile mari, cu 
lanţuri, erau calea cea mai uşoară de ajuns la castelul de etapă 
Cer, aflat la aproape două sute de metri sub ei; altfel, trebuia să 
cobori pe un coş din piatră săpat în munte, dintr-o pivniţă. Sau 
să mergi pe unde a luat-o Marillion, şi Lady Lysa înaintea lui. 

— S-a dat băiatul jos din pat? întrebă Ser Lothor. 

— Acum îl îmbăiază. Va fi gata într-o oră. 

— Să sperăm că va fi. Mya nu va aştepta mai mult de amiază. 

Camera vinciurilor era neîncălzită, aşa că respiraţia li se 
aburea cu fiecare cuvânt rostit. 

— Va aştepta, zise Alayne. Trebuie să aştepte. 

— Nu fii atât de convinsă, domniţă. E pe jumătate catâr chiar 
ea. Cred că ne-ar lăsa pe toţi să flămânzim mai degrabă decât 
să-şi primejduiască animalele. 

Zâmbi spunând asta. Zâmbeşte de fiecare dată când vorbeşte 
despre Mya Stone. 

Mya era mult mai tânără decât Ser Lothor, însă când Petyr 
aranja căsătoria dintre Lordul Corbray şi fiica negustorului său, îi 
spusese că fetele tinere erau întotdeauna mai fericite cu 
bărbaţii mai vârstnici. „Ilnocenţa şi experienţa formează 
întotdeauna un mariaj perfect”, proclama el. 

Alayne se întreba ce părere avea Mya despre Ser Lothor. Cu 
nasul lui borcănat, fălcile pătrate şi smocul de păr lânos, 
încărunţit, Brune nu putea fi socotit un bărbat arătos, însă nu 
era nici pocit. 


Are o faţă comună, insă e una cinstită. Cu toate că ajunsese la 
rangul de cavaler, originea lui Ser Lothor era foarte modestă. 
Intr-o noapte îi spusese că se înrudea cu familia Brune de 
Brownhollow, o veche familie de cavaleri de la Capul Ghearei 
Despicate. „M-am dus la ei când a murit tata”, mărturisi el, „însă 
s-au răhăţit pe mine şi-au zis că nu-s din sângele lor.” 

Refuza să spună ce s-a întâmplat mai departe, doar că aflase 
tot ceea ce ştia despre arme pe calea cea grea. Sobru, era un 
bărbat tăcut şi puternic. /ar Petyr spune că este loial. Se încrede 
în el la fel de mult ca în toți ceilalţi. Brune ar fi potrivit pentru o 
fată bastardă, precum Mya Stone, se gândi ea. Ar fi fost altceva 
dacă tatăl ei ar fi recunoscut-o, dar n-a făcut-o niciodată. lar 
Maddy spune că nici fecioară nu-i. 

Mord îşi ridică biciul şi-l pocni, iar prima pereche de boi începu 
să se învârtească în cerc, răsucind vinciul. Lanţul se desfăşură, 
zdrăngănind pe când se târa pe piatră, iar ciubărul de stejar se 
legăna în timp ce-şi începea lunga coborâre spre Cer. Bietii boi, 
se gândi Alayne. Mord avea să le taie gâtul şi să-i măcelărească 
înainte de plecare, lăsându-i pradă vulturilor. Ceea ce rămânea 
până la redeschiderea castelului Eyrie urma să fie pus la frigare 
la festivalul primăverii, dacă nu se va fi stricat între timp. O 
bună rezervă de carne îngheţată bocnă prevestea o vară 
îmbelşugată, spunea bătrâna Gretchel. 

— Nobilă domniţă, zise Ser Lothor, ar fi bine să ştii asta. Mya 
n-a urcat singură. Lady Myranda este cu ea. 

— Oh. 

De ce-ar călări până sus, pe munte, doar pentru a cobori din 
nou? Myranda Royce era fiica Lordului Nestor. Singura oară când 
Sansa vizitase Porţile Lunii, în drum spre Eyrie, împreună cu 
mătuşa sa Lysa şi cu Lordul Petyr, ea lipsise, însă Alayne auzise 
multe despre ea de atunci, de la soldaţii şi de slujnicele din 
Eyrie. Mama ei murise demult, aşa că Lady Myranda se ocupa 
de întreţinerea castelului tatălui ei; acolo, curtea era mai plină 
de viaţă când era ea acasă decât atunci când lipsea, după cum 
spunea un zvon. „Mai devreme sau mai târziu, vei da de 
Myranda Royce”, o avertizase Petyr. „Când se va întâmpla, fii 
prudentă. li place să joace rolul proastei vesele, dar înlăuntrul ei 
este mai vicleană decât tatăl ei. Ai grijă ce vorbeşti prin preajma 
ei.” 

Voi avea, îşi spuse, însă n-am avut cum să ştiu că voi începe 


atât de repede. 

— Robert va fi încântat. Lui îi plăcea de Myranda Royce. Acum 
trebuie să mă ierţi, ser, dar trebuie să termin de făcut bagajele. 

Când rămase singură, urcă treptele înapoi spre camera ei, 
pentru ultima oară. Ferestrele fuseseră izolate şi oblonite, 
mobilele acoperite. Câteva dintre lucrurile ei fuseseră deja 
luate, celelalte erau împachetate deja. Toate mătăsurile şi 
fineţurile lui Lady Lysa urmau să fie lăsate în urmă. Cele mai 
fine pânzeturi şi cele mai moi catifele, dantelele myrisheze 
bogat brodate; toate rămâneau. Acolo, jos, Alayne trebuia să se 
îmbrace cu modestie, ca orice fată de origine umilă. Wu 
contează, îşi spuse ea. Nici aici n-am îndrăznit să pun pe mine 
cele mai bune haine. 

Gretchel desfăşase patul şi întinsese restul veşmintelor ei. 
Alayne purta deja ciorapi lungi din lână pe sub rochie, peste 
stratul dublu de lenjerie. Acum îşi puse o tunică din lână de oaie 
şi o mantie cu glugă, din blană, prinzând-o cu o broşă lăcuită, 
sub forma unui mierloi, un dar din partea lui Petyr. Mai avea şi o 
eşarfă şi o pereche de mănuşi de piele, tivite cu blană, pentru a 
se potrivi cu cizmele ei de călărie. Când şi le puse pe toate, se 
simţi la fel de grasă şi de îmblănită ca un pui de urs. Voi fi 
bucuroasă să le am pe munte, trebui să-şi reamintească. Mai 
aruncă o ultimă privire prin încăpere înainte să plece. Am fost în 
siguranţă aici, se gândi, însă acolo jos... 

Când Alayne reveni în camera vinciurilor, o găsi pe Mya Stone 
aşteptând nerăbdătoare împreună cu Lothor Brune şi cu Mord. 
Trebuie să fi urcat într-un ciubăr, să vadă de ce durează atât. 
Subţire şi musculoasă, Mya arăta la fel de dură ca pielea 
vechilor costume de călărie pe care le purta pe sub cămaşa de 
zale argintii. Părul îi era negru ca pana corbului, atât de scurt şi 
de ţepos încât Alayne bănuia că şi-l tăia cu un pumnal. Ochii 
Myei erau cea mai spectaculoasă trăsătură a sa, mari şi albaştri. 
Ar putea fi drăguță dacă s-ar înveşmânta ca o fată. Alayne se 
trezi întrebându-se dacă Ser Lothor o plăcea cel mai mult în fier 
şi piele, sau o visa îmbrăcată în dantele şi mătăsuri. Myei îi 
plăcea să spună că tatăl ei fusese un tap, iar mama ei o bufniţă, 
dar Alayne aflase adevărata poveste de la Maddy. Da, îşi spuse 
ea, privind-o acum, are şi ochii, şi părul lui, părul des şi negru pe 
care el il avea la fel ca Renly. 

— Unde-i? întrebă fata bastardă. 


— Înălţimea Sa este îmbăiat şi îmbrăcat. 

— Trebuie să se cam grăbească. Se face tot mai rece, nu 
simţiţi? Trebuie să ajungem dincolo de Zăpadă înainte să 
coboare soarele. 

— Cât e de aprig vântul? o întrebă Alayne. 

— Ar putea fi şi mai rău... şi aşa va fi, dar după lăsarea 
întunericului. 

Mya îşi dădu de pe ochi o şuviţă de păr. 

— Dacă se mai îmbăiază mult, vom rămâne aici ca într-o 
capcană, întreaga iarnă, fără nimic de mâncat în afară de noi 
înşine. 

Alayne nu mai ştia ce să spună la aşa ceva. Din fericire, fu 
salvată de sosirea lui Robert Arryn. Micul lord purta catifea 
albastră precum cerul, un lanţ de aur şi safire şi o mantie albă, 
din blană de urs. Scutierii săi ţineau fiecare de câte-un capăt, ca 
să nu o târască pe podea. Maesterul Colemon îi acompania într- 
o mantie cenuşie jerpelită, tivită cu blană de veveriţă. Gretchel 
şi Maddy nu erau prea departe în urmă-i. 

Când simţi vântul rece atingându-i faţa, Robert scânci, dar 
Terrance şi Gyles erau în spatele lui, ca să nu poată fugi. 

— Stăpâne, zise Mya, vrei să călăreşti cu mine? 

Prea brusc, se gândi Alayne. Ar fi trebuit să-l întâmpine cu un 
zâmbet, să-i spună cât de puternic şi de curajos arată. 

— Vreau cu Alayne, zise Lordul Robert. Merg numai cu ea. 

— Ciubărul ne poate duce pe toţi trei. 

— Eu o vreau numai pe Alayne. Tu puţi toată, ca un catâr. 

— După cum doreşti. 

Chipul Myei nu trăda nicio reacţie. 

Unele dintre lanţurile vinciurilor erau fixate pe coşuri de 
răchită, altele pe ciubăre solide de stejar. Cel mai mare dintre 
ele era mai înalt decât Alayne, cu doage de fier care îi încingeau 
şipcile de un maro-închis. Chiar şi aşa, simţea noduri în gât când 
îl luă pe Robert de mână şi-l ajută să intre. Odată ce trapa se 
închise în urma lor, lemnul îi înconjura din toate părţile. Numai 
sus era deschis. E mai bine aşa, îşi zise ea, nu ne putem uita în 
jos. Dedesubt erau numai Cerul şi cerul. Două sute de metri de 
cer. Pentru un moment, se trezi întrebându-se cât de mult îi 
luase mătuşii sale să cadă de la o asemenea înălţime şi care-i 
fusese ultimul gând când muntele se apropia în viteză de ea. 
Nu, nu trebuie să gândesc în aceşti termeni. N-am voie! 


— LIBER! se auzi strigătul lui Ser Lothor. Cineva împinse 
ciubărul cu putere. Se legănă şi pocni, se frecă de podea, apoi 
se balansă eliberat. Auzi pocnetul biciului lui Mord şi zăngănitul 
lanţului. Începură să coboare, smucit şi sacadat la început, apoi 
mult mai lin. Faţa lui Robert era palidă şi avea ochii bulbucaţi, 
însă mâinile-i erau nemişcate. Eyrie se micşora deasupra lor. 
Celulele deschise de la nivelurile inferioare făceau castelul să 
semene cu un fagure văzut de jos. Un fagure făcut din gheață, 
cugetă Alayne, un castel făcut din zăpadă. Putea auzi vântul 
fluierând în jurul ciubărului. 

La treizeci de metri mai jos, îi înşfăcă o pală bruscă de vânt. 
Ciubărul se legănă într-o parte şi-n alta, răsucindu-se în aer, 
apoi se izbi puternic de peretele de stâncă din spatele lor. Schije 
de gheaţă căzură în valuri asupra lor, iar stejarul pârâi şi se 
întinse. Robert scăpă un icnet şi se agăţă de ea, îngropându-şi 
faţa între sânii ei. 

— Stăpânul meu are curaj, zise Alayne când îl simţi 
tremurând. Eu sunt atât de speriată încât de-abia dacă mai pot 
să scot o vorbă, dartu nu. 

ÎI simţi dând din cap. 

— Cavalerul Înaripat a fost curajos, tot aşa sunt şi eu, se 
împăuna el în corsajul ei. Sunt un Arryn. 

— Vrea Prigorelul meu să mă ţină strâns? întrebă ea, cu toate 
că deja o îmbrăţişase atât de aprig încât de-abia dacă mai putea 
respira. 

— Dacă vrei tu, şopti el. 

Şi, ţinându-se strâns unul de celălalt, îşi continuară călătoria 
direct spre Cer. 

Să numeşti aşa ceva „castel“ e ca şi cum i-ai spune „lac“ 
băltoacei de pe podeaua privatei, se gândi Alayne când ciubărul 
fu deschis pentru ca ei să poată ieşi. Cer nu era mai mult decât 
un zid de forma unei semiluni, din piatră fără mortar, închizând 
o margine de piatră şi gura căscată a unei caverne. In interior 
erau magazii şi grajduri, o sală lungă, naturală, şi mânerele 
dăltuite care duceau până sus, spre Eyrie. Afară, terenul era 
presărat cu roci sparte şi stânci. Rampe de pământ facilitau 
accesul spre zid. Două sute de metri mai sus, Eyrie era atât de 
mic încât îl putea ascunde cu mâna ei, însă departe, jos, Valea 
se întindea verde şi aurie. 

În castel îi aşteptau douăzeci de catâri, împreună cu doi dintre 


îngrijitori şi Lady Myranda Royce. Fiica Lordului Nestor se dovedi 
a fi o femeie scundă şi corpolentă, cam de-o seamă cu Mya 
Stone, însă în timp ce Mya era subţire şi musculoasă, Myranda 
avea un trup moale care împrăştia un miros dulceag şi coapse 
zdravene, era lată în şolduri şi extrem de pieptoasă. Cârlionţii ei 
castanii, groşi, încadrau obrajii rotunzi şi rumeni, o gură mică şi 
o pereche de ochi căprui, neastâmpăraţi. Când Robert se căţără 
cu grijă afară din ciubăr, ea îngenunche pe un petic de zăpadă 
pentru a-i săruta mâna şi obrajii. 

— Stăpâne, zise ea, ai crescut atât de mare! 

— Chiar aşa? spuse Robert încântat. 

— În curând vei fi mai înalt ca mine, minţi femeia. Se ridică în 
picioare şi-şi scutură uşor zăpada de pe rochie. 

— lar tu trebuie să fii fiica Lordului Protector, adăugă ea când 
ciubărul se duse zăngănind înapoi spre Eyrie. Am auzit eu că 
eşti frumoasă. Văd că este adevărat. 

Alayne făcu o reverență. 

— Domnița este mult prea bună să spună asta. 

— Bună? Fata mai în vârstă pufni în râs. Ce plictisitor ar fi aşa. 
Eu aspir să devin o meşteră. Trebuie să-mi spui toate secretele 
tale pe drum în jos. Pot să-ţi spun Alayne? 

— Dacă vrei tu, domniţă. Însă nu vei afla niciun secret de la 
mine. 

— Eu sunt „domniţă” la Porţi, însă aici, pe munte, poţi să-mi 
spui Randa. Câţi ani ai, Alayne? 

— Paisprezece, domniţă. 

Decisese că Alayne Stone ar trebui să fie mai în vârstă decât 
Sansa Stark. 

— Randa. Mi se pare că au trecut o sută de ani de când am 
avut şi eu paisprezece. Cât de inocentă eram. Tu mai eşti 
inocentă, Alayne? 

Se înroşi. 

— Poate n-ar trebui... Da, desigur. 

— Te păstrezi pentru Lordul Robert? o iscodi Lady Myranda. 
Sau e vreun scutier nerăbdător care visează la favorurile tale? 

— Nu, zise Alayne, chiar atunci când Robert spuse: 

— Este prietena mea. Terrance şi Gyles n-o pot avea. 

Un al doilea ciubăr sosise deja, bufnind moale într-un morman 
de zăpadă îngheţată. Maesterul Colemon ieşi din el, împreună 
cu scutierii. La tura următoare, ajunseră Maddy şi Gretchel, care 


călătoriseră împreună cu Mya Stone. Fata bastardă nu mai 
pierdu vremea şi preluă comanda. 

— Nu vrem să rămânem înzăpeziţi aici, pe munte, le spuse ea 
celorlalţi mânători de catâri. Eu am să-i preiau pe Lordul Robert 
şi pe companionii săi. Ossy, tu îi aduci jos pe Ser Lothor şi pe 
ceilalţi, dar dă-mi o oră avans. Morcov, tu vei avea în grijă 
cuferele şi cutiile lor. 

Se întoarse spre Robert Arryn, iar părul ei negru se învolbură. 

— Pe care catâr vei călări astăzi, stăpâne? 

— Put cu toţii. II vreau pe cel cenuşiu, cu urechea roasă. 
Vreau ca Alayne să călărească împreună cu mine. Şi Myranda. 

— Acolo unde drumul este destul de lat. Haide, stăpâne, să te 
punem pe catârul tău. Se simte miros de zăpadă în aer. 

De-abia peste jumătate de oră fură gata de plecare. Când toţi 
patru erau în şa, Mya Stone dădu un ordin scurt şi doi dintre 
oştenii de la Cer deschiseră porţile. Mya îi conduse afară, cu 
Lordul Robert imediat în spatele ei, înfofolit în mantia lui de 
blană de urs. Alayne şi Myranda Royce veneau după ei, urmate 
de Gretchel şi Maddy, apoi de Terrance Lynderly şi Gyles 
Grafton. Maesterul Colemon încheia coloana, ducând un al 
doilea catâr încărcat cu cufere cu ierburi şi poţiuni. 

Vântul se înteţi imediat ce ieşiră în afara zidurilor. Aici se 
aflau deasupra limitei pădurii, expuşi vremii. Alayne era 
bucuroasă că se îmbrăcase atât de călduros. Mantia îi flutura 
zgomotos, iar o rafală bruscă îi dădu gluga pe spate. Râse, însă 
la câţiva paşi înaintea ei, Lordul Robert se vânzoli şi rosti: 

— E prea frig. Ar trebui să ne întoarcem şi să aşteptăm până 
se face mai cald. 

— Va fi mai cald în vale, stăpâne, zise Mya. Vei vedea când 
ajungem acolo. 

— Nu vreau să văd, făcu Robert, însă Mya nici nu-l mai luă în 
seamă. 

Drumul lor consta într-o serie de trepte strâmbe, din piatră, 
cioplite în munte, dar catârii cunoşteau fiecare centimetru al lor. 
Alayne era bucuroasă de asta. Ici, colo, piatra fusese sfărâmată 
de urgiile nenumăratelor succesiuni ale anotimpurilor, cu toate 
dezgheţurile şi îngheţurile lor. Urme de zăpadă, de un alb 
orbitor, se mențineau pe stâncile de pe fiecare parte a cărăruii. 
Soarele strălucea, cerul era albastru, iar pe sus şoimii zburau în 
cercuri, plutind în vânt. 


Aici, unde panta era mai abruptă, treptele erau răsucite 
înapoi şi înainte, în loc să coboare drept. Sansa Stark a urcat 
muntele, însă Alayna Stone este cea care coboară. Era un gând 
straniu. Îşi aminti că la urcare Mya o avertizase să-şi ţină 
privirile pe cărarea din faţa ei. „Uită-te în sus, nu în jos”, spunea 
ea... însă asta nu mai era posibil la coborâre. Aş putea să-mi 
închid ochii. Catârul ştie drumul, n-are el nevoie de mine. Insă 
asta părea ceva ce-ar fi făcut mai mult Sansa, fata aceea 
speriată. Alayne era o femeie mai în vârstă decât ea, o bastardă 
curajoasă. 

La început, se deplasară într-un singur şir, dar mai jos cărarea 
se lăţi suficient cât să se poată călări doi câte doi, iar Myranda 
Royce veni lângă ea. 

— Am primit o scrisoare de la tatăl tău, zise ea pe un ton 
senin, ca şi cum ar fi stat împreună cu septa lor, croşetând. Este 
în drum spre casă, spune el, şi speră să-şi vadă scumpa fiică cât 
de curând. Mai scrie că Lyonel Corbray pare foarte mulţumit de 
mireasa lui şi chiar mai mult de zestrea ei. Eu sper că Lordul 
Lyonel îşi aminteşte de care dintre ele are nevoie în pat. Lady 
Waynwood a apărut la ospăţul de nuntă cu Cavalerul celor Nouă 
Stele, spune Lordul Petyr, spre uimirea tuturor. 

— Anya Waynwood? Adevărat? 

Lorzii Declaranţi se reduseseră de la şase, la trei, din câte se 
părea. În ziua în care plecase de pe munte, Petyr Baelish fusese 
pe deplin încrezător că-l va câştiga pe Symond Templeton de 
partea sa, însă nu şi pe Lady Waynwood. Mai e şi altceva? 
întrebă ea. 

Eyrie era un loc atât de singuratic, încât era lacomă să afle 
orice fărâmă de ştire din lumea de afară, indiferent cât era de 
frivolă şi de insignifiantă. 

— Nu de la tatăl tău, nu, însă au sosit alte două păsări. 
Războiul continuă, peste tot în afară de aici. Riverrun s-a predat, 
însă Piatra Dragonului şi Capătul Furtunii încă rezistă pentru 
Lordul Stannis. 

— Lady Lysa a fost atât de înţeleaptă să ne ţină departe de 
toate astea. 

Myranda îi zâmbi scurt şi cu viclenie. 

— Da, a fost sufletul înţelepciunii însăşi, buna doamnă. Se foi 
pe locul ei. Oare de ce trebuie să fie catârii atât de osoşi şi cu 
năbădăi? Mya nu-i hrăneşte destul. Un catâr drăguţ şi grăsuliu 


ar fi mult mai confortabil la drum. Ştiai că există un nou Înalt 
Septon? Oh, iar Rondul de Noapte are drept comandant un 
băietan, un fiu bastard al lui Eddard Stark. 

— Jon Snow? izbucni ea, surprinsă. 

— Snow? Da, presupun că Snow îl cheamă. 

Nu se mai gândise la Jon de o grămadă de vreme. Îi era doar 
frate vitreg, dar, cu toate astea... acum că Robb şi Bran şi 
Rickon erau morţi, Jon Snow era singurul frate care-i mai 
rămăsese. Acum şi eu sunt o bastardă, ca el. Oh, ar fi o 
binecuvântare să-l văd din nou. Dar, desigur, asta nu se va 
întâmpla. Alayne nu avea fraţi, fie ei ilegitimi sau altfel. 

— Verişorul nostru, Yohn Bronz, a avut şi el parte de un turnir 
la Runestone, continuă Myranda Royce indiferentă, unul mic, 
doar pentru scutieri. Se aranjase ca Harry Moştenitorul să 
câştige onorurile şi aşa a şi fost. 

— Harry Moştenitorul? 

— Pupilul lui Lady Waynwood. Harrold Hardyng. Presupun că 
trebuie să-i spunem Ser Harry acum. Yohn Bronz l-a înnobilat. 

— Oh. Alayne era nedumerită. De ce trebuia ca pupilul lui 
Lady Waynwood să-i devină moştenitor? Avea fiii ei de sânge. 
Unul era Cavalerul Porții, Ser Donnel. N-ar fi vrut să pară 
proastă, aşa că nu spuse decât: Mă rog să fie un cavaler 
vrednic. 

Lady Myranda pufni. 

— lar eu mă rog să facă vărsat-de-vânt. Ştii, are o fiică din 
flori, făcută cu o fată din popor. Nobilul meu tată sperase să mă 
mărite cu Harry, însă Lady Waynwood nici n-a vrut să audă de 
asta. Nu ştiu dacă pe mine m-a considerat nepotrivită pentru el 
sau dacă a fost dota mea. Scoase un oftat. Am nevoie de un alt 
soţ. Am avut unul, cândva, numai că l-am omorât. 

— Tu? făcu Alayne şocată. 

— Oh, da. A murit deasupra mea. În mine, ca s-o spun pe-a 
dreaptă. Sper că ştii ce se întâmplă într-un pat conjugal, nu? 

Ea se gândi la Tyrion şi la Câine şi la cum o sărutase şi dădu 
din cap. 

— Cred că a fost îngrozitor, domniţă. Să moară. Acolo, vreau 
să spun în timp... în timp ce... 

— ... mi-o trăgea? Dădu din umeri. Da, a fost tulburător, 
desigur. Şi bădăran pe deasupra. N-a avut nici măcar bunul-simţ 
de a-mi lăsa un copil. Bătrânii au sămânţa slabă. Aşa că iată-mă 


văduvă, însă doar puţin uzată. Harry ar fi putut să se descurce 
mult mai rău. Aş îndrăzni să spun că aşa va fi. Lady Waynwood îl 
va căsători, fără doar şi poate, cu vreuna dintre nepoatele ei ori 
cu vreuna dintre ale lui Yohn Bronz. 

— După cum spui tu, domniţă. 

Alayne îşi amintise de avertismentul lui Petyr. 

— Randa. Hai că poţi s-o spui. Ran. Da. 

— Randa. 

— Aşa-i mult mai bine. Mă tem că trebuie să-mi cer iertare 
faţă de tine. Ai să crezi că sunt vreo târfă îngrozitoare, ştiu, dar 
m-am culcat şi cu băiatul acela frumuşel, Marillion. Nu ştiam că 
era un monstru. Cânta minunat şi putea face lucruri atât de 
drăguţe cu degetele lui. Nu l-aş fi acceptat în pat dacă aş fi ştiut 
că avea de gând s-o împingă pe Lady Lysa prin Poarta Lunii. Ca 
regulă de bază, nu mă culc cu monştri. Examină faţa şi pieptul 
Alaynei. Eşti mai frumoasă ca mine, dar sânii mei sunt mai mari. 
Maesterul spune că sânii mari nu produc mai mult lapte decât 
cei mici, dar nu-l cred. Ai văzut vreodată o doică cu ţâţe mici? Ai 
tăi sunt mari pentru o fată de vârsta ta, însă cum sunt sâni de 
bastardă, n-am să-mi fac probleme din cauza lor. Myranda îşi 
îmboldi catârul mai aproape. Ştii că Mya a noastră nu-i fecioară, 
nu? 

Ştia. Grasa de Maddy i-o şoptise odată la ureche, după ce Mya 
urcase la ei cu provizii. 

— Mi-a spus Maddy. 

— Nici nu se putea altfel. Are o gură la fel de mare ca 
şoldurile ei, şi are şolduri enorme. Mychel Redfort a fost 
vinovatul. Era scutierul lui Lyn Corbray. Un adevărat scutier, nu 
ca băiatul acela necioplit cu care l-a înlocuit Ser Lyn. Umblă 
vorba că l-ar fi luat pe ăsta numai pentru parale. Mychel era cel 
mai bun tânăr spadasin din Vale, şi galant... sau cel puţin aşa 
credea biata Mya, până când s-a însurat cu una dintre fetele lui 
Yohn Bronz. Lordul Horton nu i-a dat de ales în această 
chestiune, sunt convinsă, dar a fost o cruzime să-i facă asta 
Myei. 

— Ser Lothor este ataşat de ea. Alayne privi în jos, spre fata 
cu catârii, aflată cu douăzeci de trepte mai jos. Mai mult decât 
ataşat. 

— Lothor Brune? Myranda ridică o sprânceană. lar ea ştie? Nu 
mai aşteptă răspunsul. El n-are nicio speranţă, bietul de el. Tatăl 


meu a încercat să găsească pe unul potrivit pentru Mya, dar n-a 
vrut niciunul. Fata asta este pe jumătate catâr. 

Fără să vrea, lui Alayne începuse să îi placă de fata mai în 
vârstă. Nu mai avusese parte de o flecăreală amicală de când cu 
biata Jeyne Poole. 

— Crezi că lui Ser Lothor îi place de ea aşa cum este, în zale şi 
piele? o întrebă ea pe fata care părea atât de înţeleaptă în ale 
lumii. Ori o visează drapată numai în mătăsuri şi catifele? 

— E bărbat. O visează goală. 

Încearcă să mă facă din nou să roşesc. 

Lady Myranda trebuie că-i auzise gândurile. 

— Ai o nuanţă atât de frumoasă de roz. Când roşesc eu, arăt 
aproape ca un măr. Mă rog, n-am mai roşit de ani de zile. Se 
apropie de ea. Tatăl tău are de gând să se recăsătorească? 

— Tatăl meu? 

Alayne nici nu se gândise la aşa ceva. Cumva, ideea o făcu să 
devină agitată. Se pomeni amintindu-şi de expresia de pe faţa 
Lysei Arryn, când cădea prin Uşa Lunii. 

— Ştim cu toţii cât de devotat i-a fost el lui Lady Lysa, zise 
Myranda, dar n-o poate jeli pe vecie. Are nevoie de o soţie 
tânără şi drăguță care să-l scape de durere. Bănuiesc că ar 
putea avea la dispoziţie jumătate din fecioarele de viţă nobilă 
din Vale. Cine-ar fi un soţ mai bun decât Lordul nostru 
Protector? Cu toate astea, aş fi preferat să aibă un alt nume 
decât Degetel. Ştii cât e de mic? 

— Degetul lui? Se înroşi din nou. Eu nu... Niciodată n-am... 

Lady Myranda râse atât de tare încât Mya Stone se uită 
înapoi, spre ele. 

— Nu contează, Alayne, sunt convinsă că-i destul de mare. 

Trecură pe sub o boltă modelată de vânt, unde ţurţuri lungi 
erau agăţaţi de piatra albă, picurând pe ele. Pe partea cealaltă, 
cărarea se îngusta şi cobora abrupt pe o distanţă de cel puţin 
treizeci de metri. Myranda fu nevoită să treacă în spate. Alayne 
îşi îmboldi catârul. Panta abruptă din această parte a 
coborâşului o făcea să se ţină strâns în şa. Treptele de aici 
fuseseră netezite de potcoavele de fier ale tuturor catârilor care 
străbătuseră acest drum, până când ajunseseră să semene cu 
şiruri de castroane puţin adânci, din piatră. Apa se acumulase 
pe fundul lor, strălucind auriu în soarele amiezii. Acum este apă, 
se gândi Alayne, însă /a lăsarea întunericului se va transforma în 


gheaţă. Îşi dădu seama că-şi ţinea respiraţia, şi expiră. Mya 
Stone şi Lordul Robert aproape că ajunseseră la spirala din 
piatră unde panta se repezea din nou în jos. Incercă să se uite la 
ei, şi numai la ei. N-am să cad, îşi zise ea. Catârul Myei mă trece 
de asta. 

Vântul şuiera în jurul ei în timp ce se ciocnea şi-şi croia drum, 
treaptă cu treaptă. | se părea că durează o veşnicie. 

Apoi, deodată, se pomeni jos, împreună cu Mya şi micul ei 
lord, adunaţi sub o stâncă întortocheată, în spirală. Inaintea lor 
se întindea o şa înaltă din piatră, îngustă şi îngheţată. Alayne 
auzea vântul urlând şi îl simţea smucindu-i mantia. Îşi aminti 
acest loc din timpul urcării. O înspăimântase şi atunci şi o 
înspăimânta şi acum. 

— E mai lată decât pare, îi spunea Mya pe un ton vesel 
Lordului Robert. Are un metru lăţime şi nu mai mult de opt 
lungime, e o nimica toată. 

— Nimica, zise Robert. Mâna îi tremura. 

Oh, nu, se gândi Alayne. Te rog, nu aici, nu acum. 

— Cel mai bine ar fi să conduc catârii dincolo, spuse Mya. 
Dacă nu-l deranjează pe stăpânul meu, am să-l iau pe al meu 
primul, apoi mă întorc pentru ai voştri. 

Lordul Robert nu răspunse. Se holba la şaua îngustă cu ochii 
înroşiţi. 

— Nu va dura mult, stăpâne, promise Mya, însă Alayne se 
îndoia că băiatul o auzise. 

Când fata bastardă conduse catârul afară din adăpostul oferit 
de spirală, vântul o apucă în dinţi. Mantia i se ridică, răsucindu- 
se şi zbătându-se în aer. Mya se clătină şi, preţ de o clipă, păru 
că va fi azvârlită peste margine, însă îşi recâştigă echilibrul 
cumva şi continuă să meargă. 

Alayne luă mâna înmănuşată a lui Robert într-a ei pentru a-i 
opri tremuratul. 

— Prigorel, spuse ea, sunt speriată. Ţine-mă de mână şi ajută- 
mă să traversez dincolo. Ştiu că tie nu-ţi este frică. 

El o privi, cu pupilele micşorate ca nişte vârfuri de ac 
întunecate în ochii mari şi albi ca nişte albuşuri. 

— Nu mi-e? 

— Nu. Tu eşti cavalerul meu înaripat, Ser Prigorel. 

— Cavalerul Înaripat putea zbura, şopti Robert. 

— Mai sus de munţi. II strânse de mână. 


Lady Myranda li se alăturase lângă spirală. 

— Putea, repetă ea când văzu ce se petrecea. 

— Ser Prigorel, zise Lordul Robert, iar Alayne îşi dădu seama 
că nu îndrăznea s-o aştepte pe Mya. Il ajută pe băiat să 
descalece şi, ţinându-se de mână, păşiră pe şaua din piatră 
netedă, cu mantiile fluturând în urma lor. Peste tot în jur nu era 
decât aer curat şi cer, cu pământul zărindu-se pe ambele părţi, 
în prăpastie. Pe jos era gheaţă şi pietrele sparte aşteptau, parcă, 
să le scrântească o gleznă, iar vântul urla înspăimântător. Parcă 
ar fi un lup, îşi zise Sansa. Un lup-fantomă, mare cât un munte. 

Şi apoi ajunseră pe partea cealaltă, iar Mya Stone râse şi-l 
ridică pe Robert în braţe. 

— Ai grijă, îi spuse Alayne. Te-ar putea lovi tare când tremură. 
N-ai crede una ca asta, dar poate. 

Găsiră un loc pentru el, un intrând în stâncă, pentru a-l feri de 
vântul rece. Alayne se ocupă de el până când tremuratul încetă, 
în timp ce Mya se duse înapoi pentru a-i ajuta pe ceilalţi să 
treacă. 

La Zăpadă îi aşteptau catâri odihniţi şi o tocană caldă de 
capră cu ceapă. Alayne mâncă împreună cu Mya şi Myranda. 

— Aşadar, pe cât eşti de frumoasă, pe atât eşti de curajoasă, 
îi spuse Myranda. 

— Nu. Complimentul o făcu să roşească. Nu sunt. Am fost atât 
de speriată. Nu cred că aş fi putut traversa fără Robert. Se 
întoarse spre Mya Stone. Tu aproape că ai căzut. 

— Greşeşti. Eu nu cad niciodată. 

Părul Myei îi căzuse peste obraz, ascunzându-i un ochi. 

— Am spus că aproape ai căzut. Te-am văzut. Nu ţi-a fost 
frică? 

Mya clătină din cap. 

— Îmi amintesc un bărbat care mă arunca în sus, pe când 
eram foarte mică. Este înalt până la cer şi mă aruncă atât de sus 
încât simt că parcă zbor. Râdem amândoi, râdem atât de mult 
încât eu de-abia mai pot respira şi, în cele din urmă, râd atât de 
tare încât fac pe mine, însă asta-l face pe el să râdă şi mai 
zgomotos. Nu mi-a fost niciodată frică atunci când mă arunca el. 
Ştiam că era întotdeauna acolo ca să mă prindă. Işi dădu părul 
pe spate. Apoi, într-o bună zi, n-a mai fost. Bărbaţii vin şi pleacă. 
Mint, sau mor, sau te părăsesc. Un munte nu-i ca bărbatul, iar o 
piatră este fiica muntelui. Eu am încredere în tatăl meu şi în 


catârii mei. N-am să cad. Îşi puse mâna pe un pinten de stâncă 
zimţată şi se ridică în picioare. Ar fi bine să terminaţi. Mai avem 
încă mult de mers şi mie-mi miroase a furtună. 

Zăpada începu să cadă chiar atunci când plecau din Piatră, 
cel mai mare şi cel mai de jos dintre cele trei castele de etapă 
care apărau drumurile spre Eyrie. Se lăsa amurgul. Lady 
Myranda sugeră că poate ar fi mai bine să se întoarcă, să 
petreacă noaptea la Piatră şi să-şi reia coborâşul când ieşea 
soarele, însă Mya nici nu voi să audă de asta. 

— S-ar putea ca până atunci zăpada să aibă un metru şi 
jumătate grosime, iar treptele să devină înşelătoare chiar şi 
pentru catâri, zise ea. Am face mai bine să continuăm. O vom 
lua mai încet. 

Aşa şi făcură. Mai jos de Piatră, treptele erau mai late şi mai 
puţin abrupte, şerpuind printre pinii înalţi şi brazii verzi-cenuşii 
care acopereau pantele mai joase de pe Lancea Uriaşului. 
Catârii Myei păreau să cunoască fiecare rădăcină şi fiecare 
piatră de pe drumul spre vale, iar dacă uitau ei ceva, îşi amintea 
fata bastardă. Jumătate din noapte trecuse deja când zăriră 
luminile Porţilor Lunii prin ninsoarea care cădea. Ultima parte a 
călătoriei lor fu şi cea mai liniştită. Zăpada cădea neabătută, 
învăluind în alb întreaga lume. Prigorel adormi în şa, legănându- 
se înainte şi înapoi în ritmul mişcărilor catârului său. Chiar şi 
Lady Myranda începu să caşte şi să se plângă de oboseală. 

— Avem apartamente pregătite pentru toată lumea, îi spuse 
ea Alaynei, dar, dacă vrei, poţi să dormi în patul meu la noapte. 
Este suficient de mare ca să încapă în el şi patru persoane. 

— Aş fi onorată, domniţă. 

— Randa. Consideră-te norocoasă că sunt atât de obosită. Tot 
ce vreau să fac este să mă cuibăresc undeva şi să dorm. De 
obicei, când femeile împart patul cu mine, trebuie să plătească 
taxa de pernă, adică să-mi povestească despre toate lucrurile 
rele pe care le-au făcut. 

— Şi dacă n-au făcut nimic rău? 

— Ei, atunci trebuie să mărturisească toate lucrurile rele pe 
care ar vrea să le facă. Nu-i cazul tău, desigur. Imi dau seama 
cât de virtuoasă eşti doar văzându-ţi obrajii ăştia trandafirii şi 
ochii ăştia mari, albaştri. Căscă din nou. Nădăjduiesc că ai 
picioarele calde. Urăsc să dorm cu fete cu picioarele reci. 

Până când ajunseră, în cele din urmă, la castel, Lady Myranda 


aţipise şi ea, iar Alayne visa la patul ei. Va fi un pat cu saltea din 
puf, îşi spuse ea, moale şi cald şi adânc, umplut cu blănuri 
groase. Voi avea un vis frumos, iar când mă voi trezi, voi auzi 
câini lătrând, femei flecărind pe lângă fântână, săbii răsunâna 
prin curte. lar mai târziu va fi un ospăț, cu muzică şi dans. După 
liniştea de moarte din Eyrie, tânjea după strigăte şi râsete. 

In timp ce drumeţii descălecau de pe catâri, unul dintre 
străjerii lui Petyr ieşi din fortăreață. 

— Lady Alayne, zise el, Lordul Protector te aşteaptă. 

— S-a întors? făcu ea uluită. 

— Pe la apusul soarelui. Îl vei găsi în turnul de vest. Ora era 
mai aproape de zorii zilei decât de apus, şi majoritatea celor din 
castel erau adormiţi, dar nu şi Petyr Baelish. Alayne îl găsi 
aşezat lângă un foc zdravăn, bând vin fiert cu mirodenii în 
compania a trei bărbaţi pe care ea nu-i cunoştea. Se ridicară toţi 
când intră ea, iar Petyr zâmbi cald. 

— Alayne. Vino, dă-i un pupic tatălui tău. 

Ea-l îmbrăţişă cu ardoare şi-l sărută pe obraz. 

— Imi pare rău că te deranjez, tată. Nimeni nu mi-a spus că ai 
companie. 

— Tu nu deranjezi niciodată, scumpo. Tocmai le spuneam 
acestor bravi cavaleri ce fiică devotată am. 

— Devotată şi frumoasă, spuse un cavaler tânăr şi ferchezuit, 
a cărui coamă deasă şi blondă îi trecea bine de umeri. 

— Da, făcu al doilea cavaler, un bărbat robust, cu o barbă 
căruntă, stufoasă, un nas roşu, borcănat din cauza vinişoarelor 
sparte, şi mâini noduroase, mari cât nişte şunci. Ai omis partea 
asta din prezentare, nobile domn. 

— Şi eu aş fi făcut la fel, dacă ar fi fiica mea, spuse ultimul 
cavaler, un bărbat scund şi vânos, cu un zâmbet ironic, un nas 
ascuţit şi un păr roşcat, aspru. Mai ales în preajma unor 
mitocani ca noi. 

Alayne râse. 

— Chiar sunteţi mitocani? zise ea provocându-i. Dar cum aşa? 
Eu vă luasem drept trei cavaleri galanti. 

— Cavaleri sunt, într-adevăr, făcu Petyr. Încă nu şi-au dovedit 
politeţea, dar putem spera. Dă-mi voie să ti-i prezint pe Ser 
Byron, Ser Morgarth şi Ser Shadrich. Domnilor, ea este Lady 
Alayne, fiica mea naturală şi foarte isteaţă... cu care trebuie să 
mă sfătuiesc, dacă sunteţi atât de amabili încât să ne scuzati. 


Cei trei cavaleri se înclinară şi plecară, însă cel înalt, cu părul 
blond, îi sărută mâna înainte de asta. 

— Cavaleri rătăcitori? zise Alayne după ce se închise uşa. 

— Cavaleri flămânzi. Am considerat că este bine să mai avem 
câteva spade de partea noastră. Vremurile devin din ce în ce 
mai interesante, draga mea, iar când se întâmplă asta, niciodată 
nu ai prea multe spade. Regele Merlan s-a reîntors la Gulltown şi 
bătrânul Oswell are istorisiri de spus. 

Ştia bine că nu trebuia să întrebe ce fel de istorisiri. Dacă 
Petyr ar fi vrut ca ea să ştie, i-ar fi spus. 

— Nu mă aşteptam să te întorci atât de curând, spuse Alayne. 
Mă bucur că ai venit. 

— Nu mi-aş fi dat niciodată seama judecând după sărutul pe 
care mi l-ai dat. O trase mai aproape, îi luă capul în mâini şi o 
sărută pe buze, îndelung. Cam acesta-i genul de sărut care 
spune Bun venit acasă. Ai grijă ca data viitoare să fie mai bine. 

— Da, tată. Simţi cum roşeşte. 

El nu îi reproşa sărutul. 

— N-ai crede nici jumătate din câte se întâmplă la 
Debarcaderul Regelui, scumpa mea. Cersei sare dintr-o idioţenie 
într-alta, ajutată din greu de consiliul ei de surzi, proşti şi orbi. 
Am anticipat întotdeauna că va sărăci domeniul şi se va 
autodistruge, însă nu m-am aşteptat niciodată să se întâmple 
atât de repede. Este destul de supărător. Sperasem să am parte 
de vreo patru sau cinci ani de tihnă, ca să plantez nişte seminţe 
şi să las fructele să se pârguiască, dar acum... noroc că eu 
prosper în haos. Tare mă tem că bruma de pace şi ordine lăsate 
nouă de cei cinci regi nu va rezista în urma celor trei regine. 

— Trei regine? ` 

Nu înțelegea, iar Petyr nu se obosi să-i explice. In loc de asta, 
zâmbi şi spuse: 

— l-am adus dragei mele fete un cadou. 

Alayne era pe cât de încântată, pe atât de surprinsă. 

— O rochie? 

Auzise că în Gulltown erau croitorese fără seamăn şi se 
săturase să se îmbrace jalnic. 

— Ceva şi mai bun. la ghiceşte din nou. 

— Bijuterii? 

— Niciun giuvaier n-ar putea spera măcar să se ridice la 
nivelul frumuseţii ochilor fiicei mele. 


— Lămâi? Ai găsit ceva lămâi? 

Îi promisese lui Prigorel prăjituri cu lămâie, iar pentru asta îi 
trebuiau lămăi. 

Petyr Baelish o luă de mână şi i-o trase în poala lui. 

— Am aranjat un contract de căsătorie pentru tine. 

— O căsătorie... | se puseră noduri în gât. Nu mai voia încă un 
măritiş, nu acum, poate că niciodată. Nu pot să... nu pot să mă 
căsătoresc, tată, eu... Privi spre uşă, pentru a fi sigură că era 
închisă. Sunt măritată, şopti ea. Ştii asta. 

Petyr îi puse un deget pe buze pentru a o face să tacă. 

— Piticul s-a căsătorit cu fiica lui Ned Stark, nu cu a mea. Aşa 
să fie. Asta nu este decât o logodnă. Căsătoria trebuie să mai 
aştepte până când Cersei termină şi Sansa devine o văduvă în 
toată regula. Şi trebuie să-l cunoşti pe băiat şi să obţii aprobarea 
lui. Lady Waynwood nu-l va face să se căsătorească împotriva 
voinţei sale, a fost cât se poate de fermă în această privinţă. 

— Lady Waynwood? 

Lui Alayne de-abia dacă îi venea să creadă. 

— De ce să-şi căsătorească unul dintre fiii ei cu... cu o... 

—... bastardă? În primul rând, tu eşti bastarda Lordului 
Protector, să nu uiţi niciodată asta. Cei din Casa Waynwood sunt 
o familie foarte veche şi foarte mândră, dar nu chiar atât de 
bogaţi pe cât s-ar putea crede, după cum am descoperit eu 
atunci când m-am apucat să le răscumpăr datoriile. Nu că Lady 
Anya şi-ar vinde fiul pentru aur. Un pupil însă... tânărul Harry e 
doar un verişor, iar dota pe care i-am oferit-o doamnei este 
chiar mai mare decât cea pe care tocmai a încasat-o Lyonel 
Corbray. Trebuia să fie aşa, pentru ca ea să rişte să-l mânie pe 
Yohn Bronz. Acest lucru îi dă peste cap toate planurile. Tu eşti 
promisă lui Harrold Hardyng, dragoste, cu condiţia să câştigi 
inima băiatului... ceea ce n-ar trebui să fie o problemă pentru 
tine. 

— Harry Moştenitorul? Alayne încercă să-şi amintească ce-i 
spusese Myranda despre el, pe munte. Tocmai a fost înnobilat. 
Şi are o fetiţă din flori, făcută cu o fată din popor. 

— Şi încă una pe drum, cu o altă femeie. Harry poate fi 
fermecător, fără nicio îndoială. Păr bălai, moale, ochi albaştri, 
adânci, şi gropiţe în obraji atunci când zâmbeşte. Şi, după cum 
mi s-a povestit, este foarte galant. O tachina aruncându-i un 
zâmbet. Bastardă sau nu, dulceaţă, când această logodnă va fi 


anunţată, vei fi invidiată de toate fecioarele de viţă nobilă din 
Vale şi de câteva din domeniile riverane şi din Reach. 

— De ce? Alayne era nedumerită. Ser Harrold... adică, cum ar 
putea fi el moştenitorul lui Lady Waynwood? N-are ea fiii săi 
proprii? 

— Trei, admise Petyr. Îi putea simţi vinul în respiraţie, 
cuişoarele şi nucşoara. Are şi fiice, şi nepoți. 

— Nu trec toţi înaintea lui Harry? Nu înţeleg. 

— Vei înţelege. Ascultă. Petyr îi luă mâna într-a lui şi-şi frecă 
uşor degetul de interiorul palmei ei. Lordul Jasper Arryn, încep 
cu el. Tatăl lui Jon Arryn. A zămislit trei copii, doi fii şi o fiică. Jon 
era cel mai mare, aşa că Eyrie şi titlul de lord i-au revenit lui. 
Sora lui, Alys, s-a măritat cu Ser Elys Waynwood, unchiul 
actualei Lady Waynwood. Zâmbi prefăcut. Elys şi Alys, nu-i 
adorabil? Fiul mai mic al Lordului Jasper, Ser Ronnel Arryn, s-a 
căsătorit cu o fată Belmore, dar n-a chemat-o decât o dată sau 
de două ori înainte să moară de o boală la pântece. Fiul lor, 
Elbert, s-a născut într-un pat tocmai când bietul Ronnel îşi 
dădea duhul într-altul, în josul coridorului. Mă urmăreşti cu 
atenţie, dulceaţă? 

— Da. Au fost Jon şi Alys şi Ronnel, dar Ronnel a murit. 

— Bine. Acum, Jon Arryn s-a căsătorit de trei ori, însă primele 
două neveste nu i-au dăruit copii, aşa că, ani la rând, nepotul 
său Elbert i-a fost moştenitor. Între timp, Elys o însămânţa pe 
Alys cu destul devotament, iar ea făta cam o dată pe an. l-a 
dăruit nouă copii, opt fete şi un singur băieţel nepreţuit, un alt 
Jasper, după care şi-a dat duhul, istovită. Băiatul Jasper, 
nepăsător la eforturile eroice depuse întru zămislirea lui, s-a 
lăsat lovit în cap de un cal, pe când avea doar trei ani. Vărsatul 
i-a luat două dintre surori curând după aceea, lăsând şase. Cea 
mai mare s-a măritat cu Ser Denys Arryn, un verişor îndepărtat 
al lorzilor de Eyrie. Există mai multe ramuri ale Casei Arryn 
împrăştiate prin Vale, toate pe cât de mânadre, pe atât de 
sărace, cu excepţia familiei Arryn din Gulltown, ai cărei membri 
au avut nesperatul bun-simţ de a se căsători în familii de 
negustori. Acum sunt bogaţi, însă mai puţin manieraţi, aşa că nu 
discută nimeni de ei. Ser Denys s-a ridicat dintr-una dintre 
ramurile sărace, dar mândre... însă era şi un renumit luptător de 
turnir, arătos şi galant şi debordând de amabilitate. Şi mai avea 
şi acel magic nume Arryn, care-l făcea ideal pentru cea mai 


mare dintre fetele Waynwood. Copiii lor urmau să fie Arryn, şi 
următorii la rând ca moştenitori în Vale, dacă i se întâmpla ceva 
rău lui Elbert. Ei bine, după cum s-au potrivit lucrurile, lui Elbert i 
s-a întâmplat chiar Aerys, Regele Nebun. Cunoşti povestea? 

O ştia. 

— Regele Nebun l-a ucis. 

— Într-adevăr, aşa a fost. Şi, curând după asta, Ser Denys şi-a 
părăsit nevasta Waynwood, însărcinată, pentru a se duce la 
război. A murit în timpul bătăliei de la Bells, din cauza excesului 
de galanterie şi a unei securi. Când i-au spus nevestei sale de 
moartea lui, ea s-a prăpădit de durere, iar nou-născutul a urmat- 
o imediat. Nu contează. Jon Arryn îşi făcuse rost, în timpul 
războiului, de o soaţă tânără, una despre care avea motive să 
creadă că era fertilă. Avea speranţe foarte mari, sunt sigur, însă 
noi doi ştim că tot ce-a primit el vreodată de la Lysa au fost 
copii născuţi morţi, avorturi spontane şi bietul Prigorel. Ceea ce 
ne aduce înapoi la cele cinci fiice rămase ale lui Elys şi Alys. Cea 
mai mare a fost lăsată extrem de greu însemnată de vărsatul 
care i-a ucis surorile, aşa că a devenit septă. Alta a fost sedusă 
de un mercenar. Ser Elys a izgonit-o, iar ea s-a alăturat surorilor 
tăcute după ce bastardul ei a murit în scutece. Cea de-a treia s- 
a măritat cu Lordul din Paps, dar s-a dovedit a fi stearpă. A patra 
era pe drum spre domeniile riverane pentru a se mărita cu un 
Bracken, când Oamenii Arşi au luat-o cu ei. Cu asta, a mai 
rămas doar cea mai mică, iar ea s-a măritat cu un cavaler loial 
Casei Waynwood, i-a dăruit un fiu căruia i-a dat numele de 
Harrold, şi a pierit. Îi întoarse mâna şi-o sărută uşor pe 
încheietură. Aşadar, scumpa mea, spune-mi de ce este Harry 
Moştenitorul? Ochii ei se măriră. 

— Nu-i moştenitorul lui Lady Waynwood. Este al lui Robert. 
Dacă Robert ar muri... 

Petyr îşi arcui o sprânceană. 

— Când Robert va muri. Bietul şi dragul nostru Prigorel este 
un băiat atât de bolnăvicios încât este numai o chestiune de 
timp. Când moare Robert, Harry Moştenitorul devine Lordul 
Harrold, Apărătorul Văii şi Lord de Eyrie. Stegarii lui Jon Arryn nu 
mă vor iubi niciodată, nici pe smintitul şi tremuriciul nostru de 
Robert, însă le va plăcea de Tânărul lor Şoim... şi când se vor 
aduna pentru nunta lui, iar tu îţi vei face apariţia cu părul tău 
lung şi castaniu, drapată în mantia fecioarelor, albă cu gri, cu 


lupul străvechi pe spate... ei bine, fiecare cavaler din Vale îşi va 
oferi spada pentru a-ţi recâştiga drepturile din naştere. Aşa că 
acestea sunt darurile din partea mea, scumpa mea Sansa... 
Harry, Eyrie şi Winterfell. Astea merită încă un sărut, nu crezi? 


BRIENNE 

E doar un vis ticălos, îşi spuse ea. Dar dacă visa, de ce durea 
atât de tare? i 

Ploaia încetase, însă întreaga lume era udă. Işi simţea mantia 
la fel de grea precum cămaşa de zale. Frânghiile care-i legau 
încheieturile mâinilor musteau de apă, însă asta le făcea să pară 
şi mai strânse. Indiferent cum îşi răsucea Brienne mâinile, nu se 
putea elibera. Nu înţelegea cine o legase sau de ce. Încercase 
să întrebe umbrele, însă acestea nu-i răspunseră. Poate că nici 
n-o auzeau. Poate că nu erau adevărate. Sub straturile de lână 
umedă şi zale ruginite, pielea îi era înroşită şi febrilă. Se întrebă 
dacă nu cumva toate acestea erau un vis dat de febră. 

Avea un cal sub ea, cu toate că nu-şi putea aminti să-l fi 
încălecat. Stătea cu faţa în jos, întinsă pe crupă, ca un sac cu 
ovăz. Încheieturile mâinilor şi gleznele îi fuseseră legate 
împreună. Aerul era umed, pământul învăluit în ceţuri. Capul îi 
sălta la fiecare pas. Auzea voci, însă tot ce putea vedea era 
pământul de sub copitele calului. Işi simţea oasele rupte în trup. 
Faţa-i era umflată, obrazul îi era năclăit de sânge, iar fiecare 
zvâcnet şi hop îi trimiteau o durere sfâşietoare prin braţ. Îl putea 
auzi pe Podrick strigând-o, parcă de la mare depărtare. 

— Ser? continua el să spună. Ser? Domniţă? Ser? Domniţă? 

Glasul era slab, greu de desluşit. În cele din urmă, se făcu 
linişte. 

Visa că se afla la Harrenhal, din nou în groapa ursului. De 
data asta o încolţea Muşcătorul, uriaş şi pleşuv şi alb ca un 
vierme, cu băşici purulente pe obraji. | se înfăţişase gol, 
mângâindu-şi mădularul, încleştându-şi dinţii şlefuiţi. Brienne 
fugi din apropierea lui. 

— Sabia mea, striga ea. Devotata. Vă rog. Temnicerii nu-i 
răspunseră. Era şi Renly acolo, împreună cu Dick Dibaciul şi 
Catelyn Stark. Shagwell, Pyg şi Timeon veniseră şi ei, la fel şi 
hoiturile de prin copaci, cu obrajii lor scofâlciţi, limbile umflate şi 
găvanele goale ale ochilor. Brienne urlă de groază la vederea 
lor, iar Muşcătorul o înşfăcă de braţ şi o trase spre el, sfâşiindu-i 
o bucată din faţă. 

— Jaime! se auzi strigând. Jaime! 

Chiar şi în străfundurile visului, durerea era prezentă. Faţa-i 
palpita. Umărul îi sângera. Respiratul o durea. Durerea îi trosnea 
prin braţ, ca un fulger. Strigă să i se aducă un maester. 


— Nu avem niciun maester, rosti o voce de fetişcană. Sunt 
numai eu. 

Caut o fată, îşi aminti Brienne. O fată de vită nobilă, de 
treisprezece ani, cu ochi albaştri şi păr arămiu. 

— Domniţă? zise ea. Lady Sansa? 

Un bărbat hohoti. 

— Crede că eşti Sansa Stark. 

— Nu poate rezista mai mult. Va muri. 

— Un leu mai puţin. N-am să plâng după ea. 

Brienne auzi pe cineva rugându-se. Se gândi la Septonul 
Meribald, însă toate cuvintele erau anapoda. Noaptea e neagră 
şi plină de spaime, şi la fel sunt visele. 

Treceau printr-o pădure sumbră, un loc umed, întunecos, 
tăcut, unde pinii se înghesuiau. Pământul se simţea jilav pe sub 
copitele calului ei, iar urmele pe care le lăsa se umpleau cu 
sânge. Lângă ea călăreau Lordul Renly, Dick Crabb şi Vargo 
Hoat. Sângele curgea din rana de la gât a lui Renly. Din urechea 
sfâşiată a Țapului picura puroiul. 

— Unde mergem? întrebă Brienne. Unde mă duceţi? 

Niciunul nu-i răspunse. Cum ar putea răspunde? Toţi sunt 
morți. Să însemne asta că era şi ea moartă? i 

Lordul Renly era în fața ei, dragul ei rege zâmbitor. li 
conducea calul printre copaci. Brienne strigă să-i spună cât de 
mult îl iubea, însă când el se întoarse şi se încruntă spre ea, 
văzu că nu era Renly. Renly nu se încrunta niciodată. Mereu 
avea un zâmbet pentru mine, se gândi ea... doar dacă... 

— Frig, zise regele ei, uimit, şi o umbră se puse în mişcare 
fără ca vreun om să o arunce, iar sângele stăpânului ei drag 
gâlgâia, scurgându-se prin oţelul verde al apărătorii lui de gât, 
scăldându-i mâinile. Fusese un bărbat cald, însă sângele-i era 
rece ca gheaţa. Nu-i ceva aievea, se gândi ea. Este încă un vis 
urât, şi-am să mă trezesc imediat. 

Bidiviul ei se opri dintr-odată. Fu înşfăcată de mâini lacome. 
Vedea fâşii de lumină roşiatică, de amiază, strecurându-se 
printre crengile unui castan. Un cal căuta castane printre 
frunzele moarte, iar în apropiere se deplasau bărbaţi, vorbind cu 
glas scăzut. Zece, doisprezece, poate mai mulţi. Brienne nu le 
recunoscu feţele. Era întinsă la pământ, cu capul sprijinit de 
trunchiul unui copac. 

— Bea asta, domniţă, răsună glasul fetei. Ridică o cupă la 


buzele Briennei. Simţi un gust puternic, acru. Brienne scuipă tot. 

— Apă, gemu ea. Te rog, apă. 

— Apa nu-ţi va uşura durerea. Asta da. Puțin. Fata duse din 
nou pocalul la gura Briennei. 

O durea chiar şi să bea. Vinul i se scurse pe obraz şi apoi îi 
picură pe piept. Când cupa i se goli, fata i-o umplu din nou, 
turnând dintr-un burduf. Brienne bău până când începu să 
bolborosească. 

— Nu mai... 

— Ba, mai. Ai un braţ rupt şi câteva coaste fisurate. Două, 
poate trei. 

— Muşcătorul, zise Brienne, amintindu-şi de greutatea lui, 
felul în care o izbise cu genunchiul în piept. 

— Da. Ăla-i un adevărat monstru. 

Totul îi reveni în minte; fulgerele de deasupra şi mocirla de 
dedesubt, ploaia clipocind uşor pe oţelul întunecat al coifului 
Câinelui, forţa îngrozitoare a mâinilor Muşcătorului. Deodată, nu 
mai putea suporta să fie legată. Incercă să se elibereze de 
frânghii, însă tot ce reuşi să facă fu să se julească şi mai tare. 
Încheieturile-i erau strânse prea tare. Pe cânepă erau pete de 
sânge. 

— E mort? începu să tremure. Muşcătorul. E mort? 

Îşi aminti colții înfigându- se în carnea feţei sale. Gândul că ar 
mai putea fi acolo, pe undeva, respirând, o făcu pe Brienne să-şi 
dorească să urle. 

— E mort. Gendry i-a înfipt un vârf de lance în gât. Bea, 
domniţă, altfel ţi-l torn eu pe gât. 

Bău. 

— Caut o fată, şopti ea printre sorbituri. Aproape că spusese 
pe sora mea. O fecioară de viţă aleasă, de treisprezece ani. Are 
ochi albaştri şi părul arămiu. 

— Nu sunt eu. 

— Nu. Brienne putea vedea asta. Fetişcana era într-atât de 
slabă încât nu-i lipsea mult să pară moartă de foame. Işi purta 
părul închis la culoare împletit, iar ochii îi erau mai bătrâni decât 
anii. Păr castaniu-închis, ochi căprui, simplă. Salcia, cu şase ani 
mai mare. 

— Tu eşti sora. Hangiţa. 

— S-ar putea să fiu, se foi fata. Şi dacă aş fi? 

— Ai vreun nume? întrebă Brienne. 


Îi chiorăi stomacul şi se temu că s-ar putea să vomite. 

— Heddle. La fel ca Salcia. Jeyne Heddle. 

— Jeyne. Dezleagă-mi mâinile. Te rog. Ai milă. Frânghiile-mi 
rod încheieturile. Sângerez. 

— Nu-i permis. Trebuie să rămâi legată până când... 

— ... până când ai să ajungi înaintea Înălţimii Sale. 

Renly era în spatele fetei, dându-şi la o parte de pe ochi părul 
negru. 

Nu-i Renly. Genary. 

— lnălţimea Sa vrea ca tu să dai socoteală pentru crimele 
tale. 

— Înălţimea Sa. Vinul făcea să i se învârtă totul în jurul 
capului. li era greu să judece. Inimă de Piatră. La ea te referi? 
Lordul Randyll vorbise despre ea la lazul Fecioarelor. Lady Inimă 
de Piatră. 

— Unii-i spun aşa. Alţii în alte feluri. Sora Tăcută. Mama 
Neîndurătoare. Femeia-Călău. 

Femeia-Călău. Când Brienne îşi închise ochii, văzu hoiturile 
răsucindu-se cu feţele negre şi umflate dedesubtul crengilor 
dezgolite, maronii. Deodată, i se făcu o frică teribilă. 

— Podrick. Scutierul meu. Unde-i Podrick? Şi ceilalţi... Ser 
Hyle, septonul Meribald. Dulău. Ce-aţi făcut cu Dulău? 

Gendry şi fata schimbară o privire. Brienne se chinui să se 
ridice şi izbuti să-şi îndoaie un genunchi sub ea înainte ca lumea 
să înceapă să se rotească. 

— Chiar tu ai ucis câinele, domniţă, îl auzi pe Gendry vorbind 
chiar înainte ca bezna s-o înghită din nou. 

Se făcea că era din nou la Şoapte, stând printre ruine, 
înfruntându-l pe Clarence Crabb. Acesta era uriaş şi 
înspăimântător, călare pe un zimbru mai flocos decât el. 
Animalul bătea furios cu copitele în pământ, săpând brazde 
adânci. Dinţii lui Crabb fuseseră piliţi până ajunseseră doar nişte 
vârfuri. Când Brienne vru să-şi tragă sabia, găsi teaca goală. 

— Nu! ţipă ea când Ser Clarence şarjă. Nu era cinstit. Nu 
putea lupta fără sabia ei vrăjită. l-o dăduse Ser Jaime. Gândul 
că-l va dezamăgi ca şi pe Lordul Renly o făcu să vrea să plângă. 
Sabia mea, vă rog. Trebuie să-mi găsesc sabia. 

— Târfa-şi vrea sabia înapoi, răsună o voce. 

— lar eu vreau ca Cersei Lannister să-mi sugă mătărânga. 
Poftim. 


— Jaime o numea Devotata. Vă rog. 

Însă n-o ascultară, iar Clarence Crabb se abătu asupra ei şi-i 
zbură capul. Brienne se prăbuşi într-o beznă şi mai adâncă. 

Visă că se afla întinsă într-o barcă, cu capul în poala cuiva. In 
jurul lor erau numai umbre, bărbaţi cu glugi, în zale şi piele, 
văslind prin apa unui râu ceţos cu vâsle învelite în cârpe. Era 
udă de transpiraţie, arzând, dar cumva tremurând în acelaşi 
timp. Ceaţa era plină de chipuri. 

— Frumoasă, şopteau sălciile de pe mal, însă păpurişul 
răspunse: 

— Pocită, pocită. 

Brienne tresări. 

— Încetaţi, zise ea. Cineva să le facă să înceteze. Următoarea 
dată când se trezi, Jeyne îi ţinea la buze o ceaşcă de supă 
fierbinte. Fiertură de ceapă, îşi spuse ea. Bău cât putu de mult, 
până când o bucăţică de morcov îi rămase în gât şi-o făcu să se 
înece. Tusea i se păru un chin. 

— Incet, făcu fata. 

— Gendry, icni ea. Trebuie să vorbesc cu Gendry. 

— S-a întors la râu, domniţă. S-a întors la foalele lui, la Salcie 
şi la cei mici, ca să-i apere. . 

Nimeni nu-i poate apăra. |Incepu din nou să tuşească. 

— Ah, las-o să se înece. Economisim frânghie. 

Unul dintre bărbaţii din umbră o dădu pe fată la o parte. Era 
îmbrăcat într-o cămaşă din zale ruginite şi purta o centură 
ţintuită. La şold îi atârnau o sabie lungă şi un pumnal. De umerii 
lui era lipită o mantie galbenă, mare, îmbibată cu apă şi 
murdară. De pe umerii i se înălța capul din oţel al unui câine, cu 
dinţii dezveliţi într-un rânjet. 

— Nu, gemu Brienne. Nu, eşti mort, eu te-am ucis. 

Câinele râse. 

— Ai înţeles taman pe dos. Eu am să te omor. Aş face-o chiar 
acum, dar stăpâna mea vrea să te vadă spânzurată. 

Spânzurată. Cuvântul o străbătu ca un fior prin tot corpul. 
Privi spre fată, Jeyne. E prea tânără să fie atât de dură. 

— Pâine şi sare, icni Brienne. Hanul... Septonul Meribald a 
hrănit copiii... am frânt pâinea împreună cu sora ta... 

— Dreptul oaspeţilor nu mai e ce era odată, spuse fata. Nu 
după ce stăpâna mea s-a întors de la nuntă. Unii dintre cei care 
se bălăngănesc pe lângă râu îşi închipuiau şi ei că erau oaspeţi. 


— Noi ne-am închipuit altceva, vorbi Câinele. Ei voiau paturi, 
noi le-am dat copaci. 

— Ne-au rămas o mulţime de copaci, interveni o altă umbră, 
un chior aflat sub un coif ruginit, cu vârful teşit. Întotdeauna ne 
rămân mai mulţi copaci. 

Când veni vremea să încalece din nou, îi traseră peste faţă o 
glugă de piele. Nu avea găuri pentru ochi. Pielea înăbuşea 
zgomotele din jurul ei. Gustul de ceapă îi stăruia pe limbă, la fel 
de clar ca şi înţelegerea eşecului ei. Vor să mă spânzure. Se 
gândi la Jaime, la Sansa, la tatăl ei, aflat în Tarth, şi fu 
recunoscătoare pentru glugă. O ajuta să-şi ascundă lacrimile 
care i se adunau în ochi. Din când în când, îi auzea pe haiduci 
vorbind, însă nu le putea distinge cuvintele. După o vreme, se 
lăsă copleşită de oboseală şi de mişcările lente şi constante ale 
calului ei. 

De data asta, visă că era din nou acasă, la Evenfall. Prin 
ferestrele cu arcade înalte ale sălii castelului nobilului ei tată 
putea vedea soarele apunând. Am fost la adăpost aici. Am fost 
la adăpost. 

Era îmbrăcată în brocart, într-o rochie lungă împărţită în 
patru, cu albastru şi roşu, decorată cu sori aurii şi semiluni 
argintii. Pe o altă fată, rochia ar fi stat bine, dar nu pe ea. Avea 
doisprezece ani, era mătăhăloasă şi dizgraţioasă, şi aştepta să-l 
cunoască pe tânărul cavaler pe care tatăl său i-l pregătise 
pentru căsătorie, un băiat cu şase ani mai mare decât ea, 
convins că va deveni un mare campion de turniruri într-o bună 
zi. Se temea de venirea lui. Pieptul îi era prea mic, mâinile şi 
picioarele prea mari. Părul îi rămânea ridicat în sus, iar în cuta 
de lângă nas avea un coş. 

— ţi va aduce un trandafir, îi promise tatăl ei, însă un 
trandafir nu era bun, o roză nu-i putea asigura protecţia. Ea voia 
o sabie. Devotata. Trebuie s-o găsesc pe fată. Trebuie să găsesc 
onoarea lui. 

In cele din urmă, uşile se deschiseră şi logodnicul ei păşi în 
sala tatălui. Încercă să-l salute, aşa cum fusese sfătuită, dar din 
gură începu să îi curgă sânge. Işi muşcase limba în timp ce 
aştepta. O scuipă la picioarele tânărului cavaler şi îi văzu 
dezgustul întipărit pe faţă. 

— Frumoasa Brienne, zise el pe un ton batjocoritor. Am văzut 
scroafe mai drăguţe decât tine. 


Bărbatul îi aruncă trandafirul în faţă. În timp ce se îndepărta, 
grifonii de pe mantia sa se unduiră, se amestecară şi se 
transformară în lei. 

— Jaime! ar fi vrut ea să strige. Jaime, întoarce-te la mine! 
Însă limba ei zăcea la podea, lângă trandafir, înecată în sânge. 

Brienne se trezi dintr-odată, icnind. 

Nu ştia unde se afla. Aerul era rece şi greu şi mirosea a 
pământ şi a viermi şi a mucegai. Stătea întinsă pe o poliţă, sub 
un morman de blănuri de oaie, cu stâncă deasupra capului şi 
rădăcini pătrunzând prin pereţi. Singura lumină venea de la o 
lumânare din seu, arzând într-o băltoacă de ceară topită. 

Împinse deoparte blănurile. Văzu că cineva îi dăduse jos 
armura şi hainele. Era îmbrăcată în veşminte de lână maro, 
subţiri, însă proaspăt spălate. Antebraţul îi fusese fixat pe atele 
şi legat cu feşe. Îşi simţea o parte a feţei umedă şi rigidă. Când 
se atinse, descoperi un soi de prişniţă umedă care-i acoperea 
obrazul, falca şi urechea. Muşcătorul... 

Brienne se ridică în picioare. Şi le simţea moi ca apa, iar capul 
îi era uşor ca aerul. 

— E cineva aici? 

Ceva se mişcă într-una dintre nişele scufundate în umbră din 
spatele lumânării; un bătrân cenuşiu, îmbrăcat în zdrenţe. 
Păturile care-l acoperiseră alunecară pe pământ. Se ridică şi se 
frecă la ochi. 

— Lady Brienne? M-ai speriat. Tocmai visam. 

Nu, îşi spuse ea, eu tocmai visam. 

— Ce loc este acesta? O temniţă? 

— E o peşteră. Precum şobolanii, şi noi trebuie să alergăm 
înapoi în găurile noastre când vin câinii să ne adulmece, şi sunt 
tot mai mulţi câini cu fiecare zi ce trece. 

Era îmbrăcat în resturile zdrenţuite ale unei robe vechi, roz cu 
alb. Avea părul lung şi cărunt, încâlcit, iar pielea căzută a 
obrajilor şi a bărbiei era acoperită cu ţepi aspri. 

— Ţi-e foame? Ai putea să dai pe gât o ceaşcă de lapte? Poate 
puţină pâine şi miere? 

— Vreau hainele mele. Sabia. 

Se simţea goală fără cămaşa ei de zale şi voia Devotata lângă 
ea. 

— leşirea. Arată-mi ieşirea. 

Solul peşterii era mocirlos şi pietros, se simţea dur sub tălpile 


ei. Chiar şi acum era ameţită, parcă ar fi plutit. Lumina 
pâlpâitoare arunca umbre ciudate. Spiritele celor ucişi, se gândi 
ea, dansând toate în jurul meu, ascunzându-se când mă întorc 
spre ele. Văzu peste tot găuri şi crăpături şi fisuri, însă nu exista 
nicio cale de a afla care pasaje duceau afară, care o afundau 
mai mult în peşteră şi care nu duceau niciunde. Toate erau într- 
o beznă adâncă. 

— Pot să-ţi pun mâna pe frunte, domniţă? 

Palma temnicerului era plină de cicatrici şi aspră din cauza 
bătăturilor, însă ciudat de blândă. 

— Nu mai ai febră, anunţă el cu o voce străbătută de 
accentele din Oraşele Libere. E bine aşa. Numai ieri carnea-ţi 
ardea ca focul, Jeyne se temea că s-ar putea să te pierdem. 

— Jeyne. Fata înaltă? 

— Chiar ea. Cu toate că nu-i atât de înaltă ca tine, domniţă. 
Jeyne Lungana, aşa-i spun oamenii. Ea ţi-a oblojit braţul cu 
atele, la fel de bine ca orice maester. A făcut tot ce-a putut 
pentru faţa ta, a spălat rănile cu bere fiartă pentru a opri 
putrezirea. Dar cu toate astea... o muşcătură de om este tare 
spurcată. De acolo a venit febra, sunt sigur. Omul cenuşiu îi 
atinse faţa bandajată. A trebuit să tăiem o parte din carne. Mă 
tem că faţa ta nu va fi prea arătoasă. 

N-a fost niciodată arătoasă. 

— Vorbeşti de cicatrici? 

— Domnița mea, creatura aceea ţi-a înfulecat jumătate din 
obraz. 

Brienne nu se putu împiedica să tresară. Orice cavaler are 
urme de bătălie, o avertizase Ser Goodwin, când îl rugase s-o 
înveţe să se lupte cu sabia. Asta vrei şi tu, copilă? Bătrânul ei 
maestru de arme vorbise de tăieturi de sabie, însă n-ar fi putut 
prevedea niciodată existenţa dinţilor ascuţiţi ai Muşcătorului. 

— De ce mi se aşază oasele şi mi se spală rănile dacă nu vreţi 
decât să mă spânzurați? 

— Chiar, de ce? Bărbatul întoarse privirile spre lumânare, de 
parcă n-ar mai fi suportat s-o privească pe Brienne. Ai luptat cu 
curaj la han, mi s-a spus. Lem n-ar fi trebuit să plece niciodată 
de la răscruce. | s-a spus să stea pe-aproape, ascuns, să vină 
imediat ce vede fum ieşind pe coş... însă când a auzit de Câinele 
Turbat din Saltpans care îşi croia drum spre nord de-a lungul 
Furcii Verzi, a înghiţit momeala. Îi vânam de multă, multă 


vreme... totuşi, ar fi trebuit să ştie mai bine. Aşa, a trecut o 
jumătate de zi până când şi-a dat seama că circarii se folosiseră 
de un pârâu ca să-şi ascundă urmele şi să cadă în spatele lui, iar 
apoi a pierdut şi mai mult timp ocolind o coloană de cavaleri ai 
Freyilor. Dacă n-ai fi fost acolo, se putea să nu mai fi rămas 
decât cadavre la han până când se întorceau Lem şi oamenii săi. 
De asta Jayne ţi-a îngrijit rănile, poate. Orice altceva vei fi făcut, 
aceste răni ţi le-ai dobândit cu onoare, pentru cea mai bună 
cauză. 

Orice altceva vei fi făcut. 

— Şi ce crezi că am făcut? întrebă ea. Cine eşti? 

— Când am început, eram oamenii regelui, îi zise bărbatul, 
însă oamenii regelui trebuie să aibă un rege, iar noi nu avem. 
Eram şi fraţi de arme, însă acum frăţia noastră-i spulberată. Nu 
ştiu cine suntem, ca s-o spun pe-a dreaptă, şi nici unde 
mergem. Ştiu doar că drumul este întunecat. Focurile nu mi-au 
dezvăluit ce ne aşteaptă la capăt. 

Eu ştiu unde se termină totul. Am văzut hoiturile prin copaci. 

— Focuri, repetă Brienne. Înţelese dintr-odată tot. Tu eşti 
preotul myrishez. Vrăjitorul roşu. 

Bărbatul aruncă o privire în jos, spre robele sale zdrenţuite, şi 
zâmbi cu tristeţe. 

— Sunt, mai degrabă, prefăcutul roz. Eu sunt Thoros din Myr, 
da... un preot prost şi un vrăjitor şi mai prost. 

— Călătoreşti cu Dondarrion, lordul fulgerului. 

— Fulgerul vine şi pleacă şi apoi nu mai e văzut. Tot aşa şi 
oamenii. Mă tem că focul Lordului Beric a plecat din această 
lume. O umbră şi mai întunecată ne-a condus în acest loc. 

— Câinele? 

Preotul îşi strânse buzele. 

— Câinele-i mort şi îngropat. 

— L-am văzut prin pădure. 

— Un vis de febră, domniţă. 

— Zicea că mă va spânzura. 

— Chiar şi visele pot minţi. Domniţă, de când n-ai mai 
mâncat? În mod sigur, eşti flămândă. 

Chiar era, îşi dădu seama. Işi simţea burta goală. 

— Mâncare... mâncarea ar fi bine-venită, mulţumesc. 

— Atunci să punem masa. Şezi. Vom vorbi şi de altele, dar 
întâi mâncare. Aşteaptă aici. 


Thoros aprinse un fitil de la lumânarea care se stingea şi 
dispăru într-o gaură neagră de sub un pervaz de stâncă. Brienne 
se trezi singură în mica peşteră. 

Totuşi pentru cât timp? 

Cercetă caverna, căutând o armă. Orice fel de armă ar fi fost 
bună: un toiag, o bâtă, un pumnal. Nu găsi decât pietre. Una i se 
potrivea destul de bine în pumn... însă îşi aminti de Şoapte şi de 
ce se întâmplase când Shagwell încercase să pună o piatră 
împotriva unui cuţit. Când auzi sunetul paşilor preotului 
întorcându-se, lăsă piatra să cadă pe pământul peşterii şi-şi 
reluă locul. 

Thoros avea pâine şi brânză şi un bol cu tocană. 

— Imi pare rău, zise el. Ce-a mai rămas din lapte s-a stricat, 
iar mierea s-a dus toată. Nu prea mai avem mâncare. Oricum, 
astea te vor sătura. 

Tocana era rece şi grasă, pâinea tare, iar brânza chiar şi mai 
tare. Brienne nu mâncase niciodată ceva atât de bun. 

— Tovarăşii mei sunt şi ei aici? îl întrebă pe preot în vreme ce- 
şi umplea lingura cu ultimele rămăşiţe de tocană. 

— Septonul a fost eliberat, lăsat să-şi vadă de drum. Nu i s-a 
făcut niciun rău. Ceilalţi sunt aici, aşteptându-şi judecata. 

— Judecata? Se încruntă. Podrick Payne e doar un băietan. 

— Spune că-i scutier. 

— Ştii cum se fălesc băieţii. 

— Este scutierul Pezevenghiului. A luptat în bătălii, singur o 
recunoaşte. lar dacă e să-l asculţi pe el, a şi răpus oameni. 

— Un băietan, zise ea din nou. Aveţi milă. 

— Domniţă, făcu Thoros, nu am nicio îndoială că bunătatea şi 
milostenia şi iertarea încă mai pot fi găsite pe undeva prin 
aceste Şapte Regate, însă nu le căuta pe aici. Aceasta este o 
peşteră, nu un templu. Când oamenii trebuie să trăiască precum 
şobolanii, în întuneric, sub pământ, rămân foarte repede fără 
niciun pic de milă, aşa cum rămân fără lapte sau miere. 

— Şi dreptatea? Poate ea fi găsită prin peşteri? 

— Dreptatea. Thoros zâmbi stins. Îmi amintesc dreptatea. Are 
un gust plăcut. Despre dreptate era vorba când ne-a condus 
Beric, sau, cel puţin, aşa ne-am spus noi. Eram oamenii regelui, 
cavaleri şi eroi... însă unii cavaleri sunt întunecaţi şi plini de 
groază, domniţa mea. Războiul ne transformă pe toţi în monştri. 

— Vrei să spui că sunteţi monştri? 


— Eu spun că suntem oameni. Nu eşti singura cu răni, Lady 
Brienne. Unii dintre fraţii mei erau oameni buni atunci când au 
început toate. Alţii erau... mai puţin buni, să zicem? Deşi unii 
spun că nu contează cum e bărbatul la început, ci cum 
sfârşeşte. Bănuiesc că acelaşi lucru e valabil şi pentru femei. 

Preotul se ridică în picioare. 

_ — Mă tem că timpul petrecut de noi doi împreună s-a sfârşit. 
li aud pe fraţii mei apropiindu-se. Doamna noastră a trimis după 
tine. 

Brienne le auzi paşii şi zări lumina torţelor pâlpâind în pasaj. 

— Mi-ai spus că s-a dus la Fairmarket. 

— Şi-aşa a făcut. S-a întors în timp ce tu dormeai. Ea nu 
doarme niciodată. 

Nu-mi va fi teamă, îşi spuse ea, însă era prea târziu pentru 
asta. N-am să-i las să-mi vadă frica, îşi promise ea în loc. Erau 
patru, bărbaţi duri, cu feţele trase, îmbrăcaţi în zale şi armuri şi 
piele. II recunoscu pe unul dintre ei; bărbatul cu un singur ochi 
din visele ei. 

Cel mai înalt dintre cei patru purta o mantie galbenă, pătată 
şi zdrenţuită. 

— Ţi-a plăcut mâncarea? întrebă el. Sper că da. Este ultima 
masă pe care ai s-o mai primeşti în viaţa ta. 

Avea părul arămiu, era bărbos, zdrenţăros, cu nasul frânt, 
prost vindecat. 

II ştiu pe acest bărbat, îşi zise Brienne. 

— Eşti Câinele. 

Rânji. Avea dinţi îngrozitori, strâmbi şi de culoare maro, din 
cauza cariilor. 

— Cred că da, având în vedere că doamna mea l-a omorât pe 
ultimul. intoarse capul şi scuipă. 

Ea-şi aminti străfulgerările, noroiul de sub tălpile ei. 

— Eu pe Rorge l-am ucis. A luat coiful de pe mormântul lui 
Clegane, iar tu l-ai furat de pe cadavrul lui. 

— Nu l-am auzit bodogănind. 

Thoros fornăi de uimire. 

— Este adevărat? Coiful unui mort? Chiar atât de jos am 
decăzut? 

Uriaşul se încruntă la el. 

— E oţel bun. 

— Nu-i nimic bun la coiful acela, nici la bărbaţii care l-au 


purtat, zise preotul roşu. Sandor Clegane a fost un om chinuit, 
iar Rorge un animal în piele de om. 

— Eu nu sunt ei. 

— Atunci de ce să arătăm lumii faţa lor? Sălbatică, rânjită, 
strâmbă... asta vrei să fii şi tu, Lem? 

— Vederea ei îi va face pe duşmanii mei să se teamă. 

— Vederea ei mă face şi pe mine să mă tem. 

— Atunci închide-ţi ochii. 

Bărbatul cu mantia galbenă făcu un gest scurt. 

— Aduceţi târfa. 

Brienne nu se împotrivi. Ei erau patru, iar ea era slăbită şi 
rănită, goală pe sub hainele de lână. Trebui să se aplece pentru 
a nu se lovi la cap în timp ce o împingeau prin pasajul 
întortocheat. Calea urca abrupt, cotind de două ori înainte de a 
ieşi într-o cavernă mult mai mare, plină de haiduci. 

În centrul ei fusese săpată o vatră pentru foc, iar aerul era 
albastru din cauza fumului. Bărbaţii se adunaseră lângă flăcări, 
încălzindu-se ca să înfrunte frigul din peşteră. Alţii stăteau cu 
picioarele încrucişate pe saltele de paie. Erau şi femei şi chiar şi 
câţiva copii care se holbau de după fustele mamelor lor. Singura 
faţă pe care o ştia Brienne era cea a lui Jeyne Heddle Lungana. 

O masă pe capre fusese ridicată în partea cealaltă a peşterii, 
într-o despicătură din stâncă. În dosul mesei stătea o femeie 
înveşmântată în cenuşiu, cu mantie şi cu glugă. In mâini ţinea o 
coroană, un cerc de bronz ornat cu săbii de fier. O studia, iar 
degetele sale mângâiau lamele de parcă ar fi vrut să le încerce 
ascuţimea. Ochii îi licăreau pe sub glugă. 

Cenuşiul era culoarea surorilor tăcute, servitoarele Străinului. 
Brienne simţi cum pe spinare îi urcau fiori. /nimă de Piatră. 

— Domniţă, zise bărbatul uriaş. lat-o. 

— Da, adăugă bărbatul care avea un singur ochi. Târfa 
Regicidului. 

Tresări. 

— De ce-mi spuneţi aşa? 

— Dacă aş primi un cerb de argint pentru fiecare dată când i- 
ai pronunţat numele, aş fi la fel de bogat ca prietenii tăi, 
Lannisterii. 

— Asta a fost doar... nu înţelegeţi. 

— Chiar aşa, să nu pricepem noi? Uriaşul râse. Ba cred că s-ar 
putea să înţelegem. Dinspre tine se simte o putoare de /ev, 


doamnă. 

— Nu-i aşa. 

Un alt haiduc făcu un pas înainte, un bărbat mai tânăr, cu o 
jiletcă soioasă, din blană de oaie. In mâna sa se afla Devotata. 

— Asta spune că e. 

Glasul său era îngheţat de accentele din Nord. Trase sabia din 
teaca ei şi o puse dinaintea lui Lady Inimă de Piatră. In lumina 
focului din vatră vinişoarele roşii şi negre de pe lamă aproape 
păreau că se mişcă, însă femeia în cenuşiu avea ochi numai 
pentru măciulia de pe mâner: un cap de leu din aur, cu ochii din 
rubine, care luceau ca două stele roşii. 

— Mai este şi asta. 

Thoros din Myr scoase un pergament din mânecă şi-l puse jos, 
lângă sabie. 

— Are sigiliul regelui-băietan şi spune că purtătorul lui îi 
reprezintă interesele. 

Lady Inimă de Piatră dădu sabia la o parte pentru a citi 
scrisoarea. 

— Sabia mi-a fost dată pentru un bun motiv, zise Brienne. Ser 
Jaime i-a făcut un jurământ lui Catelyn Stark... 

— ... înainte ca prietenii lui să-i taie beregata, probabil, rosti 
uriaşul cu mantie galbenă. Ştim cu toţii cine e Regicidul şi cum 
sunt jurămintele sale. 

Nu-i bine, îşi dădu seama Brienne. Nicio vorbă de-a mea nu-i 
va îndupleca. Cu toate astea, se avântă înainte. 

— l-a promis lui Lady Catelyn fiicele sale, însă când a ajuns la 
Debarcaderul Regelui, dispăruseră. Jaime m-a trimis s-o caut pe 
Lady Sansa... 

— ... iar dacă ai fi găsit fata, ce urmai să faci cu ea? o iscodi 
tânărul din Nord. 

— O protejam. O duceam undeva în siguranţă. 

Uriaşul râse. 

— Şi unde-ar fi asta? În temniţa lui Cersei? 

— Nu. 

— N-ai decât să negi cât vrei tu. Sabia asta spune că eşti o 
mincinoasă. Chiar trebuie să credem că Lannisterii dau săbii cu 
aur şi rubine dușmanilor? Că Regicidul voia ca tu s-o ascunzi pe 
fată de propria sa soră geamănă? Presupun că hârtia cu sigiliului 
regelui-băietan ţi-a fost dată doar pentru cazul în care trebuia să 
te ştergi la cur? Şi apoi mai sunt şi cei cu care te însoţeşti... 


Uriaşul se întoarse şi făcu un semn, şirurile de haiduci se 
despărţiră, şi alţi doi captivi fură aduşi înainte. 

— Băiatul era scutierul Pezevenghiului, domniţă, îi spuse el lui 
Lady Inimă de Piatră. Celălalt este unul dintre cavalerii 
Sângerosului Randyll Tarly. 

Hyle Hunt fusese bătut atât de tare încât faţa îi era umflată, 
aproape de nerecunoscut. Se împiedică atunci când îl împinseră 
şi aproape căzu. Podrick îl prinse de braţ. 

— Ser, spuse băiatul pe un ton jalnic, când dădu cu ochii de 
Brienne. Domniţă, vreau să spun. Imi pare rău. 

— Nu are de ce să-ţi pară rău. 

Brienne se întoarse spre Lady Inimă de Piatră. 

— Indiferent ce trădare crezi că aş fi săvârşit, doamnă, 
Podrick şi Ser Hyle nu au făcut parte din asta. 

— Sunt lei, zise bărbatul cu un singur ochi. Asta-i destul. Eu 
zic să-i atârnăm. Tarly a spânzurat zeci dintre-ai noştri, e 
vremea să spânzurăm şi noi de-ai lui. 

Ser Hyle îi zâmbi uşor Briennei. 

— Domnița mea, spuse el, ar fi trebuit să te căsătoreşti cu 
mine când ţi-am făcut oferta. Acum, mă tem că eşti hărăzită să 
mori fecioară, iar eu om sărac. 

— Lăsați-i să plece, se rugă Brienne. 

Femeia în cenuşiu nu răspunse. Studia sabia, pergamentul, 
coroana de bronz şi fier. În cele din urmă, îşi duse mâna sub 
bărbie şi se apucă de gât, de parcă ar fi vrut să se stranguleze 
singură. În loc de asta, vorbi... Avea o voce întretăiată, spartă, 
chinuită. Sunetul părea să vină din gât, parte croncănit, parte 
hârâit şi parte horcăit de moarte. Limba bl/estemaților, îşi spuse 
Brienne. 

— Nu înţeleg. Ce-a spus? 

— A întrebat de numele sabiei tale, zise tânărul din Nord cu 
jiletcă din blană de oaie. 

— Devotata, răspunse Brienne. 

Femeia în cenuşiu şuieră printre degete. Ochii-i erau două 
găvane roşii, arzând între umbre. Vorbi din nou. 

— Nu, spune ea, să-i zici Trădătoarea. A fost făcută pentru 
trădare şi omoruri. Ea-i spune Prietenă Prefăcută. Ca tine. 

— Faţă de cine am fost eu prefăcută? 

— Faţă de ea, făcu nordicul. Se poate ca domnia ta să fi uitat 
că i-ai jurat credinţă mai întâi ei? 


Era numai o singură femeie căreia Fecioara din Tarth îi jurase 
vreodată credinţă. 

— Asta nu poate fi adevărat, spuse ea. E moartă. 

— Moartea şi drepturile oaspeţilor, murmură Jeyne Heddle 
Lungana. Niciuna nu mai e ce-a fost odată. 

Lady Inimă de Piatră îşi dădu gluga jos şi-şi desfăşură de pe 
faţă voalul cenuşiu, din lână. Avea părul uscat şi firav, alb ca 
osul. Fruntea ei era un amestec de verde şi cenuşiu, străbătută 
de pustule maronii, putrede. Carnea feţei îi atârna zdrenţuită de 
sub ochi şi până la fălci. Unele dintre tăieturi erau acoperite de 
sânge închegat, însă altele erau deschise şi dedesubt se vedea 
craniul. 

Fata ei, se gândi Brienne. Faţa ei era atât de puternică şi de 
chipeşă, cu pielea atât de netedă şi de moale. 

— Lady Catelyn. Lacrimile i se adunară în ochi. Au spus... au 
spus că aţi murit. 

— Ea este, zise Thoros din Myr. Freyii i-au tăiat gâtul de la o 
ureche la alta. Când am găsit-o lângă râu, era moartă de trei 
zile. Harwin m-a implorat să-i dau sărutul vieţii, dar trecuse prea 
mult timp. N-am vrut s-o fac, aşa că Lordul Beric şi-a lipit buzele 
de ale ei şi flacăra vieţii a trecut de la el la ea. Şi... s-a ridicat. 
Fie ca Stăpânul Luminii să ne apere pe noi toţi. S-a ridicat. 

Oare încă visez? se întrebă Brienne. Este vreun alt coşmar 
zămislit din febra Muşcătorului? 

— N-am trădat-o niciodată. Spune-i asta. Jur pe cele Şapte. O 
jur pe sabia mea. 

Arătarea care fusese Catelyn Stark se apucă din nou de gât, 
cu degetele apăsând pe cicatricea oribilă a tăieturii, şi hârâi şi 
alte sunete. 

— Cuvintele sunt ca vântul, spune ea, îi zise nordicul Briennei. 
Spune că trebuie să-ţi dovedeşti loialitatea. 

— Cum? întrebă Brienne. 

— Cu sabia ta. Devotata îi spui tu? Atunci respectă-ţi 
jurământul faţă de ea, spune stăpâna mea. 

— Ce vrea de la mine? 

— Vrea ca fiul ei să trăiască sau să moară cei care l-au ucis, 
spuse uriaşul. Vrea să ospăteze ciorile, aşa cum au făcut la 
Nunta Roşie. Freyi şi Boltoni, da. Îi vom oferi din aceştia, cât de 
mulţi vrea. Tot ce-ţi cere ţie este Jaime Lannister. 

Jaime. Simţea numele ca un cuţit răsucindu-i-se în burtă. 


— Lady Catelyn, eu... nu înţelegi, Jaime... m-a salvat de la 
siluire când ne-au capturat Măştile Însângerate, iar mai târziu a 
venit după mine, a sărit în groapa ursului cu mâinile goale... îţi 
jur, nu mai este cel care era. M-a trimis după Sansa, să o apăr, 
nu se poate să fi fost amestecat în Nunta Roşie. 

Lady Catelyn îşi înfipse degetele adânc în gât, iar cuvintele 
ieşiră hârâind, înăbuşite, un şuvoi rece ca gheaţa. Băiatul din 
Nord spuse: 

— Zice că trebuie să alegi. la sabia şi ucide-l pe Regicid, ori ai 
să fii spânzurată pentru trădare. Sabia sau laţul, spune ea. 
Alege, mai spune. A/ege. 

Brienne îşi aminti visul, cum îl aşteptase în sala tatălui ei pe 
băiatul cu care urma să se căsătorească, îşi muşcase limba în 
vis. Gura-mi era plină de sânge. Îşi trase sufletul hârâind şi 
spuse: 

— N-am să fac această alegere. 

Se lăsă o tăcere lungă. Apoi Lady Inimă de Piatră glăsui din 
nou. De data asta, Brienne pricepu ce spunea. Era un singur 
cuvânt: Spânzurați-i, croncăni ea. 

— După cum porunceşti, stăpână, zise uriaşul. 

O legară din nou pe Brienne cu frânghiile de încheieturi şi o 
scoaseră din cavernă pe o cărare întortocheată. Afară era 
dimineaţă, fu surprinsă să vadă. Fâşii din lumina palidă a zorilor 
se strecurau printre copaci. Atât de mulți copaci, îşi spuse ea. 
Nici nu va trebui să mergem departe. 

Nici nu merseră. Haiducii îi puseră laţul sub o salcie strâmbă, 
i-l înnodară strâns şi aruncară capătul celălalt al funiei peste o 
creangă. Lui Hyle Hunt şi lui Podrick Payne li se dădură ulmi. Ser 
Hyle striga că îl va ucide el pe Jaime Lannister, însă Câinele îl 
pălmui şi-l făcu să tacă. Işi pusese din nou coiful. 

— Dacă aveţi crime de mărturisit zeilor voştri, acum e timpul 
să le spuneţi. 

— Podrick nu v-a făcut niciodată nimic. Tatăl meu îl va 
răscumpăra. Tarth e numită şi insula de safir. Trimiteţi-l pe 
Podrick cu oasele mele la Evenfall şi veţi primi safire, argint, tot 
ce vreţi. 

— Eu le vreau înapoi pe soţia şi pe fiica mea, zise Câinele. 
Poate să mi le dea tatăl tău? Dacă nu, n-are decât să se ducă 
dracului. Băiatul va putrezi lângă tine. Lupii vă vor roade oasele. 

— O spânzuri, Lem? întrebă bărbatul cu un singur ochi. Ori ai 


de gând s-o ţii de vorbă pe căţeaua asta până moare? 

Câinele smulse capătul frânghiei din mâinile celui care-o 
ţinea. 

— la să vedem dacă poate dansa, zise el şi trase. Brienne 
simţi cum funia se strângea, îngropându-se în pielea ei, 
smucindu-i bărbia în sus. Ser Hyle îi blestema cu mare dibăcie, 
dar nu şi băiatul. Podrick nu-şi ridică deloc privirile, nici măcar 
atunci când picioarele îi fură săltate de la pământ. 

Dacă acesta-i un alt vis, este vremea să mă trezesc. Dacă 
este adevărat, este vremea să mor. Tot ce putea să vadă era 
Podrick, cu laţul strâns în jurul gâtului subţire, dând din picioare. 
Ea-şi deschise gura. Pod se zbătea, se sufoca, murea. Brienne 
inspiră aerul cu disperare, chiar dacă funia o strangula. Nimic nu 
mai duruse atât de tare. Ţipă un cuvânt. 


CERSEI 

Septa Moelle era o baborniţă cu părul alb, cu o faţă ascuţită 
ca o secure şi cu buzele ţuguiate într-o expresie de dezaprobare 
perpetuă. Asta are încă fecioria la locul ei, pun rămăşag, îşi 
spuse Cersei, deşi acum trebuie să fie tare şi țeapănă ca pielea 
fiartă. Şase dintre cavalerii Înaltei Vrăbii o escortau, cu sabia 
curcubeu a ordinului lor renăscut pictată pe scuturile lor 
alungite. 

— Septă. 

Cersei stătea la picioarele Tronului de Fier, înveşmântată în 
mătase verde şi dantele aurii. _ 

— Spune-i Preacucerniciei Sale că suntem supăraţi pe el. Işi 
permite prea multe. Pe degetele ei şi în părul auriu licăreau 
smaralde. Ochii întregii curţi şi ai oraşului erau aţintiţi asupra ei 
şi voia ca ei s-o vadă pe fiica Lordului Tywin. Când se va termina 
farsa comedianţilor, vor înţelege că au o singură regină 
adevărată. Dar, mai întâi, trebuie să dansăm hora şi să nu 
pierdem niciun pas. Lady Margaery este soaţa credincioasă şi 
blândă a fiului meu, ajutorul şi consoarta lui. Preacucernicia Sa 
nu avea niciun motiv să pună mâna pe ea ori să le închidă pe ea 
şi pe tinerele ei verişoare, care ne sunt dragi tuturor. li cer să le 
elibereze. 

Expresia severă a septei Moelle nu se modifică deloc. 

— Am să transmit cuvintele Înălţimii Tale Preacucerniciei Sale, 
însă mă întristează să spun că tânăra regină şi domnişoarele 
sale pot fi eliberate numai când nevinovăția lor va fi dovedită. 

— Nevinovăţția? De ce? Nu trebuie decât să le priviţi chipurile 
dulci şi tinere pentru a vedea cât sunt de nevinovate. 

— Un chip plăcut ascunde adesea un suflet de păcătos. 

Lordul Merrywheater luă cuvântul de la masa de consiliu: 

— De ce ofense sunt acuzate aceste tinere fete şi de către 
cine? 

Septa răspunse: 

— Megga Tyrell şi Elinor Tyrell sunt acuzate de desfrânare, 
păcate trupeşti şi asociere pentru comiterea de înaltă trădare. 
Alla Tyrell a fost acuzată pentru că a asistat la destrăbălări şi le- 
a ajutat să le ascundă. De acestea toate a fost acuzată şi regina 
Margaery, precum şi de adulter şi de înaltă trădare. 

Cersei îşi puse o mână pe piept. 

— Spune-mi cine răspândeşte asemenea calomnii despre fiica 


mea bună! Nu cred o iotă din toate astea. Dragul meu fiu o 
iubeşte pe Lady Margaery din toată inima, ea n-ar fi putut 
niciodată să fie atât de crudă încât să îl înşele. 

— Acuzatorul este un cavaler din propria ta curte. Ser Osney 
Kettleblack a mărturisit Înaltului Septon însuşi, la altarul Tatălui, 
că o cunoaşte trupeşte pe regină. 

Harys Swift icni la masa de consiliu, iar Marele Maester 
Pycelle se întoarse cu spatele. Aerul se umplu de un zumzet, ca 
şi cum mii de viespi fuseseră eliberate prin sala tronului. Unele 
dintre doamnele de la galerie începură să plece, urmate de un 
şuvoi de mici lorzi şi cavaleri din spatele sălii. Mantiile aurite îi 
lăsară să plece, însă regina îl instruise pe Ser Osfryd să-i noteze 
pe toţi cei care fugeau. Dintr-odată, trandafirul Tyrellilor nu mai 
miroase atât de dulce. 

— Ser Osney este tânăr şi desfrânat, admit asta, zise regina, 
însă un cavaler credincios. Dacă spune că a luat parte la toate 
astea... nu, nu poate fi adevărat. Margaery este fecioară! 

— Nu-i aşa. Am  examinat-o chiar eu, la porunca 
Preacucerniciei Sale. Fecioria ei nu mai e intactă. Septa 
Aglantine şi Septa Melicent vor spune acelaşi lucru, la fel ca 
propria septă a Reginei Margaery, Nysterica, ce a fost închisă 
într-o celulă de penitenţă pentru participarea ei la ruşinea 
reginei. Lady Megga şi Lady Elinor au fost şi ele cercetate. Nici 
ele nu mai sunt fecioare. 

Viespile băzâiau atât de tare încât regina de-abia dacă-şi mai 
auzea gândurile. Sper ca mica regină şi verişoarele ei să se fi 
bucurat de aventurile lor. 

Lordul Merryweather bătu cu pumnul în masă. 

— Lady Margaery a depus jurăminte solemne privind fecioria 
ei, în faţa Înălţimii Sale, regina, şi a răposatului ei tată. Mulţi de 
aici au fost martori. Lordul Tyrell, de asemenea, a pus chezăşie 
pentru nevinovăția ei, la fel şi Lady Olenna, despre care ştim cu 
toţii că este dincolo de orice învinovăţire. Vrei să ne faci să 
credem că toţi aceşti oameni nobili ne-au minţit? 

— Poate că şi ei au fost înşelaţi, stăpâne, zise Septa Moelle. 
Nu pot să discut despre asta. Nu pot decât să jur pentru 
adevărul celor descoperite de mine, atunci când am examinat-o 
pe regină. 

Imaginea acestei băbătii acrite băgându-şi degetele-i zbârcite 
în mica vulvă trandafirie a lui Margaery fu atât de nostimă, încât 


Cersei aproape că pufni în râs. 

— Insistăm ca Preacucernicia Sa să permită ca propriii noştri 
maesteri să o examineze pe fiica mea bună, pentru a vedea 
dacă există vreo urmă de adevăr în aceste calomnii. Mare 
Maester Pycelle, o vei însoţi pe Septa Moelle înapoi la Septul lui 
Baelor şi te vei întoarce la noi cu adevărul despre fecioria lui 
Margaery a noastră. 

Pycelle se făcuse alb ca laptele. Mizerabilul ăsta bătrân şi 
prost nu poate tăcea vreodată, insă acum, că am nevoie de 
câteva cuvinte de-ale lui, şi-a pierdut darul vorbirii, chibzui 
regina înainte ca bătrânul să zică, în sfârşit: 

— Nu este nevoie ca să-i cercetez... să-i cercetez părţile 
intime. Glasul îi tremura. Mi-e neplăcut să spun... Regina 
Margaery nu este fecioară. Mi-a cerut să-i prepar ceaiul de lună, 
nu o dată, ci de mai multe ori. 

Zarva care urmă depăşea până şi aşteptările lui Cersei 
Lannister. 

Nici chiar bătăile în podea cu toiagul ale crainicului regal nu 
reuşiră să facă mare lucru ca să potolească gălăgia. Regina lăsă 
ca totul să se consume preţ de câteva clipe, savurând sunetele 
dezonoarei micii regine. După ce rumoarea durase suficient de 
mult, se ridică, având chipul împietrit, şi porunci ca mantiile 
aurii să evacueze sala. Margaery Tyrell e terminată, se gândi ea 
încântată. Cavalerii ei albi se adunară în jurul ei când ieşi prin 
uşa regelui din spatele Tronului de Fier; Boros Blount, Meryn 
Trant şi Osmund Kettleblack, ultimii din Garda Regală rămaşi în 
oraş. 

Băiatul Lunii stătea lângă uşă, ţinându-şi zornăitoarea în 
mână şi căscând ochii mari la întregul talmeş-balmeş. Poate că-i 
un bufon, însă o recunoaşte. Maggy Broasca ar fi trebuit să se 
îmbrace şi ea în haine pestrițe, judecând după cât de bine a 
văzut viitorul. Cersei spera că bătrâna impostoare urla acum în 
infern. Regina mai tânără, despre a cărei apariţie vestise, era 
terminată, iar dacă acea profeție se dovedea a fi falsă, la fel se 
putea întâmpla şi cu restul. Wiciun giulgiu auriu, niciun 
valonquar, sunt, în sfârșit, scăpată de croncănelile tale 
răutăcioase. 

Rămăşiţele micului ei consiliu o urmară afară. Harys Swyft 
părea buimăcit. Se împiedică la uşă şi ar fi căzut dacă Aurane 
Waters nu l-ar fi prins de braţ. Chiar şi Orton Merryweather 


părea neliniştit. 

— Oamenii de rând sunt încântați de mica regină, zise el. Nu 
vor primi prea bine asta. Mă tem de ceea ce s-ar mai putea 
întâmpla, Înălţimea Ta. 

— Lordul Merryweather are dreptate, făcu Lordul Waters. 
Dacă n-o deranjează pe lnălţimea Ta, voi lansa şi restul noilor 
noastre galere. Apariţia lor pe Apa Neagră, cu flamura Regelui 
Tommen fluturând pe catarge, va reaminti oraşului cine 
domneşte aici şi le va pune în siguranţă dacă mulţimea se 
hotărăşte să se răscoale din nou. 

Lăsă restul nerostit; odată ajunse pe Apa Neagră, galerele 
sale îl vor împiedica pe Mace Tyrell să-şi aducă armata înapoi, 
peste râu, tot aşa cum Tyrion îl oprise cândva pe Stannis. 
Highgarden nu avea nicio forţă navală proprie în această parte 
din Westeros. Se bazau pe flota lui Redwyne, în prezent pe drum 
înapoi, spre Arbor. 

— O măsură prudentă, anunţă regina. Până când va trece 
această furtună, vreau ca navele tale să fie echipate şi pe apă. 

Ser Harys Swyft era atât de palid şi de transpirat încât părea 
că era gata să leşine. 

— Când vestea va ajunge la Lordul Tyrell, furia sa nu va mai 
avea margini. Va curge sânge pe străzi... 

Cavalerul puiului galben, cugetă Cersei. Ar trebui să-ți alegi ca 
blazon un vierme, ser. Un pui este ceva prea aprig pentru tine. 
Dacă Mace Tyrell nu va lua cu asalt nici măcar Capătul Furtunii, 
cum îti imaginezi tu că ar îndrăzni să-i atace pe zei? 

Când termină el de îndrugat verzi şi uscate, Cersei interveni: 

— Nu trebuie să se ajungă la vărsare de sânge, şi intenţionez 
să mă îngrijesc de asta. Am să merg la Septul lui Baelor chiar eu 
şi-am să vorbesc cu Regina Margaery şi cu Înaltul Septon. 
Tommen îi iubeşte pe amândoi, ştiu asta, şi va dori să merg şi 
să fac pace între ei. 

— Pace? Ser Harys îşi tampona fruntea cu o mânecă din 
catifea. Dacă pacea este posibilă... este foarte curajos din 
partea ta. 

— Un proces s-ar putea să fie foarte necesar, zise regina, 
pentru a spulbera aceste calomnii josnice şi aceste minciuni, 
pentru a dovedi lumii că scumpa noastră Margaery este 
nevinovată, după cum o ştim cu toţii. 

— Da, făcu Merryweather, însă Inaltul Septon s-ar putea să 


vrea s-o judece chiar el pe regină, aşa cum îi judeca pe vremuri 
Credinţa pe oameni. 

Sper şi eu, îşi spuse Cersei. Nu era de crezut că o astfel de 
instanţă va privi cu îngăduinţă reginele trădătoare, care-şi 
desfăceau picioarele pentru menestreli şi profanau riturile sacre 
ale Fecioarei pentru a-şi ascunde ruşinea. 

— Lucrul cel mai important este găsirea adevărului, cred că 
suntem cu toţii de acord, spuse ea. lar acum, lorzii mei, trebuie 
să mă scuzaţi. Sunt nevoită să merg la rege. Nu trebuie lăsat 
singur în aceste momente. 

Tommen momea pisici când mama lui se întoarse la el. 
Dorcas îi făcuse un şoarece din fâşii de blană legate cu un fir 
lung de o veche undiţă. Pisoilor le plăcea să-l fugărească, iar pe 
băiat nu-l distra nimic mai mult decât să-l tot smucească pe jos 
când se repezeau după el. Păru surprins când Cersei îl luă în 
braţe şi-l sărută pe frunte. 

— Asta pentru ce-i, mamă? De ce plângi? 

Pentru că eşti în siguranță, ar fi vrut să-i spună. Pentru că 
niciun rău nu te va ajunge vreodată. 

— Greşeşti, un leu nu plânge niciodată. Va fi destul timp, mai 
târziu, să-i spună de Margaery şi de verişoarele ei. Sunt nişte 
mandate pe care am nevoie să le semnezi. 

De dragul regelui, regina nu trecuse şi numele pe mandatele 
de arestare. Tommen le semnă în alb şi îşi înmuie fericit sigiliul 
în ceara caldă, aşa cum făcea întotdeauna. Apoi Cersei îl trimise 
afară împreună cu Jocelyn Swyft. 

Ser Osfryd Kettleblack sosi tocmai când cerneala se usca. 
Cersei scrisese acum şi numele cu mâna ei: Ser Tallad cel Înalt, 
Jalabhar Xho, Hamish Harpistul, Hugh Clifton, Mark Mullendore, 
Bayard Norcross, Lambert Turnberry, Horas Redwyne, Hobber 
Redwyne, şi un anumit mocofan pe nume Wat, care-şi zicea 
Bardul Albastru. 

— Atât de mulţi. 

Ser Osfryd răsfoi mandatele, înspăimântat de cuvinte de 
parcă ar fi fost gândaci care se răspândeau pe pergament. 
Niciunul dintre fraţii Kettleblack nu ştia să citească. 

— Zece. Ai şase mii de mantii aurii. Aş crede că sunt 
suficiente pentru zece oameni. Unii dintre cei mai deştepţi s-ar 
putea să fi fugit, dacă zvonurile au ajuns la timp la urechile lor. 
Dacă-i aşa, nu contează, absenţa lor nu-i face decât să pară şi 


mai vinovaţi. Ser Tallad este cam nerod şi s-ar putea să încerce 
să ţi se opună. Ai grijă să nu moară înainte de a mărturisi tot şi 
nu te atinge de ceilalţi. Câţiva s-ar putea să fie nevinovaţi. 

Era important să se dovedească că gemenii Redwyne 
fuseseră acuzaţi pe nedrept. Acest lucru va demonstra 
corectitudinea judecății celorlalţi. 

— Îi înhăţăm pe toţi înainte de răsăritul soarelui, Înălţimea Ta. 
Apoi Ser Osfryd ezită. În faţa uşii Septului lui Baelor s-a adunat o 
mulţime. 

— Ce fel de mulţime? 

Orice lucru neaşteptat o făcea să fie circumspectă, îşi aminti 
ce spusese Lordul Waters despre răzmeriţe. Wu am luat în 
considerare cum ar putea reacționa la asta oamenii de rând. 
Margaery a fost animăluțul lor preferat. 

— Câţi sunt? _ 

— O sută şi ceva. Strigă la Inaltul Septon s-o elibereze pe 
mica regină. Dacă vrei, îi putem pune pe fugă. 

— Nu. Lasă-i să strige până răguşesc, asta nu-l va mişca pe 
Vrabie. El nu ascultă decât de zei. 

Era o anumită ironie în faptul că Preacucernicia Sa avea o 
mulţime furioasă adunată în pragul uşii, din moment ce tocmai o 
asemenea gloată îl adusese la coroana de cristal. Pe care a şi 
vândut-o repede. 

— Credinţa are propriii săi cavaleri acum. Lasă-i să apere 
septul. Oh, şi închide şi porţile oraşului. Nimeni nu intră şi nu 
pleacă din Debarcaderul Regelui fără permisiunea mea, până 
când se liniştesc lucrurile. 

— După cum porunceşti, Inălţimea Ta. 

Ser Osfryd făcu o plecăciune şi se duse să găsească pe cineva 
care să-i citească mandatele. 

Până când soarele se duse la culcare în acea zi, toţi trădătorii 
acuzaţi erau arestaţi. Hamish Harpistul se prăbuşise când 
veniseră după el, iar Ser Tallad cel Înalt rănise trei mantii aurite 
înainte de a fi copleşit de ceilalţi. Cersei porunci ca gemenilor 
Redwyne să li se dea camere confortabile într-unul dintre 
turnuri. Ceilalţi fură băgaţi în beciuri. 

— Hamish respiră cu multă greutate, o informă Qyburn când 
veni la adunarea din acea noapte. Cere un maester. 

— Spune-i că primeşte unul imediat ce mărturiseşte. Se gândi 
o clipă. E prea bătrân ca să fi fost unul dintre amanti, dar, fără 


îndoială, a cântat cu harpa şi din voce pentru Margaery, în 
vreme ce ea se distra cu alţi bărbaţi. Vom avea nevoie de 
amănunte. 

— II voi ajuta să şi le amintească, Înălţimea Ta. 

In ziua următoare, Lady Merryweather o ajută pe Cersei să se 
îmbrace pentru vizita lor la mica regină. 

— Nimic prea bogat sau vesel, îi zise ea. Ceva potrivit de pios 
şi de stins pentru un Înalt Septon. Mă va face să mă rog 
împreună cu el. In cele din urmă, alese o rochie moale din lână, 
care o acoperea de la gât şi până la glezne, cu un corset brodat 
doar cu câteva nervuri şi cu mâneci ţesute în fir de aur, pentru 
a-i îmblânzi severitatea liniilor. Şi mai bine, maroul urma să 
ajute la ascunderea murdăriei, dacă trebuia să îngenuncheze. În 
timp ce-o consolez pe fiica mea bună, tu vei vorbi cu cele trei 
verişoare, îi spuse ea Taenei. Câştig-o pe Alla dacă poţi, dar ai 
grijă ce-i spui. S-ar putea ca zeii să nu fie singurii care ascultă. 

Jaime spunea întotdeauna că partea cea mai grea din orice 
bătălie era cea de dinainte, aşteptarea începerii carnagiului. 
Când ieşi, Cersei văzu că cerul era cenuşiu şi mohorât. Nu putea 
risca să fie surprinsă de ploaie şi să ajungă la Septul lui Baelor 
udă leoarcă. Asta însemna lectica. Ca escortă, luă zece dintre 
gărzile Casei Lannister şi pe Boros Blount. 

— S-ar putea ca gloata lui Margaery să nu aibă mintea de a-l 
deosebi pe un Kettleblack de celălalt, îi spuse ea lui Ser 
Osmund, şi nu te pot lăsa să-ţi faci singur drum printre ei. Cel 
mai bine e să te ţinem o vreme departe de privirile lor. 

In vreme ce-şi croiau drum prin Debarcaderul Regelui, Taena 
avu, dintr-odată, o îndoială. 

— Această judecată, zise ea cu glas şoptit. Ce se va întâmpla 
dacă Margaery cere ca vinovăția sau nevinovăția să fie hotărâtă 
prin duel? 

Un zâmbet atinse buzele lui Cersei. 

— Ca regină, onoarea ei trebuie să fie apărată de un cavaler 
din Garda Regală. De fapt, orice copil din Westeros ştie cum 
Prinţul Aemon Cavalerul Dragon a luptat pentru sora sa, Regina 
Naerys, împotriva acuzațiilor lui Ser Morghil. Dar cu Ser Loras 
atât de grav rănit, mă tem că rolul Prințului Aemon trebuie să fie 
preluat de unul dintre Fraţii săi Juraţi. Dădu din umeri. Dar care? 
Ser Arys şi Ser Balon sunt departe, în Dorne, Jaime este la 
Riverrun, iar Ser Osmund este fratele celui care o acuză, ceea 


ce lasă doar posibilitatea... oh... 

— Boros Blount şi Meryn Trant, râse Lady Taena. 

— Da, iar Ser Meryn se simte cam rău în ultima vreme. 
Aminteşte-mi să-i spun asta când ne întoarcem la castel. 

— Nicio grijă, scumpa mea. Taena îi luă mâna şi-o sărută. Mă 
rog să nu ajung să te ofensez niciodată. Eşti îngrozitoare când 
eşti stârnită. 

— Orice mamă ar face la fel ca să-şi protejeze copiii, zise 
Cersei. Când vrei să-l aduci la curte pe băiatul acela al tău? 
Russel parcă-l cheamă, nu? S-ar putea antrena cu Tommen. 

— Asta l-ar ferici pe băiat, ştiu... însă lucrurile sunt atât de 
nesigure acum, încât m-am gândit că ar fi mai bine să aştept să 
treacă primejdia. 

— Va trece destul de curând, promise Cersei. Trimite vorbă la 
Longtable şi pune-l pe Russel să-şi ia cel mai bun pieptar şi 
sabia de lemn. Un nou prieten va fi numai potrivit să-l facă pe 
Tommen să uite de pierderea suferită după ce căpşorul lui 
Margaery se va rostogoli. 

Coborâră din lectică la picioarele statuii lui Baelor cel 
Binecuvântat. Regina fu încântată să vadă că oasele şi murdăria 
fuseseră curățate. Ser Osfryd spusese adevărul; mulţimea nu 
era nici atât de numeroasă, nici atât de nesupusă precum 
fuseseră vrăbiile. Stăteau adunaţi în pâlcuri mici, privind 
ameninţători spre porţile Marelui Sept, unde un şir de septoni 
novici se aliniaseră, cu toiege în mâini. Fără otel, observă 
Cersei. Era ori ceva foarte înţelept, ori ceva prostesc, încă nu 
era sigură care dintre variante. 

Nimeni nu făcu nicio încercare de a le împiedica să intre. 
Oamenii de rând, la fel şi novicii, se dădură la o parte înaintea 
lor. Odată ajunse înăuntru, fură întâmpinate în Sala Lămpilor de 
către trei cavaleri, îmbrăcaţi în robele Fiilor Războinicului, 
dungate în culorile curcubeului. 

— Am venit aici doar s-o văd pe fata mea bună, le spuse 
Cersei. 

— Preacucernicia Sa vă aşteaptă. Eu sunt Ser Theodan cel 
Onest, fost Ser Theodan Wells. Înălţimea Sa să binevoiască a 
veni cu mine. 

Înalta Vrabie era în genunchi, ca întotdeauna. De data asta, 
se ruga înaintea altarului Tatălui. Nu-şi întrerupse rugăciunea 
când se apropie regina, ci o făcu să aştepte, nerăbdătoare, până 


când termină. Numai atunci îşi ridică fruntea spre ea. 

— Înălţimea Ta. Ce zi tristă. 

— Foarte tristă. Am putea primi permisiunea ta de a vorbi cu 
Margaery şi cu verişoarele ei? 

Alese o manieră blândă şi umilă; cu acest bărbat asta era 
calea care dădea cele mai bune rezultate. 

— Dacă asta vă este dorinţa. Vino la mine după aceea, copila 
mea. Noi doi trebuie să ne rugăm împreună. 

Mica regină fusese închisă în vârful unuia dintre turnurile 
înguste ale Marelui Sept. Celula ei avea doi metri şi jumătate 
lungime şi aproape doi lăţime, fără niciun fel de mobilier în afară 
de o saltea umplută cu paie şi o bancă pentru rugăciuni, un 
urcior cu gura largă plin cu apă, un exemplar din Steaua în 
Șapte Colțuri şi o lumânare pentru citit. Singura fereastră de- 
abia dacă era mai lată decât o deschizătură pentru arcaşi. 

Cersei o găsi pe Margaery desculţă şi tremurând, îmbrăcată în 
roba din lână aspră de soră novice. Pletele îi erau încâlcite, iar 
picioarele murdare. 

— Mi-au luat hainele, îi spuse mica regină îndată ce rămaseră 
singure. Am purtat o rochie din dantelă albă ca fildeşul, cu perle 
de apă dulce pe corsaj, însă septele şi-au pus mâinile pe mine şi 
m-au dezbrăcat până la piele. La fel şi pe verişoarele mele. 
Megga a azvârlit-o pe una dintre septe între lumânări şi i-a dat 
foc robei. Mi-e frică pentru Alla, totuşi. S-a făcut albă la faţă, era 
prea speriată ca să plângă. 

— Biata copilă. Cum nu erau scaune, Cersei se aşeză lângă 
mica regină, pe salteaua ei. Lady Taena s-a dus să discute cu 
ea, să-i spună că n-a fost uitată. 

— Nici măcar nu m-a lăsat să le văd, se înfurie Margaery. Ne 
ţine pe toate separat una de alta. Până când ai venit tu, nu mi s- 
a permis să primesc vizitatori, numai septe. Vine câte una o 
dată pe oră ca să mă întrebe dacă doresc să-mi mărturisesc 
păcatele trupeşti. Nu mă lasă nici măcar să dorm. Mă trezesc 
pentru a-mi cere mărturisiri. Noaptea trecută i-am mărturisit 
Septei Unella că mi-am dorit să-i scot ochii. 

Ce păcat că n-ai făcut-o, se gândi Cersei. Orbirea vreunei 
amărâte de septe bătrâne ar fi convins, cu siguranţă, Inalta 
Vrabie de vinovăția ta. 

— Pe verişoarele tale le chestionează în acelaşi fel. 

— Atunci fie blestemaţi, zise Margaery. Blestemaţi să fie cu 


toţii până în cele şapte iaduri. Alla este blândă şi sfioasă, cum 
pot să-i facă aşa ceva? lar Megga... râde la fel de tare ca o târfă 
din docuri, ştiu, însă înlăuntrul ei a rămas tot o copilă. Le iubesc 
pe toate şi ele mă iubesc pe mine. Dacă această vrabie crede că 
le-ar putea face să mintă despre mine... 

— Mă tem că şi ele sunt puse sub acuzare. Toate trei. 

— Verişoarele mele? Margaery păli. Alla şi Megga de-abia 
dacă au ieşit din copilărie. Înălţimea Ta, asta... asta-i ceva pur şi 
simplu monstruos. Vrei să ne scoţi de aici? 

— Aş face-o, dacă aş putea. Glasul îi era încărcat de tristeţe. 
Preacucernicia Sa a pus noii săi cavaleri să vă păzească. Ca să 
vă eliberez ar trebui să trimit mantiile aurii şi să profanez prin 
omoruri acest locaş sfânt. Cersei luă mâna lui Margaey într-a sa. 
Cu toate astea, n-am stat cu braţele încrucişate. l-am adunat pe 
toţi cei numiţi de Ser Osney drept iubiții tăi. Ei îi vor vorbi 
Preacucerniciei Sale despre nevinovăția ta, sunt convinsă, şi vor 
jura asta la judecată. 

— Judecată? În vocea fetei se strecurase o nuanţă clară de 
teamă. Trebuie să se ţină o judecată? 

— Cum altcumva îţi vei dovedi nevinovăția? Cersei o strânse 
de mână, în semn de îmbărbătare. Insă fii sigură că tu decizi 
felul în care se va desfăşura judecata. Eşti regină. Cavalerii din 
Garda Regală au jurat să te apere. 

Margaery înţelese imediat. 

— Judecată prin luptă? Loras e rănit, altfel el... 

— Are şase fraţi. 

Margaery căscă ochii la ea, apoi îşi trase mâna. 

— Asta-i cumva o glumă? Boros este un fricos, Meryn este 
bătrân şi încet, fratele tău este ologit, iar ceilalţi doi sunt plecaţi 
la Dorn şi Osmund este un blestemat de Kett/eb/ack. Loras are 
doi fraţi, nu şase. Dacă e să fie vreo judecată prin luptă, îl vreau 
pe Garlan drept campion al meu. 

— Ser Garlan nu este membru al Gărzii Regale, zise regina. 
Atunci când este la mijloc onoarea reginei, legile şi tradiţia cer 
ca luptătorul ei să fie numai unul dintre oamenii juraţi ai regelui. 
Mă tem că Înaltul Septon va insista asupra acestui lucru. Mă voi 
asigura că aşa va fi. 

Margaery nu-i răspunse imediat, însă ochii ei căprui se mijiră 
bănuitori. 

— Blount sau Trant, rosti ea în cele din urmă. Va trebui să fie 


unul dintre ei. Ţi-ar plăcea asta, nu-i aşa? Osney Kettleblack l-ar 
tăia în bucăţi pe oricare dintre ei. 

Pe cele şapte iaduri. Cersei îşi compuse o expresie rănită. 

— Mă nedreptăţeşti, dragă fiică. Tot ceea ce vreau eu... 

— ... este să îl ai pe fiul tău numai pentru tine. Nu va avea 
niciodată o nevastă pe care tu să n-o urăşti. Şi nu sunt fiica ta, 
slavă zeilor. Lasă-mă. 

— Te porţi prosteşte. Am venit aici numai ca să te ajut. 

— Să mă ajuţi în drumul spre mormânt. Te-am rugat să pleci. 
Vrei să mă faci să-mi chem temnicerii ca să te târască afară de 
aici, căţea nemernică, uneltitoare şi rea? 

Cersei îşi adună fustele şi demnitatea. 

— Cred că situaţia asta trebuie să fie foarte înspăimântătoare 
pentru tine. Am să-ţi iert cuvintele. Aici, la fel ca şi la curte, nu 
ştiai niciodată cine putea să tragă cu urechea. Dacă aş fi în locul 
tău, şi mie mi-ar fi frică. Marele Maester Pycelle a admis că ţi-a 
furnizat ceaiul lunii şi Bardul tău Albastru... dacă aş fi în locul 
tău, domniţă, m-aş ruga Babei pentru înţelepciune şi Mamei 
pentru milă. Mă tem că, în curând, vei avea o nevoie disperată 
de amândouă. 

Patru septe zbârcite o escortară pe regină până jos, pe 
treptele turnului. Fiecare dintre băbătii părea mai plăpândă 
decât cealaltă. Când ajunseră la nivelul solului, îşi continuară 
coborârea, ajungând în inima Dealului Visenyei. Treptele se 
terminau mult sub pământ, într-un loc unde un şir de torţe 
luminau un coridor lung. 

Îl găsi pe Înaltul Septon aşteptând-o într-o mică încăpere în 
şapte colțuri, folosită pentru audiențe. Incăperea era 
sărăcăcioasă şi simplă, cu pereţi dezgoliţi, din piatră, o masă 
grosolan cioplită, trei scaune şi o bancă pentru rugăciuni. 
Chipurile celor Şapte fuseseră sculptate pe pereţi. Lui Cersei, 
sculpturile i se părură grosolane şi urâte, însă aveau o anumită 
forţă, mai ales în ochi, globuri de onix, malahit şi piatra lunii 
care făceau cumva ca feţele lor să pară vii. 

— Ai vorbit cu regina, zise Înaltul Septon. 

Ea rezistă tentaţiei de a spune: £u sunt regina. 

— Da. 

— Toţi oamenii păcătuiesc, chiar şi regii şi reginele. Şi eu am 
păcătuit şi-am fost iertat. Însă fără mărturisire nu poate fi 
iertăciune. Regina nu va mărturisi. 


— Poate că-i nevinovată. 

— Nu este aşa. Septele sfinte au cercetat-o şi pot depune 
mărturie că fecioria ei este compromisă. A băut ceaiul lunii 
pentru a ucide în pântece fructul păcatelor ei trupeşti. Un 
cavaler uns a jurat pe spada sa că le-a cunoscut trupeşte, pe ea 
şi pe cele trei verişoare ale ei. Şi alţii s-au împreunat cu ea, 
spune el, şi pomeneşte multe nume de bărbaţi, atât de vază, cât 
şi de origine umilă. 

— Mantiile mele aurii i-au adunat pe toţi în temnite, îl asigură 
Cersei. Doar unul a fost interogat până acum, un menestrel 
numit Bardul Albastru. Ceea ce-a spus deja este tulburător. 
Chiar şi aşa, mă rog ca atunci când fiica mea va fi adusă la 
judecată, nevinovăția să-i poată fi dovedită. Ezită. Tommen îşi 
iubeşte atât de mult mica lui regină, Sfinţia Ta, încât mă tem că 
va fi greu pentru el sau pentru lorzii săi s-o judece drept. Poate 
Credinţa ar trebui să conducă judecata? 

Înalta Vrabie îşi împreună mâinile sale subţiri. 

— Am avut acelaşi gând, Înălţimea Ta. Tot aşa cum Maegor 
cel Crud a luat cândva săbiile de la Credinţă, şi Jaehaerys 
Conciliatorul ne-a lipsit de balanţa judecății. Totuşi, cine este 
îndreptăţit să judece o regină, în afara celor Şapte de Sus şi a 
celor juraţi de jos? O instanţă sacră alcătuită din şapte 
judecători se va apleca asupra acestui caz. Trei vor fi de sex 
feminin. O fecioară, o mamă şi o babă. Cine-ar putea fi mai 
nimerit să judece ticăloşia femeii? 

— Asta ar fi cel mai bine. Dar, să nu uităm, Margaery are 
dreptul de a cere ca vinovăția sau nevinovăția ei să fie dovedită 
prin confruntare în luptă. Dacă va fi aşa, reprezentantul ei 
trebuie să fie unul dintre cei Şapte ai lui Tommen. 

— Cavalerii din Garda Regală au servit ca luptători de nădejde 
pentru rege şi regină încă de pe vremea lui Aegon Cuceritorul. 
Coroana şi Credinţa vorbesc cu acelaşi glas despre asta. 

Cersei îşi acoperi faţa cu mâinile, de parcă ar fi suferit. Când 
îşi ridică din nou capul, o lacrimă-i sclipea într-un ochi. 

— Într-adevăr, sunt zile triste, spuse ea, dar îmi face plăcere 
să constat că suntem de acord în atât de multe. Dacă Tommen 
ar fi aici, ştiu că ne-ar mulţumi. Împreună, noi doi trebuie să 
aflăm adevărul. 

— Îl vom afla. 

— Trebuie să mă întorc la castel. Cu permisiunea ta, am să-l 


iau pe Ser Osney Kettleblack cu mine. Consiliul mic va dori să-l 
chestioneze şi să audă şi ei acuzaţiile. 

— Nu, răspunse Inaltul Septon. 

Era doar un cuvânt, un cuvinţel doar, însă pentru Cersei era 
ca o găleată cu apă rece ca gheaţa aruncată direct în faţă. Clipi 
şi siguranţa sa de sine tremură, dar numai puţin. 

— Ser Osney va fi ţinut în siguranţă, îţi promit. 

— Este ţinut în siguranţă şi aici. Vino. Am să-ţi arăt. 

Cersei putea simţi privirile celor Şapte aţintite asupra ei, ochii 
de jad şi de malahit şi de onix, şi, dintr-odată, o străbătu un val 
de frică, rece ca gheaţa. Eu sunt regina, îşi zise ea. Fiica 
Lordului Tywin. ÎL urmă fără prea multă tragere de inimă. 

Ser Osney nu era departe. Incăperea era întunecată şi închisă 
cu o uşă grea de fier. Înaltul Septon scoase o cheie pentru a o 
deschide şi desprinse o torţă de pe perete pentru a lumina 
încăperea. 

— După tine, Înălţimea Ta. 

lnăuntru, Ser Osney atârna de tavan, gol, legănându-se 
agăţat de o pereche de lanţuri grele din fier. Fusese biciuit. 
Spatele şi umerii săi ajunseseră aproape carne vie, iar 
picioarele-i erau străbătute de tăieturi şi crestături de bici, la fel 
şi dosul. 

Regina de-abia dacă suporta să-l privească. Se întoarse spre 
Înaltul Septon. 

— Ce-ai făcut? 

— Ca să fiu sincer, am căutat să aflăm adevărul. 

— Ţi-a spus adevărul. A venit la tine de bună voie şi şi-a 
mărturisit păcatele. 

__—Da. A făcut-o. Am ascultat mulţi oameni mărturisind, 
lnălţimea Ta, însă rareori am auzit un bărbat atât de încântat să 
fie vinovat. 

— L-ai biciuit! 

— Nu poate exista penitenţă fără durere. Niciun bărbat nu 
trebuie să se ferească de bici, după cum i-am spus lui Ser 
Osney. Rareori mă simt atât de aproape de Dumnezeu ca atunci 
când sunt biciuit pentru propriile mele ticăloşii, deşi cele mai 
întunecate păcate ale mele nu sunt nici pe departe atât de 
negre ca ale lui. 

— D... dar, se bâlbâi ea, tu predici mila Mamei... 

— Ser Osney va gusta dulceaţa acestui lapte în viaţa de după. 


În Steaua în Şapte Colţuri stă scris că toate păcatele pot fi 
iertate, însă crimele tot trebuie pedepsite. Osney Kettleblack 
este vinovat de trădare şi de ucidere, iar plata trădării este 
moartea. 

Este doar un preot, nu poate face aşa ceva. 

— Nu Credinţa va condamna un om la moarte, indiferent de 
vina lui. 

— Indiferent de vina lui. Înaltul Septon repetă cuvintele încet, 
cântărindu-le. E destul de ciudat, Înălţimea Ta, cu cât îl biciuiam 
mai tare, cu atât crimele lui Ser Osney păreau să se schimbe. 
Acum ar vrea să ne facă să credem că nu s-a atins niciodată de 
Margaery Tyrell. Nu-i aşa, Ser Osney? 

Osney Kettleblack îşi deschise ochii. Când o văzu pe regină 
stând acolo, îşi trecu limba peste buzele umflate şi zise: 

— Zidul. Mi-ai promis Zidul... 

— E nebun, spuse Cersei. L-aţi adus la sminteală. 

— Ser Osney, rosti Înaltul Septon cu un glas ferm şi limpede, 
ai cunoscut-o trupeşte pe regină? 

— Da. Lanţurile zornăiră încet când Osney se răsuci în fiarele 
lui. Pe aia de-acolo. Ea-i regina cu care m-am împreunat, cea 
care m-a trimis să-l ucid pe bătrânul Înalt Septon. El n-avea 
niciodată gărzi. N-a trebuit decât să intru atunci când dormea şi 
să-i pun o pernă pe faţă. 

Cersei se întoarse şi-o luă la fugă. 

Înaltul Septon încercă s-o înşface, însă era un vrăbioi bătrân, 
în timp ce ea era leoaica de la Casterly Rock. Îl îmbrânci la o 
parte şi năvăli pe uşă trântind-o în urma sa cu un pocnet. 

Fraţii Kettleblack, am nevoie de fraţii Kettleblack. Am să-l 
trimit pe Osfryd cu mantiile aurite şi pe Osmund cu Gărzile 
Regale, Osney va nega totul imediat ce-l eliberează, iar eu am 
să scap de acest Înalt Septon, tot aşa cum am făcut şi cu 
celălalt. Cele patru septe bătrâne i se aşezară în cale şi o 
apucară cu mâinile lor zbârcite. Ea o trânti la podea pe una 
dintre ele şi-o zgârie pe faţă pe alta şi urcă treptele. Pe la 
jumătatea drumului îşi aminti de Taena Merryweather. Asta 
aproape că o făcu să se împiedice, gâfâind. Cei Şapte, salvati- 
mă, imploră ea. Taena ştie tot. Dacă pun mâna şi pe ea şi o 
biciuiesc... 

Alergă până la sept, însă nu mai departe. Acolo erau alte 
femei care o aşteptau, mai multe septe şi câteva surori tăcute, 


mai tinere decât cele patru cotoroanţe de jos. 

— Sunt regina! strigă ea, ferindu-se de ele. Am să vă iau 
capetele pentru asta, am să vi le retez tuturor. Lăsaţi-mă să 
trec. 

În loc de asta, încercară s-o înşface. Cersei alergă la altarul 
Mamei, însă o prinseră acolo, erau o mulţime, şi o traseră în sus, 
pe treptele turnului, în timp ce dădea din picioare. În interiorul 
celulei trei surori tăcute o ţintuiră jos în vreme ce o septă 
numită Scolera o dezbrăcă până la piele. li dădu jos chiar şi 
schimburile intime. O altă septă îi aruncă o robă aspră. 

— Nu puteţi face aşa ceva, continuă regina să ţipe la ele. Sunt 
o Lannister, daţi-mi drumul, fratele meu vă va ucide, Jaime vă 
va despica de la gât până jos, dati-mi drumul! Eu sunt regina! 

— Regina ar trebui să se roage, zise septa Scolera, înainte de 
a o lăsa goală în celula rece şi întunecoasă. 

Ea nu era blânda Margaery Tyrell, să-şi tragă pe ea roba şi să 
se lase în voia unei astfel de captivităţi. Am să îi învăț eu ce 
înseamnă să pui un leu în cuşcă, îşi zise Cersei. Sfâşie roba în 
sute de bucățele, găsi un urcior cu apă şi-l sparse de perete, 
apoi făcu acelaşi lucru cu oala de noapte. Când nu veni nimeni, 
începu să bată cu pumnii în uşă. Escorta ei era jos, pe 
esplanadă: zece soldaţi din garda Lannisterilor şi Ser Boros 
Blount. /mediat ce mă aud, vor veni să mă elibereze, şi-atunci îl 
vom târî pe afurisitul de Înalt Vrăbioi în lanțuri înapoi la 
Fortăreața Roşie. 

Ţipă şi bătu şi urlă până când răguşi, la uşă şi la fereastră. 
Nimeni nu urlă la ea, nimeni nu veni s-o salveze. Celula începu 
să se întunece. Şi se răcea. Cersei începu să tremure. Cum de 
mă pot lăsa aşa, fără un foc măcar? Sunt regina lor. Incepu să-i 
pară rău că sfâşiase roba pe care i-o dăduseră. Pe salteaua din 
colţ era o pătură, o încropeală subţire din lână maro. Era aspră 
şi ţepoasă, însă era tot ce mai avea. Cersei se strecură sub ea 
ca să scape de tremurat şi, înainte să-şi dea bine seama, 
alunecă într-un somn obosit. 

Următorul lucru de care fu conştientă era o mână grea, care o 
scutura pentru deşteptare. In celulă era întuneric beznă şi o 
femeie uriaşă şi pocită îngenunchease asupra ei, cu o lumânare 
în mână. 

— Cine eşti? întrebă regina. Ai venit să mă eliberezi? 

— Sunt Septa Unella. Am venit să te ascult cum mărturiseşti 


toate crimele şi păcatele trupeşti. 

Cersei îi azvârli mâna la o parte. 

— Am să-ţi iau capul. Să nu îndrăzneşti să mă atingi. Pleacă. 

Femeia se ridică. 

— Înălţimea Ta, am să mă întorc într-o oră. Poate că, până 
atunci, vei fi gata să mărturiseşti. 

Trecu o oră, şi încă o oră şi încă o oră. Şi-aşa se duse cea mai 
lungă noapte pe care o trăise Cersei Lannister, în afară de 
noaptea nunţii lui Joffrey. Gâtul îi era atât de inflamat de la 
strigat încât de-abia dacă mai putea înghiţi. Celula se 
transformase într-o gheţărie. Spărsese oala de noapte, aşa că 
trebuise să se ghemuiască într-un colţ pentru a se uşura şi să 
privească urina scurgându-se pe podea. De fiecare dată când 
închidea ochii, Unella apărea din nou deasupra ei, scuturând-o şi 
întrebând-o dacă voia să-şi mărturisească păcatele. 

Zorii zilei nu-i aduseră nicio uşurare. Când se înălţă soarele, 
Septa Moelle îi aduse un castron cu un terci cenuşiu şi apos. 
Cersei i-l azvârli în cap. Când îi aduseră un alt urcior cu apă, era 
atât de însetată încât nu putu face altceva decât să bea. Când 
aduseră o altă robă, cenuşie şi subţire, mirosind a mucegai, îşi 
acoperi goliciunea cu ea. Şi în acea seară, când îşi făcu din nou 
apariţia Moelle, mâncă pâine şi peşte şi ceru vin ca să le facă 
să-i alunece pe gât. Nu-i aduseră vin, dar se înfăţişă septa 
Unella, făcându-şi vizita din oră în oră pentru a întreba dacă 
regina era gata să mărturisească. 

Ce se poate întâmpla? se întrebă Cersei, pe când felia subţire 
de cer de la fereastra ei începuse să se întunece din nou. De ce 
n-a venit nimeni să mă ia de aici? Nu putea crede că fraţii 
Kettleblack puteau să-l abandoneze pe Osney. Ce făcea consiliul 
ei? Laşi şi trădători. Când am să ies de aici, am să pun să fie 
descăpățânați cu toții şi-am să găsesc oameni mai buni care să 
le ia locul. 

De trei ori în acea zi auzi strigăte îndepărtate, ridicându-se 
spre turn de pe esplanadă, însă numele lui Margaery era cel pe 
care-l scanda mulţimea, nicidecum al ei. 

Era aproape de zorii celei de-a doua zile şi Cersei lingea 
ultimele urme de terci de pe fundul castronului, când uşa celulei 
se deschise pe neaşteptate, lăsându-l să intre pe Lordul Qyburn. 
De-abia reuşi să se abţină să nu se arunce pe el. 

— Qyburn, şopti ea, oh, zeilor, sunt atât de bucuroasă să-ți 


văd faţa. Du-mă acasă. 

— Acest lucru nu este permis. Vei fi judecată de o sfântă 
instanţă de şapte, pentru crimă, trădare şi păcate trupeşti. 

Cersei era atât de istovită încât cuvintele i se părură la 
început lipsite de sens. 

— Tommen. Vorbeşte-mi de fiul meu. Mai este rege? 

— Este, Înălţimea Ta. Este bine, în siguranţă, între zidurile 
Fortăreţei lui Maegor, protejat de Garda Regală. Totuşi se simte 
singur. E frământat. Întreabă de tine şi de mica lui regină. Încă 
nu i-a spus nimeni de... de ale tale... 

— ... dificultăţi? sugeră ea. Ce-i cu Margaery? 

— Şi ea va fi judecată, de către aceeaşi curte care conduce 
procesul tău. L-am predat pe Bardul Albastru Inaltului Septon, 
aşa cum a poruncit Înălţimea Ta. Este acum aici, undeva sub 
noi. Iscoadele mele mi-au şoptit că-l biciuiesc, însă, până acum, 
cântă doar aceeaşi dulce melodie învățată de la noi. 

Aceeaşi dulce melodie învățată de la noi. Simţurile ei erau 
copleşite de dorinţa de a dormi. Wat, numele său adevărat este 
Wat. Dacă zeii erau îngăduitori, Wat şi-ar putea da duhul sub 
bici, lăsând-o astfel pe Margaery fără nicio cale de a-i infirma 
mărturia. N 

— Unde-mi sunt cavalerii? Ser Osfryd... Inaltul Septon vrea să- 
i omoare fratele, pe Osney, mantiile lui aurii trebuie să... 

— Osfryd Kettleblack nu mai este la comanda Gărzii Oraşului. 
Regele l-a destituit din funcţie şi l-a pus pe căpitanul Porții 
Dragonului în locul său, un anume Humfrey Waters. 

Cersei era atât de obosită încât nimic din toate acestea nu 
mai avea sens. 

— De ce-ar face Tommen aşa ceva? 

— Băiatul nu-i de vină. Când consiliul îi aduce un decret, el îl 
semnează cu numele lui şi aplică sigiliul. 

— Consiliul meu... cine? Cine face asta? Nu tu? 

— Vai mie, am fost demis din consiliu, cu toate că, pentru 
moment, mi se permite să-mi continui activitatea cu spionii 
eunucului. Regatul este condus de Ser Harys Swift şi de Marele 
Maester Pycelle. Ei au trimis un corb la Casterly Rock, invitându- 
| pe unchiul tău să revină la curte şi să preia regența. Dacă 
intenţionează să accepte, ar face bine să se grăbească. Mace 
Tyrell a abandonat asediul de la Capătul Furtunii şi mărşăluieşte 
cu armata sa înapoi în oraş, şi se pare că şi Randyil Tarly ar fi pe 


drum, venind de la lazul Fecioarelor. 

— Şi Lordul Merryweather a fost de acord cu toate acestea? 

— Merryweather a demisionat din consiliu şi a fugit înapoi la 
Longtable, împreună cu soţia sa, prima care ne-a adus vestea... 
acuzațiilor împotriva Înălţimii Tale. 

— Au lăsat-o pe Taena să plece. i 

Acesta era lucrul cel mai bun pe care-l auzise de când Inalta 
Vrabie îi spusese nu. Taena ar fi putut s-o nenorocească. 

— Şi ce-i cu Lordul Waters? Navele sale... dacă-şi aduce 
echipajele pe țărm ar avea suficienți oameni ca să... 

— Imediat ce vestea necazurilor actuale ale Înălţimii Tale au 
ajuns la râu, Lordul Waters a ridicat pânzele, a desfăcut vâslele 
şi a pornit cu flota pe mare. Ser Harys se teme că i se va alătura 
Lordului Stannis. Pycelle crede că se îndreaptă spre Treptele de 
Piatră, pentru a deveni pirat. 

— Toate dragele mele galere. Cersei aproape că izbucni în 
râs. Nobilul meu tată obişnuia să spună că bastarzii sunt 
trădători de la natură. Dacă l-aş fi ascultat... Se înfiora. Sunt 
pierdută, Qyburn. 

— Nu. 

EI îi luă palma în mână. 

— Speranţa rămâne. Înălţimea Ta are dreptul de a-şi dovedi 
nevinovăția prin luptă. Regina mea, campionul tău este pregătit. 
Nu există niciun bărbat în cele Şapte Regate care să spere să-l 
poată înfrunta. Nu trebuie decât să dai porunca... 

De data asta chiar râse. Era caraghios, teribil de caraghios, 
hidos de caraghios. 

— Zeii fac glume pe seama tuturor speranţelor şi planurilor 
noastre. Am un luptător pe care niciun bărbat nu-l poate 
înfrânge, însă mi-e interzis să mă folosesc de el. Eu sunt regina, 
Qyburn. Onoarea mea poate fi apărată numai de un Frate Jurat 
din Garda Regală. A 

— Înţeleg. Zâmbetul pieri de pe faţa lui Qyburn. Înălţimea Ta, 
sunt în impas. Nu ştiu ce sfat aş putea să-ţi dau... 

Chiar şi în acea stare de epuizare şi spaimă, regina ştia că nu 
îndrăznea să-şi încredinţeze soarta unei curţi de vrăbii. Nu putea 
conta nici pe intervenţia lui Ser Kevan, după schimbul de vorbe 
dintre ei, de la ultima lor întâlnire. Va trebui să fie o judecată 
prin luptă. Nu există nicio altă posibilitate. 

— Qyburn, pentru dragostea ce mi-o porţi, te implor, trimite 


un mesaj din partea mea. Dacă se poate, printr-un corb. Dacă 
nu, printr-un curier. Trebuie să-l trimiţi la Riverrun, la fratele 
meu. Spune-i ce s-a întâmplat şi scrie... Scrie... 

— Da, Înălţimea Ta? 

Cersei îşi linse buzele, tremurând. 

— Vino imediat. Ajută-mă. Salvează-mă. Am nevoie de tine 
acum, aşa cum n-am avut nevoie niciodată. Te iubesc. Te 
iubesc. Te iubesc. Vino de îndată. 

— După cum porunceşti. Te iubesc de trei ori? 

— De trei ori. Trebuia să-l impresioneze. Va veni. Ştiu că va 
veni. Trebuie să vină. Jaime este singura mea speranţă. 

— Regina mea, zise Qyburn, ai... uitat? Ser Jaime nu mai are 
mâna cu care mânuia sabia. Dacă el trebuie să te reprezinte şi 
pierde... 

Vom părăsi această lume împreună, aşa cum, odinioară, am 
sosit în ea. 

— Nu va pierde. Nu Jaime. Nu când viaţa mea este în joc. 


JAIME 

Noul Lord de Riverrun era atât de furios încât îl apucase 
tremuratul. 

— Am fost înşelaţi, zise el. Acest om ne-a jucat un renghi! 
Picături de salivă roz îşi luară zborul de pe buzele sale în timp 
ce-l împungea cu degetul pe Edmure Tully. Vreau să fie 
descăpăţânat! Domnesc la Riverrun prin decretul regelui, eu... 

— Emmon, făcu soţia lui, Lordul Comandant ştie de decretul 
regelui. Ser Edmure ştie şi el. Băieţii de la grajd ştiu şi ei. 

— Eu sunt stăpânul şi-am să-i iau capul! 

— Pentru ce vină? 

Cu toate că era slab, Edmure arăta mult mai nobil decât 
Emmon Frey. Purta o vestă roşie, matlasată, din lână, cu un 
păstrăv brodat pe piept. Avea cizme negre, iar pantalonii îi erau 
albaştri. Părul său arămiu fusese spălat şi tuns, barba roşcată 
tunsă cu grijă. 

— Am făcut tot ceea ce mi s-a cerut. 

— Oh. Jaime Lannister nu mai dormise de când Riverrunul îşi 
deschisese porţile şi capul îi plesnea de durere. Nu-mi amintesc 
să-ţi fi cerut să-l laşi pe Ser Brynden să evadeze. 

— Mi-ai cerut să predau castelul, nu pe unchiul meu. De ce 
sunt eu de vină dacă oamenii tăi l-au lăsat să se strecoare 
printre liniile de asediu? 

Pe Jaime nu-l distra deloc situaţia. 

— Unde e? spuse el, lăsând ca iritarea să-i fie vizibilă. 

Oamenii săi scotociseră de trei ori prin Riverrun, iar Brynden 
Tully nu fusese de găsit. 

— Nu-mi spunea niciodată unde avea de gând să se ducă. 

— lar tu nici nu l-ai întrebat. Cum a scăpat? 

— Peştii înoată. Chiar şi cei negri. Edmure zâmbi. 

Jaime era foarte tentat să-l pocnească peste gură cu mâna lui 
de aur. Vreo câţiva dinţi lipsă ar pune capăt zâmbetelor lui. 
Pentru un om care avea să-şi petreacă restul vieţii închis, 
Edmure era mult prea încântat de el. 

— Pe sub Casterly Rock avem celule pe care un bărbat le-ar 
considera strâmte ca o armură. Nu poţi să te întorci în ele sau să 
şezi sau să te apleci spre picioare când şobolanii încep să-ţi 
roadă degetele. N-ai vrea să te gândeşti mai bine la ce 
răspunzi? 

Zâmbetul Lordului Edmure dispăru imediat. 


— Mi-ai dat cuvântul că voi fi tratat onorabil, conform rangului 
meu. 

— Deci vei răspunde, zise Jaime. Cavaleri mult mai nobili 
decât tine au murit scâncind în temniţele acelea, şi mulţi înalţi 
lorzi. Chiar şi un rege sau doi, dacă-mi amintesc bine istoria 
noastră. Soţia ta o poate primi pe cea de lângă tine, dacă vrei. 
N-aş vrea să vă despart. 

— A trecut înot, zise Edmure sumbru. Avea aceiaşi ochi 
albaştri ca şi sora lui, Catelyn, iar Jaime văzu în ei aceeaşi ură 
care se cuibărise cândva într-ai ei. Am ridicat grilajul de 
protecţie la Poarta Apei, doar vreun metru şi ceva. Destul cât să 
lase un spaţiu sub apă, deşi la suprafaţă poarta părea coborâtă. 
Unchiul meu este un înotător excelent. După lăsarea 
întunericului, s-a strecurat pe sub gratii. 

Și, fără nicio îndoială, tot aşa a trecut şi pe sub estacada 
noastră. O noapte fără lună, străjeri plictisiţi, un peşte negru 
într-un râu negru, plutind fără zgomot în aval. Dacă Ruttiger sau 
Yew sau oricare altul dintre oamenii lor ar fi auzit un clipocit, ar 
fi crezut că era o ţestoasă sau vreun păstrăv. Edmure aşteptase 
aproape o zi înainte de a cobori lupul străvechi al Casei Stark, în 
semn de capitulare. In confuzia care urmase când castelul 
trecuse de la un stăpân la celălalt, de-abia în dimineaţa 
următoare fusese Jaime informat că Peştele Negru nu se număra 
printre prizonieri. 

Se duse la fereastră şi privi în zare, peste râu. Era o zi senină 
de toamnă, iar soarele strălucea pe ape. La ora asta, Peştele 
Negru ar putea fi la zece leghe în josul râului. 

— Trebuie să-l găsiţi, insistă Emmon Frey. 

— Va fi găsit. 

Jaime vorbea cu o siguranţă pe care nu o simţea. 

— Am dulăii mei şi vânători care-i adulmecă urma chiar acum. 

Ser Addam Marbrand conducea căutările pe partea dinspre 
sud a râului, iar Ser Dermot de Rainwood, pe cea din nord. 
Luase în considerare posibilitatea de a-i implica şi pe lorzii 
riverani, însă Vance şi Piper şi cei ca ei erau mai predispuşi să-l 
ajute pe Peştele Negru să scape decât să-l prindă în cătuşe. În 
concluzie, nu era deloc optimist. 

— S-ar putea să ne scape o bucată de vreme, zise el, dar, în 
cele din urmă, tot trebuie să iasă la suprafaţă. 

— Şi dacă încearcă să-mi ia din nou castelul? 


— Ai o garnizoană de două sute de oameni. 

O garnizoană prea mare, de fapt, însă Lordul Emmon era 
neliniştit. Cel puţin nu avea niciun fel de probleme cu hrănirea 
lor; Peştele Negru lăsase Riverrunul foarte bine aprovizionat, 
aşa cum se lăudase. 

— După necazul în care ne-a lăsat Ser Brynden, mă îndoiesc 
că se va furişa aici, înapoi. Doar dacă nu este în fruntea unei 
bande de haiduci. 

Nu se îndoia că Peştele Negru intenţiona să continue lupta. 

— Este cetatea ta, îi spuse Lady Genna soţului ei. Treaba ta 
este s-o păstrezi. Dacă nu poţi face asta, dă-i foc şi fugi înapoi la 
Stâncă. 

Lordul Emmon se frecă la gură. Îşi retrase mâna înroşită şi 
năclăită din cauza frunzelor acrişoare. 

— Să stabilim. Riverunul este al meu şi că niciun om nu mi-l 
va lua vreodată. 

Îi oferi lui Edmure Tully o ultimă căutătură bănuitoare, în timp 
ce Lady Genna îl trăgea afară din salon. 

— Mai este ceva ce crezi că ar trebui să-mi spui? îl întrebă 
Jaime pe Edmure când rămaseră singuri. 

— E salonul tatălui meu, spuse Tully. A condus domeniile 
riverane de aici, bine şi cu înţelepciune. li plăcea să şadă lângă 
fereastra aceea. Lumina era bună aici, şi oricând îşi lua privirile 
de pe ceea ce lucra, putea vedea râul. Când ochii îi oboseau, o 
punea pe Cat să-i citească. Degețel şi cu mine am construit, 
cândva, un castel din cuburi de lemn, acolo, lângă uşă. Nu vei 
şti niciodată cât de rău mi se face să te văd în această încăpere, 
Regicidule. Nu vei şti niciodată cât de mult te dispreţuiesc. 

Aici greşea. 

— Am fost disprețuit de oameni mai valoroşi decât tine, 
Edmure. 

Jaime chemă un străjer. 

— Du-l pe lnălţimea Sa înapoi în turnul său şi dă-i de 
mâncare. 

Lordul de Riverrun plecă în tăcere. A doua zi urma să plece 
spre apus. Ser Forley Prester comanda escorta sa; o sută de 
oameni, între care douăzeci de cavaleri. Mai bine dublez 
numărul. Lordul Beric ar putea încerca să-l elibereze pe Edmure 
înainte să ajungă la Dintele de Aur. Jaime nu voia să fie nevoit 
să-l captureze pe Tully pentru a treia oară. 


Se întoarse la jilţul lui Hoster Tully, întinse o hartă a 
Tridentului şi o netezi cu mâna sa de aur. Unde m-aş duce, dacă 
aş fi Peştele Negru? 

— Lord Comandant? Un străjer stătea în pragul uşii deschise. 
Lady Westerling şi fiica ei aşteaptă afară, aşa cum aţi poruncit. 

Jaime dădu harta la o parte. 

— Pofteşte-le înăuntru. 

Cel puțin, fata n-a dispărut şi ea. Jeyne Westerling fusese 
regina lui Robb Stark, fata care îl costase totul. Cu un lup în 
pântecul ei, s-ar fi putut dovedi mai periculoasă decât Peştele 
Negru. 

Nu arăta primejdioasă. Jeyne era o fată mlădioasă, nu mai 
mare de cincisprezece, şaisprezece ani, mai mult stângace 
decât graţioasă. Avea şolduri înguste, sâni de mărimea unor 
mere, un smoc de plete castanii, cârlionţate, şi ochii blânzi şi 
căprui ai unei porumbiţe. Destul de drăguță pentru o copilă, 
hotărî Jaime, însă nu-i o fată pentru care să merite să pierzi un 
regat. Avea faţa umflată, iar pe frunte i se vedea o julitură, pe 
jumătate ascunsă de o şuviţă de păr castaniu. 

— Ce s-a întâmplat? o întrebă el. 

Fata îşi întoarse capul. 

— Nu s-a întâmplat nimic, insistă mama ei, o femeie cu o 
expresie severă, înveşmântată într-o rochie din catifea verde. 
Un colier din scoici aurite se închidea în jurul gâtului ei lung şi 
subţire. Nu renunţa la coroniţa pe care rebelul i-a dat-o şi când 
am încercat să i-o iau de pe cap, copila asta încăpăţânată s-a 
luptat cu mine. 

— A fost a mea, scânci Jayne. Nu aveai dreptul. Robb a făcut- 
o pentru mine. L-am iubit. 

Mama ei se pregăti s-o pocnească, dar Jaime se puse între 
ele. 

— Fără din astea, o avertiză el pe Lady Sybell. Luaţi loc, 
amândouă. 

Fata se cuibări în scaunul ei ca un animal înspăimântat, dar 
mama ei se aşeză înţepată, ţinându-şi capul sus. 

— Doriţi vin? le întrebă el. 

Fata nu răspunse. 

— Nu, mulţumesc, zise mama. 

— Cum vreţi. 

Jaime se întoarse spre fiică. 


— Îmi pare rău de pierderea ta. Băiatul a avut curaj, recunosc 
asta. Am ceva să te întreb. Ai în pântec copilul lui, domniţă? 

Jeyne ţâşni de pe scaunul ei şi ar fi fugit din încăpere dacă 
străjerul de la uşă n-ar fi prins-o de mână. 

— Nu-l are, spuse Lady Sybell, în timp ce fiica ei se zbătea să 
scape. M-am asigurat eu de asta, aşa cum m-a rugat nobilul tău 
tată. 

Jaime dădu din cap. Tywin Lannister nu era omul care să 
neglijeze astfel de detalii. 

— Dă drumul fetei, zise el. Deocamdată, am terminat cu ea. 
În timp ce Jeyne fugea pe trepte în jos, se întoarse spre mamă. 
Casa Westerling a primit iertarea, iar fratele tău Rolph a fost 
înnobilat Lord de Castamere. Ce altceva mai vrei de la noi? 

— Nobilul tău tată mi-a promis căsătorii vrednice pentru Jeyne 
şi pentru sora ei mai mică. Lorzi sau moştenitori, nu fii mai tineri 
şi cavaleri de la curte. 

Lorzi sau moştenitori. Desigur. Westerling era o Casă veche şi 
mândră, însă Lady Sybell însăşi se născuse o Spicer, dintr-o 
familie de negustori ajunşi. Bunica ei fusese un fel de vrăjitoare 
pe jumătate ţicnită de la est, îşi aminti el. lar cei din Casa 
Westerling erau sărăciţi. În circumstanţe normale, fiii mai tineri 
ar fi fost cea mai bună partidă la care ar fi putut spera fetele lui 
Sybell Spicer, însă o oală drăgălaşă şi pântecoasă cu aurul 
Lannisterilor făcea ca până şi văduva unui rebel mort să pară 
atrăgătoare pentru vreun lord. 

— Vei avea căsătoriile, rosti Jaime, însă Jeyne trebuie să 
aştepte doi ani bătuţi pe muchie până să se poată mărita din 
nou. 

Dacă fata îşi lua prea curând un alt soţ şi făcea un copil cu el, 
şuşotelile cum că Tânărul Lup era tatăl ar fi fost inevitabile. 

— Am şi doi fii, îi reaminti Lady Westerling. Rollam este cu 
mine, însă Raynald era cavaler şi s-a dus cu rebelii la Gemeni. 
Dacă aş fi ştiut ce urma să se întâmple acolo, n-aş fi permis 
niciodată una ca asta. În vocea ei se strecurase o urmă de 
reproş. Raynald nu ştia nimic de nicio... înţelegere cu nobilul tău 
tată. S-ar putea să fie captiv la Gemeni. 

Sau s-ar putea să fie mort. Walder Frey nu ştia nici el de 
înțelegere. 

— Voi face cercetări. Dacă Ser Raynald mai este captiv, vom 
plăti noi recompensa în locul tău. 


— S-a pomenit şi de o soaţă pentru el. O mireasă de la 
Casterly Rock. Nobilul tău tată a spus că Raynald ar trebui să 
primească bucuria din partea lui, dacă totul decurgea precum 
am sperat. 

Chiar şi din mormânt, mâna moartă a Lordului Tywin ne 
învârte pe toți. 

— Joy! este fiica naturală a răposatului meu unchi Gerion. Se 
poate aranja o logodnă, dacă asta ţi-e voia, însă orice mariaj va 
trebui să aştepte. Joy avea vreo nouă-zece ani când am văzut-o 
ultima dată. 

— Fiica sa naturală? Lady Sybell arăta de parcă tocmai ar fi 
înghiţit o lămâie. Vrei ca un Westerling să ia o bastaraă? 

— Nu mai mult decât aş vrea ca Joy să se mărite cu fiul unei 
căţele uneltitoare şi trădătoare. Merită mai mult. Jaime ar fi 
sugrumat-o bucuros cu colierul ei de scoici. Joy era o copilă 
dulce, însă însingurată; tatăl ei fusese unchiul favorit al lui 
Jaime. Fiica ta face cât zece ca tine, doamna mea. Vei pleca 
mâine, împreună cu Edmure şi Ser Forley. Până atunci, ai face 
bine să te ţii departe de mine. 

Strigă după un străjer şi Lady Sybell plecă ţinându-şi buzele 
strânse, afectată. Jaime rămase să se întrebe cât de mult ştia 
Lord Gawen despre uneltirile soţiei sale. Cât de mult ştim 
vreodată noi, bărbații? 

Când Edmure şi Westerlingii plecară, îi însoțeau patru sute de 
soldaţi. Jaime dublase escorta din nou, în ultimul moment. Călări 
câţiva kilometri împreună cu ei, ca să discute cu Ser Forley 
Prester. Cu toate că avea un cap de taur pe tunica sa şi coarne 
pe coif, Ser Forley n-ar fi putut fi mai puţin bovin. Era un bărbat 
scund, simplu, călit. Cu nasul său subţire, creştetul pleşuv şi 
barba castanie încărunţită, aducea mai mult a hangiu decât a 
cavaler. 

— Nu ştim unde-i Peştele Negru, îi aminti Jaime, dar dacă-l 
poate elibera pe Edmure, o va face. 

— Asta nu se va întâmpla, stăpâne. La fel ca majoritatea 
hangiilor, Ser Forley nu era prost. Iscoade şi cercetaşi vor 
scotoci mlaştina şi ne vom fortifica taberele noaptea. Am ales 
zece oameni care să stea cu Tully zi şi noapte, cei mai buni 
arcaşi ai mei. Dacă se abate fie şi cu un metru de marginea 
drumului, îl vor împăna cu atâtea săgeți cu pene, încât propria 


1 Joy - nume propriu, dar şi „bucurie”, în limba engleză (n. red.). 


sa mamă l-ar lua drept gâscan. 

— Bine. Jaime ar fi fost bucuros ca Tully să ajungă la Casterly 
Rock în siguranţă, dar mai bine mort decât fugit şi el. Mai bine 
ţine nişte arcaşi şi prin preajma fiicei Lordului Westerling. 

Ser Forley păru surprins. 

— Fata lui Gawen? Este... 

— ... văduva Tânărului Lup, termină Jaime pentru el, şi de 
două ori mai periculoasă decât Edmure dacă ne scapă vreodată. 

— Cum spui tu, stăpâne. Va fi supravegheată. 

Jaime trecu în galop mic pe lângă un grup de Westerlingi, în 
timp ce depăşea coloana în drumul său înapoi spre Riverrun. 
Lordul Gawen dădu grav din cap când ajunse în apropierea lui, 
dar Lady Sybell privi prin el cu ochii precum ţurţurii de gheaţă. 
Jeyne nici nu-l văzu măcar. Văduva călărea cu privirile în jos, 
ghemuită sub o mantie cu glugă. Sub faldurile ei grele, avea 
veşminte fine, însă sfâşiate. Și le-a rupt singură, în semn de 
doliu, îşi dădu seama Jaime. Asta sigur n-a prea încântat-o pe 
mama sa. Se pomeni întrebându-se dacă Cersei şi-ar sfâşia 
rochia dacă el ar muri. 

Nu se duse direct la castel, ci traversă Piatra Răsucită încă o 
dată, ca să-l cheme pe Edwyn Frey şi să discute transferul 
prizonierilor străbunicului său. Oastea lui Frey începuse să se 
împrăştie la câteva ore după ce Riverrunul se predase, când 
stegarii Lordului Walder şi mercenarii ridicaseră corturile ca să 
meargă acasă. Freyii care mai rămăseseră erau încă în 
bivuacuri, dar pe Edwyn îl găsi cu unchiul său bastard în 
pavilionul ultimului. 

Cei doi erau aplecaţi deasupra unei hărţi, contrazicându-se 
aprins, însă încetară imediat ce intră Jaime. 

— Lord Comandant, zise Rivers cu o politeţe rece, însă Edwyn 
izbucni: 

— Sângele tatălui meu este pe mâinile tale, ser. 

Asta-l ului pe Jaime. 

— Cum aşa? 

— Tu ai fost cel care l-a trimis acasă, da sau nu? 

Cineva trebuia s-o facă. 

— L-a lovit vreo nenorocire pe Ser Ryman? 

— A fost spânzurat împreună cu toţi însoțitorii lui, zise Walder 
Rivers. Haiducii i-au capturat la nouă kilometri sud de Târg. 

— Dondarrion? 


— El sau Thoros sau femeia Inimă de Piatră. 

Jaime se încruntă. Ryman Frey fusese un prost, un laş şi un 
beţivan şi nimeni nu avea să-i ducă dorul prea mult, nici măcar 
Freyii săi. Dacă ochii neumeziţi ai lui Edwyn erau un indiciu, nici 
măcar propriii lui fii nu-l vor plânge prea multă vreme. Totuși... 
aceşti haiduci sunt tot mai neobrăzați, dacă îndrăznesc să-l 
spânzure şi pe moştenitorul Lordului Walder la nici o zi de mers 
călare de Gemeni. 

— Câţi oameni avea cu el Ser Ryman? întrebă el. 

— Trei cavaleri şi o duzină de călăreţi înarmaţi, zise Rivers. Au 
atacat ca şi cum ar fi ştiut că se întoarce la Gemeni cu o escortă 
redusă. 

Edwyn făcu o strâmbătură. 

— Pun rămăşag că fratele meu are un amestec în asta. Le-a 
permis nelegiuiţilor să scape după ce i-au ucis pe Merrett şi pe 
Petyr, iar acum asta. Cum tatăl nostru-i mort, n-am mai rămas 
decât eu între Walder cel Negru şi Gemeni. 

— N-ai nicio dovadă că-i aşa, spuse Walder Rivers. 

— Nu am nevoie de dovadă, îmi cunosc fratele. 

— Fratele tău se află la Seagard, insistă Rivers. Cum să fi 
putut şti el că Ser Ryman se întorcea la Gemeni? 

— l-a spus cineva, spuse Edwyn pe un ton amar. Are propriii 
săi spioni aici, în tabără, poţi fi sigur. 

lar tu îi ai pe ai tăi la Seagard. Jaime ştia că neînțelegerile 
dintre Edwyn şi Walder cel Negru erau vechi, dar nu îi păsa care 
dintre ei va reuşi să-i succeadă străbunicului lor ca Lord de 
Crossing. 

— Dacă mă iertaţi pentru că intervin în durerea voastră, 
spuse el pe un ton sec, avem şi alte chestiuni de discutat. Când 
vă întoarceţi la Gemeni, vă rog să-l informaţi pe Lordul Walder 
că Regele Tommen cere toţi captivii luaţi de voi la Nunta Roşie. 

Ser Walder se încruntă. 

— Aceşti prizonieri sunt valoroşi, ser. 

— Înălţimea Sa nu i-ar cere dacă ar fi fără valoare. 

Frey şi Rivers schimbară o privire. Edwyn glăsui: 

— Nobilul meu bunic se aştepta la o recompensă pentru 
aceşti prizonieri. 

Și o va primi, imediat ce îmi creşte mie o mână nouă, se gândi 
Jaime. 

— Cu toţii avem aşteptări, zise el pe un ton blând. Spune-mi, 


Ser Raynald Westerling se numără printre aceşti captivi? 

— Cavalerul scoicilor de mare? se strâmbă Edwyn. Pe acesta-l 
vei găsi hrănind peştii pe fundul Furcii Verzi. 

— Se afla în curte când oamenii noştri au venit să omoare 
lupul străvechi, zise Walder Rivers. Whalen i-a cerut să predea 
sabia şi i-a dat-o destul de docil, dar când oamenii au început 
să-l împăneze pe lup cu săgeți, a înşfăcat securea lui Whalen și- 
a eliberat monstrul din plasa pe care o aruncaseră asupra lui. 
Whalen spune că a luat o săgeată în umăr şi o alta în stomac, 
dar tot a reuşit să ajungă pe culoarul de pe metereze şi să se 
arunce în râu. 

— A lăsat o dâră de sânge pe trepte, spuse Edwyn. 

— l-aţi găsit corpul după aceea? întrebă Jaime. 

— Am găsit o mie de stârvuri după aceea. Odată ce-au rămas 
vreo câteva zile în râu, toate arată cam la fel. 

— Am auzit că ar fi la fel şi cu spânzuraţii, zise Jaime înainte 
să plece. 

Până dimineaţa, din tabăra Frey nu mai rămăsese mare lucru 
în afară de muşte, balegă de cal şi spânzurătoarea lui Ser 
Ryman, înălțându-se oropsită pe marginea râului. Vărul său voia 
să ştie ce-ar trebui făcut cu ea şi cu echipamentul de asediu pe 
care-l construise, berbecii, jgheaburile pentru metal topit şi 
turnurile de asalt, catapultele. Daven propuse să le ducă pe 
toate la Raventree şi să le folosească acolo. Jaime îi spuse să 
incendieze tot, începând cu spânzurătoarea. 

— Vreau să rezolv eu însumi problema cu Lordul Tytos. Asta 
nu va necesita un turn de asediu. 

Daven rânji prin barba sa stufoasă. 

— Un duel, vere? Nu prea pare corect. Tytos este un bătrân 
coliliu. 

Un bătrân coliliu cu două mâini. 

În noaptea aceea, el şi Ser Ilyn luptară timp de trei ore. Era 
una dintre nopţile sale mai bune. Dacă ar fi încrucişat săbiile cu 
adevărat, Payne l-ar fi omorât numai de două ori. De regulă, o 
păţea de cel puţin şase ori, iar în unele nopţi era chiar şi mai 
rău. 

— Dacă reuşesc s-o ţin tot aşa pentru încă o jumătate de an, 
am să fiu la fel de bun ca Peck, declară Jaime, iar Ser Ilyn scoase 
acel clămpănit care însemna că-l amuzase. Hai, vino să mai bem 
din vinul acela roşu şi bun al lui Hoster Tully. 


Vinul devenise o parte a ritualului lor nocturn. Ser Ilyn 
constituia partenerul perfect la băutură. Nu te întrerupea 
niciodată, nu te contrazicea, nu se plângea, nu cerea favoruri şi 
nici nu spunea poveşti lungi şi fără niciun sens. Tot ce făcea era 
să bea şi să asculte. 

— Ar trebui să pun să li se taie limba tuturor prietenilor mei, 
zise Jaime în timp ce umplea pocalele, şi familiei mele la fel. O 
Cersei tăcută ar fi o dulceaţă, deşi mi-ar fi dor de limba ei când 
ne sărutăm. Bău. Vinul era rubiniu-închis, dulce şi greu. Îi 
încălzea măruntaiele. Nu-mi mai pot aminti când am început să 
ne sărutăm. Prima dată a fost ceva nevinovat. Până când n-a 
mai fost. Işi termină vinul din cupă şi-o puse deoparte. Tyrion 
mi-a spus odată că majoritatea târfelor nu vor să te sărute. Ţi-o 
trag până nu mai poţi mişca, zicea, însă nu-şi vor lipi niciodată 
buzele de ale tale. Crezi că sora mea îl sărută pe Kettleblack? 

Ser Ilyn nu răspunse. 

— Nu cred că ar fi prea corect din partea mea să-l măcelăresc 
pe propriul meu Frate Jurat. Ceea ce trebuie să fac este să-l 
jugănesc şi să-l trimit la Zid. Asta au făcut cu Lucamore 
Desfrânatul. Sigur este că Ser Osmund nu va primi prea uşor 
vestea jugănirii. Şi mai sunt şi fraţii lui de luat la socoteală. Fraţii 
pot fi periculoşi. După ce Aegon cel Netrebnic l-a dat morţii pe 
Ser Terrence Toyne pentru că s-a culcat cu ibovnica lui, fraţii lui 
Toyne şi-au dat toată silinţa să-l ucidă. Toată silinţa lor n-a fost 
însă suficientă, mulţumită Cavalerului Dragon, dar asta nu 
înseamnă că n-au încercat. E scris în Cartea Albă. Totul, în afară 
de ce să fac cu Cersei. 

Ser Ilyn îşi trecu un deget de-a latul gâtului. 

— Nu, spuse Jaime. Tommen a pierdut un frate şi pe cel pe 
care-l credea tatăl său. Dacă i-aş ucide mama, m-ar uri pentru 
asta... iar drăguţa lui de soţioară ar găsi o cale să întoarcă 
această ură în folosul Highgardenului. 

Ser Ilyn zâmbi într-un fel care nu-i plăcu lui Jaime. Un zâmbet 
pocit. Un suflet pocit. 

— Vorbeşti prea mult, îi spuse el. 

In ziua următoare, Ser Dermot de Rainwood se întoarse la 
castel cu mâna goală. Când fu întrebat ce-a găsit, răspunse: 

— Lupi. Sute de cerşetori afurisiţi. Pierduse şi două santinele. 
Lupii ieşiseră din beznă ca să-i atace. Erau bărbaţi înarmaţi, 
îmbrăcaţi în zale şi piele fiartă şi, cu toate astea, jivinelor nu le-a 


fost frică de ei. Înainte să moară, Jate a spus că haita era 
condusă de o lupoaică de o mărime monstruoasă. Un lup 
străvechi, l-am auzit spunând. Lupii au dat iama şi printre caii 
noştri. Ticăloşii ăia afurisiţi mi-au omorât murgul favorit. 

— Un cerc de foc în jurul taberei s-ar putea să-i ţină la 
respect, spuse Jaime, cu toate că se îndoia de asta. Era oare 
posibil ca lupul străvechi al lui Ser Dermot să fie acelaşi cu cel 
care-l sfâşiase pe Joffrey la răscrucea de drumuri? 

Lupi sau nu, Ser Dermot luă cai odihniţi şi mai mulţi oameni şi 
porni din nou la drum în dimineaţa următoare, pentru a-şi relua 
căutarea lui Brynden Tully. În aceeaşi după-amiază, lorzii de la 
Trident veniră la Jaime pentru a-i cere permisiunea de a se 
întoarce la propriile lor moşii. Le-o dădu. Lord Piper voia, de 
asemenea, să ştie ce era cu fiul său, Marq. 

— Toţi captivii vor fi răscumpăraţi, promise Jaime. 

In timp ce lorzii riverani plecau, Lordul Karyl Vance mai zăbovi 
ca să spună: 

— Stăpâne Jaime, trebuie să mergi la Raventree. Atâta vreme 
cât Jonos se află la porţile sale, Tytos nu va capitula niciodată, 
dar ştiu că va îngenunchea înaintea ta. 

Jaime îi mulţumi pentru sfat. 

Mistreţul fu următorul care plecă. Voia să revină la Darry, aşa 
cum promisese, ca să poată lupta împotriva haiducilor. 

— Am străbătut jumătate din afurisitul de regat şi pentru ce? 
Ca să-l poţi face tu pe Edmure Tully să-şi ude pantalonii? Nu-i 
nicio bravură aici. Am nevoie de o /uptă. Îl vreau pe Câine, 
Jaime. Pe el, sau pe lordul de hotar. 

— Capul Câinelui este al tău, dacă-l poţi lua, comentă Jaime, 
însă Beric Dondarrion trebuie prins viu, pentru a putea fi adus 
înapoi la Debarcaderul Regelui. O mie de oameni vor să-l vadă 
cum moare, altfel n-ar crede că şi-a dat duhul. 

Mistreţul îşi mârâi nemulţumirea, dar, în cele din urmă, căzu 
de acord. In ziua următoare plecă la drum cu scutierul şi 
călăreţii săi, plus Jon Bettley Spânul, care se hotărâse că 
vânarea de nelegiuiţi era de preferat întoarcerii la soţia lui de o 
urâţenie celebră. Se părea că ea avea barba care-i lipsea lui 
Bettley. 

Jaime încă mai avea de rezolvat problema cu garnizoana. 
Juraseră până la ultimul om că nu ştiau nimic despre planurile 
lui Ser Brynden şi nici despre locul unde s-ar fi putut duce. 


— Mint cu toţii, insistă Emmon Frey, însă Jaime nu credea 
asta. 

— Dacă nu-ţi împărtăşeşti planurile cu nimeni, nu te poate 
trăda nimeni, observă el. 

Lady Genna sugeră ca o parte din oameni să fie supuşi la 
cazne. El refuză. 

— l-am dat lui Edmure cuvântul meu că dacă se predă, 
garnizoana poate pleca nevătămată. 

— Cât de cavaleresc din partea ta, zise mătuşa lui, dar aici 
avem nevoie de forţă, nu de cavalerism. 

Întreabă-l pe Edmure cât sunt eu de cavaler, îşi zise Jaime. 
Întreabă-l despre catapultă. Cumva, nu credea că maesterii îl 
vor confunda cu prinţul Aemon Cavalerul Dragon când îşi vor 
scrie cronicile. Totuşi, curios era că se simţea mulţumit. 
Războiul era aproape câştigat. Piatra Dragonului căzuse, 
Capătul Furtunii urma destul de curând, nu avea nicio îndoială, 
iar Stannis era bine-venit să ia Zidul. Nordicii nu-l vor iubi mai 
mult decât lorzii. Dacă Roose Bolton nu-l distrugea, urma s-o 
facă iarna. 

lar el îşi făcuse partea aici, la Riverrun, fără să fi ridicat sabia 
asupra Caselor Stark sau Tully. Odată ce-l găsea pe Peştele 
Negru, va fi liber să se întoarcă la Debarcaderul Regelui, unde-i 
era locul. Locu/ meu este cu regele meu. Cu fiul meu. Oare ar 
vrea Tommen să ştie asta? Adevărul îl putea costa pe băiat 
tronul. A; vrea mai degrabă să ai un tată sau un jilt, băiete? 
Jaime şi-ar fi dorit să ştie răspunsul. Totuşi îi place să ştampileze 
hârtii cu sigiliul său. Băiatul s-ar putea să nici nu-l creadă, de 
fapt. Cersei ar putea spune că era o minciună. Draga mea 
surioară, pungaşa. Trebuia să găsească o cale de a-l scoate pe 
Tommen din ghearele ei, altfel băiatul risca să devină un nou 
Joffrey. Şi dacă tot începea asta, trebuia să-i găsească băiatului 
un nou mic consiliu. Dacă Cersei ar putea fi dată la o parte, Ser 
Kevan ar fi de acord să slujească drept Mâna lui Tommen. lar 
dacă nu, cele Şapte Regate nu erau deloc lipsite de bărbaţi 
capabili. Forley Prester ar putea fi o alegere bună, sau Roland 
Crakehall. Dacă oricine altcineva în afara unui vestic era 
necesar pentru a-i împăca pe Tyrelli, Mathis Rowan era 
întotdeauna disponibil... sau chiar Petyr Baelish. Degețel era pe 
cât de amiabil, pe atât de deştept, însă de origine prea joasă 
pentru a-i ameninţa pe marii lorzi, fără o armată proprie. Mâna 


ideală. 

Garnizoana Tully plecă în dimineaţa următoare, fără niciun fel 
de arme şi armuri. Fiecărui om îi era îngăduit să ia mâncare pe 
trei zile şi haine în boccea, după ce jurau, fiecare în parte, să nu 
ridice niciodată mâinile împotriva Lordului Emmon sau a Casei 
Lannister. 

— Dacă ai noroc, unul din zece oameni s-ar putea să-şi ţină 
jurământul, comentă Lady Genna. 

— Foarte bine. Mai degrabă m-aş confrunta cu nouă oameni 
decât cu zece. Cel de-al zecelea ar putea fi cel care m-ar ucide. 

— Şi ceilalţi nouă te pot ucide la fel de repede. 

— Mai bine decât să mor în pat. Ori într-o privată. 

Doi dintre oameni nu aleseră să plece împreună cu ceilalţi. 
Ser Desmond Grell, vechiul maestru de arme al Lordului Hoster, 
preferă să îmbrace straiele negre. La fel făcu şi Ser Robin Ryger, 
comandantul gărzilor de la Riverrun. 

— Acest castel a fost casa mea timp de patruzeci de ani, 
spuse Grell. Spui că sunt liber să plec, dar unde? Sunt prea 
bătrân şi prea corpolent ca să devin cavaler rătăcitor. Însă la Zid 
oamenii sunt mereu bine-veniţi. 

— După cum doreşti, îi spuse Jaime, deşi era o afurisită de 
bătaie de cap. Le permise să-şi păstreze armele şi armurile, şi 
puse o duzină dintre oamenii lui Gregor Clegane să-i escorteze 
până la lazul Fecioarelor. Comanda grupului i-o încredinţă lui 
Rafford, cel căruia îi spuneau Cel Dulce. Să ai grijă ca prizonierii 
să ajungă la lazul Fecioarelor nevătămaţi, îi spuse el omului, 
altfel ceea ce i-a făcut Ser Gregor Țapului va părea o distracţie 
pe lângă ce-ţi voi face eu ţie. 

Trecură zilele. Lordul Emmon îi adună pe toţi cei de la 
Riverrun în curte, oamenii Lordului Edmure şi ai săi, şi le vorbi 
aproape trei ore despre ce aştepta de la ei, acum că le era lord 
şi stăpân. Din când în când, îşi agita pergamentul, în timp ce 
băieţii de la grajduri şi slujnicele şi fierarii ascultau într-o tăcere 
mohorâtă şi o ploaie uşoară cădea asupra lor. 

Şi menestrelul asculta, cel pe care Jaime îl luase de la Ser 
Ryman Frey. Jaime dăduse de el în timp ce stătea în pragul unei 
uşi, unde era la adăpost de ploaie. 

— lnălţimea Sa ar fi trebuit să fie menestrel, spuse omul. 
Acest discurs este mai lung decât o baladă de marş şi nu cred 
că s-a oprit o clipă ca să-şi tragă respiraţia. 


Jaime trebui să râdă. 

— Lordul Emmon nici nu trebuie să respire, atâta vreme cât 
poate mesteca. Ai să compui un cântec despre asta? 

— Unul vesel. Am să-l intitulez „Vorbind cu Peştii”. 

— Vezi să nu-l cânţi acolo unde-l poate auzi şi mătuşa mea. 

Jaime nu-i acordase omului prea multă atenţie înainte. Era un 
bărbat scund, înveşmântat în pantaloni verzi, uzaţi, şi o tunică 
zdrenţuită, de un verde ceva mai deschis, cu petice din piele 
maro care acopereau găurile. Avea un nas lung şi ascuţit şi un 
zâmbet larg şi lejer. Pe umeri îi cădea o chică de păr subţire şi 
castaniu, încâlcit şi nespălat. Cam cincizeci de ani pe muchie, se 
gândi Jaime, o harpă rătăcitoare, muncită din greu de viață. 

— Nu erai tu omul lui Ser Ryman atunci când te-am găsit? 
întrebă el. 

— Doar de două săptămâni. 

— M-aş fi aşteptat să pleci cu Freyii. 

— Cel de acolo este un Frey, spuse menestrelul, făcând un 
semn spre Lordul Emmon, iar acest castel pare să fie un loc 
destul de drăguţ şi de confortabil, numai bun să-ţi petreci iarna. 
Wat Zâmbet Alb a plecat acasă cu Ser Forley, aşa că m-am 
gândit că pot să-i iau eu locul. Wat are o voce înaltă şi 
melodioasă pe care cei ca mine nu pot spera s-o întreacă, însă 
eu ştiu de două ori mai multe cântece deocheate decât el. Să 
mă ierte stăpânul meu. 

— Ar trebui să te înţelegi cu mătuşa mea, spuse Jaime. Dacă 
speri să iernezi aici, vezi ca interpretările tale să-i placă lui Lady 
Genna. Ea este cea care contează. 

— Nu tu? 

— Locul meu este cu regele. N-am să rămân mult timp aici. 

— Imi pare rău să aud asta, stăpâne. Ştiu cântece mai bune 
decât Ploile din Castamere. Ţi-aş fi putut cânta... oh, tot felul de 
lucruri. 

— Poate altă dată, zise Jaime. Cum te cheamă? 

— Tom de Şapte Pâraie, dacă nu-i e cu supărare stăpânului 
meu. 

Cântărețul îşi scoase pălăria. 

— Majoritatea îmi spun Tom de Şapte, e destul. 

— Să cânţi frumos, Tom de Şapte. 

In acea noapte visă că se afla din nou în Marele Sept al lui 
Baelor, încă veghind asupra trupului tatălui său. Septul era 


liniştit şi întunecos, până când o femeie se desprinse dintre 
umbre şi păşi încet spre catafalc. 

— Surioară? făcu el. 

Însă nu era Cersei. Era înveşmântată în cenuşiu, o soră 
tăcută. O glugă şi un voal îi ascundeau trăsăturile, dar tot putea 
vedea lumânările arzând în umezeala verde ale ochilor ei. 

— Soră, spuse el, ce vrei de la mine? 

Ultimul cuvânt reverberă în sus şi-n jos prin templu, 
minemineminemineminemine. 

— Nu sunt sora ta, Jaime. 

Ea-şi ridică o mână palidă şi-şi dădu gluga la o parte. 

— M-ai uitat? 

Cum aş putea să uit pe cineva pe care nu l-am cunoscut 
niciodată? Cuvintele i se opriră în gât. O cunoştea, însă trecuse 
atât timp... 

— L-ai uita şi pe nobilul tău tată? Mă întreb dacă l-ai cunoscut 
cu adevărat. 

Ochii ei erau verzi, părul, auriu. N-ar fi putut spune ce vârstă 
avea. Cincisprezece, se gândi el, sau cincizeci. Femeia urcă pe 
trepte şi se opri lângă catafalc. 

— N-a putut suporta niciodată să se râdă de el. Acesta era 
lucrul pe care-l ura cel mai mult. 

— Cine eşti? 

Trebuia s-o audă spunând-o. 

— Întrebarea este, cine eşti tu? 

— Acesta-i un vis. 

— Chiar aşa? Ea zâmbi cu tristeţe. Numără-ţi mâinile, copile. 

Una. O singură mână, strânsă bine pe mânerul sabiei. Numai 
una. 

— În visele mele am întotdeauna două mâini. Ridică mâna 
dreaptă şi se holbă, fără să înţeleagă, la hidoşenia cioatei sale. 

— Cu toţii visăm ceea nu putem avea. Tywin a visat că fiul 
său va fi un mare rege, că fiica lui va fi regină. A visat că vor fi 
atât de puternici şi de curajoşi şi de frumoşi încât nimeni de pe 
lume nu va râde de ei. 

— Eu sunt cavaler, îi spuse el, iar Cersei e regină. O lacrimă 
se rostogoli pe obrazul femeii. Îşi ridică gluga din nou şi-i 
întoarse spatele. Jaime o strigă, dar ea se pusese deja în 
mişcare, iar rochia ei şoptea cântece de leagăn în timp ce 
aluneca pe podea. 


Nu mă părăsi, ar fi vrut el să strige, dar, desigur, îl părăsise cu 
multă vreme în urmă. 

Se trezi în întuneric, tremurând. În încăpere se lăsase un frig 
de gheaţă. Jaime azvârli cuverturile deoparte cu cioata. Focul 
din vatră murise, văzu el, iar fereastra fusese dată la perete. 
Traversă încăperea scufundată în beznă ca să se ocupe de 
obloane, însă când ajunse la fereastră tălpile sale dezgolite 
păşiră peste ceva ud. Jaime se trase înapoi, uluit pentru un 
moment. Prima dată se gândi că era sânge, însă sângele n-ar fi 
putut fi atât de rece. 

Era zăpadă, pătrunzând prin fereastră. 

În loc să închidă obloanele, le deschise larg. Jos, curtea era 
acoperită cu un strat subţire şi alb, devenind tot mai gros chiar 
sub ochii lui. Merloanele de pe metereze aveau glugi albe. Jaime 
îşi putea vedea respiraţia. 

Zăpadă pe domeniile riverane. Dacă ningea aici, se putea 
întâmpla la fel şi la Lannisport sau la Debarcaderul Regelui. 
larna se îndreaptă spre sud, iar jumătate din grânarele noastre 
sunt goale. Toate recoltele rămase încă pe câmp erau 
compromise. Nu va mai fi niciun semănat, nici vreo speranţă de 
o ultimă recoltă. Se pomeni întrebându-se ce va face tatăl lui ca 
să-şi hrănească regatul, apoi îşi aminti că Tywin Lannister era 
mort. 

Când se crăpă de ziuă, zăpada era până la glezne, şi chiar mai 
adâncă în pădurea zeilor, unde viscolul o adunase sub copaci. 
Scutierii, băieţii de la grajduri şi pajii de viţă nobilă redeveniră 
copii sub valul rece şi alb şi se bătură cu bulgării de zăpadă prin 
curţi şi de-a lungul meterezelor. Jaime îi auzi râzând. Nu cu mult 
timp în urmă ar fi fost şi el afară, făcând bulgări de zăpadă 
împreună cu cei mai buni dintre ei ca să-i arunce spre Tyrion 
când şontâcăia pe lângă ei sau ca să îi bage în roba lui Cersei. 
Totuşi, ai nevoie de două mâini pentru a face un bulgăre 
acătării. Se auzi o bătaie în uşă. 

— Vezi cine e, Peck. 

Era bătrânul maester de la Riverrun, cu un mesaj strâns în 
mâna sa ridată şi zbârcită. Faţa lui Vyman era albă, precum 
zăpada proaspăt căzută. 

— Ştiu, spuse Jaime, a venit un corb alb de la Citadelă. A venit 
iarna. 

— Nu, stăpâne. Pasărea a venit de la Debarcaderul Regelui. 


Mi-am luat libertatea... n-am ştiut... Îi întinse scrisoarea. 

Jaime o citi aşezat în jilţul de lângă fereastră, scăldat în acea 
lumină a dimineţii albe şi reci. Cuvintele lui Qyburn erau 
succinte şi la subiect, ale lui Cersei înfierbântate şi agitate. Vino 
imediat, spunea ea. Ajută-mă. Salvează-mă. Am nevoie de tine 
acum, aşa cum n-am avut nevoie niciodată. Te iubesc. Te 
iubesc. Te iubesc. Vino de îndată. 

Vyman se foia pe lângă uşă, aşteptând, iar Jaime simţi că 
Peck privea şi el. 

— Binevoieşte stăpânul meu să răspundă? întrebă maesterul, 
după o tăcere îndelungată. 

Un fulg de zăpadă ajunse pe scrisoare. Topindu-se, cerneala 
începu să se scurgă. Jaime răsuci pergamentul din nou, făcându- 
| sul, pe cât de tare putea cu o singură mână, şi i-l dădu lui Peck. 

— Nu, spuse el. Pune-l pe foc. 


SAMWELL 

Cea mai periculoasă parte a călătoriei era ultima. Strâmtorile 
Redwyne gemeau de corăbii lungi, aşa cum fuseseră preveniţi la 
Tyrosh. Cu principala forţă a flotei din Arbor aflată la capătul 
celălalt al Westerosului, oamenii de fier distruseseră Ryamsport 
şi puseseră stăpânire pe Vinetown şi pe Portul Stelei-de-Mare, 
folosindu-le ca bază pentru lansarea atacurilor piratereşti asupra 
transporturilor spre Oraşul Vechi. 

Trei corăbii lungi fură zărite de către pândarii din cuiburile de 
cioară. Două erau la pupă, iar Vântul Cafeniu se îndepărtă foarte 
repede de ele. A treia apăru dinspre apus, pentru a-i izola de 
Golful  Şoaptelor. Când îi văzură vâslele ridicându-se şi 
coborând, trasând urme albe în apa arămie, Kojja Mo îşi trimise 
arcaşii la castele cu arcurile lor lungi din lemn de inimă-de-aur, 
care puteau trimite o săgeată mai departe şi cu mai mare 
precizie chiar şi decât arcurile dornishiene din tisă. Aşteptă până 
când corabia lungă ajunse la o distanţă de două sute de metri 
înainte de a da comanda de tragere. Sam trase împreună cu ei 
şi, de data asta, crezu că săgeata lui atinsese nava. O salvă fu 
însă de ajuns. Corabia cârmi spre sud, căutându-şi o pradă mai 
lesnicioasă. 

Se lăsa un amurg albastru-închis când intrară în Golful 
Şoaptelor. Gilly stătea la proră cu bebeluşul, privind spre 
castelul de pe stânci. 

— Trei Turnuri, îi spuse Sam, este reşedinţa Casei Costayne. 

Conturat pe fundalul stelelor de pe cerul de seară, cu luminile 
torţelor pâlpâind la ferestre, castelul oferea o privelişte 
minunată, însă pe el îl întrista. Călătoria lor era aproape de 
sfârşit. 

— Este foarte înalt, zise Gilly. 

— Aşteaptă până vezi Hightower. 

Bebeluşul Dallei începu să plângă. Gilly îşi deschise tunica şi-i 
dădu băieţelului să sugă. Zâmbi în timp ce-l hrănea şi-i mângâie 
părul moale, castaniu. A ajuns să-l iubească la fel de mult ca şi 
pe cel lăsat în urmă, îşi dădu seama Sam. Spera ca zeii să fie 
îngăduitori cu amândoi copiii. 

Oamenii de fier pătrunseseră chiar şi în apele apărate ale 
Golfului Şoaptelor. La venirea dimineţii, Vântul Cafeniu îşi 
continuă drumul spre Oraşul Vechi, iar nava începu să se 
lovească de cadavrele care pluteau spre mare. Unele dintre 


trupuri erau acoperite de grupuri de ciori, care se ridicau în aer 
protestând zgomotos când corabia-lebădă deranja plutele lor 
umflate grotesc. Pe mal apărură lanuri arse şi sate incendiate, 
iar apa mică de la mal şi bancurile de nisip erau pline de nave 
distruse. Cele comerciale şi cele pescăreşti se întâlneau cel mai 
des, însă văzură şi galere lungi abandonate şi epavele a două 
dromoane. Una arsese până la linia de plutire, în vreme ce a 
doua avea o spărtură în bordaj, acolo unde fusese izbită cu 
berbecul. 

— Lupte aici, zise Xhondo. Nu demult. 

— Cine-ar putea fi atât de smintit încât să atace atât de 
aproape de Oraşul Vechi? 

Xhondo arătă spre o corabie lungă, pe jumătate scufundată în 
apa puţin adâncă. Resturile unei flamuri atârnau la pupă, 
înnegrită de fum şi sfâşiată. Emblema era una pe care Sam n-o 
mai văzuse niciodată până atunci: un ochi roşu cu o pupilă 
neagră, cu o coroană din fier negru dedesubt, susţinută de două 
ciori. 

— Al cui e steagul ăsta? întrebă Sam. 

Xhondo doar dădu din umeri. 

Ziua următoare se dovedi a fi rece şi ceţoasă. Pe când Vântul 
Cafeniu trecea de un alt sat pescăresc ars, o galeră de război 
ieşi alunecând din ceaţă, manevrând încet spre ei. Purta numele 
de Vânătoarea, scris în spatele galionului de la prora, o fecioară 
zveltă, îmbrăcată în frunze, înarmată cu o suliță. O clipă mai 
târziu, alte două galere mai mici îşi făcură apariţia, încadrând-o 
ca o pereche de ogari gemeni alergând pe urmele stăpânului 
lor. Spre uşurarea lui Sam, toate arborau flamura Regelui 
Tommen, cerbul şi leul deasupra turnului alb al Oraşului Vechi 
cu coroana în flăcări. 

Căpitanul Vânătorii era un bărbat înalt, înveşmântat într-o 
mantie cenuşie-fumurie, cu un tiv din flăcări făcute din satin 
roşu. Îşi aduse galera de-a lungul bordajului Vântu/ui Cafeniu, 
ridică vâslele şi strigă că urcă la bord. În timp ce arbaletrierii săi 
şi arcaşii Kojjei Mo se supravegheau reciproc peste fâşia îngustă 
de apă, căpitanul trecu puntea împreună cu o duzină de 
cavaleri, dădu din cap spre Quhuru Mo şi ceru să cerceteze 
calele. Tatăl şi fiica se consultară repede şi apoi îşi dădură 
acordul. 

— Îmi cer scuze, zise căpitanul după ce inspecția se termină. 


Mă mâhneşte că oamenii cinstiţi trebuie să sufere un asemenea 
afront, dar mai bine asta decât să pătrundă oamenii de fier în 
Oraşul Vechi. Numai acum două săptămâni, unii dintre aceşti 
ticăloşi au capturat o navă comercială tyroshiană în strâmtori. 
Au ucis echipajul, şi-au pus hainele lor şi au folosit culorile găsite 
în cală pentru a-şi vopsi perciunii în cincizeci de culori. Odată 
aflaţi între ziduri, voiau să incendieze portul şi să deschidă 
porţile în timp ce oamenii luptau cu focul. Ar fi putut reuşi, însă 
au dat nas în nas cu Doamna din Turn, iar şeful văslaşilor are o 
soţie din Tyrosh. Când a văzut toate bărbile acelea verzi şi 
purpurii, i-a salutat în limba tyroshiană, dar niciunul dintre ei nu 
i-a putut răspunde. 

Sam era uluit. 

— Nu-şi pot permite să atace Oraşul Vechi. 

Căpitanul Vânătorii îi adresă o privire curioasă. 

— Aştia nu sunt doar tâlhari. Oamenii de fier au jefuit tot ce- 
au putut. Lovesc brusc dinspre mare, pun mâna pe ceva aur şi 
pe nişte fete şi dispar, însă rareori erau mai mult de una sau 
două galere lungi, niciodată mai mult de şase. Acum ne atacă 
sute dintre navele lor, venind dinspre Insulele Scutului şi unele 
stânci de pe lângă Arbor. Au luat Reciful Crabul de Piatră, Insula 
Porcilor şi Palatul Sirenei, şi mai sunt şi alte cuiburi pe Stânca 
Potcoavei şi pe Leagănul Bastardului. Fără flota Lordului 
Redwyne, nu avem suficiente nave ca să-i încolţim. 

— Şi ce face Lordul Hightower? izbucni Sam. Tata zicea 
întotdeauna că-i la fel de bogat ca Lannisterii şi că poate aduce 
de trei ori mai mulţi oşteni decât oricare stegar al 
Highgardenului. 

— Mai mulţi, dacă mătură pietrele de pavaj, zise căpitanul, 
însă săbiile nu sunt bune împotriva oamenilor de fier decât dacă 
bărbaţii care le mânuiesc învaţă să păşească pe apă. 

— Hightower trebuie să facă ceva. 

— Mai mult ca sigur. Lordul Leyton s-a închis în turnul său cu 
Fecioara Nebună, consultând cărţile cu farmece. Poate că 
reuşeşte să ridice o armată din adâncuri. Ori poate că nu. Baelor 
construieşte galere, Gunthor răspunde de port, Garth 
antrenează noi recruți, iar Humfrey s-a dus la Lys, să mai 
închirieze nave. Dacă poate strânge o flotă corespunzătoare de 
la târfa de soră-sa, am putea începe să le plătim oamenilor de 
fier cu propria lor monedă. Până atunci însă, tot ce putem face 


este să păzim golful şi să aşteptăm ca târfa de regină de la 
Debarcaderul Regelui să-i dea drumul din lesă Lordului Paxter. 

Amărăciunea din ultimele cuvinte ale căpitanului îl şocă pe 
Sam la fel de mult ca lucrurile pe care le spusese. Dacă 
Debarcaderul Regelui pierde Oraşul Vechi şi Arborul, întregul 
domeniu se va face bucăți, se gândi el privind cum Vânătoarea 
şi surorile sale se îndepărtau. 

Asta-l făcu să se întrebe dacă Horn Hill mai era cu adevărat în 
siguranţă. Moşiile Casei Tarly se întindeau în interior, printre 
dealuri cu păduri dese, la peste patru sute de kilometri nord-est 
de Oraşul Vechi, departe de coastă. Ar fi trebuit să se afle mult 
dincolo de raza de acţiune a oamenilor de fier şi a corăbiilor 
lungi, chiar dacă nobilul său tată era departe şi lupta în 
domeniile riverane, iar castelul era slab apărat. Tânărul Lup 
crezuse, fără nicio îndoială, acelaşi lucru despre Winterfell, până 
în noaptea când Theon Trădătorul îi escaladase zidurile. Sam nu 
putea suporta gândul că era posibil să-i fi adus pe Gilly şi pe 
copilul ei atâta cale pentru a-i feri de primejdie, numai pentru a-i 
abandona în plin război. 

Se luptă cu îndoielile tot restul călătoriei, întrebându-se ce 
avea de făcut. Presupunea că o putea ţine pe Gilly cu el, în 
Oraşul Vechi. Zidurile cetăţii erau mult mai impresionante decât 
cele ale castelului tatălui lui şi erau mii de oameni care să-i 
apere, spre deosebire de cei câţiva lăsaţi de Lordul Randyll la 
Horn Hill când plecase în marş spre Highgarden, pentru a 
răspunde la chemarea lordului său suzeran. Totuşi, dacă mergea 
acolo, trebuia s-o ascundă undeva; Citadela nu permitea 
novicilor ei să aibă neveste sau amante, cel puţin nu în văzul 
lumii. În afară de asta, dacă mai stau mult cu Gilly, cum voi găsi 
forța de a o părăsi? Trebuia s-o părăsească, ori să dezerteze. 
Am rostit cuvintele, îşi reaminti Sam. Dacă dezertez, voi plăti cu 
capul, şi cum ar ajutat-o asta pe Gilly? 

Se gândi să-i roage pe Kojja Mo şi pe tatăl ei să o ia pe fată cu 
ei în Insulele Verii. Insă şi această cale avea primejdiile ei. Când 
Vântul Cafeniu părăsea Oraşul Vechi, trebuia să traverseze din 
nou Strâmtorile Redwyne, iar de data asta se putea să nu mai 
fie atât de norocoasă. Dacă vântul se oprea, iar insularii se 
trezeau blocaţi în mijlocul mării? Dacă relatările auzite de el 
erau adevărate, Gilly ar putea fi luată în sclavie sau ar servi ca 
nevastă de sare, iar copilul ar fi, mai mult ca sigur, azvârlit în 


mare, pentru că ar reprezenta doar o bătaie de cap. 

Trebuie să fie Horn Hill, decise Sam în cele din urmă. Odată 
ce ajungem la Oraşul Vechi, am să închiriez o căruţa şi nişte cai 
şi am s-o duc acolo chiar eu. In acest fel, se putea asigura de 
starea castelului şi a garnizoanei şi, dacă vedea ceva ce i-ar fi 
dat de gândit, se putea întoarce cu Gilly în Oraşul Vechi. 

Ajunseră într-o dimineaţă rece şi umedă, când ceața era atât 
de deasă încât farul din Turnul Înalt era singura parte din oraş 
care putea fi văzută. Un lanţ se întindea de-a curmezişul 
portului, legat de douăzeci de nave putrezite. Chiar în spatele lui 
se aflau un şir de nave de război, ancorate de trei dromoane, şi 
nava-amiral a Lordului Hightower, Onoarea Oraşului Vechi, cu 
cele patru punți ale sale. Din nou, Vântul Cafeniu trebui să se 
supună unei inspecții. De data asta, fiul Lordului Leyton, 
Gunthor, urcă la bord într-o mantie din fir de argint şi o armură 
din solzi cenuşii, smălţuiţi. Ser Gunthor studiase în Citadelă timp 
de mai mulţi ani şi vorbea Limba Verii, aşa că el şi Quhuru Mo se 
duseră în cabina căpitanului pentru o discuţie între patru ochi. 

Sam folosi acest răgaz pentru a-i explica planurile sale lui 
Gilly. 

— Prima dată mergem la Citadelă, ca să prezentăm scrisorile 
lui Jon şi să le povestim de moartea Maesterului Aemon. Mă 
aştept ca arhimaesterii să trimită o căruţă pentru a-i aduce 
trupul. Apoi voi face rost de cai şi de o căruţă care să te ducă la 
mama mea, la Horn Hill. Mă întorc cât de repede pot, este 
posibil să nu fie mai devreme de ziua de mâine. 

— Mâine, repetă ea, şi-i dădu un sărut care să-i poarte noroc. 

În cele din urmă, Ser Gunthor reveni pe punte şi dădu 
semnalul pentru deschiderea lanţului, astfel încât Vântul Cafeniu 
să poată pătrunde dincolo de el, la docuri. Sam li se alătură 
Kojjei Mo şi celor trei arcaşi în timp ce nava era ancorată la 
țărm, insularii strălucind în mantiile lor cu pene pe care le 
purtau numai pe țărm. Pe lângă ei, se simţea ca un zdrenţăros 
cu pantalonii lui negri lăsaţi, mantia decolorată şi cizmele 
murdare de sare. 

— Cât timp mai rămâneţi în port? 

— Două zile, zece zile, cine-ar putea şti? Cât de mult ne ia să 
ne golim calele şi să le umplem din nou, rânji Kojja. Tata trebuie 
să-i viziteze şi pe maesterii cenuşii. Are cărţi de vânzare. 

— Poate Gilly să rămână la bord până mă întorc? 


— Gilly poate sta aici cât vrea ea. Îl împunse pe Sam cu 
degetul în burtă. Nu mănâncă atât de mult ca alţii. 

— Nu mai sunt atât de gras ca înainte, se apără Sam. 
Călătoria spre sud avusese partea ei de vină. Toate carturile 
acelea, nimic altceva de mâncare decât fructe şi peşte. Insularii 
adorau fructele şi peştele. 

Sam îi urmă pe arcaşi peste pasarelă, însă odată ajunşi pe 
țărm se despărţiră şi fiecare-şi văzu de drum. Spera să-şi mai 
amintească drumul spre Citadelă. Oraşul Vechi era un labirint şi 
nu avea vreme să se mai şi rătăcească. 

Ziua era umedă, aşa că pietrele de pavaj erau ude şi 
alunecoase sub picioare, iar aleile erau învăluite în ceaţă şi 
mistere. Sam le evita cât putea de mult şi rămase pe drumul 
care şerpuia pe lângă Mied, prin inima oraşului vechi. Era bine 
să simtă pământ solid sub el în locul punţii instabile, însă mersul 
pe jos îi dădea, în acelaşi timp, o senzaţie neplăcută. Putea simţi 
ochii aţintiţi asupra sa, scrutându-l din balcoane şi de la 
ferestre, privindu-l din coridoarele întunecate. Pe Vântul Cafeniu 
cunoştea toate feţele. Aici, oriunde s-ar fi întors, nu vedea decât 
străini. Era chiar mai rău când se gândea că poate era privit de 
cineva cunoscut. Lordul Randyll Tarly era cunoscut în Oraşul 
Vechi, însă puţin îndrăgit. Sam nu ştia ce putea fi mai rău: să fie 
recunoscut de unul dintre duşmanii nobilului său tată sau de 
unul dintre prietenii lui. Işi puse gluga pe cap şi mări pasul. 

Porţile Citadelei erau flancate de o pereche de sfincşi verzi, 
imenşi, cu trup de leu, aripi de vultur şi cozi de şarpe. Unul avea 
chip de bărbat, iar celălalt de femeie. Chiar în spatele lor se afla 
Căminul Scribului, unde localnicii veneau să caute acoliţi care să 
le scrie testamentele şi să le citească scrisorile. Şase scribi 
plictisiţi stăteau la tarabe, aşteptând să le vină vreun muşteriu. 
La alte tarabe se cumpărau şi se vindeau cărţi. Sam se opri 
unde se ofereau hărţi şi privi una desenată de mână a Citadelei, 
pentru a descoperi calea cea mai scurtă spre Tribunalul 
Seneşalului. 

Cărarea se bifurca la statuia ecvestră a regelui Daeron întâiul, 
călare pe calul său înalt, din piatră, cu spada înălţată către 
Dorne. Un pescăruş se căţărase pe capul Tânărului Dragon, alţi 
doi pe sabie. Sam o luă spre stânga, pe cărarea care ducea pe 
lângă râu. La Docul Plângerii privi cum doi acoliţi îl ajutau pe un 
bătrân să urce într-o barcă pentru scurta călătorie spre Insula 


Sângeroasă. O tânără mamă urcă după el, ţinând în braţe un 
bebeluş nu mai mare decât al lui Gilly. Sub doc, băieţii vreunui 
bucătar înaintau prin apa puţin adâncă adunând broaşte. Un val 
de novici cu obrajii trandafirii trecu în grabă pe lângă el, spre 
septistire. Ar fi trebuit să vin aici când eram de vârsta lor, îşi 
zise Sam. Dacă aş fi fugit şi mi-aş fi luat un nume fals, aş fi 
putut să mă pierd printre ceilalți novici. Tata ar fi putut pretinde 
că Dickon îi era singurul său fiu. Mă îndoiesc că s-ar fi obosit să 
mă caute, dacă n-aş fi luat un catâr pentru drum. Atunci m-ar fi 
urmărit, dar numai pentru catâr. 

Lângă Tribunalul Seneşalului, rectorii îl legau pe un novice 
mai în vârstă la stâlpul infamiei. 

— A furat mâncare de la bucătărie, le explică cineva acoliţilor 
care aşteptau să arunce în captiv cu legume putrede. Îl priviră 
curioşi pe Sam când trecu pe lângă ei, cu mantia neagră fâlfâind 
în urma lui ca o pânză de corabie. 

Dincolo de uşi descoperi o sală cu podea din marmură şi 
ferestre înalte şi boltite. La capătul celălalt, un bărbat cu faţa 
ciupită stătea pe un podium, scrijelind cu pana într-un catastif 
imens. Cu toate că omul era înveşmântat într-o robă de 
maester, nu avea niciun lanţ la gât. Sam îşi drese glasul. 

— Ziua bună. 

Bărbatul ridică privirile, însă nu păru să fie încântat de ceea 
ce văzu. 

— Miroşi a novice. 

— Sper să fiu unul cât de curând. 

Sam scoase la iveală scrisorile pe care i le dăduse Jon Snow. 

— Am venit de pe Zid împreună cu Maester Aemon, însă el a 
murit în timpul călătoriei. Dacă aş putea vorbi cu seneşalul... 

— Cum te numeşti? 

— Samwell. Samwell Tarly. 

Bărbatul scrise numele în catastiful său şi arătă cu pana spre 
o bancă lipită de perete. 

— la loc. Vei fi chemat când va fi necesar. 

Sam se aşeză pe bancă. Unii predară mesaje şi plecară. Alţii 
vorbiră cu bărbatul de pe podium şi fură trimişi pe uşa din 
spatele lui şi în sus, pe treptele cu mica lor barieră rotitoare. 
Alţii i se alăturară lui Sam pe bancă, aşteptând să-şi audă 
numele strigat. Câţiva dintre cei convocați veniseră după el, era 
aproape sigur. După a patra sau a cincea oară când se întâmplă 


asta, se ridică şi traversă din nou sala. 

— Cât mai durează? 

— Seneşalul este un om important. 

— Am bătut atâta cale de la Zid. _ 

— Atunci nu vei avea probleme dacă mai mergi puţin. Işi agită 
din nou pana. Până la banca aceea de sub fereastră. 

Sam reveni pe bancă. Mai trecu o oră. Alţii intrară, discutară 
cu bărbatul de pe podium, aşteptară câteva momente, apoi fură 
dirijaţi înainte. În tot acest timp, paznicul nu-l învrednici pe Sam 
nici măcar cu o privire. Ceaţa de afară se mai subţie pe măsură 
ce trecea ziua, iar lumina palidă a soarelui se strecura oblic prin 
ferestre. Se trezi privind dansul firişoarelor de praf în fâşiile de 
lumină. Îi scăpă un căscat, apoi altul. Îşi piguli o băşică spartă 
din palmă, apoi se lăsă pe spate şi-şi închise ochii. 

Probabil că aţipise. Următorul lucru de care fu conştient era 
că bărbatul de pe podium striga un nume. Sam se ridică brusc în 
picioare, apoi se aşeză când îşi dădu seama că nu era al său. 

— Trebuie să-i strecori lui Lorcas o para, altfel ai să aştepţi 
aici şi trei zile, se auzi o voce lângă el. Ce treburi aduc Rondul 
de Noapte la Citadelă? 

Cel care vorbea era un tânăr slab, mic de statură şi arătos, 
îmbrăcat în pantaloni din piele de căprioară şi o brigandină 
verde, comodă, cu ţinte din fier. Avea pielea maro-deschisă şi 
un smoc de păr buclat, des, formând un „V” deasupra ochilor săi 
mari şi negri. 

— Lordul Comandant restaurează castelele abandonate, îi 
explică Sam. Avem nevoie de mai mulţi maesteri, pentru corbi... 
ai spus o para? 

— O para va fi de ajuns. Pentru un cerb de argint, Lorcas te va 
duce în cârcă până la seneşal. A fost acolit timp de cincizeci de 
ani. Îi urăşte pe novici, mai ales pe cei de viţă nobilă. 

— De unde-ai ştiut că sunt de viţă nobilă? 

— În acelaşi fel în care-ţi poţi da seama că sunt pe jumătate 
dornishean. 

Explicaţia îi fu oferită cu zâmbetul pe buze, cu vorba moale şi 
tărăgănată dornisheană. 

Sam se scotoci prin buzunare după o para. 

— Eşti novice? 

— Acolit. Alleras, poreclit de unii Sfinxul. 

Numele îl făcu pe Sam să tresară. 


— Sfinxul este enigma, nu enigmistul, spuse. Ştii ce 
înseamnă? 

— Nu. Este o ghicitoare? 

— Aş vrea să ştiu. Eu sunt Samwell Tarly. Sam. 

— Îmi pare bine. Şi ce treburi are Samwell Tarly cu 
Arhimaesterul Theobald? 

— El este Seneşalul? zise Sam nedumerit. Maesterul Aemon 
spunea că-l cheamă Norren. 

— Nu în ultimele două mandate. În fiecare an este altul. Sunt 
aleşi în funcţie din rândurile arhimaesterilor, dar majoritatea 
consideră asta o corvoadă fără satisfacţie, care-i abate de la 
adevărata lor muncă. În acest an, piatra neagră a fost trasă de 
Arhimaesterul Walgrave, însă vioiciunea minţii sale nu mai e ce- 
a fost, aşa că Theobald i-a luat locul şi-a spus că-i va prelua el 
mandatul. Este un om aspru, dar cumsecade. Ai spus Maesterul 
Aemon? 

— Da. 

— Aemon Targaryen? 

— Cândva. Majoritatea îi spuneau doar Maester Aemon. A 
murit în timpul călătoriei noastre spre sud. Cum se face că ştii 
de el? 

— Cum să nu ştiu? Era mai mult decât cel mai bătrân maester 
în viaţă. Era cel mai bătrân om din Westeros şi-a trăit mai multă 
istorie decât a învăţat vreodată Arhimaesterul Perestan. Ne-ar fi 
putut spune multe despre domnia tatălui şi a unchiului său. Ce 
vârstă avea, ştii cumva? 

— O sută doi ani. 

— Ce făcea pe mare, la vârsta lui? 

Sam rumegă răspunsul câteva clipe, întrebându-se cât de 
mult ar trebui să spună. Sfinxul este enigma, nu enigmistul. Se 
referise Maesterul Aemon la acest Sfinx? Părea puţin probabil. 

— Lordul Comandant Snow l-a trimis departe pentru a-i salva 
viaţa, începu el ezitant. Vorbi cu greutate despre Regele Stannis 
şi despre Melisandre din Asshai, intenţionând să se oprească 
acolo, însă ideile duseră una la alta şi astfel se pomeni vorbind 
despre Mance Rayder şi barbarii lui, despre sângele regal şi 
dragoni, şi, înainte de a-şi da seama ce se întâmpla, scoase tot 
din el; vrăjitorii de la Pumnul Primilor Oameni, Celălalt pe calul 
său mort, uciderea Bătrânului Urs la Fortăreaţa lui Craster, Gilly 
şi fuga lor, Copacul Alb şi Micul Paul, Mâini Reci şi corbii, cum 


devenise Jon Lord Comandant, Mier/a, Dareon, dragonii pe care-i 
văzuse Xhondo în Qarth, Vântul Cafeniu şi toate cele şoptite de 
Maesterul Aemon spre sfârşit. Păstră doar secretele pe care 
jurase că le va ţine, despre Bran Stark şi tovarăşii lui şi bebeluşii 
înlocuiţi de Jon Snow. 

— Daenerys este singura speranţă, încheie el. Aemon a spus 
că Citadela, trebuie să trimită imediat un maester, s-o aducă 
înapoi la Westeros înainte de a fi prea târziu. 

Alleras ascultase cu atenţie. Clipise din când în când, însă nu 
râsese deloc şi nici nu îl întrerupsese. Când Sam termină, îl 
atinse uşor pe antebraţ, cu mâna lui maronie şi subţire, zicând: 

— Ţine-ţi paraua, Sam. Theobald nu va crede nici jumătate 
din asta, dar sunt alţii care s-ar putea să creadă. Vrei să vii cu 
mine? 

— Unde? 

— Să vorbeşti cu un arhimaester. 

Trebuie să le spui, Sam, îl povăţuise Maesterul Aemon. 
Trebuie să le spui arhimaesterilor. 

— Prea bine. 

Se putea întoarce la seneşal a doua zi, cu o para în mână. 

— Cât de departe trebuie să mergem? 

— Nu departe. Insula Corbilor. 

Nu avură nevoie de o ambarcaţiune ca să ajungă la Insula 
Corbilor; un pod mobil uzat din lemn lega insula de malul estic. 

— Casa Corbilor este cea mai veche clădire din Citadelă, îi 
spuse Alleras, în timp ce traversau peste apa molcomă a râului 
Mied. Se crede că în Epoca Eroilor a fost avanpostul unui şef al 
piraţilor care stătea acolo şi jefuia navele venite în jos, pe râu. 

Sam văzu că zidurile erau acoperite de muşchi şi de iederă, 
iar corbii păşeau pe metereze în locul arcaşilor. Podul mobil nu 
mai fusese ridicat din vremuri imemoriale. 

Între zidurile castelului era răcoare şi umezeală. Un străvechi 
copac al inimii umplea curtea, la fel ca pe vremea când aceste 
ziduri de-abia fuseseră ridicate. Peste faţa sculptată în trunchiul 
său crescuse acelaşi muşchi violet care atârna pe crengile 
albicioase ale copacului. Jumătate din ele păreau moarte, dar 
din loc în loc încă mai foşneau frunze roşii, iar acolo le plăcea 
corbilor să se caţere. Copacul era plin de ei, şi erau şi mai mulţi 
în ferestrele boltite de deasupra lor, în jurul curţii. Pământul era 
presărat cu găinaţul lor. In timp ce traversau curtea, unul fâlfăi 


pe deasupra lor şi-i auzi pe ceilalţi croncănind unii la alţii. 

— Arhimaesterul Walgrave are apartamentele în turnul de 
vest, sub cuibul păsărilor albe, îl lămuri Alleras. Corbii albi şi cei 
negri se iau la bătaie ca dornishienii cu cei din zonele de 
graniţă, aşa că-i ţin separat. 

— Va înţelege Arhimaesterul Walgrave ceea ce-i spun? 
întrebă Sam. Ziceai că vioiciunea minţii lui nu mai e ce-a fost 
odată. 

— Are zile bune şi zile rele, zise Alleras, dar nu cu Walgrave 
vei discuta. 

Deschise uşa din turnul de nord şi începu să urce. Sam păşi 
pe trepte în urma lui. De deasupra se auzeau fâlfâituri şi 
mormăieli şi, din când în când, câte-un țipăt iritat, când corbii 
protestau pentru că erau treziţi din somn. 

La capătul treptelor, un tânăr blond şi palid, cam de vârsta lui 
Sam, stătea lângă o uşă din lemn de stejar şi fier, uitându-se 
concentrat, cu ochiul drept, în flacăra unei lumânări. Cel stâng 
era ascuns de o şuviţă de păr blond-cenuşiu. 

— Ce vezi acolo? îl întrebă Alleras. Destinul? Moartea ta? 

Tânărul blond îşi desprinse privirile de la lumânare, clipind. 

— Femei goale, zise el. Asta cine mai e? 

— Samwell. Un nou novice, a venit să-l vadă pe Mag. 

— Citadela nu mai e ce-a fost, se plânse blondul. Acceptă 
orice acum. Câini trişti şi dornishieni, porcari, ologi, cretini, iar 
acum o balenă în negru. Eu credeam că leviatanii sunt gri. O 
pelerină scurtă în dungi verzi şi aurii îi acoperea un umăr. Era 
foarte elegant, deşi ochii-i erau vicleni şi gura vădea cruzime. 

Sam îl cunoştea. 

— Leo Tyrell. Rostindu-i numele, se simţi de parcă încă ar fi 
fost un băiat de şapte ani, pe cale să-şi ude lenjeria. Eu sunt 
Sam, din Horn Hill. Fiul Lordului Randyll Tarly. 

— Chiar aşa? Leo îl învrednici cu încă o privire. Cred că aşa-i. 
Tatăl tău ne-a spus că muriseşi. Sau poate că doar şi-a dorit 
asta? Rânji. Tot un laş ai rămas? 

— Nu, minţi Sam. Jon îi poruncise asta. Am mers dincolo de 
Zid şi-am luptat în bătălii. M-au poreclit Sam Ucigaşul. 

Habar n-avea de ce o spusese. Cuvintele i se rostogoliseră din 
gură. 

Leo râse, însă înainte de a putea răspunde, uşa din spatele lui 
se deschise. 


— Intră, Ucigaşule, mormăi bărbatul din prag. Şi tu, Sfinxule. 
Acum. 

— Sam, spuse Alleras, el este Arhimaesterul Marwyn. 

Marwyn purta la gâtul lui de taur un lanţ format din multe 
metale. În afară de asta, arăta mai mult ca un bătăuş de la 
docuri decât ca un maester. Avea un cap prea mare pentru 
trupul său, iar felul în care i se avânta înainte de pe umeri, 
împreună cu falca proeminentă, îl făcea să pară că se pregătea 
să smulgă capul cuiva. Cu toate că era scund şi îndesat, era lat 
în piept şi în umeri, cu o burtă de bere rotundă şi tare ca piatra 
împungând curelele vestei de piele pe care o purta în locul 
robelor. Fire de păr aspru şi alb îi ieşeau din urechi şi nări. 
Fruntea-i era teşită, nasul îi fusese spart nu o dată, iar frunzele 
acrişoare îi pătaseră dinţii cu roşu. Avea mâinile cele mai mari 
din câte văzuse Sam vreodată. 

Când Sam ezită, una dintre acele mâini îl înşfăcă de braţ şi-l 
trase pe uşă. Încăperea de dincolo de ea era mare şi rotundă. 
Peste tot erau împrăştiate cărţi şi pergamente, întinse pe mese 
şi adunate pe podea în mormane de peste un metru înălţime. 
Tapiserii decolorate şi hărţi zdrenţuite acopereau pereţii din 
piatră. În vatră ardea focul, încălzind o oală din cupru. Orice-o fi 
fost înăuntru, mirosea a ars. In afară de asta, singura lumină 
provenea de la o lumânare înaltă, neagră, aflată în centrul 
încăperii. 

Lumânarea era de o strălucire care deranja. Era ceva ciudat 
cu ea. Flacăra ei nu tremura, nici chiar când Arhimaesterul 
Marwyn închise uşa atât de tare încât hârtiile îşi luară zborul de 
pe masa alăturată. Lumina făcea lucruri ciudate şi cu nuanțele. 
Albul era strălucitor precum zăpada proaspăt căzută, galbenul 
strălucea ca aurul, roşul se transforma în flacără, iar umbrele 
erau atât de întunecate încât arătau ca nişte găuri săpate în 
lume. Sam se pomeni holbându-se. Lumânarea însăşi avea 
aproape un metru înălţime şi era subţire ca o sabie, crestată şi 
răsucită, de un negru lucitor. 

— Ăsta-i...? 

— ... obsidian, spuse un alt bărbat aflat în încăpere, un tânăr 
palid, gras şi cu o faţă păstoasă, umeri rotunzi, mâini moi, ochi 
apropiaţi şi veşminte pătate cu mâncare. 

— Spune-i piatra dragonului. Arhimaesterul Marwyn privi un 
moment lumânarea. Arde, însă nu se consumă. 


— Ce alimentează flacăra? întrebă Sam. 

— Ce hrăneşte focul dragonului? 

Marwyn se aşeză pe un scaun. 

— Întreaga societate valyriană a fost întemeiată pe sânge sau 
foc. Vrăjitorii din Ţinutul Liber puteau să vadă până peste munţi, 
mări şi deșerturi cu una dintre aceste lumânări din sticlă. Puteau 
să pătrundă în visul oricărui bărbat şi să-i dea vedenii şi să 
vorbească cu altul la jumătate de lume distanţă, aşezat înaintea 
lumânării lui. Crezi că ar putea fi de folos, Ucigaşule? 

— N-am mai avea nevoie de corbi. 

— Numai după bătălii. Arhimaesterul extrase o frunză dintr-un 
snop, şi-o băgă în gură şi începu s-o mestece. Repetă-mi şi mie 
tot ce i-ai povestit sfinxului nostru dornishean. Ştiu mare parte 
din asta şi încă ceva pe deasupra, dar s-ar putea să-mi fi scăpat 
detaliile. 

Nu era un om pe care să-l fi putut refuza. Sam ezită un 
moment, apoi îşi depănă din nou povestea, în timp ce Marwyn, 
Alleras şi celălalt novice ascultau. 

— Maesterul Aemon credea că Daenerys Targaryen era 
împlinirea profeţiei... ea, nu Stannis, nu Prinţul Rhaegar, nu 
prinţişorul al cărui cap a fost zdrobit de un perete. 

— Născut în sare şi fum, sub o stea sângerândă. Cunosc şi eu 
profeția. Marwyn îşi întoarse capul şi scuipă pe podea un 
ghemotoc de flegmă roşie. Dar asta nu înseamnă că m-aş 
încrede în ea. Gorghan din Vechiul Ghis a scris cândva că o 
profeție este ca o femeie înşelătoare. Îţi ia mădularul în gură, iar 
tu gemi de plăcere, gândindu-te cât de dulce şi de plăcută e 
senzaţia... dar mai apoi dinţii i se închid şi gemetele tale se 
transformă în urlete. Asta-i natura profeţiei, spunea Gorghan. 
Profeţia te va muşca de mădular de fiecare dată. Mestecă puţin. 
Totuşi... 

Alleras se aşeză lângă Sam. 

— Aemon s-ar fi dus la ea dacă ar fi avut vigoarea. El voia să-i 
trimitem un maester, să o sfătuiască, să o protejeze şi s-o aducă 
acasă în siguranţă. 

— Aşa voia? Arhimaesterul Marwyn ridică din umeri. Poate că- 
i mai bine că a murit înainte de a ajunge în Oraşul Vechi. Altfel, 
poate că oile cenuşii ar fi trebuit să-l omoare, iar asta i-ar fi 
făcut pe bieţii şi dragii bătrâni să-şi frângă mâinile lor zbârcite. 

— Să-l omoare? zise Sam şocat. De ce? 


— Dacă-ţi spun, s-ar putea să fie nevoiţi să te ucidă şi pe tine. 

Marwyn îi oferi un zâmbet lugubru, cu zeama de frunze 
scurgându-i-se roşiatică printre dinţi. 

— Cine crezi tu că a ucis toţi dragonii ultima dată? Ucigaşii de 
dragoni ferchezuiţi, înarmaţi cu săbii? Scuipă. În lumea pe care o 
construieşte Citadela, nu mai este loc pentru vrăjitorii, profeţii 
sau lumânări din sticlă, şi chiar mai puţin pentru dragoni. 
Întreabă-te singur de ce lui Aemon Targaryen i s-a îngăduit să-şi 
risipească viaţa pe Zid, când ar fi fost drept să fie ridicat la 
rangul de arhimaester. Din cauza sângelui său. Nu se putea 
avea încredere în el. Nu mai mult decât în mine. 

— Şi ce-ai să faci? întrebă Alleras Sfinxul. 

— Am să merg la Golful Sclavilor în locul lui Aemon. Nava care 
l-a adus pe Ucigaş ar trebui să-mi satisfacă destul de bine 
trebuinţele. Oile cenușii îşi vor trimite omul pe o galeră, nu am 
nicio îndoială. Cu un vânt bun, ar trebui să ajung eu primul la 
ea. Marwyn îl privi din nou pe Sam şi se încruntă. Tu... tu ar 
trebui să rămâi şi să-ţi pregăteşti colanul. Dacă aş fi în locul tău, 
aş face-o repede. Va veni o vreme când vei fi necesar pe Zid. Se 
întoarse spre novicele cu faţa păstoasă. Găseşte-i Ucigaşului o 
chilie uscată. Va dormi aici şi te va ajuta să te îngrijeşti de corbi. 

— D... d... dar, se bâlbâi Sam, ceilalţi arhimaesteri... 
Seneşalul... ce să le spun? 

— Spune-le cât de înţelepţi şi buni sunt. Spune-le că Aemon 
ţi-a poruncit să te încredinţezi lor. Mai spune-le că ai visat 
întotdeauna că într-o zi ţi se va permite să porţi colanul şi să 
serveşti unui scop mai nobil, că slujirea este cea mai înaltă 
onoare, iar supuşenia, cea mai înaltă virtute. Insă nu povesti 
nimic despre profeţii sau dragoni, decât dacă îţi doreşti nişte 
otravă prin terci. 

Marwyn înşfăcă de pe un cuier de lângă uşă o mantie pătată, 
din piele, şi o legă strâns. 

— Sfinxule, ai grijă de el. 

— Voi avea, răspunse Alleras, dar arhimaesterul plecase deja. 
Îi auziră cizmele bocănind pe trepte. 

— Unde s-a dus? întrebă Sam nedumerit. 

— La docuri. Magul nu este un om care să se încreadă în 
pierderea de vreme. Alleras zâmbi. Am o mărturisire de făcut. 
Această întâlnire nu a fost una întâmplătoare, Sam. Magul m-a 
trimis să te aduc înainte să apuci să vorbeşti cu Theobald. Ştia 


că vei veni. 

— Dar cum? 

Alleras făcu un semn cu capul spre lumânarea de sticlă. 

Sam se holbă un moment la ciudata flacără, apoi clipi şi privi 
în altă parte. Afară, pe fereastră, se întuneca. 

— Există o cămăruţă liberă pentru dormit sub a mea, în turnul 
de vest, cu trepte care duc direct spre încăperile lui Walgrave, 
zise tânărul cu faţa păstoasă. lar dacă nu te deranjează 
croncănitul corbilor, ai o privelişte frumoasă spre Mied. E bine? 

— Cred că da. 

Trebuia să doarmă undeva. 

— Am să-ţi aduc nişte pături de lână. Pereţii din piatră se fac 
foarte reci noaptea, chiar şi aici. 

— Mulţumirile mele. 

Era ceva ce nu-i plăcea la tânărul palid şi molatic, însă nu voia 
să pară nepoliticos. 

— De fapt, numele meu nu-i Ucigaşul. Eu sunt Sam. Samwell 
Tarly. 

— lar eu sunt Pate, zise celălalt, la fel ca porcarul. 


ÎNTRE TIMP, ÎNAPOI LA ZID 

„Hei, stai puţin!” s-ar putea să spuneţi unii dintre voi. „Stai 
puţin, stai puţin, stai puţin! Unde-s Dany şi dragonii? Unde-i 
Tyrion? De-abia dacă l-am văzut pe Jon Snow. Nu se poate 
termina aşa...” 

Ei bine, nu. Se vor mai întâmpla multe. Încă o carte, la fel de 
groasă ca asta. 

N-am uitat să scriu şi despre celelalte personaje. Departe de 
asta. Am scris o grămadă despre ele. Pagini şi pagini şi pagini. 
Capitole după capitole. Incă mai scriam, când mi-a trecut prin 
minte că această carte a devenit mult prea voluminoasă pentru 
a fi publicată într-un singur volum... şi nici măcar nu eram 
aproape de final. Ca să spun toată povestea pe care voiam s-o 
împărtăşesc, urma să fiu nevoit să împart cartea în două. 

Calea cea mai simplă de a face asta ar fi fost să iau ce aveam 
deja, s-o tai la mijloc şi să închei cu menţiunea „Va urma”. Dar, 
cu cât mă gândeam mai mult la asta, cu atât mai mult simţeam 
că ar fi mai bine pentru cititori să le fie oferită o carte care 
dezvăluia întreaga poveste pentru o jumătate dintre personaje, 
decât o jumătate de poveste pentru toate personajele. Aşa că 
aceasta-i calea pe care-am ales-o. 

Tyrion, Jon, Dany, Stannis şi Melisandre, Davos Seaworth şi 
toate celelalte personaje pe care le îndrăgiţi sau pe care vă 
place să le detestaţi vor fi laolaltă anul viitor (sper cu toată 
ardoarea) în Dans cu dragonii, care se va concentra asupra 
evenimentelor de lângă Zid şi de peste mare, tot aşa cum 
această carte s-a axat pe Debarcaderul Regelui. 

GEORGE R.R. MARTIN 
iunie 2005 


Anexă 
REGII ŞI CURŢILE LOR 


REGINA REGENTĂ 
CERSEI LANNISTER, Prima pe Numele Său, văduva (Regelui 
Robert | Baratheon), Regină-Mamă, Protectoare a Regatului, 
Lady de Casterly Rock şi Regină Regentă, 


e copiii Reginei Cersei: 
* (REGELE JOFFREY | BARATHEON), otrăvit la propriul ospăț 
de nuntă, un băiat de treisprezece ani, 
e PRINȚESA MYRCELLA BARATHEON, o fată de nouă ani, 
pupila Prințului Doran Martell la Sunspear, 
e REGELE TOMMEN | BARATHEON, un rege-copil, în vârstă de 
opt ani, 
e pisoii lui, SER GHEARA, LADY MUSTAŢĂ, GHETUŢE, 
e fraţii Reginei Cersei: 
e SER JAIME LANNISTER, fratele ei geamăn, zis REGICIDUL, 
Lord Comandant al Gărzii Regale, 
e TYRION LANNISTER, zis PEZEVENGHIUL, un pitic, acuzat şi 
condamnat pentru regicid şi uciderea nepotului său, 
e PODRICK PAYNE, scutierul lui Tyrion, un băiat de zece ani, 


e unchii, mătuşile şi verii Reginei Cersei: 
e SER KEVAN LANNISTER, unchiul ei, 
e SER LANCEL, fiul lui Ser Kevan, vărul ei, fost scutier al 
Regelui Robert şi ibovnic al lui Cersei, proaspăt ridicat la 
rangul de Lord de Darry, 
e {WILLEM}, fiul lui Ser Kevan, ucis la Riverrun, 
e MARTYN, fratele geamăn al lui Willem, un scutier, 
e JANEI, fiica lui Ser Kevan, o fată de trei ani, 
e LADY GENNA LANNISTER, mătuşa lui Cersei, măritată cu 
Ser Emmon Frey, 
e (SER CLEOS FREY}, fiul Gennei, ucis de tâlhari, 
e SER TYWLN FREY, zis TY, fiul lui Cleos, 
e WILLEM FREY, fiul lui Cleos, un scutier, 
e SER LYONEL FREY, cel de-al doilea fiu al Gennei, 
e (TION FREY}, fiul Gennei, ucis la Riverrun, 


e WALDER FREY, zis WALDER CEL ROŞU, mezinul Doamnei 
Genna, un paj la Casterly Rock, 
e TYREK LANNISTER, vărul lui Cersei, fiul lui Tygett, 
răposatul frate al tatălui său, 
e LADY ERMESANDE HAYFORD, soţia-copilă a lui Tyrek, 
e JOY HILL, o fată de unsprezece ani, fiica bastardă a lui 
Gerion, unchiul Reginei Cersei, dat dispărut, 
e CERENNA LANNISTER, verişoara lui Cersei, fiica răposatului 
ei unchi Stafford, fratele mamei sale 
e MYRIELLE LANNISTER, verişoara lui Cersei şi sora Cerennei, 
fiica unchiului său Stafford, 
e SER DAVEN LANNISTER, vărul ei, fiul lui Stafford, 
e SER DAMION LANNISTER, un văr mai îndepărtat, însurat cu 
Shiera Crakehall, 
e SER LUCION LANNISTER, fiul lor, 
e LANNA, fiica lor, măritată cu Lordul Antario Jast, 
e LADY MARGOT, o verişoară şi mai îndepărtată, măritată cu 
Lordul Titus Peake, 


e micul consiliu al Regelui Tommen: 
e (LORDUL TYWIN LANNISTER), Mâna Regelui, 
e SER JAIME LANNISTER, Lord Comandant al Gărzii Regale, 
e SER KEVAN LANNISTER, maestru al legilor, 
e VARYS, un eunuc, maestru al şoptitorilor, 
e MARELE MAESTER PYCELLE, sfetnic şi vindecător, 
e LORDUL MACE TYRELL, LORDUL MATHIS ROWAN, LORDUL 
PAXTER REDWYNE, sfetnici, 


e Garda Regală a lui Tommen: 
e SER JAIME LANNISTER, Lord Comandant, 
e SER MERYN TRANT, 
e SER BOROS BLOUNT, înlăturat şi apoi repus în drepturi, 
e SER BALON SWANN, 
e SER OSMUND KETTLEBLACK, 
e SER LORAS TYRELL, Cavalerul Florilor, 
e SER ARYS OAKHEART, aflat cu Prinţesa Myrcella în Dorn, 


e oamenii de casă ai lui Cersei la Debarcaderul Regelui: 
e LADY JOCELYN SWYFT, doamna ei de companie, 
e SENELLE şi DORCAS, cameristele şi slujitoarele ei, 


e LUM, LESTER CEL ROŞU, HOKE zis PICIOR-DE-CAL, 
URECHE-SURDA şi PUCKENS, străjeri, 


e REGINA MARGAERY din Casa Tyrell, o fecioară de 
şaisprezece ani, mireasa văduvă a Regelui Joffrey | 
Baratheon şi, înaintea acestuia, a Lordului Renly Baratheon, 
e curtea lui Margaery la Debarcaderul Regelui: 
e MACE TYRELL, Lord de Highgarden, tatăl ei 
e LADY ALERIE din Casa Hightower, mama ei, 
e LADY OLENNA TYRELL, bunica ei, o văduvă bătrână zisă 
REGINA SPINILOR, 
e ARRYK şi ERRYK, străjerii Doamnei Olenna, gemeni înalţi 
de doi metri, zişi STÂNGUL şi DREPTUL, 
e SER GARLAN TYRELL, fratele lui Margaery, GALANTUL, 
e soţia lui, LADY LEONETTE din Casa Fossoway, 
e SER LORAS TYRELL, fratele ei mai mic, Cavalerul Florilor, 
un Frate Jurat al Gărzii Regale, 
e însoţitoarele lui Margaery: 
e verişoarele ei, MEGGA, ALLA şi ELINOR TYRELL, 
e logodnicul lui Elinor, ALYN AMBROSE, scutier, 
e LADY ALYSANNE BULWER, o fată de opt ani, 
* MEREDYTH CRANE, zisă MERRY VESELA, 
e LADY TAENA MERRYWEATHER, 
e LADY ALYCE GRACEFORD, 
e SEPTA NYSTERICA, o soră a Credinței, 
e PAXTER REDWYNE, Lord de Arbor, 
e fiii săi gemeni, SER HORAS şi SER HOBBER, 
e MAESTER BALLABAR, vindecătorul şi sfetnicul său, 
e MATHIS ROWAN, Lord de Goldengrove, 
e SER WILLAM WYTHERS, căpitanul gărzilor lui Margaery, 
* HUGH CLIFTON, un chipeş tânăr străjer, 
e SER PORTIFER WOODWRIGHT şi fratele său, SER 
LUCANTINE, 


e Curtea lui Cersei, la Debarcaderul Regelui: 
e SER OSFRYD KETTLEBLACK şi SER OSNEY KETTLEBLACK, 
fraţii mai mici ai lui Ser Osmund Kettleblack, 
e SER GREGOR CLEGANE, zis MUNTELE CARE CĂLĂREŞTE, pe 
moarte în chinuri din pricina unei răni otrăvite, 
e SER ADDAM MARBRAND, Comandant al Gărzii Oraşului de 


la Debarcaderul Regelui („mantiile aurii”), 

e JALABHAR XHO, Prinţ al Văii Florii Roşii, un exilat din 
Insulele Verii, 

e GYLES ROSBY, Lord de Rosby, chinuit de tuse, 

e ORTON MERRYWEATHER, Lord de Longtable, 

e TAENA, soţia lui, o femeie din Myr, 
e LADY TANDA STOKEWORTH, 
e LADY FALYSE, fiica ei cea mare şi moştenitoarea ei, 
e SER BALMAN BYRCH, soţul lui Lady Falyse, 
e LADY LOLLYS, fiica ei cea mai mică, însărcinată, slabă la 
minte, 
* SER BRONN DE LA APA NEAGRĂ, soţul lui Lollys, un fost 
mercenar, 
e {SHAE}, o vivandieră devenită camerista lui Lollys, 
strangulată în patul Lordului Tywin, 
e MAESTER FRENKEN, aflat în slujba Doamnei Tanda, 

e SER ILYN PAYNE, Dreptatea Regelui, un călău, 

e RENNIFER  LONGWATERS,  temnicer-şef al carcerelor 
Fortăreţei Roşii, 

e RUGEN, temnicer al celulelor negre, 

e LORDUL HALLYNE PIROMANTUL, un înţelept al Ghildei 
Alchimiştilor, 

e NOHO DIMITTIS, un emisar al Băncii de Fier a Braavosului, 

e QYBURN, un necromant, fost maester al Citadelei, mai 
recent unul dintre Bravii Camarazi, 

* BĂIATUL LUNII, bufonul regal, un măscărici, 

e PATE, un băiat de opt ani, ţapul ispăşitor al Regelui 
Tommen, 

e ORMOND DIN ORAŞUL VECHI, harpist regal şi bard, 

e SER MARK MULLENDORE, care a pierdut o maimuţă şi o 
jumătate de braţ în Bătălia de la Apa Neagră, 

e AURANE WATERS, Bastardul de la Driftmark, 

e LORDUL  ALESANDER STAEDMON, zis IUBITORUL DE 
GOLOGANI, 

e SER RONNET CONNINGTION, zis RONNET CEL ROŞU, 
Cavalerul de la Cuibarul Grifonului, 

e SER LAMBERT TURNBERRY, SER DERMOT DE LA 
RAINWOOD, SER TALLAD, zis CEL ÎNALT, SER BAYARD 
NORCROSS, SER BONIFER HASTY, zis BONIFER CEL BUN, 
SER HUGO VANCE, cavaleri juraţi Tronului de Fier, 


e SER LYLE  CRAKEHALL, zis MISTREȚUL, SER ALYN 
STACKSPEAR, SER JON BETTLEY, zis JON SPÂNUL, SER 
STEFFON SWYFT, SER HUMFREY SWYFT, cavaleri juraţi de la 
Casterly Rock, 

e JOSMYN PECKLEDON, un scutier, erou la Apa Neagră, 

e GARRETT PAEGE şi LEW PIPER, scutieri şi ostatici, 


e oamenii de la Debarcaderul Regelui: 
e ÎNALTUL SEPTON, Tată al Credincioşilor, Glas al Celor 

Şapte pe Pământ, bătrân şi firav, 

e SEPTONUL TORBERT, SEPTONUL RAYNARD, SEPTONUL 
LUCEON, SEPTONUL OLLIDOR, din rândul Celor Mai 
Cucernici, aflaţi în slujba Celor Şapte la Marele Sept al lui 
Baelor, 

e SEPTA MOELLE, SEPTA AGLANTINE, SEPTA HELICENT, 
SEPTA UNELLA, din rândul Celor Mai Cucernici, aflate în 
slujba Celor Şapte la Marele Sept al lui Baelor, 

e „vrăbiile”, cei mai umili dintre oameni, înverşunaţi în 
evlavia lor, 

e CHATAYA, matroana unui bordel de lux, 

e ALAYAYA, fiica ei, 

e DANCY, MAREI, două dintre fetele Chatayei, 

e BRELLA, o slujitoare aflată de curând în slujba Sansei 

Stark, 

* TOBHO MOTT, un maestru armurier, 
e HAMISH HARPISTUL, un cântăreţ bătrân, 

* ALARIC DIN EYSEN, un cântăreţ umblat prin lume, 

* WAT, un cântăreţ care îşi spune BARDUL ALBASTRU, 

e SER THEODAN WELLS, un cavaler pios, zis mai târziu SER 
THEODAN CEL ONEST. 


Stindardul regelui Tommen înfăţişează cerbul încoronat al 
Baratheonilor, negru pe auriu, şi leul Lannisterilor, auriu pe fond 
purpuriu, gata de luptă. 


REGELE DE LA ZID 
STANNIS BARATHEON, Primul pe Numele Său, cel de-al doilea 
fiu al Lordului Steffon Baratheon şi al lui Lady Cassana din Casa 
Estermont, Lord de Piatra Dragonului, autoproclamat Rege al 
Westerosului, 


e REGINA SELYSE din Casa Florent, soţia lui, în prezent aflată 
la Eastwatch-by-the-Sea, 

e PRINȚESA SHIREEN, fiica lor, o fată de unsprezece ani, 

e CHIP PETICIT, bufonul slab la minte al lui Shireen, 

e EDRIC STORM, nepotul său bastard, fiul Regelui Robert cu 
Lady Delena Florent, un băiat de doisprezece ani, care 
călătoreşte pe Marea îngustă pe corabia Prendos Nebunul, 

e SER ANDREW ESTERMONT, vărul Regelui Stannis, om al 
regelui, la comanda escortei lui Edric, 

e SER GERALD GOWER, LEWYS zis PRECUPEAŢA, SER 
TRISTON DE TALLY HILL, OMER zis MURĂ, oamenii regelui, 
străjerii şi protectorii lui Edric, 


e curtea lui Stannis la Castelul Negru: 
e LADY MELISANDRE DIN ASSHAI, zisă FEMEIA ROŞIE, o 
preoteasă a lui R'hllor, Stăpânul Luminii, 
e MANCE RAYDER, Regele-de-Dincolo-de-Zid, un ostatic 
condamnat la moarte, 
e fiul lui Rayder cu soţia sa {DALLA}, un nou-născut încă 
nebotezat, „prinţul sălbaticilor”, 
e GILLY, doica pruncului, o fată sălbatică, 
e fiul ei, un alt nou-născut încă nebotezat, pruncul lui 
Gilly cu propriul ei tată, (CRASTER), 
e SER RICHARD HORPE, SEA JUSTIN MASSEY, SER CLAYTON 
SUGGS, SER GODRY FARRING, zis UCIGAŞUL URIAŞILOR, 
LORD HARWOOD FELL, SER CORLISS PENNY, oamenii şi 
cavalerii Reginei, 
e DEVAN SEAWORTH şi BRYEN FARRING, scutieri regali, 


e curtea lui Stannis la Eastwatch-by-the-Sea: , 
e SER DAVOS SEAWORTH, zis CAVALERUL CEAPA, Lord de 
Rainwood, Amiral al Mării Înguste şi Mână a Regelui, 
e SER AXELL FLORENT, unchiul Reginei Selyse, întâiul dintre 
oamenii reginei, 
e SALLADHAR SAAN din Lys, pirat şi mercenar, căpitan al 
Valyrianei şi al flotei de galere, 


e garnizoana lui Stannis la Piatra Dragonului: E 
e SER ROLLAND STORM, zis BASTARDUL DE LA CANTECUL 
NOPŢII, un om al regelui, castelan al Pietrei Dragonului, 
e MAESTER PYLOS, vindecător, preceptor şi sfetnic, 
e „TERCI” şi „MREANA”, doi temniceri, 


e lorzi juraţi ai Pietrei Dragonului: 
e MONTERYS VELARYON, Lord al Valurilor şi Stăpân al 
Driftmarkului, un băiat de şase ani, 
e DURAN BAR EMMON, Lord de Sharp Point, un băiat de 
cincisprezece ani, 


e garnizoana lui Stannis la Capătul Furtunii: 
e SER GILBERT FARRING, castelan de Capătul Furtunii, 
e LORDUL ELWOOD MEADOWS, secundul lui Ser Gilbert, 
e MAESTER JURNE, sfetnicul şi vindecătorul lui Ser Gilbert, 


e lorzi juraţi ai Capătului Furtunii: 
e ELDON ESTERMONT, Lord de Piatra Verde, unchi al Regelui 
Stannis şi al Regelui Tommen, un prieten prevăzător al 
amândurora, 
e SER AEMON, fiul şi moştenitorul Lordului Eldon, aflat cu 
Regele Tommen la Debarcaderul Regelui, 
e SER ALYN, fiul lui Ser Aemon, aflat, de asemenea, 
împreună cu Regele Tommen la Debarcaderul Regelui, 
e SER LOMAS, frate al Lordului Eldon, unchi şi susţinător al 
Regelui Stannis, la Capătul Furtunii, 
e SER ANDREW, fiul lui Ser Lomas, protector al lui Edric 
Storm pe Marea Îngustă, 
e LESTER MORRIGEN, Lord de Cuibul Ciorii, 
e LORD LUCOS CHYTTERING, zis MICUL LUCOS, un tânăr de 
şaisprezece ani, 


e DAVOS SEAWORTH, Lord de Rainwood, 
e MARYA, soţia lui, fiica unui tâmplar, 

e (DALE, ALLARD, MATTHOS, MARIC}, cei patru fii mai 
mari ai lor, pieriţi în Bătălia de la Apa Neagră 
e DEVAN, un scutier aflat cu regele Stannis la Castelul 
Negru, 
e STANNIS, un băiat de zece ani, aflat cu Lady Marya la 
Capul Mâniei, 
e STEFFON, un băiat de şase ani, aflat cu Lady Marya la 
Capul Mâniei. 


Stannis a adoptat drept stindard inima înflăcărată a 
Stăpânului Luminii, o inimă roşie înconjurată de flăcări portocalii 
pe un fond galben. În interiorul inimii se află cerbul încoronat al 
Casei Baratheon, de culoare neagră. 


Pi 


REGELE INSULELOR ŞI AL NORDULUI 

Casa Greyjoy din Pyke susţine că descinde din Regele Cenuşiu 
din Epoca Eroilor. Legenda spune că Regele Cenuşiu a stăpânit 
marea însăşi şi a luat o sirenă de soţie. Aegon Dragonul a 
încheiat şirul, fiind ultimul Rege al Insulelor de Fier, dar a 
îngăduit oamenilor de fier să reînvie vechiul lor obicei şi să 
aleagă cine dintre ei trebuie să aibă întâietate. Aceştia l-au ales 
pe Lordul Vickon de Pyke. Blazonul Greyjoy este un kraken auriu 
pe fond negru. Deviza lor este Noi nu secerăm. 

Prima rebeliune a lui Balon Greyjoy împotriva Tronului de Fier 
a fost reprimată de Regele Robert | Baratheon şi de Lordul 
Eddard Stark de Winterfell, dar în haosul care a urmat morţii lui 
Robert, Lordul Balon s-a autoproclamat din nou rege şi şi-a 
trimis corăbiile să atace Nordul. 

(BALON GREYJOY)Y, Cel de-al Nouălea pe Numele Său de la 
Regele Cenuşiu, Rege al Insulelor de Fier şi al Nordului, Rege al 
Sării şi al Pietrei, Fiu al Vântului Mării şi Lord Secerător de Pyke, 
a murit căzând de pe un pod, 

e văduva Regelui Balon, REGINA ALANNYS, din Casa Harlaw, 

e copiii lor: 

e {RODRIK}, ucis în timpul primei rebeliuni a lui Balon, 

e {MARON}, ucis în timpul primei rebeliuni a lui Balon, 

e ASHA, fiica lor, căpitan al corăbiei Vântul Negru şi 
cuceritoare a Deepwood Motte, 

e THEON, autointitulat Prinţ de Winterfell, poreclit de 
oamenii Nordului THEON TRĂDĂTORUL, 


e fraţii buni şi fraţii vitregi ai Regelui Balon: 
* {HARLON}, mort de vărsat-de-vânt în tinereţe, 
e (QUENTON), mort în fragedă pruncie, 
e (DONEL), mort în fragedă pruncie, 
e EURON, zis Ochi-de-Cioară, căpitan al Tăceri;, 
e VICTARION, Lord Căpitan al Flotei de Fier, căpitan al 
Victoriei de Fier, 
e {URRIGON}, mort în urma unei răni agravate, 


* AERON, zis PĂRUMED, un preot al Zeului Înecat, 
e RUS şi NORJEN, doi dintre discipolii săi, „oamenii înecaţi”, 
e (ROBIN), mort în fragedă pruncie, 


e curtea Regelui Balon la Pyke: 
e MAESTER WENDAMYR, vindecător şi sfetnic, 
e HELYA, administratoarea castelului, 


e oştenii şi fraţii juraţi ai Regelui Balon: 
e DAGMER zis CLEFTJAW, căpitan al corăbiei Înghiţitoarea de 
Valuri, aflat la comanda oamenilor de fier la Castelul lui 
Torrhen, 
e DINTE-ALBASTRU, căpitanul unei corăbii lungi, 
* ULLER, SKYTE, vâăslaşi şi luptători, 


e PRETENDENŢI LA TRONUL STÂNCA MĂRII LA PLEBISCITUL DE 
LA VECHIUL WYK 


GYLBERT FARWYND, Lord al Luminii Singuratice, 
e susţinătorii lui Gylbert: fiii săi GYLES, YGON, YOHN, 


ERIK FIERARUL, zis ERIK RUPE-NICOVALĂ ŞI ERIK CEL 
DREPT, un bătrân, fost căpitan şi năvălitor renumit. 
e susţinătorii lui Erik: nepoţii săi UREK, THORMOR, DAGON, 


DUNSTAN DRUMM, Toba, Mâna Osoasă, Lord de Vechiul 
Wyk, 

e susținătorii lui Dunstan: fiii săi DENYS şi DONNEL, şi 
ANDRIK CEL POSOMORAT, o namilă de om, 


ASHA GREYJOY, unica fiică a lui Balon Greyjoy, căpitan al 

Vântului Negru, 

e susținătorii Ashei: QARL FECIOARA, TRISTIFER BOTLEY şi 
SER HARRAS HARLAW, 

e căpitanii şi partizanii Ashei: LORDUL RODRJK HARLAW, 
LORDUL BAELOR BLACKTYDE, LORDUL MELDRED MERLYN, 
HARMUND SHARP, 


VICTARION GREYJOY, frate, al lui Balon Greyjoy, căpitan al 
Victoriei de Fier şi Lord Căpitan al Flotei de Fier, 


e susţinătorii lui Victarion: RALF STONEHOUSE CEL ROŞU, 
RALF ŞCHIOPUL şi NUTE BĂRBIERUL, 

e căpitanii şi partizanii lui Victarion: HOTHO HARLAW, 
ALVYN SHARP, FRALEGG VOINICUL, ROMNY WEAVER, WILL 
HUMBLE, MICUL LENWOOD TAWNEY, RALF KENNING, 
MARON VOLMARK, GOROLD GOODBROTHER, 

e echipajul lui Victarion: WULF O-URECHE, RAGNOR PYKE, 

e ţiitoarea lui Victarion, o femeie oacheşă, mută, fără 
limbă, primită în dar de la fratele său Euron, 


EURON GREYJOY, zis OCHI-DE-CIOARĂ, frate al lui Balon 

Greyjoy şi căpitan al Tăceri;, 

e susţinătorii lui Euron: GERMUND BOTLEY, LORDUL 
ORKWOOD DE ORKMONT, DONNOR SALTCLIFFE 

e căpitanii şi partizanii lui Euron: TORWOLD DINTE-NEGRU, 
JON MYRE  MUTRĂ-ACRĂ,  RODRJK  NĂSCUT-LIBER, 
VÂSLAŞUL ROŞU, LUCAS CODD STÂNGACIUL, QUELLON 
HUMBLE, HARREN  HALF-HOARE, KEMMETT PYKE 
BASTARDUL, QARL ROBUL, MÂNĂ DE PIATRĂ, RALF 
PĂSTORUL, RALF DE LORDSPORT 

e echipajul lui Euron: CRAGORN 


e lorzii stegari ai lui Balon, Lorzii Insulelor de Fier: 


LA PYKE 
e {SAWANE BOTLEY}, Lord de Lordsport, înecat de Euron 
Ochi-de-Cioară, 
* {HARREN}, fiul său cel mare, ucis la Moat Cailin, 
e TRISTIFER, cel de-al doilea fiu şi moştenitor de drept, 
deposedat de unchiul său, 
e SYMOND, HARLON, VICKON şi BENNARION, fiii săi mai mici, 
de asemenea deposedaţi, 
e GERMUND, fratele său, făcut Lord de Lordsport 
e fiii lui Germund, BALON şi QUELLON, 
e SARGON şi LUCIMORE, fraţii vitregi ai lui Sawane, 
e WEX, un băiat mut, în vârstă de doisprezece ani, fiu 
bastard al lui Sargon, scutier al lui Theon Greyjoy, 
e WALDON WYNCH, Lord de Crângul de Fier, 


LA HARLAW 


e RODRIK HARLAW, zis CITITORUL, Lord de Harlaw, Lord de 

Zece Turnuri, Harlaw de Harlaw, 

e LADY GWYNESSE, sora sa mai mare, 

e LADY ALANNYS, sora sa mai mică, văduva Regelui Balon 

e SIGFRYD HARLAW, zis SIGFRYD PAR ARGINTIU, unchiul 
său, stăpân peste Castelul Harlaw, 

e HOTHO HARLAW, zis HOTHO COCOŞATUL, de la Turnul 
Sclipirii, un văr, 

e SER HARRAS HARLAW, zis CAVALERUL, Cavalerul Grădinii 
Cenuşii, un văr, 

e BOREMUND HARLAW, zis BOREMUND CEL ALBASTRU, 
stăpân al Colinei Baborniţei, un văr, 

e lorzii stegari şi supuşii Lordului Rodrik: 
e MARON VOLMARK, Lord de Volmark, 
e MYRE, STONETREE, şi KENNING, 

e curtea Lordului Rodrik: 
* TREI-DINŢI, administratoarea lui, o baborniţă, 


LA BLACKTYDE 
e BAELOR  BLACKTYDE, Lord de Blacktyde, căpitan al 
Zburătorului Nopții, 

* BEN BLACKTYDE ORBUL, un preot al Zeului Înecat, 


ÎN VECHIUL WYK 

e DUNSTAN DRUMM, Toba, căpitan al Tunetu/ui, 

e NORNE GOODBROTHER, de Shatterstone, 

e STONEHOUSE, 

* TARLE, zis TARLE CEL-DE-TREI-ORI-ÎNECAT, un preot al 
Zeului Înecat, 


LA MARELE WYK 
* GOROLD GOODBROTHER, Lord de Hammerhorn, 
e fiii săi, GREYDON, GRAN şi GORMOND, tripleti, 
e fiicele sale, GYSELLA şi GWIN, 
e MAESTER MURENMURE, preceptor, tămăduitor şi sfetnic, 
e TRISTON FARWYND, Lord de Sealskin Point, 
e SPARR, 
e fiul şi moştenitorul său, STEFFARION, 
e MELDRED MERLYN, Lord de Pebbleton, 


LA ORKMONT 
e ORKWOOD DE ORKMONT, 
e LORD TAWNEY, 


LA SALTCLIFFE 
e LORD DONNOR SALTCLIFFE, 
e LORD SUNDERLY, 


PE INSULELE ŞI STÂNCILE MAI MICI 


e GYLBERT FARWYND, Lord de Lumina Solitară, ` 
* BATRANUL PESCARUŞ CENUŞIU, un preot al Zeului Inecat. 


ALTE CASE MARI ŞI MICI 


A 


CASA ARRYN 
Arrynii sunt descendenţi ai Regilor din Munte şi Vale. Blazonul 
lor este luna-şi-şoimul, alb pe un fond azuriu. Casa Arryn a luat 
parte la Războiul Celor Cinci Regi. Deviza Casei Arryn: La 
înălțimea onoarei. 


ROBERT ARRYN, Lord de Eyrie, Apărător al Văii, numit de 
mama sa Adevărat Păzitor al Estului, un băiat bolnăvicios de opt 
ani, zis uneori PRIGOREL. 

e mama lui, (LADY LYSA, din Casa Tully}, văduva Lordului Jon 

Arryn, care şi-a găsit moartea împinsă pe Poarta Lunii, 
e tatăl său vitreg, PETYR BAELISH, zis DEGEŢEL, Lord de 
Harrenhal, Lord Suprem al Tridentului şi Lord Protector al 
Văii, 
e ALAYNE STONE, fiica naturală a Lordului Petyr, o fecioară 
de treisprezece ani, în realitate Sansa Stark, 
e SER LOTHOR BRUNE, un mercenar în slujba Lordului Petyr, 
căpitan al gărzilor, 
e OSWELL, un oştean în slujba Lordului Petyr, numit uneori 
KETTLEBLACK, 


e curtea Lordului Robert la Eyrie: 
e MARILLION, un tânăr şi chipeş cântăreţ, aflat în grațiile lui 
Lady Lysa, acuzat de uciderea ei, 
e MAESTER COLEMON, sfetnic, vindecător şi preceptor, 
e MORD, un temnicer brutal cu dinţi de aur, 
e GRETCHEL, MADDY şi MELA, slujitoare, 


e lorzii stegari ai Lordului Robert, Lorzi ai Văii: 
e LORD NESTOR ROYCE, înalt Administrator al Văii şi 
castelan al Porţilor Lunii, 
e SER ALBAR, fiul şi moştenitorul Lordului Nestor, 
e MYRANDA, zisă RANDA, fiica Lordului Nestor, o văduvă, 
încă tânără, 
e curtea Lordului Nestor 


e SER MARWYN BELMORE, căpitan al gărzilor, 
e MYA STONE, îngrijitoare de catâri şi călăuză, fiica 
nelegitimă a Regelui Robert | Baratheon, 
e OSSY şi MORCOV, îngrijitori de catâri, 
e LYONEL CORBRAY, Lord de Casa Inimii, 
e SER LYN CORBRAY, fratele şi moştenitorul său, care 
mânuieşte renumita sabie Doamna Deznădejdii, 
e SER LUCAS CORBRAY, fratele său mai mic, 
e JON LYNDERLY, Lord de Snakewood, 
* TERRANCE, fiul şi moştenitorul său, un tânăr scutier, 
e EDMUND WAXLEY, Cavalerul de Wickenden, 
e GEROLD GRAFTON, Lord de Gulltown, 
e GYLES, mezinul său, un scutier, 
e TRISTON SUNDERLAND, Lord de Trei Surori, 
e GODRIC BORRELL, Lord de Sora Dulce, 
e ROLLAND LONGTHORPE, Lord de Sora Lungă, 
e ALESANDOR TORRENT, Lord de Sora Mică, 


e Lorzii Declaranţi, stegari ai Casei Arryn, care şi-au unit 
forţele în apărarea tânărului Lord Robert: 
e YOHN ROYCE, zis YOHN BRONZ, Lord de Runestone, din 
ramura veche a Casei Royce, 
e SER ANDAR, unicul fiu supravieţuitor al lui Yohn Bronz şi 
moştenitor al Runestone, 
e curtea lui Yohn Bronz: 
e MAESTER HELLIWEG, preceptor, vindecător şi sfetnic, 
e SEPTONUL LUCOS, A 
e SER SAMWELL STONE, numit SAM STONE VANJOSUL, 
maestru de arme, 
e lorzii stegari şi supuşii lui Yohn Bronz: 
e ROYCE COLDWATER, Lord de Coldwater Burn, 
e SER DAMON SHETT, Cavaler de Gull Tower, 
e UTHOR TOLLETT, Lord de Grey Glen, 
e ANYA WAYNWOOD, Lady de lronoaks, 
e SER MORTON, fiul ei cel mai mare şi moştenitorul ei, 
e SER DONNEL, cel de-al doilea fiu al ei, Cavalerul Porții, 
e WALLACE, fiul ei cel mai mic, 
e HARROLD HARDYNG, pupilul ei, un scutier zis HARRY 
MOŞTENITORUL, 
e BENEDAR BELMORE, Lord de Strongsong, 


e SER SYMOND TEMPLETON, Cavaler de Ninestars 
e {EON HUNTER}, Lord de Castelul Longbow, decedat de 
curând, 
e SER GILWOOD, fiul cel mai mare al Lordului Eon, 
supranumit acum TÂNĂRUL LORD HUNTER, 
e SER EUSTACE, cel de-al doilea fiu al Lordului Eon, 
e SER HARLAN, fiul cel mai mic al Lordului Eon, 
e curtea Tânărului Lord Hunter: 
e MAESTER WILLAMEN, sfetnic, vindecător şi preceptor, 
e HORTON REDFORT, Lord de Redfort, de trei ori căsătorit, 
e SER JASPER, SER CREIGHTON, SEA JON, fiii săi, 
e SER MYCHEL, fiul său cel mai mic, proaspăt numit 
cavaler, însurat cu Ysilla Royce de Runestone, 


e căpetenii de clanuri din Munţii Lunii, E 
e SHAGGA FIUL LUI DOLF, DINTRE CIORILE DE PIATRA, în 
prezent căpetenia unei cete în Pădurea Regelui, 
* TIMETT FIUL LUI TIMETT, DINTRE OAMENII ARŞI, 
e CHELLA FIICA LUI CHEYK, DINTRE URECHILE NEGRE, 
e CRAWN FIUL LUI CALOR, DINTRE FRAŢII LUNII. 


CASA FLORENT 

Cei din Casa Florent de la Cetatea Brightwater sunt lorzi 
stegari ai Highgardenului. La izbucnirea Războiului Celor Cinci 
Regi, Lordul Alester Florent i-a urmat pe Tyrelli, declarându-se 
de partea Regelui Renly, în timp ce fratele său, Ser Axell, l-a 
preferat pe Regele Stannis, soţul nepoatei sale Selyse. După 
moartea lui Renly, Lordul Alester i s-a alăturat şi el lui Stannis, 
cu toate oştirile de la Brightwater. Stannis l-a făcut pe Lordul 
Alester Mâna lui, iar lui Ser Imry Florent, fratele soţiei sale, i-a 
încredinţat comanda flotei sale. Atât flota, cât şi Ser Imry au 
pierit în Bătălia de la Apa Neagră, iar eforturile Lordului Alester 
de a negocia o pace după înfrângere au fost privite drept 
trădare de către Stannis. A fost dat pe mâna preotesei roşii 
Melisandre, care l-a ars ca jertfă adusă lui R'hllor. 

În acelaşi timp, Tronul de Fier i-a numit pe cei din Casa 


Florent trădători pentru sprijinul acordat lui Stannis în timpul 
rebeliunii. Au căzut în dizgrație, iar Cetatea Brightwater şi 
pământurile sale i-au fost încredințate lui Ser Garlan Tyrell. 

Blazonul Casei Florent înfăţişează un cap de vulpe într-un cerc 
de flori. 


{ALESTER FLORENT}, Lord de Brightwater, ars ca trădător, 
e soţia sa, LADY MELARA, de Casa Crane, 
e copiii lor: 
e ALEKYNE, dizgraţiat Lord de Brightwater, fugit în Oraşul 
Vechi, să caute refugiu la Turnul Înalt, 
e LADY MELESSA, măritată cu Lordul Randyll Tarly, 
e LADY RHEA, măritată cu Lordul Leyton Hightower, 
e fraţii şi surorile lui: 
e SER AXELL, un om al reginei, în slujba nepoatei sale, 
Regina Selyse, la Eastwatch-by-the-Sea, 
* {SER RYAM), mort în urma unei căzături de pe cal, 
e SELYSE, fiica lui, soţia şi regina Regelui Stannis | 
Baratheon, 
e SHIREEN BARATHEON, unicul lor copil, 
e (SER IMRY), fiul lui cel mai mare, ucis în Bătălia de la Apa 
Neagră, 
e SER ERREN, cel de-al doilea fiu al său, prizonier la 
Highgarden, 
e SER COLIN, castelan la Cetatea Brightwater, 
e DELENA, fiica lui, măritată cu SER HOSMAN NORCROSS, 
e fiul ei natural, EDRIC STORM, al cărui tată este Regele 
Robert | Baratheon, 
e ALESTER NORCROSS, cel mai în vârstă fiu legitim al ei, un 
băiat de nouă ani, 
e RENLY NORCROSS, cel de-al doilea fiu legitim al ei, un 
băiat de trei ani, 
e MAESTER OMER, fiul cel mai mare al lui Ser Colin, în 
serviciu la Old Oak, 
e MERRELL, mezinul lui Ser Colin, un scutier la Arbor, 
e RYLENE, sora Lordului Alester, măritată cu Ser Rycherd 
Crane. 


CASA FREY 

Freyii sunt stegari ai Casei Tully, dar nu au fost întotdeauna 
zeloşi în a-şi face datoria. La începutul Războiului Celor Cinci 
Regi, Robb Stark a câştigat sprijinul Lordului Walder promițând 
să se însoare cu una dintre fiicele sau nepoatele sale. Când, în 
schimb, s-a căsătorit cu Lady Jeyne Westerling, Freyii au uneltit 
cu Roose Bolton şi l-au omorât pe Tânărul Lup împreună cu suita 
sa la ospăţul care mai apoi a devenit cunoscut ca Nunta Roşie. 


WALDER FREY, Lord de Crossing, 
e după prima lui soţie, (LADY PERRA, din Casa Royce): 
e (SER STEVRON)Y, mort după Bătălia de la Oxcross, 
e căsătorit cu (Corenna Swann}, moartă de pe urma unei 
epidemii, 
e fiul cel mare al lui Stevron, SER RYMAN, moştenitor la 
Gemeni, 
e fiul lui Ryman, EDWYN, căsătorit cu Janyce Hunter, 
e fiica lui Edwyn, WALDA, o fată de nouă ani, 
e fiul lui Ryman, WALDER, zis WALDER CEL NEGRU, 
e fiul lui Ryman, numit PETYR BUBULIŢĂ, căsătorit cu 
Mylenda Caron, spânzurat la Pietrele Vechi, 
e fiica lui Petyr, PERRA, o fată de cinci ani, 
e căsătorit cu (Jeyne Lydden), moartă căzând de pe cal, 
e fiul lui Stevron, {AEGON}, numit CLOPOŢEL, ucis la Nunta 
Roşie de către Catelyn Stark, 
e fiica lui Stevron, (MAEGELLE), moartă pe patul lăuziei, 
căsătorită cu Ser Dafyn Vance, 
e fiica lui Maegelle, MARIANNE VANCE, o fecioară, 
e fiul lui Maegelle, WALDER VANCE, un scutier, 
e fiul lui Maegelle, PATREK VANCE, 
e căsătorit cu {Marsella Waynwood), moartă pe patul 
lăuziei, 
e fiul lui Stevron, WALTON, căsătorit cu Deana Hardyng, 
e fiul lui Walton, STEFFON, numit CEL DULCE, 
e fiica lui Walton, WALDA, numită FRUMOASA WALDA, 


e fiul lui Walton, BRYAN, un scutier, 
e SER EMMON, cel de-al doilea fiu al Lordului Walder, 
căsătorit cu Genna Lannister, 
e fiul lui Emmon, {SER CLEOS), ucis lângă lazul 
Fecioarelor, căsătorit cu Jeyne Darry, 
e fiul lui Cleos, TYWIN, un scutier de doisprezece ani, 
e fiul lui Cleos, WILLEM, un paj la Ashemark, în vârstă de 
zece ani, 
e fiul lui Emmon, SER LYONEL, căsătorit cu Melesa 
Crakehall, 
e fiul lui Emmon, {TION}, un scutier, ucis de Rickard 
Karstark în timp ce era prizonier la Riverrun, 
e fiul lui Emmon, WALDER, numit WALDER CEL ROŞU, un 
paj la Casterly Rock, în vârstă de paisprezece ani, 
e SER AENYS, căsătorit cu {Tyana Wylde}, moartă pe patul 
lăuziei, 
e fiul lui Aenys, AEGON BLOODBORN, un proscris, 
e fiul lui Aenys, RHAEGAR, căsătorit cu (Jeyne Beesbury), 
moartă în timpul unei epidemii, 
e fiul lui Rhaegar, ROBERT, un băiat de treisprezece ani, 
e fiica lui Rhaegar, WALDA, o fată de unsprezece ani, 
numită WALDA CEA ALBA, 
e fiul lui Rhaegar, JONOS, un băiat de opt ani, 
e PERRIANE, fiica Lordului Walder, căsătorită cu Ser Leslyn 
Haigh, 
e fiul Perrianei, SER HARYS HAIGH, 
e fiul lui Harys, WALDER HAIGH, un băiat de cinci ani, 
e fiul Perrianei, SER DONNEL HAIGH, 
e fiul Perrianei, ALYN HAIGH, un scutier, 


e după cea de-a doua soţie, (LADY CYRENNA, din Casa 
Swann}: 
e SER JARED, fiul cel mare, căsătorit cu {Alys Frey}, 
e fiul lui Jared, {SER TYTOS}, ucis de Sandor Clegane în 
timpul Nunții Roşii, căsătorit cu Zhoe Blanetree, 
e fiica lui Tytos, ZIA, o fecioară de paisprezece ani, 
e fiul lui Tytos, ZACHERY, un băiat de doisprezece ani, 
jurat Credinței, educat în Septul din Oraşul Vechi, 
e fiica lui Jared, KYRA, măritată cu {Ser Garse Goodbrook), 
ucis în timpul Nuntii Roşii, 


e fiul Kyrei, WALDER GOODBROOK, un băiat de nouă ani, 
e fiica Kyrei, JEYNE GOODBROOK, şase ani, 
e SEPTONUL LUCEON, în slujba Marelui Sept al lui Baelor. 


e după cea de-a treia soţie, (LADY AMAREI din Casa 
Crakehall): 
e SER HOSTEEN, căsătorit cu Bellena Hawick, 
e fiul lui Hosteen, SER ARWOOD, căsătorit cu Ryella Royce, 
e fiica lui Arwood, RYELLA, o fată de cinci ani, 
e fiii gemeni ai lui Arwood, ANDROW şi ALYN, de patru 
ani, 
e fiica lui Arwood, HOSTELLA, nou-născută, 
e LYENTHE, fiica Lordului Walder, căsătorită cu Lordul Lucias 
Vypren, 
e fiica lui Lythene, ELYANA, căsătorită cu Serjon Wylde, 
e fiul Elyanei, RICKARD WYLDE, patru ani, 
e fiul Lythenei, SER DAMON VYPREN, SYMOND, căsătorit cu 
Betharios din Braavos, 
e fiul lui Symond, ALESANDER, un cântăreţ, 
e fiica lui Symond, ALYX, o fată de şaptesprezece ani, 
e fiul lui Symond, BRADAMAR, un băiat de zece ani, pupil 
al lui Oro Tendyris, un negustor din Braavos, 
e SER DANWELL, fiul de opt ani al Lordului Walder, căsătorit 
cu Wynafrei Whent, 
e (mulţi copii născuţi morţi şi multe sarcini pierdute), 
e (MERRETT), spânzurat la Pietrele Vechi, căsătorit cu 
Mariya Darry, 
e fiica lui Merrett, AMEREI, numită AMI, căsătorită cu {Ser 
Pate de Furca Albastră, ucis de Sandor Clegane}, 
e fiica lui Merrett, WALDA, numită GRASA WALDA, măritată 
cu Roose Bolton, Lord de Dreadfort, 
e fiica lui Merrett, MARISSA, o fecioară de treisprezece ani, 
e fiul lui Merrett, WALDER, numit WALDER CEL MIC, un 
băiat de opt ani, scutier în serviciul lui Ramsay Bolton, 
* (SER GEREMY), înecat, căsătorit cu Carolei Waynwood, 
e fiul lui Geremy, SANDOR, un băiat de doisprezece ani, 
scutier, 
e fiica lui Geremy, CYNTHEA, o fată de nouă ani, pupila lui 
Lady Anya Waynwood, 
e SER RAYMUND, căsătorit cu Beony Beesbury, 


e fiul lui Raymund, ROBERT, un acolit al Citadelei, 

e fiul lui Raymund, MALWYN, ucenic al unui alchimist din 
Lys, 

e fiicele gemene ale lui Raymund, SERRA şi SARRA, 

e fiica lui Raymund, CERSEI, zisă ALBINUŢA, 

e gemenii lui Raymund, JAIME şi TYWIN, nou-născuţi, 


e după cea de-a patra soţie, (LADY ALYSSA din Casa 
Blackwood}: 
e LOTHAR, cel de-al doisprezecelea fiu al Lordului Walder, 
numit LOTHAR ȘCHIOPUL, căsătorit cu Leonella Lefford, 
e fiica lui Lothar, TYSANE, o fată de şapte ani, 
e fiica lui Lothar, WALDA, o fată de cinci ani, 
e fiica lui Lothar, EMBERLEI, o fată de cinci ani, 
e fiica lui Lothar, LEANA, nou-născută, 
e SER JAMMOS, cel de-al treisprezecelea fiu al Lordului 
Walder, căsătorit cu Sallei Paege, 
e fiul lui jJammos, WALDER, numit WALDER CEL MARE, de 
opt ani, un scutier în serviciul lui Roose Bolton, 
e fiii gemeni ai lui Jammos, DICKON şi MATHIS, cinci ani, 
e SER WHALEN, cel de-al paisprezecelea fiu al lui Ser Walder, 
căsătorit cu Sylwa Paege, 
e fiul lui Whalen, HOSTER, un scutier de doisprezece ani, în 
serviciul lui Ser Damon Paege, 
e fiica lui Whalen, MERIANNE, numită MERRY, o fată de 
unsprezece ani, 
e MORYA, fiica Lordului Walder, căsătorită cu Ser Flement 
Brax, 
e fiul Moryei, ROBERT BRAX, de nouă ani, crescut la 
Casterly Rock ca paj, 
e fiul Moryei, WALDER BRAX, un băiat de şase ani, 
e fiul Moryei, JON BRAX, un băieţel de trei ani, 
e TYTA, fiica Lordului Walder, numită TYTA FECIOARA, 


e după cea de-a cincea soţie, (LADY SARYA din Casa Whent): 
e fără urmaşi, 


e după cea de-a şasea soţie, (LADY BETHANY din Casa 
Rosby): 
e SER PERWYN, cel de-al cincisprezecelea fiu al Lordului 


Walder, 
e (SER BENFREY), cel de-al şaisprezecelea fiu al Lordului 
Walder, mort după ce a fost rănit la Nunta Roşie, căsătorit 
cu Jyanna Frey, o verişoară, 
e fiica lui Benfrey, DELLA, numită DELLA SURDA, o fată de 
trei ani, 
e fiul lui Benfrey, OSMUND, un băiat de doi ani, 
e MAESTER WILLAMEN, cel de-al şaptesprezecelea fiu al 
Lordului Walder, în serviciu la Castelul Longbow, 
e OLYVAR, cel de-al optsprezecelea fiu al Lordului Walder, 
fost scutier în serviciul lui Robb Stark, 
e ROSLIN, şaisprezece ani, măritată cu Lordul Edmure Tully 
la Nunta Roşie, 


e după cea de-a şaptea soţie, (LADY ANNARA din Casa 

Farring): 

e ARWYN, o fată de paisprezece ani, 

e WENDEL, cel de-al nouăsprezecelea fiu al Lordului Walder, 
un băiat de treisprezece ani, paj la Seagard 

e COLMAR, cel de-al douăzecilea fiu al Lordului Walder, 
promis Credinței, unsprezece ani, 

e WALTYR, zis TYR, cel de-al douăzeci şi unulea fiu al 
Lordului Walder, zece ani, 

e ELMAR, ultimul fiu al Lordului Walder, un băiat de nouă 
ani, cândva logodit pentru scurt timp cu Arya Stark, 

e SHIREI, mezina Lordului Walder, o fată de şapte ani, 


e cea de-a opta soţie, LADY JOYEUSE din Casa Erenford, 
e în prezent însărcinată, 


e copiii nelegitimi ai Lordului Walder, cu diverse mame, 
e WALDER RIVERS, zis WALDER BASTARDUL, 
e fiul lui Walder Bastardul, SER AEMON RIVERS, 
e fiica lui Walder Bastardul, WALDA RIVERS, 
* MAESTER MELWYS, în serviciu la Rosby, 
e JEYNE RIVERS, MARTYN RIVERS, RYGER RIVERS, RONEL 
RIVERS, MELLARA RIVERS, alţii. 


YA 

CASA HIGHTOWER 

Casa Hightower din Oraşul Vechi se numără printre cele mai 
vechi şi mai respectabile dintre Casele Mari ale Westerosului, 
descendentă a Primilor Oameni. Cândva regi, Hightowerii au 
domnit peste Oraşul Vechi şi împrejurimile acestuia încă de la 
Începutul Vremurilor, preferând să-i întâmpine cu brațele 
deschise pe Andali decât să li se opună şi, mai târziu, plecând 
genunchiul în faţa Regilor Reachului şi renunțând la coroane 
însă păstrându-şi toate vechile privilegii. Deşi puternici şi nespus 
de bogaţi, Lorzii Turnului Înalt au preferat bătăliei învoiala şi 
arareori au jucat un rol major în războaiele din Westeros. 
Hightowerii au avut o contribuţie esenţială la întemeierea 
Citadelei şi continuă să o apere până în prezent. Subtili şi 
sofisticaţi, au fost întotdeauna mari protectori ai învăţăturii şi ai 
Credinței şi se spune că unii dintre ei s-au ocupat, printre altele, 
şi de alchimie, necromanţie şi alte arte vrăjitoreşti. 

Blazonul Casei Hightower înfăţişează un turn alb în trepte, 
încoronat cu foc, pe un fond gri-fumuriu. Deviza Casei este Noi 
Luminăm Calea. 


LEYTON HIGHTOWER, Glas al Oraşului Vechi, Lord al Portului, 
Lord al Turnului Înalt, Apărător al Citadelei, Făclie a Sudului, zis 
BĂTRÂNUL DIN ORAŞUL VECHI, 

e LADY RHEA de Casa Hightower, cea de-a patra soţie a sa, 

e cel mai mare fiu al Lordului Leyton şi moştenitorul acestuia, 

SER BAELOR, zis BAELOR BRIGHTSMILE, însurat cu Rhonda 
Rowan, 

e fiica Lordului Leyton, MALORA, numită FECIOARA NEBUNĂ, 

e fiica Lordului Leyton, ALERIE, măritată cu Lordul Mace 

Tyrell, 

e fiul Lordului Leyton, SER GARTH, zis OŢELUL GRI, 

e fiica Lordului Leyton, DENYSE, căsătorită cu Ser Desmond 

Redwyne, 
e fiul ei, DENYS, un scutier, 


e fiica Lordului Leyton, LEYLA, căsătorită cu SerJon Cupps, 

e fiica Lordului Leyton, ALYSANNE, căsătorită cu Lordul Arthur 
Ambrose, 

e fiica Lordului Leyton, LYNESSE, căsătorită cu Lordul Jorah 
Mormont, în prezent concubina principală a lui Tregar 
Ormollen din Lys, 

e fiul Lordului Leyton, SER GUNTHOR, căsătorit cu Jeyne 
Fossoway, dintre merele verzi Fossoway, 

e mezinul Lordului Leyton, SER HUMFREY, 


e lorzii stegari ai Lordului Leyton: 
e TOMMEN COSTAVYNE, Lord de Trei Turnuri, 
e ALYSANNE BULWER, Lady de Blackcrown, o fată de opt ani, 
e MARTYN MULLENDORE, Lord de Uplands, 
e WARRYN BEESBURY, Lord de Honeyholt, 
e BRANSTON CUY, Lord de Sunflower Hali, 


e oamenii din Oraşul Vechi: 
e EMMA, o slujitoare de la Pana şi Stacana, unde femeile 
sunt dornice şi cidrul teribil de tare, 
e ROSEY, fiica ei, o fată de cincisprezece ani, a cărei 
feciorie costă un dragon de aur, 


e Arhimaesterii Citadelei: 

* ARHIMAESTER NORREN, Seneşal pentru anul în curs, care 
poartă un inel, un sceptru şi o mască din electrum, 

e ARHIMAESTER THEOBALD, Seneşal pentru anul următor, 
care poartă un inel, un sceptru şi o mască din plumb, 

e ARHIMAESTER EBROSE, vindecătorul, care poartă un inel, 
un sceptru şi o mască din argint, 

e ARHIMAESTER MARWYN, zis MARWYN MAGUL, care poartă 
un inel, un sceptru şi o mască din oţel valyrian, 

e ARHIMAESTER PERESTAN, istoricul, care poartă un inel, un 
sceptru şi o mască din cupru, 

e ARHIMAESTER  VAELLYN, poreclit VAELLYN ACRITURA, 
cititorul în stele, care poartă un inel, un sceptru şi o mască 
din bronz, 

e ARHIMAESTER RYAM, care poartă un inel, un sceptru şi o 
mască din aur galben, 

e ARHIMAESTER WALGRAVE, un bătrân cu minţile rătăcite, 


care poartă un inel, un sceptru şi o mască din fier negru, 

e GALLARD, CASTOS, ZARABELO, BENEDICT, GARIZON, 
NYMOS, CETHERES, WILLIFER, MOLLOS, HARODON, GUYNE, 
AGRIVANE, OCLEY, toţi arhimaesteri, 


e maesteri, acoliţi şi novice ai Citadelei 

e MAESTER GORMON, care slujeşte adesea în locul lui 
Walgrave, 

e ARMEN, un acolit cu patru zale, zis ACOLITUL, 

e ALLERAS, zis SFINXUL, un acolit de trei zale, un arcaş 
devotat, 

e ROBERT FREY, şaisprezece ani, un acolit de două zale, 

e LORCAS, un discipol de nouă zale, în serviciul Seneşalului, 

e LEO TYRELL, poreclit LEO LENEŞUL, un novice de obârşie 
nobilă, 

e MOLLANDER, un novice, născut cu un picior strâmb, 

e PATE, care îngrijeşte corbii Arhimaesterului Walgrave, un 
novice nu prea promiţător, 

e ROONE, un tânăr novice. 


k 


CASA LANNISTER 
Lannisterii de la Casterly Rock rămân principalii susținători ai 
pretenției Regelui Tommen la Tronul de Fier. Se laudă că sunt 
urmaşii lui Lann cel Iscusit, legendarul şarlatan din Epoca 
Eroilor. Aurul de la Casterly Rock şi Dintele de Aur a făcut Casa 
Lannister cea mai bogată dintre Marile Case. Blazonul lor este 
un leu pe fond purpuriu. Deviza lor este Ascu/tă-mi Răgetul! 


{TYWIN LANNISTER}, Lord de Casterly Rock, Scut al 
Lannisportului, Păzitor al Apusului şi Mână a Regelui, ucis de fiul 
său pitic în privata sa, 

e copiii Lordului Tywin: 

e CERSEI, sora geamănă a lui Jaime, acum Lady de Casterly 
Rock, 

e SER JAIME, fratele geamăn al lui Cersei, zis REGICIDUL, 

e TYRION, zis PEZEVENGHIUL, pitic şi regicid, 


e fraţii şi surorile Lordului Tywin şi copiii lor: 
e SER KEVAN LANNISTER, însurat cu Dorna de Casa Swyft, 
e LADY GENNA, măritată cu Ser Emmon Frey, acum Lord de 
Riverrun, 
e fiul cel mare al Gennei, (SEA CLEOS FREY}, căsătorit cu 
Jeyne din Casa Darry, ucis de haiduci, 
e fiul cel mai mare al lui Cleos, SER TYWIN FREY, zis TY, 
acum moştenitor la Riverrun, 
e cel de-al doilea fiu al lui Cleos, WILLEM FREY, un scutier, 
e cel de-al doilea fiu al Gennei, SEA LYONEL FREY, 
e cel de-al treilea fiu al Gennei, (TION FREY}, un scutier, 
ucis în timp ce era ostatic la Riverrun, 
e mezinul Gennei, WALDER FREY, zis WALDER CEL ROŞU, 
un paj la Casterly Rock, 
e WAT ZÂMBET ALB, un cântăreţ în slujba Doamnei Genna, 
e (SER TYGETT LANNISTER)Y, mort de vărsat-de-vânt, 
e TYREK, fiul lui Tygett, dat dispărut şi considerat mort, 
e LADY ERMESANDE HAYFORD, soţia-copilă a lui Tyrek, 
e (GERION LANNISTER), pierdut pe mare 
e JOY HILL, fiica bastardă a lui Gerion, unsprezece ani, 


e alte rude apropiate ale Lordului Tywin: 
e (SER STAFFORD LANNISTER), un văr şi frate al soţiei 
Lordului Tywin, ucis în bătălia de la Oxcross, 
e CERENNA şi MYRIELLE, fiicele lui Stafford, 
e SER DAVEN LANNISTER, fiul lui Stafford, 
e SER DAMION LANNISTER, un văr, căsătorit cu Lady Shiera 
Crakehall, 
e fiul lor, SER LUCION, 
e fiica lor, LANNA, măritată cu Lordul Antario Jast, 
e LADY MARGOT, o verişoară, măritată cu Lordul Titus 
Peake, 


e curtea de la Casterly Rock: 
e MAESTER CREYLEN, vindecător, preceptor şi sfetnic, 
e VYLARR, căpitan al gărzilor, 
e SER BENEDICT BROOM, maestru de arme, 
e WAT ZÂMBET ALB, un cântăreţ, 


e lorzi stegari şi supuşi, Lorzi ai Apusului: 
* DAMON MARBRAND, Lord de Ashemark, 
e SER ADDAM MARBRAND, fiul şi  moştenitorul lui, 
Comandant al Gărzii Oraşului de la Debarcaderul Regelui, 
e ROLAND CRAKEHALL, Lord de Crakehall, 
e fratele lui Roland, {SER BURTON}, ucis de haiduci, 
e fiul şi moştenitorul lui Roland, SEA TYBOLT, 
e fiul lui Roland, SER LYLE, zis MISTREȚUL, 
e fiul cel mai tânăr al lui Roland, SER MERLON, 
e SEBASTON FARMAN, Lord de Insula Frumoasă, 
e JEYNE, sora lui, măritată cu SER GARETH CLIFTON, 
e TYTOS BRAX, Lord de Hornvale, 
e SER FLEMENT BRAX, fratele şi moştenitorul lui, 
e QUENTEN BANEFORT, Lord de Banefort, 
e SER HARYS SWYFT, socrul lui Ser Kevan Lannister, 
e fiul lui Ser Harys, SER STEFFON SWYFT, 
e fiica lui Ser Steffon, JOANNA, 
e fiica lui Ser Harys, SHIERLE, căsătorită cu Ser Melwyn 
Sarsfield, 
e REGENARD ESTREN, Lord de Wyndhall, 
e GAWEN WESTERLING, Lord de Crag, 
e soţia sa, LADY SYBELL, din Casa Spicer, 
e fratele său, SER ROLPH SPICER, proaspăt ridicat la 
rangul de Lord de Castamere, 
e vărul ei, SER SAMWELL SPICER, 
e copiii lor: 
e SER RAYNALD WESTERLING, 
* JEYNE, soţia văduvă a lui Robb Stark, 
e ELEYNA, o fată de doisprezece ani, 
e ROLLAM, un băiat de nouă ani, 
* LORD SELMOND STACKSPEAR, 
e fiul lui, SER STEFFON STACKSPEAR, 
e fiul lui cel mai mic, SER ALYN STACKSPEAR, 
e TERRENCE KENNING, Lord de Kayce, 
e SER KENNOS DE KAYCE, un cavaler în serviciul lui, 
e LORDUL ANTARIO JAST, 
LORDUL ROBIN MORELAND, 
LADY ALYSANNE LEFFORD, 
LEWYS LYDDEN, Lord de Grota Adâncă, 
LORDUL PHILIP PLUMM, 


e fiii săi, SER DENNIS PLUMM, SER PETER PLUMM şi SER 
HARWYN PLUMNM, zis STÂNCA, 

e LORDUL GARRISON PRESTER, 
e SER FORLEY PRESTER, vărul său, 

e SER GREGOR CLEGANE, zis MUNTELE CARE CĂLĂREŞTE, 
e SANDOR CLEGANE, fratele său, 

* SER LORENT LORCH, un cavaler împroprietărit, 

e SER GARTH GREENFIELD, un cavaler împroprietărit, 

e SER LYMOND VTKARY, un cavaler împroprietărit, 

e SER RAYNARD RUTTIGER, un cavaler împroprietărit, 

e SER MANFRYD YEW, un cavaler împroprietărit, 

e SER TYBOLT HETHERSPOON, un cavaler împroprietărit, 
e (MELARA HETHERSPOON), fiica lui, înecată într-o fântână 
pe când se afla ca pupilă la Casterly Rock. 


CASA MARTELL 

Dornul a fost ultimul dintre Cele Şapte Regate care a jurat 
credinţă Tronului de Fier. Sângele, obiceiurile, geografia şi 
istoria au contribuit toate pentru a-i deosebi pe dornisheni de 
celelalte regate. La izbucnirea Războiului Celor Cinci Regi, 
Dornul a stat deoparte, dar prin logodna Myrcellei Baratheon cu 
Prinţul Trystane, Sunspearul şi-a declarat sprijinul pentru regele 
Joffrey Baratheon. 

Blazonul Casei Martell este un soare roşu străpuns de o suliță 
de aur. Deviza lor este Neplecat, Neinfrânt, Nesfărâmat. 


DORAN NYMEROS MARTELL, Lord de Sunspear, Prinţ de Dorn, 
e soţia sa, MELLARIO, din Oraşul Liber Norvos, 
e copiii lor: 
e PRINȚESA ARIANNE, moştenitoare la Sunspear, 
e GARIN, fratele de lapte al Ariannei şi tovarăşul ei, dintre 
orfanii Sângelui Verde 
e PRINŢUL QUENTYN, un proaspăt cavaler, crescut vreme 
îndelungată de Lordul Yronwood de Yronwood, 
e PRINCE TRYSTANE, logodit cu Myrcella Baratheon, 
e fraţii şi surorile Prințului Doran: 
e {PRINȚESA ELIA}, siluită şi ucisă în timpul Jafului de la 
Debarcaderul Regelui, 
e (RHAENYS TARGARYEN), fiica lor cea mică, ucisă în 
timpul Jafului de la Debarcaderul Regelui, 
* {AEGON TARGARYEN), un prunc în faşă, ucis în timpul 
Jafului de la Debarcaderul Regelui, 
e (PRINŢUL OBERYN}, zis VIPERA ROŞIE, ucis de Ser Gregor 
Clegane în timpul unui duel judiciar, 
e ELLARIA SAND, ţiitoarea Prințului Oberyn, fiica naturală a 
Lordului Harmen Uller, 
e ŞERPOAICELE NISIPULUI, fiicele bastarde ale lui Oberyn: 
e OBARA, în vârstă de douăzeci şi opt de ani, fiica lui 
Oberyn cu o târfă din Oraşul Vechi, 
e NYMERIA, zisă LADY NYM, în vârstă de douăzeci şi cinci 
de ani, fiica lui cu o femeie nobilă din Volantis, 


e TYENE, douăzeci şi trei de ani, fiica lui Oberyn cu o 
septă, 

e SARELLA, nouăsprezece ani, fiica lui cu o neguţătoare, 
căpitan al Sărutului Înaripat, 

e ELIA, paisprezece ani, fiica lui cu Ellaria Sand, 

e OBELLA, doisprezece ani, fiica lui cu Ellaria Sand, 

e DOREA, opt, fiica lui cu Ellaria Sand, 

e LOREZA, şase, fiica lui cu Ellaria Sand, 


e curtea Prințului Doran, la Grădinile de Apă: 
e AREO HOTAH, de la Norvos, căpitan al gărzilor, 
e MAESTER CALEOTTE, sfetnic, vindecător şi preceptor, 
e şaizeci de copii, unii de obârşie înaltă, alţii de obârşie şi 
origine comună, fii şi fiice de lorzi, cavaleri, orfani, 
negustori, meşteşugari şi ţărani, pupilii lui, 


e curtea Prințului Doran la Sunspear: 
e PRINȚESA MYRCELLA BARATHEON, pupila sa, logodită cu 
Prinţul Trystane, 
e SER ARYS OAKHEART, scutul jurat al Myrcellei, 
e ROSAMUND  LANNISTER, camerista şi  însoţitoarea 
Myrcellei, o verişoara îndepărtată, 
e SEPTA EGLANTINE, duhovnica Myrcellei, 
* MAESTER MYLES, sfetnic, vindecător şi preceptor, 
* RICASSO, Seneşal la Sunspear, bătrân şi orb, 
e SER MANFREY MARTELL, castelan la Sunspear 
e LADY ALYSE LADYBRIGHT, o femeie vistiernic, 
e SER GASCOYNE de la Sângele Verde, scutul jurat al 
Prințului Trystane, 
e BORS şi TIMOTH, slujitori la Sunspear, 
e BELANDRA, CEDRA, surorile MORRA şi MELLEI, slujitoare la 
Sunspear, 


e lorzii stegari ai Prințului Doran, Lorzii Dornului: 
e ANDERS YRONWOOD, Lord de Yronwood, Păzitor al Căii de 
Piatră, Sângele Regal, 
e SER CLETUS, fiul său, cunoscut ca fiind saşiu, 
e MAESTER KEDRY, vindecător, preceptor şi sfetnic, 
e HARMEN ULLER, Lord de Hellholt, 
e ELLARIA SAND, fiica sa naturală, 


* SER ULWYCK ULLER, fratele său, 
e DELONNE ALLYRION, Lady de Graţia Zeilor, 
e SER RYON, fiul şi moştenitorul ei, 
e SER DAEMON SAND, fiul natural al lui Ryon, Bastardul de 
Graţia Zeilor, 
e DAGOS MANWOODY, Lord de Kingsgrave, 
e MORS şi DICKON, fiii săi, 
e SER MYLES, fratele său, 
e LARRA BLACKMONT, Lady de Blackmont, 
e JYNESSA, fiica şi moştenitoarea lor, 
e PERROS, fiul său, un scutier, 
e NYMELLA TOLAND, Lady de Dealul Fantomei, 
e QUENTYN QORGYLE, Lord de Sandstone, 
e SER GULIAN, fiul cel mare şi moştenitorul său 
e SER ARRON, cel de-al doilea fiu al său, 
e SER DEZIEL DALT, Cavalerul de Lemonwood, 
e SER ANDREY, fratele şi moştenitorul său, zis DREY, 
e FRANKLYN FOWLER, Lord de Skyreach, zis BATRANUL 
ŞOIM, Păzitor al Trecătorii Prințului, 
e JEYNE şi JENNELYN, gemenele sale, 
e SER SYMON SANTAGAR, Cavalerul de Pădurea Pătată, 
e SYLVA, fiica şi moştenitoarea lui, zisă SYLVA PATATA din 
cauza pistruilor, 
e EDRIC DAYNE, Lord de Starfall, un scutier, , 
e SER GEROLD DAYNE, zis STEAUA ÎNTUNECATĂ, Cavalerul 
Înaltului Ermitaj, vărul şi lordul lui stegar, 
e TREBOR JORDAYNE, Lord al Torului, 
e MYRIA, fiica şi moştenitoarea lui, 
e TREMOND GARGALEN, Lord de Ţărmul de Sare, 
e DAERON VAITH, Lord de Dunele Roşii. 


> 
CASA STARK 
Casa Stark se trage din Brandon Constructorul şi din vechii 

Regi ai lernii. Vreme de mii de ani, ei au domnit la Winterfell ca 
Regi ai Nordului, până când Torrhen Stark, Regele care a 
Îngenuncheat, a preferat să-i jure credinţă lui Aegon Dragonul 
decât să lupte. Când Lordul Eddard Stark a fost executat de 
către Regele Joffrey, oamenii Nordului şi-au lepădat jurământul 
faţă de Tronul de Fier şi l-au proclamat pe Robb, fiul Lordului 
Eddard, Rege al Nordului. În timpul Războiului Celor Cinci Regi, 
acesta a câştigat fiecare bătălie, dar a fost trădat şi ucis de 
către Freyi şi Boltoni, la Gemeni, în timpul nunţii unchiului său. 


{ROBB STARK), Rege al Nordului, Rege al Tridentului, Lord de 
Winterfell, fiul cel mare al Lordului Eddard Stark şi al Doamnei 
Catelyn din Casa Tully, un tânăr de şaisprezece ani numit 
TÂNĂRUL LUP, ucis la Nunta Roşie, 

e (VÂNT CENUŞIU), lupul său străvechi, omorât la Nunta 

Roşie, 
e fraţii şi surorile sale: 
e SANSA, sora lui, măritată cu Tyrion din Casa Lannister, 
e (LADY), lupoaica sa străveche, omorâtă la Castelul 
Darry, 
e ARYA, o fată de unsprezece ani, dispărută şi socotită 
moartă, 
e NYMERIA, lupoaica sa străveche, care hoinăreşte prin 
ţinuturile riverane, 
e BRANDON, zis BRAN, un băiat infirm de nouă ani, 
moştenitor la Winterfell, considerat mort, 
e VARĂ, lupul său străvechi 
e tovarăşii şi protectorii lui Bran: 
e MEERA REED, o fecioară de şaisprezece ani, fiica 
Lordului Howland Reed de la Garda Apei Cenugşii, 
e JOJEN REED, fratele ei, treisprezece ani, 
e HODOR, un băiat sărac cu duhul, înalt de doi metri, 
e RICKON, un băiat de patru ani crezut mort, 


e CÂINELE-LĂŢOS, lupul său străvechi, negru şi sălbatic, 
e tovarăşa lui Rickon, OSHA, o fată sălbatică, fostă ostatică 
la Winterfell, 
e fratele său vitreg, bastardul JON SNOW, din Rondul de 
Noapte, | 
e NALUCA, lupul străvechi al lui Jon, alb şi liniştit, 
e supuşii lui Robb: 
e (DONNEL LOCKE, OWEN NORREY, DACEY MORMONT, SEA 
WENDEL MANDERLY, ROBIN FLINT}, ucişi la Nunta Roşie, 
e HALLIS MOLLEN, căpitan al gărzilor, care escortează 
osemintele lui Eddard Stark înapoi la Winterfell, 
* JACKS, QUENT, SHADD, străjeri, 
e unchii şi verii lui Robb: 
e BENJEN STARK, fratele mai mic al tatălui său, dispărut 
dincolo de Zid, considerat mort, 
e {LYSA ARRYN], sora mamei sale, Lady de Eyrie, căsătorită 
cu Lordul Jon Arryn, ucisă cu un brânci, 
e fiul lor, ROBERT ARRYN, Lord de Eyrie şi Apărător al Văii, 
un băiat bolnăvicios, 
e EDMURE TULLY, Lord de Riverrun, fratele mamei sale, luat 
ostatic la Nunta Roşie, 
e LADY ROSLIN, din Casa Frey, mireasa lui Edmure, 
e SER BRYNDEN TULLY, zis PEŞTELE NEGRU, unchiul mamei 
sale, castelan de Riverrun, 


e lorzii stegari ai Tânărului Lup, lorzii Nordului: 


e ROOSE BOLTON, Lord de Dreadfort, trădătorul, 

e (DOMERIC), fiul său legitim şi moştenitorul său, mort de 
o boală a pântecelui, 

e RAMSAY BOLTON (mai înainte RAMSAY SNOW), fiul 
natural al lui Roose, zis BASTARDUL LUI BOLTON, castelan 
al Dreadfortului, 

e WALDER FREY şi WALDER FREY, zişi WALDER CEL MARE 
şi MICUL WALDER, scutierii lui Ramsay, 

e {DUHOARE}, un oştean cu prost renume pentru 
duhoarea sa, ucis în timp ce se dădea drept Ramsay, 

e „ARYA STARK”, prizoniera Lordului Roose, o fată care se 
dă drept Arya, logodită cu Ramsay, 

e WALTON zis PICIOARE-DE-OŢEL, căpitanul lui Roose, 


e BETH CASSELL, KYRA, NAP, PALLA, BANDY, SHYRA, 
PALLA şi BATRANA NAN, femei de la Winterfell ținute 
prizoniere la Dreadfort, 


e JON UMBER, zis MARELEJON, Lord de Ultima Vatră, un 
prizonier la Gemeni, 
e {JON}, zis MICULJON, fiul cel mai mare şi moştenitorul 
MARELUIJON, ucis la Nunta Roşie, 
e MORS zis CROWFOOD, unchiul Mareluijon, castelan la 
Ultima Vatră, 
e HOTHER zis WHORESBANE, unchiul Mareluijon, castelan 
la Ultima Vatră, 


e (RICKARD KARSTARK), Lord de Karhold, decapitat pentru 
trădare şi uciderea unor prizonieri, 
e (EDDARD), fiul său, ucis la Pădurea Şoaptelor, 
e (TORRHEN), fiul său, ucis la Pădurea Şoaptelor, 
e HARRION, fiul său, prizonier la lazul Fecioarelor, 
e ALYS, fiica Lordului Rickard, o fecioară de cincisprezece 
ani, 
e unchiul lui Rickard, ARNOLF, castelan la Karhold, 


e GALBART GLOVER, Stăpân al  Deepwood Motte, 
necăsătorit, 
e ROBETT GLOVER, fratele şi moştenitorul său, 
e soţia lui Robert, SYBELLE de Casa Locke, 
e copiii lor: 
e GAWEN, un băiat de trei ani, 
* ERENA, o fată în leagăn, 
e pupilul lui Galbart, LARENCE SNOW, fiul natural al 
{Lordului Halys Hornwood), un băiat de treisprezece ani, 


e HOWLAND REED, Lord de Garda Apei Cenuşii, un om al 
mlaştinilor, 
e soţia sa, JYANA, dintre oamenii mlaştinilor, 
e copiii lor: 
e MEERA, o tânără vânătoreasă, 
e JONJEN, un băiat dăruit cu viziunea verde, 


e WYMAN MANDERLY, Lord de Portul Alb, enorm de gras, 


e SER WYLIS MANDERLY, fiul său cel mai mare şi 

moştenitorul său, foarte gras, prizonier la Harrenhal, 

e soţia lui Wylis, LEONA de Casa Woolfield, 
e WYNAFRYD, fiica lor, o fecioară de nouăsprezece ani, 
e WYLLA, fiica lor, o fecioară de cincisprezece ani, 

e (SER WENDEL MANDERLY), cel de-al doilea fiu al său, 
ucis la Nunta Roşie, 

e SER MARLON MANDERLY, vărul său, comandant al 
garnizoanei Portului Alb, 

e MAESTER THEOMORE, sfetnic, preceptor şi vindecător, 


e MAEGE MORMONT, Lady de Insula Ursului, 

e (DACEY), fiica ei cea mai mare şi moştenitoarea ei, ucisă 
la Nunta Roşie, 

e ALYSANE, LYRA, JORELLE, LYANNA, fiicele lor, 

e (JEOR MORMONT), fratele ei, Lord Comandant al 
Rondului de Noapte, ucis de propriii lui oameni, 

e SER JORAH MORMONT, fiul Lordului Jeor, cândva Lord cu 
drepturi depline la Insula Ursului, un cavaler condamnat 
şi exilat, 


e (SER HELMAN TALLHART), Stăpân al Castelului lui 
Torrhen, ucis la Duskendale, 
e (BENFRED), fiul şi moştenitorul lui, ucis de oamenii de 
fier la Ţărmul de Piatră, 
e EDDARA, fiica sa, prizonieră la Castelul lui Torrhen, 
e (LEOBALD!), fratele său, ucis la Winterfell, 
e soţia lui Leobald, BERENA de Casa Hornwood, prizonieră 
la Castelul lui Torrhen, 
e fiii lor, BRANDON şi BEREN, de asemenea prizonieri la 
Castelul lui Torrhen, 


e RODRIK RYSWELL, Lord de Rills, 

e BARBREY DUSTIN, fiica lui, Lady de Barrowton, văduvă a 
{Lordului Willam Dustin}, 
e HARWOOD STOUT, vasalul ei, un lord mărunt la 

Barrowton, 

e {BETHANY BOLTON}, fiica lui, cea de-a doua soţie a 
Lordului Roose Bolton, moartă de friguri, 
e ROGER RYSWELL, RICKARD RYSWELL, ROOSE RYSWELL, 


verii şi lorzii săi stegari puşi pe harţă, 
e (CLEY CERWYN}, Lord de Cerwyn, ucis la Winterfell, 
e JONELLE, sora lui, o fecioară de treizeci şi doi, 
e LYESSA FLINT, Lady de Garda Văduvei, 
e ONDREW LOCKE, Lord de Castelul Vechi, un bătrân, 
e HUGO WULL, zis CALDARE, căpetenia clanului său, 
e BRANDON NORREY, zis NORREY, căpetenia clanului său, 
e TORREN LIDDLE, zis LIDDLE, căpetenia clanului său. 


Blazonul Casei Stark înfăţişează un lup străvechi cenuşiu 
alergând pe un câmp alb ca gheaţa. Deviza lor este Vine larna. 

CASA TULLY 
Lordul Edwyn Tully de Riverrun a fost unul dintre primii lorzi 
riverani care i-au jurat credinţă lui Aegon Cuceritorul. Victoriosul 
Aegon l-a răsplătit ridicând Casa Tully la rang de stăpână peste 
toate ţinuturile Tridentului. Blazonul Tully este un păstrăv 
sărind, argintiu, pe un fond unduit albastru cu roşu. Deviza Tully 
este Familie, Datorie, Onoare. 


EDMURE TULLY, Lord de Riverrun, luat prizonier la nunta sa şi 
ţinut ostatic de către Freyi. 
e LADY ROSLIN din Casa Frey, tânăra mireasă a lui Edmure, 
e (LADY CATELYN STARK], sora lui, văduva Lordului Eddard 
Stark de Winterfell, ucisă la Nunta Roşie, 
e (LADY LYSA ARRYN), sora lui, văduva Lordului Jon Arryn din 
Vale, a murit împinsă de pe Eyrie, 
e SER BRYNDEN TULLY, zis PEŞTELE NEGRU, unchiul lui 
Edmure, castelan de Riverrun, 
e casa Lordului Edmure la Riverrun: 
e MAESTER VYMAN, sfetnic, vindecător şi preceptor, 
e SER DESMOND GRELL, maestru de arme, 
e SER ROBIN RYGER, căpitan al gărzii, 
e LONG LEW, ELWOOD, DELP, străjeri, 
e UTHERYDES WAYN, administrator la Riverrun, 
e lorzii stegari ai lui Edmure, Lorzii Tridentului: 
e TYTOS BLACKWOOD, Lord de Castelul Raventree, 
e (LUCAS), fiul său, ucis la Nunta Roşie 
* JONOS BRACKEN, Lord de Stone Hedge, 
e JASON MALLISTER, Lord de Seagard, un prizonier în 
propriul său castel, 
e PATREK, fiul său, întemnițat împreună cu tatăl său, 
e SER DENYS MALLISTER, unchiul Lordului Jason, un om al 
Rondului de Noapte, 
e CLEMENT PIPER, Lord de Castelul Pinkmaiden, 
e fiul şi moştenitorul său, SER MARQ PIPER, luat prizonier la 
Nunta Roşie, 


e KARYL VANCE, Lord de Popasul Călătorului, 
e fiica mai mare şi moştenitoarea lui, LIANE, 
e fiicele sale mai mici, RHIALTA şi EMPHYRIA, 
e NORBERT VANCE, Lordul orb de Atranta, 
e fiul lui cel mai mare şi moştenitorul lui, SER RONALD 
VANCE, zis CEL RAU, 
e fiii lui mai mici, SER HUGO, SEA ELLERY, SER KIRTH, şi 
MAESTER JON, 
e THEOMAR SMALLWOOD, Lord de Castelul Ghindei, 
+ soţia sa, LADY RAVELLA, de Casa Swann, 
e fiica lor, CARELLEN, 
e WILLIAM MOOTON, Lord de lazul Fecioarelor, 
e SHELLA WHENT, deposedata Lady de Harrenhal, 
e SER WILLIS WODE, un cavaler în serviciul ei, 
e SER HALMON PAEGE, 
e LORDUL LYMOND GOODBROOK. 


CASA TYRELL 

Tyrellii s-au ridicat la putere ca administratori ai Regilor de 
Reach, deşi susţin că descind din Garth Greenhand, regele 
grădinar al Primilor Oameni. Când ultimul rege din Casa Gardner 
a fost ucis pe Câmpia de Foc, administratorul său, Harlen Tyrell, 
i-a cedat Highgardenul lui Aegon Cuceritorul. Mace Tyrell şi-a 
declarat sprijinul pentru Renly Baratheon încă de la începutul 
Războiului Celor Cinci Regi, dându-i mâna fiicei sale Margaery. 
După moartea lui Renly, Highgardenul s-a aliat cu Lannisterii, iar 
Margaery a fost logodită cu Regele Joffrey. 


MACE TYRELL, Lord de Highgarden, Păzitor al Sudului, 
Apărător al Hotarelor, înalt Mareşal de Reach şi Mână a Regelui, 
e soţia lui, LADY ALERIE, din Casa Hightower din Oraşul Vechi, 
e copiii lor: 
e WILLAS, fiul lor cel mare, moştenitor al Highgardenului, 
e SER GARLAN, numit GALANTUL, cel de-al doilea fiu al lor, 
ridicat de curând la rangul de Lord de Brightwater, 
e soţia lui Garlan, LADY LEONETTE din Casa Fossoway, 
e SER LORAS, Cavalerul Florilor, fiul lor cel mai mic, un Frate 
Jurat al Gărzii Regale, 
e MARGAERY, fiica lor, de două ori măritată şi de două ori 
văduvă, 
e însoţitoarele şi doamnele de onoare ale lui Margaery: 
e verişoarele ei, MEGGA, ALLA şi ELINOR TYRELL, 
e logodnicul lui Elinor, ALYN AMBROSE, un scutier, 
e LADY ALYSANNE BULWER, LADY ALYCE GRACEFORD, LADY 
TAENA MERRYWEATHER, MEREDYTH CRANE zisă MERRY, 
SEPTA NYSTERICA, însoţitoarele ei, 
e mama văduvă a lui Mace, LADY OLENNA din Casa 
Redwyne, numită REGINA SPINILOR, 
e ARRYK şi ERRYK, străjerii ei, gemeni înalţi de doi metri, 
zişi STÂNGUL şi DREPTUL, 
e surorile lui Mace: 
e LADY MINA, măritată cu Paxter Redwyne, Lord de Arbor, 


e copiii lor: 
e SER HORAS REDWYNE, fratele geamăn al lui Hobber, 
poreclit OROAREA 
e SER HOBBER REDWYNE, fratele geamăn al lui Horas, 
poreclit BĂLOSUL, 
e DESMERA REDWYNE, o fecioară de şaisprezece ani, 
e LADY JANNA, măritată cu SerjJon Fossoway, 
e unchii şi verii lui Mace: 
e unchiul lui Mace, GARTH, zis CEL MARE, Lord Seneşal de 
Highgarden, 
e fiii bastarzi ai lui Garth, GARSE şi GARRETT FLOWERS, 
e unchiul lui Mace, SER MORYN, Lord Comandant al Gărzii 
Oraşului din Oraşul Vechi, 
e fiul lui Moryn, {SER LUTHOR), însurat cu Lady Elyn 
Norridge, 
e fiul lui Luthor, SER THEODORE, însurat cu Lady Lia 
Serry, 
e fiica lui Theodore, ELINOR, 
e fiul lui Theodore, LUTHOR, un scutier, 
e fiul lui Luthor, MAESTER MEDWICK, 
e fiica lui Luthor, OLENE, măritată cu Ser Leo Blackbar, 
e fiul lui Moryn, LEO, zis LEO LENEŞUL, un novice al 
Citadelei din Oraşul Vechi, 
e unchiul lui Mace, MAESTER GORMON, care slujeşte la 
Citadelă, 
e vărul lui Mace, {SER QUENTIN}, mort la Ashford, 
e fiul lui Quentin, SER OLYMER, căsătorit cu Lady Lysa 
Meadows, 
e fiii lui Olymer, RAYMUND şi RICKARD, 
e fiica lui Olymer, MEGGA, 
e vărul lui Mace, MAESTER NORMUND, care slujeşte la 
Coroana Neagră, 
e vărul lui Mace, {SER VICTOR}, ucis de Cavalerul Zâmbitor 
al Frăției Pădurii Regelui, 
e fiica lui Victor, VICTARIA, căsătorită cu {Lord Jon Bulwer}, 
ucisă de febra verii, 
e fiica lor, LADY ALYSANNE BULWER, opt ani, 
e fiul lui Victor, SER LEO, căsătorit cu Lady Alys Beesbury, 
e fiicele lui Leo, ALLA şi LEONA, 
e fiii lui Leo, LYONEL, LUCAS, şi LORENT, 


e casa lui Mace Highgarden: 
e MAESTER LOMYS, sfetnic, vindecător şi preceptor, 
e IGON VYRWEL, căpitan al gărzii, 
e SER VORTIMER CRANE, maestru de arme, 
e BUTTERBUMPS, bufon şi farsor, enorm de gras, 


e stegarii săi, Lorzii de Reach: 

e RANDYLL TARLY, Lord de Horn Hill, 

e PAXTER REDWYNE, Lord de Arbor, 
e SER HORAS şi SER HOBBER, fiii săi gemeni, 
e vindecătorul Lordului Paxter, MAESTER BALLABAR, 

e ARWYN OAKHEART, Lady de Old Oak, 
e fiul cel mai mic al Doamnei Arwyn, SER ARYS, un Frate 
Jurat al Gărzii Regale, 

e MATHIS ROWAN, Lord de Goldengrove, căsătorit cu 
Bethany din Casa Redwyne, 

e LAYTON HIGHTOWER, Glas al Oraşului Vechi, Lord al 
Portului, 

e HUMFREY HEWETT, Lord de Scutul de Stejar, 
e FALIA FLOWERS, fiica sa nelegitimă, 

e OSBERT SERRY, Lord de Scutul Sudului, 
e SER TALBERT, fiul şi moştenitorul său, 

e GUTHOR GRIMM, Lord de Scutul Cenuşiu, 

e MORIBALD CHESTER, Lord de Scutul Verde, 

e ORTON MERRYWEATHER, Lord de Longtable, 
e LADY TAENA, soţia sa, o femeie din Myr, 

e RUSSELL, fiul ei, un băiat de opt ani, 

e LORDUL ARTHUR AMBROSE, căsătorit cu Lady Alysanne 

Hightower, 


e cavalerii şi supuşii săi: 
e SER JON FOSSOWAY, dintre merele verzi Fossoway, 
e SER TANTON FOSSOWAY, dintre merele roşii Fossoway. 


Blazonul Tyrellilor este un trandafir de aur pe un fond de iarbă 
verde. Deviza lor este Devenind Puternici. 


REBELI, TÂLHARI OAMENI DIN POPOR ŞI FRAŢI JURAŢI 


LORZI MĂRUNŢI ŞI OAMENI OBIŞNUIŢI 
e SER CREIGHTON LONGBOUGH şi SEA ILLIFER LEFTERUL, 
cavaleri rătăcitori şi camarazi, 
e HIBALD, un negustor fricos şi avar, 

e SER SHADRICH DE VIROAGA UMBROASĂ, zis ŞOARECELE 
SMINTIT, un cavaler rătăcitor în serviciul lui Hibald, 

e BRIENNE, FECIOARA DIN TARTH, zisă şi FRUMOASA 

BRIENNE, o fată aflată într-o misiune de căutare, 

e LORDUL SELWYN, LUCEAFĂRUL DE SEARĂ, Lord de Tarth, 
tatăl ei, 

e (VOINICUL BEN PĂROSUL), SER HYLE HUNT, SER MARK 
MULLENDORE, SER EDMUND AMBROSE, {SER RICHARD 
FARROW}, (WILL COCOSTÂRCUL), SER HUGH BEESBURY, 
SER RAYMOND NAYLAND, HARRY SAWYER, SER OWEN 
INCHFIELD, ROBIN POTTER, peţitorii ei de odinioară, 

e RENFRED RYKKER, Lord de Duskendale, 

e SER RUFUS LEEK, un cavaler olog în serviciul lui, castelan 
de Fortul Mohorât la Duskendale, 

* WILLIAM MOOTON, Lord de lazul Fecioarelor, 

e ELEANOR, fiica sa cea mai în vârstă şi moştenitoarea sa, 
de treisprezece ani, 

e RANDYLL TARLY, Lord de Horn Hill, la comanda forţelor 

Regelui Tommen de-a lungul Tridentului, 

e DICKON, fiul şi moştenitorul său, un tânăr scutier, 

e SER HYLE HUNT, supus jurat al Casei Tarly, 

e SER ALYN HUNT, vărul lui Ser Hyle, de asemenea în 
serviciul Lordului Randyll, 

e DICK CRABB, zis DICK DIBACIUL, un Crabb de la Capul 
Ghearei Despicate, 

e EUSTACE BRUNE, Lord de Dyre Den, 
e BENNARD BRUNE, Cavalerul de Brownhollow, vărul său, 
e SER ROGER HOGG, Cavalerul de Sow's Horn, 
e SEPTON MERIBALD, un septon desculţ, 
e câinele său, DULAU, 
e FRATELE MAI MARE, de pe Insula Tăcerii, 

e FRATELE NARBERT, FRATELE GILLAM, FRATELE RAWNEY, 
fraţi penitenţi ai Insulei Tăcerii, 

e SER QUINCY COX, Cavalerul de Saltpans, un bătrân decrepit, 


e la vechiul han de la răscruce: 


e JEYNE HEDDLE, zisă JEYNE LUNGANA, hangiţă, o fetişcană 
înaltă de optsprezece ani, 

* WILLOW, sora sa, o fată severă, înarmată cu o lingură, 
e TANSY, PATE, JON PENNY, BEN, orfani de la han, 
e GENDRY, un ucenic fierar, fiu bastard al Regelui Robert | 
Baratheon, care nu-şi cunoaşte originea, 


e la Harrenhal, : 5 
e RAFFORD zis RAFF CEL DULCE, GURA-SPURCATA, DUNSEN, 
oameni ai garnizoanei, 
* BEN DEGET-NEGRU, fierar şi armurier, 
e PIA, o servitoare, cândva frumoasă, 
e MAESTER GULIAN, vindecător, preceptor şi sfetnic, 


e la Darry, 

e LADY AMEREI FREY, zisă AMI CASA-PORŢII, o tânără 
văduvă drăgăstoasă logodită cu Lordul Lancel Lannister, 
e mama lui Amerei, LADY MARIYA din Casa Darry, văduva 

lui Merrett Frey, 

e sora lui Amerei, MARISSA, o fecioară de treisprezece ani, 

e SER HARWYN PLUMM, zis STÂNCA, comandant al 
garnizoanei, 

e MAESTER OTTOMORE, vindecător, preceptor şi sfetnic, 


* la hanul Omului Îngenuncheat: 

e SHARNA, hangiţa, bucătăreasă şi moaşă, 

e soţul ei, zis HUSBAND, 
e BĂIAT, un orfan de război, 
e PLĂCINTĂ-FIERBINTE, băiat de brutărie, acum orfan. 
HAIDUCI ŞI RĂTĂCIŢI 
(BERIC DONDARRION), cândva Lord de Blackhaven, omorât 
de şase ori, 

e EDRIC DAYNE, Lord de Starfall, un băiat de doisprezece ani, 
scutierul Lordului Beric, 
e HĂITAŞUL FURIOS, de la Septul de Piatră, fostul său aliat, 
e BARBĂ-VERDE, un mercenar tyroshi, prietenul său 
îndoielnic, 
e ANGUY ARCAŞUL, un arcaş de la hotarele dornishene, 
e MERRIT DE ORAŞUL LUNII, WATTY MORARUL, MEG 
MLAŞTINĂ, JON O'NUTTEN, haiduci, 


DOAMNA INIMĂ DE PIATRĂ, o femeie cu capul acoperit de 
glugă, numită uneori MAMA NEMILOASA, SORA TACUTA şi 
FEMEIA-CĂLĂU, 

e LEM, zis MANTIE-DE-LĂMÂIE, fost soldat, 

e THOROS DIN MYR, un preot roşu, 

* HARWIN, fiul lui Hullen, un om al Nordului, cândva în 

serviciul Lordului Eddard Stark de Winterfell, 

e JACK NOROCOSUL, un om urmărit, fără un ochi, 

e TOM DE ŞAPTE PÂRAIE, un cântăreţ cu o reputaţie 

îndoielnică, zis TOM ŞAPTE-COARDE şi TOM DE ŞAPTE, 

* LUKE PASĂMITE, NOTCH, MUDGE, DICK SPÂNUL, haiduci, 


SANDOR CLEGANE, zis CÂINELE, cândva scutul jurat al Regelui 
Joffrey, mai târziu Frate Jurat al Gărzii Regale, văzut ultima oară 
febril, pe moarte, lângă Trident, 

{VARGO HOAT} din oraşul Liber al Qohorului, zis ŢAPUL, un 
căpitan mercenar, cu vorbirea îngălată, ucis la Harrenhal de 
Gregor Clegane, 

e bravii lui Camarazi, numiţi şi Măştile însângerate: 

e URSWYCK zis CREDINCIOSUL, secundul lui, 

e (SEPTONUL UTT}, spânzurat de Lordul Beric Dondarrion, 

* TIMEON DIN DORN, GRASUL ZOLLO, RORGE, 
MUŞCĂTORUL, PYG, SHAGWELL BUFONUL, TOGG JOTH de la 
Ibben, TREI-DEGETE, risipiţi, pe fugă, 


e la Piersică, un bordel din Septul de Piatră: 
e TANSY, matroana roşcovană, 
e ALYCE, CASS, LANNA, JYZENE, HELLY, BELLA, câteva 
dintre piersicile ei, 


e la Castelul Ghindei, reşedinţa Casei Smallwood: 
e LADY RAVELLA, cândva din Casa Swann, soţia Lordului 
Theomar Smallwood, 


e ici, colo şi prin alte părţi: 
e LORDUL LYMOND LYCHESTER, un bătrân cu minţile 
rătăcite, care l-a ţinut cândva pe Ser Maynard la pod, 
e tânărul său îngrijitor, MAESTER ROONE, 
e năluca de la Inima Avântată, 


e Doamna Frunzelor, 
e septonul de la Sallydance. 


FRAŢII JURAŢI Al RONDULUI DE NOAPTE 
JON SNOW, Bastardul de la Winterfell, cel de-al nouă sute 
nouăzeci şi optulea Lord Comandant al Rondului de Noapte, 
e NĂLUCĂ, lupul său străvechi, 
e administratorul său, EDDISON TOLLETT, zis EDD CEL TRIST, 


OAMENII DE LA CASTELUL NEGRU 
e BENJEN STARK, Prim Cercetaş, de mult dispărut, socotit 
mort, 
e SER WYNTON STOUT, un cercetaş bătrân, slab de minte, 
e KEDGE ALBEAŢĂ, BEDWYCK, zis URIAŞUL, MATTHAR, 
DYWEN, GARTH PANĂ-CENUŞIE, ULMER DIN PĂDUREA 
REGELUI, ELRON, PYPAR, zis PYP, GRENN, zis ZIMBRUL, 
BERNARR, zis BERNARR CEL NEGRU, GOADY, TIM STONE, 
JACK BULWER CEL NEGRU, GEOFF, zis VEVERIŢA, BEN 
BARBOSUL, cercetaşi, 

e BOWEN MARSH, Lord Administrator, 
e HOBB TREI-DEGETE, administrator şi bucătar-şef, 
e (DONAL NOYE}, un armurier şi fierar ciung, ucis la poartă 
de Mag cel Puternic, 
e OWEN, zis TOLOMACUL, TIM BÂLBÂITUL, MULLY, CUGEN, 
DONNEL HILL, zis CEL DULCE, LEW STÂNGACIUL, JEREN, 
WICK BĂŢ-CIOPLIT, administratori, 

e OTHELL YARWYCK, Prim Constructor, 

e GHEATĂ-DESPERECHEATĂ, HALDER,  ALBETT,  KEGS, 
constructori, 

e CONWY, GUEREN, recrutori peregrini, 

e SEPTONUL CELLADOR, un beţiv evlavios, 

* SER ALLISER THORNE, fost maestru de arme, 

e LORDUL JANOS SLYNT, fost Comandant al Gărzii Oraşului de 
la Debarcaderul Regelui, pentru scurtă vreme Lord de 
Harrenhal, 

e MAESTER AEMON (TARGARYEN), vindecător şi sfetnic, un 
orb în vârstă de o sută doi ani, 

e administratorul lui Aemon, CLYDAS, 
e administratorul lui Aemon, SAMWELL TARLY, gras şi 
studios, 

e IRON EMMETT, fost cercetaş la Eastwatch, maestru de arme, 
e HARETH, zis CALUL, gemenii ARRON şi EMRICK, SATIN, 

ROBIN-HOP, recruți în perioada de instructie. 


OAMENII TURNULUI UMBREI 

SER DENYS MALLISTER, Comandant al Turnului Umbrei, 

e administratorul şi scutierul său, WALLACE MASSEY, 

e MAESTER MULLIN, vindecător şi sfetnic, 

e (QHORIN HALFHAND), comandant al cercetaşilor, ucis de 

Jon Snow dincolo de Zid, 

e fraţi ai Turnului Umbrei: 
e (SCUTIERII DALBRIDGE, EGGEN}, cercetaşi, ucişi în 
Trecătoarea Ţipătului, 
e ŞARPELE STÂNCILOR, un cercetaş, pierdut în timp ce 
străbătea pe jos Trecătoarea Ţipătului. 


OAMENII DE LA EASTWATCH-BY-THE-SEA 
COTTER PYKE, Comandant, 
e MAESTER HARMUNE, vindecător şi sfetnic, 
+ BĂTRÂNUL TATTERSALT, căpitan al Mierlei, 
e SER GLENDON HEWETT, maestru de arme, 
e fraţi ai Eastwatch: 

* DAREON, administrator şi cântăreţ. 


LA FORTĂREAȚA LUI CRASTER (TRĂDĂTORII) 
e JUNGHER, care l-a ucis pe Craster, gazda sa, 
e OLLO CIUNGUL, care l-a ucis pe lordul său comandant, Jeor 
Mormont, 
e GARTH DE GREENAWAY, MAWNEY, GRUBBS, ALAN DE 
ROSBY, foşti cercetaşi, E 
e KARL PICIOR-STRÂMB, OSS ORFANUL, BILL MORMĂITUL, 
foşti administratori. 
SĂLBATICII SAU OAMENII LIBERI 
MANCE RAYDER, Regele-de-Dincolo-de-Zid, un prizonier la 
Castelul Negru, 
e soţia sa, {DALLA}, moartă pe patul naşterii, 
e pruncul lor, născut în bătălie, încă nebotezat, 
e VAL, sora mai tânără a Daliei, „prinţesa sălbatică”, o 
prizonieră la Castelul Negru, 


e căpeteniile şi conducătorii sălbaticilor: 
e {HARMA}, zis CAP-DE-CAINE, ucis la poalele Zidului, 
e HALLECK, fratele ei 


e LORDUL OASELOR, poreclit în batjocură RATTLESHIRT, un 
năvălitor, căpetenie a unei cete de războinici, prizonier la 
Castelul Negru, 
e (YGRITTE), o tânără suliţaşă, iubita lui Jon Snow, ucisă în 
timpul atacului asupra Castelului Negru, 
* RYK, zis LANCE-LUNGĂ, un membru al cetei sale, 
e RAGWYLE, LENYL, membri ai cetei sale, 

e {STYR}, Magnarul Thennilor, ucis în timpul atacului asupra 
Castelului Negru, 

e SIGORN, fiul lui Styr, Magnarul Thennilor, 

e TORMUND,  Regele-Mied de la Castelul Arămiu, zis 
NĂPASTA  URIAŞILOR, MARE ORATOR,  SUFLATORUL 
CORNULUI şi SPĂRGĂTORUL DE GHEAŢĂ, precum şi PUMN 
DE FIER, CONSORTUL URSOAICELOR, VORBITORUL CU ZEII 
şi TATĂL OŞTIRILOR, 

e fiii săi, TOREGG CEL ÎNALT, TORWYRD BLEGUL, 
DORMUND şi DRYN, fiica sa MUNDA, 

e PLÂNGĂTORUL, un năvălitor, căpetenie a unei cete de 
război, 

e (ALFYN CROWKILLER), un năvălitor, ucis de Qhorin 
Halfhand de la Rondul de Noapte, 

e {ORELL}, zis ORELL VULTURUL, un om-fiară ucis de Jon 
Snow la Trecătoarea Ţipătului, 

e (MAG MAR TUN DOH WEG}, zis MAG CEL PUTERNIC, un 
uriaş, ucis de Donai Noye la poarta Castelului Negru, 

e VARMYR zis ŞASEPIEI, un om-fiară, care are în stăpânire 
trei lupi, o pisică-nălucă şi un urs alb, 

e {JARL}, un tânăr năvălitor, iubitul lui Val, a murit căzând 
de pe Zid, 

e GRIGG ŢAPUL, ERROK, BODGER, DEL, BUBOI, DAN 
CÂNEPĂ, HENK COIFUL, LENN,  DEGETE-DE-PIATRĂ, 
sălbatici şi năvălitori, 


CRASTER, stăpân al Fortăreţei lui Craster, ucis de Jungher de 
la Rondul de Noapte, un oaspete sub acoperişul său, 
e GILLY, fiica şi soţia lui, 
e fiul nou-născut al lui Gilly, încă nebotezat, 
e DYAH, FERNY, NELLA, trei dintre cele nouăsprezece soţii 
ale sale. 


DINCOLO DE MAREA ÎNGUSTĂ 


REGINA DE DINCOLO DE APĂ 
DAENERYS TARGARYEN, Prima pe Numele Ei, Regină a 
Meereenului, Regină a Andalilor şi a Rhoynarilor şi a Primilor 
Oameni, Stăpâna Celor Şapte Regate, Protectoare a Ţinutului, 
Khaleesi a Imensei Mări de larbă, zisă DAENERYS NĂSCUTĂ DIN 
FURTUNĂ, Cea NEARSĂ, MAMA DRAGONILOR, 
e dragonii ei, DROGON, VISERION, RHAEGAL, 
fratele ei, (RHAEGAR), Prinţ de Piatra Dragonului, ucis pe 
Trident de Robert Baratheon, 
e fiica lui Rhaegar, (RHAENYS), ucisă în timpul Jafului de la 
Debarcaderul Regelui, 
e fiul lui Rhaegar, {AEGON}, un prunc în faşă, ucis în timpul 
Jafului de la Debarcaderul Regelui, 
e fratele ei {VISERYS}, Cel de-al Treilea pe Numele Său, zis 
REGELE CERŞETOR, încoronat cu aur topit, 
e soţul ei, {DROGO}, un khal al Dothrakilor, mort din cauza 
unei răni agravate, 
e fiul ei cu Drogo, născut mort, {RHAEGO}, ucis în pântece 
de către maegi Mirri Maz Duur, 


e Garda ei Regală: 
e SER BARRISTAN SELMY, zis BARRISTAN CEL VITEAZ, 
cândva Lord Comandant al Gărzii regale a Lordului Robert, 
e JHOGO, ko şi călăreț de sânge, biciul, 
e AGGO, ko şi călăreț de sânge, arcul, 
e RAKHARO, Ko şi călăreț de sânge, arakhul, 
e VANJOSUL BELWAS, eunuc şi fost sclav luptător, 


e căpitanii şi comandanții ei: 
e DAARIO NAHARIS, un tyroshi extravagant, mercenar, 
căpitan al Ciorilor Furtunii, 
e BEN PLUMM, zis OACHEŞUL BEN, un mercenar metis, la 
comanda companiei Fiilor Secunzi, 
e VIERMELE CENUŞIU, un eunuc, la comanda Celor Nepătaţi, 
o companie de eunuci infanterişti, 


e GROLEO de Pentos, fost căpitan al marii Sadu/eon, acum 
amiral fără flotă, 


e slujnicele ei: 
* IRRI şi JHIQUI, două fete Dothraki, în vârstă de şaisprezece 
ani, 
e MISSANDEI, o scribă şi traducătoare din Naath, 


e duşmanii ei cunoscuţi şi bănuiţi: 

e GRAZDAN MO ERAZ, un nobil din Yunkai, 

e KHAL PONO, odinioară ko al lui Khal Drogo, 

e KHAL JHAQO, odinioară ko lui Khal Drogo, 

e MAGGO, călăreţul lui de sânge, 

e CEI NEMURITORI DIN QARTH, un grup de vrăjitori, 
e PYAT PREE, un vrăjitor din Qarth, 

e OAMENII MÂHNIŢI, o ghildă de asasini din Qarth, 

e SER JORAH MORMONT, fost Lord de Insula Ursului, 

e {MIRRI MAZ DUUR}, vrăjitoare şi maegi;, o slujitoare a 
Marelui Păstor din Lhazar 


e aliaţii ei incerţi, din trecut şi din prezent: 

e XARO XHOAN DAXOS, un prinţ al negoţului din Qarth, 

e QUAITHE, o prezicătoare mascată din Asshai, 

e ILLYRIO MOPATIS, un magister din Oraşul Liber Pentos, 
care a aranjat căsătoria lui Daenerys cu Khal Drogo, 

e CLEON CEL MARE, regele măcelar al Astaporului 

e KHAL MORO, aliatul de odinioară al lui Kha/ Drogo, 
e RHOGORO, fiul său şi Kha/akka, 

e KHAL JOMMO, cândva aliat al lui Kha/ Drogo. 


Targaryenii sunt sângele dragonilor, descendenţi din înalții 
lorzi ai Regatului Liber al Valyriei, fapt dovedit de ochii lor 
liliachii, indigo sau violeţi şi de părul argintiu-auriu. Pentru a-şi 
păstra sângele regal şi pentru a-i conserva puritatea, Casa 
Targayen a căsătorit adesea frate cu soră, văr cu verişoară, 
unchi cu nepoată. Întemeietorul dinastiei, Aegon Cuceritorul, şi- 
a luat de soţii ambele surori şi a zămislit copii cu fiecare. 
Blazonul Targaryen este un dragon cu trei capete, roşu pe fond 
negru, iar cele trei capete îi reprezintă pe Aegon şi pe surorile 


sale. Deviza Targaryen este Foc si Sânge. 


ÎN BRAAVOS 
FERREGO ANTARYON, Lord al Mării din Braavos, 
e QARRO VOLENTIN, Prima Sabie din Braavos, apărătorul lui, 
e BELLEGERE OTHERYS numită PERLA NEAGRA, o curtezană 
descendentă din regina-pirat cu acelaşi nume, 
e DOAMNA cu VĂL, REGINA MERLAN, UMBRA LUNII, FIICA 
AMURGULUI, PRIVIGHETOAREA, POETA, curtezane renumite, 
e TERNESIO TERYS, căpitan-negustor al Fiicei Titanului, 
e YORKO şi DENYO, doi dintre fiii săi, 
e MOREDO PRESTAVYN, căpitan-negustor al Vu/poaicei, 
e LOTHO LORNEL, un negustor de cărţi şi pergamente vechi, 
e EZZELYNO, un preot roşu, adesea beat, 
e SEPTONUL EUSTACE, dizgraţiat şi caterisit, 
e TERRO şi ORBELO, doi braavosi, 
e BEQQO ORBUL, un negustor de peşte 
e BRUSCO, un negustor de peşte, 

e fiicele sale, TALEA şi BREA, 

e MERALYN, zisă MERRY VESELA, matroana Portului Vesel, un 
bordel de lângă Portul Peticarului, 

e NEVASTA MARINARULUI, o târfă de la Portul Vesel, 

e LANNA, fiica sa, o târfă tânără, 

e BETHANY ÎMBUJORATA, YNA CHIOARA, ASSADORA DIN 
IBBEN, târfe de la Portul Vesel, 

Dans cu dragonii 


A CINCEA PARTE DIN 
SERIA CÂNTEC DE GHEAŢĂ ŞI FOC 


DAENERYS 

Auzea omul mort apropiindu-se pe scări în sus. Sunetul 
domol, măsurat, al paşilor venea înaintea lui, răsunând printre 
stâlpii purpurii ai castelului. Daenerys Targaryen îl aştepta pe 
bancheta de abanos pe care şi-o făcuse tron. Ochii i se 
închideau de somn, păru-i auriu-argintiu era răvăşit. 

— Înălţimea Ta, grăi Ser Barristan Selmy, Lordul Comandant 
al Gărzii Reginei. Nu e nevoie să vezi asta. 

— A murit pentru mine. Dany îşi strânse blana de leu la piept. 
Pe dedesubt, o tunică albă, imaculată, o acoperea până la 
mijlocul coapsei. Visa o casă cu o uşă roşie când o trezise 
Missandei. Nu avusese timp să se îmbrace. 

— Khaleesi, şopti Irri, nu ai voie să atingi trupul celui mort. 
Aduce ghinion să atingi morţii. 

— În afară de cazul în care i-ai omorât cu mâna ta. Jhiqui era 
mai osoasă decât Irri, cu şolduri late şi sâni grei. Asta se ştie. 

— Se ştie, o aprobă Irri. 

Dany nu le luă în seamă. Dothraki erau ştiutori când venea 
vorba de cai, dar puteau fi complet ignoranţi în multe alte 
privinţe. în plus, sunt doar nişte copile. Slujnicele erau de-o 
vârstă cu ea; după înfăţişare, femei în toată firea, cu părul lor 
negru, pielea arămie şi ochii migdalaţi, dar, cu toate astea, 
copile. Le primise de la Khal Drogo, care fusese lumina ochilor 
ei. Tot de la Drogo avea şi pielea - capul şi blana unui hrakkar, 
leul alb al mării Dothraki. Era prea mare pentru ea şi avea un 
miros stătut, dar o făcea să se simtă de parcă Drogo s-ar fi aflat 
acolo. 

Viermele Cenuşiu se ivi primul în capul scărilor, cu o torţă în 
mână. Coiful lui avea o creastă cu trei ţepuşe. În urmă veneau 
patru dintre Nepătaţii lui, purtând trupul bărbatului mort pe 
umeri. Coifurile lor aveau o singură ţepuşă, iar chipurile li se 
vedeau atât de puţin încât ar fi putut să fie şi ele turnate din 
bronz. Aşezară trupul la picioarele ei. Ser Barristan dădu la o 
parte un giulgiu pătat de sânge. Viermele Cenuşiu cobori torta, 
ca Daenerys să poată vedea. 

Faţa mortului era netedă şi spână, dar obrajii îi fuseseră 
despicaţi aproape de la o ureche la alta. Fusese un bărbat înalt, 
cu ochi albaştri şi faţa albă. Vreun copi/ din Lys sau din vechiul 
Volantis, înhăţat de corsari de pe vreo corabie şi apoi vândut ca 
sclav în roşul Astapor. Deşi avea ochii deschişi, rănile erau cele 


care lăcrimau. Erau mai multe răni decât putea ea număra. 

— Înălţimea Ta, spuse Ser Barristan, pe cărămizile de pe uliţa 
unde a fost găsit era o harpie... 

— ... desenată cu propriul lui sânge. Daenerys ştia de-acum 
felul în care decurgeau lucrurile. Fiii Harpiei îşi săvârşeau 
măcelurile noaptea şi îşi lăsau de fiecare dată urma. Vierme 
Cenuşiu, de ce era singur omul acesta? Nu avea niciun 
partener? 

Când patrulau noaptea pe străzile Meereenului, Nepătaţii erau 
întotdeauna câte doi. 

— Regina mea, răspunse căpitanul, slujitorul tău, Scut 
Neclintit, nu era în misiune noaptea trecută. Plecase într-un... 
anumit loc... să bea şi să aibă tovărăşie. 

— Un anumit loc? Ce vrei să spui? 

— O casă a plăcerilor, Înălţimea Ta. Sub coiful de bronz cu 
ţepuşe, chipul Viermelui Cenuşiu era ca de piatră. 

Un bordel. jumătate din oamenii ei eliberaţi erau din Yunkai, 
unde Înţelepţii Stăpâni erau cunoscuţi pentru instruirea sclavilor 
pentru plăceri. Calea celor şapte suspine. Bordelurile se 
înmulţiseră precum ciupercile pe tot cuprinsul Meereenului. E 
tot ce ştiu. Trebuie să supravieţuiască. Mâncarea era, pe zi ce 
trecea, tot mai scumpă, în vreme ce plăcerile cărnii se ieftineau. 
În cartierele mai sărace dintre piramidele în trepte ale 
aristocrației stăpânilor de sclavi din Meereen se găseau 
bordeluri care satisfăceau cele mai neînchipuite gusturi erotice. 
Chiar şi aşa... 

— Ce poate spera un eunuc să găsească într-un bordel? 
întrebă ea. 

— Chiar şi cei cărora le lipsesc părţile bărbăteşti mai au încă o 
inimă de bărbat, Înălţimea Ta, răspunse Viermele Cenuşiu. Omul 
ăsta a aflat că servitorul tău Scut Neclintit dădea uneori bani 
femeilor din bordeluri ca să se culce lângă el şi să-l ţină în braţe. 

Sângele dragonilor nu plânge. 

— Scut Neclintit, spuse ea, cu ochii uscați. Aşa îl chema? 

— Dacă nu ţi-e cu supărare, Înălţimea Ta. 

— E un nume frumos. Bunii Stăpâni ai Astaporului nu le 
îngăduiseră soldaţilor sclavi nici măcar să poarte nume. Unii 
dintre Nepătaţii ei îşi revendicaseră numele din naştere după ce 
îi eliberase, alţii îşi aleseseră singuri nume. Se ştie câţi atacatori 
s-au năpustit asupra lui Scut Neclintit? 


— Omul ăsta nu ştie. Mulţi. 

— Şase sau mai mulţi, zise Ser Barristan. După cum îi arată 
rănile, l-au înconjurat din toate părţile. A fost găsit cu teaca 
goală. S-ar putea să fi rănit câţiva dintre atacatorii lui. 

Dany se rugă în gând ca, pe undeva, unul dintre ei să moară 
tocmai acum, strângându-se de pântece şi zvârcolindu-se de 
durere. 

— De ce i-au despicat obrajii aşa? 

— Milostivă regină, zise Viermele Cenuşiu, ucigaşii au vârât 
pe gâtul slujitorului tău Scut Neclintit organele genitale ale unui 
tap. Omul ăsta le-a scos înainte de a-l aduce aici. 

N-au putut să-i dea să mănânce propriile organe. Astaporii nu 
i-au lăsat nici rădăcina, nici tulpina. 

— Fiii au prins curaj, remarcă Dany. Până atunci, îşi limitaseră 
atacurile la foştii sclavi neînarmaţi, spintecându-i pe străzi şi 
pătrunzându-le în case, la adăpostul întunericului, ca să-i 
omoare în paturile lor. Acesta e primul dintre soldaţii mei pe 
care l-au omorât. 

— Primul, o preveni Ser Barristan, dar nu şi ultimul. 

Sunt încă în război, îşi dădu seama Dany, numai că acum mă 
lupt cu umbre. Sperase să aibă parte de un răstimp fără 
omoruri, o perioadă în care să clădească şi să vindece. 
Scuturându-şi de pe umeri blana de leu, îngenunche lângă 
trupul neînsufleţit şi închise ochii celui mort, ignorând icnetul lui 
Jhiqui. 

— Scut Neclintit nu va fi uitat. Să fie spălat şi îmbrăcat ca 
pentru bătălie şi îngropat cu coiful, scutul şi suliţele lui. 

— Va fi aşa cum porunceşte lnălţimea Ta, zise Viermele 
Cenuşiu. 

Daenerys se ridică în picioare. 

— Trimite o duzină de oameni la Templul Graţiilor şi întreabă 
Graţia Albastră dacă a venit cineva la ele căutând tămăduire 
pentru o rană de sabie. Şi răspândeşte vorba că vom plăti aur 
bun pentru sabia scurtă a lui Scut Neclintit. Intreabă măcelarii, 
păstorii şi află cine a castrat ţapi în ultimul timp. Se gândea că 
poate vor avea noroc şi vreun căprar speriat avea să 
mărturisească. De acum înainte, vezi ca niciun om de-al meu să 
nu mai umble singur după lăsarea întunericului, fie că sunt 
trimişi cu treabă, fie că nu. 

— Omul ăsta va face întocmai. 


Daenerys îşi dădu părul pe spate. 

— Găseşte-mi-i pe aceşti laşi, spuse ea cu înverşunare. 
Găseşte-i, ca să-i pot învăţa pe Fiii Harpiei ce înseamnă să 
stârneşti dragonul. 

Viermele Cenuşiu o salută. Nepătaţii lui coborâră giulgiul, 
ridicară cadavrul pe umeri şi îl scoaseră afară din sală. Ser 
Barristan Selmy rămase în urmă. Avea părul alb, iar în colţurile 
ochilor albaştri, palizi i se încreţea laba-găştii. Însă avea şi acum 
spatele drept şi anii nu-i răpiseră dibăcia în mânuitul armelor. 

— Înălţimea Ta, spuse el, mă tem că eunucii tăi nu sunt 
potriviti pentru misiunile încredințate. 

Dany se aşeză pe bancă şi îşi înfăşură blana de leu pe după 
umeri. 

— Cei Nepătaţi sunt cei mai buni luptători ai mei. 

— Oşteni, nu luptători, dacă nu ţi-e cu supărare, lnălţimea Ta. 
Au fost făcuţi pentru câmpul de luptă, să stea umăr lângă umăr 
în spatele scuturilor lor, cu suliţele ţâşnind în faţă. Instrucţia lor 
îi învaţă să se supună, fără teamă, fără cusur, fără şovăire... să 
nu dezvăluie secrete şi să nu pună întrebări. 

— Oare cavalerii m-ar sluji mai bine? 

Selmy instruia cavaleri pentru ea, învățând fiii sclavilor să 
lupte cu lancea şi sabia lungă, după maniera din Westeros... dar 
la ce puteau sluji lăncile împotriva unor laşi care omorau din 
umbră? A 

— Nu în cazul de faţă, recunoscu bătrânul. lnălţimea Ta nu 
are niciun cavaler, în afară de mine. Vor trece ani până când 
băieţii vor fi pregătiţi. 

— Atunci cine, dacă nu Cei Nepătaţi? 

Dothrakii ar fi fost şi mai nepotriviţi. Kha/asarul ei era mic şi 
format în cea mai mare parte din novici şi bătrâni. lar Dothrakii 
luptau de pe cal. Călăreţii erau mai folositori pe câmpuri şi 
dealuri decât pe străzile şi ulicioarele înguste ale oraşului. 
Dincolo de zidurile din cărămizi multicolore ale Meereenului, 
influenţa ei era restrânsă, în cel mai bun caz. Mii de sclavi 
continuau să trudească pe vastele proprietăţi de pe dealuri, 
cultivând grâu şi măsline, crescând oi şi capre şi săpând în 
minele de sare şi aramă. Hambarele Meereenului aveau încă 
provizii îndestulătoare de grâne, ulei, măsline, fructe uscate şi 
carne sărată, dar rezervele se împuţinau. Aşadar, Dany îşi 
trimisese khalasarul să cucerească ţinuturile învecinate, sub 


comanda călăreţilor ei de sânge, în timp ce Oacheşul Ben 
Plumm îşi ducea Fiii Secunzi la sud, să stea de strajă împotriva 
incursiunilor yunkailor. 

Sarcina cea mai importantă dintre toate i-o încredinţase lui 
Daario Naharis, volubilul Daario, cu dintele lui de aur şi barba în 
furculiţă, afişându-şi zâmbetul păcătos prin mustăţile purpurii. 
Dincolo de dealurile estice se afla un şir de munţi de gresie, cu 
crestele rotunjite, Trecătoarea Khyzai şi Lhazarul. Dacă Daario 
ar reuşi să-i convingă pe lhazareni să redeschidă rutele de negoţ 
pe uscat, grânele ar putea fi aduse pe râu sau peste dealuri, la 
nevoie... dar Oamenii Miei nu aveau niciun motiv să iubească 
Meereenul. 

— Când Ciorile Furtunii se vor întoarce din Lhazar, le-aş putea 
folosi pe străzi, îi spuse lui Ser Barristan, dar, până atunci, îmi 
rămân doar Nepătaţii. Dany se întreba dacă Daario ajunsese în 
Lhazar. Daario nu mă va dezamăgi... dar, dacă o face, voi găsi 
altă cale. Aşa fac reginele. Găsesc o cale, o cale care nu 
înseamnă să traverseze râul. Până şi foametea ar fi de preferat, 
decât să treacă Skahazadhanul. Era un lucru cunoscut. Trebuie 
să mă scuzi, ser, spuse ea. Petiţionarii vor fi în curând la porţile 
mele. Trebuie să-mi pun urechile pleoştite şi să redevin regina 
lor. Cheamă-i pe Reznak şi pe Ţeastă-Rasă. Am să-i primesc 
după ce mă îmbrac. 

— Cum porunceşte Înălţimea Ta. Selmy se înclină. 

Marea Piramidă se înălța două sute cincizeci de metri spre 
cer, de la imensa-i bază pătrată până la vârful semeţ unde 
regina îşi avea camerele private, înconjurate de verdeață şi de 
iazuri înmiresmate. În timp ce zorile se iveau albastre şi 
răcoroase peste oraş, Dany ieşi pe terasă. Către apus, lumina 
soarelui sclipea pe cupolele aurii ale Templului Graţiilor şi grava 
umbre adânci în spatele piramidelor în trepte ale celor puternici. 
În unele dintre acele piramide, Fiii Harpiei pun la cale noi crime, 
chiar acum, gândi ea, iar eu n-am puterea să-i opresc. Viserion îi 
simţi neliniştea. Dragonul alb zăcea încolăcit în jurul unui păr, 
odihnindu-şi capul pe coadă. Când Dany trecu, ochii dragonului 
se deschiseră, două iazuri de aur topit. Coarnele îi erau tot aurii, 
la fel ca solzii înşiraţi pe spate, de la cap la coadă. 

— Eşti leneş, îi spuse ea, scărpinându-l sub bărbie. Solzii erau 
fierbinţi la atingere, ca o armură lăsată prea mult la soare. 
Dragonii sunt foc preschimbat în carne. Citise asta într-una 


dintre cărţile pe care Ser Jorah i le dăduse ca dar de nuntă. Ar 
trebui să vânezi cu fraţii tăi. lar te-ai bătut cu Drogon? 

Dragonii se sălbăticiseră în ultimul timp. Rhaegal se năpustise 
la Irri, iar Viserion părjolise tokarul lui Reznak, ultima oară când 
Seneşalul o vizitase. /-am lăsat prea mult de capul lor, dar când 
să-mi găsesc timp pentru ei? 

Coada lui Viserion plesni într-o parte, izbind trunchiul pomului 
atât de tare încât o pară căzu rostogolindu-se la picioarele lui 
Dany. Dragonul îşi deschise aripile şi, pe jumătate zburând, pe 
jumătate săltând, ajunse pe balustradă. Creşte, gândi ea, în 
timp ce dragonul se avânta în înaltul cerului. Cresc toţi trei. În 
curând vor fi destul de mari încât să-mi poarte povara. Atunci 
avea să zboare, aşa cum făcuse şi Aegon Cuceritorul, sus, tot 
mai sus, până când Meereenul va fi atât de mic, încât îl va putea 
acoperi cu vârful degetului. 

Il urmări pe Viserion înălțându-se în cercuri tot mai largi, până 
când dispăru din raza privirii ei în spatele apelor mocirloase ale 
Skahazadhanului. Abia apoi Dany se întoarse în piramidă, unde 
Irri şi Jhiqui o aşteptau, ca să-i descâlcească părul şi s-o 
îmbrace, aşa cum se cuvenea Reginei Meereenului, într-un tokar 
ghiscari. 

Veşmântul era incomod, o fâşie lungă şi informă, care trebuia 
înfăşurată în jurul şoldurilor, pe sub un braţ şi peste umăr, cu 
franjurii aranjaţi şi etalaţi cu grijă. Infăşurat prea larg, putea să 
cadă, înfăşurat prea strâns, se răsucea, o împiedica şi o 
strângea. Chiar şi aranjat cum trebuie, tokarul îl obliga pe cel 
care-l purta să-l ţină cu mâna stângă. Ca să umbli înveşmântat 
într-un tokar, era nevoie de paşi mărunți şi de un echilibru 
perfect, ca să nu calci pe acei franjuri care atârnau greu. Nu era 
un veşmânt făcut pentru un om care trebuia să muncească. 
Tokarul era veşmântul stăpânilor, un semn al bogăției şi al 
puterii. 

Când ocupase Meereenul, Dany intenţionase să interzică 
tokarul, dar consiliul ei o lămurise să n-o facă. 

— Mama Dragonilor trebuie să îmbrace tokarul/, altfel va fi 
mereu privită cu ură, o prevenise Graţia Verde, Galazza Galare. 
In straiele de lână ale Westerosului sau într-o rochie de dantelă 
myrisheză, Luminăţia Ta va rămâne pe veci o străină printre noi, 
o necunoscută grotescă, o cuceritoare barbară. Regina 
Meereenului trebuie să fie o doamnă a Vechiului Ghis. 


Oacheşul Ben Plumm, căpitanul Fiilor Secunzi, fusese nevoit 
să-i explice mai succint: 

— Cine vrea să fie regele iepurilor ar face bine să-şi pună o 
pereche de urechi pleoştite. 

Urechile pleoştite pe care le alese astăzi erau din pânză albă, 
diafană, cu un şir de ciucuri aurii. Cu ajutorul lui Jhiqui, îşi 
înfăşură tokarul corect peste trup, la a treia încercare. Irri îi 
aduse coroana, făurită în forma dragonului cu trei capete al 
Casei sale. Trupul era din aur, aripile din argint, cele trei capete 
din fildeş, onix şi jais. Din pricina poverii sale, gâtul şi umerii 
aveau să-i amorţească şi s-o doară, înainte de sfârşitul zilei. O 
coroană nu trebuie să fie purtată cu uşurinţă. Unul dintre 
strămoşii ei regali spusese asta cândva. Un Aegon, dar care? 

Cinci Aegoni domniseră peste Cele Şapte Regate ale 
Westerosului şi ar fi putut exista un al şaselea, dacă fiul fratelui 
ei n-ar fi fost ucis de câinii Uzurpatorului, când era doar un 
prunc la sân. Dacă ar fi trăit, poate că m-aş fi, măritat cu el. 
Aegon ar fi, fost mai apropiat de vârsta mea decăt Viserys. Dany 
nici nu venise pe lume când Aegon şi sora lui fuseseră ucişi. 
Tatăl lor pierise şi mai devreme, omorât de Uzurpator la Trident. 
Celălalt frate al ei, Viserys, murise urlând în Vaes Dothrak, cu o 
coroană de aur topit pe cap. Mă vor omori şi pe mine, dacă le 
îngădui. Cuţitele care mi l-au răpus pe Scut Neclintit îmi erau 
destinate mie. 

Nu uitase copiii sclavi pe care Marii Stăpâni îi ţintuiseră de-a 
lungul drumului de la Yunkai. Număraseră o sută şaizeci şi trei, 
câte un copil la fiecare kilometru, bătuţi în cuie de stâlpi, cu un 
braţ întins, arătând calea. După căderea Meereenului, Dany 
ţintuise acelaşi număr din rândul Marilor Stăpâni. Roiuri de 
muşte le însoţiseră moartea lentă, iar duhoarea stăruise în piaţă 
multă vreme. Cu toate acestea, se temea uneori că nu mersese 
destul de departe. Meereenii erau oameni vicleni şi îndărătnici, 
care i se împotriveau la fiecare mişcare. Îşi eliberaseră sclavii, 
da... însă numai pentru a-i angaja înapoi ca servitori, pentru o 
plată atât de meschină încât cei mai mulţi abia dacă-şi 
permiteau să mănânce. Sclavii eliberaţi care erau prea bătrâni 
ca să fie de folos fuseseră aruncaţi în stradă, împreună cu 
infirmii şi schilozii. Şi Marii Stăpâni tot se adunau în vârful 
piramidelor înalte, ca să se plângă cum regina dragon le 
umpluse nobilul oraş de cete de cerşetori nespălaţi, hoţi şi târfe. 


Ca să stăpânesc Meereenul, trebuie să-i câştig pe meereeni, 
oricât de mult i-aş disprețui. 

— Sunt gata, îi spuse lui Irri. 

Reznak şi Skahaz o aşteptau în capul impunătoarei scări de 
marmură. 

— Măreaţă regină, declară Reznak mo Reznak, eşti atât de 
strălucitoare astăzi, încât mi-e frică să te privesc. Seneşalul 
purta un tokar din mătase castanie, cu franjuri de aur. Scund, cu 
pielea umedă, mirosea de parcă s-ar fi îmbăiat în parfum şi 
vorbea o formă stricată a valyrienei culte, stâlcită şi 
condimentată cu mârâitul gros al ghiscarilor. 

— Eşti amabil că spui asta, răspunse Dany, într-o formă mai 
curată a aceleiaşi limbi. 

— Regina mea, mormăi Skahaz mo Kandag, cel cu capul ras. 
Ghiscarii aveau părul des şi sârmos; multă vreme dăinuise 
obiceiul ca bărbaţii din Oraşele Stăpânilor de Sclavi să-l aranjeze 
în coarne, ţepuşe sau aripi. Răzându-l, Skahaz lăsase în urmă 
vechiul Meereen pentru a-l accepta pe cel nou. Rudele lui 
Kandaq făcuseră la fel, după exemplul lui. Urmaseră şi alţii, dar 
Dany nu ştia dacă de teamă, de dragul modei sau din ambiţie. Li 
se spunea ţeste-rase. Skahaz era feastă-Rasă... şi cel mai 
netrebnic trădător pentru Fiii Harpiei şi tagma lor. 

— Am aflat despre eunuc. 

— Îl chema Scut Neclintit. 

— Vor muri şi alţii, dacă criminalii nu sunt pedepsiţi. Chiar şi 
cu ţeasta rasă, Skahaz avea o faţă respingătoare: o frunte 
încruntată, ochi mici, cu pungi grele dedesubt, un nas mare, 
întunecat de puncte negre, o piele unsuroasă care părea mai 
galbenă decât obişnuita nuanţă de chihlimbar a ghiscarilor. Era 
o faţă grosolană, agresivă, furioasă. Dany nu putea decât să se 
roage să fie şi una cinstită. 

— Cum pot să-i pedepsesc când nu ştiu cine sunt? îl întrebă 
Dany. Spune-mi, viteazule Skahaz. 

— Nu duci lipsă de duşmani, Înălţimea Ta. Poţi să le vezi 
piramidele de pe terasa ta. Zhak, Hazkar, Ghazeen, Merreg, 
Lorag, toate familiile vechilor stăpâni de sclavi. Pahl. Mai cu 
seamă Pahl. O casă de femei, acum. Femei bătrâne şi 
înverşunate, însetate de sânge. Femeile nu uită. Femeile nu 
iartă. 

Nu, gândi Dany, iar câinii Uzurpatorului vor afla asta, când se 


vor întoarce în Westeros. Era adevărat că între ea şi casa Pahl 
se afla sânge. Oznak zo Pahl fusese eroul Meereenului până 
când îl omorâse Vânjosul Belwas. Tatăl lui, comandantul gărzii 
oraşului, murise apărând porţile când Mădularul lui Joso le 
făcuse fărâme. Unchiul lui fusese unul dintre cei o sută şaizeci şi 
trei din piaţă. 

— Cât aur am oferit pentru informaţii privind Fiii Harpiei? îl 
întrebă Dany pe Reznak. 

— O sută de galbeni, dacă ţi-e pe plac, Luminăţia Ta. 

— O mie de galbeni mi-ar fi mai pe plac. Fă să fie aşa. 

— Ilnălţimea Ta nu mi-a cerut sfatul, spuse Skahaz Ţeastă- 
Rasă, dar eu zic că sângele trebuie plătit cu sânge. la câte un 
om din fiecare dintre familiile pe care le-am enumerat şi 
omoară-l. Data viitoare când unul de-al tău va fi ucis, ia câte doi 
din fiecare casă mare şi omoară-i. Nu va mai fi o a treia crimă. 

Reznak scânci nefericit. 

— Nuuuu... bună regină, o asemenea cruzime ar atrage mânia 
zeilor. li vom găsi pe ucigaşi, îţi promit, şi atunci se va dovedi că 
sunt nişte ticăloşi de rând, vei vedea. 

Seneşalul era la fel de pleşuv ca Skahaz, însă, în cazul lui, 
răspunzători erau zeii. 

— Dacă vreun fir de păr va fi atât de obraznic încât să răsară, 
frizerul meu aşteaptă cu briciul pregătit, spusese el când Dany îl 
ridicase în rang. 

Erau momente când Dany se întreba dacă briciul acela nu şi- 
ar găsi o întrebuințare mai bună la beregata lui Reznak. Era un 
om folositor, dar Dany nu-l agrea mai deloc şi se încredea în el 
şi mai puţin. Nu uitase de maegi Mirri Maz Duur, care îi 
răsplătise bunătatea omorându-i lumina ochilor şi pruncul 
nenăscut. 

Cei Nemuritori îi spuseseră că va fi trădată de trei ori. Maegi 
fusese prima. Ser Jorah al doilea. Oare Reznak va fi al treilea sau 
Țeastă-Rasă sau Daario? Sau va fi cineva pe care nu l-aş bănui 
niciodată. Ser Barristan, Viermele Cenuşiu sau Missandei? 

— Skahaz, îi spuse ea lui Ţeastă-Rasă, îţi mulţumesc pentru 
sfat. Reznak, vezi ce pot aduce o mie de galbeni. 

Strângându-şi tokarul la piept, Dany trecu pe lângă ei, 
coborând scara largă de marmură. Făcea câte un pas mic, ca să 
nu se împiedice de franjuri şi să se prăbuşească în faţa întregii 
curţi. 


Missandei o anunţă. Micuța scribă avea un glas dulce şi 
răsunător. 

— Ingenuncheaţi cu toții în fața lui Daenerys Născută din 
Furtună, Cea Nearsă, Regina Meereenului, Regina Anaalilor, a 
Rhoynarilor şi a Primilor Oameni, Khaleesi a întinsei Mări de 
larbă, Cea Care a Zarobit Lanturile şi Mamă a Dragonilor, strigă 
ea, în timp ce Dany cobora încet. 

Sala se umpluse. Nepătaţii stăteau cu spatele la stâlpi, cu 
scuturile şi suliţele în mâini, cu ţepuşele coifurilor înălțându-se 
ca un şir de cuțite. Meereenii se adunaseră sub ferestrele 
dinspre răsărit, într-o îmbulzeală de ţeste rase, coarne, mâini şi 
spirale păroase. Sclavii ei eliberaţi stăteau la distanţă de foştii 
lor stăpâni. Până când nu stau alături, Meereenul nu va 
cunoaşte pacea. 

— Ridicaţi-vă. 

Dany se aşeză pe banchetă. Sala se ridică. Asta, cel puțin, fac 
ca unul. 

Reznak mo Reznak avea o listă. Obiceiul cerea ca regina să 
înceapă cu solul astaporilor, un fost sclav care-şi zicea Lordul 
Ghael, deşi nimeni nu părea să ştie al cui lord era. 

Lordul Ghael avea o gură plină de dinţi maro şi stricaţi şi faţa 
alungită a unei nevăstuici. Avea şi un dar: 

— Cleon cel Mare îţi trimite aceşti papuci ca semn al dragostei 
pentru Daenerys Născută din Furtună, Mama Dragonilor, vesti 
el. 

Irri îi aduse papucii şi îi încălţă picioarele. Erau din piele 
aurită, împodobiţi cu perle verzi de apă dulce. 

Crede oare regele-măcelar că-mi câştigă mâna cu o pereche 
de papuci frumoşi? 

— Regele Cleon e nespus de generos, zise ea. Poţi să-i 
mulţumeşti pentru darul încântător. Încântător, dar făcut pentru 
un copil. Dany avea picioare mici, însă papucii îi striveau 
degetele. 

— Marele Cleon va fi încântat să afle că ţi-au plăcut, zise 
Lordul Ghael. Luminăţia sa mă roagă să-ţi spun că e pregătit s-o 
apere pe Mama Dragonilor de toţi vrăjmaşii ei. 

Dacă îmi propune iarăşi să mă mărit cu el, am să-i arunc un 
papuc în cap, gândi Dany, dar, de data aceasta, solul din 
Astapor nu pomeni nimic despre căsătorie. In schimb, spuse: 

— A venit vremea ca Astaporul şi Meereenul să pună capăt 


crudei domnii a Înţelepţilor Stăpâni din Yunkai, duşmani de 
moarte ai tuturor celor care trăiesc în libertate. Marele Cleon mă 
roagă să-ţi spun că el şi noii săi Nepătaţi vor mărşălui curând. 

Noii săi Nepătați sunt o glumă grosolană. 

— Regele Cleon ar fi înţelept să se îngrijească de treburile lui 
şi să-i lase pe yunkai să-şi vadă de-ale lor. 

Nu că Daenerys ar fi nutrit vreun sentiment de dragoste 
pentru yunkai. Începea să regrete din ce în ce mai mult că nu 
ocupase Oraşul Galben după ce-i învinsese armata pe câmp. 
Înţelepţii Stăpâni reinstauraseră sclavia de îndată ce o văzuseră 
plecată şi se ocupau de mobilizarea recruţilor, tocmitul 
mercenarilor şi legarea alianțelor împotriva ei. Cleon, cel care îşi 
spunea cel Mare, era ceva mai bun însă. Regele Măcelar 
reinstaurase sclavia în Astapor, singura schimbare fiind aceea 
că foştii sclavi erau acum stăpânii şi foştii stăpâni, sclavii. 7ot 
măcelar a rămas, iar mâinile îi sunt pătate de sânge. 

— Eu sunt doar o fetişcană şi ştiu puţine despre căile 
războiului, continuă ea, dar se spune că Astaporul suferă de 
foamete. Regele Cleon să-şi hrănească oamenii înainte să-i 
conducă în bătălie. La un gest al reginei, Ghael se retrase. 

— Luminăţia Ta, interveni Reznak mo Reznak, binevoieşti să-l 
asculţi pe nobilul Hizdahr zo Loraq? 

Iarăşi? Dany încuviinţă, iar Hizdahr se apropie cu paşi mari, 
un bărbat înalt, foarte zvelt, cu pielea nepătată, de culoarea 
chihlimbarului. Făcu o plecăciune, în acelaşi loc unde Scut 
Neclintit zăcuse mort, nu cu multă vreme în urmă. Am nevoie de 
omul acesta, îşi reaminti Dany. Hizdahr era un neguţător bogat, 
cu mulţi prieteni în Meereen şi încă şi mai mulţi peste mări. 
Vizitase Volantisul, Lysul şi Qarthul, avea rubedenii în Tolos şi 
Elyria şi chiar se spunea că avea o anumită influenţă în Noul 
Ghis, unde yunkaii încercau să stârnească duşmănie împotriva 
lui Dany şi a stăpânirii ei. 

Şi era bogat. Straşnic şi fabulos de bogat... 

Și pe cale să devină şi mai bogat, dacă îi aprob cererea. Când 
Dany închisese arenele de luptă ale oraşului, valoarea cotelor 
acestora scăzuse dramatic. Hizdahr zo Loraq le înhăţase cu 
ambele mâini, iar acum deţinea cele mai multe arene din 
Meereen. 

Din tâmplele nobilului se înălţau aripi de păr, de parcă ţeasta 
lui ar fi fost gata să-şi ia zborul. Faţa prelungă îi era alungită şi 


mai mult de o barbă din fire sârmoase, negre cu nuanţe roşcate, 
legate cu inele de aur. Tokaru-ul purpuriu era tivit cu ametiste şi 
perle. 

— Luminăţia Ta ştie, cu siguranţă, pentru ce motiv mă aflu 
aici. 

— Păi, spuse ea, pesemne fiindcă nu ai altceva de făcut decât 
să mă baţi la cap. De câte ori te-am refuzat? 

— De cinci ori, Luminăţia Ta. 

— Şase, cu asta. N-am să îngădui redeschiderea arenelor de 
luptă. 

— Dacă Majestatea Ta mi-ar asculta argumentele... 

— Le-am ascultat. De cinci ori. Ai venit cu argumente noi? 

— Argumente vechi, recunoscu Hizdahr, vorbe noi. Vorbe 
încântătoare şi curtenitoare, mai nimerite să impresioneze o 
regină. 

— Cauza pe care o susţii găsesc că lasă de dorit, nu 
amabilităţile tale. Ţi-am ascultat argumentele atât de des încât 
aş putea să-ţi susţin pledoaria chiar eu. S-o fac? Se aplecă: 
Arenele de luptă au făcut parte din Meereen încă de la 
întemeierea oraşului. Luptele au o natură profund religioasă, 
sunt sacrificii de sânge aduse zeilor Ghisului. Arta mortală a 
Ghisului nu e un simplu măcel, ci un spectacol al curajului, al 
măiestriei şi al puterii, foarte plăcut zeilor. Învingătorii sunt 
ospătaţi, răsfăţaţi şi aclamaţi, iar cei ce mor eroic sunt onoraţi şi 
pomeniţi. Prin deschiderea arenelor le voi arăta oamenilor 
Meereenului că le respect legile şi obiceiurile. Arenele sunt 
vestite în lumea întreagă. Atrag negoţul către Meereen şi umplu 
cuferele oraşului cu monede din toate colţurile lumii. Toţi 
oamenii se simt atraşi de sânge, o tendinţă pe care arenele o 
pot domoli. În felul acesta, Meereen va fi un oraş mai liniştit. 
Pentru criminalii condamnaţi să moară pe nisipuri, arenele 
reprezintă un duel judiciar, o ultimă şansă a unui bărbat de a-şi 
dovedi nevinovăția. Dany îşi scutură părul. Ce zici? Cum m-am 
descurcat? 

— Luminăţia Ta a prezentat cazul mult mai bine decât aş fi 
putut spera s-o fac eu însumi. Văd că eşti pe cât de frumoasă, 
pe atât de elocventă. Eu mă declar convins. 

Dany nu-şi putu stăpâni râsul. 

— Foarte bine... eu nu. 

— Luminăţia Ta, îi şopti Reznak mo Reznak la ureche, dacă-mi 


îngădui să-ţi amintesc, se obişnuieşte ca oraşul să revendice o 
zecime din toate profiturile arenelor de luptă, ca taxă, după ce 
se scad cheltuielile. Acei bani ar putea fi puşi în slujba multor 
cauze nobile. 

— Ar putea, îl aprobă ea, dar, dacă ar fi să redeschidem 
arenele, ar trebui să ne luăm zeciuiala înainte de scăderea 
cheltuielilor. Eu sunt doar o fetişcană şi ştiu puţine despre 
negoţ, dar am stat lângă lllyrio Mopatis şi Xaro Xhoan Daxos 
destul ca să învăţ măcar atâta lucru. Nu contează. Hizdahr, dacă 
ai putea să stăpâneşti oştiri aşa cum ştii să stăpâneşti 
argumente, ai putea cuceri lumea... dar răspunsul meu este tot 
nu. A şasea oară. 

Omul se înclină din nou, la fel de adânc ca mai înainte. Perlele 
şi ametistele zornăiră încetişor pe podeaua de marmură. Un om 
foarte flexibil era Hizdahr zo Loraqg. 

— Regina a vorbit. 

Ar putea fi chipeş, dacă n-ar fi părul ăla ridicol. Reznak şi 
Graţia Verde o îndemnau pe Dany să ia de soţ un nobil din 
Meereen, ca oraşul să se resemneze cu domnia ei. Dacă s-ar 
ajunge la asta, Hizdahr zo Loraq ar merita să fie luat în seamă. 
Mai degrabă decât Skahaz. Ţeastă-Rasă se oferise să-şi lase 
nevasta pentru ea, dar ideea o făcea să se înfioare. Hizdahr ştia 
măcar să zâmbească, deşi, când Dany încercă să-şi închipuie 
cum ar fi să împartă patul cu el, aproape că izbucni în râs. 

— Luminăţia Ta, zise Reznak, consultându-şi lista, nobilul 
Grazdan zo Galare doreşte să ţi se adreseze. Îi dai ascultare? 

— Plăcerea va fi de partea mea, răspunse Dany, admirând 
strălucirea aurului şi lucirea perlelor verzi de pe papucii primiţi 
de la Cleon, în timp ce se străduia să ignore strânsoarea care-i 
chinuia degetele. Grazdan, fusese prevenită, era un văr de-al 
Graţiei Verzi, al cărei sprijin îl socotea de nepreţuit. Preoteasa 
era un glas al păcii, al acceptării şi al supunerii la autoritatea 
legitimă. Pot să-/ ascult cu respect pe vărul ei, indiferent ce 
doreşte. 

Dorea aur. Dany refuzase să despăgubească pe oricare dintre 
Marii Stăpâni pentru sclavii pe care îi eliberase, dar meereenii 
continuau să născocească alte căi de a stoarce bani de la ea. 
Nobilul Grazdan era un asemenea om. Îi spuse că avusese 
cândva o sclavă care era o foarte pricepută ţesătoare, a cărei 
măiestrie era preţuită dincolo de hotarele Meereenului, în Noul 


Ghis, în Astapor şi în Qarth. Când această femeie îmbătrânise, 
Grazdan cumpărase o duzină de fete tinere şi poruncise 
bătrânei să le iniţieze în tainele meşteşugului ei. Acum, 
ţesătoarea era moartă. Cele tinere, eliberate, deschiseseră o 
prăvălie lângă zidul portului ca să-şi vândă ţesăturile. Grazdan 
zo Galare voia să ştie dacă poate să primească o parte din 
câştigurile lor. 

— Mie îmi datorează măiestria lor, pretinse el. Le-am smuls 
dintre sclavii scoşi la mezat şi le-am dat războiului de ţesut. 

Dany îl ascultă în tăcere, cu chipul neclintit. Când omul 
isprăvi, întrebă: 

— Care era numele bătrânei ţesătoare? 

— Sclava? Grazdan se mută de pe un picior pe altul, 
încruntându-se. Era... poate că Elza. Sau Ella. A murit acum şase 
ani. Am avut atâţia sclavi, Înălţimea Ta. 

— Să-i zicem Elza. Dany ridică o mână. lată hotărârea mea: 
De la fete, nu vei primi nimic. Cea care le-a învăţat meşteşugul 
a fost Elza, nu tu. De la tine, fetele vor primi un nou război de 
tesut, cel mai bun pe care banii îl pot cumpăra. Asta pentru că 
ai uitat numele bătrânei. Poţi pleca. 

Reznak ar mai fi poftit încă un tokar, însă Dany stărui să 
cheme, în locul lui, pe unul dintre sclavii eliberaţi. Din acel 
moment, alternă foştii stăpâni şi foştii sclavi. O sumedenie 
dintre chestiunile aduse în faţa ei cereau corectarea 
nedreptăţilor. Meereenul fusese prădat cu sălbăticie după ce 
fusese cucerit. Piramidele în trepte ale celor puternici fuseseră 
cruţate de ce era mai rău, dar zonele mai modeste ale oraşului 
căzuseră pradă unui adevărat dezmâţ al jafului şi al măcelului, 
când sclavii se ridicaseră şi hoardele înfometate care o 
urmaseră de la Yunkai şi Astapor năvăliseră pe porţile 
sfărâmate. Nepătaţii ei restauraseră, în cele din urmă, ordinea, 
însă atacul lăsase în urma lui o grămadă de necazuri, şi nimeni 
nu era chiar sigur ce legi erau încă în vigoare. Şi astfel, oamenii 
veneau la regină. 

Se înfăţişă o femeie bogată, căreia îi muriseră soţul şi fiii 
apărând zidurile oraşului. In timpul atacului, ea fugise la fratele 
ei, înspăimântată. La întoarcere, îşi găsise casa transformată în 
bordel. Târfele erau gătite cu giuvaierele şi veşmintele ei. Îşi 
voia casa înapoi, la fel şi bijuteriile. 

— Pot să păstreze hainele, zise ea cu îngăduinţă. 


Dany îi acordă dreptul de a-şi recupera bijuteriile, dar hotărî 
că locuinţa a fost pierdută în clipa când o părăsise. 

Veni apoi un fost sclav, ca să acuze un anume nobil din Casa 
Zhak. Omul luase de curând de nevastă o sclavă eliberată, care 
fusese ţiitoarea stăpânului înainte de căderea oraşului. Nobilul îi 
luase fecioria, se folosise de ea pentru propria-i plăcere şi îi 
făcuse un prunc. Noul ei soţ voia ca nobilul să fie castrat pentru 
delictul de viol şi mai voia şi o pungă de galbeni, să-l plătească 
pentru că-l creştea pe bastardul lui ca pe propriul copil. Dany 
hotărî că poate primi aurul, dar nu acceptă castrarea. 

— Când s-a culcat cu ea, soţia ta a fost proprietatea lui, cu 
care putea să facă după cum poftea. După lege, n-a fost viol. 

Dany îşi dădu seama că hotărârea ei nu-l mulțumea, dar, 
dacă ar fi castrat fiecare bărbat care siluise vreodată o sclavă, 
ar fi domnit în curând peste un oraş de eunuci. 

Se înfăţişă un băiat, mai tânăr decât Dany, plăpând şi cu o 
cicatrice pe faţă, înveşmântat într-un tokar gri, ponosit, cu 
franjuri argintii. Glasul i se frânse când povesti cum doi dintre 
sclavii de casă ai tatălui său se răzvrătiseră în noaptea când 
poarta fusese spartă. Unul îi omorâse tatăl, celălalt fratele mai 
mare. Amândoi îi siluiseră mama înainte de a o omori şi pe ea. 
Băiatul scăpase doar cu cicatricea de pe faţă, dar unul dintre 
criminali locuia şi acum în casa tatălui său, iar celălalt intrase în 
rândul soldaţilor reginei, ca unul dintre Oamenii Mamei. Îi voia 
spânzurați pe amândoi. 

Sunt regină peste un oraş clădit pe pulbere şi moarte. Dany 
nu avu încotro şi îl refuză. Declarase o amnistie generală pentru 
toate nelegiuirile înfăptuite în timpul atacului. Nici nu avea de 
gând să pedepsească sclavii pentru că se ridicaseră împotriva 
stăpânilor lor. 

Când îi spuse, băiatul se repezi la ea, dar piciorul i se încurcă 
în tokar şi căzu răşchirându-se pe marmura purpurie. Vânjosul 
Belwas se năpusti asupra lui, cât ai clipi. Voinicul eunuc oacheş 
îl ridică într-o singură mână şi îl scutură aşa cum ar fi făcut un 
mastif cu un şobolan. 

— Ajunge, Belwas, strigă Dany. Lasă-l. lar băiatului îi spuse: 
Preţuieşte acel tokar, căci ţi-a salvat viaţa. Dacă ai fi pus mâna 
pe mine la furie, ţi-ai fi pierdut-o. Eşti doar un băieţandru, aşa că 
vom uita ce s-a petrecut aici. Ar trebui să faci şi tu la fel. Dar, 
plecând, băiatul aruncă o privire peste umăr, iar Dany, văzându- 


i ochii, gândi: Harpia mai are un fiu. 

Şi astfel ziua se scurse, când anostă, când înfricoşătoare. Spre 
prânz, Daenerys simţea povara coroanei pe cap şi rigiditatea 
băncii sub ea. Cu atât de mulţi aşteptând să-i asculte, nu se opri 
să mănânce, dar o trimise pe Jhiqui la bucătării după un talger 
cu lipie, măsline, smochine şi brânză. Ciugulea în timp ce 
asculta şi sorbea dintr-o cupă de vin îndoit cu apă. Smochinele 
erau bune, măslinele şi mai bune, dar vinul îi lăsa un gust aspru, 
metalic în gură. Strugurii mici, gălbui care creşteau în aceste 
regiuni produceau un vin de o calitate foarte proastă. Wu vom 
face negoț cu vin, îşi dădu seama Dany, sorbind. În plus, Marii 
Stăpâni pârjoliseră cele mai bune vii, împreună cu măslinii. 

După-amiază veni un sculptor, propunând să schimbe capul 
imensei harpii de bronz din Piaţa Purificării cu unul făcut după 
înfăţişarea lui Dany. Ea îl refuză cu toată amabilitatea de care 
era în stare, străduindu-se să nu se cutremure. O ştiucă deo 
mărime fără precedent fusese prinsă în Skahazadhan şi pescarul 
voia să i-o dea reginei. Ea primi peştele cu profundă 
recunoştinţă, răsplăti pescarul cu o pungă dolofană cu arginţi şi 
trimise ştiuca la bucătării. Un arămar îi făurise un costum din 
inele lustruite, pe care să-l poarte la război. Ea îl primi, 
copleşindu-l cu mulţumiri. Era încântător de privit şi toată acea 
aramă lustruită ar fi sclipit frumos în soare, dar, dacă s-ar fi 
anunţat o bătălie adevărată, Dany ar fi preferat să fie îmbrăcată 
în oţel. Până şi o fetişcană care nu ştia nimic despre căile 
războiului ştia asta. 

Papucii pe care i-i trimisese Regele Măcelar o strângeau prea 
tare. Dany şi-i scoase cu picioarele şi se aşeză cu un picior sub 
ea şi celălalt legănându-se înainte şi înapoi. Nu era o poziţie 
foarte protocolară, dar obosise să fie regală. Coroana îi 
provocase dureri de cap, iar şezutul îi amorţise. 

— Ser Barristan, strigă ea. Ştiu de ce calitate are nevoie cel 
mai mult un rege. 

— Curaj, Înălţimea Ta. 

— Nu, îl tachină. Un fund de fier. Nu fac decât să şed. 

— Înălţimea Ta îşi ia prea multe responsabilităţi. Ar trebui să 
le îngădui sfetnicilor tăi să-ţi ia mai multe poveri de pe umeri. 

— Am prea mulţi sfetnici. Eu de perne am nevoie. Dany i se 
adresă lui Reznak: Câţi mai sunt? 

— Douăzeci şi trei, dacă nu ţi-e cu supărare, Luminăţia Ta. Cu 


tot atâtea reclamaţii. Seneşalul cercetă câteva hârtii. Un vițel şi 
trei capre. Restul vor fi oi sau miei, fără îndoială. 

— Douăzeci şi trei, suspină Dany. Dragonii mei se dau în vânt 
după carnea de oaie de când am început să-i plătim pe oieri 
pentru pierderile lor. Pretenţiile lor au fost dovedite? 

— Unii au adus oase carbonizate. 

— Oamenii fac focuri. Oamenii frig carne de oaie. Oasele arse 
nu dovedesc nimic. Oacheşul Ben zice că pe dealurile de dincolo 
de oraş sunt lupi roşii, câini sălbatici şi şacali. Trebuie să plătim 
argint bun pentru fiecare oaie care se rătăceşte între Yunkai şi 
Skahazadhan? 

— Nu, Luminăţia Ta. Reznak se înclină. Să-i alung pe aceşti 
pungaşi sau îi vrei pedepsiţi? 

Daenerys se foi pe bancă. Abanosul era tare sub ea. 

— Nimeni nu trebuie să se teamă să vină în faţa mea. 
Plăteşte-i. Unele pretenţii erau false, nu se îndoia de asta, dar 
cele mai multe erau adevărate. Dragonii ei crescuseră prea mari 
ca să se mulţumească doar cu şobolani, pisici şi câini, ca mai 
înainte. Cu cât mănâncă mai mult, cu atât vor creşte mai mari, o 
avertizase Ser Barristan, şi cu cât cresc mai mari, cu atât vor 
mânca mai mult. Drogon, mai cu seamă, hoinărea departe, pe 
câmp, şi putea devora cu uşurinţă o oaie pe zi. Plăteşte-le 
valoarea animalelor, îi spuse lui Reznak, dar, de acum înainte, 
reclamanţii trebuie să se prezinte la Templul Graţiilor şi să facă 
un sfânt jurământ în faţa zeilor Ghisului. 

— Va fi precum spui. Reznak se întoarse către reclamanţi: 
Luminăţia Sa Regina a consimţit să vă despăgubească pe 
fiecare pentru animalele pe care le-aţi pierdut, le spuse el, în 
limba ghiscari. Prezentaţi-vă mâine la misiţii mei şi veţi fi plătiţi 
în bani sau în natură, după cum preferaţi. 

Hotărârea fu primită cu o tăcere posomorâtă. A; fi crezut că ar 
putea fi mai bucuroşi, gândi Dany, supărată. Au primit ce-au 
vrut. Oare cum pot fi mulțumiți aceşti oameni? 

Un bărbat rămase în urmă, în timp ce toţi ceilalţi ieşeau pe 
rând; un bărbat îndesat, cu faţa arsă de vânt, în straie ponosite. 
Părul lui era o calotă aspră de păr sârmos, negru-roşcat, tuns în 
jurul urechilor, iar într-o mână ţinea un sac jerpelit de pânză. 
Stătea cu capul plecat, privind ţintă podeaua de marmură, de 
parcă ar fi uitat unde se afla. Ṣi ăsta ce mai vrea? se întrebă 
Dany, încruntându-se. 


— Îngenuncheaţi cu toţii, în fața lui Daenerys Născută din 
Furtună, cea Nearsă, Regină a Meereenului, Regină a Andalilor, 
a Rhoynarilor şi a Primilor Oameni, Khaleesi a Imensei Mări de 
larbă, Cea Care a Sfărâmat Lanturile şi Mamă a Dragonilor! 
strigă Missandei, cu glasul ei subţire şi dulce. _ 

Când Dany se ridică, tokarul începu să-i alunece. Il prinse şi-l 
trase la loc. 

— Tu, cel cu sacul, strigă ea, ai vrut să mi te adresezi? Poţi să 
te apropii. 

Când ridică fruntea, ochii bărbatului erau roşii şi aspri, ca 
nişte răni deschise. Dany îl zări pe Ser Barristan strecurându-se 
mai aproape, o umbră albă lângă ea. Omul se apropie, 
împleticindu-se, un pas, pe urmă altul, strângând în mână sacul. 
E beat sau bolnav? Avea noroi sub unghiile-i galbene şi crăpate. 

— Ce-i? întrebă Daenerys. Ai vreo plângere să ne înfăţişezi, 
vreo jalbă? Ce doreşti de la noi? 

Limba bărbatului trecu iute peste buzele-i crăpate. 

— Eu... eu am adus... 

— Oase? zise ea nerăbdătoare. Oase arse? 

Bărbatul ridică sacul şi apoi îl deşertă pe podeaua de 
marmură. 

Erau, într-adevăr, oase. Oase rupte, înnegrite. Cele mai lungi 
fuseseră despicate, pentru măduvă. 

— A fost cel negru, spuse omul, în mormăita limbă ghiscari, 
umbra înaripată. A coborât din cer şi... şi... 

Nu. Dany tremura. Nu, nu, o, nu! 

— Eşti surd, nătărăule? îl întrebă Reznak mo Reznak. Nu mi-ai 
auzit anunţul? Du-te mâine la misiţi şi vei fi despăgubit pentru 
oaie. 

— Reznak, grăi Ser Barristan cu glas scăzut, închide gura şi 
deschide ochii. Acelea nu sunt oase de oaie. 

Nu, gândi Dany, acelea sunt oasele unui copil. 


„În cadrul primului eşalon de autori contemporani de f 
tasy, Martin poate nu e cel mai vizibil, dacă ne gândin 
Christopher Paolini, Robert Jordan sau veşnic tânăra Ursul 
LeGuin. Dar, dintre cei care scriu epic fantasy de prope 
Martin este de departe cel mai bun. lar lansarea ultimului 
volum, Festinul ciorilor, este cel mai fericit prilej s 
recunoaştem drept «Tolkien al Americii»." 


Lev GROSSMAN, T 


„Martin se distinge şi se impune ca principala forță care 
modela evoluția genului fantasy prin refuzul su dé 
adopta o viziune maniheistă asupra lumii ca luptă între c 
doua principii eterne, Binele şi Răul. Opera lui Tolkien ai 
forța imaginativa extraordinara, dar fără urma de compl 
tate morala. Războaiele lui Martin sunt multifațetate şi « 
bigue, asemenea protagoniştilor sau chiar zeilor car 
privesc şi rad pe infundate. Festinul ciorilor nu se rezum: 
elfi arâtoşi impotriva dezgustătorilor orci. Sunt bărba 
femei care se lupta - pentru putere, pentru bani, pentru 4 
goste, pentru toate cele omenesti.“ 


